
NOTĂ ASUPRA EDIŢIEI
Pentru traducerea de faţă, prima în limba română, s-a folosit ca text de bază ediţia Alexis de Tocqueville, De la Démocratie en Amérique, publicată, sub îngrijirea profesorului François Furet, de Garnier-Flammarion, Paris, 1982.
La sugestia prof. François Furet, căruia îi mulţumim pe această cale, s-au preluat pasaje, marcate prin paranteze drepte, din marea ediţie Alexis de Tocqueville, De la Démocratie en Amérique, „première édition historico-critique, revue et augmentée par Eduardo Nolla, 2 tomes”, publicată de Librairie philosophique J. Vrin, Paris, 1990. Tot după această ediţie s-a preluat lista lucrărilor consultate de autor.
În afară de notele de subsol, Tocqueville dă o serie de note mult mai ample, plasate la finele volumului, trimiterea făcându-se prin litere majuscule, în paranteze rotunde. Titlurile exacte ale lucrărilor citate de Tocqueville în notele de subsol, titluri ce apar fie în franceză, fie în original (în engleză) pot fi regăsite în Anexă.
PREFAŢĂ
Sistemul conceptual în
Despre democraţie în America


Există o taină chiar la originea călătoriei lui Tocqueville în America: la ce dată i-a venit pentru prima dată ideea? Când a prins ea consistenţă? Şi de ce America?
Nici faptele cunoscute, nici documentaţia existentă nu ne permit să răspundem cu adevărat la aceste întrebări elementare. Faptele sunt limpezi, dar nu luminează decât latura superficială: misiunea penitenciară. Când Tocqueville şi prietenul său Beaumont se îmbarcă la Le Havre în aprilie 1831, cei doi tineri magistraţi sunt învestiţi cu misiunea de a cerceta instituţiile penitenciare americane. Misiune solicitată de cei interesaţi, neremunerată, dar oficială, şi care va fi încununată de un „raport” predat, aşa cum se cuvine, puterii publice şi apoi publicat. Dar acest studiu, oricât interes ar fi prezentat el pentru Tocqueville, care nu va înceta să se intereseze de reforma temniţelor franceze, este evident, pe plan intelectual, doar o latură a călătoriei sale.
Documentaţia disponibilă nu ne permite o mărturie sigură asupra motivelor profunde: într-adevăr, corespondenţa dintre Tocqueville şi Gustave de Beaumont nu face aluzie la ele decât într-o scrisoare a lui Tocqueville din 14 martie 1831, chiar în ajunul plecării; de altfel, această scrisoare nu menţionează decât motivele de circumstanţă legate de revoluţia din 1830, care i-a pus pe cei doi candidaţi la călătorie, vlăstare ale unor familii legitimiste, într-o „poziţie delicată”. Şi apoi, chiar dacă am accepta acest tip de motivaţie „diplomatică”, de ce America? Curiozitatea celor doi prieteni putea fi satisfăcută în multe alte ţări, justificând astfel absenţa lor. La ora aceea, tânăra republică americană constituia un model străin familiei de spirite în tradiţia căreia cei doi fuseseră educaţi, şi care constituise opoziţia liberală în timpul Restauraţiei: liberali de toate nuanţele, francmasoni, republicani alcătuiau tabăra simpatizanţilor pro-americani, sub pavăza simbolică a lui La Fayette. Este adevărat că Beaumont era rudă îndepărtată cu La Fayette, şi că pe plan familial tânărul Alexis i-ar fi putut întâlni pe vechii „americani” cum erau Chateaubriand, sau Hyde de Neuville, fostul agent al prinţilor în timpul Revoluţiei, fost ambasador la Washington şi prieten intim al contelui Hervé şi, în fine, pe Monseniorul de Cheverus, arhiepiscop de Bordeaux şi fost episcop de Boston.
Secretul unor instituţii libere pe care-l caută probabil Tocqueville şi Beaumont ar putea fi găsit în ţări mai puţin radical străine de tradiţia lor şi, în mod firesc, mai dragi inimii lor, pe care le-ar fi putut studia: Elveţia şi mai cu seamă Anglia. Dar, conform teoriilor politice clasice, Elveţia nu este republică decât datorită dimensiunii mici a teritoriului său: iar, în opinia epocii, Anglia este pe marginea falimentului şi, oricum, nu este o democraţie. Totuşi, ceva mai târziu, Tocqueville va călători de mai multe ori în Anglia. Şi corespondenţa din anii premergători lui 1830, în care el urmăreşte cu pasiune faimosul curs al lui Guizot de la Sorbona, dovedeşte interesul său pentru istoria comparată a Franţei şi Angliei. Atunci, de ce America?
Cel puţin la această întrebare există un răspuns dat de însuşi Tocqueville, mult după întoarcerea sa, pentru că, exact după publicarea primului volum al Democraţiei, îi scrie prietenului său Kergorlay, în ianuarie 1835. Îi explică mai întâi că, deoarece drumul spre egalitate e inevitabil, problema centrală a epocii este aceea de a şti dacă ea e compatibilă cu libertatea; apoi adaugă: „Nu m-am hotărât să scriu cartea pe care o public acum înainte de a reflecta profund. Ştiu foarte bine ceea ce este neplăcut în poziţia mea: ea nu-mi va atrage simpatii puternice din partea nimănui. Unii vor avea impresia că nu iubesc deloc democraţia şi că sunt aspru cu ea, alţii vor considera că-i favorizez cu nechibzuinţă dezvoltarea. Aş avea noroc dacă această carte n-ar fi citită şi poate că voi avea parte de această fericire. Ştiu toate aceste lucruri şi iată răspunsul meu: sunt vreo zece ani de când mă gândesc la o parte din chestiunile pe care ţi le voi expune imediat. N-am fost în America decât pentru a mă clarifica asupra acestui punct. Sistemul penitenciar a fost un pretext: un paşaport care-mi permitea să pătrund oriunde în Statele Unite. În această ţară unde am întâlnit mii de lucruri dincolo de aşteptările mele, am găsit şi multe în legătură cu întrebările pe care mi le-am pus atât de des.”
„Sunt vreo zece ani de când mă gândesc…” Tocqueville scrie aşa în 1835 şi s-a născut în 1805; avea deci cam 20 de ani când şi-a imaginat problemele care-l vor călăuzi în America şi care-i vor dirija întreaga viaţă intelectuală şi politică. Mi se pare un caz foarte rar în istoria gândirii, când un sistem se cristalizează atât de timpuriu la un tânăr educat într-un mediu riguros şi care nu studiase decât dreptul. Firesc, îţi vin în minte cuvintele lui Sainte-Beuve: „A început să gândească înainte de a învăţa ceva.” Reluând această idee sub altă formă, putem spune că el oferă exemplul limită al unui intelectual care n-a „învăţat” niciodată decât în cadrul stabilit în prealabil, ceea ce îi oferă totodată – dincolo de câştigul de timp şi energie – o rigoare excepţională şi o profunzime excepţională: nimic nu este înregistrat la întâmplare, pentru simpla plăcere de a cunoaşte. Călătoria în America? la fel ca şi istoria Franţei sau a Angliei este elementul unui experiment sistematic al acestui spirit deductiv. Rămâne să înţelegem de ce, fapt care ne obligă să refacem drumul parcurs de „gândirea” lui.
„Sistemul” s-a putut constitui atât de devreme, deoarece, după părerea mea, el este construit chiar în partea sa explicită, pe un soclu care nu este de ordin intelectual, ci pur existenţial: Tocqueville aparţine lumii pe care Revoluţia franceză a învins-o, de unde el, odată cu întreaga lui generaţie, deduce sentimentul marşului ireversibil al istoriei. Dar cum este un spirit aplecat spre abstracţie, faimosul „destin” romantic capătă la el forma unui concept, extras direct din experienţa mediului său şi care este victoria principiului democratic asupra principiului aristocratic.
Întreaga sa operă poate fi considerată ca o nesfârşită meditaţie asupra nobilimii.
Acesta este punctul său de plecare, partea sa trăită odată cu gândul: o meditaţie începută încă în anii adolescenţei asupra lui însuşi, a familiei, a vieţii, a sensului istoriei pe care au traversat-o părinţii săi şi a ceea ce el însuşi e pe cale de a trăi, sau de a retrăi, de-a lungul eşecurilor Restauraţiei şi a anului 1830. Tatăl său, Hervé de Tocqueville, scăpat de ghilotină la 9 Termidor, n-a încetat să-şi pună aceleaşi probleme. Dovada e că a publicat în 1847, sub un titlu din alte vremi, care-i trădează generaţia, un studiu istoric asupra cauzelor Revoluţiei: discipol al lui Montesquieu, bătrânul conte pune în centrul analizei sale degradarea raporturilor dintre monarhia absolută şi nobilime şi incapacitatea lui Ludovic al XV-lea de a-şi adapta regimul la revendicările liberale ale aristocraţiei: „Richelieu şi Ludovic al XIV-lea au făcut să precumpănească autoritatea absolută asupra libertăţilor publice pentru că naţiunea era obosită de conflictele care însângeraseră regimurile precedente. Ludovic al XV-lea n-a sesizat spiritul epocii sale: cuvintele libertăţii se repetau în toate părţile; ele răsunau sub bolţile justiţiei şi erau rostite chiar de vocile curtenilor. Nu mâna debilă a unui monarh dispreţuit ar fi putut susţine edificiul înălţat de Ludovic cel Mare. Revoluţia apărea chiar în clasa superioară; ea se va răspândi treptat în cea inferioară.” Astfel, Hervé de Tocqueville, pentru a înţelege ce a trăit, invocă „spiritul timpului” încarnat de nobilime şi prea puţin luat în considerare de monarhie. Alexis a găsit în leagăn această întrebare, inseparabilă de mediul său, privind marea dramă istorică trăită şi concepută ca inevitabilă şi legată totuşi de doi responsabili, nobilimea şi regele Franţei.
Or, această întrebare n-a încetat să fie actuală. Din 1815, monarhia restaurată încurajează activ elementele interogaţiei, în dorinţa ei de a lupta contra „spiritului timpului” în numele alianţei regăsite dintre rege şi nobilime. La sfârşitul acestei monarhii, din ce în ce mai aristocratice, sunt zilele lui iulie 1830: Revoluţia franceză continuă. Şi nu este o întâmplare faptul că această dată cristalizează opţiunile profunde ale lui Alexis de Tocqueville, relevând modalitatea în care el reinvesteşte moştenirea familială într-o miză inedită şi în idei noi. Obligaţia jurământului faţă de noul rege, cerut de legea din 31 august 1830, îl marginalizează într-o oarecare măsură faţă de mediul său. Prietenul lui cel mai apropiat, Louis de Kergorlay, părăseşte armata şi ceva mai târziu va fi amestecat în incidentul cu ducesa de Berry; el, dimpotrivă, depune jurământul, fără entuziasm („e un moment dezagreabil” – comentează el într-o scrisoare) dar şi fără importante drame de conştiinţă, regretând pur şi simplu că acest act poate fi interpretat ca dictat de un interes, când nu este decât mărturia unei resemnări. Şi hotărârea de a călători în America, chiar dacă această lungă absenţă ar fi putut fi premeditată pentru a face uitată situaţia destul de delicată în care s-a pus Tocqueville faţă de mediul său din cauza jurământului, dovedeşte aceeaşi indiferenţă, dar în plan teoretic, deoarece este legată de un sistem intelectual deja construit, în care interogaţia tatălui este puternic reînnoită, debarasată de conformismul tradiţiei şi de retorica nobiliară.
În acest sistem, despre a cărui elaborare nu ştim mai nimic, deoarece la douăzeci de ani Tocqueville este deja Tocqueville, n-are importanţă dacă dinastia domnitoare este legitimă; de fapt, n-are importanţă nici că există o dinastie. Problema centrală nu este cea a raporturilor dintre nobilime şi monarhie, ci cea a compatibilităţii dintre nobilime şi democraţie. Din cele trei elemente disparate cu care mediul său construia fatalitatea istoriei – monarhia, nobilimea, spiritul epocii – Tocqueville a alcătuit un sistem foarte simplu cu două dimensiuni. El păstrează ca reper nobilimea, punct de pornire obligatoriu, experienţă socială primordială, rădăcină vitală a teoriei sale; oricare ar fi tipul de guvernare, de societate sau de cultură, „aristocraţia” va fi expresia nobilimii. La celălalt capăt, acest moştenitor al unui principiu învins va aşeza principiul învingător: democraţia, care este în mod necesar guvernarea poporului, o societate egalitară şi, pentru a folosi vocabularul părintesc, „spiritul epocii”.
În această elaborare intră şi o doză de fatalism, o împăcare cu inevitabilul care corespunde experienţei istorice a mediului: mersul spre democraţia din ce în ce mai completă defineşte sensul evoluţiei pus în evidenţă de Revoluţia franceză. Dar, cel puţin acum Tocqueville nu caută explicaţiile. Spre deosebire de Marx, de exemplu, pentru care sensul istoriei poate fi demonstrat şi sfârşitul capitalismului poate fi dedus din legile economice care-l guvernează, el consideră ca fiind o axiomă, o evidenţă, faptul că umanitatea merge cu paşi mari spre era democraţiei. Nu este un raţionament, ci doar o traducere abstractă, conformă naturii geniului său, a experienţei trăite şi de el şi de mediul său. Idee, care de altfel nu e nouă (deşi el a contribuit intens la răspândirea ei), care poate fi găsită la mulţi autori ai epocii şi chiar în mediul său (la ruda sa Chateaubriand, de exemplu), dar el este singurul care, formulând-o ca punct de plecare, a vrut s-o aprofundeze şi s-o cerceteze sub toate aspectele. El o aplică la diverse niveluri, cultural, social, politic, dar numai primele două reprezintă pentru el inevitabilul: şi, într-adevăr, dacă societăţile din vremea sa îi apar ca împinse de un fel de fatalitate spre o credinţă din ce în ce mai generală în egalitate, şi spre o egalizare din ce în ce mai mare a condiţiilor, formele politice care însoţesc această evoluţie continuă să depindă de opţiunea oamenilor. Problema care va domina viaţa sa intelectuală de la un capăt la altul este mai puţin cea a cauzelor egalităţii, cât cea a consecinţelor ei asupra civilizaţiei politice. Şi aici, demersul şi problematica sunt la antipodul celor marxiste. Marx e interesat de legile structurilor economice şi de raporturile dintre economic şi social, de unde el are tendinţa de „a deduce” politicul. Tocqueville cercetează relaţiile dintre principiul care dirijează societăţile şi tipul de regim politic care poate decurge de aici, fără ca această înlănţuire să fie vreodată obligatorie.
Astfel, Tocqueville amestecă neîncetat două tipuri de analiză şi două tipuri de convingeri. Pe planul raţionamentului el juxtapune o logică a tipologiei pornind de la opoziţia aristocraţie/democraţie, şi o logică a evoluţiei, întemeiată pe principiul triumfului inevitabil al democraţiei. Fiind vorba despre concepţia sa generală despre lume, el compensează acceptarea raţională a democraţiei prin lupta pentru valorile inalienabile ale lumii aristocratice, în primul rând libertatea. Întreaga sa viaţă este articulată de timpuriu pe această problemă, amestec de teoretic şi de experienţă proprie, sau pe această teorie a experienţei familiale, care va combina fără încetare faptele şi valorile şi care va adăuga bogăţiei conceptuale şi minuţiei documentare convingerile politice.
Şi călătoria în America ţine de aceeaşi explorare, pentru că America oferă tânărului aristocrat şi spiritului său sistematic un dublu laborator, existenţial şi conceptual; o ţară construită şi întemeiată pe negarea nobilimii (unde de fapt posibilitatea existenţei lui personale este exclusă), America este exemplul unei experienţe democratice pure din punct de vedere chimic: din această descoperire absolut genială prin simplitatea şi curajul ei, Tocqueville va face din America spaţiul de verificare şi de îmbogăţire al unei idei. Îmi închipui că atunci când s-a îmbarcat, a presimţit marele secret pe care-l va împărtăşi ceva mai târziu contelui Molé, la întoarcerea din cea de-a doua călătorie în Anglia, în 1835, într-o scrisoare ce răspunde tardiv la întrebarea din 1831: de ce America? „…Trebuie să fii dotat cu o mare vanitate filosofică pentru a-ţi imagina că poţi emite judecăţi despre Anglia după şase luni. Un an mi s-a părut un timp prea scurt pentru a putea aprecia corect Statele Unite, şi e infinit mai uşor să dobândeşti idei clare şi noţiuni precise despre Uniunea americană decât despre Marea Britanie. În America, toate legile emană, într-un anume fel, din aceeaşi idee. Toată societatea – ca să zic aşa – e întemeiată pe acelaşi fapt; totul decurge dintr-un principiu unic. America ar putea fi comparată cu o pădure mare străbătută de o mulţime de cărări drepte care ajung în acelaşi loc. Nu e nevoie decât să ajungi la răspântie şi totul ţi se clarifică dintr-o ochire.”
Astfel, America permite prin excelenţă analiza in vivo a principiului democratic în acţiune; riscurile pe care le întâmpină şi avantajele pe care le oferă libertăţii. În timp ce naţiunile europene sunt la jumătatea drumului dintre aristocraţie şi democraţie, sfâşiate de conflictul între două principii şi două lumi, deseori pradă acestei forme extreme a democraţiei care este revoluţia; exemplul american nu constituie viitorul lor, care va fi în mod necesar diferit, ci le oferă doar material de gândire despre acest viitor pentru a extrage maximum de avantaje şi minimum de inconveniente pentru libertate. Tocqueville acceptă ideea că nobilimea va pieri, cu condiţia ca moştenirea în materie de libertate lăsată de aristocraţie să poată supravieţui în epocile democratice.
De altfel, dacă vrem să înţelegem legătura intimă dintre călătoria în America şi analiza „franceză” a lui Tocqueville, ne putem raporta, ca garanţie, la Democraţie în întregul ei orientată spre comparaţia dintre America şi Europa. Textul cel mai explicit în această privinţă se află în sfârşitul capitolului IX, în partea a II-a a primului volum. În primul rând, Tocqueville se întreabă care este importanţa legilor şi a moravurilor în menţinerea democraţiei americane în opoziţie cu ceea ce el numeşte „cauze materiale”, adică particularităţile lumii noi şi avantajele pe care le prezintă raporturile dintre om şi spaţiu. El se confruntă cu o problemă clasică, poate problema centrală a ştiinţelor sociale, care constă în izolarea rolului şi influenţei unei variabile sau a unui ansamblu limitat de variabile într-un proces de ansamblu. El sesizează foarte bine dificultăţile. Dovada e că el caută ca punct de comparaţie o ţară din afara Americii, deci lipsită de beneficiile geografice, care acolo sunt inseparabile, dar care are în schimb legi şi moravuri comparabile: dar nu găseşte. El trage concluzia că în lipsa unui obiect comparabil „nu se pot emite decât presupuneri”.
Citat tipic în măsura în care el exprimă modul său fundamental de gândire şi de demonstraţie, care este metoda comparativă. De îndată ce are una sau mai multe idei ca ipoteze explicative pentru fenomenul căruia îi caută resorturile, Tocqueville le supune la proba unor „terenuri” diferite. Când nu găseşte „terenuri” pertinente pentru problema enunţată, el „îndrăzneşte să emită opinii”, adică, în viziunea sa, afirmaţii care nu pot fi demonstrate şi care, în cel mai bun caz, sunt verosimile. America reprezintă unul din polii acestui demers intelectual cu două sensuri, care formează trama întregii sale cărţi.
Dar, ca de obicei, în ştiinţele despre om, nu există termeni de comparaţie riguroşi. Nu numai că Europa e lipsită de „avantajele fizice” de care au beneficiat anglo-americanii, dar ea are trăsături istorice care o diferenţiază radical de Lumea Nouă: Tocqueville evocă numărul de locuitori, marile ei oraşe, armatele ei şi „încurcăturile politicii ei”. Numai aceste moşteniri şi ar fi suficiente pentru a împiedica transpunerea legilor democraţiei americane în Europa, deoarece aici ele s-ar confrunta cu alte moravuri, cu alte idei, cu alte credinţe religioase. Statele Unite nu constituie deci pentru Europa, în gândirea lui Tocqueville, care nu face niciodată o diferenţă clară între fapte şi valori, nicio experienţă conceptual comparabilă, niciun model de urmat. Deoarece „putem presupune că există un popor democratic organizat altfel decât poporul american”.
Ceea ce constituie, totuşi, valoarea universală a analizei democraţiei americane este existenţa unei probleme comune atât poporului american, cât şi popoarelor europene; problema comună determinată de faptul că oamenii de aici nu se deosebesc de cei de acolo, că ei încearcă, aici şi acolo, aceleaşi pasiuni, caracteristice stării unei societăţi democratice: nerăbdarea faţă de destinul lor, neliniştea în faţa promovării, invidia faţă de ceea ce îi depăşeşte. Din această stare de spirit, americanii au făcut însăşi esenţa societăţii lor şi motorul ei; dar au canalizat-o prin drept, religie, instituţii, moravuri. Popoarele europene, fiind pradă unor pasiuni sociale identice, se află în faţa aceleiaşi probleme instituţionale, în sensul larg al cuvântului: cum să fie organizate aceste pasiuni prin legi şi moravuri?
Problemă cu atât mai dificil de rezolvat, cu cât, aşa cum va explica Tocqueville în volumul doi al cărţii sale (partea a treia, cap. XXI), rafinându-şi analiza, popoarele europene sunt mai puţin „democratice” decât „revoluţionare”. El introduce aici o distincţie esenţială, care va străbate tot volumul al doilea, prin care explică stabilitatea politică şi consensul american. El demonstrează că societatea democratică este puţin propice revoluţiilor, prin şirul de întrepătrunderi foarte strânse ale microintereselor conservatoare pe care nu încetează să le creeze şi să le întreţină. Dimpotrivă, inegalitatea duce la revoluţii şi francezii au făcut-o pentru a distruge societatea aristocratică şi ideologia inegalităţii; dar ei au perpetuat pasiuni şi o stare de spirit puţin propice stabilităţii instituţiilor. „în America, există idei şi pasiuni democratice; în Franţa, noi avem încă pasiuni şi idei revoluţionare.”
Dar, chiar dacă problema europeană e mai dificil de rezolvat decât problema americană, se dovedeşte că doar comparaţia poate face o distincţie între elemente: „Organizarea şi întemeierea democraţiei printre creştini este marea problemă a epocii noastre. Fără îndoială, americanii nu rezolvă această problemă, dar furnizează informaţii utile celor care vor s-o rezolve.” Pornind de la această apreciere, paginile care urmează dau cheia intenţiilor lui Tocqueville. Consacrate situaţiei din Europa, ele anticipează analize care vor fi efectuate peste douăzeci şi cinci de ani, în Vechiul Regim. Ceea ce se întâmplă sau s-a întâmplat în lumea veche creează, după părerea lui Tocqueville, condiţiile istorice extrem de favorabile pentru instaurarea unei puteri centrale într-adevăr absolute: acesta este pericolul care trebuie cunoscut pentru a fi evitat. Într-adevăr, vechile monarhii aveau reputaţia de a fi absolute, dar nu erau de fapt; deoarece instituţiile politice (în special corpurile şi comunităţile locuitorilor), tradiţiile intelectuale şi morale (în special legătura „familială” între rege şi supuşii săi sau independenţa şi onoarea aristocratică) şi, în cele din urmă, religia le împiedicau să devină.
Or, aceste instituţii, aceste tradiţii, însăşi religia au dispărut sau dispar pentru a face loc unei societăţi în care clasele sunt din ce în ce mai puţin diferenţiate, indivizii seamănă din ce în ce mai mult unii cu alţii şi sunt izolaţi unii de alţii, în fine, opiniile sunt din ce în ce mai maleabile şi mai confuze. „Astăzi”, scrie Tocqueville, cu o formulă care e parcă un ecou al lui Montesquieu, „când onoarea monarhică şi-a pierdut aproape puterea fără a fi înlocuită prin virtute, nimic nu-l mai susţine pe om deasupra lui însuşi şi atunci cine poate să prevadă unde se vor opri exigenţele puterii şi concesiunile neputinţei?”
Cu alte cuvinte: naţiunile europene au dobândit o stare socială democratică, o stare de spirit democratică, fără să aibă instituţiile corespunzătoare şi, în absenţa acestor instituţii, nici tradiţiile politice sau religioase care să fie o contrapondere pentru această democraţie. De aceea, istoria lor este caracterizată de tăcerea popoarelor pasive şi demoralizate în faţa unor guvernări puternice şi organizate, preludiul unei situaţii comparabile cu sfârşitul Republicii romane.
„În ceea ce mă priveşte, când examinez starea în care au şi ajuns mai multe naţiuni europene şi cea spre care tind celelalte, îmi vine să cred că, în curând, în sânul lor nu va mai fi loc decât pentru libertatea democratică sau pentru tirania Cezarilor.
Nu merită să ne gândim la asta? Dacă oamenii vor ajunge în situaţia în care vor trebui să devină toţi liberi sau toţi slavi, toţi egali în drepturi sau toţi fără drepturi; dacă cei care guvernau societatea ar fi fost reduşi la această alternativă de a ridica treptat straturile de jos până la ei, sau să-i lase pe toţi cetăţenii să cadă sub nivelul umanităţii, nu ar fi oare suficient pentru a învinge destule îndoieli, pentru a îmbărbăta destule conştiinţe şi pentru a-i pregăti pe toţi în vederea unor mari sacrificii?
N-ar trebui atunci să considerăm dezvoltarea treptată a instituţiilor şi a moravurilor democratice nu pentru că sunt cele mai bune, ci fiindcă sunt singurele mijloace care ne asigură libertatea; şi fără a iubi guvernarea democratică n-ai fi dispus s-o adopţi ca pe remediul cel mai bun de aplicat şi cel mai onest care poate fi opus relelor actuale ale societăţii?”
După părerea mea, e un citat capital, deoarece el leagă călătoria în America nu doar de intenţia fundamentală a lui Tocqueville, de scopul vieţii sale, dar şi de structura internă a gândirii sale. Tocqueville este, pe acel versant al analizei sale pe care nu-l explică, un fatalist. El crede în inevitabil şi acest inevitabil este înaintarea societăţilor spre „democraţie”. Acest proces este comun Lumii Noi şi celei vechi, deşi el nu se exprimă în puritatea sa originală decât prin experienţa americană. Dar poporul american şi-a alcătuit moravuri şi legi adaptate acestei stări sociale şi culturale, în timp ce popoarele europene au moştenit state centralizate, care intră în contradicţie cu dezvoltarea instituţiilor politice sau a moravurilor naţionale democratice. În prima situaţie, istoria a subordonat statul societăţii. În al doilea caz, ea a predat societatea statului.
Or, acest al doilea proces nu este inevitabil: este celălalt versant al gândirii lui Tocqueville, care dă un sens atât de militant cărţilor sale. Trebuie asigurată evoluţia legilor şi moravurilor bătrânelor naţiuni europene, şi, în special, a celor din Franţa, în armonie cu progresul democraţiei în fapt şi în spirit; condiţie sine qua non pentru a evita dictatura unui singur om, devenit stăpân al statului. Pentru un aristocrat ca Tocqueville, există un preţ de plătit, vor fi sacrificate sentimente şi interese, dar el consimte de la început, având în vedere miza: „Recunosc că voinţa democraţiei e schimbătoare; instrumentele ei, grosolane; legile, imperfecte; dar dacă e adevărat că în curând nu va mai exista nicio formă intermediară între imperiul democraţiei şi jugul unui singur om, n-ar trebui oare să tindem mai curând spre primul decât să ne supunem de bunăvoie celuilalt? Şi dacă, în cele din urmă, va trebui să ajungem la o egalitate completă, n-ar fi oare mai bine să ne lăsăm nivelaţi de libertate, decât de un despot?”
Deci Tocqueville s-a dus să caute în Statele Unite nu un model, ci un principiu de studiat, o întrebare de ilustrat şi de rezolvat; în ce condiţii democraţia, dacă ea este o stare a societăţii, devine ceea ce şi trebuie să fie, pentru a nu conduce la dictatură: o formă de guvernare.
În fond, sistemul său, alcătuit foarte timpuriu, este articulat în jurul unor opoziţii simple, pe care le foloseşte cu multă subtilitate, printr-o constantă dialectică a culturalului, socialului şi politicului. La nivel social şi cultural, există două stări care pot fi concepute: aristocratică şi democratică; prima este inseparabilă, la nivelul politic, de puterea locală, în timp ce a doua tinde spre guvernarea centralizată. Dar aici se deschide o a doua alternativă, de natură pur politică, afirmând că guvernele centralizate nu sunt în mod obligatoriu opresive. Ele pot fi ori tiranice, ori pot respecta libertăţile cetăţenilor. La un prim nivel, gândirea lui Tocqueville operează cu opoziţia aristocratic/democratic. La cel de-al doilea, cu alternativa cezarism democratic/libertate democratică, adică analizând condiţiile de compatibilitate dintre democraţie şi libertate. Ceea ce explică alunecarea lui constantă, cum deseori s-a observat, de la sensul social la sensul politic al cuvântului „democraţie” şi invers, în funcţie de nivelul conceptual pe care îl cercetează.
Ca societate şi cultură, America îi oferă o democraţie pură. Şi un guvern produs de această democraţie pură. În ambele cazuri o anti-Europă, fără moştenire aristocratică, fără legate absolutiste, fără pasiuni revoluţionare. Având, dimpotrivă, o tradiţie a libertăţilor locale colective. Prin toate aceste trăsături, mutatis mutandis, un obiect de reflecţie fundamental pentru europeni.

*

Se ştie că Democraţia a fost publicată în două etape. Primul volum, consacrat în principal descrierii analitice a instituţiilor americane, a apărut în 1835; al doilea, care studiază într-un mod mai abstract influenţa democraţiei asupra moravurilor şi obiceiurilor naţionale, pornind de la exemplul american, în 1840. Pentru cel mai inteligent comentariu al unei călătorii din secolul al XIX-lea, i-au trebuit lui Tocqueville aproape zece ani de studii suplimentare şi de strădanie intelectuală îndârjită. Principalele idei matrice, în special cele din primul volum, cel mai specific „american”, există deja în însemnările de călătorie: dovadă că drumeţul avea deja „sistemul” în minte. Dar dacă a avut nevoie de atâta timp ca să scrie, n-a fost doar din gust pentru stilul frumos; a fost nevoia de a-şi domina obiectul de studiu, ceea ce presupunea multe lecturi în domeniul constituţional, politic şi juridic mai ales. Iar apoi, şi în special, pentru „a gândi” complet ceea ce a „aflat”, pentru a aprofunda schema conceptuală cu ajutorul materialelor americane şi pentru a rafina „lecţia” utilă popoarelor europene. Tocqueville este un spirit care sapă neobosit pe terenul aceloraşi idei, scoţând mereu la iveală aspecte noi: al doilea volum al Democraţiei este cel mai bun exemplu al acestui tip de minuţie intelectuală.
Dincolo de virtuţile sale simplificatoare, America îi dă în plus, lui, pe care problema nu-l interesează deloc, secretul originilor ei. În Lumea Nouă, democraţia nu este ascunsă în noaptea timpurilor sau în planurile Providenţei. Ea a fost adusă de imigranţi, puritanii din Noua Anglie sau quakerii din Pennsylvania, ca un principiu religios, fondator al noii patrii. Există de asemenea o matrice culturală a democraţiei americane, o logică a evoluţiei înscrisă în istoria originilor ei, de astă dată clară şi cunoscută. Ba mai mult, America oferă chiar pe teritoriul ei antiteza acestei istorii: Sudul populat de o sub-aristocraţie a plantatorilor, fără o adevărată putere asupra populaţiei libere, pentru că domneşte peste sclavi. Pe de o parte, spiritul religiei şi al libertăţii indisolubil legate. Pe de altă parte, o civilizaţie întemeiată pe sclavagism, principiul destructiv al stării sociale.
Dar Tocqueville nu zăboveşte asupra genealogiei societăţii americane: insistă mult mai puţin asupra acestui aspect al realităţii decât, de exemplu, Michel Chevalier, în aceeaşi epocă, în Scrisori despre America de Nord. Se dovedeşte iar că problema istorică îl interesează la ora aceea mai puţin decât înţelegerea prezentului şi diagnosticul asupra viitorului. Obiectul central al analizei sale e „starea socială” a anglo-americanilor şi nu istoria lor. Stare socială care „este de obicei produsul unui fapt, uneori al legilor, de cele mai multe ori al ambelor cauze reunite; dar o dată existentă, poate fi considerată ea însăşi drept cauză primordială a majorităţii legilor, obiceiurilor şi ideilor care reglează comportamentul unei naţiuni; ceea ce starea socială nu produce, modifică”. Deci, niciun fel de dezbatere scolastică asupra cauzelor primordiale, Tocqueville e metodic fidel sistemului său de analiză. El nu se clinteşte din faimoasa răspântie centrală a pădurii de unde poate să urmărească toate potecile.
Capitolul III, despre „starea socială a anglo-americanilor”, caracterizează democraţia dusă până la limita ei, prin tradiţia originilor, prin revolta pentru independenţă şi, în sfârşit, prin legislaţie, în special prin legea asupra împărţirii egale a succesiunii. Egalitatea, trăsătură dominantă a democraţiei, nu pretinde ca averile să fie egale între ele sau că americanii ar dori să fie, ci dimpotrivă; doar că ele pur şi simplu nu sunt înrădăcinate în transmisia familială şi că banii circulă foarte repede. În cele din urmă, „democraţia” nu recunoaşte drept confirmare decât aptitudinile naturale, fără a ţine în niciun fel seama de vreo ierarhie preexistentă; de aceea, ea a atins într-un fel absolutul acolo unde societatea nu există încă, dar unde pasiunile sociale ale locuitorilor sunt totuşi aţâţate din obişnuinţa sau nerăbdarea unor legături sociale anterioare, la frontiera colonizării europene. De altfel, egalitatea nu domneşte doar prin mobilitatea averilor şi distribuţia îndestulării; ea uniformizează de asemenea şi nivelul instrucţiei şi chiar al inteligenţei, oferind tuturor un minimum de educaţie fără a da nimănui privilegiul de clasă care asigură timpul şi gustul de a se consacra integral lucrărilor spiritului.
Din această situaţie socială absolut unică în istorie decurg două consecinţe politice posibile, incompatibile între ele: libertatea sau servitutea, suveranitatea poporului sau a unui stăpân. Se trece astfel la cel de al doilea nivel al conceptualizării lui Tocqueville, nivel dedus clar din primul (deoarece e vorba explicit despre „consecinţele politice ale stării sociale”) dar nedeterminat de el deoarece deschide, dimpotrivă, o alternativă: anglo-americanii au ştiut să extragă din democraţia socială democraţia politică.
Înţelegerea cauzelor şi modalităţilor ne permite să trecem în revistă seria intermediară între cele două articulaţii ale analizei.
Tocqueville nu le explică sistematic, cel puţin pe moment, pentru că trece de la capitolul despre „starea socială” la faimoasa şi extrem de minuţioasa descriere a sistemului politic american; dar ele pot fi găsite în capitolul IX al cărţii a doua şi în notele de călătorie care dovedesc că elementele explicative sunt prezente încă din 1831. Potrivit lui, ceea ce menţine democraţia politică americană, după ce împrejurările istorice care i-au dat naştere s-au epuizat, nu e doar fidelitatea faţă de origini, ci un fel de stare de spirit atât de general răspândită şi atât de profund înrădăcinată, încât poate fi denumită morală naţională, reafirmând în fiecare zi independenţa socialului şi primordialitatea sa în raport cu politicul.
În primul rând, religia joacă un admirabil rol de control în ambele sensuri, atât prin ceea ce recomandă, cât şi prin ceea ce interzice. După Tocqueville, în timp ce catolicismul determină egalitatea şi supunerea spiritelor (în afară de situaţiile când e separat de stat, ceea ce-i conferă trăsături noi) protestantismul, în special sub forma sa de secte şi de pluralism, le conduce spre egalitate şi independenţă: religia americană e alcătuită dintr-un ansamblu de creştinisme republicane. Dar, pe de altă parte, ea fixează limitele a ceea ce poate fi cunoscut şi a ceea ce poate fi transformat în om, fapt care introduce în cutezanţa americană un soi de moderaţie colectivă. Împiedicându-i pe cetăţeni să „conceapă totul”, ea, de fapt, se opune, în alţi termeni (pe care Tocqueville nu-i foloseşte), spiritului revoluţionar, această negare a democraţiei în numele democraţiei: paradox asupra căruia se va întreba toată viaţa, fără a-i stăpâni niciodată pe de-a-ntregul abisurile, dar căruia, consensul religios din America i-a sfărâmat atracţia.
Alt element-cheie al independenţei societăţii americane este nivelul ridicat al culturii. Aici, Tocqueville se desparte de Montesquieu: resortul republicilor nu este virtutea, ci învăţătura, el înţelegând prin asta democratizarea cunoştinţelor, în special în domeniul politic. Întrebându-se asupra „miilor de motive care permit existenţa libertăţilor republicane în Statele Unite”, el îşi notează în carnetele de călătorie: „Există un important motiv care le domină pe celelalte şi care, după ce toate celelalte motive au fost cântărite, face el singur să se încline balanţa. Luat în ansamblu, poporul american nu numai că este cel mai luminat din lume, dar, şi aceasta mi se pare mai presus de orice, are cea mai avansată educaţie politică practică. Acest adevăr, în care cred cu tărie, face să izvorască în mine singura speranţă în legătură cu viitoarea fericire a Europei.” În ciuda grosolăniei moravurilor, a vulgarităţii manierelor, a obsesiei banilor, poporul american este faţă de aristocraţia franceză cel mai civilizat de pe pământ; Tocqueville măsoară aici valoarea strădaniei umane, pregătită de optsprezece secole de istorie europeană. America este o naţiune de orăşeni porniţi să cucerească natura, scurtcircuitând eternul blestem al ruralităţii europene. Pionierul reprezintă această întâlnire improbabilă dintre extrema civilizaţie şi extrema sălbăticie, între ceea ce este mai istoric şi ceea ce este mai natural. Tocqueville scrie pe această temă, în carnetele sale de călătorie, pagini de o frumuseţe de neuitat din care nu reia în lucrare decât o mică parte.
Acest înalt grad de civilizaţie conferă Uniunii – dacă nu luăm în considerare Sudul minat din interior de sclavagism – trăsătura esenţială a moravurilor democratice: uniformitatea. În notele sale, Tocqueville îşi mărturiseşte surpriza în faţa acestei caracteristici a vieţii americane; obişnuit să observe diferenţele „seculare” dintre provincii, sau părţi ale provinciilor naţiunilor europene, se aştepta să vadă această denivelare şi mai accentuată în interiorul Lumii Noi, care era în curs de populare, şi ar fi trebuit deci să ofere, după caz, „imaginea societăţii la toate vârstele, de la bogatul patrician al oraşelor, până la sălbaticul din deşert”. Or, el constată contrariul. Deoarece americanii care populează „frontiera” nu vin direct din Europa, ci din teritorii puse mai de mult în valoare, ei au fost supuşi în prealabil spiritului de egalitate şi s-au adaptat uniformizării gusturilor şi moravurilor. „Omul părăsit pe străzile New York-ului poate fi regăsit în mijlocul singurătăţii de nepătruns: aceeaşi îmbrăcăminte, acelaşi spirit, aceeaşi limbă, aceleaşi obiceiuri, aceleaşi plăceri.” Tocqueville nu e de acord cu Michel Chevalier care crede că frontiera constituie o a treia Americă, după cea a business-ului puritan şi cea a plantatorilor proprietari de sclavi. Criteriile adeptului lui Saint-Simon sunt economice, în timp ce ale sale sunt morale şi culturale.
De fapt, în analiza Vestului şi în general a spiritului american (căruia Vestul nu face decât să-i releve chintesenţa), el reutilizează, transformându-l, un concept din secolul precedent, acela de civilizaţie. El îl înţelege, ca şi filosofii din secolul al XVIII-lea, ca pe un ansamblu de trăsături culturale care îmblânzesc societăţile şi le fac mai active; dar, spre deosebire de Voltaire, nu consideră aceasta drept culme a unei succesiuni de cicluri, nici, cum crede Condorcet, drept finalitate a unui proces liniar. El smulge conceptul din istorie, vector imposibil de definit, alt nume al Providenţei, pentru a-l reintegra sistemului său intelectual: civilizaţia este acea formă particulară a activităţii sociale, extinsă la toţi cetăţenii prin democraţie, când aceasta se manifestă liber. Şi, dintr-odată, definiţia îi permite să relativizeze câmpul de reflecţie, şi să-i restrângă binefacerile la ramura europeană a umanităţii. Celebrul pasaj din carnetele sale de călătorie despre genocidul indienilor, pasaj pe care nu rezist plăcerii de a-l cita pe larg, nu pentru că exprimă lucruri în acord cu sensibilitatea contemporană, ci pentru că luminează virtuţile excepţionale ale sistemului de interpretare pe care-l analizez:
„Rasele indiene se topesc în prezenţa civilizaţiilor europene ca zăpada sub razele soarelui. Eforturile pe care le fac pentru a lupta împotriva destinului lor nu izbutesc decât să accelereze marşul destructiv al timpului. Cam o dată la zece ani, triburile indiene care au fost împinse în deserturile Vestului descoperă că n-au câştigat nimic prin retragere şi că rasa albă avansează mai repede decât se retrag ei. Iritaţi de însuşi sentimentul neputinţei lor sau înfierbântaţi de vreo jignire recentă, ei se adună şi atacă impetuos regiunile unde trăiau înainte şi unde se înalţă acum locuinţele europenilor, cabanele rustice ale pionierilor, iar, mai încolo, primele sate. Ei traversează ţara, dau foc aşezărilor, ucid vitele, iau câteva scalpuri. Civilizaţia dă înapoi, dar se retrage ca valurile mării în timpul refluxului. Statele Unite se ocupă până şi de destinul ultimului colonist, declarând război acestor triburi mizerabile. O armată regulată mărşăluieşte în întâmpinarea lor, este recucerit nu doar teritoriul american, ci albii, împingându-i pe sălbatici în faţa lor, distrugându-le satele şi luându-le turmele, îşi vor stabili limita extremă a posesiunilor sute de leghe mai departe decât înainte. Lipsiţi de noua lor patrie adoptivă, prin ceea ce i-a plăcut savantei şi luminatei Europe să numească dreptul războiului, indienii îşi reiau drumul spre vest, până când se vor opri în noi singurătăţi unde securea albilor nu va întârzia să se audă din nou. În locurile pe care tocmai le-au prădat şi care sunt acum ferite de invazii, se ridică aşezări noi care nu peste mult timp (cel puţin locuitorii lor au această conştiinţă) se vor transforma în oraşe populate. Păşind în faţa imensei familii europene, a cărei avangardă este, pionierul ia în stăpânire, la rândul său, pădurile care nu cu mult timp în urmă erau locuite de sălbatici. Acolo îşi construieşte cabana sa rustică şi aşteaptă ca un viitor război să-i deschidă drumul către noi pustietăţi.”
Astfel, democraţia nu este capătul istoriei sau una din stările ei universale şi cu atât mai puţin reconcilierea umanităţii cu sine însăşi. Este doar un concept care-i permite lui Tocqueville să prefigureze o stare a societăţii şi a moravurilor adecvată Europei şi în special proprie acelei prelungiri engleze în Lumea Nouă care este republica americană. Aici, într-adevăr, experienţa istorică a democraţiei a fost făcută într-o manieră atât de radicală, la nivel social şi cultural, încât întreaga sferă politică a fost impregnată şi pătrunsă, fiindu-i integral subordonată. Deoarece unul din sentimentele cele mai puternice ale lui Tocqueville în timpul acestei călătorii este chiar cvasiinexistenţa „politicului” din societatea americană: el vorbeşte în notele sale despre „absenţa guvernării” pe care oamenii nu o pot găsi „decât la cele două extremităţi ale civilizaţiei”, fie în starea de sălbăticie, când se află singuri faţă în faţă cu nevoile lor, fie după ce societatea s-a alcătuit, când indivizii care o compun sunt suficient de luminaţi şi de independenţi faţă de patimile lor (sau respectuoşi faţă de lege, ceea ce-i totuna); el face o distincţie între ceea ce denumeşte „două stări sociale” diferenţiate foarte clar: „Într-una poporul este suficient de luminat şi se află în asemenea situaţii, încât se poate guverna el însuşi. Societatea acţionează atunci asupra ei înseşi. În cealaltă, o putere exterioară societăţii acţionează asupra ei şi o obligă să păşească într-o anume direcţie.” America, fireşte, corespunde primei definiţii, aceea a unei societăţi autoadministrate. Ea nu oferă doar ceea ce s-ar putea numi „democratism pur”, ci, în ultimă instanţă, şi „socialul pur”, excluzând politicul.
Desigur, această analiză merge prea departe, pentru că o mare parte din primul volum al Democraţiei este dedicată descrierii sistemului politic american. Dar ea are avantajul de a sublinia aprobarea intelectuală pe care Tocqueville o acordă democraţiei politice, în pofida a ceea ce lui i se par a fi „excese”. Deoarece, dacă aceasta asigură prin descentralizare administrativă (ceea ce el deosebeşte, după cum se ştie, de descentralizarea guvernamentală) libertatea şi responsabilitatea cetăţenilor, ea comportă fundamental avantajele unui regim politic aristocratic, multiplicându-i însă beneficiarii. În consecinţă, problema la un nivel dublu, administrativ şi guvernamental, stă în comparaţia avantajelor şi inconvenientelor respective ale celor două tipuri de regimuri, unul în mâinile întregii societăţi, celălalt condus de o elită ereditară: această parte a cărţii, în mod justificat celebră şi pasionantă, nu aduce nimic nou subiectului, în măsura în care este parcursă de la un cap la altul de această opoziţie conceptuală, explicită sau implicită. Ceea ce o face interesantă este excepţionala minuţie cu care Tocqueville o explorează şi o cercetează pe toate feţele pornind de la exemplul instituţiilor americane; dar nu-i modifică articulaţia centrală.
Există totuşi un capitol din primul volum al Democraţiei – ultimul – unde el se găseşte în situaţia de a renunţa la acest „centru” al concepţiei sale: deoarece în acest extraordinar capitol X, el părăseşte „democraţia” americană pentru a cerceta viitorul a ceea ce el numeşte cele „trei rase”, care populează Statele Unite; deci, în afara anglo-americanilor, indienii şi negrii. De unde şi sentimentul că trebuie să părăsească de această dată sistemul său de analiză care nu e relevant pentru aceste două „rase” marginalizate, aceste două popoare, prin definiţie, ne-„democratice”; şi cum existenţa lor nu este fără urmări pentru viitorul Uniunii, însuşi acest viitor nu este conţinut în întregime în pronosticul asupra democraţiei. De altfel, e bizar cum Tocqueville adaugă – probabil ca o remuşcare – la această listă de subiecte abandonate de tipul său de analiză „activitatea comercială care se desfăşoară în Uniune” şi importanţa ei pentru viitor ca şi cum el ar fi trebuit să enumere, chiar într-o dezordine intelectuală, problemele pe care nu le-a tratat şi să explice pentru ce: „Aceste obiecte, care se leagă de subiectul meu, nu fac parte din el; ele sunt americane fără a fi democratice, şi eu am vrut să fac în special portretul democraţiei. A fost necesar întâi să le înlătur; dar voi reveni în final.”
S-a văzut din lectura carnetelor sale de călătorie că el foloseşte conceptul de „civilizaţie” pentru a analiza societatea indienilor, concept moştenit din secolul al XVIII-lea, dar revizuit: el îl foloseşte nu atât pentru a desemna „întârzierea” istorică a acestei lumi sălbatice, cât starea sa de etanşeitate în raport cu lumea civilizată, adică în raport cu democraţia americană. Încă o dată, el porneşte de la „starea socială” a indienilor, adică a lumii nomade, tribale, războinice, vânătoreşti, pentru a ajunge la moravurile şi la credinţele lor, care-i evocă, mutatis mutandis, pe cele ale vechilor germani descrise de Tacit: astfel, concepţia sa despre istorie, departe de a fi închistată în ideea unei evoluţii necesare a umanităţii, regăseşte pe această cale indirectă raţionamentul tipologic. Tocqueville nu crede că societăţile indiene vor ajunge datorită contactului, fie şi conflictual, să se înalţe puţin câte puţin la nivelul „civilizaţiei” anglo-americane. Dimpotrivă, el crede că starea lor socială nomadă, întărită de sistemul de moravuri şi de credinţe, le izolează durabil şi definitiv: şi, într-adevăr, ori indienii reacţionează prin război şi sunt învinşi şi împinşi spre vest, ori acceptă să se „civilizeze” şi se apropie de o lume străină, în care sunt iremediabil inferiori, exploataţi, pierduţi. Recurgerea la forţă sau acceptarea legilor îi condamnă în aceeaşi măsură. Geniul sociologic îl scuteşte pe Tocqueville de iluzia umanistă asupra binefacerilor civilizaţiei europene, când aceasta e răspândită pe alte continente.
Destinul negrilor, dimpotrivă, nu poate fi pecetluit la fel de dramatic, deoarece este legat de cel al albilor. Dar el pune în faţa Uniunii o problemă dublă asupra căreia Tocqueville, de asemenea nu are vederi optimiste. Deoarece, în opinia lui, existenţa unei instituţii atât de anacronice cum este sclavia într-un secol al egalităţii şi restrângerea ei la o rasă particulară a populaţiei, negrii, provoacă în acelaşi timp efecte catastrofice asupra activităţii societăţii albe, acolo unde sclavia există, şi o inevitabilă luptă pentru dispariţia ei, în special acolo unde ea nu există. Dar această luptă, al cărei temei sunt interesele albilor şi nu ale negrilor, nu aduce dispariţia prejudecăţilor rasiale, ci dimpotrivă; deoarece emanciparea negrilor nu va provoca nici metisajul populaţiilor, refuzat cu îndârjire de colonii anglo-americani, nici egalitatea, imposibilă între două popoare străine unul faţă de altul. Şi avem toate motivele să pariem că abolirea sclaviei va duce, printr-un efect de compensaţie, la întărirea prejudecăţilor împotriva celor de culoare şi a ceea ce numim astăzi rasism. Astfel, chiar ipoteza că sclavia ar fi fost abolită prin dorinţa stăpânilor şi nu prin violenţa negrilor comportă un risc mare pentru coeziunea Uniunii.
În paginile sale sclipitoare despre indieni şi negri, unde Tocqueville lasă de-o parte conceptul despre „democraţie”, deoarece acesta este irelevant în raport cu cele două societăţi despre care vorbeşte, ceea ce uneşte totuşi analizele sale cu sistemul său intelectual global este prioritatea pe care o acordă ideii de „stare socială” şi principiului care o defineşte. Pentru el, indienii şi negrii sunt într-o mai mică măsură rase distincte, în raport cu anglo-americanii, cât grupuri sociale organizate conform unor principii incompatibile cu democraţia care domneşte în Uniune. Dar incompatibile în sensuri diferite. Indienii formează o societate specifică, închisă în sine, ale cărei reguli, opinii şi moravuri „sălbatice” nu se explică prin originea omenirii cum se credea în secolul al XVIII-lea, ci traduc un tip de organizare socială care ignoră agricultura şi sedentarizarea. Sclavii negri sunt o non-societate, pentru că robia este prin definiţie un raport de forţă în stare pură şi nu o legătură „socială”; dar principiul sclaviei compromite existenţa societăţii libere care l-a instaurat şi care, o dată instaurat şi perpetuat, se găseşte minat din interior. Indienii pot şi vor fi distruşi prin lege, ca o societate instaurată în afara ei. Dimpotrivă, negrii există în funcţie de o instituţie a democraţiei americane, în contradicţie cu ea, dar totuşi dorită de ea: ei sunt în acelaşi timp indispensabili şi inasimilabili, necesari, dar distrugând pactul social fundamental. America egalitară şi-a încorporat un principiu nociv şi care nu poate fi mărturisit; şi dacă acest paradox este periculos prin însăşi existenţa lui, este din pricină că distruge într-o mai mare măsură societatea democratică a albilor decât populaţia de sclavi negri.
Acest diagnostic pesimist asupra problemei negrilor este însoţit, după cum se ştie, de un număr de îndoieli privind durata soluţiei federale americane. Dar el nu ştirbeşte cu nimic admiraţia lui Tocqueville pentru „spiritul” în care s-a produs colonizarea engleză a Americii, starea socială pe care ea a determinat-o, obiceiurile şi ideile care decurg din această stare socială. S-a vorbit mult despre „resemnarea” sa aristocratică în faţa democraţiei. Sunt de părere că Democraţia nu justifică acest cuvânt, fără îndoială mai adecvat opiniilor sale despre societatea europeană. El este, de fapt, un admirator critic al democraţiei americane şi există multe pasaje în carte care dovedesc că, în general, o preferă, în pofida a orice, regimului aristocratic, atât ca stare socială, cât şi ca tip de guvernare. La aceste capitole America a dovedit puterea societăţii asupra ei înseşi: lecţie sau exemplu pe care tocmai plecase să-l caute.

*

Cinci ani mai târziu, în 1840, Tocqueville publică al doilea volum al Democraţiei. El poate să presupună că sistemul politic american este cunoscut de cititorii săi, deoarece acesta a fost obiectul esenţial al cărţii din 1835. Îşi propune să aprofundeze problema cea mai dificilă la care s-a referit, pe care a delimitat-o în primul volum, dar pe care n-a tratat-o sistematic: influenţa stării sociale democratice asupra spiritului american şi, într-un mod mai general, asupra popoarelor unde ea domneşte. Nu pentru că ar dori să facă din „starea socială democratică”, adică din egalitate, cauza unică a specificităţilor societăţii americane, sau „a tot ceea ce se întâmplă în zilele noastre”: el ştie foarte bine că, de fapt, contrariul este adevărat şi că trebuie ţinut seama de mii de împrejurări care n-au legătură cu egalitatea. Dar, pe de o parte, datorită acestei trăsături comune lumii vechi şi Lumii Noi el poate să compare America cu Europa. Pe de altă parte, subiectul său, premisa de la care porneşte pentru a examina socialul şi istoricul, este starea socială democratică, deoarece din punctul său de vedere aceasta este cea mai în măsură să explice starea actuală a lumii. Pentru că faptul cel mai surprinzător în obsesia intelectuală cu care Tocqueville se concentrează asupra conceptului de egalitate este evidenţa că acest concept explică, după părerea sa, starea prezentă a societăţii, precum şi viitorul ei. În ceea ce priveşte primul aspect, societăţile din timpul său, şi în special a sa – Franţa sub monarhia din Iulie – cu greu putea oferi spectacolul egalităţii. De altfel, viaţa lui, în manifestările ei exterioare, este în întregime dirijată de spiritul conformist al valorilor din mediul său familial şi respectarea cât mai strictă a principiilor ierarhiei sociale: e suficientă o examinare oricât de superficială a corespondenţei sale pentru a sesiza acest lucru. Chiar după revoluţia din Iulie, Franţa lui Louis-Philippe este o ţară în care oameni ca el, descendenţi ai vechii aristocraţii, continuă să exercite o autoritate aproape naturală asupra opiniilor şi puterii pe care nu sunt nevoiţi s-o restrângă. De unde apare atunci certitudinea intelectuală pe care însăşi existenţa lui o dezminte cotidian?
Mai puţin din starea prezentă a societăţii, cât din istoria ei, adică din trecutul ei. Este probabil greu să ne imaginăm astăzi ce a reprezentat, pentru o familie ca a sa, trăsnetul Revoluţiei franceze, multitudinea de amintiri şi de povestiri dramatice care i-au legănat copilăria şi sentimentele de fascinaţie înfricoşată pe care le-a încercat de timpuriu. El a izbutit de tânăr, imediat ce a ieşit din adolescenţă, să transforme istoria familiei într-o problemă intelectuală: geniul său ţine de această însuşire precoce a unei moşteniri la alt nivel şi într-un alt mod. Din această nefericire transmisă de tradiţie el alcătuieşte ideea de egalitate şi în acelaşi timp pe cea de destin.
Cele două idei nu pot fi despărţite tocmai pentru că îşi au rădăcinile în acelaşi sol existenţial: sentimentul că Revoluţia franceză este înscrisă în sensul istoriei, altfel spus, că ea nu s-a încheiat şi deoarece s-a manifestat printr-o ostilitate atât de radicală faţă de nobilime şi chiar faţă de orice idee de superioritate socială, ea nu poate fi definită decât prin pasiunea pentru egalitate. N-are importanţă faptul că această egalitate n-a fost „realizată” în societăţile care i-au urmat: deoarece, dacă e adevărat că Tocqueville nu conceptualizează decât experienţa lui – şi aceasta probabil îl desparte de majoritatea marilor spirite filosofice, formate în special prin studiul abstract al doctrinelor şi ideilor, acelaşi lucru explică şi încăpăţânarea sa de a adânci o singură idee, despre care putem spune ca despre o femeie – că a fost a vieţii lui – această experienţă îi spune într-adevăr că Revoluţia franceză continuă prin Imperiu, Restauraţie şi 1830 şi că egalitatea rămâne centrul dezbaterilor şi al evenimentelor politice. De fapt, această convingere este felul său de a-şi însuşi celebra melancolie a generaţiei romantice, al cărei fiu este. Dar ea este, în acelaşi timp, un concept.
De unde şi permanenta sa ambiguitate care se situează la două niveluri distincte. Folosirea cuvântului democraţie ca substitut aproximativ al celui de egalitate, dar într-o accepţie şi mai vastă, îl duce pe Tocqueville la folosirea semantică diferită a aceluiaşi cuvânt, fără a separa domeniul social de domeniul politic. Dar ambiguitatea există şi în interiorul folosirii cuvântului „democraţie” – poate într-un mod mai profund, deoarece e mai ascuns – pentru a desemna o stare socială egalitară – ceea ce este de altfel folosirea sa cea mai frecventă. Ce este pentru autorul nostru o societate sau o stare socială caracterizată prin egalitate? Răspunsul nu e uşor de găsit.
Cel mai simplu este cel dat de sensul comun: o societate în care domneşte egalitatea este societatea de unde au dispărut barierele de clasă dintre indivizi. Or, Tocqueville dă uneori această definiţie. De exemplu, atunci când scrie: „Un popor care a trăit timp de secole sub un regim de caste şi de clase nu dobândeşte o stare socială democratică decât printr-un lung şir de transformări mai mult sau mai puţin chinuitoare.. Sau, ceva mai departe, într-o notă la capitolul XXVI, mai explicit, deoarece un „adică” introduce definiţia: „Când un popor are o stare socială democratică, adică, în sânul său nu mai există nici caste, nici clase…” Citate absolut concordante care asimilează clasele sociale castelor, cel puţin sub raportul lor contradictoriu cu democraţia şi care fac din societatea fără clase condiţia egalităţii. Se mai găseşte şi în altă parte acest tip de definiţie, în acelaşi timp maximalistă (egalitatea ca stare socială reală) şi naivă (egalitatea conformă reprezentării pe care o au despre ea actorii sociali): de exemplu, în comparaţia pe care o face Tocqueville între căsătoria aristocratică şi căsătoria democratică. El o opune pe prima, socialmente programată, oferind de altfel puţină libertate de alegere, reunind mai degrabă bunuri decât persoane, celei de a doua, rezultantă a unei alegeri libere, întemeiată pe înclinaţiile părţilor şi pe similitudinile de gust (de altfel, în această măsură, mai exigentă faţă de fidelitatea conjugală). Se vede din acest exemplu cum, pentru nevoile unei gândiri care procedează prin opoziţii, el ajunge să confunde ceea ce numeşte starea socială democratică cu reprezentarea pe care o are această stare socială şi pe care doreşte să o dea despre ea. Într-o epocă în care căsătoria burgheză, ca alianţă a patrimoniilor, este unul din subiectele preferate ale literaturii romaneşti, Tocqueville, pentru a satisface cerinţele sistemului său conceptual, este bizar şi provizoriu orbit, evidenţa mariajului de clasă fiind mascată prin aparenta libertate a înclinaţiilor individuale.
Bizar şi provizoriu: el o ştie, evident, şi o şi zice într-altă parte „că nu s-au văzut încă societăţi unde condiţiile să fie atât de egale, încât să nu existe bogaţi şi săraci; şi, în consecinţă, stăpâni şi slugi”. Atunci, cum este schimbată această situaţie de către starea socială democratică? „Democraţia nu împiedică existenţa acestor două clase, dar ea le modifică spiritul şi schimbă raporturile dintre ele.” Citat esenţial pentru a desluşi ce înţelege el cel mai ades prin „democraţie”: nu o stare socială reală, ci percepţia egalitară a raportului social, în mod firesc ierarhică (cel puţin dacă examinăm istoria omenirii), de către actorii acestui raport. Percepţie egalitară care modifică la rândul ei natura acestui raport, chiar când el rămâne totalmente inegal. De exemplu: relaţia stăpân-slugă; ea există în societatea democratică formată în Statele Unite, dar acolo ea nu face parte din principiul ordinii sociale ca în societăţile aristocratice. Ea, deci, nu creează, pe baza unei aserviri personale, o populaţie aparte, caracterizată din tată în fiu prin moravuri şi un mod de a gândi specifice. Ea este, dimpotrivă, rezultatul unui contract liber consimţit, prin care cel interesat îşi negociază supunerea provizorie şi limitele acestei supuneri. „Egalitatea condiţiilor”, spune Tocqueville, „face din slugă şi stăpân fiinţe noi şi stabileşte între ei raporturi noi.” Astfel, „egalitatea condiţiilor” care este una din expresiile lui favorite pentru a caracteriza democraţia, nu înseamnă că stăpânul şi sluga sunt într-adevăr egali, dar că pot să devină, sau că raportul de subordonare provizorie nu intră în alcătuirea unei stări care îi defineşte în totalitate pe unii şi pe alţii, pentru că, de exemplu, el se poate inversa într-o zi în funcţie de reuşitele respective. Deoarece sluga poate deveni stăpân şi tinde să devină, el nu este altfel decât stăpânul. De altfel, în afara sferei contractului revocabil prin care este legat de stăpânul lui, el este, ca şi el, cu tot atâta îndreptăţire, cu aceleaşi drepturi – un cetăţean. „Egalitatea condiţiilor” nu trebuie înţeleasă în sensul material al formulei, ci ca un principiu constitutiv al ordinii sociale democratice, prin opoziţie cu lumea aristocratică: o normă şi nu doar o constatare.
Tocqueville îşi dă seama că această normă este un obiectiv de neatins, care lunecă mereu, niciodată o realitate: de unde caracterul permanent instabil al indivizilor şi al societăţilor democratice. Cum nu este posibil ca un popor să ajungă să creeze condiţii perfect egale şi există mereu situaţii dominante la care râvnesc ambiţiile, prezenţa unei reguli egalitare în existenţa socială, deschizând teoretic toate drumurile în faţa tuturor indivizilor, le ascut dorinţa şi îndârjirea. Ceea ce explică faptul că Tocqueville trece adeseori de la egalitatea ca stare socială dominantă, adică o normă, la egalitatea ca pasiune, de fapt ca sentiment şi ca ideologie. În ultimă instanţă, starea socială democratică există mai mult prin pasiunile pe care le iscă, decât prin situaţiile pe care le creează, deoarece egalitatea reală a condiţiilor nu e niciodată atinsă, dar întotdeauna râvnită. „Când inegalitatea este legea obişnuită a unei societăţi, cele mai profunde inegalităţi nu sar în ochi; când totul este aproximativ la acelaşi nivel, cele mai mici inegalităţi rănesc. De aceea, dorinţa de egalitate devine mai greu de potolit pe măsură ce egalitatea este mai mare.”
Ceea ce vrea să zică, în fond, că această egalitate reală, scop mărturisit dar părelnic, referinţă la normă dar obiect al dorinţei, se descompune în nenumărate obiective parţiale ale diferenţierii sociale: Tocqueville a înţeles că a crede în egalitate ca valoare nu suprimă ceea ce el numeşte „orgoliul particular al indivizilor”, adică pasiunea de a se deosebi de ceilalţi. Dimpotrivă, ea îi amplifică intensitatea, în timp ce îi modifică şi îi înmulţeşte punctele de aplicaţie. Într-adevăr, tendinţa de „diferenţiere” este cu atât mai legitimă cu cât clasele sunt mai puţin diferenţiate prin obiceiuri sau prin lege, aşa cum sunt în aristocraţii. Pe de altă parte, democraţia înmulţeşte semnele diferenţei pentru că, egalizând condiţiile, chiar uniformizându-i pe cetăţeni, ea fructifică cel mai mic avantaj; făcând ca situaţiile sociale să fie mai mobile, ea substituie ierarhiilor tradiţionale privilegii recente şi provizorii, pe care beneficiarii ţin cu atât mai mult să le etaleze în perioada în care se bucură de ele. Există în filigran în Democraţie (în special în capitolele XIV şi XVI din volumul doi) o teorie a felului cum egalitatea produce inegalităţi simbolice, motiv de nelinişte şi invidie care sunt sentimente caracteristice democraţiei.
Acestei instabilităţi naturale, Tocqueville îi găseşte corective care permit funcţionarea armonioasă a sistemului. Există religia care, după părerea lui, este un element-cheie al consensului social şi care-i protejează pe cetăţenii „democratici” de pretenţia necugetată de a şti totul, deci de a schimba totul; dar mai există şi un corectiv intern, ascuns chiar în interiorul dorinţei de egalitate şi a pasiunii de a o depăşi: într-un stat democratic, caracterizat prin ascensiuni relativ lente, şi prin obiceiul ca prin eforturi cotidiene să fie urcate treptele promovării sociale, dorinţele au tendinţa de a se adecva mijloacelor, iar ambiţiile – şanselor. Tocqueville este primul care descoperă această lege fundamentală a societăţilor moderne, conform căreia oamenii nu-şi interiorizează dorinţele decât în funcţie de un destin probabil, în sensul statistic al termenului. Ei nu prevăd decât ceea ce li se poate întâmpla, fiind astfel scutiţi atât de ambiţii nemăsurate, cât şi de decepţii sfâşietoare.
De altfel, inexistenţa acestor corective ale egalităţii caracterizează o stare socială intermediară între aristocraţie şi democraţie şi care este revoluţia. Stare socială intermediară în sens cronologic, deoarece revoluţia este cea prin care se înfăptuieşte trecerea de la aristocraţie la democraţie, dar şi în sens sociologic, deoarece revoluţia creează în mod brutal elementele democraţiei fără ca să-i asigure condiţiile ei de funcţionare, atât prin ruptura pe care o operează în spirite, cât şi prin tradiţia pe care o vehiculează fără s-o ştie. Indivizii „revoluţionari” moştenesc lipsa de măsură a ambiţiilor aristocratice; sentimentul că participă la crearea unei lumi în întregime noi contribuie la această exagerare, iar schimbarea oamenilor şi a legilor barează calea mecanismului de adecvare a dorinţelor la şanse. (Kevoïutï se caracterizează, astfel, mai curând prin explozia egalitarismului decât a egalităţii; ea exploatează vasta distorsiune dintre ceea ce oamenii doresc şi ceea ce societatea le poate oferi. La rândul ei, ea creează o tradiţie care supravieţuieşte anilor excepţionali şi care explică instabilitatea post-revoluţionară: „Pasiunile pe care revoluţia le-a inspirat nu dispar odată cu ea. Sentimentul instabilităţii continuă în cadrul ordinii – ideea uşurinţei succesului supravieţuieşte straniilor vicisitudini care i-au dat naştere.”
Deci „democraţia” în Franţa nu este pentru Tocqueville regimul „normal” al acestei stări sociale; este starea sa revoluţionară. Această diferenţiere esenţială străbate în întregime volumul al doilea al Democraţiei şi constituie firul principal al comparaţiei ale cărei elemente călătorul le caută. El a găsit în Statele Unite o democraţie pură, conformă adică idealului său tipologic; a fost întemeiată ca atare, pornind de la o matrice religioasă care i-a exaltat valorile şi netrebuind să lupte împotriva unui stat aristocratic anterior. Conceptul de revoluţie, pe care-l construieşte în întregime pornind de la experienţa franceză, i se pare străin de istoria americană (cu excepţia a ceea ce comportă războiul civil potenţial dintre aristocraţia sudistă şi democraţia yankee). Mai mult, acest concept i se pare în contradicţie cu funcţionarea democraţiei, în măsura în care egalitatea constituie o ţesătură socială cu mult mai omogenă şi mai rezistentă decât societatea aristocratică. Tocqueville consacră un capitol explicaţiei pentru ce starea socială democratică, prin uniformizarea socială şi culturală pe care o cultivă şi prin reţeaua de microinterese conservatoare la care sunt conectaţi cetăţenii ei, lasă puţin loc izbucnirii revoluţiilor; dimpotrivă, distrugerea inegalităţii aristocratice îi oferă pretexte şi obiective, aşa cum demonstrează experienţa europeană.
 Astfel, ideea de democraţie, aşa cum Tocqueville nu încetează să o examineze pe toate feţele, se confundă adeseori cu cea de egalitate, dar ea îi îmbrăţişează totodată multiplele ei semnificaţii şi ambiguităţi. Doar unul din aspectele ei nu-l interesează pe Tocqueville: acela al realităţii obiective. De fapt, din acest punct de vedere, lui îi este suficientă convingerea că se egalizează condiţiile sociale reale şi că ele vor continua să se egalizeze progresiv. Dar el nu încearcă niciodată să precizeze această idee şi cu atât mai puţin s-o măsoare: e o evidenţă existenţială şi nu statistică. Când vorbeşte despre acest aspect al chestiunii, se exprimă ca un descendent al unei mari familii din Vechiul Regim; el se referă la egalizarea condiţiilor de existenţă între nobilime şi clasa mijlocie (la fel ca şi Guizot care-i împărtăşeşte diagnosticul, el pornind însă de la clasa mijlocie).
Dar ceea ce-l interesează mai mult şi mai des este, în acelaşi timp, egalitatea ca normă de existenţă colectivă şi mecanismul mental datorită căruia apariţia acestei norme este în mod inseparabil consecinţă şi cauză: pasiunea egalităţii. În primul dintre aceste raporturi, democraţia nu încetează să poarte încorporat în ea însăşi, nedespărţit de ea, un orizont care-i ameninţă istoria, o lume dincolo de ea în numele căreia ea nu poate refuza contestaţia -ei permanentă: egalitatea este o valoare care, prin definiţie, nu poate fi realizată de nicio stare socială (la fel cum democraţia, în accepţia curentă a termenului, adică o guvernare a poporului prin el însuşi, este tipul ideal de putere căruia nicio colectivitate modernă nu-i poate îndeplini condiţia). Şi în acest decalaj inevitabil dintre valori şi fapte, dintre societate şi normele ei ia naştere egalitatea ca pasiune socială, fiind una din trăsăturile caracteristice ale democraţiei, aşa cum o concepe Tocqueville. Într-adevăr, societăţile aristocratice nu comportă decalaje de asemenea natură, fiindcă ele îşi trăiesc fără pasiuni sfâşietoare propriile valori, subordonarea şi ierarhia; când sunt răsturnate, aceasta se întâmplă în numele unei legitimităţi contrare, aceea a egalităţii care mobilizează în folosul ei pasiuni de acelaşi fel, vizând acelaşi obiectiv. Dar, o dată apărută societatea egalitară, ea nu-şi poate trăi propriile valori fără a-şi nega constant starea sa reală; şi pasiunile pe care le-a dezlănţuit, prin victoria ei sau numai prin existenţa ei, pun în discuţie, ele însele, funcţionarea sa cotidiană. Acesta este motivul pentru care democraţia, având avantajul faţă de celelalte stări ale societăţii de a mobiliza activitatea cetăţenilor folosind dorinţa lor de egalitate, prezintă o problemă necunoscută aristocraţiei: aceea a viabilităţii ei cotidiene.
Problemă în orice caz dificil de rezolvat şi care devine dramatică în cazul în care pasiunea pentru egalitate le depăşeşte pe toate celelalte şi în special pe aceea care îi face pe oameni să preţuiască libertatea: deoarece tocmai acest decalaj al preferinţelor creează principala ameninţare pentru democraţie. Desigur, dacă cele două pasiuni ar fi egal de puternice, egal de răspândite prin eforturile lor conjugate fiecare cetăţean ar putea să aspire la guvernare. Or, experienţa ne arată că egalitatea şi dorinţa de egalitate pot să existe în societatea civilă, dar nu şi în societatea politică: aceasta este, de exemplu, situaţia regimurilor cenzitare. Ba mai mult, egalitatea şi pasiunea pentru egalitate există în societatea politică chiar în absenţa libertăţii: acesta este cazul despotismului.
Raportul dintre pasiunea egalitară şi celelalte pasiuni ale unei vieţi democratice apare astfel a fi unul din elementele esenţiale ale acestui tip de societate. De fapt, Tocqueville crede că aceasta este principala pasiune distinctivă a popoarelor democratice şi că problema pe care o pune este tocmai aceea de a o dirija în limite compatibile cu libertatea. De ce este ea mai puternică decât toate celelalte sentimente politice? Primul capitol al celei de a doua părţi din volumul doi oferă o seamă de motive: conformismul epocii, înrădăcinarea obiceiurilor profunde ale stării sociale şi în special faptul că pasiunea egalitară este conformă logicii democratice, deoarece ea poate fi împărtăşită de toţi, în timp ce avantajele libertăţii nu sunt evidente decât pentru un număr mic. Dimpotrivă, abuzul de libertate (anarhia, de exemplu) este evident pentru toată lumea, în timp ce avantajul egalităţii este insesizabil şi nu e detectat decât de puţine spirite. Şi, în sfârşit, Tocqueville nu uită niciodată exemplul francez pentru că acesta este problema vieţii lui: în Franţa, patima egalităţii este cu atât mai puternică, cu cât ea este cu mult anterioară celei a libertăţii şi a fost favorizată prin acţiunea nivelatoare a absolutismului regal. Tradiţia libertăţii este fragilă, intermitentă, limitată; cea a egalităţii este constitutivă pentru naţiune.
Ceea ce nu se întâmplă în America. Acolo, Tocqueville găseşte, dimpotrivă, o democraţie în care pasiunea egalitară este ţinută în frâu în acelaşi timp prin consensul religios care-i lasă divinităţii problema scopurilor ultime ale umanităţii şi prin instituţiile politice care dau prioritate şi putere societăţii asupra statului: celebrul capitol al volumului doi, despre asociaţii, arată că acestea joacă în societatea democratică un rol comparabil cu cel al aristocraţiei în societatea aristocratică constituind tot atâtea corpuri colective manifestând iniţiativă în domeniul social, independente de stat. Astfel, analiza lui Tocqueville nu se rezumă numai la studiul pasiunii egalitare, chiar dacă aceasta e centrală, ci încearcă să înţeleagă cum a ţesut democraţia, în cazul american, o reţea de sentimente, de idei şi de moravuri care-i dă societăţii un caracter distinctiv şi existenţa sa specifică. Arhitectura intelectuală a cărţii din 1840 este astfel clarificată. Nu e vorba de a recompune istoria democraţiei americane, a originilor ei sau a cauzelor ei; dimpotrivă, ea este considerată elementul central al acestei istorii, elementul-cheie de interpretare sub dublul aspect al rolului său de normă a vieţii sociale şi de existenţă ca ansamblu de pasiuni şi dorinţe individuale. Izvoarele şi nu rezultatele îl interesează pe Tocqueville în această a doua lucrare a sa: cum democraţia tinde să producă ceea ce noi am numi un „spirit public” sui generis, adică, în acelaşi timp ideile şi moravurile care contribuie, în schimb la trăinicia sistemului.
De fapt, acest al doilea volum este atât de strălucitor şi dens, încât este absolut imposibil să intri în amănuntele analizei sale: trebuie să lăsăm cititorului plăcerea şi dificultatea de a-i descoperi, sub aparenta claritate a stilului, profunzimea şi complexitatea. Nicăieri geniul conceptual al lui Tocqueville nu apare mai deplin decât în acest text, care tratează obsesia vieţii sale la cel mai înalt nivel de generalitate şi de ambiţie intelectuală. Prin studiul succesiv al „mişcării intelectuale”, al „sentimentelor” şi „moravurilor” poporului american, Tocqueville atacă de fapt cea mai importantă problemă a ştiinţelor sociale pe care n-am încetat să ne-o punem de atunci: care este raportul dintre ideile şi reprezentările emise şi celelalte niveluri ale existenţei sociale. Aceasta este problema pe care, cam în aceeaşi epocă, tânărul Marx încearcă şi el s-o rezolve, el presupunând că există o legătură între idei şi starea socială în general. Dar la Marx, starea societăţii este caracterizată doar prin elemente obiective şi, ca să zicem aşa, materiale, forţele de producţie şi raporturile de producţie pe care acestea le determină. Tocqueville însă se instalează direct în inima socialului fără a trece în prealabil prin economic, inexistent în tipul său de analiză; iar acest social este, în realitate, cultural.
Deoarece, dacă este examinată în sensul ei obiectiv, egalitatea nu e decât egalizarea condiţiilor: un proces căruia nu i se poate prezice niciun sfârşit, deoarece scopul său este părelnic. Nu o stare, ci o istorie care dă sens comportamentului individual şi reprezentărilor care determină acest comportament. Ea există mai mult prin semnificaţia pe care o acordă raporturile sociale decât prin transformările pe care le introduce în ele. Devenind legitimă, ea imprimă întregului social această mişcare de autonomie conflictuală care caracterizează democraţia americană. Întregii sfere sociale, care cuprinde şi reprezentările: nu există la Tocqueville această prăpastie, pe care Marx n-a ştiut s-o umple niciodată, între producţia materială şi cea spirituală. Deoarece instrumentul analitic cel mai important al lui Tocqueville nu e atât egalitatea, cât reprezentarea egalităţii, la dublul nivel al normei sociale şi al pasiunilor individuale, lui nu îi e greu să coboare la izvorul ideilor, al tradiţiilor morale şi intelectuale.
Această „coborâre” nu implică în mod necesar o legătură centrală unică sau constantă între starea socială şi idei. Şi această legătură este cu atât mai puţin singulară cu cât se referă la domenii mai „savante”; de exemplu, în legătură cu literatura, Tocqueville îşi pune în gardă cititorul împotriva determinărilor prin starea socială, democratică sau aristocratică: „Aş depăşi concepţia mea dacă aş susţine că literatura unei naţiuni este întotdeauna subordonată stării sale sociale şi alcătuirii sale politice. Ştiu că, independent de aceste cauze, există multe altele care dau anumite trăsături operelor literare: dar acestea mi se par a fi principale.
Raporturile existente între starea socială şi politică ale unui popor şi geniul scriitorilor săi sunt întotdeauna foarte numeroase: cine îl cunoaşte pe unul, nu-l poate niciodată ignora complet pe celălalt.”
Astfel, oricare ar fi precauţiile pe care şi le ia pentru a face mai flexibil caracterul său sistematic, natura gândirii lui Tocqueville este deductivă: din „democraţie” decurg trăsăturile intelectuale, tiparele mentale şi moravurile americane. Afirmaţie parţial tautologică, deoarece definiţia democraţiei include norma şi pasiunile egalitare; dar din ea Tocqueville extrage variaţii de o fineţe şi o bogăţie aproape infinite, în măsura în care el rafinează neîncetat, prin corelările ei, definiţia centrală.
Din punctul meu de vedere, nu este foarte important că planul admirabilului volum doi nu are decât aparenţa rigorii; că diferenţa între „idei”, „sentimente” şi „moravuri” este deseori discutabilă; că în interiorul fiecărei secţiuni chiar, în special în a treia, distribuţia materialului poate apărea uşor lipsită de logică. Ceea ce are importanţă este transparenţa excepţională a obiectului „America” în raport cu definiţia democraţiei de care Tocqueville se foloseşte pentru a-l explora. Prin originea lor, în acelaşi timp recentă şi omogenă, prin starea lor socială, prin instituţiile lor politice, americanii reunesc condiţiile unei experienţe de laborator pentru democraţie. Faptul că la ei totul provine din democraţie duce mai uşor la afirmaţia că totul poate fi înţeles pornind de la consensul social despre egalitate. Această asociere a unor oameni noi, pentru exploatarea unui teritoriu virgin, fără nicio altă sedimentare istorică în afara credinţei comune, i-a oferit lui Tocqueville un teren de studiu providenţial pentru geniul său conceptual, adică profund şi simplu.

*

Profund şi simplu: comparaţia cu Marx ne-ar permite poate o concluzie care să lumineze aceste atribute.
Conceptele lui Marx, indiferent de epoca în care au fost elaborate, nu sunt niciodată simple. Moştenire restructurată a filosofiei germane, sau produs transformat al economiei politice engleze, ele nu datorează nimic experienţei existenţiale a lui Marx, ci sunt doar gândirea sa despre gândirea altora. Dimpotrivă, la Tocqueville soclul sistemului nu este o construcţie intelectuală: este o evidenţă empirică transpusă la nivelul abstracţiunii sub forma înaintării ireversibile a egalităţii. Evidenţă care, astfel, constituie focarul central al analizei, din care trebuie extrase consecinţele.
Marx, în spatele egalităţii proclamate de Revoluţia franceză, devenită legitimitatea socială a Occidentului, dezvăluie şi denunţă inegalitatea reală, contradicţia între fapte şi valori. El descrie genealogia cauzei acestei contradicţii, cauză pe care o găseşte la nivelul economic şi al raporturilor sociale implicate în procesul de producere a bogăţiei. Dintr-odată, egalitatea nu mai este decât o minciună ideologică, sau finalitatea superioară a cărei condiţie prealabilă este distrugerea capitalismului. În această scindare dispare tot ceea ce pentru Tocqueville constituie egalitatea, adică o normă socială şi pasiuni egalitare. Marx este interesat de mecanismele vieţii economice şi de raporturile dintre economic şi social – Tocqueville explorează relaţia dintre principiul social şi comportamentul uman: situat la acelaşi nivel cu ceea ce direcţionează acţiunea individuală şi colectivă a oamenilor timpului său, el n-are nevoie să reducă domeniul politic la un alt ordin de realităţi considerat că-l fondează şi-l determină. El rupe astfel cu obsesia fundamentului social atât de caracteristică pentru secolul al XVIII-lea şi pentru Marx, care în această privinţă este un moştenitor; el se plasează deliberat la sursă, principiul de bază i se pare un soi de dat istoric, în acelaşi timp ireductibil la demonstraţia cauzală şi evident, esenţialul fiind de a extrage din el consecinţele pentru viaţa socială. Marx vede libertatea în suprimarea plusvalorii; Tocqueville – în gestiunea inteligentă a credinţei în egalitate.
În acest sens, Marx are o gândire infinit mai complexă, abordând politicul printr-o serie de medieri (unde de altfel acesta sfârşeşte prin a se pierde). Dar în alt sens, „simplicitatea” lui Tocqueville are mai multă profunzime. Deoarece, în pofida tuturor aparenţelor, Marx rămâne în întregime situat în perspectiva care încearcă să realizeze promisiunea egalităţii. Denunţând inegalitatea prin analiza raporturilor sociale capitaliste, el regăseşte egalitatea sub forma necesităţii istorice a socialismului, dar nu renunţă la ea niciodată, considerând-o o valoare fundamentală a pactului social. El nu critică versiunea sa în capitalism decât pentru a demonstra mai bine că ea trebuie să fundamenteze din nou sensul istoriei printr-o nouă revoluţie. În ceea ce-l priveşte, Tocqueville n-a interiorizat egalitatea ca valoare: el este un aristocrat. Dar el constată faptul că egalitatea a devenit legitimitatea societăţilor moderne şi încearcă să-i măsoare dimensiunile. Dintr-odată, prin metoda comparativă, atât în spaţiu, cât şi în timp, el relativizează egalitatea ca legitimitate şi o nouă credinţă care trebuie opusă celor vechi pentru a-i sesiza imensa valoare. Astfel, el întemeiază viziunea antropologică asupra modernităţii.
Cu cât gândirea sa este mai „simplă”, cu cât teoria sa e mai puţin livrescă, cu cât ambele sunt mai direct hrănite din experienţa psihologică a contemporaneităţii, cu atât ele permit, într-o măsură mai mare, în mod paradoxal, despărţirea experienţei de conceptul ei. Tocqueville a trecut din lumea aristocratică la lumea democratică şi tocmai această trecere constituie trama, angoasa vieţii sale. Cu câte un picior în ambele lumi, el consideră o evidenţă faptul că egalitatea nu este decât unul din modurile de existenţă socială. Cu arhaismul poziţiei sale existenţiale, el alcătuieşte modernitatea interogaţiei sale conceptuale.
Dimpotrivă, gândirea lui Marx se vrea în întregime savantă şi încearcă să urmărească inegalitatea la izvoarele ei cele mai ascunse, sub aparenţa inversă a contractului liber între indivizi egali. Dar cu cât se vrea mai ştiinţifică, degajată de experienţa trăită a contemporaneităţii, scoţând masca ideologiei de pe faţa realităţii, cu atât „se lipeşte” mai tare, fără s-o ştie, de egalitate ca opţiune, fără a permite cea mai mică abatere, nici cel mai mic dubiu cu privire la necesitatea sa morală ca principiu social. Ea îmbracă valoarea modernă prin excelenţă a limbajului ştiinţific: amalgam care face o profeţie dintr-o analiză şi care, fără îndoială, explică formidabilul destin postum al unui greoi tratat de economie politică.
Marx rămâne în interiorul sistemului credinţei egalitare. Tocqueville îi face analiza comparată. Astfel, se explică, în mod sigur, mai mult şi mai bine ecoul atât de diferit al celor două opere sau mai corect gloria universală a uneia şi cunoaşterea limitată a celeilalte. Dar astfel se explică şi superioritatea lui Tocqueville asupra lui Marx în domeniul veridicităţii prospective: nu e greu de demonstrat că pronosticul aristocratului francez asupra lumii contemporane (vorbesc despre ceea ce noi numim astăzi lumea europeană „dezvoltată” pentru că cei doi autori n-au studiat alta) este infinit mai aproape de realităţile pe care le trăim noi astăzi decât cele ale socialistului german. Valoarea predictivă a operei lui Tocqueville rămâne extraordinară, chiar în detalii şi celebrele pagini, nu foarte originale pentru vremea aceea, despre viitorul imperial al Americii şi al Rusiei sunt din acest punct de vedere mai puţin extraordinare decât sute de observaţii asupra ideologiei pe care o trăim încă. Or, această inegalitate în realismul previziunii, între Tocqueville şi Marx, este cu atât mai izbitoare cu cât ea pare invers proporţională cu veridicitatea punctelor lor de pornire empirice. Egalitatea socială de care Tocqueville pare obsedat nu îi apare istoricului o trăsătură caracteristică a societăţilor europene din prima jumătate a secolului al XIX-lea. Dimpotrivă, mizeria clasei muncitoare, care constituie fundalul teoriei exploatării capitaliste, este în afara oricărui dubiu.
Dar, elaborând doctrina acestei situaţii, Marx îndreaptă reflectorul asupra unui mecanism economic care nu explică aproape nimic din marile evenimente ale secolului al XIX-lea şi al XX-lea: nu numai că în ultimă analiză reduce politicul la economic, dar el „încremeneşte” evoluţia în dezvoltarea contradicţiei „obiective” a raporturilor de producţie. Dacă această gândire scientistă despre viitor, care prevede eliminarea plusvalorii prin revoluţia proletară, s-a dovedit a fi mai puţin profetică decât studiul raporturilor dintre egalitate şi statul administrativ, motivul nu este doar acela că sentimentul evoluţiei, cu condiţia să fie obiectul unei elaborări abstracte, se poate dovedi mai adevărat decât pretenţia cunoaşterii ştiinţifice a istoriei. Motivul este că Tocqueville analizând egalitatea nu ca o situaţie, ci ca un principiu, un ansamblu de pasiuni, o dinamică politică nedefinită, are un dublu avantaj asupra lui Marx. El se situează la nivelul istoriei unei promisiuni făcute Europei de Revoluţia franceză şi căreia America îi arată trăsăturile: şi el încearcă să înţeleagă nu cauzele, ci consecinţele. În felul acesta el câştigă pariul: afirmaţia că universul egalităţii, sjl comportamentul pe care el îl provoacă sunt fenomene durabile, ireversibile, determinate pentru viitor. În această măsură el analizează chiar lumea în care trăim noi.
FRANÇOIS FURET
BIOGRAFIA LUI TOCQUEVILLE
Repere cronologice
1805 Se naşte la Paris Alexis de Tocqueville, vlăstar al unei vechi familii de nobili normanzi. În timpul Imperiului îşi petrece iernile la Paris şi verile la castelul din Verneuil.
1820–1823 Studiază la Colegiul din Metz, unde tatăl său, contele Hervé, era prefect (de Moselle).
1826 E licenţiat în drept la Paris.
1826–1827 Călătoreşte în Italia şi Sicilia. În 1827 e numit judecător stagiar la Versailles (unde tatăl său este prefect).
1829–1830 Frecventează cursul despre istoria civilizaţiei europene al lui Guizot, la Sorbona.
1830 Depune jurământul noului regim emanat de Revoluţia din Iulie, în pofida dramelor de conştiinţă.
1831 (aprilie)-1832 (martie) Călătoreşte în Statele Unite împreună cu Gustave de Beaumont.
1833 Publică în colaborare cu Beaumont raportul asupra sistemului penitenciar american sub titlul Du système pénitencier aux Etats-Unis et de son application en France.
1832–1835 Demisionează din postul de judecător-supleant. Redactează primul volum din De la démocratie en Amérique. Călătoreşte în Anglia în august 1833.
1835 Publică primul volum din Démocratie. A doua călătorie în Anglia. Se căsătoreşte cu Mary Mottley, o englezoaică pe care Tocqueville o cunoscuse la Versailles înainte de Revoluţia din 1830.
1836 Călătoreşte în Elveţia. Publică un eseu despre L’Etat social et politique en France avant et depuis 1789.
1837 Pierde alegerile legislative din arondismentul Valognes (Manche) învecinat cu castelul familiei de Tocqueville.
1838 Este ales membru al Academiei de Ştiinţe morale şi politice.
1839 Este ales deputat în arondismentul Valognes, din partea opoziţiei la cabinetul Molé. Activitatea sa parlamentară va fi îndeosebi ilustrată prin trei rapoarte importante: despre abolirea sclaviei în colonii (1839), despre reforma închisorilor (1843), despre situaţia din Algeria (1847).
1840 Publică al doilea volum din Démocratie.
1841 Este ales membru al Academiei Franceze. Prima călătorie în Algeria.
1846 A doua călătorie în Algeria.
1848 (aprilie) îşi păstrează mandatul legislativ în Adunarea constituantă de după Revoluţia din Februarie. Membru al comisiei însărcinate cu elaborarea noii constituţii.
1849 Prima călătorie în Germania.
Mai  E ales în Adunarea legislativă.
Iunie-octombrie Ministru al Afacerilor Externe sub prinţul Ludovic-Napoleon, devenit preşedinte al Republicii din decembrie 1848.
1850–1851 îşi redactează Les Souvenirs. Locuieşte la Sorento din motive de sănătate.
Iulie 1851 Ţine un raport în Adunarea Legislativă în legătură cu revizuirea constituţiei.
Decembrie 1851 Se opune loviturii de stat a prinţului Ludovic-Napoleon, care se proclamă Napoleon al III-lea. Se retrage din orice activitate publică.
1852 Începe să lucreze la documentaţia care-i va servi la redactarea cărţii L’Ancien Régime et la Révolution care, în viziunea lui Tocqueville, este primul volum al unei istorii a Revoluţiei.
1853 Consultă la Tours Arhivele intendenţei din Tours.
1854 A doua călătorie în Germania.
1856 Publică L’Ancien Régime et la Révolution.
1857 Ultima călătorie în Anglia.
1859 Moare la Cannes.
BIBLIOGRAFIE – TOCQUEVILLE

DESPRE DEMOCRAŢIE
ÎN AMERICA
INTRODUCERE
[Lucrarea pe care o veţi citi nu este o călătorie, cititorul poate fi liniştit. Nu vreau să-i atrag atenţia asupra mea. Nu vor putea fi găsite în această carte nici descrierea completă a tuturor instituţiilor din Statele Unite; dar mă mângâi cu ideea că publicul va găsi aici câteva documente noi din care va putea extrage cunoştinţe utile asupra unui subiect mai important pentru noi decât soarta Americii şi nu mai puţin demn de atenţia noastră.]
Dintre lucrurile noi care mi-au reţinut atenţia în timpul şederii mele în Statele Unite, niciunul nu mi-a părut mai izbitor decât egalitatea de condiţii. Am desluşit fără dificultate înrâurirea prodigioasă pe care acest prim fapt o exercită asupra mersului societăţii; el imprimă o anumită orientare spiritului public şi legilor o anumită formulare; guvernanţilor precepte noi, iar celor guvernaţi – deprinderi specifice.
Mi-am dat curând seama că acest fapt îşi face simţită influenţa mult dincolo de moravurile politice şi de legi şi că el dobândeşte asupra societăţii civile o autoritate defel mai redusă decât asupra guvernanţilor: creează opinii, generează sentimente, sugerează uzanţe şi modifică tot ceea ce nu produce el.
Aşadar, pe măsură ce studiam societatea americană, descopeream tot mai mult în egalitatea de condiţii acel fapt generator din care părea să decurgă fiecare fapt particular şi îl regăseam neîncetat dinaintea mea ca un punct central, unde sfârşeau prin a se întâlni toate observaţiile mele.
Mi-am îndreptat atunci gândul spre emisfera noastră şi mi s-a părut că întrezăresc ceva analog priveliştii pe care mi-o oferea Lumea Nouă. Am văzut egalitate de condiţii care, fără a fi atins acolo, ca în Statele Unite, limitele sale extreme, tindea să se apropie cu fiecare zi tot mai mult de ele; şi am avut impresia că aceeaşi democraţie care domnea în societăţile americane ar înainta rapid spre putere în Europa.
Din acel moment, am conceput ideea de a scrie cartea pe care o veţi citi.
O mare revoluţie democratică are loc în mijlocul nostru; toţi o văd, însă nu toţi o judecă în acelaşi fel. Unii gândesc că este un lucru nou şi, luând-o drept un accident, speră să o mai poată opri; în vreme ce alţii socot că nu i se poate sta împotrivă, deoarece văd în ea fenomenul cel mai continuu, cel mai vechi şi cel mai permanent dintre cele cunoscute în istorie.
Mă duc cu gândul pentru o clipă la imaginea Franţei în urmă cu şapte sute de ani; o văd împărţită între un număr mic de familii cărora le aparţine pământul şi care cârmuiesc populaţia; dreptul de a porunci este preluat astfel de la o generaţie la alta odată cu moştenirile; singurul mijloc de care dispun oamenii pentru a acţiona unii asupra altora este constrângerea; nu descoperim decât o singură sorginte a puterii: proprietatea funciară.
Iată însă că prinde fiinţă şi curând se extinde puterea politică a clerului. Acesta îi primeşte în rândurile sale pe toţi, săraci şi bogaţi, plebei şi nobili; prin Biserică, egalitatea începe să pătrundă în rândurile conducătorilor ţării, şi cel care altminteri ar fi vegetat ca şerb într-o stare de veşnică robie se situează ca preot printre nobili şi deseori ocupă un loc mai presus de regi.
Societatea devenind cu timpul mai civilizată şi mai stabilă, feluritele raporturi între oameni devin mai complicate şi mai numeroase. Se face puternic simţită nevoia legilor civile. Atunci apar juriştii; ieşind din incinta întunecoasă a tribunalelor şi din cotloanele prăfuite ale grefelor, ei ocupă un loc la curtea principelui, alături de baronii feudali înveşmântaţi în hermină şi zale.
Regii se ruinează în acţiuni de mare amploare; nobilii îşi irosesc puterile în războaie personale; plebeii se îmbogăţesc făcând negoţ. Începe să se facă simţită influenţa banilor asupra treburilor statului. Negoţul este o sursă nouă, la îndemâna puterii şi cei care finanţează devin o forţă politică deopotrivă dispreţuită şi linguşită.
Încetul cu încetul, cunoştinţele se răspândesc; asistăm la trezirea gustului pentru literatură şi arte; spiritul devine atunci un factor de reuşită, ştiinţa este un mijloc de guvernământ, inteligenţa o forţă socială; oamenii cultivaţi pătrund în lumea afacerilor.
Totodată, pe măsură ce se descoperă noi căi de acces la putere, se constată că scade importanţa originii. În secolul al XI-lea, calitatea de nobil era inestimabilă; în secolul al XIII-lea ea poate fi cumpărată; prima înnobilare are loc în 1270 şi egalitatea pătrunde în sfârşit în conducerea ţării datorită înseşi aristocraţiei.
De-a lungul celor şapte sute de ani care s-au scurs de atunci, s-a întâmplat în câteva rânduri ca nobilii, pentru a combate autoritatea regală sau pentru a-i deposeda de putere pe rivalii lor, să acorde poporului o putere politică.
Şi mai adesea s-a întâmplat ca regii să decidă participarea claselor inferioare din stat la guvernare, în scopul de a diminua puterea aristocraţiei.
În Franţa, regii s-au dovedit nivelatorii cei mai activi şi cei mai statornici. Când au fost ambiţioşi şi puternici, s-au străduit să ridice poporul până la nivelul nobililor, iar când au fost moderaţi şi slabi, au îngăduit ca poporul să se situeze chiar mai presus de ei înşişi. Unii au ajutat democraţia prin însuşirile lor, alţii prin cusururile lor. Ludovic al XI-lea şi Ludovic al XIV-lea au avut grijă să niveleze tot ce era mai prejos de tron şi finalmente Ludovic al XV-lea a coborât el însuşi în praf însoţit de curtea lui.
De îndată ce cetăţenii au început să aibă pământ şi pe altă cale decât prin arenda feudală, iar avuţia nobiliară, fiind cunoscută, a putut, la rândul ei, să genereze influenţă şi să procure putere, nu s-au mai făcut descoperiri în arte şi nu s-au mai adus îmbunătăţiri în comerţ şi în industrie, fără ca prin aceasta să nu se creeze tot atâtea elemente noi de egalitate între oameni. Din acel moment, toate procedeele care se descoperă, toate trebuinţele care se înfiripă, toate dorinţele care se cer împlinite sunt progrese pe calea nivelării universale. Gustul luxului, patima războiului, supremaţia modei, pasiunile cele mai superficiale, ca şi cele mai profunde, ale sufletului omenesc par să acţioneze de comun acord spre a-i sărăci pe cei bogaţi şi a-i îmbogăţi pe cei săraci.
Din clipa în care strădaniile inteligenţei au devenit surse de forţă şi bogăţie, fiecare dezvoltare a ştiinţei, fiecare noţiune proaspătă, fiecare idee nouă au trebuit să fie considerate drept germeni de putere oferiţi poporului. Poezia, elocinţa, memoria, harurile spiritului, scăpărările imaginaţiei, profunzimea gândirii, toate aceste daruri pe care cerul le împarte la întâmplare au fost în avantajul democraţiei, şi, chiar atunci când s-au aflat la adversarii ei, i-au servit cauza, deoarece reliefau măreţia firească a omului; cuceririle ei s-au extins deci odată cu cele ale civilizaţiei şi ale cunoaşterii şi literatura a devenit un arsenal deschis tuturor, unde cei slabi şi cei nevoiaşi au început să vină zilnic în căutare de arme.
Când parcurgem paginile istoriei noastre, nu întâlnim, ca să spunem aşa, niciun eveniment de seamă de pe urma căruia, de şapte sute de ani încoace, egalitatea să nu fi avut de câştigat.
Cruciadele şi războaiele englezilor decimează pe nobili şi le îmbucătăţesc domeniile; înfiinţarea comunelor introduce libertatea democratică înăuntrul monarhiei feudale; descoperirea armelor de foc face ca, pe câmpul de luptă, ţăranul şi nobilul să fie de-o seamă; tiparul pune la dispoziţia inteligenţei lor mijloace egale; poşta depune cunoaşterea atât pe pragul colibei săracului, cât şi la uşa palatelor; protestantismul afirmă că toţi oamenii sunt, în mod egal, în stare să găsească drumul spre cer. Pe măsură ce America este descoperită, ea pune în faţa norocului nenumărate căi noi şi-i dă oricărui aventurier bogăţia şi puterea rezervate regilor.
Dacă, începând din secolul al XI-lea, urmăriţi ceea ce se petrece în Franţa din cincizeci în cincizeci de ani, nu se va putea să nu observaţi la sfârşitul fiecăreia dintre aceste perioade, că în starea societăţii s-a produs o îndoită revoluţie. Nobilul se va afla mai jos pe scara socială, plebeul mai sus; unul coboară, altul urcă. La fiecare jumătate de secol se apropie mai mult şi curând vor sta alături.
Şi acest lucru nu-i este propriu doar Franţei. Ori încotro ne-am îndrepta privirile, vedem că aceeaşi revoluţie continuă pe tot cuprinsul universului creştin.
Să mi se citeze o republică sau un regat în care nobilii din zilele noastre s-ar putea compara nu cu nobilii epocii feudale, dar măcar cu strămoşii lor din secolul trecut.
De şapte sute de ani n-a existat niciun eveniment al creştinătăţii care să nu se întoarcă în folosul democraţiei, n-a existat niciun om care să nu-i consolideze triumful.
Pretutindeni s-a putut vedea că diversele incidente din viaţa popoarelor au luat o întorsătură prielnică democraţiei, toţi oamenii au sprijinit-o prin eforturile lor: cei care îşi propuneau să contribuie la succesele ei şi cei care nu aveau de gând să o servească, cei care au luptat pentru ea şi chiar cei care s-au declarat vrăjmaşii ei; cu toţii au fost împinşi de-a valma în aceeaşi direcţie şi toţi au trudit laolaltă, unii fără să vrea, alţii, fără să ştie, unelte oarbe în mâinile lui Dumnezeu.
Dezvoltarea treptată a egalităţii de condiţii este, aşadar, un fapt providenţial, are caracteristicile lui principale: este universal, durabil şi scapă cu fiecare zi puterii umane: toate evenimentele, ca şi toţi oamenii, îi sprijină dezvoltarea.
Ar fi oare înţelept să credem că o mişcare socială atât de veche va putea fi întreruptă prin eforturile unei generaţii? Se poate oare crede că, după ce a distrus feudalismul şi i-a biruit pe regi, democraţia va da înapoi în faţa burghezilor şi bogaţilor? Se va opri ea oare acum, tocmai când a devenit atât de puternică, iar adversarii ei atât de slabi?
Încotro ne îndreptăm oare? Nimeni n-ar putea spune, căci ne lipsesc încă de pe acum termenii de comparaţie: în zilele noastre egalitatea de condiţii în rândul creştinilor este mai mare decât a fost vreodată în orice alte timpuri şi în orice ţară din lume; drept care, măreţia lucrurilor împlinite ne împiedică să prevedem ceea ce mai poate fi înfăptuit.
Cartea pe care o veţi citi a fost în întregime scrisă sub impresia unui fel de înfiorare religioasă, stârnită în sufletul autorului de priveliştea acestei revoluţii ce nu poate fi oprită, aflată în mers de atâtea secole printre toate obstacolele, şi pe care şi astăzi încă o vedem înaintând printre ruinele făcute chiar de ea.
Nu este nevoie ca Dumnezeu însuşi să cuvânteze pentru ca noi să descoperim semne neîndoielnice ale voinţei sale; ajunge să examinăm mersul obişnuit al naturii şi tendinţa continuă a evenimentelor; ştiu, fără ca vocea Creatorului să se facă auzită mai tare, că aştrii evoluează în spaţiu potrivit curbelor trasate de degetul Lui.
Dacă în urma unor îndelungate observaţii şi a unor meditaţii sincere oamenii din zilele noastre ar ajunge să înţeleagă că dezvoltarea treptată şi progresivă a egalităţii constituie în acelaşi timp trecutul şi viitorul istoriei lor, această descoperire ar da, ea singură, amintitei dezvoltări caracterul sacru al voinţei stăpânului suveran. A voi să opreşti democraţia ar părea atunci totuna cu a lupta împotriva lui Dumnezeu, şi naţiunilor nu le-ar mai rămâne altceva de făcut decât să se adapteze la starea socială impusă de Providenţă.
Popoarele creştine îmi par a oferi în zilele noastre un spectacol înfricoşător; mişcarea care le poartă cu sine este de pe acum îndeajuns de puternică pentru ca să nu poată fi curmată, dar încă nu este atât de rapidă ca să pierdem speranţa de a o putea dirija: soarta lor se află în propriile lor mâini; însă curând ea va scăpa de sub controlul lor.
A învăţa democraţia, a-i reanima, dacă este cu putinţă, crezurile, a-i purifica moravurile, a-i reglementa mişcările, a înlocui, puţin câte puţin, lipsa ei de experienţă cu ştiinţa treburilor publice, instinctele ei oarbe cu cunoaşterea adevăratelor ei interese, a adapta guvernarea ei timpurilor şi locurilor, a modifica această guvernare în funcţie de împrejurări şi de oameni: iată cea dintâi îndatorire impusă în zilele noastre celor aflaţi la cârma societăţii.
Unei lumi cu totul noi îi trebuie o ştiinţă politică nouă.
Însă acesta este un lucru la care nu ne gândim deloc: aflaţi în mijlocul unui torent, ne încăpăţânăm să ţinem ochii aţintiţi asupra unor dărâmături ce se mai zăresc încă pe mal, în timp ce curentul ne târăşte şi ne mână de-a-ndăratelea spre abisuri.
Nu există în Europa niciun alt popor unde marea revoluţie socială pe care am descris-o în cele ce preced să fi făcut progrese mai rapide decât la noi; numai că aici ea a înaintat totdeauna la întâmplare.
Şefii de stat nu s-au gândit niciodată să facă din timp pregătiri în vederea ei, ea s-a produs fără voia lor sau fără ştirea lor. Clasele cele mai puternice, cele mai inteligente şi cele mai morale ale naţiunii nu au încercat să şi-o însuşească pentru a o dirija. Democraţia a fost deci lăsată la voia instinctelor sale sălbatice; a crescut aidoma copiilor lipsiţi de grija părintească şi care se educă de la sine pe străzile oraşelor noastre necunoscând din societate decât viciile şi mizeriile ei. Existenţa democraţiei încă mai părea să fie ignorată, când ea a pus pe neaşteptate mâna pe putere. Fiecare s-a supus atunci cu servilism celor mai neînsemnate dorinţe ale ei; a fost adorată ca imagine a forţei, când mai pe urmă s-a şubrezit din pricina propriilor excese, legiuitorii au conceput proiectul nesocotit de a o distruge, în loc să caute să o educe şi să o îndrepte, şi fără a voi să o înveţe să guverneze nu au nutrit alt gând decât acela de a o înlătura de la putere.
Rezultatul a fost că revoluţia democratică s-a produs în sfera materială a societăţii, fără ca în legi, deprinderi şi moravuri să intervină acea schimbare care ar fi fost necesară pentru a o face utilă. Avem astfel democraţie, însă fără ceea ce trebuie să-i atenueze viciile şi să-i pună în evidenţă avantajele ei fireşti; şi, văzând de pe acum neajunsurile pe care le aduce cu sine, încă mai ignorăm binefacerile ei posibile.
Pe vremea când puterea regală, sprijinită pe aristocraţie, guverna în tihnă popoarele Europei, societatea, cu toate mizeriile ei, beneficia de mai multe feluri de fericire pe care cu greu le putem imagina şi aprecia în zilele noastre.
Puterea câtorva supuşi opunea bariere de netrecut tiraniei principelui; iar regii, simţindu-se de altfel învestiţi în ochii mulţimii cu un statut aproape divin, aflau în însuşi respectul pe care îl suscitau voinţa de a nu abuza de puterea lor.
Deşi situaţi la o distanţă imensă de popor, nobilii nutreau faţă de soarta lui acel interes binevoitor şi calm pe care preotul îl rezervă celor pe care îi păstoreşte; şi, fără a vedea în sărac un seamăn, vegheau asupra destinului său ca asupra unui bun ce le-ar fi fost încredinţat de Providenţă.
Întrucât nu-i încolţise în minte ideea unei stări sociale diferite de a sa şi nu-şi imagina că ar putea vreodată să ajungă de o seamă cu conducătorii lui, poporul primea binefacerile acestora şi nu le contesta drepturile. Îi iubea atunci când erau clemenţi şi drepţi şi se supunea, fără dificultate şi fără josnicie, severităţii lor ca unui rău inevitabil trimis de braţul Domnului. Uzanţa şi moravurile statorniciseră de altfel unele limite ale tiraniei, instituind un fel de drept chiar în interiorul constrângerii.
Întrucât nobilul nu se gândea că cineva ar voi să-i răpească privilegiile pe care le socotea legitime, iar şerbul considera propria-i inferioritate drept un efect al ordinii naturale imuabile, este de înţeles că între aceste două clase, care aveau parte de o soartă atât de diferită, s-a putut stabili un soi de îngăduinţă reciprocă. În societate existau pe atunci şi inegalitate, şi suferinţe, dar sufletele nu se degradaseră.
Nu exercitarea puterii sau deprinderea ascultării sunt răspunzătoare de coruperea oamenilor, ci exercitarea unei autorităţi pe care ei o consideră nelegitimă şi ascultarea faţă de o putere pe care o socot uzurpată şi opresivă.
De o parte erau avuţiile, forţa, răgazul dat desfătării şi, odată cu ele, subtilităţile luxului, rafinamentele gustului, plăcerile spiritului, cultul artelor; de cealaltă parte, munca, grosolănia şi ignoranţa.
În rândul acestei gloate ignorante şi grosolane întâlneai însă pasiuni energice, sentimente generoase, convingeri profunde şi virtuţi aprige.
Corpul social astfel organizat putea să aibă stabilitate, putere şi, mai ales, glorie.
Dar iată că rangurile se confundă; barierele înălţate între oameni se coboară; domeniile se divid, puterea este împărţită, cunoştinţele se răspândesc, capacitatea de înţelegere a oamenilor se nivelează; starea socială devine democratică şi în cele din urmă autoritatea democraţiei se instalează paşnic în instituţii şi în moravuri.
Îmi imaginez atunci o societate în care toţi, considerând că legea este opera lor, ar iubi-o şi i s-ar supune fără dificultate; în care, autoritatea guvernului fiind respectată ca ceva necesar şi nu ca ceva de provenienţă divină, dragostea faţă de capul statului nu ar fi o pasiune, ci un simţământ logic şi calm. Fiecare individ bucurându-se de drepturi şi fiind sigur că şi le păstrează, între toate clasele s-ar stabili o încredere bărbătească, precum şi un fel de deferenţă reciprocă, deopotrivă de depărtată de orgoliu ca şi de josnicie.
Cunoscând adevăratele sale interese, poporul ar înţelege că pentru a te bucura de bunurile societăţii, trebuie să te supui îndatoririlor impuse de ea. Asocierea liberă a cetăţenilor ar putea înlocui atunci puterea individuală a nobililor şi statul ar fi ferit de tiranie şi de bunul plac.
Înţeleg că într-un stat democratic astfel constituit, societatea nu va fi imobilă; însă mişcările corpului social vor putea fi reglate şi progresive; dacă se constată în el mai puţină strălucire decât într-o aristocraţie, lipsurile vor fi şi ele mai puţine: plăcerile nu vor fi atât de fără măsură, iar bunăstarea mai răspândită; ştiinţele vor fi mai puţin dezvoltate şi ignoranţa mai puţin frecventă; sentimentele, mai puţin îndârjite şi obiceiurile mai blânde; se vor constata mai multe vicii şi mai puţine crime.
În lipsa entuziasmului şi a unor credinţe înflăcărate, cunoştinţele şi experienţa vor obţine uneori mari sacrificii din partea cetăţenilor. Fiecare om va avea deopotrivă nevoie de semenii săi fiind la fel de slab ca şi ei; şi, conştient de faptul că nu poate obţine sprijinul lor decât cu condiţia de a le fi el însuşi de ajutor, va descoperi fără dificultate că, pentru el, interesul particular se confundă cu interesul general.
Naţiunea în totalitatea ei va avea mai puţină strălucire, nu va fi atât de falnică, poate nici atât de puternică; dar majoritatea cetăţenilor ei vor beneficia de o soartă mai prosperă, iar poporul se va comporta paşnic, nu pentru că şi-a pierdut orice speranţă de mai bine, ci pentru că ştie că îi este bine.
Dacă nu totul va fi bun şi util într-o astfel de ordine a lucrurilor, cel puţin societatea îşi va fi însuşit tot ceea ce poate prezenta această ordine ca fiind folositor şi bun iar oamenii, renunţând pentru totdeauna la avantajele sociale pe care aristocraţia este în măsură să le procure, vor fi luat de la democraţie toate avantajele pe care aceasta le poate oferi.
Noi însă, când ne-am desprins de starea socială a strămoşilor noştri şi am azvârlit de-a valma în urma noastră instituţiile, ideile şi moravurile lor, noi ce am luat în schimb?
Prestigiul puterii regale a dispărut fără ca măreţia legilor să-i ia locul; în zilele noastre, poporul dispreţuieşte autoritatea, dar se teme de ea şi frica îi smulge mai mult decât se obţinea odinioară din respect şi dragoste.
Observ că am nimicit existenţele individuale care puteau lupta, fiecare în parte, împotriva tiraniei; dar văd că guvernul moşteneşte el singur toate prerogativele smulse unor familii, unor corporaţii sau unor oameni: dominaţiei uneori opresive, însă adesea conservatoare, a unui număr restrâns de cetăţeni i-a succedat, aşadar, slăbiciunea tuturor.
Divizarea averilor a micşorat distanţa care îl despărţea pe cel sărac de cel bogat; însă apropiindu-se unul de celălalt, ei par să fi descoperit noi motive de ură reciprocă şi, privindu-se unul pe altul cu ochi plini de groază şi invidie, ei se alungă reciproc de la putere; atât pentru unul, cât şi pentru altul, ideea drepturilor este inexistentă, forţa reprezentând pentru ambii unica raţiune a prezentului şi singura chezăşie a viitorului.
Săracul a păstrat cele mai multe din prejudecăţile strămoşilor săi, dar nu şi credinţa acestora; neştiinţa lor, nu şi virtuţile lor; a admis ca regulă a acţiunilor sale doctrina interesului, fără a-i stăpâni arta, şi egoismul său este tot atât de lipsit de înţelepciune pe cât îi era odinioară devotamentul.
Societatea este liniştită, nu pentru că ar fi conştientă de forţa şi bunăstarea ei, ci, dimpotrivă, pentru că se socoate slabă şi infirmă, se teme să nu moară dacă face un efort; fiecare simte răul, însă nimeni nu are curajul şi energia necesare pentru a căuta mai-binele; avem dorinţe, păreri de rău, tristeţi şi bucurii care nu produc nimic vizibil, nici trainic, asemenea pasiunilor unor moşnegi care nu sfârşesc decât în neputinţă.
Am abandonat astfel binele care putea să existe în starea din trecut, fără a dobândi utilul pe care ni-l putea oferi starea actuală; am distrus o societate aristocratică şi nici nu ne trece prin cap să organizăm pe ruinele ei o demonstraţie morală şi liniştită şi, oprindu-ne satisfăcuţi în mijlocul ruinelor vechiului edificiu, s-ar părea că vrem să ne instalăm definitiv aici.
Ceea ce se petrece în cercurile intelectuale nu este mai puţin deplorabil.
Stânjenită în înaintarea ei sau lăsată fără sprijin pradă pornirilor ei dezordonate, democraţia din Franţa a răsturnat tot ce se nimerea în calea ei, zdruncinând ceea ce nu distrugea. Ea nu a fost văzută punând încetul cu încetul stăpânire pe societate în scopul de a-şi instaura paşnic dominaţia; nu a încetat să înainteze în mijlocul răvăşelilor şi zbuciumului unei bătălii. Întărâtat de fierbinţeala luptei, împins de opiniile şi excesele adversarilor săi dincolo de limitele fireşti ale propriei opinii, fiecare pierde din vedere însuşi ţelul străduinţelor sale şi foloseşte un limbaj care reflectă inadecvat adevăratele sale sentimente şi instinctele sale tainice.
De aici strania confuzie ai cărei martori suntem obligaţi să fim.
Îmi cercetez în van amintirile şi nu găsesc în ele nimic care să merite să stârnească mai multă durere şi mai multă milă decât cele ce se petrec sub ochii noştri; pare că în zilele noastre a fost curmată legătura naturală care leagă opiniile de înclinaţii şi faptele de convingeri; simpatia ce a putut fi observată dintotdeauna între sentimentele şi ideile oamenilor pare distrusă şi s-ar spune că toate legile analogiei morale sunt abolite.
Se mai întâlnesc printre noi creştini plini de zel, al căror suflet religios îşi caută cu plăcere hrana în adevărurile vieţii de apoi; ei se vor înflăcăra fără îndoială în favoarea libertăţii umane, sorgintea oricărei măreţii morale. Creştinismului, datorită căruia toţi oamenii au devenit egali înaintea lui Dumnezeu, nu-i va displăcea să vadă pe toţi cetăţenii egali în faţa legii. Dar, printr-un concurs de împrejurări ciudate, religia se află pentru moment printre forţele pe care democraţia le doboară şi i se întâmplă adesea să respingă egalitatea pe care o îndrăgeşte, şi să blesteme libertatea ca fiindu-i potrivnică, în vreme ce dacă ea, religia, ar călăuzi-o, ar putea să-i sfinţească eforturile.
Alături de aceşti oameni religioşi, zăresc pe alţii care îşi îndreaptă privirile mai degrabă spre pământ, decât spre cer; partizani ai libertăţii, nu numai pentru că socot că este la originea celor mai nobile virtuţi, ci mai ales pentru că văd în ea izvorul celor mai însemnate binefaceri, ei doresc sincer să-i asigure supremaţia şi să le prilejuiască oamenilor cunoaşterea efectelor ei binefăcătoare: înţeleg că ei se vor grăbi să ceară ajutorul religiei; deoarece ei ştiu, desigur, că domnia libertăţii nu poate fi instaurată fără domnia moravurilor şi nici moravurile nu pot fi fundate în lipsa credinţei; au descoperit însă religia în rândul adversarilor lor şi pentru ei acest lucru a fost de ajuns: unii o atacă, iar ceilalţi nu se încumetă să o apere lipsindu-le tuturor fie raţiunea, fie inima.
Secolele trecute au cunoscut suflete josnice şi venale care preconizau sclavia, în vreme ce spirite independente şi inimi generoase luptau fără speranţă pentru salvarea libertăţii umane. Iată însă că în zilele noastre întâlnim adesea oameni nobili şi mândri din fire, ale căror opinii sunt de-a dreptul opuse înclinaţiilor lor şi care elogiază servilismul şi josnicia, pe care ei înşişi nu le-au practicat niciodată. Alţii, dimpotrivă, vorbesc despre libertate ca şi cum ar fi capabili să simtă ceea ce este sacru şi măreţ în ea, şi reclamă zgomotos pentru omenire drepturi pe care ei întotdeauna le-au nesocotit.
Văd oameni virtuoşi şi paşnici care, datorită purităţii lor morale, comportării lor liniştite, îndestulării lor, precum şi înţelepciunii lor, se situează în chip firesc în fruntea mulţimilor care-i înconjoară. Pătrunşi de o dragoste sinceră de patrie, sunt gata să facă mari sacrificii pentru ea: cu toate acestea, civilizaţia îşi găseşte adesea adversari printre ei; ei confundă abuzurile civilizaţiei cu binefacerile ei şi, în mintea lor, ideea răului este indisolubil legată de ideea noului şi pare că ei vor să descopere o legătură monstruoasă între virtute, sărăcie şi ignoranţă, pentru a le putea distruge pe toate cu o singură lovitură.
Alături, îi observ pe alţii care, în numele progresului şi străduindu-se să insufle omului o mentalitate materialistă, vor să obţină utilul fără a se îngriji de ceea ce este drept, să găsească ştiinţa departe de credinţe şi bunăstarea separat de virtute: aceştia s-au pretins campionii civilizaţiei moderne în fruntea căreia se aşază singuri cu insolenţă, uzurpând un loc ce le este abandonat şi pe care nu sunt îndreptăţiţi să-l deţină din cauza nevredniciei lor.
Oare unde ne aflăm?
Oamenii religioşi combat libertatea, iar prietenii libertăţii atacă religiile; spirite nobile şi generoase laudă sclavia şi suflete josnice şi servile preconizează independenţa; cetăţeni cinstiţi şi luminaţi se împotrivesc oricărui progres, în timp ce oameni lipsiţi de patriotism şi de moralitate devin apostolii civilizaţiei şi ai luminilor!
Oare toate secolele s-au asemănat cu al nostru? Omul să fi avut el întotdeauna înaintea ochilor, ca în zilele noastre, o lume în care nimic nu se leagă, în care virtutea nu are geniu, şi geniul nu are onoare, în care dragostea de ordine se confundă cu atracţia pentru tirani, iar cultul sacru al libertăţii cu dispreţul pentru legi; o lume în care conştiinţa nu aruncă decât o lumină incertă asupra acţiunilor omeneşti, în care nimic nu mai pare să fie nici interzis, nici permis, nici cinstit, nici ruşinos, nici adevărat, nici fals?
Să cred oare că Dumnezeu l-a creat pe om pentru a-l lăsa să se zbată la nesfârşit printre mizeriile intelectuale din jurul nostru? Mi-ar fi cu neputinţă: Dumnezeu le pregăteşte societăţilor europene un viitor mai stabil şi mai calm; nu cunosc intenţiile sale, însă nu voi înceta de a crede în ele doar pentru că nu le pot desluşi, şi aş prefera să mă îndoiesc de putinţa mea de a înţelege decât de justiţia lui.
Există în lume o ţară unde marea revoluţie socială despre care vorbesc pare să fi ajuns aproape de limitele ei naturale; ea s-a înfăptuit acolo într-un mod simplu şi uşor sau mai curând se poate spune că această ţară se alege cu rezultatele revoluţiei democratice care are loc în mijlocul nostru, fără să fi avut parte de revoluţia însăşi.
Emigranţii care au venit să se stabilească în America la începutul secolului al XVII-lea au desprins, ca să spunem aşa, principiul democraţiei de toate celelalte pe care acesta le combătea în sânul vechilor societăţi ale Europei şi l-au transplantat doar pe el pe ţărmurile Lumii Noi. Acolo a putut creşte în voie şi, în pas cu moravurile, s-a putut dezvolta paşnic în cadrul legilor.
Mi se pare neîndoios că mai curând sau mai târziu vom ajunge, ca americanii, la o egalitate de condiţii aproape deplină. Nu conchid de aici că va trebui cândva să tragem, în mod necesar, dintr-o astfel de stare socială consecinţele politice pe care le-au tras americanii. E foarte departe de mine convingerea că ei ar fi găsit unica formă de guvernământ pe care democraţia o poate adopta; ajunge însă faptul că, în ambele ţări, cauza generatoare a legilor şi moravurilor este una şi aceeaşi, pentru ca pe noi să ne intereseze într-o măsură extrem de mare să ştim ce anume a produs ea în fiecare din aceste ţări.
Nu am studiat deci America numai pentru a-mi satisface o curiozitate, altminteri legitimă; am vrut să descopăr acolo învăţăminte de pe urma cărora am avea de câştigat. Cine ar crede că am voit să fac un panegiric s-ar înşela în chip surprinzător; oricine va citi această carte se va convinge cu siguranţă că nu aceasta a fost intenţia mea. După cum nu mi-am propus nici să preconizez o anumită formă de guvernământ în general; căci mă număr printre aceia care cred că legile nu sunt aproape niciodată bune în mod absolut. Nici măcar nu am avut pretenţia de a aprecia dacă revoluţia socială, a cărei înaintare mi se pare de neoprit, este avantajoasă sau funestă pentru omenire; am admis această revoluţie ca un fapt împlinit sau în curs de a se împlini şi, dintre popoarele care au asistat la înfăptuirea ei în sânul lor, l-am căutat pe acela la care ea a atins dezvoltarea cea mai deplină şi cea mai paşnică, pentru a discerne cu claritate consecinţele ei fireşti şi pentru a desluşi, dacă este cu putinţă, mijloacele de a o face să fie folositoare oamenilor. Mărturisesc că am văzut în America mai mult decât doar America; am căutat în ea o imagine a democraţiei înseşi, a tendinţelor ei, a caracterului, prejudecăţilor şi pasiunilor ei; am voit să o cunosc, dacă n-ar fi decât pentru a şti cel puţin ce se cuvine să sperăm de la ea sau de ce anume să ne temem din partea ei.
Prin urmare, în prima parte a acestei lucrări am încercat să indic direcţia pe care democraţia, lăsată în America să dea frâu liber propriilor tendinţe şi să se supună aproape fără restricţii instinctelor sale, o dădea în chip firesc legilor, cursul pe care îl imprima guvernării şi, în general, influenţa pe care o dobândea asupra treburilor. Am voit să ştiu ce binefaceri şi ce rele a pricinuit. Am cercetat care anume au fost precauţiile la care au recurs americanii pentru a o îndruma şi care au fost acelea pe care au omis să le ia şi m-am străduit să discern cauzele care îi permit să guverneze societatea.
Îmi propuneam să descriu într-o a doua parte influenţa pe care egalitatea de condiţii şi guvernarea democratică o exercită în America asupra societăţii civile, a obiceiurilor, ideilor şi moravurilor, dar încep să simt că zelul meu întru împlinirea acestui proiect scade. Înainte de a putea să duc astfel la bun sfârşit sarcina pe care mi-am propus-o, munca mea va fi devenit aproape inutilă. Curând, altcineva trebuie să prezinte cititorilor trăsăturile principale ale caracterului american şi, ascunzând sub un văl subţire gravitatea tablourilor, să înzestreze adevărul cu farmece cu care eu nu aş fi putut să-l împodobesc.
Nu ştiu dacă am reuşit să fac cunoscute cititorilor cele văzute de mine în America; sunt însă sigur că am dorit sincer acest lucru şi că niciodată nu am cedat, decât fără a-mi da seama, nevoii de a adapta faptele ideilor, în loc de a subordona ideile faptelor.
Atunci când un lucru putea fi precizat cu ajutorul unor documente scrise, am avut grijă să fac apel la textele originale şi la lucrările cele mai autentice şi cele mai apreciate. Am indicat sursele mele sub formă de note şi oricine va putea să le verifice. Când a fost vorba de opinii, de uzanţe politice sau de observarea unor moravuri, m-am străduit să consult oamenii cei mai luminaţi. Dacă era vorba de ceva important sau incert, nu mă mulţumeam cu un singur martor, ci mă hotărâm numai pe temeiul mărturiilor în ansamblul lor.
În această privinţă, cititorul trebuie neapărat să mă creadă pe cuvânt. Aş fi putut deseori să invoc în sprijinul celor susţinute de mine autoritatea unor nume ce-i sunt cunoscute sau cel puţin meritau să-i fie; dar m-am ferit să o fac. La gura căminului, un străin are adesea prilejul de a afla de la gazda sa adevăruri însemnate pe care aceasta le-ar tăinui, poate, prietenilor; destăinuindu-te unui străin te despovărezi de o tăcere obligatorie; şi nu te temi de indiscreţia lui, pentru că el este în trecere. Eu îmi însemnam fiecare din aceste confidenţe îndată ce le primeam, dar ele nu vor ieşi niciodată la iveală din dosarul meu; prefer să dăunez succesului relatărilor mele, decât să sporesc cu numele meu lista acestor călători care pricinuiesc amărăciuni şi neplăceri drept mulţumire pentru ospitalitatea generoasă de care au avut parte.
Ştiu că, în pofida silinţelor mele, nimic nu va fi mai uşor decât ca această carte să fie criticată, dacă cineva se va gândi vreodată să o critice.
Acei ce vor voi să o cerceteze îndeaproape vor regăsi, sper, în cuprinsul întregii cărţi, o idee fundamentală care leagă, ca să spunem aşa, toate părţile ei. Însă diversitatea subiectelor de care a trebuit să mă ocup este foarte mare şi acela care va voi să opună un fapt izolat ansamblului de fapte evocate de mine, o idee-ansamblului de idei, va reuşi fără nicio dificultate. Aş dori prin urmare să fiu citit în acelaşi spirit în care eu am lucrat şi cartea mea să fie judecată în lumina impresiei generale pe care o lasă aşa cum eu însumi m-am decis să procedez, nu în lumina unui anume motiv, ci în lumina tuturor motivelor luate împreună.
Se cuvine să nu fie uitat nici faptul că autorul care vrea să se facă înţeles este obligat să dezvolte fiecare din ideile sale în toate consecinţele lor teoretice şi de multe ori până la limitele inexactităţii şi irealizabilului; căci dacă este uneori necesar să ne abatem de la regulile logicii în acţiunile noastre, este cu neputinţă să procedăm tot astfel în expunerea ideilor noastre şi omului îi vine aproape la fel de greu să fie inconsecvent în spusele sale pe cât îi este de dificil în mod curent să fie consecvent în faptele sale.
Închei, semnalând eu însumi ceea ce un mare număr de cititori vor considera ca fiind defectul capital al acestei lucrări. Este o carte care nu se plasează precis pe făgaşul nimănui; scriind-o, nu am avut de gând să servesc şi nici să combat vreun partid, am urmărit să văd nu în alt fel, ci mai departe decât partidele; şi în timp ce ele se ocupă de ziua de mâine, eu am voit să cuget la viitor.
PARTEA ÎNTÂI
Capitolul I.
CONFIGURAŢIA EXTERIOARĂ A AMERICII DE NORD
America de Nord împărţită în două ţinuturi întinse, unul din ele coborând spre pol, celălalt spre ecuator. – Valea fluviului Mississippi. – Întâlnim aici urme vizibile ale mişcărilor revolutive ale globului. – Ţărmul Oceanului Atlantic pe care au fost întemeiate coloniile engleze. —Aspectul diferit al Americii de Sud şi al Americii de Nord la vremea descoperirii lor. – Pădurile Americii de Nord. – Preriile. – Triburile rătăcitoare ale indigenilor. – Înfăţişarea, moravurile, graiurile lor. – Urme ale unui popor necunoscut.


În ce priveşte configuraţia sa exterioară, America de Nord prezintă trăsături generale care se pot discerne lesne la o primă şi rapidă privire.
Un fel de ordine metodică a prezidat aici la despărţirea pământurilor şi apelor, a munţilor şi văilor. Chiar în învălmăşeala lucrurilor şi în mijlocul extremei diversităţi a priveliştilor se dezvăluie o rânduire simplă şi maiestuoasă.
Două ţinuturi vaste o împart în mod aproape egal.
Unul din ele ajunge la miazănoapte până la polul arctic; la răsărit şi la apus, până la cele două mari oceane. Apoi înaintează spre miazăzi, alcătuind un triunghi ale cărui laturi, trasate asimetric, se întâlnesc în cele din urmă mai jos de marile lacuri ale Canadei.
Al doilea începe acolo unde sfârşeşte primul şi cuprinde tot restul continentului.
Unul este uşor înclinat spre pol, celălalt înspre ecuator, întinderile de pământ ce fac parte din primul ţinut coboară, la nord, într-o pantă atât de imperceptibilă, încât aproape s-ar putea spune că alcătuiesc un podiş. Înăuntrul acestui imens platou, nu întâlnim nici munţi înalţi, nici văi adânci.
Apele par să şerpuiască aici la întâmplare; fluviile se amestecă, se îngemănează, se despart şi apoi iarăşi se regăsesc, se răzleţesc printre mii de mlaştini, se rătăcesc în fiece clipă într-un labirint umed creat de ele însele şi abia după nenumărate meandre ajung în fine la mările polare. Marile lacuri de la capătul acestui prim ţinut nu sunt închise între coline sau stânci, asemenea celor mai multe din lacurile lumii vechi; malurile lor sunt joase şi depăşesc doar cu câteva picioare nivelul apei. Fiecare lac formează, aşadar, un fel de vastă cupă umplută până la margine: orice modificări, fie ele cât de mici, ale structurii globului ar azvârli undele lor către pol sau înspre marea tropicelor.
Cel de-al doilea ţinut este mai accidentat şi mai bine pregătit pentru a deveni locaşul permanent al omului; două şiruri lungi de munţi îl despart pe întreaga sa lungime; unul din ele, denumit Alleghany, urmăreşte ţărmul Oceanului Atlantic, iar celălalt se desfăşoară paralel cu marea din sud.
Spaţiul cuprins între cele două lanţuri muntoase este de 228.843 de leghe pătrate. Prin urmare, suprafaţa sa este aproximativ de şase ori mai mare decât a Franţei.
Acest teritoriu vast alcătuieşte totuşi o singură vale, care, coborând din culmea rotunjită a şirului Alleghany, suie din nou, fără a întâlni niciun obstacol, până la piscurile Munţilor Stâncoşi.
Fundul văii este străbătut de un fluviu imens. Apele care coboară dintre munţi pot fi văzute grăbindu-se către el din toate direcţiile.
În trecut, francezii numiseră acest fluviu Saint-Louis, în amintirea patriei de departe, iar indienii, în limbajul lor înflorit, i-au spus Părintele Apelor sau Mississippi.
Fluviul Mississippi îşi are izvorul la hotarul dintre cele două mari ţinuturi de care am amintit mai sus, către culmea podişului care le separă.
În apropierea lui se naşte un alt fluviu, care se duce să-şi descarce apele în mările polare. Cât despre Mississippi, o bucată de vreme el pare nesigur de drumul pe care trebuie să o apuce: face în câteva rânduri cale-întoarsă şi numai după ce şi-a încetinit cursul printre lacuri şi mlaştini se decide în cele din urmă şi îşi croieşte lent drum spre sud.
Când domol pe fundul albiei de argilă pe care i-a săpat-o natura, când umflat datorită furtunilor, Mississippi udă pe parcursul său mai bine de o mie de mile.
La şase sute de leghe mai sus de gura fluviului, acesta atinge deja o adâncime medie de 15 picioare şi vase cu o capacitate de 300 de tone registru navighează în susul lui pe o distanţă de aproape 200 de leghe.
Cincizeci şi şapte de râuri mari navigabile îi aduc apele lor. Mississippi numără printre afluenţii săi un fluviu cu un curs de 1300 de leghe, un altul de 900, unul de 600, încă unul de 500 şi patru de 200, fără a mai vorbi de nenumăratele pâraie care se adună în grabă din toate direcţiile pentru a se contopi cu el.
Valea pe care o udă Mississippi pare să fi fost creată numai pentru el; împarte aici binele şi răul după placul lui şi este parcă zeitatea locului, în jurul fluviului, natura risipeşte bogăţii inepuizabile; pe măsură ce ne îndepărtăm de malurile sale, vlaga vegetală scade, solurile devin mai sterpe, totul lâncezeşte sau piere. Marile convulsii ale globului nu au lăsat nicăieri urme mai evidente decât în valea fluviului Mississippi. Întreaga înfăţişare a locului atestă acţiunea apelor. Lor li se datorează atât sterilitatea, cât şi rodnicia lui. Apele oceanului primitiv au acumulat pe fundul văii enorme straturi de pământ roditor pe care au avut timpul necesar să le şi niveleze. Pe malul drept al fluviului întâlnim şesuri imense, netede asemenea suprafeţei unui câmp peste care plugarul ar fi trecut cu tăvălugul. Dimpotrivă, pe măsură ce ne apropiem de munţi, terenul devine tot mai accidentat şi mai sterp; solul este, ca să zicem aşa, străpuns în mii de locuri şi roci primitive apar ici şi colo, ca oasele unui schelet după ce timpul le-a măcinat învelişul de muşchi şi came. Suprafaţa scoarţei este acoperită de un nisip granitic şi de pietroaie tăiate ciudat; câteva plante îşi împing anevoios mlădiţele dincolo de aceste obstacole; parcă ar fi un lan fertil pe care ar zăcea împrăştiate rămăşiţele unui vast edificiu. Într-adevăr, dacă se analizează aceste pietre şi acest nisip se observă lesne o analogie perfectă între substanţele lor şi cele din care sunt compuse piscurile aride şi sfărâmate ale Munţilor Stâncoşi. Probabil că apele, după ce au aruncat pământul în adâncul văii, au sfârşit prin a duce cu ele şi o parte din stânci; le-au rostogolit pe povârnişurile cele mai apropiate; şi, după ce le-au zdrobit, izbindu-le unele de altele, au împrăştiat la poalele munţilor aceste sfărâmături smulse din vârfurile lor. (A)
Pe scurt, valea fluviului Mississippi este cea mai splendidă dintre toate văile făurite de Dumnezeu spre a fi locuite de oameni şi cu toate acestea se poate spune că, deocamdată, nu este decât un vast deşert.
Pe versantul răsăritean al Munţilor Alleghany, în spaţiul cuprins între piciorul acestora şi Oceanul Atlantic, se întinde o fâşie lungă de stâncă şi nisip pe care marea pare să o fi uitat atunci când s-a retras. Lăţimea medie a acestui teritoriu este de numai 48 de leghe, însă el are o lungime de 390 de leghe. În această parte a continentului american, solul nu este prielnic muncilor agricole. Vegetaţia e puţină şi uniformă.
Hărnicia umană şi-a concentrat eforturile mai întâi asupra acestei coaste neospitaliere. Pe această limbă de pământ arid au luat fiinţă şi au crescut coloniile engleze care aveau să devină cândva Statele Unite ale Americii. Tot acolo se află astăzi sediul puterii, în timp ce în spaţiul din spatele ei se strâng, aproape în secret, componentele reale ale marelui popor căruia îi aparţine fără îndoială viitorul continentului.
Când europenii au debarcat, pe ţărmurile Antilelor şi ulterior pe coastele Americii de Sud, s-au crezut transportaţi în acele ţinuturi fabuloase, proslăvite de poeţi. Lucirile tropicului făceau să scânteieze marea; limpezimea extraordinară a apei dezvăluia pentru prima oară privirii navigatorului adâncimea abisurilor. Ici şi colo se iveau insuliţe parfumate care păreau să plutească pe suprafaţa liniştită a oceanului asemenea unor coşuri cu flori. Toate câte se înfăţişau privirii pe aceste tărâmuri fermecate păreau să fi fost pregătite pentru nevoile omului sau gândite în vederea plăcerilor lui. Cei mai mulţi copaci erau încărcaţi cu fructe hrănitoare, iar cele care îi erau de mai puţin folos omului îi încântau ochii prin strălucirea şi diversitatea culorilor. Într-o pădure de lămâi înmiresmaţi, de smochini sălbatici, de mirţi cu frunze rotunde, de salcâmi şi de leandri, printre care se împleteau liane înflorite, fremătau o sumedenie de păsări necunoscute Europei, scânteind din aripile lor purpurii şi azurii şi alăturând concertul ciripitului lor armoniilor unei naturi pline de mişcare şi viaţă. (B)
Sub această mantie strălucitoare se ascundea moartea; dar atunci ea nu era vizibilă şi de altfel în atmosfera acelor locuri plutea nu ştiu ce fel de înrâurire aţâţătoare care lega oamenii de momentul prezent, făcându-i nepăsători în privinţa viitorului.
America de Nord s-a înfăţişat în alt fel: aici totul era grav, serios, solemn; de parcă ar fi fost creată pentru a deveni domeniul inteligenţei; aşa cum cealaltă urma să fie lăcaşul simţurilor.
Un ocean agitat şi neguros îi învăluia ţărmurile; stânci granitice sau fâşii nisipoase îi slujeau drept centură; pădurile care îi acopereau malurile îşi întindeau un frunziş sumbru şi melancolic; aici nu creşteau decât pinul, moliftul, stejarul verde, măslinul sălbatic şi laurul.
Odată străbătută această primă zonă, se intra în umbrarele pădurii centrale; acolo se aflau laolaltă arborii cei mai mari care cresc în ambele emisfere. Platanul, catalpa, arţarul dătător de suc dulce şi plopul de Virginia îşi împleteau ramurile cu cele ale stejarului, fagului şi teiului.
Ca şi în pădurile stăpânite de om, moartea lovea aici neîncetat; însă nimeni nu se îngrijea să îndepărteze urmele stricăciunilor făcute de ea. Drept care rămăşiţele se îngrămădeau unele peste altele: timpul nu apuca să le prefacă îndeajuns de repede în pulbere şi să pregătească spaţii noi. Dar rodirea nu contenea nici chiar printre aceste rămăşiţe. Plante agăţătoare şi ierburi de tot soiul răzbeau la lumină, biruind obstacolele; se târau de-a lungul copacilor doborâţi, se insinuau în pulberea lor, săltau şi rupeau scoarţa veştedă care încă îi mai acoperea şi croiau drum mlădiţelor lor. Astfel moartea venea într-un fel în ajutorul vieţii. Aflate una în prezenţa alteia, păreau a fi voit să-şi amestece şi să-şi contopească opera.
În aceste păduri domnea o întunecime adâncă, mii de pâraie, a căror curgere încă nu fusese îndrumată de mâna omului, întreţineau aici o veşnică umiditate. Abia dacă puteau fi văzute câteva flori, câteva fructe sălbatice, câteva păsări.
Tăcerea naturii de aici nu era tulburată decât de prăbuşirea unui copac doborât de vârstă, de cascada unui fluviu, de mugetul bivolilor şi de şuieratul vânturilor.
La est de marele fluviu, pădurile dispăreau în parte; în locul lor se întindeau prerii nemărginite. Natura, în infinita ei varietate, să fi refuzat ea oare acestor şesuri fertile sămânţa arborilor sau mai curând pădurea care le acoperea să fi pierit cândva de mâna omului? Nici tradiţiile, nici cercetările ştiinţei n-au putut lămuri acest lucru.
Totuşi, aceste pustiuri imense nu erau în întregime lipsite de prezenţa omului; câteva triburi rătăceau de secole în umbra pădurilor sau prin păşunile preriei. De la gura fluviului Sfântul Laurenţiu până în delta fluviului Mississippi, de la Oceanul Atlantic până la Marea Sudului, aceşti sălbatici se asemănau între ei în unele privinţe care atestau originea lor comună. În rest, se deosebeau de toate rasele cunoscute: nu erau nici albi ca europenii, nici galbeni ca cei mai mulţi asiatici, nici negri ca negrii; aveau pielea roşiatică, părul lung şi lucios, buzele subţiri şi pomeţii obrajilor foarte proeminenţi. Limbile vorbite de triburile sălbatice din America se deosebeau între ele prin cuvinte, toate supunându-se însă aceloraşi reguli gramaticale. Aceste reguli se abăteau în diverse puncte de la cele care până atunci păreau să fi fost determinate în formarea limbajului uman.
Idiomul americanilor părea să fie produsul unor combinaţii noi; el semnala din partea celor care îl inventaseră un efort de inteligenţă de care indienii din zilele noastre nu se prea arată a fi capabili. (C)
Şi starea socială a acestor popoare era în mai multe privinţe diferită de ceea ce se observa în lumea veche; ai fi zis că se înmulţiseră în toată voia în pustietăţile lor, fără niciun contact cu rase mai civilizate decât a lor. Prin urmare, nu întâlneai la ei acele noţiuni îndoielnice şi incoerente cu privire la bine şi la rău, acea corupţie profundă care la naţiunile civilizate, redevenite barbare, se îmbină îndeobşte cu ignoranţa şi cu grosolănia moravurilor. Indianul american îşi datora totul doar sieşi; virtuţile, viciile, prejudecăţile sale erau propria-i operă; crescuse în independenţa frustă a naturii sale.
În ţările evoluate, grosolănia oamenilor din popor nu se datorează numai faptului că ei sunt ignoranţi şi săraci, ci şi împrejurării că, fiind aşa, intră zilnic în contact cu oameni luminaţi şi bogaţi.
Priveliştea propriei nenorociri şi neputinţa, aflate într-un contrast de fiece zi cu fericirea şi puterea unora dintre semenii lor, stârneşte concomitent în inima lor mânie şi teamă; sentimentul inferiorităţii şi dependenţei lor îi irită şi îi umileşte. Această stare sufletească se reflectă atât în moravurile, cât şi în limbajul lor; sunt totodată insolenţi şi josnici.
Că acesta este adevărul se constată uşor prin observaţie. Poporul este mai grosolan în ţările aristocratice decât în orice alt loc, şi în oraşele bogate decât la ţară.
În aceste locuri unde pot fi întâlniţi oameni atât de puternici şi atât de bogaţi, cei slabi şi săraci se simt copleşiţi de propria lor nimicnicie; nedescoperind niciun reazem cu ajutorul căruia şi-ar putea redobândi egalitatea, ei pierd cu desăvârşire orice speranţă în ceea ce-i priveşte şi se lasă să decadă sub nivelul demnităţii umane.
Această consecinţă supărătoare a contrastului dintre condiţii nu se regăseşte şi în viaţa primitivă. Indienii, fiind toţi ignoranţi şi săraci, sunt cu toţii, în acelaşi timp, egali şi liberi.
La data sosirii europenilor, indigenul din America de Nord încă nu cunoştea valoarea avuţiilor şi se arăta indiferent faţă de bunăstarea pe care omul civilizat o dobândeşte odată cu ele. Totuşi, nimic în el nu era grosolan; dimpotrivă, purtările sale vădeau o rezervă constantă şi un fel de politeţe aristocratică.
Blând şi ospitalier în timp de pace, neîndurător în război, chiar dincolo de limitele cunoscute ale ferocităţii umane, indianul era dispus să moară de foame pentru a-l salva pe străinul care bătea seara la uşa colibei lui, dar şi să sfâşie cu propriile sale mâini carnea prizonierului său care încă mai zvâcnea. Cele mai renumite republici ale antichităţii nu avuseseră niciodată prilejul de a admira o vitejie mai neclintită, suflete mai mândre, o dragoste mai dârză de independenţă, decât cele care se aflau în acea vreme în pădurile sălbatice ale Lumii Noi. Debarcarea europenilor pe ţărmurile Americii de Nord a produs o slabă impresie; prezenţa lor nu a generat nici invidie, nici frică. Ce ascendent puteau ei să aibă asupra unor astfel de oameni? Indianul ştia să trăiască fără trebuinţe, să sufere fără a se plânge şi să moară cântând. Asemenea tuturor celorlalţi membri ai marii familii umane, aceşti sălbatici credeau de altfel în existenţa unei lumi mai bune şi venerau sub diferite numiri pe Dumnezeul creator al universului. Noţiunile lor cu privire la marile adevăruri intelectuale erau în general simple şi filosofice. (D)
Oricât ar părea de primitiv poporul al cărui caracter îl descriem aici, este totuşi neîndoielnic că a fost precedat pe aceleaşi meleaguri de un alt popor, mai civilizat, mai înaintat decât el în toate privinţele.
O tradiţie obscură, dar răspândită la majoritatea triburilor indiene de pe malurile Atlanticului, ne informează că pe vremuri sălaşul aceloraşi seminţii se aflase mai la vest de Mississippi. De-a lungul malurilor fluviului Ohio şi pe tot întinsul văii centrale încă mai întâlnim movile făcute de mâna omului. Dacă se sapă până în centrul acestor monumente, se zice că este cu neputinţă să nu se dea peste oseminte omeneşti, unelte ciudate, arme şi obiecte de folosinţă felurită lucrate din metal sau care amintesc de întrebuinţări necunoscute raselor actuale.
Indienii din zilele noastre nu sunt în măsură să dea nicio informaţie asupra istoriei acelui popor necunoscut. Nici cei care au trăit în urmă cu trei sute de ani, atunci când a fost descoperită America, nu au spus nimic din care să se poată deduce măcar o ipoteză. Tradiţiile, aceste monumente perisabile şi veşnic renăscânde ale lumii primitive, nu oferă nicio clarificare. Acolo au trăit totuşi mii de semeni de ai noştri, este un fapt de care nu ne putem îndoi. Când au venit, care le-a fost originea, destinul, istoria? Când şi în ce fel au pierit? Nimeni nu este în măsură să o spună.
Bizar lucru! Unele popoare au dispărut cu desăvârşire de pe pământ, în aşa fel încât s-a şters până şi amintirea numelui lor; limbilor vorbite de ei, li s-a pierdut urma, gloria lor s-a mistuit ca un sunet lipsit de ecou; nu ştiu însă dacă există vreunul care să nu fi lăsat măcar un mormânt amintind de trecerea sa. Astfel, dintre toate lucrările omului, cea mai trainică este tot aceea care aminteşte cel mai bine de nimicnicia şi suferinţele lui.
Deşi ţinutul întins pe care l-am descris mai sus era locuit de numeroase triburi indigene, se poate afirma cu îndreptăţire că la vremea descoperirii lui mai era încă un pustiu. Indienii îl ocupau, însă nu-l stăpâneau. Omul îşi însuşeşte solul prin intermediul agriculturii, iar primii locuitori ai Americii de Nord trăiau din produsul vânătorii. Prejudecăţile lor implacabile, pornirile lor nestăpânite, viciile lor şi, poate mai mult decât orice, virtuţile lor fruste făceau ca ei să fie sortiţi unei nimiciri inevitabile. Decăderea acestor popoare a început din ziua în care europenii au debarcat pe ţărmurile lor; de atunci a continuat fără încetare; şi este pe cale să se încheie în zilele noastre. Instalându-i în mijlocul bogăţiilor lumii noi, providenţa părea să nu le fi acordat decât un uzufruct de scurtă durată; nu se aflau acolo decât, ca să zicem aşa, deocamdată. Aceste ţărmuri atât de bine alcătuite pentru comerţ şi industrie, aceste fluvii atât de adânci, această nesecată vale a Mississippi-ului, acest întreg continent păreau să fie atunci leagănul încă gol al unei mari naţiuni.
În acest loc oamenii civilizaţi aveau să încerce să construiască societatea pe fundamente noi şi, punând în aplicare pentru prima dată teorii până atunci necunoscute sau considerate inaplicabile, aveau să ofere omenirii un spectacol pentru care trecutul nu o pregătise.
Capitolul II.
DESPRE PUNCTUL DE PLECARE ŞI DESPRE IMPORTANŢA LUI PENTRU VIITORUL ANGLO-AMERICANILOR
Utilitatea cunoaşterii punctului de plecare a popoarelor pentru a înţelege starea lor socială şi legile lor. – America este singura (ară unde punctul de plecare a unui mare popor a putut fi văzut în mod clar. – Prin ce se asemănau toţi oamenii care au venit să populeze America engleză. – Prin ce se deosebeau. – Observaţie aplicabilă tuturor europenilor care au venit să se stabilească pe ţărmul Lumii Noi. – Colonizarea Virginiei. – Id a Noii Anglii. – Caracterul original al primilor locuitori ai Noii Anglii. – Sosirea lor. – Primele lor legi. – Contract social. – Cod penal împrumutat din legislaţia lui Moise. – Fervoare religioasă. – Spirit republican. – Unire strânsă între spiritul religios şi spiritul de libertate.


S-a născut un om; îşi petrece primii ani neştiutor între plăcerile sau îndeletnicirile copilăriei. Creşte; începe virilitatea; în sfârşit, porţile lumii se deschid spre a-l primi; intră în contact cu semenii săi. Cei din jur îl observă atunci cu atenţie pentru prima oară şi cred că desluşesc apariţia în germene a viciilor şi virtuţilor vârstei lui mature.
Dacă nu mă înşel, aceasta este o mare eroare.
Luaţi totul de la cap; cercetaţi copilul chiar din braţele mamei sale; priviţi cum se reflectă pentru prima dată lumea exterioară în oglinda încă obscură a inteligenţei sale; contemplaţi primele exemple care îi reţin privirea; ascultaţi cele dintâi cuvinte care trezesc în el puterea adormită a gândirii; în sfârşit, asistaţi la primele lupte pe care trebuie să le poarte şi abia atunci veţi înţelege de unde provin prejudecăţile, obiceiurile şi pasiunile care vor domina viaţa lui. Omul există, ca să spunem aşa, în întregime în scutecele din leagănul său.
Ceva asemănător se petrece cu naţiunile. Popoarele resimt întotdeauna consecinţele originii lor. Împrejurările care le-au însoţit naşterea şi au contribuit la dezvoltarea lor influenţează tot restul drumului lor.
Dacă am avea posibilitatea să începem de la elementele societăţilor şi să cercetăm cele dintâi monumente din istoria lor, nu mă îndoiesc că am putea descoperi în ele cauza iniţială a prejudecăţilor, a obişnuinţelor, a pasiunilor dominante, pe scurt, a tot ce constituie ceea ce denumim caracterul naţional; ni s-ar întâmpla să găsim explicaţia unor obiceiuri care astăzi apar contrare moravurilor încetăţenite; a unor legi ce par să fie în opoziţie cu principiile recunoscute; a unor opinii incoerente întâlnite pe alocuri în societate, aidoma acelor frânturi de lanţuri ce pot fi văzute uneori atârnând de bolţile unui edificiu vechi, fără însă a mai susţine ceva. În felul acesta s-ar explica destinul anumitor popoare pe care o forţă necunoscută pare să le poarte spre un ţel ignorat de ele însele. Până acum ne-au lipsit însă faptele necesare pentru un astfel de studiu; naţiunile au dobândit spiritul analitic numai pe măsură ce îmbătrâneau şi atunci când le-a venit în sfârşit gândul de a-şi contempla leagănul, trecerea timpului apucase să-l învăluie într-un nor, ignoranţa şi orgoliul să-l înconjoare cu născociri îndărătul cărora se ascundea adevărul.
[Se spune că rămăşiţele omeneşti se volatilizează după moarte. Despărţirile unele de altele, moleculele umane se vor încorpora în alte substanţe însufleţite. Astfel, fiecare dintre noi se poate considera o esenţă a multor altor indivizi din aceeaşi specie care au trăit înaintea lui. Un fenomen asemănător e reprezentat în istoria formării popoarelor. De când diversele specii omeneşti au început a se succeda şi a se altoi unele pe altele, care dintre popoarele lumii vechi nu este astăzi alcătuit din rămăşiţele naţiunilor mai bătrâne? într-adevăr, în locul popoarelor care au încetat să mai existe, s-au născut popoare noi care au împrumutat câte ceva de la înaintaşii lor. De la unul limba, de la celălalt legile, de la altul obiceiurile, de la cel de al patrulea unele opinii şi prejudecăţi, dar, deoarece aceste elemente existau, nouă este doar potrivirea lor. În mijlocul tuturor acestor ruine de societăţi care se amestecă pe pământ, nimeni nu mai poate regăsi astăzi tipul primitiv şi nici nu se pot descrie schimbările pe care trecerea timpului le-a produs, combinând elemente alogene, într-un asemenea labirint ştiinţa nu furnizează decât inducţii incomplete şi ipoteze vagi.]
America este unica ţară unde a fost cu putinţă să se asiste la evoluţiile fireşti şi calme ale unei societăţi şi unde a putut fi stabilită cu precizie influenţa exercitată de punctul de plecare asupra viitorului statelor.
În perioada în care popoarele europene au descins pe ţărmurile Lumii Noi, trăsăturile caracterului lor naţional erau bine conturate; fiecare dintre ele avea o fizionomie distinctă; şi deoarece atinseseră acel grad de civilizaţie care îi îndeamnă pe oameni să se studieze pe ei înşişi, ele ne-au transmis tabloul fidel al opiniilor, moravurilor şi legilor lor. Cunoaştem oamenii din secolul al XV-lea aproape la fel de bine cum îi cunoaştem pe cei din secolul nostru. America ne arată aşadar la lumina zilei ceea ce ignoranţa sau barbaria epocilor mai vechi a ascuns privirilor noastre.
Aflaţi destul de aproape de epoca în care au luat fiinţă societăţile americane, pentru a le cunoaşte elementele în amănunt şi destul de departe de acea epocă pentru a fi deja în măsură să evalueze produsul acelor germeni, oamenii din zilele noastre par să fie sortiţi să aibă asupra evenimentelor umane o viziune cu bătaie mai lungă decât a înaintaşilor lor. Providenţa ne-a pus la îndemână o lumină care le-a lipsit predecesorilor noştri şi ne-a permis să discernem în destinul naţiunilor cauzele prime tăinuite lor de obscuritatea trecutului.
Când, după ce am studiat cu atenţie istoria Americii, examinăm îndeaproape starea ei politică şi socială, ne convingem pe deplin de următorul adevăr: nu există nicio opinie, niciun obicei, nicio lege, aş putea spune niciun eveniment care să nu poată fi lesne explicat prin punctul de plecare. Cei care vor citi această carte vor găsi aşadar în capitolul de faţă germenul a ceea ce trebuie să urmeze şi cheia, ca să zicem aşa, a întregii lucrări.
Emigranţii, veniţi în diverse perioade să se stabilească pe teritoriul care cuprinde astăzi Uniunea americană, se deosebeau între ei în multe privinţe; nu aveau acelaşi ţel şi se călăuzeau după principii diferite.
Existau totuşi între aceşti oameni trăsături comune şi ei se aflau cu toţii într-o situaţie analogă.
Legătura prin limbă este poate cea mai puternică şi cea mai durabilă, aptă să-i unească pe oameni. Toţi emigranţii vorbeau aceeaşi limbă, toţi erau odraslele aceluiaşi popor. Născuţi într-o ţară agitată secole în şir de lupta între partide şi unde facţiunile se văzuseră rând pe rând nevoite să se pună sub protecţia legilor, educaţia lor politică se făcuse în condiţii aspre şi în rândul lor erau răspândite mai multe noţiuni despre drepturi şi mai multe principii de adevărată libertate decât la majoritatea popoarelor din Europa. Administraţia comunală, acest germen fecund al instituţiilor libere, era deja temeinic încetăţenită în deprinderile engleze din epoca primelor emigrări şi odată cu ea dogma suveranităţii poporului pătrunsese chiar în sânul monarhiei Tudorilor.
Disensiunile religioase care au agitat lumea creştină erau pe atunci în toi. Anglia se avântase cu un fel de furie pe această cale nouă. Firea locuitorilor ei, dintotdeauna gravă şi cumpănită, devenise austeră şi dornică de argumente. În cursul acestor înfruntări intelectuale instrucţia sporise, spiritul dobândise datorită lor o cultură mai profundă. Tot vorbindu-se despre religie, moravurile deveniseră mai curate. Toate aceste trăsături generale ale naţiunii se regăseau, mai mult sau mai puţin, în fizionomia acelora dintre fiii ei care veniseră să caute un nou viitor pe ţărmul opus al oceanului.
O constatare la care vom avea, de altfel, prilejul să revenim mai încolo li se aplică nu numai englezilor, ci şi francezilor, spaniolilor şi tuturor europenilor veniţi succesiv spre a se stabili pe ţărmurile Lumii Noi. Toate noile colonii europene conţineau, dacă nu forma dezvoltată, măcar germenul unei democraţii depline. Două erau cauzele cărora li se datora acest rezultat nu se puteau deosebi printre emigranţi, ca în vechile societăţi europene, nici învingători, nici învinşi: se poate afirma că, în general, atunci când plecau din patrie, emigranţii nu nutreau niciun fel de idee de superioritate unii faţă de alţii. Nu cei fericiţi şi cei puternici se exilează, iar sărăcia este, ca şi nenorocirea, cea mai bună chezăşie a egalităţii între oameni. S-a întâmplat totuşi de mai multe ori ca nobili de vază să plece în America în urma unor diferende politice sau religioase. S-au făcut atunci legi pentru a introduce acolo ierarhia rangurilor, dar s-a constatat curând că solul american respingea în mod absolut aristocraţia funciară. S-a văzut că pentru a desţeleni acest pământ rebel era nevoie, nici mai mult nici mai puţin, de sforţările constante şi interesate ale proprietarului însuşi. O dată pregătit solul, s-a dovedit că produsele sale nu erau îndestulătoare pentru a îmbogăţi în acelaşi timp un proprietar şi un fermier. A fost firesc ca terenul să se împartă în domenii mici, cultivate numai de proprietar. Or, pământul este cel de care se prinde aristocraţia, ea de sol se leagă şi pe el se sprijină; nu doar privilegiile o instituie şi nu doar originea o constituie, ci proprietatea funciară transmisă pe cale ereditară. Într-o naţiune pot să existe averi imense şi sărăcii cumplite; dar dacă aceste averi nu sunt de natură funciară, deosebim în sânul ei săraci şi bogaţi, însă nu există, la drept vorbind, o aristocraţie.
Aşadar, la vremea apariţiei lor, toate coloniile engleze aveau un puternic aer de familie. Toate păreau sortite de la bun început să ofere dezvoltarea libertăţii, nu însă a libertăţii aristocratice din patria-mamă, ci a libertăţii burgheze şi democratice pentru care istoria mondială încă nu dispunea de un model bine închegat.
Această imagine de ansamblu lăsa totuşi să se întrevadă nuanţări foarte pronunţate, pe care se cuvine să le semnalăm.
În marea familie anglo-americană putem distinge două ramuri principale, care până în prezent au crescut fără a se contopi întru totul, unul la sud şi celălalt la nord.
Virginia a găzduit cea dintâi colonie engleză. Emigranţii au sosit aici în 1607. Pe atunci, Europa era încă stăpânită cu precădere de ideea că minele de aur şi de argint constituie bogăţia popoarelor: idee nefastă ce a dus la o mai mare sărăcie a naţiunilor europene care s-au lăsat seduse de ea şi a distrus mai mulţi oameni în America, decât războiul şi toate legile proaste la un loc. În Virginia au fost, aşadar, trimişi căutătorii de aur, oameni lipsiţi de mijloace şi cu purtări proaste, a căror fire neliniştită şi nesupusă a tulburat începuturile coloniei şi a făcut ca progresele ei să fie nesigure. După aceea au venit industriaşii şi agricultorii, specie mai morală şi mai liniştită, care însă nu depăşeau în nicio privinţă nivelul claselor inferioare din Anglia. Întemeierea noilor aşezări nu a stat sub semnul nici unei idei nobile, al nici unei intenţii spirituale. Îndată după înfiinţarea coloniei a fost introdusă sclavia; acesta a fost factorul capital care avea să exercite o imensă influenţă asupra caracterului, asupra legilor şi a întregului viitor al Sudului.
Cum vom explica mai încolo, sclavia dezonorează munca, introduce în societate trândăvia şi odată cu ea ignoranţa şi orgoliul, sărăcia şi luxul. Ea debilitează inteligenţa şi frânează activitatea umană. Influenţa sclaviei, combinată cu firea englezilor, explică moravurile şi starea socială a Sudului.
Pe acelaşi fundal englezesc, la nord se conturează nuanţe cu desăvârşire opuse. Să-mi fie îngăduite aici câteva amănunte.
Cele două sau trei idei principale care formează astăzi bazele teoriei sociale a Statelor Unite s-au combinat în coloniile engleze din Nord, mai bine cunoscute sub denumirea de Statele Noii Anglii.
Principiile Noii Anglii au început prin a se răspândi în statele vecine, pentru ca apoi să se extindă din aproape în aproape până în cele mai depărtate, sfârşind, dacă mă pot exprima astfel, prin a îmbiba întreaga confederaţie. Acum, influenţa lor se face simţită dincolo de hotarele ei în toată lumea americană. Civilizaţia Noii Anglii a fost asemenea acelor focuri aprinse pe culmi care, după ce-au răspândit în jurul lor căldura, continuă să-şi proiecteze lucirile până în zările cele mai depărtate.
Întemeierea Noii Anglii a prilejuit un spectacol nou; totul acolo era deosebit şi original.
Mai în toate coloniile primii locuitori au fost fie oameni fără educaţie şi fără mijloace, pe care mizeria şi purtările rele îi mânaseră să părăsească ţara unde se născuseră, fie speculanţi avizi şi aventurieri care trăiau din expediente. Unele colonii nu pot să revendice nici măcar o astfel de origine: Santo Domingo a fost înfiinţată de nişte piraţi şi în zilele noastre instanţele judecătoreşti ale Angliei populează Australia cu deţinuţi.
Emigranţii care au venit să se stabilească pe ţărmurile Noii Anglii proveneau cu toţii din clasele cu dare de mână din patria-mamă. Reunirea lor pe teritoriul american a prezentat, de la bun început, fenomenul neobişnuit al unei societăţi fără mari seniori şi fără oameni de rând şi, ca să zicem aşa, fără săraci şi fără bogaţi.
Am mai spus că printre europenii care plecau în America condiţiile erau în general egale, dar se poate afirma că aceştia (puritanii) transportau într-un fel democraţia în însuşi sânul democraţiei. Păstrând proporţiile, aceşti oameni erau stăpâni pe o sumă de cunoştinţe mai mare decât există în oricare naţiune europeană din zilele noastre. Toţi, poate chiar fără nicio excepţie, primiseră o educaţie destul de înaintată, iar mulţi dintre ei fuseseră renumiţi în Europa prin talentele şi ştiinţa lor. Celelalte colonii fuseseră înfiinţate de aventurieri fără de familie; emigranţii din Noua Anglie aduceau cu ei elemente admirabile de ordine şi moralitate; plecau în ţinuturile pustii însoţiţi de nevestele şi de copiii lor. Dar ceea ce îi deosebea cel mai mult de toţi ceilalţi era însuşi ţelul demersului lor. Nu lipsurile îi siliseră să-şi părăsească ţara; lăsau acolo o poziţie socială vrednică de regret şi mijloace de trai sigure; nici nu veneau în Lumea Nouă în scopul de a-şi îmbunătăţi situaţia sau de a-şi spori avuţia; se smulgeau traiului dulce din patrie pentru a se supune unei nevoi pur intelectuale: expunându-se încercărilor inevitabile ale exilului, voiau să asigure triumful unei idei.
Emigranţii sau, aşa cum atât de nimerit îşi ziceau ei înşişi, pelerinii (pilgrims) aparţineau acelei secte din Anglia denumită puritană, datorită principiilor sale austere. Puritanismul nu era numai o doctrină religioasă; el se mai confunda, în unele privinţe, şi cu cele mai absolute teorii democratice şi republicane. De aici, şi adversarii săi cei mai primejdioşi. Persecutaţi de guvernul ţării lor natale, jigniţi în rigoarea principiilor lor de manifestările cotidiene ale societăţii în mijlocul căreia trăiau, puritanii au căutat un pământ într-atât de sălbatic şi de părăsit de lume, încât să-şi poată duce acolo traiul aşa cum voiau şi să se roage Domnului în deplină libertate.
Câteva citate vor fi mai grăitoare în ce priveşte spiritul acestor aventurieri pioşi, decât tot ce am putea adăuga noi înşine.
Iată cum abordează tema Nathaniel Morton, istoricul primilor ani de existenţă a Noii Anglii: „Am crezut întotdeauna, spune el, că noi, ai căror părinţi au primit dovezi atât de numeroase şi memorabile ale bunătăţii divine în întemeierea acestei colonii, aveam datoria sacră de a păstra în scris amintirea acestui fapt. Cele văzute de noi, precum şi cele ce ne-au fost povestite de părinţii noştri trebuie să le aducem la cunoştinţa copiilor noştri pentru ca generaţiile viitoare să înveţe a-l lăuda pe Domnul (Psalmul LXXVIII, 3,4), pentru ca cei din neamul slujitorului său, Abraham, precum şi fiii alesului său, Iacob, să păstreze în veci amintirea lucrărilor minunate pe care le-a făcut (Ps. CV, 5, 6). Trebuie să ştie cum a adus Domnul viţa lui în deşert; cum a sădit-o şi a ferit-o de păgâni; cum a făcut loc înaintea ei, i-a înfipt rădăcinile adânc în pământ şi a lăsat-o apoi să se întindă şi să umple pământul până departe (Ps. LXXX, 13,15); şi nu doar atât, ci şi cum a călăuzit poporul său spre lăcaşul sfinţeniei sale şi l-a aşezat pe muntele moştenirii sale (Exod., XV, 13). Aceste fapte se cer cunoscute, pentru ca Dumnezeu să fie cinstit aşa cum se cuvine şi câteva raze din gloria sa să poată cădea pe numele venerabile ale sfinţilor de care s-a slujit.”
Este cu neputinţă să citeşti acest pasaj de început şi să nu fi pătruns fără voie de un sentiment cucernic şi solemn; ai impresia că respiri aerul unor vremuri străvechi şi un fel de parfum biblic.
Convingerea care îl însufleţeşte pe autor îi înnobilează limbajul. În ochii voştri, întocmai ca în ai lui, nu mai este vorba de o mică ceată de aventurieri care au traversat oceanul în dorinţa de a se îmbogăţi; este sămânţa unui mare popor pe care Dumnezeu o depune cu propriile sale mâini pe un pământ predestinat.
Autorul continuă, zugrăvind după cum urmează plecarea primilor emigranţi:
„Astfel, spune el, au părăsit oraşul (Delft-Haleft) care fusese pentru ei un loc de tihnă; erau totuşi împăcaţi, ştiau că sunt pelerini şi străini în lumea aceasta. Nu erau legaţi sufleteşte de cele pământeşti, ci îşi înălţau privirea către cer, patria lor iubită, unde Dumnezeu pregătise pentru ei cetatea lui sfântă. Au ajuns în cele din urmă în portul unde îi aştepta vasul. Numeroşi prieteni, care nu puteau pleca împreună cu ei, doriseră cel puţin să-i însoţească până acolo. Noaptea s-a scurs fără ca cineva să doarmă; au petrecut-o în efuziuni de prietenie, cuvântări pline de pioşenie şi dând glas unei autentice iubiri creştineşti. În dimineaţa următoare s-au urcat la bord, unde prietenii au voit iarăşi să-i însoţească; atunci s-au auzit suspine adânci, lacrimi au putut fi văzute şiroind din toţi ochii, îmbrăţişări îndelungi şi rugi fierbinţi i-au mişcat până şi pe cei străini de ei. Dându-se semnalul de plecare, au căzut în genunchi şi pastorul, înălţându-şi către cer ochii înlăcrimaţi, i-a încredinţat milostiveniei lui Dumnezeu. În cele din urmă, şi-au luat rămas bun unii de la alţii şi au rostit acel adio care, pentru mulţi dintre ei, avea să fie ultimul.”
Erau cam o sută cincizeci de emigranţi, bărbaţi, femei şi copii. Îşi propuseseră să întemeieze o colonie pe malul fluviului Hudson; însă după ce au rătăcit îndelung pe întinderile oceanului, au fost nevoiţi într-un târziu să acosteze pe ţărmul arid al Noii Anglii, acolo unde se află astăzi oraşul Plymouth. Stânca unde au descins pelerinii mai poate fi văzută şi acum.
„Dar înainte de a continua relatarea, spune istoricul pe care l-am mai citat, să examinăm o clipă starea actuală a acestui biet popor şi să admirăm bunătatea lui Dumnezeu, care l-a salvat.
Acum străbătuseră marele ocean, ajungeau la ţinta călătoriei lor; nu zăreau însă prieteni care să-i întâmpine, nici locuinţe care să le ofere un adăpost; era în miez de iarnă şi cei care cunosc clima noastră ştiu cât de aspre sunt iernile şi cât de puternice sunt uraganele care ne devastează atunci ţărmurile. În acest anotimp cu greu poţi străbate locuri cunoscute, darămite să te stabileşti pe meleaguri noi. De jur împrejurul lor nu se vedea decât o pustietate respingătoare şi tristă, populată de fiare şi fiinţe sălbatice, despre care nu ştiau cât de crude şi de numeroase sunt. Pământul era îngheţat, solul acoperit de păduri şi tufişuri. Totul avea un aspect sălbatic. Dacă priveau înapoi, nu vedeau decât oceanul imens care îi despărţea de lumea civilizată. Pentru a afla o oarecare împăcare şi speranţă, nu le rămânea decât să-şi înalţe privirile spre cer.”
Să nu se creadă că pioşenia puritanilor ar fi fost numai de ordin speculativ şi nici că era străină de felul în care se desfăşoară treburile omeneşti. Aşa cum am mai spus, puritanismul era în aproape egală măsură o teorie politică şi o doctrină religioasă. De îndată ce au debarcat pe acest ţărm inospitalier descris de Nathaniel Morton, prima grijă a emigranţilor a fost deci de a se organiza într-o societate. Ei adoptă neîntârziat un document care stabileşte:
„Noi subsemnaţii, care, pentru gloria lui Dumnezeu, propăşirea credinţei creştine şi onoarea patriei noastre, am întreprins să înfiinţăm cea dintâi colonie pe aceste ţărmuri îndepărtate, convenim prin cele de faţă, prin consimţământ mutual şi solemn şi înaintea lui Dumnezeu, să ne constituim într-un corp de societate politică, cu scopul de a ne guverna şi de a munci spre înfăptuirea celor ce ne-am propus; şi, în virtutea acestui contract, convenim să promulgăm legi, acte, ordonanţe şi să instituim, potrivit trebuinţelor, magistraţi cărora le promitem supunere şi ascultare.”
Aceasta se petrecea în 1620. De atunci, emigraţia nu a mai contenit. Patimile religioase şi politice care au sfâşiat imperiul britanic în tot timpul domniei lui Carol I împingeau, an de an, spre ţărmurile Americii noi roiuri de sectanţi. În Anglia, nucleul puritanismului continua să se găsească în clasele de mijloc; din rândul acestora proveneau şi majoritatea emigranţilor. Populaţia Noii Anglii creştea rapid şi, în vreme ce în ţara de origine ierarhia rangurilor continua să clasifice oamenii în mod despotic, colonia oferea într-o măsură crescândă spectacolul nou al unei societăţi omogene sub toate aspectele. Democraţia, pe care antichitatea nu se încumetase să o viseze astfel, se desprindea cuprinzătoare şi puternică, chiar dinăuntrul vechii societăţi feudale. Bucuros să poată îndepărta germenii unor tulburări şi elementele unor noi revoluţii, guvernul englez privea fără părere de rău această emigraţie numeroasă. O favoriza chiar din răsputeri şi părea să nu se prea sinchisească de soarta acelora care se duceau pe meleagurile americane în căutarea unui refugiu împotriva legilor lui aspre. Ai fi zis că pentru el Noua Anglie era un ţinut abandonat plăsmuirilor imaginaţiei şi care trebuia lăsat la discreţia experienţelor neîngrădite ale inovatorilor.
Coloniile engleze s-au bucurat întotdeauna de mai multă libertate internă şi de o mai mare independenţă politică decât coloniile altor popoare; aceasta a şi fost una din cauzele principale ale prosperităţii lor; nicăieri însă acest principiu de libertate nu a fost mai deplin aplicat decât în statele Noii Anglii.
În general, se accepta, în acea vreme, ca ţinuturile din Lumea Nouă să aparţină primei naţiuni europene care le descoperise.
În felul acesta, către sfârşitul secolului al XVI-lea, litoralul Americii de Nord a devenit aproape în întregime o posesiune engleză. Metodele folosite de guvernul britanic pentru a popula aceste noi domenii au fost felurite: în unele cazuri, regele încredinţa o parte din teritoriu din Lumea Nouă unui guvernator ales de el, cu misiunea de a administra ţinutul în numele şi sub ordinele nemijlocite ale regelui; este sistemul colonial adoptat de restul Europei. Alteori, concesiona unei persoane sau unei companii proprietatea anumitor părţi de ţinut. În acest caz, puterea civilă şi politică era concentrată în mâinile unei singure persoane sau în ale câtorva care, supuse inspecţiei şi controlului coroanei, vindeau pământurile şi guvernau populaţia. În sfârşit, un al treilea sistem consta în a acorda unui anume număr de emigranţi dreptul de a se constitui în societate politică sub patronajul patriei-mamă şi de a se guverna singuri în toate privinţele care nu contraveneau legilor acesteia.
Acest mod de colonizare, atât de prielnic libertăţii, nu a fost pus în practică decât în Noua Anglie.
O astfel de cartă a fost acordată de Carol I încă din 1628 unor emigranţi care au venit să întemeieze colonia Massachusetts.
În general însă coloniile din Noua Anglie nu şi-au primit cartele decât mult timp după ce existenţa lor devenise un fapt împlinit. Plymouth, Providence, New Haven, statul Connecticut şi statul Rhode-Island au luat fiinţă fără sprijinul şi oarecum fără ştirea patriei-mamă. Netăgăduind supremaţia metropolei, noii locuitori nu au căutat să se inspire de la ea pentru organizarea puterilor, ei s-au constituit singuri şi existenţa lor a fost legalizată printr-o cartă regală abia după treizeci sau patruzeci de ani, sub domnia lui Carol al II-lea.
În consecinţă, este adesea dificil ca atunci când parcurgem primele monumente istorice şi legislative ale Noii Anglii să distingem legătura dintre emigranţi şi ţara strămoşilor lor. Îi vedem manifestându-şi mereu suveranitatea; numesc propriii lor magistraţi, fac pace şi poartă război, stabilesc regulamente de poliţie şi adoptă legi ca şi cum n-ar depinde decât de Dumnezeu.
Nimic mai ciudat şi mai instructiv totodată decât legislaţia din acea epocă, ea este cea care ne oferă cheia marii enigme sociale pe care Statele Unite o prezintă lumii de astăzi.
Dintre aceste monumente vom remarca în special, ca fiind unul din cele mai caracteristice, codul de legi adoptat de micul stat Connecticut în 1650.
Legiuitorii din Connecticut se ocupă mai întâi de legile penale; şi pentru a le formula, au ideea ciudată de a se inspira din textele sfinte: „Oricine va adora un alt Dumnezeu decât pe Domnul Dumnezeu, încep ei prin a spune, va fi executat.”
Urmează alte zece sau douăsprezece prevederi de aceeaşi natură preluate textual din Deuteronom, Exod şi Levitic.
Blasfemia, vrăjitoria, adulterul, violul sunt pedepsite cu moartea, ultragierea părinţilor de către un fiu atrage după sine aceeaşi pedeapsă. Legislaţia unui popor aspru şi pe jumătate civilizat era astfel transportată într-o societate cu spirit luminat şi moravuri blânde; de aceea nu s-a mai întâmplat niciodată ca pedeapsa cu moartea să fi fost atât de des înscrisă în legi şi atât de rar aplicată celor vinovaţi.
Ceea ce îi preocupă mai cu seamă pe legiuitori în acest corp de legi penale este grija de a păstra ordinea morală şi bunele moravuri în sânul societăţii; ei pătrund astfel necontenit în domeniul conştiinţei şi aproape că nu există păcate pe care să nu izbutească să le supună cenzurii magistraţilor. Cititorul a putut să constate cu câtă asprime pedepseau aceste legi adulterul şi violul. Ele reprimau cu severitate simpla frecventare a unor persoane necăsătorite de către altele. Se lăsa la latitudinea judecătorului dreptul de a aplica vinovaţilor una din următoarele trei pedepse: amenda, biciuirea sau căsătoria; şi dacă e să dăm crezare registrelor vechilor tribunale din New Haven, astfel de urmăriri în justiţie nu erau rare; la data de 1 mai 1680 găsim o decizie judecătorească de amendă şi mustrare împotriva unei tinere fete, învinuită de a fi rostit câteva cuvinte deplasate şi de a fi îngăduit să fie sărutată. Codul din 1650 abundă în măsuri preventive. Prevede pedepse severe pentru trândăvie şi beţie. Hangiilor le este interzis să vândă unui consumator mai mult de o anumită cantitate de vin; amenda sau biciul înfrânează simpla minciună, când aceasta poate fi dăunătoare. În alte locuri, legiuitorul, uitând cu desăvârşire marile principii de libertate religioasă pe care el însuşi le revendicase în Europa, obligă prin amenzi prezenţa la serviciul divin şi merge până la a pedepsi cu severitate şi uneori cu moartea pe creştinii care doresc să-l cinstească pe Dumnezeu altfel decât o face el. În sfârşit, sub imperiul râvnei de a reglementa, ajungea să se ocupe de treburi cu totul nedemne de el. Astfel, găsim în amintitul cod o lege care interzice folosirea tutunului. Dar nu trebuie să pierdem din vedere că aceste legi bizare sau tiranice nu erau impuse; că ele erau votate cu concursul liber chiar al interesaţilor şi că moravurile erau încă şi mai austere, şi mai puritane decât legile. În 1649 ia fiinţă la Boston o asociaţie oficială având drept scop preîntâmpinarea luxului monden al părului lung. (E)
Astfel de exagerări sunt fără îndoială o ruşine pentru spiritul omenesc; ele atestă calitatea inferioară a firii noastre care, fiind incapabilă de a discerne cu certitudine ceea ce este adevărat şi drept, se vede de cele mai multe ori nevoită să aleagă numai între două excese.
Alături de această legislaţie penală, puternic marcată de spiritul sectar îngust şi de toate pasiunile religioase ce fuseseră exaltate de persecuţie şi încă mai mocneau în adâncul sufletelor, se află, oarecum strâns legat de ele, un corp de legi politice care, deşi conceput în urmă cu două sute de ani, pare şi acum că depăşeşte cu mult spiritul de libertate al epocii noastre.
Principiile generale care stau la temelia constituţiilor modeme, acele principii pe care cei mai mulţi europeni din secolul al XVII-lea abia dacă le înţelegeau şi care triumfau atunci într-o măsură incompletă în Marea Britanie sunt toate recunoscute şi consfinţite de legile Noii Anglii; ele stabilesc fără discuţie şi în fapt: intervenţia poporului în treburile publice, votarea liberă a impozitului, răspunderea agenţilor puterii, libertatea individuală şi judecarea de către o instanţă cu juri.
Aceste principii generatoare îşi află aici o aplicare şi dezvoltări pe care deocamdată nicio naţiune din Europa nu s-a încumetat să le dea.
În Connecticut, corpul electoral era alcătuit, chiar de la început, din totalitatea cetăţenilor şi acest lucru este lesne de înţeles. În acest popor ce abia se năştea domnea pe atunci o egalitate aproape desăvârşită între averi şi mai cu seamă între inteligenţe.
Pe vremea aceea, în Connecticut toţi agenţii puterii executive până la guvernatorul statului erau aleşi.
În 1650, în Connecticut, toţi cetăţenii care împliniseră vârsta de şaisprezece ani erau chemaţi în mod obligatoriu sub arme; formau o miliţie naţională care îşi desemna propriii ofiţeri şi era datoare să fie oricând pregătită să pornească în apărarea ţării.
În legile din statul Connecticut, ca în toate legile Noii Anglii, se constată apariţia şi dezvoltarea independenţei comunale care constituie până în zilele noastre principiul şi nervul vital al libertăţii americane.
La majoritatea naţiunilor europene, existenţa politică a început în zonele superioare ale societăţii, transmiţându-se apoi, treptat şi permanent, într-o măsură incompletă, diverselor părţi ale corpului social.
În America, se poate afirma, dimpotrivă, că organizarea comunei a precedat-o pe cea a comitatului, aceea a comitatului pe cea a statului şi organizarea statului pe cea a Uniunii.
În Noua Anglie, comuna este pe deplin şi definitiv constituită încă din 1650. În jurul individualităţii comunale vin să se grupeze şi să adere strâns interese, pasiuni, îndatoriri şi drepturi. În comună se constată că domneşte o politică reală, activă, pe de-a-ntregul democratică şi republicană. Coloniile încă mai recunosc supremaţia metropolei; monarhia este legea statului, dar republica trăieşte de pe acum deplin în comunităţile locale.
Comuna îşi desemnează propriii magistraţi în toate domeniile; îşi stabileşte taxele; repartizează şi percepe impozitul comunal. Legea reprezentării nu este admisă în comunele din Noua Anglie. Treburile care privesc interesele tuturor sunt discutate în piaţa publică şi în cadrul adunării generale a cetăţenilor, ca în Atena.
La un studiu atent al legilor promulgate în timpul acestei prime vârste a republicilor americane ne impresionează inteligenţa metodelor de guvernământ şi teoriile înaintate ale legiuitorului.
Este evident că acesta din urmă are, în privinţa îndatoririlor societăţii faţă de membrii ei, o concepţie mai nobilă şi mai cuprinzătoare decât legiuitorii europeni din acel timp, şi că el îi impune obligaţii de care, în alte locuri, societatea mai era încă scutită. În statele Noii Anglii soarta săracilor este asigurată de la bun început, se iau măsuri stricte pentru întreţinerea drumurilor şi sunt desemnaţi funcţionari care să le supravegheze; comunele posedă registre publice în care sunt consemnate rezultatele deliberărilor generale, precum şi decesele, căsătoriile, naşterile cetăţenilor; ţinerea acestor registre este încredinţată unor grefieri; funcţionari comunali au sarcina de a administra succesiunile vacante, iar alţii aceea de a supraveghea hatul pământurilor moştenite; principala misiune a unora din ei constă în asigurarea liniştii publice în comună.
Legea intră în nenumărate şi felurite amănunte pentru ca să prevină şi să satisfacă o sumedenie de nevoi sociale care, până în zilele noastre, încă mai sunt percepute în mod confuz în Franţa.
Însă prevederile referitoare la educaţia publică sunt cele prin care, pornind chiar de la principiu, ni se dezvăluie cu deplină claritate caracterul original al civilizaţiei americane.
„Dat fiind, se spune în lege, că Satana, vrăjmaşul neamului omenesc, găseşte în neştiinţa oamenilor armele sale cele mai puternice, şi că se cuvine ca luminile aduse de părinţii noştri să nu rămână închise în mormântul lor; – dat fiind că educaţia copiilor este unul din primele interese ale statului, cu ajutorul lui Dumnezeu…” Urmează dispoziţiile prin care se înfiinţează şcoli în toate comunele şi prin care îi obligă pe locuitori, sub ameninţarea unor amenzi ridicate, să-şi stabilească impozite spre a le întreţine. În acelaşi mod se înfiinţează şcoli superioare în districtele cele mai dens populate. Funcţionarii municipali sunt datori să vegheze ca părinţii să-şi trimită copiii la şcoală; au dreptul de a aplica amenzi acelora care refuză să o facă; iar dacă împotrivirea continuă, societatea, asumându-şi rolul familiei, va lua copilul şi-i va lipsi pe părinţi de drepturile primite de la natură dar de care se foloseau atât de prost. Cititorul va fi remarcat probabil preambulul acestor ordonanţe: în America, religia este cea care duce la luminare; respectarea legilor divine este cea care îndrumă omul spre libertate.
După ce am aruncat astfel o privire rapidă asupra societăţii americane din 1650, când cercetăm starea Europei şi îndeosebi a părţii sale continentale cam în aceeaşi perioadă, ne simţim cuprinşi de o mare uimire: la începutul secolului al XVII-lea, regalitatea absolută biruia pretutindeni pe continentul european vestigiile libertăţii oligarhice şi feudale din Evul Mediu. Poate că nicicând ideea drepturilor nu fusese mai deplin subestimată decât în această Europă strălucitoare şi literară; popoarele nu avuseseră nicicând parte de mai puţină viaţă politică; nicicând minţile nu fuseseră mai puţin preocupate de noţiunile adevăratei libertăţi; şi tocmai atunci aceste principii, necunoscute naţiunilor europene sau dispreţuite de ele, erau proclamate în ţinuturile pustii ale Lumii Noi şi deveneau viitorul simbol al unui mare popor. Cele mai temerare teorii ale spiritului uman erau puse în practică în această societate în aparenţă atât de modestă, de care fără îndoială niciun om de stat nu ar fi binevoit să se ocupe atunci; lăsată în voia naturii sale originale, imaginaţia omului improviza acolo o legislaţie fără precedent. În această democraţie obscură, care deocamdată nu produsese nici generali, nici filosofi, nici mari scriitori, era posibil ca un om să se ridice în prezenţa unei adunări de oameni liberi şi să formuleze, în aclamaţiile tuturor, această frumoasă definiţie a libertăţii.
„Să nu ne înşelăm cu privire la ce trebuie să înţelegem prin independenţa noastră. Există, într-adevăr, un fel de libertate coruptă, a cărei practică este comună atât animalelor, cât şi oamenilor şi care constă în a face tot ce doreşti. Această libertate este duşmana oricărei autorităţi; suportă cu iritare orice fel de reguli; cu ea, devenim inferiori nouă înşine; este inamica adevărului şi a păcii, şi Dumnezeu a socotit că trebuie să se ridice împotriva ei. Există însă o libertate civilă şi morală care îşi află tăria în unire şi pe care puterea însăşi are datoria să o ocrotească: este libertatea de a făptui fără teamă tot ceea ce este drept şi bun. Această sfântă libertate trebuie să o apărăm în toate împrejurările şi, la nevoie, să ne punem în joc viaţa pentru ea.”
Am spus de ajuns pentru a înfăţişa în adevărata sa lumină caracterul civilizaţiei anglo-americane. Ea este produsul (şi trebuie să păstrăm neîncetat prezent în minte acest punct de plecare) a două elemente perfect distincte, care pe alte meleaguri s-au războit deseori, dar pe care, în America, au izbutit să le încorporeze oarecum unul în altul şi să le combine admirabil. Mă refer la spiritul religios şi spiritul de libertate.
Fondatorii Noii Anglii erau sectari înflăcăraţi şi totodată inovatori exaltaţi. Ţinuţi din scurt de îngrădirile cele mai stricte ale anumitor credinţe religioase, erau lipsiţi de orice prejudecăţi politice.
De aici, două tendinţe diferite, nu însă şi contrare, a căror urmă poate fi lesne regăsită pretutindeni, în moravuri, ca şi în legi.
O seamă de oameni renunţă la prietenii lor, la familia şi la patria lor pentru o convingere religioasă; se poate crede că sunt pătrunşi de urmărirea acestui bun intelectual pe care au venit să-l dobândească plătind un preţ atât de ridicat. Vedem însă că depun o râvnă aproape egală pentru a dobândi bogăţiile materiale şi desfătările morale, raiul pe lumea cealaltă, bunăstarea şi libertatea în lumea aceasta.
Mânuite de ei, principiile politice, legile şi instituţiile umane par lucruri maleabile, ce pot fi modificate şi combinate după voie.
Barierele care îngrădesc societatea în mijlocul căreia s-au născut se dau în lături în faţa lor; vechile opinii după care lumea se călăuzeşte de veacuri dispar; se deschide o perspectivă aproape fără margini, un tărâm fără linie de orizont: spiritul omenesc se avântă în grabă într-acolo; le străbate în toate direcţiile; dar o dată atinse limitele lumii politice, se opreşte singur; abandonează tremurând folosirea calităţilor sale cele mai de temut; abjură îndoiala; renunţă la nevoia de a inova; se abţine chiar să ridice vălul sanctuarului; se înclină cu respect înaintea unor adevăruri pe care le admite fără a le discuta.
Astfel, în lumea morală totul este clasat, coordonat, prevăzut, hotărât dinainte; în lumea politică, totul este agitat, contestat, incert. În prima, ascultare pasivă, deşi de bunăvoie; în a doua, independenţă, nesocotirea experienţei şi ostilitate faţă de orice autoritate.
Departe de a-şi dăuna una alteia, aceste două tendinţe, în aparenţă atât de opuse, se manifestă în consens şi par a se sprijini reciproc.
Religia vede în libertatea civilă un exerciţiu nobil al facultăţilor omeneşti; în lumea politică, un tărâm pe care Creatorul l-a lăsat în seama eforturilor inteligenţei. Liberă şi puternică în sfera ei, satisfăcută de locul ce-i este rezervat, ea ştie că autoritatea ei este cu atât mai solidă cu cât domneşte numai prin propriile ei forţe şi domină inimile fără niciun alt sprijin.
Libertatea vede în religie tovarăşa ei de lupte şi triumfuri, leagănul copilăriei ei, sorgintea divină a drepturilor ei. Consideră că religia salvgardează moravurile şi că moravurile garantează legile şi sunt chezăşia propriei ei dăinuiri. (F)
[Ducând omul de mână, ambele îi îndrumă paşii şi îi arată calea prin deşert.]


CAUZELE UNOR PARTICULARITĂŢI PE CARE LE PREZINTĂ LEGILE ŞI CUTUMELE ANGLO-AMERICANILOR


Câteva rămăşiţe ale unor instituţii aristocratice în sânul celei mai depline democraţii. – De ce? Trebuie să deosebim cu grijă ce este de origine puritană şi ce este de origine engleză.


Cititorul nu trebuie să tragă din cele ce preced concluzii prea generale şi prea absolute. Condiţia socială, religia şi moravurile primilor emigranţi au avut fără îndoială o imensă înrâurire asupra destinului noii lor patrii. Cu toate acestea, nu a depins de ei să înfiinţeze o societate al cărei punct de plecare să fie numai în ei înşişi, nimănui nu-i este cu putinţă să se desprindă cu totul de trecut; li s-a întâmplat să amestece, fie deliberat, fie fără a-şi da seama, propriile idei şi obiceiuri cu alte obiceiuri şi alte idei, datorate educaţiei lor sau tradiţiilor naţionale ale ţării lor.
Prin urmare, dacă voim să-i cunoaştem pe anglo-americanii din zilele noastre şi să ne facem o părere despre ei, trebuie să deosebim cu grijă ce este de origine puritană şi ce este de origine engleză.
În Statele Unite întâlnim adesea legi sau cutume care contrastează cu tot ce le înconjoară. Aceste legi par să fi fost redactate într-un spirit opus spiritului precumpănitor al legislaţiei americane; aceste moravuri par contrare stării sociale în ansamblul ei. Dacă aceste colonii engleze ar fi luat fiinţă într-un secol de întunecime sau dacă originea lor s-ar pierde de pe acum în negura timpurilor, problema ar fi insolubilă.
Pentru a-mi face înţeles gândul, voi da un singur exemplu. Legislaţia civilă şi cea penală a americanilor nu cunoaşte decât două modalităţi de acţiune: închisoarea sau cauţiunea. Cel dintâi demers al unei proceduri constă în a obţine cauţiunea inculpatului sau, dacă refuză, în a dispune încarcerarea lui; validitatea încadrării legale sau gravitatea învinuirilor se discută după aceea.
Este evident că o astfel de legislaţie este îndreptată împotriva omului sărac, favorizându-l numai pe cel bogat.
Cel sărac nu poate întotdeauna să facă rost de cauţiune, nici chiar într-o culpă civilă şi dacă este nevoit să aştepte la închisoare până se face dreptate, inactivitatea lui forţată îl aduce curând într-o stare de mizerie.
Dimpotrivă, cel bogat reuşeşte întotdeauna să evite încarcerarea în cauze civile; mai mult decât atât, dacă a comis un delict, se sustrage uşor pedepsei ce i se cuvine: după ce depune cauţiunea, dispare. Prin urmare, se poate spune că, în ce-l priveşte, toate sancţiunile prevăzute de lege se reduc la amenzi. Ce poate fi mai aristocratic decât o asemenea legislaţie?
Totuşi, în America, săracii sunt cei care au cuvântul hotărâtor şi de obicei îşi rezervă cele mai mari avantaje ale societăţii.
Explicaţia acestui fenomen trebuie căutată în Anglia: legile pe care le-am amintit sunt engleze. Americanii nu le-au modificat, în ciuda faptului că ele repugnă întregii legislaţii şi, în general, vederilor lor.
Lucrurile pe care un popor le modifică cel mai puţin sunt în primul rând obiceiurile iar apoi legislaţia civilă. Singurii familiarizaţi cu legile civile sunt juriştii, adică cei direct interesaţi în menţinerea lor, aşa cum sunt, bune sau proaste, tocmai pentru că ei le cunosc. Grosul naţiunii abia dacă are cunoştinţă de ele; le văd în acţiune doar în cazuri particulare, le sesizează doar anevoie tendinţa şi li se supun fără să reflecteze.
Am dat un singur exemplu, dar aş fi putut semnala multe altele.
Tabloul pe care îl prezintă societatea americană este, dacă mă pot exprima astfel, acoperit cu un strat de democraţie, de sub care vedem cum răzbat, în răstimpuri, vechile culori ale aristocraţiei.
Capitolul III.
STAREA SOCIALĂ A ANGLO-AMERICANILOR
[Definiţia cuvintelor stare socială.
Mă voi referi atât de des la starea socială a anglo-americanilor încât este necesar să precizez de la început ce înţeleg prin cuvintele stare socială.
După mine, starea socială reprezintă condiţiile materiale şi intelectuale ale unui popor într-o anumită epocă.]
în mod obişnuit, starea socială este produsul unui fapt, uneori al legilor, de cele mai multe ori ale acestor două cauze îmbinate; dar odată ce există, poate fi ea însăşi considerată cauza iniţială a majorităţii legilor, cutumelor şi ideilor care ordonează comportamentul naţiunilor: ceea ce nu este produs de ea, este modificat de ea.
Pentru a cunoaşte legislaţia şi moravurile unui popor, trebuie, aşadar, să începem prin a studia starea lui socială.


TRĂSĂTURA FRAPANTĂ A STĂRII SOCIALE A ANGLO-AMERICANILOR ESTE ACEEA DE A FI ESENŢIALMENTE DEMOCRATICĂ


Primii emigranţi din Noua Anglie. – Egali între ei. – Legi aristocratice introduse în Sud. – Epoca revoluţiei. – Modificarea legilor succesorale. – Efectele produse de această modificare. – Egalitate împinsă până la ultimele ei limite în noile state din Vest. – Egalitate între inteligenţe.


Cu privire la starea socială a anglo-americanilor s-ar putea face câteva constatări importante, însă este una care precumpăneşte în raport cu toate celelalte.
Starea socială a anglo-americanilor este eminamente democratică. Aceasta a fost caracteristica ei încă de la apariţia coloniilor; şi este şi mai pronunţată în zilele noastre.
Am spus în capitolul precedent că între emigranţii veniţi să se stabilească pe ţărmurile Noii Anglii domnea o foarte mare egalitate. Germenul însuşi al aristocraţiei nu a fost niciodată adus în această parte a Uniunii.
Aici nu a putut fi recunoscut decât prestigiul intelectual. Poporul s-a deprins să respecte unele nume, ca simboluri ale cunoaşterii şi ale virtuţilor. Cuvântul câtorva cetăţeni a dobândit asupra lui o autoritate, care poate ar fi fost denumită aristocratică, pe bună dreptate, dacă ar fi putut fi transmisă invariabil din tată în fiu.
Aşa stăteau lucrurile la est de Hudson; la sud-est de acest fluviu şi coborând până în Florida, situaţia era alta.
În cele mai multe state aflate la sud-vest de Hudson veniseră să se stabilească latifundiari englezi. Fuseseră importate principiile aristocratice şi, odată cu ele, legile engleze privitoare la succesiuni. Am expus motivele care împiedicau ca în America să se poată constitui vreodată o aristocraţie puternică. Deşi prezente şi la sud-vest de Hudson, aceste motive erau mai slab resimţite decât la est de fluviu. În sud, un singur om putea să cultive cu ajutorul sclavilor o mare suprafaţă de pământ. Aşa încât, în această parte a continentului, existau latifundiari bogaţi; însă influenţa lor nu era tocmai aristocratică, în accepţia europeană, de vreme ce nu posedau niciun privilegiu, iar cultivarea pământului de către sclavi nu le procura arendaşi, prin urmare nici statutul de protectori. Marii proprietari din ţinutul de la sud de Hudson alcătuiau totuşi o clasă superioară, cu idei şi gusturi proprii, care concentra în general înăuntrul ei activitatea politică. Era un fel de aristocraţie ce se deosebea în mică măsură de masa poporului, ale cărui pasiuni şi interese le îmbrăţişa fără dificultate, nestârnind nici dragoste, nici ură; pe scurt, şubredă şi neviabilă. Aceasta a fost clasa care şi-a asumat conducerea insurecţiei în Sud: revoluţia din America îi datorează oamenii ei cei mai de seamă.
La vremea aceea, întreaga societate a fost zdruncinată; poporul, în numele căruia fusese purtată lupta, poporul, devenit o forţă, a simţit dorinţa de a acţiona direct, el însuşi; s-au trezit instinctele democratice; zdrobind jugul metropolei, oamenii au prins gust de orice fel de independenţă; puţin câte puţin, influenţele individuale au încetat să se mai facă simţite; obiceiurile, ca şi legile au început să se îndrepte, împreună, spre acelaşi ţel.
Dar legea succesorală a fost cea datorită căreia egalitatea a făcut ultimul ei pas.
Mă surprinde faptul că publiciştii, atât cei vechi, cât şi cei moderni, nu au atribuit legilor privitoare la succesiuni o înrâurire mai mare în desfăşurarea treburilor omeneşti. Adevărat, aceste legi ţin de ordinea civilă; s-ar cuveni însă ca ele să fie plasate în fruntea tuturor instituţiilor politice, căci influenţează într-o măsură surprinzătoare starea socială a popoarelor, legile politice nefiind decât expresia acesteia din urmă. În plus, ele acţionează asupra societăţii într-un mod sigur şi uniform: cuprind, într-o oarecare măsură, generaţiile încă înainte ca ele să se fi născut. Prin intermediul lor, omul este înzestrat cu o putere aproape divină asupra viitorului semenilor săi. Legiuitorul reglementează o dată succesiunea cetăţenilor şi pe urmă se odihneşte secole în şir; o dată opera sa pusă în mişcare, îşi poate lua mâna de pe ea: maşina acţionează prin forţe proprii şi se îndreaptă ca de la sine spre un ţel dinainte stabilit. Constituită într-un fel anumit, reuneşte, concentrează, grupează proprietatea şi curând după aceea şi puterea în jurul unei anumite persoane, făcând ca aristocraţia să ţâşnească, într-un anume fel, din pământ. Călăuzită de alte principii şi îndrumată pe altă cale, acţiunea ei este şi mai rapidă; divide, împarte, dispersează bunurile şi puterea; atunci se întâmplă ca uneori rapiditatea acţiunii ei se sperie; în lipsa oricărei speranţe de a-i opri înaintarea, se încearcă cel puţin de a se crea în calea ei dificultăţi şi obstacole; se vrea contrabalansarea acţiunii ei prin eforturi opuse: încercări zadarnice! ea striveşte sau face ţăndări tot ce se nimereşte în drumul ei, se ridică şi recade neîncetat pe pământ, până când acesta nu se mai arată ochilor decât în chip de pulbere mişcătoare şi impalpabilă pe care se instalează democraţia.
Atunci când legea succesiunilor permite şi, cu atât mai mult, când ordonă partajul egal al bunurilor tatălui între toţi copiii, efectele ei sunt de două feluri; este necesar să le diferenţiem cu grijă, deşi scopul către care tind este acelaşi.
În virtutea legii succesiunilor, moartea fiecărui proprietar aduce cu sine o revoluţie în proprietate, nu numai că bunurile îşi schimbă stăpânul, ci, ca să spunem aşa, îşi schimbă şi natura; se fragmentează neîncetat în părţi din ce în ce mai mici. Generaţiile sărăcesc pe măsură ce se succed.
Acesta este efectul direct, oarecum material, al legii. În ţările în care legislaţia stabileşte partajul egal, bunurile şi în special averile funciare trebuie, prin urmare, să aibă tendinţa permanentă de a se micşora. Totuşi, dacă legea ar fi lăsată în voia propriilor forţe, efectele acestei legislaţii ar fi resimţite abia după un timp oarecare; căci ajunge ca familia să nu se compună din mai mult decât doi copii (şi se pare că într-o ţară populată, aşa cum este Franţa, media este de numai trei), pentru ca aceştia, împărţind între ei averea tatălui şi a mamei, să nu fie mai săraci decât fiecare dintre părinţii lor în parte.
Legea partajului egal nu influenţează însă numai soarta bunurilor, ea acţionează şi asupra sufletului proprietarilor şi apelează la pasiunile lor.
Efectele ei indirecte sunt cele care distrug rapid marile averi şi mai cu seamă marile domenii.
La popoarele la care legea succesiunilor se bazează pe dreptul de primogenitură, posesiunile teritoriale trec de cele mai multe ori din generaţie în generaţie fără a se divide. De aici rezultă că spiritul de familie se concretizează oarecum în pământ. Familia reprezintă pământul, pământul reprezintă familia; îi perpetuează numele, originea, gloria, puterea, virtuţile. Este un martor nepieritor al trecutului şi o chezăşie preţioasă a existenţei în viitor.
Atunci când legea succesiunilor statorniceşte partajul egal, ea distruge legătura intimă dintre spiritul de familie şi păstrarea pământului; pământul încetează de a mai reprezenta familia; căci, urmând inevitabil să fie împărţit după o generaţie sau două, este evident că se va reduce neîncetat şi va sfârşi prin a dispărea cu totul. Fiii unui mare proprietar funciar, dacă sunt puţini la număr sau dacă destinul le este prielnic, pot să păstreze speranţa de a nu fi mai puţin bogaţi decât părintele lor, nu însă şi aceea de a poseda aceleaşi bunuri ca el; bogăţia lor se va compune în mod necesar din alte elemente decât a lui.
Or, din momentul în care li se ia proprietarilor funciari un mare interes afectiv, de amintiri, de orgoliu şi de ambiţie de a păstra pământul, există certitudinea că, mai curând sau mai târziu, îl vor vinde; deoarece sunt foarte interesaţi pecuniar în a-l vinde, capitalurile mobiliare producând beneficii superioare celorlalte şi putând fi mai lesne folosite pentru satisfacerea unor pofte de moment.
O dată divizate, marile proprietăţi funciare nu se mai reconstituie căci, păstrând proporţiile, micul proprietar obţine de pe ogorul lui un venit mai mare decât marele proprietar de pe al său; în consecinţă îl vinde şi la un preţ mai ridicat. Astfel, calculele economice care l-au determinat pe omul bogat să vândă proprietăţi întinse îl vor opri, cu şi mai multă îndreptăţire, să cumpere proprietăţi mici pentru a reconstitui din ele altele mari.
Ceea ce numim spiritul de familie se bazează deseori pe o iluzie a egoismului individual. Este încercarea de a se perpetua şi a se imortaliza oarecum în strănepoţi. Acolo unde sfârşeşte spiritul de familie, egoismul individual reintră în realitatea predispoziţiilor sale. Familia nemaifiind prezentă în minte decât ca ceva vag, nedefinit, incert, fiecare se concentrează în comoditatea prezentului: omul se gândeşte cum să rostuiască generaţia următoare, şi atâta tot.
Prin urmare, nu se încearcă perpetuarea propriei familii sau, cel puţin, se încearcă perpetuarea ei prin alte mijloace decât prin proprietatea funciară.
Aşadar, legea succesorală nu numai că face anevoioasă păstrarea intactă de către familii a domeniilor pe care le posedă, ci le şi răpeşte dorinţa de a încerca acest lucru, antrenându-le oarecum să colaboreze cu ea la propria ruină.
Legea partajului egal procedează pe două căi: acţionând asupra obiectului, acţionează asupra omului; acţionând asupra omului, ajunge la obiect.
În ambele feluri, ea izbuteşte să atace în adâncime proprietatea funciară şi să ducă la dispariţia rapidă atât a familiilor, cât şi a averilor.
Fără îndoială, nu noi, francezii secolului al XIX-lea, martori zi de zi ai schimbărilor politice şi sociale generate de legea succesiunilor, suntem cei mai indicaţi să punem la îndoială puterea ei. O vedem în fiece zi străbătând fără încetare, când într-un sens, când în altul, ţara noastră, distrugând în calea ei pereţii locuinţelor noastre şi răsturnând îngrăditurile câmpurilor noastre. Însă, dacă la noi legea cu privire la succesiuni a apucat să facă multe lucruri, mai are încă multe de înfăptuit. Amintirile noastre, opiniile noastre şi obişnuinţele noastre îi opun obstacole puternice.
În Statele Unite, opera ei destructivă este aproape încheiată. Acolo pot fi studiate rezultatele ei principale.
Legislaţia engleză referitoare la transmiterea bunurilor a fost abolită în mai toate statele în perioada primei revoluţii.
Legea privitoare la substituţii a fost modificată în aşa fel încât să nu stânjenească decât într-un mod imperceptibil libera circulaţie a bunurilor. (G)
Prima generaţie a trecut; pământurile au început să fie divizate. Cu timpul, procesul s-a accelerat tot aşa cum o piatră azvârlită din vârful unui turn va cădea cu atât mai repede, cu cât acesta va fi mai înalt. Astăzi, după trecerea a numai şaizeci de ani, aspectul societăţii este de nerecunoscut; familiile marilor proprietari funciari au fost aproape toate absorbite în masa comună. În statul New York, unde erau foarte numeroase, două abia dacă mai rezistă la marginea abisului care se pregăteşte să le înghită. Astăzi, fiii acestor cetăţeni bogaţi sunt comercianţi, avocaţi, medici. Majoritatea au decăzut în cea mai deplină obscuritate. Până şi ultima urmă a rangurilor şi distincţiilor ereditare este ştearsă; legea succesiunilor a trecut peste tot cu tăvălugul ei.
Nu că în Statele Unite nu ar exista, ca în alte locuri, oameni bogaţi, chiar nu cunosc altă ţară unde dragostea de bani să ocupe un loc mai mare în inima omului şi unde să se profeseze un dispreţ mai profund faţă de teoria permanentei egalităţi a bunurilor. Însă averea circulă acolo cu o rapiditate de necrezut şi experienţa ne învaţă că se întâmplă arareori ca două generaţii să se bucure de avantajele ei.
Oricât de sugestiv l-am considera, acest tablou nu oferă deocamdată decât o idee incompletă despre cele ce se petrec în noile state din vest şi sud-vest.
La sfârşitul secolului trecut, nişte aventurieri cutezători au început să pătrundă în valea fluviului Mississippi. A fost ca o nouă descoperire a Americii; curând grosul emigranţilor s-a îndreptat într-acolo; atunci au răsărit brusc din deşert societăţi necunoscute. State, care cu puţini ani în urmă nici nu aveau încă nume, au început să figureze în sânul Uniunii americane. Democraţia ajunsă la ultima ei limită poate fi observată în Vest. În aceste state, oarecum improvizate de soartă, locuitorii s-au instalat abia de ieri pe pământul ce-l ocupă. Abia dacă se cunosc între ei şi niciunul nu cunoaşte biografia vecinului său celui mai apropiat. Aşadar, în această parte a continentului american, populaţia scapă nu numai influenţei marilor nume şi marilor averi, ci şi a acelei aristocraţii naturale care decurge din cunoştinţe şi din virtute. Acolo nimeni nu exercită acea autoritate demnă de respect pe care oamenii o acordă amintirii unei vieţi pe care au văzut-o dedicându-se binelui pe tot parcursul ei. Noile state din Vest au de pe acum locuitori; dar societate încă nu.
Însă nu numai şansele sunt egale în America; până la un anumit punct, egalitatea se extinde chiar şi asupra inteligenţelor.
Nu cred să existe altă ţară pe lume unde, proporţional cu populaţia, să întâlnim atât de puţini ignoranţi şi atât de puţini învăţaţi decât în Statele Unite.
Învăţământul primar este acolo accesibil tuturor; învăţământul superior nu este accesibil aproape nimănui.
Faptul e lesne de înţeles, fiind, ca să spunem aşa, rezultatul necesar al celor expuse de noi mai sus.
Mai toţi americanii trăiesc în bunăstare; ceea ce înseamnă că sunt în măsură să-şi asigure dobândirea primelor elemente de cunoştinţe umane.
În America, bogaţii sunt puţini la număr; prin urmare, mai toţi americanii sunt nevoiţi să exercite o profesiune. Însă orice profesiune necesită o ucenicie. Ceea ce înseamnă că americanii nu pot rezerva cultivării generale a inteligenţei decât primii ani de viaţă: la vârsta de cincisprezece ani, ei se angajează într-o carieră; de cele mai multe ori educaţia lor se încheie deci în momentul când a noastră începe. Dacă ea se continuă dincolo de acest moment, este orientată numai spre o materie specială şi lucrativă; studiază o ştiinţă aşa cum ar alege o meserie şi reţin doar aplicările a căror utilitate este recunoscută în prezent.
În America, majoritatea bogaţilor au început prin a fi săraci; aproape toţi cei care nu lucrează au fost în tinereţe oameni ocupaţi, de unde rezultă că, atunci când ar putea avea interes pentru studiu, nu au răgazul necesar, iar atunci când dispun de acest răgaz, nu mai nutresc interes.
Aşadar, în America nu există o clasă în sânul căreia înclinaţia pentru plăcerile de natură intelectuală să se transmită ereditar odată cu bunăstarea şi răgazul de a se dărui unor activităţi intelectuale faţă de care au tot respectul.
Tocmai de aceea lipsesc atât voinţa, cât şi capacitatea de a se consacra unor astfel de preocupări.
Pe tărâmul ştiinţelor umaniste s-a încetăţenit în America un anumit nivel mediu. Toate spiritele s-au apropiat de el, unii înălţându-se, alţii coborând.
Există deci o imensă mulţime de indivizi care posedă aproximativ acelaşi număr de cunoştinţe în materie de religie, de istorie, de ştiinţă, de economie politică, legislaţie şi administraţie.
Inegalitatea intelectuală a fost lăsată direct de Dumnezeu iar omului nu-i stă în putinţă să împiedice ca ea să reapară mereu.
Din cele spuse mai sus rezultă însă cel puţin că inteligenţele, deşi rămânând inegale, potrivit voinţei Creatorului, au la dispoziţia lor mijloace egale.
Prin urmare, în zilele noastre, în America, elementul aristocratic, întotdeauna slab încă de la apariţia sa, este dacă nu distrus, în orice caz atât de vlăguit, încât cu greu i se poate atribui vreo influenţă în ce priveşte mersul treburilor.
Dimpotrivă, timpul, evenimentele şi legile au făcut ca în acest domeniu elementul democratic să devină nu doar preponderent, ci, am putea spune, unic. Nu se întrevede nicio influenţă de familie, nici de grup; de multe ori nu poate fi descoperită nici măcar o influenţă individuală, cât de cât durabilă.
America prezintă deci, sub raportul stării sale sociale, un fenomen din cele mai ciudate. Acolo, oamenii se dovedesc a fi mai egali în ce priveşte şansa şi inteligenţa lor sau, altfel spus, mai deopotrivă de puternici decât în orice altă ţară din lume şi decât în orice secol a cărui amintire s-a păstrat în istorie.


CONSECINŢE POLITICE ALE STĂRII SOCIALE A ANGLO-AMERICANILOR


Consecinţele politice ale unei astfel de stări sociale pot fi deduse uşor.
Este imposibil să nu înţelegi că egalitatea va sfârşi prin a pătrunde în lumea politică, aşa cum a făcut-o în alte domenii. Este de neconceput ca oamenii să fie veşnic inegali între ei într-o singură privinţă, şi egali în toate celelalte; prin urmare, după un timp previzibil, vor ajunge să fie egali în toate privinţele.
Or, nu cunosc decât două modalităţi de a înscăuna egalitatea în lumea politică: trebuie să fie acordate drepturi fiecărui cetăţean sau să nu fie acordate nimănui şi în afară de guvernarea Statelor Unite nu văd nimic mai democratic decât împărăţia Domnului.
Pentru popoarele care au ajuns la aceeaşi stare socială ca anglo-americanii este deci foarte dificil să distingă un termen mediu între suveranitatea tuturor adică a poporului şi puterea absolută a unui singur om adică a regelui.
Să nu ne ferim să recunoaştem că starea socială pe care am descris-o în cele ce preced se pretează deopotrivă de uşor atât uneia, cât şi alteia din aceste două consecinţe.
Există într-adevăr o pasiune virilă şi legitimă pentru egalitate, care stârneşte în toţi oamenii dorinţa de a fi puternici şi stimaţi. Este o pasiune care tinde să-i înalţe pe cei mici până la nivelul celor mari; dar inima omenească poartă în sine şi o înclinaţie neînfrânată pentru egalitate, care îi îndeamnă pe cei slabi să voiască a-i atrage pe cei puternici până la nivelul lor şi constrânge pe oameni să prefere egalitatea în servitute inegalităţii în libertate. Nu că popoarele a căror stare socială este democratică ar dispreţui în mod firesc libertatea; ele au dimpotrivă o atracţie instinctivă pentru ea; însă libertatea nu constituie obiectul principal şi permanent al dorinţelor lor; lucrul pentru care nutresc o dragoste eternă este egalitatea; se avântă spre libertate dintr-un impuls şi prin eforturi subite şi, dacă nu ating ţinta, se resemnează; însă, în lipsa egalităţii, nimic nu îi poate mulţumi, şi ar fi dispuşi mai curând să piară, decât să o piardă.
Pe de altă parte, când toţi cetăţenii sunt mai mult sau mai puţin egali, începe să le fie greu să-şi apere independenţa de agresiunile puterii. Niciunul dintre ei nefiind atunci îndeajuns de puternic pentru a lupta de unul singur cu şanse de reuşită, numai unirea forţelor tuturor este în măsură să garanteze libertatea. Or, o astfel de unire nu se întâlneşte întotdeauna.
Din aceeaşi stare socială popoarele pot, aşadar, trage două mari consecinţe politice: aceste consecinţe diferă imens una de alta, însă ambele provin din acelaşi fapt.
Anglo-americanii au fost primii care au trebuit să facă faţă alternativei redutabile, descrise de mine mai sus; au avut destul noroc pentru a evita puterea absolută. Circumstanţele, originea, cunoştinţele şi mai cu seamă moravurile le-au permis să întemeieze şi să menţină suveranitatea poporului.
Capitolul IV.
DESPRE PRINCIPIUL SUVERANITĂŢII POPORULUI ÎN AMERICA
Domină întreaga societate americană. – Aplicarea lui de către americani încă înainte de revoluţia lor. – Dezvoltarea căpătată datorită acestei revoluţii. – Reducerea treptată şi de nestăvilit a censului.


Când vrem să vorbim despre legile politice ale Statelor Unite, trebuie să începem întotdeauna cu principiul suveranităţii poporului.
Principiul suveranităţii poporului, totdeauna mai mult sau mai puţin prezent la temelia mai tuturor instituţiilor umane, rămâne de obicei ca şi îngropat acolo. Ne supunem lui fără a recunoaşte că o facem sau, dacă se întâmplă să fie scos pentru o clipă la lumină, ne grăbim să-l cufundăm din nou în bezna sanctuarului.
Voinţa naţională este una din locuţiunile de care intriganţii din toate timpurile şi despoţii din toate epocile au abuzat cel mai mult. După unii, expresia ei ar consta în sufragiile cumpărate de câţiva agenţi ai puterii; după alţii, în voturile unei minorităţi interesate sau temătoare; unii au descoperit-o gata formulată în tăcerea popoarelor şi au crezut că din simplul fapt al supunerii decurgea pentru ei dreptul de a comanda.
În America, principiul suveranităţii poporului nu este tăinuit sau inoperant, ca în cazul altor naţiuni o faţadă deşartă şi un principiu mincinos ca la altele; este un fapt legal şi atotputernic, care guvernează întreaga societate; care se întinde liber şi ajunge fără obstacole la ultimele sale consecinţe; este recunoscut prin moravuri şi proclamat prin legi; se dezvoltă în mod liber şi ajunge până la consecinţele sale ultime fără a întâmpina obstacole în calea sa.
Dacă există în lume o singură ţară unde se poate nutri speranţa ca dogma suveranităţii poporului să fie preţuită la adevărata ei valoare, unde să poată fi studiat felul în care este aplicată în treburile societăţii şi să poată fi cântărite avantajele şi riscurile ei, acea ţară este cu siguranţă America.
Am mai spus că principiul suveranităţii poporului fusese, de la bun început, principiul generator al majorităţii coloniilor engleze din America.
Mai lipsea totuşi foarte mult pentru ca, în acea perioadă, el să se impună în guvernarea societăţii, aşa cum o face în zilele noastre.
Două obstacole, unul de natură externă, altul de natură internă, încetineau înaintarea lui năvalnică.
Nu putea să-şi croiască drum făţiş pe tărâmul legilor, deoarece coloniile mai erau încă obligate să asculte de metropolă; era deci nevoit să se ascundă în adunările din provincii şi mai ales în comună. Acolo, în secret, câştiga el teren.
Societatea americană de atunci încă nu era pregătită să-l adopte cu toate consecinţele lui. Cum am arătat în capitolul precedent, nivelul cunoştinţelor în Noua Anglie şi bogăţiile la sud de Hudson au avut, timp îndelungat, un fel de influenţă aristocratică: se tindea să se restrângă exercitarea puterilor sociale în mâinile unui număr mic de persoane. Funcţionarii publici nu erau nici pe departe aleşi şi nici toţi cetăţenii, alegători. Dreptul electoral cunoştea pretutindeni anumite îngrădiri şi era subordonat existenţei unui cens. Acesta era foarte mic în Nord şi mult mai mare în Sud.
A izbucnit revoluţia în America. Principiul suveranităţii poporului a ieşit din comună şi a preluat conducerea ţării; toate clasele s-au implicat în cauza lui; oamenii au combătut şi au triumfat în numele ei; a devenit legea legilor.
O transformare aproape la fel de rapidă s-a petrecut în interiorul societăţii. Legea succesorală a dat lovitura de graţie influenţelor locale.
Când acest efect al legilor şi al revoluţiilor a început să devină evident pentru toţi, victoria se pronunţase deja în mod irevocabil în favoarea democraţiei. În fapt, deţinea puterea. Nici nu mai era permis să lupţi împotriva ei. Clasele sus-puse s-au plecat deci fără a crâcni şi fără luptă unui rău devenit inevitabil. S-a petrecut cu ele ce li se întâmplă de obicei puterilor care se prăbuşesc: egoismul individual a pus stăpânire pe cei ce făceau parte din ele; de vreme ce nu mai era posibil să i se smulgă poporului puterea şi cum nici nu detestau îndeajuns mulţimea, ca să le facă plăcere să o înfrunte, nu s-au mai gândit decât să-i câştige cu orice preţ bunăvoinţa. Drept urmare, oamenii care s-au întrecut în a vota legile cele mai democratice au fost chiar cei ale căror interese erau cele mai lezate de ele. Procedând astfel, clasele sus-puse nu au stârnit împotriva lor pasiunile populare; au grăbit chiar ele triumful noii ordini. Astfel, ciudat lucru! elanul democratic s-a dovedit cu atât mai de nestăvilit în statele unde aristocraţia avea rădăcini mai numeroase.
Statul Maryland, care fusese înfiinţat de mari nobili, a proclamat cel dintâi votul universal şi a introdus în ansamblul administraţiei sale formele cele mai democratice.
Când un popor începe să modifice censul electoral se poate prevedea că, mai curând sau mai târziu, va ajunge să-l desfiinţeze cu totul. Este una din regulile cele mai constante care domnesc în societate. Pe măsură ce lărgim sfera drepturilor electorale, simţim nevoia de a o lărgi şi mai mul; căci după fiecare nouă concesie, forţele democraţiei sporesc şi odată cu noua ei putere cresc şi exigenţele ei. Aşa a fost în istoria Romei, când pacea a fost cumpărată cu preţul ei în aur. Ambiţia celor lăsaţi sub cens este întărâtată proporţional cu marele număr al celor care se află deasupra lui. Excepţia devine în fine regulă; concesiile se succed fără întrerupere şi nu mai intervine nicio oprire până când nu se ajunge la sufragiul universal.
În zilele noastre, principiul suveranităţii poporului a dobândit în Statele Unite o dezvoltare practic inimaginabilă. S-a desprins de toate acele ficţiuni cu care oamenii au avut grijă să-l înconjoare în alte ţări; constatăm că îmbracă succesiv toate formele, potrivit necesităţilor, de la caz la caz. Uneori, tot poporul laolaltă face legile ca în Atena, alteori câţiva deputaţi, ei înşişi produsul votului universal, reprezintă poporul şi acţionează în numele lui, sub supravegherea lui aproape nemijlocită.
În unele ţări, o putere aflată, ca să spunem aşa, în afara corpului social îl influenţează şi îl sileşte să o apuce pe o anumită cale.
În alte ţări, forţa este divizată, aflându-se în acelaşi timp în societate şi în afara ei. Nimic asemănător nu se observă în Statele Unite; acolo, societatea acţionează prin ea însăşi şi asupra ei înseşi. Nu există putere decât înăuntrul ei; aproape că nici nu întâlneşti pe cineva care să cuteze să aibă şi mai ales să exprime ideea de a o căuta altundeva. Poporul participă la alcătuirea legilor prin alegerea legiuitorilor şi la aplicarea lor prin votarea agenţilor puterii executive, se poate afirma că el însuşi guvernează, într-atât este de slabă şi restrânsă partea lăsată în seama administraţiei şi în aşa măsură este administraţia conştientă de originea ei populară şi dispusă să asculte de puterea de la care emană. Poporul domneşte peste lumea politică americană ca Dumnezeu peste univers. Este cauza şi ţelul tuturor lucrurilor; totul provine de la el şi se întoarce la el. (H)
Capitolul V.
NECESITATEA DE A STUDIA CE SE PETRECE ÎN FIECARE STAT ÎN PARTE ÎNAINTE DE A VORBI DESPRE GUVERNAREA UNIUNII
Ne propunem să examinăm în capitolul ce urmează care este, în America, forma de guvernământ bazată pe principiul suveranităţii poporului; de ce mijloace de acţiune dispune, care sunt neajunsurile, avantajele şi riscurile ei.
Întâmpinăm o primă dificultate: Statele Unite au o structură complexă: observăm înăuntrul lor două societăţi distincte, care, dacă îmi este îngăduit să mă exprim astfel, se îmbucă una în alta; vedem două guverne întru totul separate şi aproape independente: unul, obişnuit şi nedefinit, care satisface nevoile de fiece zi ale societăţii, celălalt, excepţional şi circumscris, care nu se referă decât la anumite interese de ordin general. Pe scurt, sunt douăzeci şi patru de mici naţiuni suverane care laolaltă alcătuiesc marele corp al Uniunii.
A examina Uniunea înainte de a studia Statul ar însemna să ne angajăm pe un drum presărat cu obstacole. Forma guvernului federal în Statele Unite a fost ultima apărută; ea nu a constat decât într-o modificare a republicii, într-un rezumat al principiilor politice prezente în societate înaintea ei şi care subzistau acolo independent de ea. De altfel, aşa cum am spus mai înainte, guvernul federal este o excepţie; regula comună constă în guvernul fiecărui stat. Autorul care ar voi să înfăţişeze acest tablou în ansamblul lui înainte de a-i fi arătat detaliile sale nu ar avea cum să evite impreciziile şi repetările.
Marile principii politice după care se conduce astăzi societatea americană s-au născut şi s-au dezvoltat în Stat; în această privinţă nu încape nicio îndoială. Prin urmare, Statul este ceea ce trebuie noi să cunoaştem pentru a putea înţelege tot restul.
Cât priveşte configuraţia instituţiilor, toate statele care alcătuiesc Uniunea americană în zilele noastre ni se înfăţişează în acelaşi fel. Viaţa politică sau administrativă este concentrată în trei centre de acţiune, care ar putea fi asemuite cu diversele centre nervoase ce pun în mişcare corpul omenesc.
Pe prima treaptă se află comuna, mai sus comitatul, în sfârşit Statul.


DESPRE SISTEMUL COMUNAL ÎN AMERICA

De ce începe autorul analiza instituţiilor politice cu comuna. – Regăsim comuna la toate popoarele. – Dificultatea de a institui şi de a păstra libertatea comunală. – Importanţa ei. – De ce a ales autorul organizarea comunală a Noii Anglii drept obiect principal al cercetării sale.


Nu întâmplător încep prin a examina comuna.
Comuna este unica asociaţie care se încadrează atât de bine în firea lucrurilor, încât oriunde există mai mulţi oameni la un loc se constituie de la sine o comună.
Societatea comunală se regăseşte deci la toate popoarele, indiferent de datinile şi legile lor; omul este cel care face regatele şi creează republicile, comuna însă pare să iasă de-a dreptul din mâna lui Dumnezeu. Dar deşi comuna există de când există şi oameni, libertatea comunală este un lucru rar şi fragil. Un popor poate oricând să înfiinţeze mari adunări politice, pentru că în sânul lui se găsesc în mod curent un număr oarecare de oameni ale căror cunoştinţe înlocuiesc, până la un anumit punct, deprinderea treburilor publice. Comuna este compusă din elemente rudimentare, adesea refractare acţiunii legiuitorului. În loc să scadă, pe măsură ce naţiunile se luminează, dificultatea de a instaura independenţa comunelor sporeşte odată cu dobândirea de cunoştinţe. O societate foarte civilizată tolerează cu greu tentativele către o libertate comunală; este revoltată la vederea numeroaselor ei abateri şi pierde orice speranţă de succes încă înainte de a fi ajuns la rezultatul final al experienţei.
Dintre toate formele de libertate, cea a comunelor, care se stabileşte atât de anevoie, este şi cea mai expusă încălcărilor din partea puterii. Doar cu forţele lor, instituţiile comunale nu ar putea să se împotrivească unui guvern întreprinzător şi puternic; pentru a se apăra cu succes, ele trebuie mai întâi să se fi dezvoltat în toate privinţele şi să se fi contopit cu ideile şi obiceiurile naţionale. Aşadar, atât timp cât libertatea comunală nu a pătruns în moravuri, ea poate fi uşor distrusă, dar ea nu poate pătrunde în moravuri decât după ce a existat un timp îndelungat în legislaţie.
Deci, libertatea comunală se sustrage, ca să spunem aşa, eforturilor umane. De aceea se şi întâmplă arareori ca ea să fie înfiinţată; se naşte oarecum de la sine. Se dezvoltă aproape în secret în sânul unei societăţi semibarbare. Acţiunea continuă a legilor şi a moravurilor, împrejurările şi mai cu seamă timpul sunt factorii care izbutesc să o consolideze. Dintre toate naţiunile de pe continentul european, se poate spune că nu există nici măcar una care să o cunoască.
Totuşi, forţa popoarelor libere rezidă în comună. Instituţiile comunale înseamnă pentru libertate ceea ce şcolile primare înseamnă pentru ştiinţă; ele o pun la îndemâna poporului; îi inoculează acestuia din urmă gustul pentru utilizarea lor paşnică şi îl deprind să se folosească de ele. Fără instituţii comunale, o naţiune poate să-şi formeze un guvern liber, dar nu posedă spiritul de libertate. Pasiuni trecătoare, interese de moment, hazardul împrejurărilor pot să-i dea formele exterioare ale independenţei; dar mai devreme sau mai târziu despotismul refulat înlăuntrul corpului social reapare la suprafaţă.
Pentru ca cititorul să poată înţelege bine principiile generale care stau la temelia organizării politice a comunei şi a comitatului în Statele Unite, am considerat util să iau drept model un anume stat; să examinez amănunţit cele ce se petrec acolo şi după aceea să fac o rapidă trecere în revistă a restului ţării.
Alegerea mea s-a oprit asupra unuia din statele Noii Anglii.
Comuna şi comitatul nu sunt organizate în acelaşi fel în toată Uniunea; totuşi, se constată uşor că aproape aceleaşi principii au prezidat la formarea ambelor pe întregul ei teritoriu.
Or, mi s-a părut că în Noua Anglie aceste principii beneficiaseră de progrese mai considerabile şi avuseseră consecinţe cu bătaie mai lungă decât în orice alt loc. Ele sunt deci, ca să spunem aşa, mai evidente acolo, putând astfel să fie mai uşor observate de către un străin.
Instituţiile comunale ale Noii Anglii alcătuiesc un ansamblu complet şi omogen; au o mare vechime, sunt puternice în virtutea legilor, încă şi mai puternice în virtutea moravurilor; exercită o influenţă considerabilă asupra întregii societăţi.
Sunt tot atâtea temeiuri care ne îndreptăţesc să ne oprim asupra lor.

CIRCUMSCRIEREA COMUNEI

Comuna din Noua Anglie (Township) se situează undeva la mijloc, între cantonul şi comuna din Franţa. În general, numără două până la trei mii de locuitori, deci nu este îndeajuns de întinsă pentru ca toţi locuitorii ei să nu aibă aproximativ aceleaşi interese; pe de altă parte, are o populaţie îndeajuns de mare pentru ca să existe siguranţa că în sânul ei se vor găsi întotdeauna elementele necesare unei bune administraţii.

PUTERILE COMUNALE ÎN NOUA ANGLIE

Poporul – sorgintea tuturor puterilor sociale în comună ca şi în alte locuri. – El însuşi dezbate principalele treburi. – Nu exista consiliu municipal. – Autoritatea comunală este în cea mai mare parte concentrată în mâinile unor selectmen. – Cum acţionează aceştia. —Adunarea generală a locuitorilor comunei (Town-Meeting). – Enumerarea tuturor funcţionarilor comunali. – Funcţii obligatorii şi retribuite.

În comună, ca peste tot, poporul este sorgintea puterilor sociale, dar nicăieri nu îşi exercită autoritatea în mod mai direct. În America, poporul este un stăpân căruia a trebuit să i se facă pe plac până la ultimele limite ale posibilului.
În Noua Anglie, majoritatea acţionează prin intermediul reprezentanţilor atunci când trebuie să se ocupe de treburile generale ale statului. Era necesar ca lucrurile să se petreacă astfel; însă în comună, unde acţiunea legislativă şi administrativă este mai apropiată de cei guvernaţi, legea reprezentării nu este admisă. Nu există consiliu municipal; corpul electoral, după ce şi-a desemnat magistraţii, îi dirijează el însuşi în tot ceea ce nu înseamnă aplicarea pur şi simplu a legilor statului.
Această stare de lucruri este atât de contrară ideilor noastre şi atât de opusă obiceiurilor noastre, încât pentru a o face bine înţeleasă se impune să dăm aici câteva exemple.
Cum vom vedea mai încolo, în comună funcţiile publice sunt extrem de numeroase şi foarte împărţite; cele mai multe atribuţii administrative sunt totuşi concentrate în mâinile unui număr restrâns de indivizi, aleşi anual, şi care sunt denumiţi selectmen.
Legile generale ale statului au impus acestor selectmen un anumit număr de obligaţii. Pentru a le îndeplini ei nu au nevoie de autorizaţia celor pe care îi administrează şi nu li se pot sustrage fără a-şi angaja răspunderea personală. Legea statului îi însărcinează, de pildă, să întocmească în comuna lor listele electorale; dacă omit să o facă, se fac vinovaţi de un delict. Însă, în toate treburile care sunt lăsate în grija puterii comunale, selectmen sunt executorii voinţelor populare, aşa cum la noi primarul este executorul deliberărilor consiliului municipal. Cel mai adesea, ei acţionează pe propria lor răspundere ca persoane particulare şi doar se conformează în practică consecinţei principiilor stabilite anterior de către majoritate. Dar dacă vor cumva să introducă o schimbare în ordinea stabilită sau să iniţieze o acţiune nouă, atunci ei trebuie să apeleze la cei care i-au împuternicit iniţial. Să presupunem că este vorba de înfiinţarea unei şcoli: selectmen îi convoacă pe toţi alegătorii într-o zi anumită şi într-un loc dinainte stabilit; acolo, le aduc la cunoştinţă ce nevoie se face simţită şi îi informează asupra mijloacelor de a o îndeplini, asupra sumei care va trebui cheltuită şi a locului potrivit pentru obiectivul propus. Consultată cu privire la toate aceste puncte, adunarea adoptă principiul, stabileşte locul, votează impozitul şi le încredinţează aceloraşi selectmen sarcina de a aduce la îndeplinire dorinţele ei.
Singurii îndrituiţi să convoace adunarea comunată (town-meeting) sunt selectmen; ei pot fi însă determinaţi să o facă. Dacă zece proprietari concep un proiect nou şi voiesc să-l supună asentimentului comunei, ei cer să fie convocaţi toţi locuitorii; selectmen sunt obligaţi să-şi dea acordul şi nu păstrează decât dreptul de a prezida adunarea.
Desigur, aceste moravuri politice, aceste practici sociale ne sunt foarte străine. În momentul de faţă nu-mi propun să le judec şi nici să elucidez cauzele ascunse care le generează şi le animă; mă mărginesc să le expun.
Selectmen sunt aleşi în fiecare an, în luna aprilie sau mai. Tot atunci, adunarea comunală alege o mulţime de alţi magistraţi municipali însărcinaţi cu anumite activităţi administrative importante. Unii, cunoscuţi sub denumirea de asesori, stabilesc impozitele; alţii, denumiţi perceptori, trebuie să le încaseze. Un agent public căruia i se spune constable are misiunea de a menţine ordinea, de a veghea asupra locurilor publice şi de a urmări îndeaproape aplicarea corectă a legilor. Alt funcţionar, căruia i se spune grefierul comunei, consemnează toate deliberările şi înregistrează actele de stare civilă. Un casier are în grija sa fondurile comunale. Adăugaţi acestor funcţionari un supraveghetor pentru săraci, căruia îi revine îndatorirea foarte anevoioasă de a determina aplicarea legislaţiei privitoare la nevoiaşi; comisari de şcoli, care conduc învăţământul public; inspectori de drumuri, care se ocupă de toate amănuntele serviciului de drumuri mari şi mici şi veţi obţine lista principalilor agenţi ai administraţiei comunale. Dar diviziunea funcţiilor nu se opreşte aici: printre funcţionarii municipali se mai numără comisari parohiali care trebuie să pună ordine în cheltuielile confesionale, inspectori de mai multe feluri, unii însărcinaţi să conducă eforturile cetăţenilor în caz de incendii, alţii să vegheze asupra recoltelor; care să înlăture provizoriu dificultăţile ce ar putea să apară în legătură cu stabilirea împrejmuirilor de terenuri; care să supravegheze măsuratul lemnului sau să verifice greutăţile şi cântarele.
În total, există nouăsprezece funcţii principale în comună. Sub pedeapsa cu amenda, fiecare cetăţean este constrâns să accepte aceste funcţii diverse; însă trebuie spus că cele mai multe sunt retribuite, pentru ca şi cetăţenii nevoiaşi să li se poată consacra fără a fi prejudiciaţi. Altminteri, sistemul american nu prevede o leafă fixă pentru funcţionari. În general, fiecare demers ce ţine de misiunea lor are un preţ şi ei nu sunt remuneraţi decât în funcţie de ceea ce au îndeplinit.


DESPRE VIAŢA COMUNALĂ

Fiecare individ este singurul în măsură să hotărască în ceea ce îl priveşte numai pe el – Corolarul principiului de suveranitate a poporului. – Felul în care comunele americane aplică aceste doctrine. – Comuna din Noua Anglie, suverană în tot ceea ce nu o priveşte decât pe ea, subordonată în toate celelalte privinţe. – Obligaţia comunei faţă de stat. – În Franţa, guvernul împrumută comunei agenţii lui. – În America, comuna îi împrumută pe ai ei guvernului.


Am mai spus în cele ce preced că principiul suveranităţii poporului este prezent în întregul sistem politic al anglo-americanilor. Fiecare filă a cărţii de faţă va expune câteva aplicări noi ale acestei doctrine.
La naţiunile în rândul cărora domneşte principiul suveranităţii poporului, fiecare individ constituie o parte egală a acestui principiu şi participă în mod egal la guvernarea statului.
În consecinţă, fiecare individ este considerat la fel de luminat, la fel de cinstit şi la fel de puternic ca oricare altul dintre semenii săi.
Atunci de ce ascultă el de societate şi care sunt limitele naturale ale acestei ascultări?
El ascultă de societate nu pentru că este mai prejos de cei care o conduc sau mai puţin capabil decât un altul de a se conduce singur; ascultă de societate pentru că socoate utilă unirea cu semenii săi şi este conştient de faptul că această unire nu poate exista în lipsa unei puteri care s-o reglementeze.
Deci, în tot ceea ce priveşte îndatoririle reciproce ale cetăţenilor a devenit supus. În tot ceea ce îl priveşte doar pe el însuşi a rămas stăpân: este liber şi nu are de dat socoteală de faptele sale decât în faţa lui Dumnezeu. De unde şi maxima potrivit căreia individul este singurul şi cel mai în măsură să hotărască în ce priveşte interesul său particular, iar societatea are dreptul să-i dirijeze acţiunile numai când se simte lezată din pricina lui sau când are nevoie să-i ceară sprijinul.
Această doctrină este universal admisă în Statele Unite. Voi analiza în altă parte influenţa generală pe care o exercită până şi asupra acţiunilor curente din viaţă; în acest moment însă mă refer la comune.
Privită în ansamblu şi în raport cu guvernul central, comuna nu este decât un individ ca oricare altul, căruia i se aplică teoria pe care tocmai am amintit-o.
Prin urmare, în Statele Unite, libertatea comunală decurge chiar din principiul suveranităţii poporului; toate republicile americane au recunoscut, mai mult sau mai puţin, această independenţă; însă circumstanţele au fost deosebit de prielnice dezvoltării ei la popoarele din Noua Anglie.
În această parte a Uniunii, viaţa politică a luat fiinţă chiar în sânul comunelor; aproape că s-ar putea spune că fiecare dintre ele a fost la origine o naţiune independentă. Când după aceea regii Angliei au pretins partea lor de suveranitate, ei s-au mărginit să-şi asume puterea centrală. Au lăsat comuna în starea în care au găsit-o. Acum, comunele din Noua Anglie sunt subordonate; dar în principiu nu erau sau nu erau aproape deloc subordonate. În consecinţă, drepturile lor nu le-au fost acordate; dimpotrivă, ele însele par să fi renunţat în favoarea statului la o parte din independenţa lor: distincţie importantă şi care trebuie să rămână prezentă în mintea cititorului.
În linii generale, comunele nu sunt subordonate statului decât atunci când este vorba de un interes pe care îl voi denumi social, adică un interes împărtăşit şi de alte comune.
În tot ceea ce nu le priveşte decât pe ele însele, comunele au rămas corpuri independente; şi printre toţi locuitorii Noii Anglii nu cred să existe vreunul care să recunoască guvernului statului dreptul de a interveni în ordonarea intereselor strict comunale.
În consecinţă, comunele din Noua Anglie vând şi cumpără, dau în judecată şi se apără în faţa tribunalelor, îşi sporesc bugetul sau îl degrevează, fără ca vreo autoritate administrativă de orice fel să se gândească să li se opună.
Cât priveşte îndatoririle sociale, comunele sunt obligate să le îndeplinească. Astfel, dacă statul are nevoie de bani, comuna nu are libertatea de a-i acorda sau de a-i refuza concursul ei. Dacă statul voieşte să construiască un drum, comuna nu are dreptul de a-i interzice accesul pe teritoriul ei. Dacă stabileşte o regulă de poliţie, comuna trebuie să o aplice. Dacă voieşte să organizeze învăţământul după un plan uniform pe tot cuprinsul ţării, comuna este obligată să înfiinţeze şcolile cerute de lege.
Când ne vom ocupa de administraţia din Statele Unite, vom vedea în ce fel şi de către cine sunt constrânse comunele să se execute în toate aceste cazuri diverse. Aici vreau doar să stabilesc existenţa acestei obligaţii. Este o obligaţie strictă; dar impunând-o, guvernul statului nu face nimic altceva decât să decreteze un principiu; pentru punerea lui în aplicare, comuna reintră în general în toate drepturile sale de individualitate. Astfel, taxa este, într-adevăr, votată de legislatură, dar cea care o repartizează şi o percepe este comuna; existenţa unei şcoli este impusă, dar comuna e cea care o construieşte, o plăteşte şi o conduce.
În Franţa, taxele comunale sunt încasate de perceptorul statului; în America, perceptorul comunal încasează taxa statului.
Astfel, la noi, guvernul central îi împrumută comunei pe propriii lui agenţi; în America, comuna împrumută guvernului pe funcţionarii ei. Acest simplu fapt ne ajută să înţelegem cât de mult se deosebesc între ele cele două societăţi.


DESPRE SPIRITUL COMUNAL ÎN NOUA ANGLIE

De ce comuna din Noua Anglie atrage ataşamentul locuitorilor ei. – Dificultatea întâmpinată în Europa când se doreşte crearea spiritului comunal. – Drepturi şi îndatoriri comunale care contribuie în America la formarea acestui spirit. – Fizionomia patriei este mai bine conturată în Statele Unite decât în alte locuri. – Prin ce se manifestă spiritul comunal în Noua Anglie. – Efectele benefice pe care le produce.

În America există nu numai instituţii comunale, ci şi un spirit comunal care le susţine şi le însufleţeşte.
Comuna din Noua Anglie întruneşte două avantaje care, oriunde sunt prezente, stârnesc interesul viu al oamenilor, şi anume: independenţa şi autoritatea. E drept că ea, comuna, acţionează înăuntrul unui cadru din care nu poate ieşi, dar se mişcă liber în el. Această independenţă, ea singură, ar fi suficientă pentru a-i asigura o importanţă reală, chiar atunci când populaţia şi suprafaţa ei nu i-ar asigura-o.
Suntem nevoiţi să constatăm că, în general, oamenii tind să se ataşeze numai de ceea ce emană forţă. Arareori dragostea de patrie domneşte timp îndelungat într-o ţară cucerită. Locuitorul din Noua Anglie se simte legat de comună, nu atât pentru că s-a născut acolo, cât pentru că vede în această comună o corporaţie liberă şi puternică din care face parte şi care merită osteneala de a încerca să o conduci.
În Europa se întâmplă adesea ca înşişi guvernanţii să regrete absenţa spiritului comunal; căci toată lumea este de acord că spiritul comunal constituie un mare factor de ordine şi de linişte publică; numai că ei nu ştiu cum să-l genereze. Dacă procedează în aşa fel încât comuna să fie puternică şi independentă, se tem să nu fracţioneze puterea socială şi să nu expună statul anarhiei. Or, luaţi-i comunei forţa şi independenţa şi nu veţi mai găsi niciodată în ea cetăţeni, ci doar nişte administraţi.
Reţineţi de altfel un fapt important: comuna din Noua Anglie este constituită în aşa fel încât poate concentra ataşamente intense şi, în acelaşi timp, nu există în preajma ei nimic altceva care să exercite o atracţie puternică asupra pornirilor ambiţioase ale inimii omeneşti.
Funcţionarii comitatului nu sunt aleşi şi autoritatea lor este limitată. Statul însuşi are doar o importanţă secundară; existenţa lui este obscură şi calmă. Sunt puţini la număr oamenii care, pentru a dobândi dreptul de a-l administra, acceptă să plece departe de locul unde sunt concentrate interesele lor şi să-şi dezorganizeze traiul cotidian.
Guvernul federal conferă putere şi glorie celor care îl conduc; dar oamenii cărora le este dat să influenţeze destinele lui sunt în număr foarte restrâns. Preşedinţia este o înaltă magistratură la care se accede doar la o vârstă înaintată; iar atunci când un om ajunge în alte funcţii federale importante, acest lucru survine oarecum din întâmplare şi după ce omul a devenit renumit desfăşurând o altă activitate. Astfel de funcţii nu pot constitui ţelul permanent al eforturilor sale ambiţioase. Comuna, miezul relaţiilor curente de viaţă, este locul care polarizează dorinţa de stimă, nevoia de interese reale, gustul de putere şi de vâlvă; aceste pasiuni care tulbură de atâtea ori societatea îşi modifică natura atunci când se pot manifesta în felul acesta în preajma căminului familial şi oarecum în sânul familiei.
Observaţi cu câtă măiestrie s-a avut în comuna americană grijă să se disperseze, dacă mă pot exprima astfel, autoritatea, în scopul de a cointeresa cât mai mulţi oameni în treburile publice. Fără a-i pune la socoteală pe alegători, chemaţi din când în când să îndeplinească acţiuni administrative, câte funcţii diverse, câţi magistraţi diferiţi care, în sfera atribuţiilor lor, reprezintă cu toţii acea corporaţie puternică în numele căreia acţionează! Câţi oameni exploatează astfel autoritatea comunală în folos propriu şi se interesează de ea pentru ei înşişi!
Sistemul american împarte puterea municipală între un mare număr de cetăţeni şi, în acelaşi timp, nu se teme nici să sporească numărul îndatoririlor comunale. În Statele Unite se consideră pe bună dreptate că iubirea de patrie este un fel de cult de care omul se leagă datorită practicii.
Viaţa comunală se face în acest fel simţită în fiece clipă, am zice, se manifestă zilnic prin îndeplinirea unei îndatoriri sau prin exercitarea unui drept. Această viaţă politică imprimă societăţii o mişcare continuă, însă totodată liniştită, făcând-o să freamăte fără a o tulbura.
Americanii se simt legaţi de cetate dintr-un motiv analog aceluia care îi face pe locuitorii ţinuturilor muntoase să iubească locurile natale: în cazul lor, patria prezintă trăsături accentuate şi caracteristice; fizionomia ei este mai distinctă decât a altor locuri.
În general, comunele din Noua Anglie duc o existenţă fericită. Administraţia este pe placul lor şi aleasă de ele. În condiţiile de armonie profundă şi prosperitate materială care domnesc în America, viaţa municipală este bântuită de puţine furtuni. Conducerea intereselor comunale este o treabă uşoară. Şi-apoi, educaţia politică a poporului a fost de mult făcută sau, mai bine zis, el a ajuns gata instruit pe teritoriul ce-l ocupă. În Noua Anglie împărţirea după ranguri nu mai dăinuie nici măcar în amintire; prin urmare, tentaţia unei părţi a comunei de a o oprima pe cealaltă este inexistentă şi nedreptăţile, care nu lovesc decât în cazuri izolate, se pierd în starea de mulţumire generală. Chiar dacă administraţia ar avea şi scăderi, şi nu încape îndoială că unele pot fi lesne semnalate, ele nu sunt izbitoare, pentru că administraţia este într-adevăr expresia voinţei celor administraţi şi faptul că, de bine, de rău, ea funcţionează, este suficient pentru ca un fel de mândrie părintească să o ocrotească. De altfel, nici nu există termen de comparaţie. Anglia a domnit în trecut peste toate aceste colonii, dar poporul a condus dintotdeauna treburile comunale. Suveranitatea poporului în comună este deci o stare nu doar veche, ci originară.
Locuitorul din Noua Anglie se ataşează de comuna lui, pentru că este puternică şi independentă; îl interesează, pentru că participă la conducerea ei; o iubeşte, pentru că nu îi dă motive să se plângă de soarta lui: pe ea se bizuie ambiţia şi viitorul lui; este părtaş la toate întâmplările din viaţa comunală; în această sferă restrânsă care îi este apropiată încearcă să deprindă conducerea societăţii; se familiarizează cu acele forme fără de care libertatea nu înaintează decât prin revoluţii, asimilează spiritul lor, prinde gust de ordine, înţelege în ce constă armonizarea puterilor, în sfârşit, acumulează idei clare şi practice cu privire la natura îndatoririlor sale şi la amploarea drepturilor lui.


DESPRE COMITAT ÎN NOUA ANGLIE

Comitatul în Noua Anglie similar cu arondismentul din Franţa. – Creat în scop pur administrativ. – Nu are reprezentare. – Este administrat de funcţionari neelectivi.

Comitatul american se aseamănă mult cu arondismentul din Franţa. Ca şi în cazul acestuia din urmă, circumscrierea lui a fost făcută arbitrar; el formează un corp între ale cărui diferite părţi nu există legături necesare şi de care nu se leagă nici afecţiune, nici amintiri, nici existenţă comună. Nu a fost creat decât în scop strict administrativ.
Suprafaţa comunei era prea restrânsă pentru ca să poată cuprinde şi administrarea justiţiei. Comitatul constituie deci primul centru judiciar. Fiecare comitat posedă o curte de justiţie, un şerif care să execute hotărârile tribunalelor şi o închisoare unde să fie deţinuţi criminalii.
Unele nevoi sunt resimţite în mod aproape egal de toate comunele din comitat; era firesc ca grija lor să revină unei autorităţi centrale. În Massachusetts, această autoritate este deţinută de un anumit număr de magistraţi desemnaţi de guvernul statului în urma avizului consiliului acestuia.
Administratorii unui comitat nu dispun decât de o putere limitată şi cu caracter excepţional, care se aplică într-un număr foarte mic de cazuri prevăzute dinainte. Statul şi comuna fac faţă desfăşurării curente a lucrurilor. Aceşti administratori pregătesc doar bugetul comitatului, iar legislatura îl votează. Nu există o adunare care să reprezinte, direct sau indirect, comitatul.
Comitatul nu are, aşadar, la drept vorbind, o existenţă politică.
La majoritatea constituţiilor americane se constată o dublă tendinţă care face ca legislatorii să dividă puterea executivă şi să concentreze puterea legislativă. Comuna din Noua Anglie are, prin ea însăşi, un principiu de existenţă de care nu este văduvită; dar în comitat, acest fel de existenţă ar trebui creat fictiv şi utilitatea lui nu s-a făcut simţită: toate comunele laolaltă nu au decât un singur reprezentant, Statul, centru al tuturor autorităţilor naţionale; se poate spune că în afară de acţiunea comunală şi cea naţională nu există decât forţe individuale.


DESPRE ADMINISTRAŢIE ÎN NOUA ANGLIE

În America, administraţia nu e vizibilă. – De ce. – Europenii cred că pun temeliile libertăţii luând puterii sociale câteva din drepturile ei; americanii, divizându-i exercitarea. – Administraţia propriu-zisă este aproape toată cuprinsă în comună şi împărţită între funcţionarii comunali. – Nici în comună, nici mai sus de ea, nu se vede urma vreunei ierarhii administrative. – De ce lucrurile stau astfel. – Cum se face că statul este totuşi administrat în mod uniform. – Cui îi revine sarcina de a determina administraţia comunei şi comitatului să se supună legii. – Introducerea puterii judecătoreşti în administraţie. – Consecinţa extinderii principiului electiv asupra tuturor funcţionarilor. – Judecătorul de pace în Noua Anglie. – Cine îl numeşte. – Administrează comitatul. – Asigură administrarea comunelor. – Curtea de sesiuni. – Modul în care acţionează. – Cine o sesizează. – Dreptul de control şi de reclamaţie dispersat, ca toate funcţiile administrative. – Denunţătorii încurajaţi prin acordarea unei părţi din amendă.

Lucrul cel mai izbitor pentru europeanul care călătoreşte în Statele Unite este absenţa a ceea ce noi numim guvern sau administraţie. În America există legi scrise; punerea lor cotidiană în aplicare este vizibilă; în jurul nostru totul funcţionează – şi nicăieri nu descoperim motorul. Mâna care manevrează mecanismul social scapă tot mereu privirilor noastre.
Totuşi, după cum toate popoarele, pentru a-şi formula gândurile, sunt obligate să recurgă la anumite forme gramaticale constitutive ale limbilor omeneşti, tot astfel toate societăţile, pentru a subzista, sunt nevoite să se supună unui anumit volum de autoritate, fără de care cad în anarhie. Această autoritate poate fi distribuită în feluri diferite; însă trebuie ca ea să poată fi totdeauna regăsită undeva.
Există două metode de a diminua forţa autorităţii în sânul unei naţiuni.
Prima constă în a slăbi puterea în chiar principiul ei, lipsind societatea de dreptul sau facultatea de a se apăra în unele cazuri: acest mod de a slăbi autoritatea este ceea ce în Europa denumim în general a făuri libertatea.
Există o a doua metodă de diminuare a efectelor autorităţii: ea nu constă în a lipsi societatea de unele din drepturile ei sau de a-i paraliza eforturile, ci în a distribui folosirea forţelor ei între mai multe persoane, în a mări numărul funcţionarilor, atribuind fiecăruia dintre ei întreaga autoritate ce-i este necesară spre a îndeplini ceea ce este chemat să facă. La unele popoare această divizare a puterilor sociale poate să ducă la anarhie; însă prin natura ei, ea nu este anarhică. E drept că printr-o astfel de divizare a autorităţii facem ca acţiunea ei să fie mai puţin copleşitoare şi mai puţin primejdioasă, însă nu o distrugem.
În Statele Unite, revoluţia a fost produsul unei dorinţe mature şi cumpănite de libertate, nu al unui instinct vag şi nedefinit de independenţă. Ea nu s-a sprijinit pe porniri dezordonate; ci, dimpotrivă, s-a desfăşurat cu dragoste de ordine şi de legalitate.
În Statele Unite nu s-a susţinut deci că într-o ţară liberă omul ar avea dreptul de a face orice; i-au fost, dimpotrivă, impuse obligaţii sociale mai diversificate decât în alte ţări; nu s-au gândit să atace puterea societăţii în chiar principiul ei şi să-i conteste drepturile, ci s-au mărginit să disperseze exercitarea ei. S-a urmărit în felul acesta ca autoritatea să fie mare şi funcţionarul mic, pentru ca societatea să funcţioneze în continuare bine şi să rămână liberă.
Nu există în lume nicio altă ţară în care cuvântul legii să fie atât de categoric cum este în America; şi niciuna, în care dreptul de a-l aplica să se afle în mâinile atâtor persoane.
Puterea administrativă din Statele Unite nu prezintă în alcătuirea ei nicio trăsătură centrală sau ierarhică; de aceea nici nu este vizibilă. Puterea există, dar nu ştim unde se găseşte reprezentantul ei.
Am văzut mai înainte că în Noua Anglie comunele nu sunt sub tutelă. Prin urmare, ele însele au grijă de interesele lor particulare.
Şi tot funcţionarilor municipali le revine, de cele mai multe ori, sarcina de a supraveghea îndeaproape aplicarea legilor generale ale statului sau de a le aplica ei înşişi.
Independent de legile generale, se întâmplă ca statul să stabilească regulamente generale de poliţie; în mod curent însă comunele şi funcţionarii comunali sunt cei care, împreună cu judecătorii de pace şi în funcţie de necesităţile locale, reglează amănuntele vieţii sociale şi promulgă dispoziţiile referitoare la sănătatea publică, la ordinea şi la moralitatea cetăţenilor.
În sfârşit, magistraţii municipali sunt cei care, din proprie iniţiativă şi fără a avea nevoie de niciun impuls din afară, se îngrijesc de acele trebuinţe neprevăzute pe care le resimt adesea societăţile.
Din cele spuse, rezultă că în Massachusetts puterea administrativă este cuprinsă aproape în întregime în comună; numai că este împărţită între multe persoane.
În comuna din Franţa nu există, la drept vorbind, decât un singur funcţionar al administraţiei: primarul.
Am văzut că în comuna din Noua Anglie erau cel puţin nouăsprezece.
Aceşti nouăsprezece funcţionari nu depind, în general, unii de alţii. Legea a trasat atent sfera de acţiune a fiecăruia dintre ei. În interiorul acestei sfere sunt atotputernici în ce priveşte îndeplinirea îndatoririlor ce ţin de postul lor şi nu depind de nicio autoritate comunală.
Dacă privim mai sus de comună, abia dacă desluşim urma unei ierarhii administrative. Se mai întâmplă uneori ca funcţionarii comitatului să anuleze decizia comunei sau a magistraţilor comunali, dar în general se poate spune că administratorii comitatului nu au dreptul de a hotărî conduita administratorilor comunei. Ei nu comandă decât în treburile care privesc comitatul.
Într-un număr foarte mic de cazuri, dinainte stipulate, magistraţii comunei şi cei ai comitatului sunt obligaţi să comunice slujbaşilor din administraţia centrală rezultatul activităţilor lor. Însă guvernul central nu este reprezentat printr-un om însărcinat să întocmească regulamente generale de poliţie sau ordonanţe de executare a legilor; să comunice în mod sistematic cu administratorii comitatului, cu cei ai comunei; să controleze comportamentul lor, să le îndrume acţiunile şi să le sancţioneze greşelile.
Deci nu există nicăieri un centru unde să se întâlnească în final spiţele puterii administrative.
Atunci, cum reuşesc să conducă societatea într-un mod aproape uniform? Cum se pot face ascultaţi de comitate şi administratorii lor, de comune şi funcţionarii lor?
În statele din Noua Anglie, sfera puterii legislative este mai cuprinzătoare decât la noi. Legiuitorul pătrunde oarecum în miezul însuşi al administraţiei; legea se ocupă până şi de amănunte infime; prescrie atât principiile, cât şi mijloacele de a le aplica; ea îngrădeşte astfel corpurile secundare şi pe administratorii acestora printr-o mulţime de obligaţii stricte şi definite în mod riguros.
Din aceasta rezultă că societatea procedează în mod uniform în toate sectoarele ei, dacă toate corpurile secundare şi toţi funcţionarii se conformează legii; mai rămâne însă totuşi de aflat în ce fel corpurile secundare şi funcţionarii lor pot fi siliţi să se conformeze legii.
În termeni generali, se poate spune că societatea nu dispune decât de două mijloace pentru a-i obliga pe funcţionari să se supună legilor:
Ea poate să încredinţeze unuia dintre ei puterea discreţionară de a-i dirija pe toţi ceilalţi şi de a-i destitui în caz de nesupunere.
Sau poate însărcina tribunalele să aplice contravenienţilor pedepse judiciare.
Nu există întotdeauna libertatea de a recurge la unul sau la altul din aceste mijloace.
Dreptul de a dirija funcţionarul presupune dreptul de a-l destitui dacă nu se conformează ordinelor ce i-au fost transmise, sau pe acela de a-l avansa, dacă îşi îndeplineşte cu zel toate îndatoririle. Or, un magistrat ales nu poate fi nici destituit, nici avansat în grad. Ţine de natura funcţiilor elective ca ele să fie nerevocabile până la expirarea mandatului. În realitate, atunci când toate funcţiile publice sunt produsul unor alegeri, magistratul ales nu are nimic de sperat şi nici nu are a se teme de nimic, decât de alegători. Nu este, aşadar, posibil să existe o ierarhie veritabilă între funcţionari, deoarece nu se poate ca acelaşi om să aibă dreptul de a porunci şi de a reprima cu eficacitate nesupunerea, iar puterea de a comanda nu poate fi unită cu aceea de a răsplăti sau de a sancţiona.
Popoarele care introduc elecţiunea în angrenajele secundare ale guvernării ajung deci, în mod obligatoriu, să facă frecvent uz de pedepse judiciare ca mijloc de administrare.
Acest lucru nu se constată la prima vedere. Guvernanţii consideră că o primă concesie constă în a face ca funcţiile să fie elective iar o a doua în a subordona pe funcţionarul ales deciziilor judecătorilor. Se tem în egală măsură de aceste două inovaţii; şi deoarece sunt mai des solicitaţi să facă prima concesie decât pe a doua, ei acordă funcţionarului elecţiunea, lăsându-l independent faţă de judecător. Numai că una din cele două măsuri este singura contrapondere posibilă pentru cealaltă. Să fim foarte atenţi: o putere electivă care nu este subordonată unei puteri judiciare va scăpa, mai curând sau mai târziu, oricărui control, sau va fi distrusă. Tribunalele sunt singurele care pot servi de intermediari între puterea centrală şi corpurile administrative alese. Numai ele pot să oblige funcţionarul ales să se supună, fără ca prin aceasta să încalce dreptul alegătorului.
Extinderea puterii judiciare în sfera politicului trebuie deci să fie corelată cu extinderea puterii elective. Dacă aceste două lucruri nu sunt coordonate, statul sfârşeşte prin a cădea în anarhie sau în servitute.
S-a observat dintotdeauna că deprinderile judiciare pregăteau destul de prost oamenii pentru exercitarea puterii administrative.
Americanii au preluat de la înaintaşii lor, englezii, ideea unei instituţii care nu prezintă nicio analogie cu cele cunoscute de noi pe continentul european: este vorba de judecătorii de pace.
Judecătorul de pace ocupă o poziţie de mijloc între omul obişnuit şi magistrat, între administrator şi judecător. Judecătorul de pace este un cetăţean luminat, însă nu în mod necesar şi un bun cunoscător al legilor. De aceea nici nu are altă sarcină, decât de a veghea la ordinea şi liniştea societăţii; lucru pentru care este nevoie mai mult de bun-simţ şi de spirit de dreptate decât de ştiinţă. Judecătorul de pace aduce în administraţie, atunci când participă la ea, o anumită înclinare către politeţe şi către comunicarea cu publicul, care face din el un instrument foarte stânjenitor pentru despotism; însă în această activitate el nu se arată aservit acelor formalităţi ale legii care fac ca magistraţii să nu fie prea capabili să guverneze.
Americanii au adoptat instituţia judecătorilor de pace, deposedând-o însă de caracterul aristocratic care îi era propriu în patria-mamă.
Guvernatorul statului Massachusetts numeşte în toate comitatele un anumit număr de judecători de pace, pe o durată de şapte ani.
În afară de aceasta, desemnează din rândul lor trei judecători de pace care alcătuiesc în fiecare comitat ceea ce se numeşte curtea de sesiuni.
Judecătorii de pace participă individual la administraţia publică. Uneori sunt însărcinaţi, paralel cu funcţionarii aleşi, să îndeplinească anumite acte administrative; alteori constituie un tribunal înaintea căruia fie magistraţii îl învinuiesc sumar pe cetăţeanul care refuză să se supună, fie cetăţeanul denunţă delictele magistraţilor. Dar judecătorul de pace îşi exercită cele mai importante funcţii administrative în cadrul curţii de sesiuni.
Curtea de sesiuni se întruneşte de două ori pe an în oraşul de reşedinţă al comitatului. Ei îi revine, în Massachusetts, să-i strunească pe cei mai mulţi funcţionari publici, în aşa fel încât să respecte legile.
Se cuvine să reţinem că în Massachusetts curtea de sesiuni este în acelaşi timp un corp administrativ propriu-zis, şi un tribunal politic.
Am spus că existenţa comitatului se datorează numai unor considerente administrative. Curtea de sesiuni este cea care hotărăşte din proprie autoritate asupra acelor puţine interese ce privesc în acelaşi timp câteva comune sau toate comunele din comitat şi, în consecinţă, aceste interese nu pot fi lăsate în seama nici uneia din ele în parte.
Prin urmare, atunci când în cauză este comitatul, îndatoririle curţii de sesiuni sunt de natură pur administrativă şi dacă introduce deseori în modul de a proceda formele judiciare, o face doar ca un mijloc de a se lumina şi ca o garanţie dată administraţilor. Însă atunci când se cere asigurată administraţia comunelor, ea acţionează aproape întotdeauna în calitate de corp judiciar şi numai în câteva cazuri rare, ca un corp administrativ.
Prima dificultate ce se iveşte constă în a determina comuna însăşi, putere aproape independentă, să se supună legilor generale ale statului.
După cum am văzut, comunele trebuie să numească anual un anumit număr de funcţionari, cunoscuţi sub denumirea de asesori, care repartizează impozitele. O comună încearcă să se sustragă obligaţiei de a plăti impozitul, nedesemnând asesorii. Curtea de sesiuni o condamnă la o amendă ridicată. Amenda este percepută pe cap de om de la toţi locuitorii. Şeriful comitatului, funcţionar judiciar, urmăreşte executarea hotărârii. În Statele Unite, puterea pare astfel preocupată de a nu fi la vedere. Acolo, comandamentul administrativ se ascunde mai întotdeauna sub forma unui mandat judiciar; procedând în acest fel, devine şi mai puternic deoarece are atunci de partea lui forţa aproape de nestăvilit pe care oamenii o acordă formei legale.
Acest demers este uşor de urmărit şi lesne de înţeles. Ceea ce se pretinde comunei este, în general, clar şi definit; constă într-un fapt simplu, nu într-unul complex; într-un principiu, nu într-o aplicare lipsită de importanţă. Dificultatea începe însă atunci când nu comuna, ci funcţionarii comunali sunt cei care trebuie determinaţi să se supună.
Toate acţiunile condamnabile putând fi comise de un funcţionar public se înscriu, la urma urmei, în una din următoarele categorii:
Poate să îndeplinească fără râvnă şi zel ceea ce îi ordonă legea;
Poate să nu îndeplinească ceea ce îi ordonă legea;
În sfârşit, poate face ceea ce îi interzice legea.
Un tribunal nu poate să atace conduita unui funcţionar decât în ultimele două cazuri. Pentru a avea un temei, acţiunea judiciară necesită un fapt concret şi care poate fi evaluat.
De pildă, selectmen omit să îndeplinească formalităţile cerute de lege în caz de alegere comunală: pot fi condamnaţi la o amendă.
Atunci însă când funcţionarul public îşi face datoria fără inteligenţă, când execută fără râvnă şi zel prevederile legii, el este întru totul la adăpost de acţiunea unui corp judiciar.
Chiar învestită cu atribuţiile ei administrative, curtea de sesiuni nu are, în acest caz, nicio putere să-l silească să-şi îndeplinească în întregime îndatoririle. Aceste cvasidelicte nu pot fi preîntâmpinate decât prin teama de a fi revocat, iar curtea de sesiuni nu se află ea însăşi la originea puterilor comunale; nu poate să revoce funcţionari pe care nu ea îi desemnează.
De altfel, pentru a avea certitudinea că este vorba de neglijenţă şi lipsă de zel, ar fi nevoie de o supraveghere permanentă a funcţionarului inferior. Or, curtea de sesiuni nu se întruneşte decât de două ori pe an; ea nu inspectează, doar judecă faptele condamnabile care îi sunt semnalate.
Puterea arbitrară de a-i destitui pe funcţionarii publici este singura în măsură să garanteze disciplina lor luminată şi activă pe care represiunea judiciară nu le-o poate impune.
În Franţa, căutăm această ultimă garanţie în ierarhia administrativă; în America, ea este căutată în elecţiune.
Pentru a rezuma, aşadar, în puţine cuvinte ceea ce am expus mai sus:
Dacă funcţionarul public din Noua Anglie comite un delict în exerciţiul funcţiilor sale, tribunalele ordinare sunt întotdeauna chemate să acţioneze pe calea legii.
Dacă el comite o greşeală administrativă, pedepsirea lui cade în sarcina unui tribunal strict administrativ şi, atunci când cazul prezintă gravitate sau urgenţă, judecătorul face ceea ce s-ar fi cuvenit să facă funcţionarul.
În sfârşit, dacă acelaşi funcţionar se face vinovat de unul din acele delicte insesizabile, pe care justiţia omenească nu le poate nici defini, nici cântări, el compare anual înaintea unui tribunal, fără drept de apel, care îl poate incapacita subit; odată cu mandatul, îşi pierde şi puterea.
Acest sistem prezintă neîndoios mari avantaje, însă în aplicarea lui întâmpină o dificultate practică pe care trebuie să o semnalăm.
Am mai atras atenţia asupra faptului că tribunalul administrativ, denumit curtea de sesiuni, nu avea dreptul de a controla magistraţii comunali; nu poate să acţioneze, potrivit unui termen juridic, decât când este sesizat. Or, acesta constituie punctul delicat al sistemului.
Americanii din Noua Anglie nu au instituit o procuratură pe lângă curtea de sesiuni; şi trebuie să înţelegem că era şi greu să o facă. Dacă s-ar fi mulţumit să instaleze în oraşul de reşedinţă al fiecărui comitat un magistrat pentru acuzare şi nu i-ar fi dat delegaţi în comune, de ce ar fi fost acest magistrat mai informat cu privire la cele ce se petrec în comitat decât înşişi membrii curţii de sesiuni? Dacă i s-ar fi dat delegaţi în fiecare comună, s-ar fi centralizat în mâinile sale cea mai redutabilă dintre puteri, şi anume aceea de a administra prin mijloace judiciare. Legile se trag, de altfel, din obiceiuri, iar în legislaţia engleză nu exista nimic asemănător.
Americanii au despărţit deci dreptul de control şi cel de reclamaţie aşa cum au făcut cu toate celelalte funcţiuni administrative.
Potrivit legii, membrii marelui juriu trebuie să înştiinţeze tribunalul pe lângă care fiinţează în legătură cu delictele de toate felurile care pot fi comise în comitatul lor. Există unele delicte administrative grave pe care procuratura ordinară trebuie să le urmărească din oficiu; cel mai adesea, obligaţia de a obţine sancţionarea delincvenţilor îi revine funcţionarului fiscal, însărcinat cu încasarea amenzii: trezorierul comunei este astfel însărcinat cu urmărirea celor mai multe delicte administrative comise sub ochii lui.
Dar legislaţia americană face apel mai cu seamă la interesul personal; acesta este principiul important pe care îl regăsim neîncetat atunci când studiem legile din Statele Unite.
Legiuitorii americani vădesc puţină încredere în probitatea oamenilor; dar pleacă întotdeauna de la prezumţia că omul este inteligent. În consecinţă, pentru punerea în aplicare a legilor se bizuie cel mai adesea pe interesul personal.
Într-adevăr, atunci când un delict administrativ lezează în mod cert şi concret un individ, este de înţeles ca interesul personal să garanteze intentarea reclamaţiei.
Dar se poate lesne prevedea că atunci când este vorba de o dispoziţie legală care, deşi utilă societăţii, nu este resimţită în mod concret ca atare de către un individ, fiecare va ezita să se pună în postura de acuzator, în felul acesta, şi oarecum printr-un acord tacit, nu ar fi exclus ca legile să cadă în desuetudine.
În această situaţie dificilă în care îi aduce propriul sistem, americanii sunt nevoiţi să-i cointereseze pe denunţători, oferindu-le în unele cazuri să fie părtaşi la amenzi.
Un mijloc periculos, care asigură respectul legilor contribuind la degradarea moravurilor.
Mai presus de magistraţii comitatului nu mai există, la drept vorbind, o putere administrativă, ci numai una guvernamentală.


IDEI GENERALE CU PRIVIRE LA ADMINISTRAŢIA STATELOR UNITE

Prin ce diferă între ele Statele Uniunii în ce priveşte sistemul de administrare. – Viaţa comunală mai puţin activă şi mai puţin deplină pe măsură ce coborâm spre sud. – Puterea funcţionarului sporeşte şi mai mult, cea a alegătorilor scade. – Administraţia trece de la comună la comitat. – Statele New York, Ohio, Pennsylvania. – Principii administrative aplicabile întregii Uniuni. – Alegerea funcţionarilor publici sau inamovibilitatea funcţiilor lor. – Absenţa unei ierarhii. – Introducerea mijloacelor judiciare în administraţie.

Am anunţat mai înainte că după ce voi fi examinat cu de-amănuntul organizarea comunei şi a comitatului în Noua Anglie, voi arunca o privire generală asupra restului Uniunii.
În fiecare stat există comune şi o viaţă comunală; dar în niciunul din statele confederaţiei nu întâlnim comune care să se asemene întru totul cu cele din Noua Anglie.
Pe măsură ce coborâm spre sud, constatăm că viaţa comunală este mai puţin activă; comuna are mai puţini magistraţi, mai puţine drepturi şi îndatoriri; populaţia nu mai exercită o influenţă atât de directă asupra treburilor; adunările comunale sunt mai puţin frecvente şi au în vedere mai puţine obiective. Puterea funcţionarului ales este deci comparativ mai mare, iar cea a alegătorului mai mică, spiritul comunal nu este nici atât de viu şi nici la fel de puternic.
Aceste deosebiri încep să fie vizibile în statul New York; sunt deja foarte pronunţate în Pennsylvania; însă devin mai puţin evidente pe măsură ce înaintăm spre nord-vest. Majoritatea emigranţilor care se duc să întemeieze statele din nord-vest provin din Noua Anglie şi transportă în patria lor adoptivă obiceiurile administrative din patria-mamă. Comuna din Ohio se aseamănă în multe privinţe cu cea din Massachusetts.
Am văzut că în Massachusetts principiul administraţiei publice rezidă în comună. Comuna este punctul focal unde se întâlnesc toate interesele şi toate ataşamentele oamenilor. Acest lucru încetează a mai exista pe măsură ce coborâm spre state care nu sunt atât de luminate şi unde, în consecinţă, comuna oferă mai puţine garanţii de înţelepciune şi mai puţine elemente de administraţie. Aşadar, pe măsură ce ne depărtăm de Noua Anglie, viaţa comunală se mută, ca să zicem aşa, în comitat. Comitatul devine marele centru administrativ şi formează puterea intermediară între guvern şi simpli cetăţeni.
Am spus că în Massachusetts treburile comitatului sunt conduse de curtea de sesiuni. Aceasta este alcătuită dintr-un număr de magistraţi desemnaţi de guvern şi de consiliul acestuia. Comitatul nu este reprezentat şi bugetul lui este votat de puterea legislativă naţională.
Dimpotrivă, în statul New York, care are o suprafaţă mare, în statul Ohio şi în Pennsylvania, locuitorii fiecărui comitat aleg un anumit număr de deputaţi; aceşti deputaţi, întruniţi, alcătuiesc o adunare reprezentativă a comitatului.
Adunarea comitatului are, în anumite limite, dreptul de a stabili impozitele populaţiei; din acest punct de vedere, ea constituie un veritabil corp legislativ; ea este cea care administrează comitatul, conduce într-o serie de cazuri administraţia comunelor şi le impune acestora din urmă drepturi mult mai restrictive decât în Massachusetts.
Acestea sunt principalele deosebiri pe care le prezintă structura comunei şi a comitatului în diversele state confederate. Dacă aş intenţiona să intru în amănuntele mijloacelor de executare, aş mai avea de semnalat numeroase alte diferenţe. Însă nu mi-am propus să scriu un curs de drept administrativ american.
Socot că am spus destul pentru ca să se înţeleagă în ce constau principiile generale pe care se întemeiază administraţia în Statele Unite. Aceste principii sunt aplicate în mod diferit; ele produc consecinţe mai mult sau mai puţin numeroase în funcţie de locul respectiv; dar, în fond, ele sunt pretutindeni aceleaşi. Legile variază, forma lor se modifică; spiritul care le animă se menţine neschimbat.
Comuna şi comitatul nu au pretutindeni aceeaşi alcătuire; se poate însă afirma că în Statele Unite organizarea comunei şi a comitatului se bizuie pe una şi aceeaşi idee: fiecare om este cel mai în măsură să hotărască în privinţa lucrurilor care nu-l privesc decât pe el şi să se îngrijească de propriile sale nevoi. Comuna şi comitatul au deci sarcina de a veghea asupra intereselor lor speciale. Statul guvernează, nu administrează. Pot interveni excepţii de la acest principiu, nu însă şi un principiu contrar.
Prima consecinţă a acestei doctrine a constat în practica alegerii tuturor membrilor administraţiei comunei şi a comitatului de către locuitorii înşişi sau, cel puţin, a alegerii acestor funcţionari exclusiv din rândul lor.
Administratorii fiind pretutindeni aleşi sau, în orice caz nerevocabili, nicăieri nu au putut fi introduse regulile ierarhiei. Au existat deci aproape tot atâţia funcţionari independenţi câte funcţii au fost. Puterea administrativă s-a găsit astfel distribuită între o mulţime de persoane.
Neexistând nicăieri ierarhia administrativă şi administratorii fiind aleşi şi nerevocabili până la expirarea mandatului, a devenit necesar ca tribunalele să fie, mai mult sau mai puţin, introduse în administraţie. Aşa se explică sistemul amenzilor cu ajutorul cărora corpurile subordonate şi reprezentanţii lor sunt constrânşi să se supună legilor. Acest sistem este prezent de la un capăt la altul al Statelor Unite.
De altminteri, dreptul de a reprima delictele administrative sau de a întreprinde, la nevoie, acţiuni de ordin administrativ nu a fost acordat în toate statele aceloraşi judecători.
Anglo-americanii au preluat instituţia judecătorilor de pace de la o sursă comună; instituţia există în toate statele. Însă ele nu au folosit-o întotdeauna în acelaşi fel.
Judecătorii de pace contribuie pretutindeni la administrarea comunelor şi comitatelor, fie administrând ei înşişi, fie reprimând anumite delicte administrative, însă în cele mai multe state, delictele mai grave sunt supuse tribunalelor ordinare.
Prin urmare, alegerea funcţionarilor din administraţie sau inamovibilitatea funcţiilor lor, absenţa unei ierarhii administrative, introducerea mijloacelor judiciare în administraţia subordonată a societăţii – acestea sunt trăsăturile principale prin care identificăm administraţia americană, din Maine până în Florida.
În câteva state începem să discernem semnele unei centralizări administrative. Statul New York a înaintat cel mai mult pe această cale.
În statul New York, funcţionarii guvernului central exercită, în anumite cazuri, un fel de supraveghere şi de control asupra comportării corpurilor subordonate. În alte cazuri, formează un fel de tribunal de apel pentru deciderea unor treburi. În statul New York, se recurge mai puţin decât în alte părţi la pedepse judiciare ca mijloc administrativ. De asemenea, dreptul de urmărire a delictelor administrative este încredinţat unui număr mai restrâns de persoane.
Aceeaşi tendinţă se face uşor simţită în alte câteva state. În general, se poate însă spune că trăsătura pregnantă a administraţiei publice în Statele Unite constă în extraordinara ei descentralizare.


DESPRE STAT

M-am ocupat de comune şi de administraţie; mai rămâne să mă ocup de stat şi de guvern.
În această privinţă, pot fi mai concis fără teama de a nu fi înţeles; ceea ce am de spus există gata formulat în constituţii scrise, pe care oricine şi le poate procura fără nicio dificultate. Aceste constituţii se întemeiază ele însele pe o teorie simplă şi raţională.
Cele mai multe forme prevăzute de ele au fost adoptate de toate popoarele organizate pe baze constituţionale; ne-au devenit deci bine cunoscute.
Nu-mi revine, aşadar, decât să fac o scurtă expunere. Ulterior, voi încerca să formulez judecăţi cu privire la cele pe care le voi descrie.


PUTEREA LEGISLATIVĂ A STATULUI

Împărţirea corpului legislativ în două camere. – Senatul. – Camera Reprezentanţilor. – Atribuţiile diferite ale acestor două corpuri.

Două adunări au fost învestite cu puterea legislativă a statului; prima poartă, în general, denumirea de Senat.
În mod obişnuit, Senatul este un corp legislativ; uneori devine un corp administrativ şi judiciar.
Participă la administrare în mai multe feluri, în funcţie de diversele constituţii; dar colaborarea sa la alegerea funcţionarilor este calea pe care pătrunde de obicei în sfera puterii executive.
Participă la puterea judiciară, pronunţându-se cu privire la anumite delicte politice, precum şi luând uneori decizii în anumite cauze civile.
Membrii lui sunt întotdeauna în număr restrâns.
Cealaltă ramură a legislativului, cunoscută în mod curent sub denumirea de Camera Reprezentanţilor, nu participă în niciun fel la puterea administrativă, iar la puterea judecătorească ia parte doar aducând învinuiri funcţionarilor publici în faţa Senatului.
Membrii celor două camere sunt supuşi aproape pretutindeni aceloraşi condiţii de eligibilitate. Şi unii şi alţii sunt aleşi prin aceeaşi procedură şi de către aceiaşi cetăţeni.
Unica deosebire existentă între ei provine din faptul că mandatul senatorilor are în general o durată mai mare decât cel al reprezentanţilor. Aceştia din urmă se menţin arareori în funcţie mai mult de un an; primii rămân în mod curent doi sau trei ani.
Acordând senatorilor privilegiul de a fi numiţi pe mai mulţi ani şi împrospătând rândurile lor în serii succesive, legea a avut grijă să menţină în legislativ un nucleu de oameni care să fi dobândit experienţa treburilor şi să poată exercita o influenţă utilă asupra noilor veniţi.
Împărţind corpul legislativ în două ramuri, americanii nu au dorit deci să creeze o adunare ereditară şi o alta, electivă; nu au pretins că vor face din una un corp aristocratic, iar din cealaltă un exponent al democraţiei; nici nu şi-au propus să asigure prin cea dintâi un sprijin puterii, lăsând în seama celei de-a doua interesele şi aspiraţiile poporului.
A divide capacitatea legislativă, a încetini astfel activitatea adunărilor politice şi a crea un tribunal de apel pentru revizuirea legilor, acestea sunt singurele avantaje care rezultă din modul actual de constituire a celor două camere în Statele Unite.
Timpul şi experienţa i-au învăţat pe americani că împărţirea puterilor legislative, chiar redusă la aceste avantaje, rămâne o necesitate de prim ordin. Pennsylvania a fost singura dintre toate republicile unite care încercase iniţial să instituie o adunare unică. Măsura fusese sprijinită de însuşi Franklin, sub imperiul consecinţelor logice ale principiului suveranităţii poporului. Curând legea a trebuit să fie modificată şi să se organizeze două camere. Astfel, principiul divizării puterii legislative a fost definitiv consacrat; din acea clipă s-a putut considera că necesitatea de a încredinţa puterea legislativă mai multor corpuri este un adevăr demonstrat. Această teorie, mai curând ignorată de republicile din antichitate, introdusă în lume aproape din întâmplare, ca majoritatea marilor adevăruri, a fost în sfârşit preluată ca o axiomă de ştiinţa politică din zilele noastre.


DESPRE PUTEREA EXECUTIVĂ A STATULUI

Ce este guvernatorul într-un stat american. – Care este poziţia lui în raport cu legislativul. – Care sunt drepturile şi îndatoririle sale. – Dependenţa lui de popor.

Reprezentantul puterii executive a statului este guvernatorul.
Nu am folosit întâmplător acest termen de reprezentant. Guvernatorul statului reprezintă într-adevăr puterea executivă, însă el nu exercită decât unele din prerogativele ei.
Cel mai înalt funcţionar, căruia i se spune guvernator, este plasat alături de legislativ ca un moderator şi un consilier. Dispune de un veto suspensiv, care îi îngăduie să-i oprească sau cel puţin să-i încetinească, după placul lui, activitatea. El expune corpului legislativ nevoile ţării şi îl informează asupra mijloacelor a căror utilizare o consideră indicată pentru a le face faţă; este executorul firesc al voinţelor lui în privinţa tuturor acţiunilor ce interesează întreaga naţiune. În absenţa legislativului, trebuie să ia toate măsurile apte să ferească statul de şocuri violente şi pericole neprevăzute.
Guvernatorul deţine în mâinile sale întreaga forţă militară a statului. Este şeful miliţiilor şi comandantul armatei.
Atunci când autoritatea de opinie, pe care oamenii au convenit să o acorde legii, este nesocotită, guvernatorul păşeşte în fruntea forţei materiale a statului; înfrânge împotrivirea şi restabileşte ordinea.
Altminteri, guvernatorul nu intervine în administraţia comunelor şi comitatelor sau, în orice caz, nu participă decât foarte indirect la ea, numindu-i pe judecătorii de pace pe care apoi nu-i poate revoca.
Guvernatorul este un funcţionar ales. În general, se are grijă ca să nu fie ales decât pe un an sau doi; în aşa fel încât se află întotdeauna într-o stare de strictă dependenţă de majoritatea care l-a creat.


DESPRE EFECTELE POLITICE ALE DESCENTRALIZĂRII ADMINISTRATIVE ÎN STATELE UNITE

Diferenţierea ce se impune între centralizarea guvernamentală şi centralizarea administrativă. – În Statele Unite, nicio centralizare administrativă, dar o foarte mare centralizare guvernamentală. – Câteva efecte neplăcute care rezultă în Statele Unite din extrema descentralizare administrativă. – Avantaje administrative decurgând din această stare de lucruri. – Forţa care administrează societatea, mai puţin pusă la punct, mai puţin luminată, mai puţin pricepută, considerabil mai numeroasă decât în Europa. – Avantaje politice ale acestei stări de lucruri. – În Statele Unite, patria se face simţită pretutindeni. – Sprijinul dat guvernului de către cei pe care îi guvernează. – Instituţiile locale mai necesare pe măsură ce starea socială devine mai democratică. – De ce.

Centralizarea este un cuvânt ce revine tot mereu în zilele noastre şi al cărui înţeles nimeni nu încearcă, în general, să-l precizeze.
Există însă două feluri de centralizare, foarte diferite şi pe care este important să le cunoaştem bine.
Unele interese, cum ar fi elaborarea legilor generale şi relaţiile poporului cu alte popoare, sunt comune tuturor părţilor unei naţiuni.
Alte interese sunt specifice numai anumitor părţi ale naţiunii, de pildă proiectele de lucrări comunale.
A concentra în acelaşi loc sau în aceeaşi mână puterea de a dirija cele dintâi înseamnă a institui ceea ce voi denumi centralizare guvernamentală.
A concentra în acelaşi chip puterea de a dirija a doua categorie de interese înseamnă a institui ceea ce voi denumi centralizarea administrativă.
Aceste două feluri de centralizare se confundă în unele privinţe. Dar, considerându-le în ansamblul lor, obiectivele care ţin în mod special de domeniul fiecăruia dintre ele pot fi identificate fără greutate.
Este limpede că centralizarea guvernamentală dobândeşte o forţă imensă atunci când este asociată cu centralizarea administrativă. În felul acesta îi deprinde pe oameni să facă total şi constant abstracţie de voinţa lor; să se supună, nu o dată şi într-o singură privinţă, ci în toate privinţele şi zi de zi. Atunci nu numai că îi domină prin forţă, dar îi mai şi captează prin intermediul deprinderilor lor; îi izolează şi pe urmă îi înhaţă, unul câte unul, din masa comună. 
Aceste două feluri de centralizare îşi acordă un sprijin reciproc, se atrag una pe alta; însă eu nu înclin să cred că ar fi inseparabile.
Sub Ludovic al XIV-lea, Franţa a cunoscut cea mai mare centralizare guvernamentală imaginabilă, de vreme ce acelaşi om stabilea legile generale şi deţinea puterea de a le interpreta, reprezenta Franţa în afara hotarelor ei şi acţiona în numele ei. „Statul sunt eu”, spunea el; şi avea dreptate.
Cu toate acestea, sub Ludovic al XIV-lea centralizarea administrativă era mult mai restrânsă decât în zilele noastre.
În prezent, vedem o putere, Anglia, unde centralizarea guvernamentală a atins un stadiu foarte înaintat: acolo, statul pare să acţioneze ca un singur om; ridică după voie mase imense de oameni, concentrează şi foloseşte oriunde doreşte întreaga sa putere.
Anglia, care în ultimii cincizeci de ani are la activul ei înfăptuiri atât de mari, nu practică o centralizare administrativă.
Pentru mine este de neconceput ca o naţiune să poată trăi şi, mai ales, prospera fără o puternică centralizare guvernamentală.
Socot însă că centralizarea administrativă nu face decât să-i slăbească pe oamenii care i se supun, pentru că tinde să diminueze neîncetat în rândul lor spiritul civic. Este adevărat că centralizarea administrativă izbuteşte să unească, la un moment dat şi într-un loc anumit, toate forţele disponibile ale naţiunii, dar ea prejudiciază reproducţia forţelor. Ajută naţiunea să triumfe în ziua bătăliei, dar cu timpul îi diminuează puterea. Poate, aşadar, să contribuie admirabil la gloria temporară a unui om, nu însă la prosperitatea durabilă a unui popor.
Să fim foarte atenţi când spunem că un stat nu poate acţiona pentru că nu este centralizat: aproape întotdeauna ne referim, fără să o ştim, la centralizarea guvernamentală. Se tot spune că imperiul german nu a reuşit să profite pe deplin de pe urma propriilor forţe. De acord. Dar de ce? Pentru că acolo forţa naţiunii nu a fost niciodată centralizată; pentru că statul nu a putut niciodată să impună respectarea legilor sale generale; pentru că diferitele părţi ale acestui mare corp au avut întotdeauna dreptul sau posibilitatea de a le refuza depozitarilor autorităţii comune concursul lor, până şi în privinţa acelor treburi care îi interesau pe toţi cetăţenii; cu alte cuvinte, pentru că nu exista o centralizare guvernamentală. Observaţia se potriveşte şi Evului Mediu: la originea tuturor nenorocirilor societăţii feudale a stat faptul că puterea, nu numai cea care administra, dar şi cea care guverna, era împărţită între nenumărate persoane şi fracţionată în nenumărate feluri; absenţa oricărei centralizări guvernamentale împiedica atunci naţiunile europene să se îndrepte energic spre un ţel, oricare ar fi fost acesta.
Am văzut că în Statele Unite nu exista o centralizare administrativă. Abia dacă se discerne urma unei ierarhii. Descentralizarea a atins acolo un stadiu pe care nicio naţiune europeană nu l-ar suporta, cred, fără să-i producă o stare de mare nelinişte şi care produce chiar efecte supărătoare în America. Însă în Statele Unite există o foarte pronunţată centralizare guvernamentală. S-ar putea uşor dovedi că acolo autoritatea naţională este mai concentrată decât în oricare din vechile monarhii ale Europei. Nu numai că în fiecare din state nu există decât un singur corp care elaborează legile; nu numai că nu există acolo decât un singur centru al puterii apt să genereze în jurul său viaţa politică; dar s-a evitat în general reunirea unor numeroase adunări de district sau de comitat, de teamă ca aceste adunări să nu fie ispitite să-şi depăşească atribuţiile administrative şi să împiedice activitatea de guvernare. În America, legislativul fiecărui stat nu are în faţa lui nicio putere capabilă de a i se împotrivi. Nimic nu poate să-i stea în cale, nici privilegiile, nici imunitatea locală, nici influenţa personală, nici chiar autoritatea raţiunii, de vreme ce el reprezintă majoritatea care afirmă că este unica expresie a raţiunii. Deci el nu cunoaşte alte limite în activitatea sa, decât propria voinţă. Alături de el şi lesne accesibil lui se află reprezentantul puterii executive care, cu ajutorul forţei materiale, trebuie să-i constrângă pe cei nemulţumiţi să se supună.
Slăbiciunea nu se manifestă decât în unele detalii ale acţiunii guvernamentale.
Republicile americane nu posedă o forţă armată permanentă pentru a reprima minorităţile; însă, până în prezent, acolo minorităţile nu au fost încă niciodată nevoite să poarte un război şi necesitatea unei armate încă nu s-a făcut simţită. De cele mai multe ori, statul recurge la funcţionarii comunei sau ai comitatului pentru relaţiile lui cu cetăţenii. De exemplu, în Noua Anglie, asesorul comunei este cel care repartizează taxele, perceptorul comunei este cel care le încasează; casierul comunei remite vistieriei statului suma rezultată, iar eventualele reclamaţii sunt supuse tribunalelor ordinare. Acest mod de a percepe impozitul este lent, greoi; pentru activitatea unui guvern care ar avea mari nevoi pecuniare ar fi o piedică de fiece clipă. În general, ar fi de dorit ca pentru tot ceea ce este esenţial în existenţa lui, un guvern să dispună de funcţionari proprii, aleşi de el, putând fi revocaţi de către el, precum şi de forme rapide de procedură; dar puterii centrale, aşa cum este ea organizată în America, îi va fi întotdeauna uşor să introducă, în funcţie de necesităţi, mijloace de acţiune mai energice şi mai eficiente.
Deci, republicile din Lumea Nouă nu vor pieri, aşa cum se susţine în mod repetat şi frecvent, pentru că în Statele Unite nu există centralizare; departe de a fi insuficient de centralizate, se poate afirma că guvernele americane sunt prea centralizate; voi dovedi mai încolo acest lucru. Adunările legislative înghit, zi de zi, câte o fărâmă din puterile guvernamentale; ele tind să le adune pe toate în mâinile lor, aşa cum procedase Convenţia. Astfel centralizată, puterea socială trece neîncetat dintr-o mână în alta, deoarece este subordonată autorităţii populare. Pentru că poate face tot, se întâmplă deseori să păcătuiască prin lipsă de înţelepciune şi de prevedere. În aceasta constă pentru ea pericolul. Aşadar, ea este ameninţată să piară cândva chiar din cauza forţei ei, şi nu ca urmare a slăbiciunii ei.
Descentralizarea administrativă generează în America o seamă de efecte diferite.
Am văzut că americanii au despărţit aproape complet administraţia de guvern: am impresia că în această privinţă au depăşit toate limitele bunului-simţ; căci ordinea, fie şi în chestiuni secundare, rămâne un interes naţional.
Statul, neavând funcţionari administrativi proprii care să fie numiţi în posturi fixe în diverse puncte ale teritoriului şi cărora el să le poată imprima un impuls comun, încearcă rareori să stabilească reguli generale de ordine publică. Dar nevoia unor astfel de reguli se face puternic simţită. Europeanul observă frecvent absenţa lor. În primul moment, această aparentă dezordine care domneşte la suprafaţă îi creează impresia unei anarhii depline în societate; îşi modifică părerea numai după ce analizează fondul lucrurilor.
Această absenţă a unei administraţii naţionale (adică centrale) împiedică deseori diversele state să întreprindă lucrări de interes general a căror execuţie ar putea prezenta mari dificultăţi dacă ar fi cedată în seama localităţilor şi predată unor agenţi speciali şi temporari. Şi o dată treaba făcută ar mai exista totuşi pericolul autodistrugerii din cauza lipsei unei autorităţi permanente care să centralizeze şi să urmărească totul.
În ceea ce priveşte diferenţele care s-ar putea face observate între principiile de administrare ale unui teritoriu faţă de altul, diferenţe care pot fi foarte mari în Europa, sunt insesizabile în America. Statele nu sunt atât de întinse ca să ofere exemple şi mai ales populaţia lor este prea omogenă şi prea luminată pentru ca aceste diferenţe să persiste. De altfel toate comitatele sunt obligate să respecte legile generale care sunt aceleaşi pentru fiecare dintre ele.
Unele proiecte interesează întreg statul şi, cu toate acestea, nu pot fi executate, pentru că nu există o administraţie naţională care să le dirijeze. Lăsate în grija comunelor şi comitatelor, pe mâna unor agenţi aleşi şi temporari, nu duc la niciun rezultat sau nu produc nimic durabil.
Partizanii centralizării în Europa susţin că puterea guvernamentală administrează localităţile mai bine decât ar putea-o face ele însele: se poate ca acest lucru să fie adevărat, când puterea centrală este luminată, iar populaţia localităţilor este mai puţin instruită, când puterea centrală este activă, iar cea din urmă inertă, când cea dintâi este deprinsă să acţioneze, iar populaţia să se supună. Este chiar de înţeles că pe măsura creşterii centralizării şi această dublă tendinţă se accentuează, capacitatea uneia şi incapacitatea alteia devenind mai evidente.
Contest însă că lucrurile se petrec astfel când poporul este luminat, conştient de interesele sale şi deprins să se gândească la ele, aşa cum o face în America.
Dimpotrivă, sunt convins că, în acest caz, forţa colectivă a cetăţenilor va fi întotdeauna mai puternică în producerea bunăstării sociale decât autoritatea guvernului.
Mărturisesc că e dificil să indici cu certitudine mijlocul de a trezi un popor somnolent, spre a-i insufla imbolduri şi cunoştinţe pe care nu le posedă; a-i convinge pe oameni că trebuie să se ocupe de treburile lor este, ştiu bine, o întreprindere anevoioasă. De multe ori, întâmpini mai puţine dificultăţi în a le stârni interesul pentru detaliile de etichetă ale unei curţi, decât pentru repararea locuinţei lor comune.
Cred însă, de asemenea, că atunci când administraţia centrală îşi arogă capacitatea de a înlocui integral sprijinul celor interesaţi, se înşală sau vrea să vă înşele.
O putere centrală, oricât de luminată, oricât de pricepută ne-am închipui-o, nu poate cuprinde singură toate aspectele mărunte din existenţa unui mare popor. Nu poate, pentru că un atare efort depăşeşte capacităţile omeneşti. Când vrea să creeze şi să menţină în stare de funcţionare atâtea domenii diverse, şi aceasta doar cu forţe proprii, puterea se mulţumeşte cu un rezultat incomplet sau se iroseşte în eforturi inutile.
Este adevărat, centralizarea izbuteşte lesne să supună acţiunile vizibile ale omului unei anumite uniformizări pe care sfârşim prin a o agrea pentru ea însăşi, independent de lucrurile cărora li se aplică; întocmai ca acei habotnici care adoră statuia, uitând de divinitatea pe care ea o înfăţişează. Centralizarea reuşeşte fără dificultate să imprime treburilor curente o ritmicitate; să îndrume cu pricepere detaliile păstrării ordinii sociale; să reprime micile dezordini şi delictele minore; să menţină societatea într-un statu quo care nu înseamnă, la drept vorbind, nici decădere, nici progres; să întreţină în corpul social un fel de somnolenţă administrativă, pe care administratorii obişnuiesc să o denumească ordinea şi liniştea publică.
Pe scurt, ea excelează în a împiedica, nu în a făptui. Forţele o părăsesc când este nevoie ca societatea să fie răscolită în profunzime sau să i se imprime un mers rapid. Ajunge ca măsurile luate de puterea centrală să necesite un cât de mic sprijin din partea indivizilor, ca să constatăm cu surprindere cât de slabă este această imensă maşinărie; ea devine brusc neputincioasă.
Uneori centralizarea, nemaiavând altă soluţie, încearcă să apeleze la ajutorul cetăţenilor; dar ea li se adresează astfel: „Veţi acţiona aşa cum voi voi eu, atât cât voi voi eu şi exact în sensul voit de mine. Veţi avea grijă de aceste detalii, fără să râvniţi să conduceţi ansamblul lucrurilor; veţi acţiona în necunoştinţă de cauză şi veţi aprecia ulterior opera mea în lumina rezultatelor ei.” Cu astfel de condiţionări nu se poate obţine sprijinul voinţei umane. Ea trebuie să se poată mişca liber şi simţi răspunzătoare de actele sale. Omul este făcut în aşa fel încât preferă să stea nemişcat decât să înainteze fără independenţă spre un ţel pe care nu-l cunoaşte.
Sunt aproape patruzeci de ani de când am încheiat în Franţa sistemul centralizării administrative şi ce mare îmbunătăţire s-a putut observa în starea de civilizaţie a poporului? S-ar putea compara progresele sociale de la noi cu cele ale englezilor bunăoară? Şi cu toate acestea centralizarea nu există în Anglia.
Nu voi tăgădui că în Statele Unite se regretă deseori absenţa acelor reguli uniforme care par să vegheze neîncetat asupra fiecăruia dintre noi.
Din când în când dăm peste exemple grave de nepăsare şi de neglijenţă socială. La răstimpuri, se ivesc unele pete supărătoare care par să fie într-o totală discordanţă cu civilizaţia înconjurătoare.
Proiecte utile, a căror reuşită necesită o atenţie permanentă şi o exactitate riguroasă, sfârşesc adesea prin a fi abandonate; căci în America, întocmai ca în alte locuri, poporul procedează prin eforturi de moment şi imbolduri neaşteptate.
Europeanul, deprins să găsească întotdeauna în preajma sa un funcţionar care se amestecă în mai toate lucrurile, se obişnuieşte anevoie cu aceste angrenaje ale administraţiei comunale. În general, se poate spune că aspectele mărunte ale ordinii sociale, care fac ca traiul zilnic să fie tihnit şi lesnicios, sunt neglijate în America; dar garanţiile esenţiale pentru om în cadrul societăţii există acolo în aceeaşi măsură ca pretutindeni. La americani, forţa care administrează statul este reglementată într-o măsură considerabil mai mică, este mai puţin luminată, mai puţin pricepută, dar şi de o sută de ori mai mare în Europa. În definitiv, nu există în lume nicio altă ţară unde oamenii să depună atâtea eforturi în vederea creării bunăstării sociale. Nu cunosc alt popor care să fi reuşit să înfiinţeze şcoli atât de numeroase şi de eficiente; locaşuri sfinte mai potrivite cu nevoile religioase ale locuitorilor, drumuri comunale mai bine întreţinute. În Statele Unite nu trebuie deci să căutăm uniformitatea şi constanţa opiniilor, o atenţie minuţioasă pentru detalii, perfecţiunea procedeelor administrative; ceea ce găsim acolo este imaginea forţei, ce-i drept, întrucâtva primitive, dar pline de energie; a vieţii însoţite de accidente, dar şi de mutaţii şi eforturi.
Admit, dacă trebuie, că satele şi comitatele din Statele Unite ar fi administrate mai cu folos de către o autoritate centrală situată la mare distanţă de ele şi care ar rămâne străină de ele, decât de către nişte funcţionari luaţi din rândurile lor. Recunosc, dacă mi se cere, că în America ar exista mai multă siguranţă şi resursele sociale ar fi folosite în mod mai înţelept şi mai judicios, dacă administraţia întregii ţări ar fi concentrată într-o singură mână. Dar avantajele politice pe care americanii le obţin de pe urma sistemului de descentralizare tot m-ar determina să-l prefer sistemului contrar.
La urma urmei, prea puţin mă interesează că există o autoritate veşnic gata să acţioneze, care se îngrijeşte ca plăcerile mele să fie tihnite, şi se avântă în întâmpinarea mea pentru a înlătura toate pericolele, fără ca eu să trebuie măcar să mă gândesc la acest lucru; dacă această autoritate, care înlătură până şi cel mai mărunt spin din calea mea, se face în acelaşi timp stăpână absolută pe libertatea şi pe viaţa mea; dacă ea monopolizează în aşa măsură activitatea şi existenţa încât în jurul ei totul trebuie să lâncezească atunci când ea lâncezeşte, să doarmă atunci când ea doarme, să piară atunci când ea moare!
În Europa există naţiuni unde locuitorul se consideră un fel de colonist căruia îi este indiferentă soarta locului unde trăieşte. Schimbările cele mai importante din ţară se produc fără concursul lui, nici măcar nu ştie precis ce s-a petrecut, doar bănuieşte; a auzit întâmplător relatarea evenimentului. Mai mult decât atât, starea satului său, ordinea şi liniştea străzii sale, soarta bisericii sale şi a casei parohiale nu-l interesează; consideră că nimic din toate acestea nu-l privesc în niciun fel şi că ele aparţin unui străin puternic căruia i se spune guvern. Pare că în fiecare clipă îl auzi spunând: şi mie ce-mi pasă, e treaba autorităţii să facă faţă şi nu a mea. Personal, se foloseşte de avutul său ca şi cum nu i-ar aparţine, fără simţ de proprietate şi fără intenţii de a-i aduce îmbunătăţiri. Acest dezinteres faţă de propria-i persoană merge atât de departe, încât, dacă siguranţa lui sau a copiilor lui este în cele din urmă pusă în primejdie în loc să întreprindă ceva pentru a o salva, încrucişează braţele şi aşteaptă ca naţiunea toată să-i vină în ajutor. De altfel, în pofida faptului că şi-a sacrificat definitiv liberul arbitru, acest om nu este mai dispus decât un altul să se arate ascultător. Este adevărat că se supune bunului plac al unui funcţionar, dar se complace în a sfida legea, cum face un duşman învins de îndată ce oastea s-a retras. În consecinţă, îl vedem tot mereu oscilând între servilism şi neruşinare.
Odată ajunse în acest stadiu, naţiunile trebuie să-şi modifice legile şi moravurile, sau să piară; pentru că la ele izvorul virtuţilor publice pare a fi secat: în sânul lor mai există supuşi, dar nu mai există cetăţeni.
Spun că astfel de naţiuni sunt coapte pentru a fi cucerite. Dacă totuşi nu dispar de pe scena lumii, aceasta se datorează faptului că sunt înconjurate de naţiuni asemănătoare sau inferioare lor; că mai dăinuie încă în sânul lor un fel de instinct al patriei greu de definit, nu ştiu ce orgoliu necugetat al numelui pe care îl poartă, ce amintire vagă a gloriei lor trecute, fără nicio legătură precisă cu ceva, suficientă pentru a le imprima la nevoie un impuls de conservare.
Am greşi dacă ne-am linişti la gândul că unele popoare au făcut mari eforturi pentru a apăra o patrie în care trăiau, ca să spunem aşa, ca nişte străini. Dacă suntem atenţi, vom constata că în astfel de cazuri mobilul lor principal a fost aproape întotdeauna religia.
Trăinicia, gloria sau prosperitatea naţiunii deveniseră pentru ei dogme sacre şi, apărându-şi ţara, ei apărau totodată acea cetate sfântă în care erau cu toţii cetăţeni.
Populaţiile turceşti nu au luat niciodată şi în niciun fel parte la conducerea treburilor societăţii; cu toate acestea, atâta timp cât cuceririle sultanilor au însemnat pentru ele triumful religiei lui Mahomet, ele au îndeplinit acţiuni de anvergură uriaşă. În zilele noastre, religia lor este în curs de dispariţie; le rămâne doar despotismul; popoarele decad.
Atribuind despotismului o forţă proprie, Montesquieu i-a făcut, cred eu, o cinste pe care nu o merita. De unul singur, despotismul nu poate menţine nimic trainic. Cercetând atent, constatăm că religia, şi nu frica, a făcut ca guvernări absolute să prospere vreme îndelungată.
Oricât ne-am strădui, nu vom descoperi o putere veritabilă printre oameni decât în condiţiile unei colaborări libere a voinţelor. Or, numai patriotismul sau religia sunt singurele capabile să pună în mişcare, un timp îndelungat şi spre un acelaşi ţel, totalitatea cetăţenilor.
Nu depinde de legi să reînsufleţească credinţele pe cale să se stingă; depinde însă de ele să-i facă pe oameni părtaşi la destinul ţării lor. Depinde de legi să trezească şi să îndrume acel instinct vag al patriei care nu părăseşte niciodată sufletul omenesc şi, făcând legătura între el şi gândurile, pasiunile, obiceiurile de fiece zi, să-l preschimbe într-un sentiment cumpănit şi trainic. Şi să nu se spună că este prea târziu pentru a încerca acest lucru; naţiunile nu îmbătrânesc în acelaşi fel ca oamenii. Fiecare generaţie ce se naşte în sânul lor este ca un popor nou, care vine să se lase îndrumat de legiuitor.
Nu efectele administrative ale descentralizării sunt ceea ce admir eu cel mai mult în America, ci efectele ei politice. În Statele Unite, patria se face simţită pretutindeni. Este obiectul solicitudinii, de la nivelul satului până la cel al întregii Uniuni. Locuitorul se simte legat de toate interesele ţării, ca şi cum ar fi ale sale. Se mândreşte cu gloria naţiunii, are sentimentul că în succesele acesteia regăseşte propria lui contribuţie şi se mândreşte cu ea; se bucură de prosperitatea generală de pe urma căreia trage foloase. Ceea ce resimte el faţă de patrie este analog sentimentului pe care oamenii îl poartă familiei lor, şi interesul ce-l poartă statului este tot o formă de egoism.
Europeanul nu vede în funcţionar decât exponentul forţei; americanul vede în el reprezentantul dreptului. Putem deci spune că în America omul nu ascultă niciodată de un alt om, ci ascultă de justiţie sau de lege.
Astfel şi-a format despre el însuşi o părere de multe ori exagerată, însă mai întotdeauna salutară. Nu se sfieşte să se încreadă în propriile forţe, socotindu-le suficiente în toate împrejurările. Cineva îşi propune să întreprindă ceva, şi chiar dacă acest proiect are vreo legătură cu bunăstarea societăţii, lui nu-i trece prin minte să se adreseze autorităţii publice pentru a obţine sprijinul ei. Aduce la cunoştinţă proiectul său, se oferă să-l execute, apelează la capacităţile individuale pentru a o susţine pe a sa şi luptă din greu împotriva tuturor piedicilor. Fără îndoială, de multe ori reuşeşte mai puţin decât dacă statul ar fi fost în locul lui; dar în cele din urmă, rezultatul general al tuturor iniţiativelor individuale depăşeşte cu mult ceea ce ar putea face guvernul.
Deoarece autoritatea administrativă este plasată alături de cei pe care îi administrează, reprezentându-i într-o oarecare măsură chiar pe ei, ea nu stârneşte nici invidie, nici ură. Deoarece dispune de mijloace de acţiune limitate, fiecare înţelege că nu e posibil să se bizuie numai pe ea.
Aşadar, atunci când puterea administrativă intervine în sfera propriilor atribuţii, ea nu se trezeşte singură, cum se întâmplă în Europa. Nu există părerea că îndatoririle persoanelor particulare au încetat pentru că reprezentantul societăţii a intrat în acţiune. Dimpotrivă, fiecare îl îndrumă, îl sprijină şi îl ajută.
Acţiunea forţelor individuale unită cu acţiunea forţelor sociale reuşeşte de multe ori înfăptuirea unor lucruri pe care nici chiar cea mai concentrată şi mai energică administraţie nu ar fi fost în stare să le realizeze. (I)
Aş putea invoca multe fapte în sprijinul afirmaţiilor mele; dar prefer să mă opresc asupra unuia singur şi să-l aleg pe acela pe care îl cunosc cel mai bine.
În America, mijloacele puse la dispoziţia autorităţilor în scopul elucidării infracţiunilor şi urmăririi delincvenţilor sunt puţine la număr.
Nu există poliţie administrativă; actul de identitate este necunoscut. Poliţia judiciară din Statele Unite nu poate fi comparată cu cea de la noi; agenţii procuraturii sunt în număr mic ei nu comunică între ei şi iniţiativa urmăririlor nu le aparţine întotdeauna; procedura de instrucţie este rapidă şi orală. Cu toate acestea, mă îndoiesc că există vreo altă ţară în care să se întâmple atât de rar ca un delict să rămână nepedepsit.
Explicaţia acestei stări de lucruri rezidă în faptul că toţi se consideră interesaţi în dovedirea delictului şi prinderea delincventului.
În timpul şederii mele în Statele Unite, am văzut cum locuitorii unui comitat unde fusese înfăptuit un delict grav au format spontan comitete, pentru a porni pe urmele vinovatului şi pentru a-l preda tribunalului.
În Europa, delincventul este considerat un nefericit care se luptă pentru a se salva de agenţii puterii, populaţia pare că asistă la această luptă. În America, el este considerat un inamic al speciei umane şi întreaga lume îi este potrivnică.
Socot că instituţiile locale sunt utile tuturor popoarelor; dar mi se pare că poporul care are într-adevăr cel mai mult nevoie de ele este acela a cărui stare socială este democratică.
Într-o aristocraţie există întotdeauna certitudinea că o ordine oarecare poate fi menţinută în cadrul libertăţii.
Având mult de pierdut, guvernanţii sunt foarte interesaţi în păstrarea ordinii.
Se poate de asemenea afirma că, într-o aristocraţie, poporul este ferit de excesele despotismului, pentru că există oricând forţe organizate gata să se împotrivească despotului.
O democraţie fără instituţii locale nu posedă nicio garanţie împotriva unor astfel de primejdii.
Cum să determini o mulţime care nu a învăţat să folosească libertatea în lucrurile neînsemnate, să suporte libertatea în lucrurile importante?
Cum să te împotriveşti tiraniei într-o ţară unde fiecare individ este slab şi unde nu există un interes comun care să-i unească pe toţi indivizii?
Cei care se tem de excesul de libertate, ca şi cei pe care îi îngrijorează puterea absolută, trebuie deci să dorească în egală măsură dezvoltarea treptată a libertăţilor locale.
Sunt, de altfel, convins că naţiunile cele mai expuse riscului de a cădea sub jugul centralizării administrative sunt cele a căror stare socială este democratică.
La acest rezultat concurează o seamă de cauze, printre care următoarea:
Tendinţa permanentă a acestor naţiuni este de a concentra întreaga autoritate guvernamentală în mâinile singurei puteri care reprezintă direct poporul, pentru că dincolo de popor nu se mai văd decât indivizi egali contopiţi într-o masă comună.
Or, atunci când o singură putere este deja învestită cu toate atributele guvernării, îi vine foarte greu să nu încerce să pătrundă în detaliile administraţiei şi în cele din urmă izbuteşte să găsească prilejul de a o face. Am fost martorii unor astfel de situaţii la noi.
În Revoluţia franceză au existat două mişcări în sens contrar pe care se cuvine să nu le confundăm: una favorabilă libertăţii, cealaltă favorabilă despotismului.
În vechea monarhie, regele singur hotăra legile. Mai prejos de puterea suveranului existau câteva vestigii, pe jumătate nimicite, de instituţii locale. Acestea erau haotice, prost ordonate, adesea absurde. În mâinile aristocraţiei fuseseră uneori instrumente de opresiune.
Revoluţia s-a pronunţat concomitent împotriva regalităţii şi împotriva instituţiilor locale. Ea a contopit în aceeaşi ură tot ceea ce o precedase, puterea absolută şi ceea ce putea tempera rigorile acesteia; a fost în acelaşi timp republicană şi centralizatoare.
Acest dublu caracter al Revoluţiei franceze este un fapt pe care partizanii puterii absolute au avut multă grijă să-l exploateze. Când îi vedeţi că apără centralizarea administrativă, credeţi că se străduiesc în favoarea despotismului? Nicidecum, ei apără una din marile cuceriri ale Revoluţiei. (K) Procedând astfel, poţi rămâne popular, dar şi un adversar al drepturilor poporului, un slujitor ascuns al tiraniei, dar şi un iubitor declarat al libertăţii.
Am văzut la ele acasă cele două naţiuni care au dus sistemul libertăţilor locale la stadiul cel mai înalt de dezvoltare şi am ascultat glasul partidelor care se înfruntă în sânul acestor naţiuni.
În America, am dat peste oameni care doreau în secret să distrugă instituţiile democratice ale ţării lor. În Anglia, am găsit alţii care atacau cu glas tare aristocraţia; nu am întâlnit însă niciunul care să nu fi fost de părere că libertatea locală este un lucru foarte bun.
În ambele ţări, am constatat că relele statului erau imputate unui număr infinit de cauze diferite, niciodată însă libertăţii comunale.
I-am auzit pe cetăţeni atribuind măreţia sau prosperitatea patriei lor unei multitudini de cauze; dar pe toţi i-am auzit numind în primul rând şi în fruntea tuturor celorlalte avantaje libertatea locală.
Să cred oare că nişte oameni cu păreri atât de împărţite, încât nu se înţeleg nici în ce priveşte doctrinele religioase, nici în ce priveşte teoriile politice, cad de acord în privinţa unui singur fapt, acela pe care îl pot cunoaşte cel mai bine, de vreme ce se petrece zilnic sub ochii lor – şi că acest fapt este eronat?
Numai popoarele care posedă puţine sau nu posedă deloc instituţii locale neagă utilizarea lor; adică, numai acele popoare care nu le cunosc le denigrează.
Capitolul VI.
DESPRE PUTEREA JUDECĂTOREASCĂ ÎN STATELE UNITE ŞI INFLUENŢA EI ASUPRA SOCIETĂŢII POLITICE
Anglo-americanii au păstrat pentru puterea judecătorească toate trăsăturile care o caracterizează la celelalte popoare. – În acelaşi timp au făcut din ea o mare putere politică. – Cum. – În ce privinţă sistemul juridic anglo-american se deosebeşte de toate celelalte. – De ce judecătorii americani au dreptul să declare legile neconstituţionale. – Cum folosesc judecătorii americani acest drept. – Precauţiunile pe care şi le-a luat legiuitorul ca să împiedice abuzurile în folosirea acestui drept.


Am considerat că e necesar să dedic un capitol separat puterii judecătoreşti. Importanţa sa politică e atât de mare, încât mi s-a părut că aş diminua-o în ochii cititorilor dacă aş vorbi despre ea în treacăt.
Au existat confederaţii şi în alte părţi decât în America; s-au văzut republici şi în alte locuri decât pe ţărmurile Lumii Noi; sistemul reprezentativ este adoptat în multe state europene; dar nu cred că până acum vreo naţiune de pe lume să fi constituit puterea judecătorească în acelaşi fel ca americanii.
Dacă în Statele Unite există ceva greu de înţeles pentru un străin aceasta este organizarea judiciară. Ca să spunem aşa, nu există eveniment politic în care el să nu audă invocată autoritatea judecătorului; şi conchide – firesc – că în Statele Unite judecătorul este una dintre cele mai importante forţe politice. Dar dacă apoi examinează regulamentul tribunalelor, nu descoperă, la prima vedere, decât atribuţii şi uzanţe judiciare. Din câte îşi dă seama, magistraţii nu par niciodată să intervină în treburile publice decât din întâmplare; dar această întâmplare revine mereu.
Când parlamentul din Paris critica şi refuza să înregistreze un edict; când convoca un funcţionar care încălca legea pentru a-l chema la ordine, acţiunea politică a puterii judecătoreşti era evidentă. Nu se vede nimic asemănător în Statele Unite.
Americanii au păstrat pentru puterea judecătorească toate trăsăturile după care ne-am obişnuit s-o recunoaştem. Au circumscris-o exact în cercul în care ea se mişcă.
La toate popoarele, prima caracteristică a puterii judecătoreşti este aceea de a servi drept arbitru. Pentru ca tribunalele să acţioneze trebuie să existe o contestaţie. Pentru ca să existe judecători, trebuie să existe procese. Dacă o lege nu dă naştere unei contestaţii, puterea judiciară nu are aşadar ocazia să se ocupe de ea. Ea există, dar nu e văzută. Dacă un judecător, în cadrul unui proces, atacă o lege care se referă la acest proces, el extinde cercul atribuţiilor sale, dar nu-l depăşeşte, deoarece a fost nevoit, într-un fel, să judece legea pentru ca să poată judeca procesul. Dacă el se pronunţă asupra unei legi fără să ia ca punct de plecare un proces, el iese complet din sfera sa şi intră în cea a puterii legislative.
A doua caracteristică a puterii judecătoreşti este că ea se pronunţă asupra cazurilor particulare şi nu asupra principiilor generale. Dacă un judecător, atunci când decide asupra unei chestiuni particulare, distruge un principiu general prin certitudinea dobândită că toate consecinţele acestui principiu sunt atacate în acelaşi fel, principiul însuşi devine inoperant şi judecătorul rămâne în sfera sa firească de acţiune; dar dacă judecătorul atacă un principiu general şi-l distruge fără să aibă în vedere un caz particular, el iese din sfera în care toate popoarele s-au înţeles să-l circumscrie: devine mai important, mai util poate decât un magistrat, dar încetează să mai reprezinte puterea judecătorească..
A treia caracteristică a puterii judecătoreşti este aceea că nu poate acţiona decât dacă este chemată, sau conform expresiei legale, dacă este sesizată. Această trăsătură nu este atât de generală ca celelalte două. Dar cred că, în pofida excepţiilor, ea poate fi considerată esenţială. Prin natura sa puterea judecătorească este pasivă; ea trebuie pusă în mişcare ca să acţioneze. I se denunţă un delict şi vinovatul este pedepsit; e chemată să corecteze o injustiţie şi o corectează; i se supune un act şi-l interpretează; dar ea nu va urmări de la sine delincvenţii, nu va căuta nedreptăţile şi nu va examina faptele. Puterea judecătorească ar forţa, într-o anumită măsură, natura sa pasivă, dacă ar lua cu de la sine putere iniţiativa şi s-ar institui ca un cenzor al legilor.
Aceste trei caractere distinctive ale puterii judecătoreşti au fost păstrate de americani. Judecătorul american nu se poate pronunţa decât dacă există un litigiu. El nu se ocupă decât de cazuri particulare; şi pentru a acţiona trebuie să aştepte să fie sesizat.
Deci judecătorul american seamănă perfect cu magistraţii celorlalte naţiuni. Cu toate acestea el deţine o imensă putere politică.
De unde provine ea? El se mişcă în acelaşi cerc şi foloseşte aceleaşi mijloace ca şi ceilalţi judecători; de ce posedă el o putere pe care ceilalţi n-o au?
Cauza constă în acest singur fapt: americanii au recunoscut judecătorilor dreptul de a-şi întemeia hotărârile mai degrabă pe constituţie decât pe legi. Astfel spus, li s-a permis să nu aplice legile care li se par neconstituţionale.
Ştiu că un asemenea drept a fost uneori cerut şi de tribunalele din alte ţări; dar nu le-a fost niciodată acordat. În America, el este recunoscut de toate puterile; nu întâlneşti niciun partid, nici măcar un om care să-l conteste.
Explicaţia se găseşte probabil în chiar principiul constituţiilor americane.
În Franţa, constituţia este o operă imuabilă, sau considerată ca atare. Nicio putere n-are dreptul s-o schimbe: aceasta este teoria moştenită. (L) în Anglia, i se recunoaşte parlamentului dreptul de a schimba constituţia. Deci, în Anglia constituţia se poate modifica mereu, sau mai degrabă ea nu există. Parlamentul este în acelaşi timp corp legislativ şi constituant. (M) 
în America, teoriile politice sunt mai simple şi mai raţionale.
O constituţie americană nu e considerată imuabilă ca în Franţa; ea nu va putea fi modificată de puterile ordinare ale societăţii ca în Anglia. Ea reprezintă o operă deosebită, fiind voinţa întregului popor, e obligatorie pentru legiuitori ca şi pentru simplii cetăţeni, dar poate fi modificată prin voinţa poporului, potrivit unor forme prestabilite şi în cazuri prevăzute.
Constituţia în America poate deci varia; dar cât timp există, ea se află la originea tuturor puterilor. Numai în ea se află forţa predominantă.
E uşor de observat în ce fel aceste diferenţe influenţează situaţia şi drepturile corpului judiciar în cele trei ţări pe care le-am citat.
Dacă în Franţa tribunalele ar putea să nu ţină seama de legi pe baza faptului că le consideră neconstituţionale, puterea constituţională ar fi într-adevăr în mâinile lor, pentru că doar ele ar fi în drept să interpreteze constituţia căreia nimeni nu i-ar putea modifica termenii. Ele s-ar putea aşeza deci în locul naţiunii şi ar domina societatea, cel puţin în măsura în care slăbiciunea inerentă puterii judecătoreşti le-ar permite s-o facă.
Ştiu că refuzând judecătorilor dreptul de a declara legile neconstituţionale, am da indirect corpului legislativ puterea de a schimba constituţia, pentru că nu va mai întâmpina nicio barieră legală care să-l oprească. Dar e preferabil să acorzi puterea de a schimba constituţia poporului unor oameni care reprezintă imperfect voinţa poporului, decât unora care nu se reprezintă decât pe ei înşişi.
Ar fi şi mai nesocotit să li se acorde judecătorilor englezi dreptul de a rezista voinţei corpului legislativ, deoarece parlamentul care face legile alcătuieşte şi constituţia şi, în consecinţă, nu se poate în niciun caz să conteşti constituţionalitatea unei legi, când ea este o emanaţie a celor trei puteri. Niciunul din aceste două raţionamente nu este aplicabil în America, în Statele Unite constituţia îi domină pe legislatori ca şi pe simplii cetăţeni. Ea este prima între legi şi nu poate fi modificată printr-o altă lege. Este deci corect ca tribunalele să asculte de constituţie, preferând-o altor legi acţionând astfel nu subjugă societatea, deoarece, modificând constituţia, poporul poate oricând să obţină supunere din partea judecătorilor. Astfel, judecătorii americani refuză fără ezitare să aplice legile care lor li se par a fi contrare constituţiei. Aceasta ţine de însăşi esenţa puterii judecătoreşti: a alege dintre dispoziţiile legale pe acelea care duc la respectarea lor cea mai strictă este, într-un fel, dreptul natural al magistratului.
În Franţa, constituţia este de asemenea prima între legi şi judecătorii au acelaşi drept de a o considera drept bază a hotărârilor lor; dar în exercitarea acestui drept ei nu pot să nu încalce un altul mai sfânt decât dreptul lor: acela al societăţii în numele căreia acţionează. Aici, raţiunea obişnuită trebuie să cedeze în faţa raţiunii de stat.
În America, unde naţiunea poate oricând, schimbând constituţia, să-şi reducă magistraţii la ascultare, o asemenea primejdie nu este de temut. În această privinţă, politica şi logica sunt deci în acord şi atât poporul, cât şi judecătorul îşi păstrează privilegiile.
Când în faţa tribunalelor din Statele Unite este invocată o lege pe care judecătorul o consideră contrară constituţiei, el poate să refuze aplicarea ei. Acest drept este singurul caracteristic magistraţilor americani, dar din el decurge o mare influenţă politică.
Există într-adevăr foarte puţine legi care prin natura lor să scape mult timp analizei judiciare, pentru că foarte puţine dintre ele nu lovesc un interes individual pe care apărătorii pot şi trebuie să-l invoce în faţa tribunalului.
Or, din ziua în care judecătorul refuză să aplice o lege într-un proces, ea pierde în acel moment o parte din forţa sa morală. Cei lezaţi sunt avertizaţi că există un mijloc de a te sustrage obligaţiei de a-i da ascultare: se înmulţesc procesele şi legea devine inoperantă. Şi atunci din două una: ori poporul schimbă constituţia, ori legislativul îşi retrage legea.
Deci, americanii au încredinţat tribunalelor lor o imensă putere politică; dar obligându-i să atace legile doar prin mijloace judiciare, au diminuat cu mult pericolele acestei puteri.
Dacă judecătorul ar fi putut să atace legile dintr-un punct de vedere teoretic şi general; dacă ar fi putut lua iniţiativa şi să-l cenzureze pe legiuitor, ar fi intrat cu strălucire pe scena politică; devenit campion sau adversar al unui partid, ar fi chemat toate pasiunile care divid ţara să participe la luptă. Dar când judecătorul atacă legea într-o dezbatere neînsemnată şi într-o aplicare specifică, publicul nu sesizează importanţa atacului. Hotărârea lui n-are drept scop decât acela de a lovi un interes individual; legea este lezată doar întâmplător.
De altfel, legea astfel cenzurată nu este anulată: forţa ei morală este diminuată, dar efectul ei material nu este suspendat. Doar cu timpul, şi după loviturile repetate ale jurisprudenţei, ea sucombă în cele din urmă.
Mai mult, se înţelege astfel cu uşurinţă că încredinţând interesului individual sarcina de a cenzura legile, legând intim procesul făcut legii cu procesul făcut persoanei, e cert că legislaţia nu va fi atacată cu uşurinţă. În acest sistem, ea nu mai este expusă agresiunilor zilnice ale partidelor. Semnalând erorile legiuitorilor, se răspunde unei nevoi reale: se porneşte de la un fapt pozitiv şi măsurabil, pentru că el trebuie să servească drept bază într-un proces.
Nu-mi dau seama dacă acest mod de a acţiona al tribunalelor americane, fiind cel mai prielnic ordinii publice, nu este totodată şi cel mai propice libertăţii.
Dacă judecătorul nu l-ar putea ataca pe legiuitor decât frontal, ar exista momente când s-ar teme s-o facă; ar exista altele când spiritul partizan l-ar împinge să îndrăznească a o face în fiecare zi. Astfel s-ar ajunge la situaţia în care legile ar fi atacate când puterea de la care emană ar fi slabă, şi lumea li s-ar supune fără a crâcni când ea ar fi puternică; adică, deseori legile ar fi atacate când ar fi mai util să fie respectate, şi ar fi respectate de îndată ce ar fi lesne ca în numele lor să se producă oprimarea.
Dar judecătorul american este adus fără voia lui pe terenul politicii. El judecă legea numai pentru că trebuie să judece un proces şi el nu poate să nu judece acest proces. Problema politică pe care el trebuie s-o rezolve e legată de interesul părţilor şi el nu poate refuza să se pronunţe fără a împieta asupra justiţiei. Tocmai împlinindu-şi riguros datoriile impuse profesiei de magistrat el îşi împlineşte misiunea cetăţenească. E adevărat că, în acest fel, cenzura judiciară, exersată de tribunale asupra legislaţiei, nu se poate extinde fără distincţie la toate legile, deoarece există unele care nu pot niciodată să dea naştere acestui mod de contestare precis formulat care este numit proces. Şi, chiar dacă o asemenea contestare este posibilă, se poate imagina că nu va exista nicio persoană care să dorească să sesizeze tribunalele.
Americanii au simţit des acest inconvenient, dar au lăsat remediul incomplet din teama de a nu-i acorda în toate cazurile o eficacitate primejdioasă.
Restrânsă în limitele sale, puterea acordată tribunalelor americane de a se pronunţa asupra neconstituţionalităţii legilor este încă una din cele mai puternice bariere care a fost vreodată înălţată împotriva tiraniei adunărilor politice.


ALTE PUTERI ACORDATE JUDECĂTORILOR AMERICANI

În Statele Unite toţi cetăţenii au dreptul să-i acuze pe funcţionarii publici în faţa tribunalelor ordinare. – Cum uzează ei de acest drept. – Art. 75 din constituţia franceză a anului VIII. – Americanii şi englezii nu pot înţelege rostul acestui articol.

Nu ştiu dacă mai e nevoie să spun că la un popor liber, cum sunt americanii, toţi cetăţenii au dreptul să-i acuze pe funcţionarii publici în faţa judecătorilor obişnuiţi şi toţi judecătorii au dreptul să-i condamne pe funcţionarii publici, într-atât este de natural acest lucru.
Nu înseamnă că li se acordă un privilegiu special tribunalelor dacă li se permite pedepsirea agenţilor puterii executive, când aceştia încalcă legea. Ar însemna să li se răpească un drept natural dacă li s-ar interzice acest lucru.
Nu mi s-a părut că în Statele Unite, făcându-i pe toţi funcţionarii răspunzători în faţa tribunalelor, s-ar fi slăbit astfel puterile guvernului.
Dimpotrivă, mi s-a părut că, acţionând astfel, americanii au sporit respectul datorat guvernanţilor, aceştia dându-şi mult mai multă osteneală să evite critica.
N-am observat nici ca în Statele Unite să se intenteze multe procese politice, lucru pe care mi-l explic cu uşurinţă. Un proces este întotdeauna, oricare ar fi natura sa, o treabă dificilă şi costisitoare. E lesne să acuzi un om public în ziare, dar nu te hotărăşti, fără temeiuri grave, să-l citezi în faţa justiţiei. Pentru a urmări juridic un funcţionar trebuie să ai deci un motiv îndreptăţit de plângere; şi funcţionarii nu dau prilejul unui asemenea motiv când se tem că vor fi urmăriţi.
Aceasta nu ţine de forma republicană pe care au adoptat-o americanii, căci aceeaşi experienţă se poate face zilnic în Anglia.
Aceste două popoare n-au considerat că şi-au asigurat independenţa permiţând judecarea principalilor agenţi ai puterii. Ei s-au gândit că libertatea ar putea fi garantată mai curând prin mici procese, la îndemâna oricărui cetăţean decât prin proceduri majore la care nu se recurge niciodată sau care sunt folosite prea târziu.
În Evul Mediu era foarte dificil să-i capturezi pe delincvenţi şi când judecătorii îi prindeau pe unii, îi supuneau uneori pe aceşti nenorociţi la chinuri groaznice; ceea ce nu diminua numărul vinovaţilor. De atunci încoace s-a descoperit că făcând justiţia mai sigură şi în acelaşi timp mai blândă, ea ar putea deveni mai eficientă.
Americanii şi englezii consideră că arbitrarul şi tirania trebuie tratate la fel cu furtul: să fie facilitată urmărirea şi să se îmblânzească pedeapsa.
În anul VIII al Republicii franceze a apărut o constituţie în care articolul 75 era astfel conceput: „Agenţii guvernului, alţii decât miniştrii, nu pot să fie urmăriţi pentru fapte legate de funcţia lor decât în virtutea unei decizii a Consiliului de stat; în acest caz urmărirea are loc în faţa tribunalelor ordinare”.
Constituţia anului VIII a dispărut, dar nu şi acest articol al ei care s-a păstrat şi este încă invocat, în fiecare zi, împotriva îndreptăţitelor reclamaţii ale cetăţenilor.
Am încercat adesea să-i fac pe englezi sau pe americani să înţeleagă sensul acestui articol 75 şi mi-a fost întotdeauna foarte greu să reuşesc.
Ceea ce observau ei în primul rând era că, în Franţa, Consiliul de stat fiind un mare tribunal şi situat în centrul regatului, a trimite în faţa lui în mod preliminar pe toţi reclamanţii însemna un fel de tiranie.
Dar când încercam să-i fac să înţeleagă că acel Consiliu de stat nu era un corp judecătoresc în sensul obişnuit al cuvântului ci un corp administrativ ai cărui membri depindeau de rege, în aşa fel încât regele, după ce ordonase în mod suveran unuia din slujitorii săi, numit prefect, să comită o inechitate putea comanda suveran altui slujitor, numit consilier de stat, să împiedice pedepsirea primului; când le spuneam că cetăţeanul lezat din ordinul suveranului e obligat să-i ceară tot suveranului autorizaţia de a i se face dreptate, refuzau să creadă asemenea enormităţi şi mă acuzau de minciună şi ignoranţă.
Se întâmpla adesea în vechea monarhie ca parlamentul să decreteze arestarea funcţionarului public care se făcuse vinovat de un delict. Uneori autoritatea regală intervenea, anulând procedura. Despotismul se arăta pe faţă şi ascultarea însemna doar supunerea în faţa forţei.
Deci, am dat bine înapoi de la punctul la care ajunseseră înaintaşii noştri; căci permitem făptuirea, sub pretextul justiţiei şi consacrarea în numele legii, a ceea ce înainte numai violenţa impunea.
Capitolul VII.
DESPRE JUSTIŢIA POLITICĂ ÎN STATELE UNITE
Ce înţelege autorul prin justiţie politică. – Cum este înţeleasă justiţia politică în Franţa, în Anglia, în Statele Unite. – în America, judecătorul politic nu se ocupă decât de funcţionarii publici. – El pronunţă mai curând destituiri decât pedepse. – Justiţia politică, mijloc obişnuit de guvernare. – Justiţia politică, aşa cum este ea înţeleasă în Statele Unite este, deşi blândă, sau poate din cauză că este blândă, o armă foarte puternică în mâinile majorităţii.


Înţeleg prin justiţie politică decizia pronunţată de un corp politic momentan învestit cu dreptul de a judeca.
În guvernările absolutiste e inutil să se dea justiţiei forme extraordinare: suveranul, în numele căruia este urmărit acuzatul, fiind stăpânul tribunalelor ca şi a tot ce există, n-are nevoie să-şi caute garanţii în altă parte decât în concepţia existentă despre putere. Singura sa teamă posibilă este aceea ca să nu fie încălcate aparenţele exterioare ale justiţiei şi ca autoritatea lui să nu fie dezonorată prin dorinţa de a o întări.
Dar în cea mai mare parte a ţărilor libere, unde majoritatea nu poate niciodată acţiona asupra tribunalelor, aşa cum ar face-o un suveran absolut, s-a întâmplat uneori ca puterea judiciară să fie lăsată să încapă momentan chiar în mâinile reprezentanţilor societăţii. S-a preferat să se confunde astfel, pentru un scurt timp, puterile decât să se violeze principiul necesar al unităţii de guvernare. Anglia, Franţa, Statele Unite au introdus în legile lor justiţia politică: este interesant de examinat ce foloase au tras aceste trei mari popoare de pe urma ei.
În Anglia şi în Franţa camera pairilor este şi curtea supremă de justiţie penală a naţiunii. Ea nu judecă toate delictele politice, dar le poate judeca pe toate.
Alături de camera pairilor mai există o putere politică, învestită cu dreptul de a acuza. Singura diferenţă care există, în această privinţă între cele două ţări, este următoarea: în Anglia deputaţii pot acuza pe cine doresc în faţa pairilor; în timp ce în Franţa ei nu pot urmări în felul acesta decât pe miniştrii regelui.
În rest, în ambele ţări, camera pairilor găseşte la dispoziţia sa toate legile penale pentru a-i pedepsi pe delincvenţi.
În Statele Unite, ca şi în Europa, una din cele două ramuri ale puterii legislative este învestită cu dreptul de a acuza, cealaltă cu dreptul de a judeca. Reprezentanţii denunţă vinovatul, Senatul îl pedepseşte.
Dar Senatul nu poate fi sesizat decât de reprezentanţi, iar reprezentanţii nu pot acuza în faţa lui decât pe funcţionarii publici. Astfel Senatul are o competenţă mai restrânsă decât camera pairilor din Franţa şi Camera Reprezentanţilor are un drept de acuzare mai larg decât deputaţii noştri.
Dar iată cea mai mare diferenţă care există între America şi Europa: în Europa tribunalele politice pot aplica toate dispoziţiile Codului penal; în America dacă unui vinovat i s-a retras învestitura oficială şi a fost declarat nedemn să mai ocupe în viitor vreo altă funcţie politică, dreptul lor a fost epuizat şi începe misiunea tribunalelor ordinare.
Să presupunem că preşedintele Statelor Unite a comis o crimă de înaltă trădare.
Camera Reprezentanţilor îl acuză, senatorii pronunţă demiterea lui. Apoi el compare în faţa unui juriu, care este singurul în măsură să-l priveze de libertate sau să-i ia viaţa.
Acest lucru aruncă o lumină puternică asupra subiectului care ne preocupă.
Introducând justiţia politică în legile lor, europenii au vrut să-i poată judeca pe marii criminali, indiferent de originea, rangul sau puterea lor în stat. Pentru ca să izbutească, au reunit deocamdată în sânul unui mare corp politic toate prerogativele tribunalelor.
Legislatorul a devenit astfel magistrat; el a putut stabili delictul, a putut să-l încadreze şi să-l pedepsească. Dându-i drepturile judecătorului, legea i-a impus toate îndatoririle şi l-a obligat să respecte toate formele justiţiei.
Când un tribunal politic, francez sau englez, judecă un funcţionar public şi pronunţă împotriva lui o condamnare, el îl demite de fapt din toate funcţiile şi poate să-l declare nedemn de a mai ocupa vreo funcţie în viitor: dar aici destituirea şi interdicţia politică sunt o consecinţă a deciziei şi nu decizia însăşi.
Deci, în Europa, justiţia politică este mai degrabă un act judiciar, decât o măsură administrativă.
În Statele Unite se constată contrariul şi este uşor să te convingi că acolo justiţia politică este mai degrabă o măsură administrativă decât un act judiciar.
Este adevărat că decizia Senatului este judiciară în formă; pentru a o pronunţa, senatorii sunt obligaţi să se conformeze formalităţilor şi uzanţelor procedurale. Ea mai este judiciară prin motivele pe care se întemeiază;
în general, Senatul este obligat să ia ca bază un delict de drept comun. Dar este administrativă prin obiectul ei.
Dacă scopul principal al legiuitorului american ar fi fost într-adevăr să doteze un corp politic cu o mare putere judiciară, nu şi-ar fi restrâns acţiunea la cercul funcţionarilor publici, deoarece cei mai periculoşi inamici ai statului pot să n-aibă vreo funcţie: acest lucru este cu atât mai adevărat în republici, unde protecţia partidelor contează în primul rând şi unde foarte des ai mai multe avantaje dacă n-ai nicio putere legală.
Dacă legiuitorul american ar fi vrut să dea societăţii înseşi dreptul de a preveni, prin teama de pedeapsă, marile delicte, aşa cum procedează un judecător, ar fi pus la dispoziţia tribunalelor politice toate resursele Codului penal; dar nu le-a oferit decât o armă incompletă şi care nu-i poate pedepsi pe cei mai periculoşi criminali. Deoarece puţin îi pasă de o sentinţă de interdicţie politică celui care vrea să răstoarne legea însăşi.
Deci scopul principal al justiţiei politice în Statele Unite este acela de a-i retrage puterea celui care o foloseşte rău şi de a-l împiedica pe acest cetăţean să mai fie învestit pe viitor. Este, după cum se vede, un act administrativ căruia i s-a dat solemnitatea unei decizii.
Deci, în acest domeniu, americanii au creat o formă mixtă. Ei au dat destituirii administrative toate garanţiile justiţiei politice şi au retras justiţiei politice cele mai mari rigori ale ei.
Odată ce ne-am fixat asupra acestui punct, totul se leagă; descoperim atunci de ce constituţiile americane îi supun pe toţi funcţionarii civili jurisdicţiei Senatului şi îi exceptează pe militari, ale căror delicte sunt totuşi mai periculoase. În structura civilă, americanii n-au, ca să spunem aşa, funcţionari revocabili: unii sunt inamovibili, alţii deţin drepturile de la un mandat care nu poate fi abrogat. Pentru a li se putea lua puterea, trebuie deci ca toţi să fie judecaţi. Dar militarii depind de şeful statului, care este el însuşi un funcţionar civil. Lovindu-l pe şeful statului, ei sunt cu toţii atinşi de aceeaşi lovitură.
Acum, dacă vom compara sistemul european şi sistemul american în efectele pe care le produce sau poate să le producă, vom descoperi diferenţe nu mai puţin sensibile.
În Franţa şi în Anglia, justiţia politică este considerată o armă extraordinară de care societatea se serveşte doar pentru a se salva în momentele de mare pericol.
Nu se poate nega că justiţia politică, aşa cum este înţeleasă în Europa, violează principiul conservator al diviziunii puterilor, şi că ameninţă neîntrerupt libertatea şi viaţa oamenilor.
În Statele Unite, justiţia politică nu încalcă decât indirect principiul separării puterilor; nu ameninţă deloc existenţa cetăţenilor; nu planează – ca în Europa – deasupra tuturor capetelor, de vreme ce nu-i loveşte decât pe aceia care, acceptând funcţii publice, se supun de la început tuturor rigorilor sale.
Este, în acelaşi timp, şi mai puţin redutabilă şi mai puţin eficientă.
În consecinţă, legiuitorii din Statele Unite nu au considerat-o ca pe un medicament foarte puternic împotriva marilor boli ale societăţii, ci ca pe un mijloc obişnuit de guvernare.
Din acest punct de vedere, ea exercită, poate, o influenţă reală mai mare asupra corpului social în America decât în Europa. Într-adevăr, nu trebuie să ne lăsăm înşelaţi de aparenta blândeţe a legislaţiei americane în privinţa justiţiei politice. În primul rând, e cazul să observăm că în Statele Unite tribunalul care pronunţă sentinţele este compus din aceleaşi elemente şi este supus aceloraşi influenţe ca şi corpul însărcinat cu acuzarea, ceea ce dă un impuls aproape de neînfrânt pasiunilor vindicative ale partidelor. Dacă judecătorii politici din Statele Unite nu pot să pronunţe pedepse atât de severe ca judecătorii politici din Europa, sunt totuşi mai puţine şanse ca să fii achitat de ei. Condamnarea este mai puţin grea, dar mai sigură.
Când au întemeiat tribunalele politice, europenii au avut ca scop principal pedepsirea vinovaţilor; americanii – să le ia puterea. Justiţia politică în Statele Unite este într-un anume fel o măsură preventivă. Judecătorul nu trebuie încătuşat în definiţii penale foarte precise.
Nimic nu e mai înspăimântător decât imprecizia legilor americane, când definesc delictele politice propriu-zise: „Delictele care motivează condamnarea preşedintelui (spune Constituţia Statelor Unite, secţiunea IV, art. 1) sunt înalta trădare, corupţia, sau alte mari crime şi delicte/’ Cele mai multe constituţii ale statelor sunt încă şi mai vagi.
„Funcţionarii publici – spune Constituţia din Massachusetts – vor fi condamnaţi pentru comportarea vinovată pe care au avut-o şi pentru proasta administrare. Toţi funcţionarii care au pus în pericol siguranţa statului, prin proasta administrare, corupţie, sau alte delicte, spune Constituţia din Virginia, vor putea fi acuzaţi de Camera Deputaţilor.” Există constituţii care nu specifică niciun delict, cu scopul de a lăsa să apese asupra funcţionarilor publici o responsabilitate nelimitată.
Dar ceea ce face ca legile americane să fie atât de temute decurge, aş îndrăzni să spun, chiar din caracterul lor blând.
Am văzut că în Europa destituirea unui funcţionar şi interdicţia lui politică sunt consecinţe ale pedepsei, în timp ce în America aceasta e însăşi pedeapsa. De aici rezultă următoarele: în Europa, tribunalele politice sunt învestite cu drepturi teribile pe care uneori nu ştiu cum să le folosească, şi li se întâmplă să nu pedepsească de teamă de a nu pedepsi prea tare. Dar în America, nimeni nu se dă înapoi de la pronunţarea unei pedepse care nu provoacă vaietele oamenilor; a condamna un duşman politic la moarte pentru a-i lua puterea este în ochii tuturor un asasinat oribil; a declara că adversarul e nedemn de a poseda această putere şi a i-o lua, lăsându-i libertatea şi viaţa, poate să pară rezultatul onest al unei lupte.
Or, această sentinţă, atât de uşor de pronunţat, este totuşi culmea nenorocirii pentru cei cărora ea li se aplică. Marii delincvenţi vor sfida, fără îndoială, rigorile-i zadarnice; oamenii obişnuiţi vor vedea în sentinţă distrugerea poziţiei lor, un atentat la onoarea lor şi care-i condamnă la o ruşinoasă trândăvie mai rea decât moartea.
În Statele Unite, judecata politică exercită deci asupra vieţii societăţii o influenţă cu atât mai mare cu cât pare mai puţin de temut. Ea nu acţionează direct asupra celor care sunt guvernaţi, dar face ca majoritatea să fie în întregime stăpână pe cei care o guvernează; ea nu dă legiuitorului o imensă putere de care nu ar putea uza decât în zilele de criză; îi dă posibilitatea să aibă o putere moderată şi permanentă, pe care o poate folosi zilnic. Dacă forţa este mai puţin mare, folosirea ei este, pe de altă parte, mai comodă şi abuzul mai uşor de comis.
Împiedicând tribunalele politice să pronunţe pedepse judiciare, mi se pare deci că americanii au prevenit mai degrabă consecinţele cele mai grele ale tiraniei legislative decât tirania propriu-zisă. Şi nu ştiu, dacă, la urma urmelor, justiţia politică, aşa cum este ea înţeleasă în Statele Unite nu este arma cea mai formidabilă care a fost pusă vreodată în mâinile majorităţii.
Când republicile americane vor începe să degenereze, cred că acest lucru va fi uşor de sesizat, va fi suficient de văzut dacă numărul proceselor politice este în creştere. (N)
Capitolul VIII.
DESPRE CONSTITUŢIA FEDERALĂ
Până acum am considerat fiecare stat ca un întreg şi am arătat diferitele resorturi pe care le acţionează poporul, precum şi mijloacele de care se foloseşte. Dar toate aceste state pe care le-am considerat independente sunt totuşi obligate să se supună, în anumite cazuri, unei autorităţi superioare, care este cea a Uniunii. A sosit momentul să examinăm partea de suveranitate care este cedată Uniunii şi să examinăm rapid Constituţia federală.


ISTORICUL CONSTITUŢIEI FEDERALE

Originea primei Uniuni. – Slăbiciunea sa. – Congresul face apel la puterea constituantă. – Intervalul de doi ani care se scurge între acest moment şi cel în care noua constituţie este promulgată.

Cele treisprezece colonii care au scuturat simultan jugul englez la sfârşitul secolului trecut aveau, cum am mai spus, aceeaşi religie, aceeaşi limbă, aceleaşi moravuri, aproape aceleaşi legi; luptau contra unui duşman comun: aveau deci puternice motive pentru a stabili o legătură strânsă între ele şi pentru a se contopi într-o singură şi aceeaşi naţiune.
Dar, fiecare dintre ele, având dintotdeauna o existenţă separată şi o administraţie gata constituită, îşi crease interese şi deprinderi specifice şi era potrivnică unei uniuni trainice şi complete care ar fi făcut să dispară însemnătatea ei individuală într-un prestigiu comun. De aici, două tendinţe opuse: una care-i îndemna pe anglo-americani să se unească şi alta care-i îndemna să se despartă.
Cât a durat războiul cu patria-mamă necesitatea a făcut să precumpănească principiul uniunii. Şi deşi legile care constituiau această uniune erau defectuoase, legătura comună subzista în pofida lor.
Dar de îndată ce s-a încheiat pacea, viciile legislaţiei au ieşit la iveală: părea că statul se va descompune dintr-odată. Fiecare colonie, devenind republică independentă, a pus mâna pe întreaga suveranitate. Guvernul federal, pe care însăşi constituţia sa îl condamna la slăbiciune şi pe care sentimentul primejdiei colective nu-l mai susţinea, şi-a văzut pavilionul pradă insultelor marilor popoare europene, în timp ce el nu avea destule resurse pentru a face faţă popoarelor indiene şi pentru a plăti dobânzile datoriilor contractate în timpul războiului pentru Independenţă. Gata să dispară, şi-a declarat oficial neputinţa şi a făcut apel la puterea constituantă.
Dacă vreodată America a ştiut să se ridice pentru câteva clipe la acea înaltă treaptă a gloriei unde imaginaţia orgolioasă a locuitorilor săi ar dori s-o situeze mereu, aceasta s-a întâmplat în acel moment suprem în care puterea naţională tocmai abdicase, oarecum, de la supremaţia ei.
Lupta energică a unui popor pentru cucerirea independenţei este un spectacol pe care l-au putut oferi toate secolele. De altfel, s-au exagerat mult eforturile făcute de americani pentru a se sustrage jugului englez. Despărţite de duşmanii lor prin 1300 de leghe marine, ajutate de un aliat puternic, Statele Unite şi-au datorat victoria mai curând poziţiei lor decât valorii militare sau patriotismului cetăţenilor săi. Cine ar îndrăzni să compare războiul din America cu războaiele Revoluţiei franceze, eforturile americane cu ale noastre, când Franţa, fiind ţinta atacurilor întregii Europe, fără bani, fără credite, fără aliaţi, îşi trimitea a douăzecea parte din populaţie să înfrunte duşmanul, stingând cu o mână incendiul ce-i devora fiinţa şi înălţând cu alta torţa pe care o rotea în jurul ei? Dar ceea ce este nou în istoria societăţii este să vezi un mare popor, avertizat de legiuitorii săi că mecanismele guvernării sunt pe punctul de a se opri, întorcându-şi fără grabă şi fără teamă privirile asupra sa, măsurând profunzimea răului şi stăpânindu-se timp de doi ani buni pentru a avea răgazul de a găsi leacul; şi când remediul a fost găsit să vezi că se supune de bunăvoie, fără ca lumea să verse o lacrimă sau vreo picătură de sânge.
Când s-a făcut simţită imperfecţiunea primei Constituţii federale, efervescenţa pasiunilor politice născute de revoluţie se calmase în parte şi toţi marii oameni pe care-i crease erau încă în viaţă. A fost un noroc dublu pentru America. Adunarea puţin numeroasă care s-a însărcinat să elaboreze a doua Constituţie cuprindea cele mai strălucite spirite şi cele mai nobile caractere care au existau vreodată în Lumea Nouă. Era prezidată de George Washington.
După lungi şi mature deliberări, această comisie naţională a oferit poporului spre adoptare corpul legilor organice după care se conduce Uniunea şi în zilele noastre. Succesiv, au adoptat-o toate statele. Noul guvern federal a intrat în funcţie în 1789, după doi ani de interregn. Deci revoluţia americană s-a încheiat tocmai în momentul în care începea a noastră.


TABLOU SUMAR AL CONSTITUŢIEI FEDERALE

Diviziunea puterilor între suveranitatea federală şi suveranitatea statelor. – Guvernul statelor ţine de dreptul comun; – guvernul federal este excepţia.

O primă dificultate a apărut, probabil, spiritului american. Este vorba despre împărţirea suveranităţii în aşa fel încât statele care formau Uniunea să continue să se autoguverneze în tot ceea ce priveşte doar prosperitatea lor internă, fără ca naţiunea întreagă, reprezentată de Uniune, să înceteze să constituie un corp şi să facă faţă tuturor nevoilor generale. Problemă complexă şi greu de rezolvat.
Era imposibil să se reglementeze dinainte, într-o manieră exactă şi completă, partea de putere care urma să revină celor două guverne care aveau să-şi împartă suveranitatea. Cine poate să prevadă toate amănuntele vieţii unui popor?
Datoriile şi drepturile guvernului federal erau simple şi destul de uşor de definit, pentru că Uniunea fusese creată cu scopul de a răspunde câtorva mari necesităţi generale. Datoriile şi drepturile guvernelor diferitelor state erau, dimpotrivă, multiple şi complicate, pentru că guvernul pătrundea în toate detaliile vieţii sociale.
Au fost deci definite cu grijă atribuţiile guvernului federal, şi s-a declarat că tot ce nu este cuprins în această definiţie intră în atribuţiile guvernelor statelor. Astfel, guvernarea diferitelor state a rămas dreptul lor comun; guvernarea federală a devenit excepţia.
Dar cum se prevedea că, în practică, se vor putea ridica unele probleme relativ la limitele exacte ale acestei guvernări excepţionale şi că ar fi periculos să se lase rezolvarea acestor probleme în seama tribunalelor ordinare instituite în diverse state de către chiar aceste state, a fost creată o înaltă curte federală, tribunal unic, care avea printre atribuţii menţinerea între cele două guverne rivale a separaţiei puterilor, aşa cum fusese reglementată prin Constituţie.


ATRIBUŢIILE GUVERNULUI FEDERAL

Puterea acordată guvernului federal de a face pace, război, de a stabili taxele generale. – Chestiunile de politică internă de care se poate ocupa. – Guvernul Uniunii, mai centralizat în unele privinţe decât guvernarea regală sub vechea monarhie franceză.

În relaţiile dintre ele, popoarele sunt doar indivizi. O naţiune are nevoie de un guvern unic, mai cu seamă pentru a se impune favorabil în faţa străinilor.
Deci, i s-a acordat Uniunii dreptul exclusiv de a încheia pace sau de a face război; de a încheia tratate comerciale; de a mobiliza armata şi de a echipa flota.
Necesitatea unui guvern naţional nu se face atât de imperios simţită în privinţa treburilor interne ale societăţii.
Există totuşi anumite interese generale pe care doar o autoritate generală le poate asigura cu folos.
A fost lăsat în seama Uniunii dreptul de a regla tot ce se raportează la valoarea banilor; a fost însărcinată să se ocupe de poştă; i s-a dat dreptul să deschidă mari căi de comunicaţie care să unească diversele părţi ale teritoriului.
În general, guvernele diferitelor state au fost considerate libere în sfera lor; totuşi, ele puteau abuza de această independenţă şi compromite prin măsuri imprudente securitatea întregii Uniuni; în aceste cazuri rare, definite în prealabil, i s-a permis guvernului federal să intervină în treburile interne ale statelor. Astfel, recunoscând fiecărei republici confederate dreptul de a modifica sau de a-şi schimba legislaţia, i s-a interzis, totuşi, să emită legi retroactive şi să-şi creeze un corp nobiliar.
Şi, în sfârşit, pentru ca guvernul federal să-şi poată îndeplini obligaţiile care i-au fost impuse, i s-a acordat dreptul nelimitat de a percepe taxe.
Dacă analizăm cu atenţie separaţia puterilor aşa cum a stabilit-o constituţia federală, dacă pe de o parte examinăm partea de suveranitate pe care şi-au rezervat-o statele înseşi, iar pe de altă parte, acele atribuţii şi drepturi luate de Uniune, ne este uşor să constatăm că legislatorii federali îşi formaseră idei foarte clare şi corecte despre ceea ce am numit mai înainte centralizarea guvernamentală.
Statele Unite nu alcătuiesc doar o republică, ele alcătuiesc şi o confederaţie. Cu toate acestea, autoritatea naţională este, din anumite puncte de vedere, mai centralizată decât era în aceeaşi epocă în mai multe monarhii absolute din Europa. Am să citez doar două exemple.
În Franţa existau treisprezece instanţe suverane, care, de cele mai multe ori, aveau dreptul de a interpreta legea fără posibilitate de apel. Avea, în plus, câteva provincii numite teritorii de stat, care, după ce autoritatea suverană desemnată să reprezinte naţiunea ordona perceperea unui impozit, puteau să-i refuze concursul.
Uniunea nu are decât un singur tribunal pentru interpretarea legii şi o singură legislaţie pentru a o face; impozitul votat de reprezentanţii naţiunii este obligatoriu pentru toţi cetăţenii. Deci în aceste două puncte esenţiale, Uniunea este mai centralizată decât era monarhia franceză; şi cu toate acestea Uniunea nu este decât un mozaic de republici confederate.
În Spania, anumite provincii aveau dreptul să stabilească un sistem de vămuire propriu, drept care ţine prin însăşi esenţa sa de suveranitatea naţională.
În America, numai Congresul are dreptul să reglementeze raporturile comerciale dintre state. Deci, guvernul confederaţiei este mai centralizat în această privinţă decât cel din regatul spaniol.
Este adevărat că în Franţa, ca şi în Spania, puterea regală fiind totdeauna în stare să înfăptuiască, la nevoie chiar prin forţă, ceea ce constituţia regatului îi refuză de drept, se ajunge în cele din urmă la acelaşi lucru. Dar aici eu vorbesc despre teorie.


PUTERILE FEDERALE

După ce am circumscris guvernul federal în sfera sa de acţiune precis delimitată, trebuie să ştim cum va putea fi pus în mişcare în interiorul ei.


PUTERILE LEGISLATIVE

Deosebirile dintre alcătuirea Senatului şi cea a Camerei Reprezentanţilor. Divizarea corpului legislativ în două ramuri. – Diferenţe în modul de alcătuire al celor două Camere. – Principiul independenţei statelor e învingător în alcătuirea Senatului. – Principiul suveranităţii naţionale în alcătuirea Camerei Reprezentanţilor. – Constituţiile nu sunt logice când popoarele sunt tinere şi efectele ciudate care rezultă de aici.

În organizarea puterilor Uniunii, a fost urmat, în multe puncte, planul alcătuit de la început prin constituţia fiecărui stat.
Corpul legislativ federal al Uniunii a fost compus din Senat şi Camera Reprezentanţilor.
Spiritul de conciliere a făcut ca, în formarea fiecăruia dintre aceste corpuri, să fie urmate reguli diferite.
Am lăsat să se înţeleagă, mai înainte, că în momentul când s-a dorit alcătuirea Constituţiei federale, s-au făcut simţite două interese opuse. Aceste două interese au dat naştere la două opinii.
Unii voiau să facă din Uniune o ligă de state independente, un fel de congres, unde reprezentanţii unor popoare distincte vor veni să discute anumite puncte de interes comun.
Ceilalţi doreau să-i reunească pe toţi locuitorii fostelor colonii într-un singur şi acelaşi popor şi să le dea un guvern care, deşi va avea o sferă de activitate limitată, va putea acţiona înăuntrul ei ca singur şi unic reprezentant al naţiunii. Consecinţele practice ale acestor două teorii erau foarte diferite.
Astfel, dacă s-ar fi organizat o ligă şi nu un guvern naţional, dreptul de a decide ar fi revenit majorităţii statelor şi nicidecum majorităţi locuitorilor Uniunii, deoarece fiecare stat, mare sau mic, şi-ar fi păstrat astfel caracterul de putere independentă şi ar fi intrat în Uniune pe picior de perfectă egalitate.
Dimpotrivă, din momentul în care se considera că toţi locuitorii Statelor Unite alcătuiesc un unic şi acelaşi popor, era firesc ca numai majoritatea cetăţenilor să aibă rolul decisiv.
Se înţelege că statele mici nu puteau să fie de acord cu aplicarea acestei doctrine fără a renunţa la însăşi existenţa lor în ceea ce priveşte suveranitatea federală; deoarece dintr-o putere care ar fi participat la reglementare ele ar fi devenit o fracţiune neînsemnată a unui popor numeros. Primul sistem le-ar fi acordat o putere excesivă; al doilea le anula.
Aşa stând lucrurile, s-a întâmplat ceea ce se întâmplă de obicei când interesele se opun raţionamentelor: au fost adaptate regulile logicii. Legiuitorii au adoptat clauze intermediare care conciliau forţat două sisteme teoretic de neîmpăcat.
Principiul independenţei statelor a triumfat în alcătuirea Senatului; principiul suveranităţii naţionale, în alcătuirea Camerei Reprezentanţilor.
Fiecare stat a trebuit să trimită doi senatori în Congres şi un anume număr de reprezentanţi, proporţional cu populaţia.
Din acest aranjament a rezultat că, în zilele noastre, statul New York are patruzeci de reprezentanţi în Congres şi doar doi senatori; statul Delaware doi senatori şi un reprezentant. Deci, în Senat, statul Delaware este egal cu statul New York, în timp ce acesta are în Camera Reprezentanţilor o influenţă de patruzeci de ori mai mare decât primul. Astfel, se poate întâmpla ca minoritatea naţiunii care domină Senatul să paralizeze complet voinţa majorităţii reprezentată în cealaltă Cameră; ceea ce contrazice spiritul guvernării constituţionale.
Aceasta dovedeşte cât de dificil este şi cât de rar se reuşeşte legarea într-o manieră logică şi raţională a tuturor componentelor unei legislaţii.
De-a lungul timpului, se nasc în acelaşi popor interese diferite şi se consacră drepturi diverse. Când apoi trebuie stabilită o constituţie generală, fiecare din aceste interese şi drepturi formează tot atâtea obstacole naturale care se opun ca vreun principiu politic să fie urmărit în toate consecinţele sale. Deci, doar la naşterea unei societăţi poţi fi total logic în alcătuirea legilor. Când vedeţi că un popor se bucură de acest avantaj, nu vă grăbiţi să trageţi concluzia că este înţelept; gândiţi-vă mai curând că e tânăr.
În epoca în care s-a format constituţia federală nu existau printre anglo-americani decât două interese net opuse unul altuia: interesul individualizării fiecărui stat şi interesul unirii întregului popor; şi a trebuit să se ajungă la un compromis.
Trebuie totuşi să recunoaştem că această parte a constituţiei n-a produs până acum relele la care ne putem aştepta.
Toate statele sunt tinere; sunt apropiate unele de altele; au moravuri, idei şi nevoi omogene; deosebirea care rezultă din întinderea lor diferită nu este suficientă pentru a face ca interesele lor să fie foarte opuse. Aşa încât nu s-a întâmplat niciodată ca statele mici să se asocieze în Senat împotriva planurilor celor mari. De altfel, există o forţă atât de puternică în exprimarea legală a voinţelor întregului popor, încât, dacă majoritatea se exprimă prin Camera Reprezentanţilor, Senatul devine destul de slab faţă de ea.
Apoi, să nu uităm că nu depindea de legislatorii americani să facă o singură şi aceeaşi naţiune din poporul căruia voiau să-i dea legi. Scopul constituţiei federale n-a fost să distrugă existenţa statelor, ci numai să o restrângă. Din momentul în care acestor corpuri secundare li se lăsa o putere reală (şi era imposibil să le fie retrasă), se renunţa de la bun început la folosirea obişnuită a constrângerii pentru a le supune voinţei majorităţii. Acestea o dată stabilite, introducerea forţelor lor individuale în mecanismele guvernării federale nu avea nimic extraordinar. Nu făcea decât să se constate un fapt existent, acela al unei puteri recunoscute care trebuie menajată şi nu violentată.


ALTE DEOSEBIRI ÎNTRE SENAT ŞI CAMERA REPREZENTANŢILOR

Senatul numit de legiuitorii din provincii. – Reprezentanţii numiţi de popor. – Două trepte de alegeri pentru primul. – Una singură pentru a doua. – Durata diferitelor mandate. – Atribuţii.

Senatul nu se deosebeşte de cealaltă Cameră doar prin principiul reprezentării, ci şi prin felul în care este ales, prin durata mandatului şi prin caracterul atribuţiilor.
Camera Reprezentanţilor e numită de popor; Senatul de legiuitorii fiecărui stat.
Prima este produsul alegerilor directe, al doilea al alegerilor în două etape.
Mandatul reprezentanţilor durează doar doi ani; cel al senatorilor, şase.
Camera Reprezentanţilor nu are decât funcţii legislative; ea nu participă la puterea judecătorească decât acuzându-i pe funcţionarii publici; Senatul contribuie la elaborarea legilor; el judecă delictele politice care-i sunt deferite de Camera Reprezentanţilor; în plus, el este marele consiliu executiv al naţiunii. Tratatele încheiate de preşedinte trebuie să fie validate de Senat; opţiunile preşedintelui, pentru a deveni definitive, au nevoie de aprobarea aceluiaşi corp.


DESPRE PUTEREA EXECUTIVĂ

Dependenţa preşedintelui. – Electiv şi responsabil. – Preşedintele e liber în sfera sa, Senatul îl supraveghează şi nu-l conduce. – Retribuţia preşedintelui fixată în momentul în care-şi preia funcţia. – Veto suspensiv.

Legiuitorii americani aveau o sarcină dificilă de dus la bun sfârşit: ei doreau să creeze o putere executivă care să depindă de majoritate şi care să fie totuşi destul de puternică pentru ca să acţioneze liber în sfera ei.
Menţinerea formei republicane pretindea ca reprezentantul puterii executive să fie supus voinţei naţionale.
Preşedintele este un magistrat ales. Onoarea sa, bunurile sale, libertatea şi viaţa sa sunt chezaşe pentru corecta folosire a puterii sale. Exercitându-şi această putere el nu este, de altfel, complet independent: Senatul îl supraveghează în relaţiile lui cu puterile străine, ca şi în distribuirea funcţiilor; în aşa fel încât el să nu poată fi corupt, nici să poată corupe.
Legiuitorii Uniunii au înţeles că puterea executivă nu-şi va putea îndeplini demn şi cu folos datoria, dacă nu vor izbuti să-i ofere mai multă stabilitate şi mai multă putere decât îi acordase fiecare stat.
Preşedintele a fost numit pentru patru ani, şi a putut fi reales. Având timp în faţa lui, a avut şi îndemnul de a munci pentru binele public şi mijloacele pentru a-l înfăptui.
Preşedintele a devenit singurul şi unicul reprezentant al puterii executive a Uniunii. S-a evitat chiar subordonarea voinţei sale voinţei unui consiliu: mijloc periculos care, slăbind acţiunea guvernului, diminuează responsabilitatea guvernanţilor. Senatul are dreptul să anuleze deciziile preşedintelui, dar n-are cum să-l oblige să acţioneze, nici cum să împartă cu el puterea executivă.
Acţiunea legislativului asupra puterii executive poate fi directă: am văzut că americanii au avut grijă ca ea să nu se exercite. Ea poate fi, de asemeni, indirectă.
Privând funcţionarul public de leafa lui, Camerele îi pot afecta o parte din independenţă; stăpâne pe elaborarea legilor, ne putem teme că ele îi vor lua încetul cu încetul partea de putere pe care constituţia a dorit să le-o rezerve.
Această dependenţă a puterii executive este unul din viciile inerente constituţiilor republicane. Americanii n-au putut distruge panta pe care alunecă adunările legislative acaparând guvernarea, dar au făcut ca această pantă să fie mai puţin abruptă.
Retribuţia preşedintelui este fixată, odată cu intrarea sa în funcţie, pentru tot timpul cât va dura magistratura sa. Mai mult, preşedintele este înarmat cu un veto suspensiv care-i permite să oprească aprobarea unor legi care ar putea distruge partea de independenţă atribuită lui de constituţie. Dar lupta între preşedinte şi legislativ nu poate fi decât inegală, pentru că acesta din urmă, perseverând în planurile sale, este întotdeauna în stare să învingă rezistenţa care i se opune; dar veto-ul suspensiv are măcar forţa de a obliga legislativul să ia totul de la început; îl sileşte să reconsidere problema şi, de data aceasta, soluţia nu poate fi adoptată decât cu o majoritate de două treimi. De altfel, acest veto este un fel de apel către popor. Puterea executivă care, fără această garanţie ar fi putut fi oprimată în secret, îşi pledează atunci cauza şi-şi expune argumentele. Dar dacă legislativul persistă în planurile sale, nu va putea oare să învingă rezistenţa care i se opune? La aceasta răspund că în constituţiile tuturor popoarelor, de orice fel ar fi aceste constituţii, există un punct în care legiuitorul e obligat să aibă încredere în bunul-simţ şi în virtutea concetăţenilor săi. Acest punct este mai apropiat şi mai vizibil în republici, mai îndepărtat şi învăluit cu grijă în regimurile monarhice; dar îl regăsim întotdeauna undeva. Nu există ţară în care legea să poată prevedea totul şi în care instituţiile să poată înlocui raţiunea şi moravurile.


ÎN CE FEL SE DEOSEBEŞTE POZIŢIA PREŞEDINTELUI STATELOR UNITE DE CEA A UNUI REGE CONSTITUŢIONAL DIN FRANŢA

În Statele Unite, puterea executivă e limitată şi excepţională, la fel ca şi suveranitatea în numele căreia acţionează. – În Franţa, puterea executivă şi suveranitatea sunt atotcuprinzătoare. – Regele este şi unul dintre autorii legilor. – Preşedintele nu este decât executorul legii. —Alte deosebiri care provin din durata celor două puteri. – Preşedintele e stânjenit în sfera puterii executive. – În aceeaşi sferă regele e liber. – În pofida diferenţelor; Franţa seamănă mai mult cu o republică, decât Uniunea cu o monarhie. – Comparaţia între numărul de funcţionari care, în cele două ţări, depind de puterea executivă.

Puterea executivă joacă un rol atât de mare în soarta unei naţiuni, încât aş vrea să mă opresc aici o clipă, pentru a face mai bine să se înţeleagă ce loc ocupă ea la americani.
Pentru a înţelege clar şi precis care este poziţia preşedintelui Statelor Unite ar fi de folos s-o comparăm cu cea a unui rege din una din monarhiile constituţionale ale Europei.
În această comparaţie voi da puţină atenţie semnelor exterioare ale puterii; ele înşală ochiul observatorului într-o măsură mai mare decât îl luminează.
Când o monarhie se transformă încetul cu încetul într-o republică, puterea executivă îşi păstrează titlurile, onorurile, respectul, chiar şi banii, mult timp după ce a pierdut forţa reală. După ce tăiaseră capul unuia dintre regii lor şi îl izgoniseră pe altul, englezii continuau să îngenuncheze atunci când se adresau urmaşilor acestor suverani.
Pe de altă parte, când republicile cad sub jugul unui singur om, puterea continuă să pară simplă, lipsită de ostentaţie şi modestă în manifestările ei, ca şi cum nu s-ar fi ridicat încă deasupra celorlalţi. Când împăraţii dispuneau despotic de averea şi viaţa concetăţenilor lor, cei care li se adresau îi numeau Cezari iar ei cinau fără fast cu prietenii lor.
Trebuie deci abandonate aspectele superficiale pentru a pătrunde mai în profunzime.
În Statele Unite, suveranitatea e divizată între Uniune şi state, în timp ce la noi este unică şi compactă; de aici se naşte prima şi cea mai mare diferenţă pe care o observ între preşedintele Statelor Unite şi regele Franţei.
În Statele Unite, puterea executivă este limitată şi excepţională, ca şi suveranitatea în numele căreia acţionează; în Franţa, este atotcuprinzătoare aşa cum este şi suveranitatea.
Americanii au un guvern federal; noi avem un guvern naţional. Iată o primă cauză a inferiorităţii care rezultă din însăşi natura lucrurilor; dar nu este singura. Cea de a doua, în ordinea importanţei, este următoarea: se poate, la drept vorbind, defini suveranitatea prin dreptul de a emite legi.
În Franţa, regele este într-adevăr un element al suveranităţii, deoarece legile nu există dacă el refuză să le aprobe; în plus, mai este şi executorul legilor.
Preşedintele este şi el executorul legilor, dar el nu participă efectiv la elaborarea lor, pentru că refuzându-şi aprobarea, el nu le poate împiedica să existe. El nu este deci un element al suveranităţii, ci doar un agent al acesteia.
În Franţa, regele nu este numai un element al suveranităţii, el mai participă şi la formarea legislativului, care este celălalt element al ei. Participă numind membrii unei Camere şi curmând după bunul său plac mandatul celeilalte. Preşedintele Statelor Unite n-are niciun amestec în alcătuirea corpului legiuitor şi nu poate să-l dizolve.
Regele împarte cu membrii Camerelor dreptul de a propune legi.
Preşedintele nu are asemenea iniţiative.
Regele este reprezentat în sânul Camerelor printr-un anume număr de agenţi care-i expun părerile, îi susţin opiniile şi fac să precumpănească principiile sale de guvernare.
Preşedintele n-are acces în Congres ca şi miniştrii lui, şi doar pe căi indirecte poate face să pătrundă în acest mare corp influenţa şi opiniile sale.
Regele Franţei merge mână în mână cu legislativul, care nu poate acţiona fără el, tot aşa cum nici regele n-ar putea face ceva fără legislativ.
Preşedintele este plasat alături de legislativ, ca o putere inferioară şi dependentă.
În exerciţiul puterii executive propriu-zise, punct în care poziţia sa pare a semăna cel mai mult cu cea a regelui Franţei, preşedintele se află încă, din mai multe motive, într-o stare de inferioritate.
În primul rând, în Franţa, puterea regelui are faţă de cea a preşedintelui avantajul duratei. Or, durata este unul din principalele elemente ale forţei. Nu este iubit şi nu este temut decât ceea ce e destinat să existe mult timp.
Preşedintele Statelor Unite este un magistrat ales pentru patru ani. În Franţa, regele este un conducător ereditar.
În exerciţiul puterii executive, preşedintele Statelor Unite este mereu supus unei supravegheri pline de grijă. El pregăteşte tratatele, dar nu le încheie; el desemnează oameni pentru funcţii, dar nu-i numeşte.
Regele Franţei este un stăpân absolut în sfera puterii executive.
Preşedintele Statelor Unite răspunde pentru actele sale. Legea franceză afirmă că persoana regelui Franţei este inviolabilă.
Cu toate acestea, deasupra unuia ca şi a altuia, există o forţă conducătoare, cea a opiniei publice. Această autoritate e mai puţin definită în Franţa decât în Statele Unite; e mai puţin recunoscută, mai puţin prezentă în formulările legilor, dar în realitate ea există. În America, ea decurge din alegeri şi hotărâri; în Franţa, din revoluţii. Astfel, în pofida diversităţii, Franţa şi Statele Unite au în structura lor acest punct comun: opinia publică este de fapt puterea dominantă. Deci, principiul care generează legile este de fapt acelaşi la ambele popoare, deşi evoluţiile sale sunt mai mult sau mai puţin libere şi consecinţele care decurg sunt adeseori diferite. Acest principiu este prin natura sa esenţialmente republican. De aceea cred că Franţa cu regele său seamănă mai mult cu o republică, decât seamănă Uniunea cu preşedintele său cu o monarhie.
În tot ce-am expus până acum, am avut grijă să nu semnalez decât elementele esenţiale ale diferenţierii. Dacă aş fi vrut să intru în detalii, tabloul ar fi fost şi mai izbitor. Dar am prea multe de spus, pentru a nu dori să fiu scurt.
Am remarcat că puterea preşedintelui Statelor Unite nu se exercită decât în sfera unei suveranităţi limitate, în timp ce cea a regelui Franţei acţionează în cercul unei suveranităţi complete.
Aş fi putut arăta cum, în Franţa, puterea de guvernare a regelui, depăşindu-şi graniţele fireşti, oricât de întinse ar fi ele, pătrunde în mii de feluri în administrarea intereselor individuale.
Acestei surse de influenţă aş putea să-i alătur pe cea care rezultă din marele număr de funcţionari publici, care, aproape toţi, îşi datorează mandatul puterii executive. La noi, acest număr a depăşit toate limitele cunoscute: el se ridică la 138.000. Fiecare din aceste 138.000 de numiri trebuie considerată un element de forţă. Preşedintele nu are dreptul absolut de a numi în funcţiile publice şi aceste funcţii nu depăşesc 12.000.


CAUZE ACCIDENTALE CARE POT FACE SĂ CREASCĂ INFLUENŢA PUTERII EXECUTIVE

Uniunea are asigurată securitatea externă. – Politica de expectativă. – O armată de şase mii de soldaţi. – Doar câteva nave. – Preşedintele dispune de mari prerogative pe care nu are prilejul să le folosească. – Acolo unde are prilejul de a le exercita este slab.

Dacă puterea executivă este mai slabă în America decât în Franţa, cauza trebuie atribuită poate într-o mai mare măsură împrejurărilor, decât legii.
Puterea executivă a unei naţiuni îşi demonstrează abilitatea şi forţa în special în relaţiile sale cu străinătatea.
Dacă existenţa Uniunii ar fi neîncetat ameninţată, dacă marile ei interese ar fi mereu implicate în cele ale unor popoare puternice, s-ar vedea cum puterea executivă ar creşte în ochii opiniei publice prin ceea ce s-ar aştepta din partea ei şi prin ceea ce ar face ea.
E adevărat, preşedintele Statelor Unite este comandantul armatei, dar această armată numără 6000 de soldaţi; el comandă flota, dar această flotă e alcătuită doar din câteva vase; el dirijează relaţiile Uniunii cu celelalte naţiuni, dar Statele Unite nu au vecini. Izolate de restul lumii prin ocean, prea slabe deocamdată pentru a aspira la dominaţia mărilor, ele nu au niciun fel de duşman şi interesele lor se întâlnesc rar cu cele ale altor naţiuni de pe glob.
De aici reiese clar că practica guvernării nu poate fi apreciată doar în lumina teoriei.
Preşedintele Statelor Unite are prerogative aproape regale pe care nu are ocazia să le folosească şi drepturile pe care le are până în prezent sunt foarte restrânse: legile îi permit să fie puternic, circumstanţele îl menţin slab.
Dimpotrivă, autoritatea regală din Franţa datorează cea mai mare parte a puterii ei mai curând circumstanţelor decât legilor.
În Franţa, puterea executivă luptă neîncetat împotriva unor imense obstacole şi dispune de imense resurse pentru a le înlătura. Ea creşte din măreţia acţiunilor înfăptuite şi din însemnătatea evenimentelor pe care le dirijează, fără ca pentru aceasta să-şi modifice structura.
Dacă legile ar fi creat-o la fel de slabă şi ar fi limitat-o la fel de mult ca pe cea a Uniunii, influenţa ei tot ar deveni curând mult mai mare.


DE CE PREŞEDINTELE STATELOR UNITE N-ARE NEVOIE DE MAJORITATE ÎN CELE DOUĂ CAMERE PENTRU A CONDUCE TREBURILE UNIUNII

Există în Europa o axiomă bine stabilită, faptul că un rege constituţional nu poate guverna când opinia Camerelor legislative nu coincide cu a sa.
S-au văzut mulţi preşedinţi ai Statelor Unite care au pierdut sprijinul majorităţii în corpul legislativ, fără a fi obligaţi să abandoneze puterea şi fără ca societatea să sufere prea mult din cauza aceasta.
Am auzit citându-se acest fapt pentru a se demonstra independenţa şi forţa puterii executive în America. Ajunge să reflectăm câteva clipe ca să vedem, dimpotrivă, în acest fapt, dovada lipsei sale de putere.
Un rege din Europa are nevoie de sprijinul corpului legislativ pentru a-şi îndeplini misiunea impusă de constituţie, pentru că această misiune e imensă. Un rege constituţional din Europa nu este numai executorul legii: grija aplicării ei îi revine într-o măsură atât de mare, încât el poate, dacă legea îi este potrivnică, să-i paralizeze puterea. El are nevoie de Camere pentru a face legile, Camerele au nevoie de el pentru a le executa: sunt două puteri care nu pot trăi una fără alta: mecanismele conducerii s-ar bloca în momentul în care ar exista un dezacord între ele.
În America, preşedintele nu poate împiedica elaborarea legilor; şi nu se poate sustrage obligaţiei de a le executa. Sprijinul său conştiincios şi sincer este fără îndoială util, dar nu este deloc necesar funcţionării guvernării. În tot ceea ce întreprinde el esenţial este supus direct sau indirect legislativului; acolo unde este absolut independent de acesta, el nu poate mai nimic. Deci, slăbiciunea şi nu forţa sa îi permite să existe în opoziţie cu puterea legislativă.
În Europa, trebuie să existe un acord între rege şi Camere, altminteri ar putea interveni un conflict între ei. În America, acordul nu este obligatoriu, deoarece lupta este imposibilă.


DESPRE ALEGEREA PREŞEDINTELUI

Pericolele sistemului electoral cresc în proporţie cu mărimea prerogativelor puterii executive. – Americanii pot adopta acest sistem, deoarece ei se pot lipsi de un executiv puternic. – Cum favorizează circumstanţele funcţionarea sistemului electoral. – De ce alegerea preşedintelui nu modifică principiile guvernării. – Influenţa pe care o exercită alegerea preşedintelui asupra sorţii funcţionarilor subalterni.

Sistemul electoral prezintă primejdii pe care experienţa şi istoricii le-au semnalat nu o dată, când el se referă la şeful puterii executive al unui mare popor.
Aşa că nu voi vorbi decât de America.
Primejdiile pe care le presupune un sistem electoral sunt mai mici sau mai mari în funcţie de locul pe care puterea executivă îl ocupă, de importanţa ei în stat, de modul de alegere şi de circumstanţele în care se află poporul care alege.
Ceea ce se reproşează, nu fără îndreptăţire, sistemului electoral, când acesta îl vizează pe şeful statului, este faptul că el constituie o momeală atât de mare pentru ambiţiile individuale şi le aţâţă atât de puternic dorinţa de a obţine puterea încât, adesea, mijloacele legale nemaifiindu-le suficiente, acestea fac apel la forţă când legea nu le mai ajută.
Este evident că atracţia este cu atât mai mare cu cât puterea executivă are mai multe prerogative; cu cât ambiţia pretendenţilor este mai aprinsă, cu atât ea se sprijină mai bine pe o multitudine de ambiţii din subordine care speră să participe la putere după triumful candidatului lor.
Primejdiile sistemului electoral cresc deci în proporţie directă cu influenţa pe care puterea executivă o are asupra treburilor statului.
Revoluţiile din Polonia nu trebuie atribuite doar sistemului electoral în general, ci şi faptului că înaltul funcţionar ales era totodată şi capul unei mari monarhii.
Înainte de a analiza meritele absolute ale unui sistem electoral, există deci întotdeauna o chestiune anterioară principală care trebuie rezolvată, şi anume aceea de a şti dacă poziţia geografică, legile, obiceiurile, moravurile şi opiniile poporului unde se doreşte a fi acesta introdus permit stabilirea unei puteri executive slabe şi dependente; deoarece a dori ca reprezentantul statului să fie în acelaşi timp şi învestit cu o mare putere şi să fie şi ales înseamnă, după mine, a exprima două cerinţe contradictorii. În ceea ce mă priveşte, nu cunosc decât un singur mijloc de a transforma regalitatea ereditară într-o putere cu statut electiv: trebuie limitată dinainte sfera ei de acţiune, diminuate treptat prerogativele ei şi apoi poporul trebuie să fie obişnuit, încetul cu încetul, să trăiască fără ajutorul ei. Dar republicanii europeni nu se ocupă deloc de acest lucru. Deoarece mulţi dintre ei nu urăsc tirania decât pentru că sunt expuşi persecuţiilor ei, amploarea puterii executive nu-i stinghereşte câtuşi de puţin; ei nu-i atacă decât originea, fără să sesizeze legătura strânsă dintre aceste două lucruri.
Nu s-a întâmplat încă niciodată ca vreo persoană să-şi pună în joc onoarea şi viaţa pentru a deveni preşedintele Statelor Unite, deoarece preşedintele are o putere temporară, limitată şi dependentă. Ar trebui ca soarta să pună în joc o miză mare, pentru ca să se prezinte în arenă candidaţi gata de orice. Niciun candidat n-a putut până acum să stârnească în favoarea sa simpatii înflăcărate şi primejdioase patimi populare. Explicaţia e simplă: ajuns în fruntea guvernului, el nu poate împărţi prietenilor săi nici multă putere, nici multă bogăţie, nici multă glorie, iar influenţa sa în stat e prea slabă pentru ca grupurile să considere că succesul sau ruina lor depinde de accesul său la putere.
Monarhiile ereditare au un mare avantaj: interesul particular al unei familii fiind aici continuu strâns legat de interesul statului, acesta nu e abandonat nici pentru o clipă. Nu ştiu dacă într-o monarhie treburile sunt conduse mai bine decât în altă parte; dar în orice caz există întotdeauna cineva care, de bine, de rău, se ocupă de ele potrivit capacităţii sale.
Dimpotrivă, în statele cu putere electivă, când se apropie alegerile, ba chiar cu mult timp înainte de începutul lor, mecanismele guvernării nu mai funcţionează decât, oarecum, de la sine. Desigur, s-ar putea găsi o modalitate de a combina legile, încât alegerile să se producă dintr-odată şi repede, aşa încât scaunul puterii executive să nu rămână niciodată, ca să zicem aşa, vacant; dar orice s-ar întreprinde, golul există în spirite în pofida eforturilor legislatorului.
Când se apropie alegerile, şeful puterii executive nu se gândeşte decât la lupta care urmează; el nu mai are niciun viitor; el nu poate întreprinde nimic şi nu face decât să continue fără energie ceea ce, probabil, un altul va desăvârşi. „Sunt atât de aproape de momentul retragerii mele, scria preşedintele Jefferson în 21 ianuarie 1809 (cu şase săptămâni înainte de alegeri), că nu mai particip la treburi decât prin exprimarea opiniei mele. Mi se pare corect să las succesorului meu iniţiativa unor măsuri cărora el va trebui să le controleze îndeplinirea şi pentru care va trebui să-şi asume responsabilitatea.”
Pe de altă parte, naţiunea stă cu ochii aţintiţi într-un singur punct; ea nu este preocupată decât de urmărirea muncilor facerii care se pregăteşte.
Cu cât locul pe care-l ocupă puterea executivă în conducerea treburilor e mai mare, cu cât activitatea sa obişnuită e mai vastă şi mai necesară, cu atât această stare de lucruri e mai primejdioasă. La un popor care s-a obişnuit să fie condus de o putere executivă, ba mai mult, să fie administrat de ea, alegerile nu puteau să nu producă inevitabil o perturbare profundă.
În Statele Unite, acţiunea puterii executive poate să încetinească ritmul, fără consecinţe, pentru că este o acţiune slabă şi limitată.
Când şeful unui guvern este ales, rezultă de aici mai întotdeauna o lipsă de stabilitate în politica internă şi externă a statului. Este unul din defectele principale ale acestui sistem.
Dar acest defect este mai mult sau mai puţin evident în funcţie de puterea acordată magistratului ales. La Roma, principiile guvernării nu se modificau, deşi consulii erau schimbaţi în fiecare an, deoarece Senatul era forţa conducătoare şi Senatul era un corp ereditar. În mai toate monarhiile europene, dacă regele ar fi eligibil, regatul şi-ar schimba înfăţişarea la fiecare nouă alegere.
În America, preşedintele exercită o influenţă destul de mare asupra treburilor statului, dar el nu le dirijează; puterea preponderentă rezidă în reprezentarea întregii naţiuni. Ar trebui deci modificată masa poporului şi nu doar preşedintele, pentru ca să se schimbe principiile politice. Aşa se face că în America sistemul electoral aplicat şefului puterii executive nu vatămă într-un mod sensibil stabilitatea guvernării.
De altfel, absenţa stabilităţii este un rău atât de inerent sistemului electiv încât el se face totuşi adânc simţit în sfera de acţiune a preşedintelui, oricât de limitată ar fi aceasta.
Americanii s-au gândit pe bună dreptate că şeful puterii executive, pentru a-şi împlini misiunea şi pentru a putea purta în întregime povara responsabilităţii sale, trebuie să rămână, în măsura posibilului, liber să-şi aleagă agenţii şi să-i demită când doreşte; corpul legislativ mai curând îl supraveghează pe preşedinte decât îl conduce. Reiese de aici că la fiecare noi alegeri soarta tuturor angajaţilor federali este oarecum nesigură.
În monarhiile constituţionale din Europa există plângeri că destinul funcţionarilor mărunţi din administraţie depinde adeseori de soarta miniştrilor. Lucrurile stau şi mai prost în statele unde şeful guvernului este ales. Motivul e simplu: în monarhiile constituţionale miniştrii se succed cu repeziciune; dar principalul reprezentant al puterii executive nu se schimbă niciodată, ceea ce restrânge în anumite limite spiritul de inovaţie. Aici sistemele administrative variază deci mai curând în detalii decât în principii; nu s-ar putea substitui brusc unii altora fără a provoca un fel de revoluţie. În America această revoluţie se face la patru ani o dată, în numele legii.
În ceea ce priveşte necazurile individuale care sunt urmarea naturală a unei asemenea legislaţii, trebuie recunoscut că lipsa de stabilitate în soarta funcţionarilor nu produce în America nenorocirile care ar fi de aşteptat prin alte părţi. În Statele Unite este atât de uşor să-ţi creezi o existenţă independentă, încât a-i lua unui funcţionar locul pe care-l ocupă înseamnă uneori să-i iei îndestularea, dar niciodată mijloacele de trai.
Am spus la începutul acestui capitol că primejdiile sistemului electiv aplicat şefului puterii executive sunt mai mari sau mai mici, în funcţie de împrejurările în care se află poporul care alege.
E zadarnică încercarea de a diminua rolul puterii executive, există un domeniu în care această putere exercită o mare influenţă, oricare ar fi rolul pe care i-l acordă legile, aceasta este politica externă: o negociere nu poate fi începută şi continuată cu succes decât de un singur om.
Cu cât un popor se află într-o situaţie mai precară şi mai periculoasă şi cu cât nevoia de continuitate şi stabilitate se face mai simţită în domeniul politicii externe, cu atât aplicarea sistemului alegerii şefului statului devine mai periculoasă.
Politica americană faţă de restul lumii e simplă; s-ar putea chiar spune că nimeni nu are nevoie de ei şi că ei nu au nevoie de nimeni. Independenţa lor nu este niciodată ameninţată.
La ei, rolul puterii executive este prin urmare restrâns şi de circumstanţe şi de legi. Preşedintele poate să-şi schimbe frecvent opiniile, fără ca statul să sufere sau să piară.
Oricare ar fi prerogativele cu care este învestită puterea executivă, perioada care precede imediat alegerile şi cea în care ele au loc trebuie întotdeauna considerată ca o epocă de criză naţională.
Cu cât situaţia internă a ţării este mai confuză şi cu cât pericolele exterioare sunt mai mari, cu atât acest moment de criză este mai periculos pentru ţară. Printre popoarele Europei puţine sunt acelea care nu au a se teme de invazii sau de anarhie ori de câte ori îşi aleg un nou conducător.
În America, societatea este astfel constituită încât ea poate exista prin sine însăşi, fără sprijin; ameninţările exterioare nu sunt niciodată iminente. Alegerea preşedintelui este un motiv de agitaţie, nu de prăbuşire.


MODUL DE SCRUTIN

Abilitatea de care au dat dovadă legiuitorii americani în alegerea modului de scrutin. – Crearea unui corp electoral special. – Votul separat al electorilor speciali. – în ce caz Camera Reprezentanţilor este chemată să-l aleagă pe preşedinte. – Ce s-a întâmplat în timpul celor douăsprezece alegeri care au avut loc de când a intrat în vigoare constituţia.

Fără legătură cu primejdiile inerente principiului, mai există şi multe altele, care se nasc din chiar formele de alegere şi care pot fi evitate prin strădaniile legiuitorului.
Când poporul înarmat se adună în piaţa publică pentru a-şi alege şeful, el se supune nu doar primejdiilor pe care le prezintă sistemul electoral în sine, ci şi tuturor riscurilor războiului civil pe care un asemenea mod de alegeri îl poate isca.
Când legile poloneze făceau să depindă alegerea regelui de vetoul unui singur om, ele invitau la uciderea acestui om sau prefigurau anarhia.
Pe măsură ce studiem instituţiile din Statele Unite şi examinăm mai atent situaţia politică şi socială din această ţară, remarcăm că şansa şi efortul uman se armonizează miraculos. America era un ţinut nou; totuşi populaţia care îl locuia avusese aiurea o lungă practică a libertăţii: două mari motive de ordin intern. În plus, America nu avea a se teme de cuceritori. Legiuitorii americani au profitat de aceste împrejurări favorabile şi nu le-a fost greu să stabilească o putere executivă slabă şi dependentă; după ce au creat-o astfel nu le-a fost teamă s-o facă electivă.
Nu le rămăsese decât să selecteze dintre diversele sisteme electorale pe cel mai puţin primejdios; regulile pe care le-au stabilit în această privinţă completează admirabil garanţiile pe care alcătuirea fizică şi politică a ţării le asigurau deja.
Problema de rezolvat era de a găsi acel mod de alegere care, exprimând adevărata voinţă a poporului, să-i stârnească într-o mică măsură pasiunile şi să-l ţină cât mai scurt timp într-o stare de încordare. S-a admis pentru început că va decide majoritatea simplă. Totuşi, era încă un lucru dificil să obţii această majoritate fără să te temi de amânările care se dorea cu orice preţ a fi evitate.
Într-adevăr, la un popor mare se întâmplă destul de rar ca un om să obţină dintr-odată majoritatea sufragiilor. Dificultatea creşte într-o republică ce reuneşte state confederate, unde influenţele locale sunt mult mai dezvoltate şi mai puternice.
Pentru a preîntâmpina acest al doilea obstacol exista un mijloc, delegarea puterilor electorale ale naţiunii unui corp, care s-o reprezinte.
Această modalitate electorală făcea ca majoritatea să fie mai uşor de obţinut, deoarece cu cât electorii sunt mai puţin numeroşi, cu atât le este mai uşor să se pună de acord. Sistemul prezenta de asemeni mai multe garanţii pentru calitatea alegerii.
Dar trebuie oare încredinţat dreptul de alegere corpului legislativ însuşi, celui care reprezintă în mod obişnuit naţiunea, sau ar fi trebuit, dimpotrivă, să fie format un colegiu electoral a cărei unică sarcină ar fi fost numirea preşedintelui?
Americanii au preferat a doua soluţie. Ei au considerat că oamenii aleşi pentru a elabora legile ordinare nu reprezintă decât incomplet voinţa poporului în privinţa desemnării primului funcţionar. Fiind de altfel aleşi pentru un termen mai lung de un an, ei ar fi putut reprezenta o voinţă deja modificată. Au considerat că dacă s-ar fi atribuit legislativului sarcina alegerii şefului puterii executive, membrii săi ar fi devenit, cu mult timp înainte de scrutin, obiectul unor manevre de corupţie şi jucăria unor intrigi, în timp ce, asemenea juraţilor, electorii speciali rămân necunoscuţi mulţimii, până în ziua în care trebuie să acţioneze, şi nu apar decât pentru o clipă ca să-şi anunţe decizia.
S-a stabilit, deci, că fiecare stat va numi un anume număr de electori care, la rândul lor, îl vor alege pe preşedinte. Şi deoarece s-a observat, în ţările în care există sistem electiv, că adunările însărcinate să-l aleagă pe şeful guvernului devin inevitabil focare de pasiuni şi de intrigi: că uneori îşi arogă puteri care nu le aparţin; că deseori acţiunile lor şi incertitudinea care rezultă din ele durează destul de mult pentru a pune statul în pericol, s-a stipulat ca toţi alegătorii să voteze într-o anumită zi, fără însă a se reuni.
Sistemul electoral în două faze făcea ca majoritatea să fie probabilă, dar nu o asigura, deoarece exista posibilitatea ca alegătorii să se diferenţieze după cum şi delegaţii lor ar fi putut s-o facă.
În eventualitatea unor asemenea situaţii, se impunea în mod necesar adoptarea uneia din următoarele trei soluţii: ori să se numească noi electori, ori să fie consultaţi din nou cei deja numiţi ori o nouă autoritate să fie însărcinată cu alegerea.
Primele două metode nu numai că nu erau prea sigure, dar erau lente şi perpetuau o agitaţie întotdeauna primejdioasă.
S-a optat deci pentru cea de-a treia soluţie şi s-a convenit că voturile electorilor vor fi transmise sigilate preşedintelui Senatului; la ziua hotărâtă anume, şi în prezenţa celor două Camere, acesta le va desface. Dacă niciunul din candidaţi n-a întrunit majoritatea, Camera Reprezentanţilor va proceda imediat ea însăşi la alegere; dar s-a avut în vedere limitarea drepturilor ei. Reprezentanţii nu puteau să aleagă decât unul din cei trei candidaţi care obţinuseră cele mai multe sufragii.
După cum se vede, doar în cazuri rare şi dificil de prevăzut, alegerea este încredinţată reprezentanţilor ordinari ai naţiunii şi nici atunci ei nu pot opta decât pentru un cetăţean deja desemnat de o minoritate puternică a electorilor speciali; fericită îmbinare care împacă respectul datorat voinţei poporului cu rapiditatea în execuţie şi cu garanţiile de ordine pe care le impune interesul de stat. De altfel, lăsând decizia în seama Camerei Reprezentanţilor, în cazurile de divergenţă nu se asigură încă soluţionarea completă a tuturor dificultăţilor; deoarece, la rândul ei, majoritatea din Camera Reprezentanţilor se putea dovedi nesigură iar de această dată constituţia nu mai oferea niciun remediu. Dar stabilind obligatoriu candidaturile, restrângând numărul lor la trei, încredinţând alegerea unor oameni luminaţi, ea netezise toate obstacolele asupra cărora putea acţiona; celelalte erau inerente însuşi sistemului electoral.
De patruzeci şi patru de ani, de când există Constituţia federală, Statele Unite şi-au ales de douăsprezece ori preşedintele.
Zece alegeri s-au produs dintr-odată prin votul simultan al electorilor speciali plasaţi în diferitele puncte ale teritoriului.
Camera Reprezentanţilor nu s-a folosit decât de două ori de dreptul excepţional cu care este învestită în caz de divergenţe. Prima oară în 1801, la alegerea lui Jefferson; a doua oară, în 1825, când a fost numit domnul Quincy Adams.


CRIZA ELECTORALĂ

Momentul alegerii preşedintelui poate fi considerat drept un moment de criză naţională. – De ce. – Pasiunile poporului. – Preocuparea preşedintelui. – Liniştea care urmează după agitaţia electorală.

Am arătat în ce împrejurări favorabile se găseau Statele Unite pentru adoptarea sistemului electoral şi am făcut cunoscute precauţiunile luate de legiuitori pentru a-i diminua primejdiile. Americanii sunt obişnuiţi să organizeze tot felul de alegeri. Experienţa i-a învăţat la ce grad de agitaţie se poate ajunge şi unde este necesar să se oprească. Întinderea imensă a teritoriului şi răspândirea locuitorilor face ca înfruntările dintre diferitele partide să fie mai puţin probabile şi mai puţin periculoase decât în oricare altă ţară. Circumstanţele politice, în care s-a aflat până acum naţiunea în timpul alegerilor, n-au prezentat niciun pericol real.
Cu toate acestea, momentul alegerii preşedintelui Statelor Unite încă mai poate fi considerat ca o perioadă de criză naţională.
Influenţa exercitată de preşedinte asupra mersului evenimentelor este fără îndoială slabă şi indirectă, dar ea se întinde asupra întregii naţiuni; fiecare cetăţean în parte nu este foarte interesat în alegerea preşedintelui, dar această alegere este importantă pentru toţi cetăţenii. Or, un interes, oricât ar fi de neînsemnat, devine foarte important, din momentul în care este un interes general.
Comparat cu un rege din Europa, preşedintele are fără îndoială puţine mijloace pentru a-şi dobândi partizani; totuşi, posturile de care dispune sunt în număr destul de mare pentru ca mai multe mii de alegători să fie interesaţi, direct sau indirect, în alegerea sa.
În afară de aceasta, în Statele Unite, ca pretutindeni de altfel, partidele simt nevoia să se grupeze în jurul unui om pentru a acţiona astfel mai uşor asupra capacităţii de înţelegere a mulţimii. Deci, ei folosesc, în general, numele candidatului la preşedinţie ca pe un simbol; el devine personificarea teoriilor lor. Astfel, partidele sunt foarte interesate să determine rezultatul alegerilor în favoarea lor, nu atât pentru a face să triumfe doctrinele lor cu ajutorul preşedintelui ales, cât pentru a demonstra prin alegerea lui că aceste doctrine au obţinut majoritatea.
Cu mult timp înainte de data stabilită, alegerile devin cea mai mare şi ca să zicem aşa unica preocupare a spiritelor. Grupurile îşi dublează elanul administraţia este asaltată din toate părţile; toate pasiunile artificiale pe care le poate naşte imaginaţia, într-o ţară fericită şi liniştită, se agită acum în văzul tuturor.
Preşedintele este absorbit, la rândul său, de preocuparea de a se apăra. El nu mai guvernează în interesul statului, ci în cel al realegerii sale; el se prosternează în faţa majorităţii şi adesea, în loc să reziste pasiunilor ei, aşa cum îl obligă datoria îi satisface grăbit capriciile.
Pe măsură ce se apropie alegerile, intrigile devin mai active, agitaţia mai vie şi mai răspândită. Cetăţenii se grupează în mai multe tabere, fiecare luând numele candidatului său. Naţiunea întreagă cade într-o stare febrilă, alegerile devin materia zilnică a gazetelor, subiectul conversaţiilor particulare, scopul tuturor demersurilor, obiectul tuturor gândurilor, singurul interes al prezentului.
E adevărat că, imediat ce soarta şi-a spus cuvântul, acest elan se risipeşte, totul se linişteşte şi fluviul revărsat pentru moment reintră în albia sa. Dar nu e de mirare că s-a născut furtuna?


DESPRE REALEGEREA PREŞEDINTELUI

Când şeful puterii executive este reeligibil, statul însuşi ţese intrigi şi corupe. – Dorinţa de a fi reales domină toate gândurile preşedintelui Statelor Unite. – Inconvenientul realegerii, specific Americii. – Viciul natural al democraţiilor este aservirea treptată a tuturor puterilor celor mai neînsemnate dorinţe ale majorităţii. – Realegerea preşedintelui favorizează acest viciu.

Legiuitorii Statelor Unite au avut ei dreptate sau nu când au permis realegerea preşedintelui?
Să împiedici realegerea şefului puterii executive pare, la prima vedere, contrar bunului-simţ. Se ştie ce influenţă exercită talentele sau caracterul unui om asupra destinelor unui întreg popor, în special în împrejurări dificile sau în perioade de criză. Legile care le-ar interzice cetăţenilor să-l realeagă pe primul funcţionar i-ar priva de cel mai bun mijloc de a face ca statul să prospere sau să poată fi apărat. S-ar ajunge astfel la un rezultat bizar: un om ar fi înlăturat de la conducere, exact în momentul în care reuşise să. demonstreze că e capabil să guverneze bine.
Aceste argumente sunt, fără îndoială, puternice, dar oare nu li se pot opune altele care cântăresc mai greu?
Intriga şi corupţia sunt viciile naturale ale conducerilor alese. Dar dacă şeful statului poate fi reales, aceste vicii se răspândesc la infinit, compromiţând însăşi existenţa ţării. Când un candidat oarecare vrea să parvină printr-o intrigă, manevrele sale nu se pot exercita decât într-un spaţiu limitat. Când, dimpotrivă, însuşi şeful statului candidează, el foloseşte în interesul său propriu forţa guvernului.
În primul caz e doar un om cu slabele sale mijloace, în cel de al doilea, statul însuşi cu imensele sale resurse se pretează la intrigi şi corupţie.
Simplul cetăţean care foloseşte manevre incorecte pentru a obţine puterea nu poate dăuna decât într-un mod indirect prosperităţii publice, dar, dacă reprezentantul puterii executive coboară în arenă, grija conducerii statului devine pentru el o preocupare secundară; interesul principal este alegerea sa. Negocierile, ca şi legile, nu mai sunt pentru el decât combinaţii electorale; funcţiile devin recompense pentru serviciile făcute nu naţiunii, ci şefului ei. Chiar dacă acţiunea guvernului nu este întotdeauna contrară interesului ţării, în orice caz nu-i mai serveşte. Şi totuşi numai pentru binele ţării a fost concepută.
E imposibil să examinezi mersul obişnuit al lucrurilor în Statele Unite fără să observi că gândurile preşedintelui sunt dominate de dorinţa de a fi reales; că întreaga politică a administraţiei sale tinde spre acest punct; că demersurile cele mai neînsemnate sunt subordonate acestui obiectiv; că, în special, pe măsură ce se apropie momentul de criză, în conştiinţa sa interesul individual se substituie interesului general.
Principiul realegerii face ca influenţa corupătoare a conducerii elective să fie mai întinsă şi mai periculoasă. Ea tinde să degradeze moralitatea politică a poporului şi să înlocuiască patriotismul cu dibăcia.
În America, principiul realegerii atacă aproape în esenţă izvoarele existenţei naţionale.
Orice stăpânire poartă în sine păcatul originar care pare legat de însuşi principiul existenţei sale; geniul legiuitorului constă în a-l descoperi. Faptul că un stat poate domina legile sale proaste şi răul pe care ele îl produc este foarte des exagerat. Dar orice lege al cărei efect este dezvoltarea acestui germen ucigător nu va întârzia să devină fatală de-a lungul timpului, deşi efectele nocive nu se resimt imediat.
În monarhiile absolute, cauza ruinei este întinderea nelimitată, dincolo de hotarele raţiunii, a puterii regale. O măsură care ar înlătura contraponderea pe care constituţia a opus-o acestei puteri ar fi deci radical proastă, deşi mult timp efectele ei n-ar fi resimţite.
La fel, într-o ţară cu o guvernare democratică, unde poporul îşi asumă necontenit totul, legile care ar face ca acţiunea lui să fie din ce în ce mai promptă şi mai puternică atacă direct existenţa conducerii.
Cel mai mare merit al legiuitorilor americani a fost acela de a fi sesizat acest adevăr şi de a fi avut curajul să-l pună în practică.
Ei au imaginat un anume număr de puteri, existente în afara poporului şi care, fără a fi complet independente de el, să poată beneficia totuşi, în sfera lor, de un grad destul de mare de autonomie; în aşa fel încât, obligate să se supună permanent majorităţii, să poată totuşi lupta împotriva capriciilor ei şi să-i poată refuza exigenţele periculoase.
În acest scop, au concentrat întreaga putere executivă a naţiunii într-o singură mână; i-au dat preşedintelui mari prerogative şi l-au înarmat cu dreptul de veto ca să poată rezista ingerinţelor legislativului.
Dar, introducând principiul realegerii şi-au distrus în parte opera. I-au dat puteri preşedintelui, dar i-au răpit voinţa de a le folosi.
Un preşedinte care n-ar putea fi reales ar depinde în continuare de popor pentru că n-ar înceta să fie responsabil faţă de el; dar susţinerea poporului nu i-ar fi atât de necesară încât să fie nevoit să se supună total voinţei lui.
Reeligibil (şi acest lucru este cu atât mai adevărat în zilele noastre când moralitatea politică slăbeşte şi marile caractere dispar), preşedintele Statelor Unite nu este decât un instrument docil în mâinile majorităţii. Iubeşte ceea ce ea iubeşte, detestă ceea ce ea detestă; se grăbeşte să vină în întâmpinarea voinţei ei, să-i preîntâmpine plângerile, se supune celor mai neînsemnate dorinţe: legiuitorii au vrut ca el s-o conducă şi, de fapt, el o urmează.
Astfel, pentru a nu lipsi statul de talentele unui om, le-au făcut practic inutile; şi pentru a-şi păstra un avantaj în împrejurări deosebite, au expus ţara unor primejdii curente.


DESPRE TRIBUNALELE FEDERALE

Importanţa politică a puterii judecătoreşti în Statele Unite. – Dificultatea de a trata acest subiect. – Utilitatea justiţiei în confederaţii. – Care tribunale pot fi folosite de Uniune? – Necesitatea constituirii curţilor de justiţie federale. – Curtea supremă. – În ce fel se deosebeşte ea de toate curţile de justiţie cunoscute până acum.

Am examinat puterea legislativă şi puterea executivă a Uniunii. Mai rămâne de analizat puterea judecătorească.
Aici trebuie să expun cititorului temerile mele.
Instituţiile judiciare exercită o mare influenţă asupra destinului anglo-americanilor; ele ocupă un loc foarte important printre instituţiile politice propriu-zise. Din acest punct de vedere ele merită în mod special atenţia noastră.
Dar cum să faci să fie înţeleasă acţiunea politică a tribunalelor americane fără a intra în anumite detalii tehnice asupra alcătuirii şi formei lor; şi cum să intri în detalii fără ca să pierzi curiozitatea cititorului din cauza aridităţii fireşti unui asemenea subiect? Cum să fie limpede, fără să încetezi de a rămâne concis?
Am presupus adeseori că cititorul are idei preconcepute în legătură cu administrarea justiţiei printre popoarele de origine engleză şi am contat cel mai des pe faptul că va căuta în sursele pe care le indic completarea ideilor mele. Astfel n-am expus decât ceea ce mi s-a părut indispensabil pentru a se putea înţelege acţiunea politică a curţilor federale.
Nu mă laud că aş fi izbutit să evit cu desăvârşire aceste pericole. Oamenii obişnuiţi mă vor considera chiar prea prolix; oamenii care fac legile vor crede că sunt prea concis. Dar acesta e un inconvenient legat în general de subiectul meu şi în special de obiectul pe care-l tratez în acest moment.
Cel mai greu nu era să ştii cum se alcătuieşte un guvern federal, ci cum se va proceda pentru ca legile sale să fie respectate.
Autorităţile au în general doar două mijloace pentru a învinge rezistenţa opusă de cei pe care-i conduc: forţa materială pe care o reprezintă ele însele şi forţa morală pe care le-o dau deciziile tribunalelor.
Un guvern care nu ar folosi decât violenţa pentru a-şi impune legile s-ar îndrepta spre un dezastru. Un astfel de guvern ar avea probabil de ales: ori să fie slab şi moderat şi să recurgă la forţă doar în ultimă instanţă, lăsând astfel să treacă neobservate o seamă de nesupuneri parţiale; şi atunci statul ar cădea încetul cu încetul în anarhie.
Dacă ar fi îndrăzneţ şi puternic, ar recurge în fiecare zi la folosirea violenţei şi în curând s-ar vedea cum degenerează în pur despotism militar. Atât pasivitatea, cât şi activitatea ar fi în mod egal fatale celor pe care-i guvernează.
Obiectivul major al justiţiei este acela de a substitui violenţei ideea de drept; de a plasa intermediari între conducere şi folosirea forţei materiale.
Este un lucru surprinzător câtă autoritate acordă în general oamenii intervenţiei tribunalelor în modelarea opiniilor. Această autoritate este atât de mare încât ea persistă în forma judiciară chiar când substanţa nu mai există, dând materialitate unei umbre.
Forţa morală cu care sunt învestite tribunalele determină ca întrebuinţarea forţei materiale să fie mult mai rară, ea substituindu-se în cea mai mare parte din cazuri; şi când, în cele din urmă, apare necesitatea ca aceasta să intre în acţiune, ea îi dublează puterea alăturându-se.
Un guvern federal trebuie să-şi dorească, mai mult decât altul, să obţină sprijinul justiţiei, deoarece, prin natura sa, este mai slab şi contra lui se pot organiza mai uşor împotriviri. Dacă ar fi pus în situaţia să folosească mereu şi în primul rând forţa, nu ar reuşi să facă faţă sarcinilor sale.
Pentru a-i determina pe cetăţeni să se supună legii şi pentru a respinge agresiunile al căror obiect ar fi fost aceste legi, Uniunea avea deci o nevoie deosebită de tribunale.
Dar ce fel de tribunale urma să folosească? Fiecare stat avea în sânul său o putere judecătorească organizată. Ar fi trebuit să se recurgă la aceste tribunale? Trebuia oare creată o justiţie federală? Este uşor de demonstrat că Uniunea nu putea să-şi adapteze în folosul ei puterea judecătorească formată în state.
Fără îndoială, e important pentru siguranţa fiecăruia şi pentru libertatea tuturor ca puterea judecătorească să fie separată de toate celelalte; dar nu e mai puţin necesar pentru existenţa naţională ca diferitele puteri ale statului să aibă aceeaşi origine, să se conformeze aceloraşi principii şi să acţioneze în aceeaşi sferă, într-un cuvânt, să fie corelative şi omogene. Îmi închipui că nimeni nu s-a gândit vreodată că delictele comise în Franţa ar putea fi judecate de tribunale străine pentru ca imparţialitatea magistraţilor să fie mai sigură.
În raport cu guvernul lor federal, americanii formează un singur popor; dar în mijlocul acestui popor, există corpuri politice dependente în unele privinţe de guvernul naţional în timp ce sunt independente în toate celelalte; ele au originea lor specifică, doctrinele lor proprii şi mijloace specifice de acţiune. A încredinţa tribunalelor instituite de corpurile politice executarea legilor Uniunii însemna a lăsa naţiunea pe mâna unor judecători străini.
Ba mai mult, fiecare stat nu este doar un străin în raport cu Uniunea, este şi un adversar de fiecare zi, deoarece suveranitatea Uniunii nu se poate pierde decât în folosul suveranităţii statelor.
Prin aplicarea legilor Uniunii de către tribunalele diverselor state, naţiunea era lăsată pe mâna nu numai a unor judecători străini, ba chiar şi pe mâna unor judecători părtinitori.
De altfel, nu doar specificul lor făcea ca tribunalele statelor să fie inapte să slujească unui scop naţional; ci mai cu seamă era vorba de numărul lor.
Când s-a alcătuit Constituţia federală în Statele Unite existau deja treisprezece curţi de justiţie care dădeau sentinţe fără apel. Astăzi sunt douăzeci şi patru. Cum să presupui că un stat poate supravieţui când legile sale fundamentale pot fi interpretate şi aplicate în douăzeci şi patru de feluri dintr-odată. Un asemenea sistem este şi iraţional şi nepractic.
Legiuitorii americani au căzut deci de acord să creeze o putere judecătorească federală pentru a aplica legile Uniunii, pentru a decide asupra unor chestiuni de interes general, definite cu grijă dinainte.
Toată puterea judecătorească a Uniunii a fost concentrată într-un singur tribunal, denumit Curtea supremă a Statelor Unite. Dar pentru a-i uşura rezolvarea problemelor i s-au asociat tribunale inferioare, însărcinate să judece suveran procese mai puţin importante sau să statueze, în primă instanţă, contestaţiile mai grave. Membrii Curţii supreme n-au fost aleşi de popor sau de legislativ; i-a revenit preşedintelui Statelor Unite să-i aleagă cu avizul Senatului.
Pentru a-i face independenţi de celelalte puteri au fost declaraţi inamovibili şi s-a hotărât ca retribuţia lor, o dată fixată, să nu mai fie controlată de legislativ.
A fost destul de uşor să se proclame principiul stabilirii unei justiţii federale, dar s-au născut multe dificultăţi de îndată ce a trebuit să i se stabilească atribuţiile.


MODUL DE ATRIBUIRE A COMPETENŢEI TRIBUNALELOR FEDERALE

Dificultatea de a fixa competenţa diferitelor tribunale în confederaţii. – Tribunalele Uniunii au obţinut dreptul de a-şi defini propria lor competenţă. – De ce această regulă intră în conflict cu partea de suveranitate pe care şi-a rezervat-o fiecare stat. – Suveranitatea acestor state restrânsă de legi şi de interpretarea legilor. – Astfel fiecare stat se află într-un pericol mai mult aparent decât real.

Se ridica o primă problemă: deoarece constituţia Statelor Unite prezintă două suveranităţi distincte, reprezentate pe tărâm juridic prin două categorii de tribunale diferite, oricâte precauţii s-ar lua pentru a stabili jurisdicţia fiecăreia din aceste două serii de tribunale nu se puteau împiedica desele ciocniri dintre ele. Or, în acest caz, cui îi revine dreptul de a stabili competenţa?
La popoarele care alcătuiesc o singură şi aceeaşi societate politică, când se ridică o chestiune de competenţă între două tribunale, ea este adusă în general în faţa unui al treilea care serveşte drept arbitru.
Aceasta se înfăptuieşte fără dificultăţi, deoarece la aceste popoare problemele competenţei judiciare nu sunt deloc legate de cele ale suveranităţii naţionale. Dar peste Curtea supremă a unui stat anume şi Curtea supremă a Statelor Unite nu se putea institui un tribunal care să nu fie niciuna nici alta.
Era deci necesar să se dea uneia dintre aceste două Curţi dreptul de a judeca în propria cauză şi de a o lua sau de a se declara competentă în procesul care i se contesta. Nu se putea acorda acest privilegiu Curţilor diverselor state; ar fi însemnat în fapt anularea suveranităţii Uniunii, după ce ea fusese stabilită de drept; deoarece interpretarea constituţiei ar fi redat fiecărui stat partea de independenţă pe care i-o luau termenii constituţiei.
Crearea unui tribunal federal a avut drept scop evitarea situaţiilor în care Curţile statelor au dreptul de a decide, fiecare în felul său, în chestiunile de interes naţional; s-a dorit astfel un corp de jurisprudenţă uniformă în vederea interpretării legilor Uniunii. Scopul n-ar fi fost câtuşi de puţin atins, dacă instanţele de justiţie ale fiecărui stat, renunţând să judece unele procese, considerându-le federale, ar fi putut totuşi să le judece pretinzând că nu sunt federale.
Curţii supreme a Statelor Unite i s-a atribuit deci dreptul de a decide în toate problemele de competenţă.
A fost cea mai periculoasă lovitură dată suveranităţii statelor. Suveranitatea a fost astfel restrânsă nu doar de lege, ci şi prin interpretarea legilor; printr-o oprelişte cunoscută şi printr-una care nu era deloc cunoscută; printr-o regulă invariabilă şi printr-una arbitrară. E adevărat, constituţia stabilise limite precise suveranităţii federale; dar de fiecare dată când această suveranitate este în concurenţă cu cea a statelor, trebuie să se pronunţe un tribunal federal.
În rest, pericolele care păreau că ameninţă suveranitatea statelor prin această procedură nu erau atât de mari în realitate pe cât se credea.
Mai încolo, vom vedea că în America forţa reală aparţine într-o măsură mai mare guvernării locale decât guvernului federal. Judecătorii federali simt relativa slăbiciune a puterii în numele căreia acţionează şi sunt mai curând dispuşi să abandoneze dreptul de jurisdicţie în cazurile în care acesta este oferit de lege, decât înclinaţi să-l pretindă ilegal.


DIFERITE CAZURI DE JURISDICŢIE

Obiectul şi persoana, baze ale jurisdicţiei federale. – Procesele intentate ambasadorilor; – Uniunii, – unui anume stat. – Cine îi judeca. – Procese generate de legile Uniunii. – De ce sunt judecate de tribunalele federale. – Procese cu privire la neexecutarea unor contracte, judecate de justiţia federală. – Consecinţele acestora.

După ce au definit modalitatea de a stabili competenţa federală, legiuitorii Uniunii au determinat cazurile de jurisdicţie asupra cărora ea trebuia să se exercite.
S-a admis că există anumiţi împricinaţi care nu pot fi judecaţi decât de Curţile federale, oricare ar fi obiectul procesului.
S-a stabilit apoi că există anumite procese care nu pot fi rezolvate decât de aceste Curţi, oricare ar fi calitatea împricinaţilor.
Persoana şi obiectul au devenit astfel cele două temeiuri ale competenţei federale.
Ambasadorii reprezintă naţiunile prietene cu Uniunea; tot ceea ce-i priveşte pe ambasadori e important, într-un anume fel, pentru soarta întregii Uniuni. Când un ambasador este parte într-un proces, procesul devine o cauză care priveşte liniştea naţiunii; e firesc ca în acest caz să se pronunţe un tribunal federal.
Însăşi Uniunea poate avea procese: în acest caz ar fi împotriva raţiunii ca şi a uzanţelor tuturor naţiunilor să se apeleze la decizia unor tribunale care reprezintă o altă suveranitate decât cea implicată. Doar Curţile federale pot să se pronunţe.
Când doi indivizi, din două state diferite, au un proces, nu e posibil, fără inconveniente, să fie judecaţi de tribunalele unuia dintre aceste două state. E mai sigur să se aleagă un tribunal care nu va putea trezi bănuielile nici uneia dintre părţi, şi, firesc, ei se adresează tribunalului Uniunii.
Când cei doi împricinaţi nu sunt indivizi izolaţi ci state, aceluiaşi motiv al echităţii i se alătură unul foarte important din punct de vedere politic. În acest caz, calitatea împricinaţilor conferă o importanţă naţională întregului proces; cel mai neînsemnat litigiu între cele două state priveşte liniştea întregii Uniuni.
Deseori, însăşi natura procesului a trebuit să indice regula competenţei: astfel, toate problemele în legătură cu comerţul maritim au fost decise de tribunalele federale.
Motivul e uşor de explicat: aproape toate aceste probleme intră în sfera dreptului ginţilor. În această privinţă era implicat în mod esenţial interesul întregii Uniuni în raporturile ei cu străinii. De altfel, oceanul nefiind înscris într-o circumscripţie juridică sau în alta, doar justiţia naţională este în măsură să aibă competenţă în procesele care au o origine maritimă.
Constituţia a inclus într-o singură categorie aproape toate procesele care, prin natura lor, sunt pendinte de Curţile federale.
Regula pe care ea o ridică în această privinţă e simplă, dar ea include în sine un vast sistem de idei şi o multitudine de fapte.
Curţile federale, spune regula, judecă toate procesele care îşi au originea în legile Statelor Unite.
Prin două exemple vom înţelege foarte bine ideea legiuitorilor.
Constituţia interzice statelor dreptul de a emite legi în legătură cu circulaţia banilor; în pofida acestei oprelişti, un stat face o asemenea lege. Părţile interesate refuză să i se supună, având în vedere că e contrară Constituţiei. În acest caz trebuie mers în faţa unui tribunal federal pentru ca legea să poată fi atacată prin prevederile legilor Statelor Unite.
Congresul stabileşte un drept de import. Apar dificultăţi în legătură cu încasarea acestui drept. Iarăşi, prezentarea se face în faţa tribunalelor federale, deoarece cauza procesului se află în interpretarea unei legi a Statelor Unite.
Această regulă este într-un acord perfect cu preceptele adoptate de Constituţia federală.
Uniunea, aşa cum a fost constituită ea în 1789, nu are, într-adevăr, decât o suveranitate restrânsă, dar s-a dorit ca în această sferă să formeze un singur şi acelaşi popor. În sfera ei, ea este suverană. O dată acest punct expus şi admis, restul e simplu, deoarece dacă recunoaştem că Statele
Unite, în limitele definite de Constituţia lor, formează un unic popor, trebuie să le acordăm drepturile care aparţin tuturor popoarelor.
Or, de la apariţia societăţii, există un acord asupra acestui punct: fiecare popor are dreptul să judece prin tribunalele sale toate problemele care se referă la respectarea propriilor sale legi. Dar ni se poate răspunde: Uniunea e într-o situaţie specială formând un popor unic numai din anumite puncte de vedere; în privinţa celorlalte nu e nimic. Ce rezultă de aici? Că măcar în ceea ce priveşte legile care se referă la acele puncte de vedere, ea are drepturile ce decurg dintr-o suveranitate completă. Dificultatea reală constă în definirea acestor obiective. O dată acest punct rezolvat (şi am văzut mai sus, analizând competenţa, cum a fost el lămurit), de fapt problema nu mai există; deoarece dacă s-a hotărât că un proces este federal, adică aparţine de partea de suveranitate rezervată prin Constituţie Uniunii, rezultă în mod firesc că doar un tribunal federal se poate pronunţa.
În toate împrejurările în care sunt atacate legile Statelor Unite, sau când ele sunt invocate în apărare, sesizarea se face doar la tribunalele federale.
Astfel, jurisdicţia tribunalelor Uniunii se lărgeşte sau se restrânge în funcţie de modul în care suveranitatea Uniunii înseşi se lărgeşte sau se restrânge.
Am văzut că scopul principal al legiuitorilor din 1789 a fost să împartă suveranitatea în două părţi distincte. Într-una au plasat îndrumarea intereselor generale ale Uniunii; în cealaltă îndrumarea tuturor intereselor speciale ale unora din părţile ei.
Grija lor principală a fost aceea de a înarma guvernul federal cu suficiente puteri pentru a putea să se apere în sfera sa împotriva încălcărilor produse de state.
În ceea ce priveşte pe acestea din urmă, s-a adoptat ca principiu general să fie lăsate libere în sfera lor. Guvernul central nu poate nici să le dirijeze, nici să le controleze comportarea.
Am arătat în capitolul despre separaţia puterilor că acest din urmă principiu nu a fost întotdeauna respectat. Există unele legi pe care un anume stat nu le poate promulga deşi în aparenţă este singurul interesat în existenţa lor.
Când un stat al Uniunii emite o asemenea lege, cetăţenii lezaţi de aplicarea ei pot face apel la Curţile federale.
Astfel, jurisdicţia Curţilor federale e valabilă nu doar pentru procesele care-şi au sorgintea în legile Uniunii, dar e valabilă şi în acelea care-şi au sorgintea în legile pe care unele state le emit în contradicţie cu constituţia.
Este interzis statelor să promulge legi retroactive în dreptul penal; individul condamnat în virtutea unei asemenea legi poate face apel la justiţia federală.
De asemenea, Constituţia interzice statelor să emită legi care ar putea anula sau altera drepturile obţinute în virtutea unui contract (impairing the obligations of contracts).
În momentul în care unui individ i se pare că o lege a statului său aduce atingere unui drept din această speţă, el poate refuza să se supună şi apelează la justiţia federală.
Mi se pare că această prevedere atacă mai profund decât celelalte suveranitatea statelor.
Drepturile acordate guvernului federal, cu scopuri evident naţionale, sunt definite şi uşor de înţeles. Cele acordate indirect de articolul pe care tocmai l-am citat nu par atât de evidente şi limitele lor nu sunt clar trasate. Există, într-adevăr, o multitudine de legi politice care acţionează asupra existenţei contractelor şi care ar putea astfel să furnizeze o serie de motive de nerespectare a puterii centrale.


MODUL DE A PROCEDA AL TRIBUNALELOR FEDERALE

Slăbiciunea firească a justiţiei într-o confederaţie. – Eforturile pe care trebuie să le facă legiuitorii pentru ca, în măsura posibilului, în faţa tribunalelor federale să ajungă indivizii şi nu statele. – Cum au izbutit americanii să facă acest lucru. – Acţiunea directă a tribunalelor federale asupra simplilor particulari. – Atac indirect împotriva statelor care încalcă legile Uniunii. – Hotărârea justiţiei federale nu anulează legea locală, ci o şubrezeşte.

Am făcut cunoscute drepturile Curţilor federale; nu e mai puţin important de ştiut cum se exercită ele.
Forţa implacabilă a justiţiei în ţările în care suveranitatea nu este divizată provine din faptul că în aceste ţări tribunalele reprezintă întreaga naţiune în luptă cu individul condamnat de sentinţă. Ideii de drept i se adaugă ideea de forţă care sprijină dreptul.
Dar în ţările în care suveranitatea este divizată nu se întâmplă întotdeauna aşa. Acolo, cel mai des, în faţa justiţiei se află nu individul izolat, ci o fracţiune a naţiunii. Forţa sa morală ca şi forţa sa materială sunt mai mici.
Deci, în statele federale justiţia este în mod firesc mai slabă şi justiţiabilul mai puternic.
În confederaţii, legiuitorul se străduieşte fără răgaz să confere tribunalelor un loc analog cu cel pe care ele îl ocupă la popoarele a căror suveranitate nu este scindată; altfel spus, legiuitorul face eforturi constante ca justiţia federală să reprezinte naţiunea şi justiţiabilul un interes particular.
Un guvern, de oricare natură ar fi el, e nevoit să acţioneze asupra celor pe care-i guvernează pentru a-i obliga să-i dea ceea ce i se cuvine; el e nevoit să acţioneze contra lor pentru a se apăra de agresiunile lor.
În ceea ce priveşte acţiunea directă a guvernului asupra celor pe care-i guvernează pentru a-i face să se supună legilor, constituţia Statelor Unite a procedat astfel (şi în felul acesta este ea o capodoperă) încât Curţile federale, acţionând în numele legilor, să aibă întotdeauna în faţa lor doar indivizii. Şi, evident, deoarece s-a declarat că această confederaţie nu formează decât un singur şi acelaşi popor în sfera trasată de Constituţie, rezultă că guvernul, creat de această Constituţie şi acţionând în limitele ei, este învestit cu toate drepturile unui guvern naţional, deci şi cu cel mai important: acela de a face ca ordinele sale să ajungă la simplii cetăţeni fără niciun intermediar. Deci dacă, de exemplu, Uniunea ordonă perceperea unui impozit, nu statelor trebuie să se adreseze pentru a-l colecta, ci fiecărui cetăţean american, conform cotei-părţi care-i revine. La rândul ei, justiţia federală, însărcinată să asigure executarea acestei legi a Uniunii, nu va avea de condamnat statul recalcitrant, ci pe contribuabil. Ca şi justiţia altor popoare, ea nu va avea în faţa sa decât un individ.
Trebuie observat că aici însăşi Uniunea şi-a ales adversarul. Şi-a ales unul slab; e firesc ca el să fie învins.
Dar când Uniunea, în loc să atace, este nevoită să se apere, dificultăţile sporesc. Constituţia acordă statelor dreptul de a promulga legi. Aceste legi pot încălca drepturile Uniunii. Aici, se iveşte în mod necesar conflictul cu suveranitatea statului care a emis legea. Nu rămâne decât de ales, dintre mijloacele de acţiune, pe cel mai puţin riscant. Acest mijloc a fost precizat dinainte prin principiile generale pe care le-am enunţat anterior.
Se poate presupune că în cazul pe care tocmai l-am expus Uniunea ar putea cita statul în faţa unui tribunal federal, care ar declara legea nulă; ar însemna să urmezi cursul cel mai firesc al ideilor. Dar, în felul acesta, justiţia federală s-ar găsi confruntată direct cu un stat, ceea ce s-a dorit a se evita în măsura posibilităţilor.
Americanii s-au gândit că ar fi aproape imposibil ca o lege nouă să nu lezeze prin aplicarea ei un anume interes particular.
Pe acest interes particular se sprijină autorii Constituţiei federale pentru a ataca măsura legislativă de care Uniunea ar putea fi nemulţumită. Lui i se oferă sprijin.
Un anume stat vinde pământ unei companii; după un an o nouă lege dispune altfel de aceste pământuri, violând astfel acea parte a constituţiei care interzice modificarea drepturilor dobândite printr-un contract. Când cel care a cumpărat, în virtutea noii legi, se prezintă pentru a intra în posesie, proprietarul care deţine aceste pământuri, în virtutea vechii legi, îl acţionează în faţa tribunalelor Uniunii cerând ca titlul să fie declarat nul. Astfel, în realitate, justiţia federală este în conflict cu suveranitatea unui stat; dar ea nu o atacă decât indirect şi cu privire la aplicarea unui detaliu. Ea contestă legea în consecinţele ei şi nu în principiul ei; nu o distruge, o şubrezeşte.
Mai rămâne o ultimă ipoteză.
Fiecare stat formează o corporaţie care are o existenţă şi drepturi civile specifice; în consecinţă, el poate acţiona sau poate fi acţionat în faţa tribunalelor. De exemplu, un stat ar putea urmări în justiţie un alt stat.
Nici în acest caz, nu s-ar putea spune că Uniunea atacă o lege locală, ci că judecă un proces în care un stat e parte. Ar fi un proces ca oricare altul; doar calitatea împricinaţilor ar fi diferită. Aici există încă pericolul semnalat la începutul acestui capitol; dar de data aceasta n-ar putea fi evitat; este inerent înseşi esenţei constituţiilor federale, rezultatul fiind întotdeauna crearea unor particulari atât de puternici în sânul naţiunii, încât justiţia se exercită anevoie asupra lor.


RANGUL ÎNALT PE CARE-L OCUPĂ CURTEA SUPREMĂ PRINTRE MARILE PUTERI ALE STATULUI

Niciun popor nu şi-a alcătuit o putere judecătorească atât de mare ca americanii. – Întinderea atribuţiilor sale. – Influenţa ei politică. – Pacea şi însăşi existenţa Uniunii depind de înţelepciunea celor şapte judecători federali.

Când, după ce s-a examinat în detaliu organizarea Curţii supreme, se ajunge la considerarea în ansamblu a atribuţiilor acordate se observă fără greutate că niciodată n-a existat la vreun popor o asemenea imensă putere judecătorească.
Curtea supremă e plasată mai sus decât orice tribunal cunoscut şi prin natura drepturilor ei şi prin speţa cauzelor care se judecă aici.
La toate naţiunile civilizate din Europa guvernul a dovedit întotdeauna o mare aversiune în a lăsa justiţiei ordinare decizia în chestiunile care-l priveau direct. Fireşte, această aversiune este cu atât mai mare cu cât guvernarea este mai absolută. Dimpotrivă, pe măsură ce libertatea creşte, sfera atribuţiilor tribunalelor se lărgeşte mereu; dar nicio naţiune europeană nu s-a gândit până acum că orice problemă juridică, de orice natură ar fi ea, poate fi lăsată în seama judecătorilor de drept comun.
În America, această teorie a fost pusă în practică. Curtea supremă a Statelor Unite este singurul şi unicul tribunal al naţiunii.
Ea este însărcinată cu interpretarea legilor şi a tratatelor, în competenţa ei exclusivă fiind problemele privitoare la comerţul maritim şi toate cele legate în general de dreptul ginţilor. S-ar putea chiar afirma că atribuţiile ei sunt aproape în întregime politice, deşi structura ei e în întregime judecătorească. Unicul ei scop este acela de a face să se execute legile Uniunii, iar Uniunea reglementează doar raporturile guvernului cu cei pe care-i guvernează şi ale naţiunii cu străinii; raporturile cetăţenilor între ei sunt reglementate aproape în întregime prin suveranitatea statelor.
Acestui prim factor de importanţă i se poate adăuga unul mai însemnat. La naţiunile europene, tribunalele nu judecă decât particulari; dar se poate spune că la bara Curţii supreme a Statelor Unite se înfăţişează suverani. Când grefierul avansează pe treptele tribunalului şi pronunţă aceste câteva cuvinte: „Statul New York contra statului Ohio” se simte că nu suntem în incinta unei curţi de justiţie obişnuite. Şi când te gândeşti că unul din împricinaţi reprezintă un milion de oameni, iar celălalt două milioane, te uimeşte responsabilitatea care apasă pe umerii celor şapte judecători a căror sentinţă va bucura sau va întrista un număr atât de mare de concetăţeni.
Pacea, prosperitatea, însăşi existenţa Uniunii stau neîncetat în mâinile celor şapte judecători federali. Fără ei constituţia este literă moartă;
la ei apelează puterea executivă pentru a rezista presiunilor corpului legislativ; legislativul pentru a se apăra de iniţiativele puterii executive; Uniunea pentru a se impune în faţa statelor; statele – pentru a respinge pretenţiile excesive ale Uniunii; interesul public – contra interesului privat; spiritul conservator contra instabilităţii democratice. Puterea lor este imensă; dar ea reprezintă forţa unei opinii. Ei sunt atotputernici atâta timp cât poporul consimte să se supună legii; devin neputincioşi de îndată ce legea e nesocotită. Or, forţa unei opinii este cel mai greu de folosit, pentru că e imposibil să-i trasezi cu precizie limitele. Adesea, este tot atât de riscant să le subestimezi ca şi să le depăşeşti.
Judecătorii federali nu trebuie să fie doar buni cetăţeni, oameni instruiţi şi cinstiţi, calităţi necesare tuturor magistraţilor; ei trebuie să mai fie şi bărbaţi de stat; e necesar ca ei să ştie să disceamă spiritul epocii, să înfrunte obstacolele care pot fi învinse, şi să evite curentul, când valul ameninţă să ia, odată cu ei, şi suveranitatea Uniunii şi ascultarea cuvenită legilor.
Preşedintele poate greşi fără ca statul să sufere, deoarece preşedintele are o funcţie limitată. Congresul poate greşi fără ca Uniunea să piară pentru că deasupra Congresului se află corpul electoral care poate să-i modifice spiritul, schimbându-i membrii.
Dar dacă vreodată s-ar întâmpla ca la Curtea supremă să ajungă oameni imprudenţi sau corupţi, confederaţia va trebui să se teamă de anarhie sau război civil.
În rest, fără îndoială, cauza originară a primejdiei nu rezidă deloc în structura tribunalului, ci în însăşi natura guvernărilor federale. Am văzut că nicăieri nu este mai necesară constituirea unei puteri judecătoreşti ferme, decât la popoarele confederate, întrucât nicăieri existenţele individuale, care se pot împotrivi corpului social, nu sunt mai puternice şi mai capabile să reziste forţei materiale folosite de guvern.
Or, cu cât e mai necesar ca o putere să aibă forţă, cu atât trebuie să i se ofere mai mult spaţiu de desfăşurare şi independenţă. Cu cât o putere este mai întinsă şi mai independentă, cu atât abuzul pe care-l produce este mai periculos.
Originea răului nu e deci în structura acestei puteri, ci în însăşi structura statului care are nevoie de existenţa unei asemenea puteri.


PRIN CE ESTE CONSTITUŢIA FEDERALĂ SUPERIOARĂ CONSTITUŢIEI FIECĂRUI STAT CONFEDERAT

Cum se poate compara Constituţia Uniunii cu cele ale statelor confederate. – Superioritatea Constituţiei Uniunii trebuie atribuita în special înţelepciunii legiuitorilor federali. – Legislatura Uniunii este mai puţin dependentă de popor decât cea a statelor. – Puterea executivă e mai liberă în sfera ei. – Puterea judecătorească e mai puţin supusă voinţei majorităţii. – Consecinţele practice ale acestui fapt. – Legiuitorii federali au atenuat pericolele inerente guvernării democratice; legiuitorii statelor au sporit aceste pericole.

Constituţia federală se deosebeşte esenţial de constituţia statelor prin scopul pe care şi-l propune, dar se aseamănă mult cu ele prin mijloacele cu care îşi realizează aceste scopuri. Obiectul guvernării este diferit, dar formele de guvernare sunt aceleaşi. Din acest punct de vedere special ele pot fi comparate cu folos.
Eu consider Constituţia federală superioară tuturor constituţiilor statelor. Această superioritate are mai multe cauze.
Actuala Constituţie a Uniunii a fost alcătuită a posteriori majorităţii constituţiilor statelor; s-a putut deci profita de experienţa dobândită.
Dar se va vedea totuşi că această cauză e secundară, dacă se va observa că de la stabilirea Constituţiei federale, confederaţia americană a crescut cu unsprezece state noi, iar acestea mai curând au exagerat decât au atenuat defectele existente în constituţiile înaintaşilor lor.
Motivul principal al superiorităţii Constituţiei federale provine din însuşi caracterul legiuitorilor.
În epoca în care ea a fost alcătuită, prăbuşirea confederaţiei părea iminentă; ea, ca să zicem aşa, sărea în ochi. În această situaţie extremă poporul a ales probabil nu pe oamenii pe care îi iubea cel mai mult, ci pe cei pe care îi stima cel mai tare.
Am făcut mai înainte observaţia că legiuitorii Uniunii erau aproape toţi nişte oameni remarcabili prin cunoştinţele lor, dar şi mai remarcabili prin patriotismul lor.
Ei s-au format în condiţiile unei crize sociale, în care spiritul de libertate a trebuit să înfrunte continuu o autoritate puternică şi dominatoare. O dată lupta terminată şi în timp ce, conform obiceiului, pasiunile întărâtate ale gloatei continuau să combată pericole care de mult încetaseră să mai existe, ei s-au oprit; şi-au privit patria cu calm şi atenţie; au observat că s-a săvârşit o revoluţie definitivă şi că de-aci înainte primejdiile care ar putea ameninţa poporul nu s-ar putea naşte decât din abuzurile născute de libertate. Au avut curajul să spună ce gândeau pentru că în adâncul inimii lor iubeau sincer şi cu pasiune această libertate; au îndrăznit să spună că trebuie restrânsă, deoarece erau siguri că nu doreau s-o anihileze.
Majoritatea constituţiilor statelor dau un mandat de un an Camerei Reprezentanţilor, şi de doi ani pentru Senat. În aşa fel încât membrii corpului legislativ sunt legaţi fără încetare şi într-un mod foarte strâns de cele mai mici dorinţe ale celor ce-i aleg.
Legiuitorii Uniunii au considerat că această extremă dependenţă a legislativului denaturează principalele efecte ale sistemului reprezentativ plasând în însuşi sânul poporului nu doar sorgintea puterii, ci şi guvernarea.
Au mărit durata mandatului electoral pentru a lăsa deputatului posibilitatea sporită de a se folosi de liberul său arbitru.
Constituţia federală, la fel ca şi constituţiile statelor, împarte corpul legislativ în două ramuri.
Dar în state aceste două părţi ale legislativului sunt alcătuite din aceleaşi elemente şi funcţionează conform aceluiaşi mod de alegere. Rezultă de aici că pasiunile şi voinţa majorităţii apar cu aceeaşi uşurinţă şi îşi găsesc la fel de repede un organ şi un instrument într-una ca şi în cealaltă dintre Camere. Ceea ce dă un caracter violent şi precipitat alcătuirii legilor.
Constituţia federală a pus de asemenea cele două Camere sub incidenţa votului popular; dar a făcut să varieze condiţiile de eligibilitate şi modalitatea de alegere; pentru că, la fel ca şi la alte popoare, dacă una din cele două ramuri ale legislativului nu reprezintă interese diferite de cealaltă, să reprezinte măcar o înţelepciune superioară.
Trebuia să fi ajuns la o vârstă mai înaintată pentru a fi senator şi a fost însărcinată cu alegerea lor o adunare puţin numeroasă şi la rândul ei rezultată din alegeri.
În mod firesc, democraţiile sunt tentate să concentreze întreaga forţă socială în mâinile corpului legislativ. Acesta constituind puterea care emană cel mai direct din popor, şi cea care se împărtăşeşte cel mai mult de la atotputernicia sa.
Se remarcă deci o tendinţă obişnuită care tinde să reunească toate aspectele autorităţii în sânul legislativului.
Această concentrare a puterilor vatămă în mod special bunul mers al treburilor şi, în acelaşi timp, fundamentează despotismul majorităţii.
Legiuitorii statelor s-au lăsat adesea tentaţi de aceste instincte democratice; cei ai Uniunii au luptat întotdeauna curajos împotriva lor.
În state puterea executivă este remisă în mâinile unui funcţionar aşezat aparent alături de legislativ, dar care, în realitate, nu este decât un instrument orb şi pasiv al voinţei legislativului. De unde îşi extrage el forţa? Din durata funcţiei? În general, nu e numit decât pentru un an. Din prerogativele sale? S-ar putea spune că nu le are. Legislativul poate să-l reducă la neputinţă, însărcinând comisiuni speciale, alese chiar din sânul său, cu executarea legilor. Dacă doreşte, poate, într-un anume fel, să-l anuleze, suprimându-i salariul.
Constituţia federală a concentrat toate drepturile puterii executive, ca şi întreaga ei responsabilitate asupra unui singur om. I-a dat preşedintelui patru ani de existenţă; i-a asigurat, pe toată durata magistraturii sale, dreptul de a se folosi de retribuţia sa. I-a folosit un grup de susţinători şi l-a înarmat cu un veto suspensiv. Într-un cuvânt, după ce a circumscris cu grijă sfera puterii executive, a încercat să-i dea în această sferă, în măsura posibilităţilor, o poziţie puternică şi liberă.
Dintre toate puterile, cea judecătorească este, în constituţiile statelor, cea mai puţin dependentă de puterea legislativă.
Cu toate acestea, în toate statele, legislativul este stăpân pe fixarea retribuţiei judecătorilor, ceea ce îi supune în mod necesar pe aceştia din urmă influenţei lui imediate.
În unele state, judecătorii sunt numiţi doar pentru o perioadă de timp, ceea ce diminuează o mare parte din forţa şi libertatea lor.
În altele, e vizibil că puterile legislativă şi judecătorească se confundă integral. De exemplu, Senatul din New York devine, pentru unele procese, tribunalul superior al statului.
Dimpotrivă, Constituţia federală a avut grijă să separe puterea judecătorească de toate celelalte. Mai mult, ea i-a făcut pe judecători independenţi, declarând salariul lor fix şi funcţiile lor irevocabile.
Consecinţele practice ale acestor diferenţe sunt uşor de observat. Pentru orice analist atent este evident că treburile Uniunii sunt mult mai bine conduse decât treburile specifice ale oricărui alt stat.
Guvernul federal este mai corect şi mai moderat în demersul său decât guvernele statelor. E mai multă cumpătare în opiniile sale, mai multă durabilitate şi plănuire înţeleaptă în proiectele sale, mai multă abilitate, consecvenţă şi fermitate în executarea hotărârilor sale.
Pentru a rezuma acest capitol nu-i nevoie de multe cuvinte.
Două pericole principale ameninţă existenţa democraţiilor: Aservirea completă a puterii legislative voinţei corpului electoral. Concentrarea tuturor celorlalte puteri de guvernare în cea legislativă. Legiuitorii statelor au favorizat dezvoltarea acestor pericole. Legiuitorii Uniunii au făcut tot ce le-a stat în putinţă pentru ca ele să fie mai puţin redutabile.


CE DEOSEBEŞTE CONSTITUŢIA FEDERALĂ A STATELOR UNITE ALE AMERICII DE TOATE CELELALTE CONSTITUŢII FEDERALE

În aparentă, confederaţia americană seamănă cu toate confederaţiile. – Totuşi, consecinţele ei sunt diferite. – Din ce cauză? – Prin ce este deosebită această confederaţie de toate celelalte. – Guvernul american nu este un guvern federal, ci un guvern naţional incomplet.

Statele Unite ale Americii n-au dat primul şi unicul exemplu al unei confederaţii. Fără a ne mai referi la antichitate, Europa modernă a oferit destule. Elveţia, Imperiul germanic, Republica Ţărilor de Jos au fost sau mai sunt şi astăzi confederaţii.
Când se studiază constituţiile acestor diferite ţări, se constată cu uimire că puterile atribuite de către ele guvernului federal sunt aproape aceleaşi cu cele acordate de constituţia americană guvernului Statelor Unite. Ca şi aceasta din urmă, ele dau puterii centrale dreptul de a hotărî asupra păcii şi războiului, dreptul de a înrola şi de a lua impozite, dreptul de a veghea asupra intereselor generale şi de a rezolva interesele comune ale naţiunii.
Cu toate acestea, guvernul federal a rămas aproape întotdeauna, la aceste diferite popoare, slab şi neputincios, în timp ce guvernul Uniunii îşi conduce treburile cu vigoare şi uşurinţă.
Mai mult, prima Uniune americană n-a putut supravieţui din cauza slăbiciunii excesive a guvernului său şi, cu toate acestea, guvernul ei atât de slab primise drepturi la fel de ample ca şi guvernul federal din zilele noastre. S-ar putea spune chiar că în anumite privinţe drepturile sale erau mai mari.
Există deci în Constituţia actuală a Statelor Unite câteva principii noi care nu atrag imediat atenţia, dar a căror influenţă se resimte profund.
Această constituţie, care la prima vedere poate fi uşor confundată cu constituţiile federale precedente, se întemeiază de fapt pe o teorie în întregime nouă, care marchează o mare descoperire pentru ştiinţa politică din zilele noastre.
În toate confederaţiile care au precedat confederaţia americană din 1789, popoarele care se uneau într-un scop comun consimţeau să se supună ordinelor guvernului federal; dar îşi păstrau dreptul de a dispune şi de a supraveghea, în ceea ce le privea, executarea legilor Uniunii.
Statele americane, care s-au unit în 1789, nu numai că au consimţit ca guvernul federal să le dicteze legile, dar şi ca el să le execute.
În cele două cazuri dreptul este acelaşi, exerciţiul său este diferit. Dar această unică diferenţă produce consecinţe imense.
În toate confederaţiile care au precedat Uniunea americană din zilele noastre guvernul federal se adresa guvernelor componente pentru a-şi satisface cerinţele. În cazul în care măsura prescrisă nu-i convenea unuia dintre ele, acesta din urmă putea oricând să se sustragă necesităţii de a se supune. Dacă era puternic, apela la armată; dacă era slab, tolera rezistenţa la legile Uniunii care deveniseră ale sale, pretextând neputinţa şi recurgând la forţa inerţiei.
De regulă, apărea una din următoarele două situaţii: cel mai puternic dintre popoarele reunite acapara drepturile autorităţii federale şi le domina pe celelalte în numele ei; sau guvernul federal rămânea abandonat propriilor sale forţe şi anarhia se instala printre confederaţi, Uniunea fiind în imposibilitatea de a acţiona.
În America, Uniunea nu guvernează statele, ci pe simplii cetăţeni. Când vrea să perceapă o taxă, ea nu se adresează guvernului din Massachusetts, ci fiecărui locuitor din Massachusetts. Vechile guverne federale aveau în faţa lor popoarele, cel al Uniunii are indivizi. El nu-şi dobândeşte puterea din exterior, ci şi-o extrage din propriile-i resurse. El are administratorii săi, tribunalele sale, executorii săi judecătoreşti şi armata sa.
Fără îndoială spiritul naţional, pasiunile colective, prejudecăţile locale ale fiecărui stat tind încă să diminueze mai cu seamă amploarea puterii federale astfel constituite şi să creeze centre de rezistenţă împotriva voinţei ei; restrânsă în suveranitatea sa, ea nu va fi niciodată la fel de viguroasă ca cel care o posedă integral; dar acesta este un viciu inerent oricărui sistem federativ.
În America, fiecare stat are mult mai puţine ocazii şi tentaţii de a rezista; şi chiar dacă le-ar trece prin cap asemenea idei nu le-ar putea aplica decât violând pe faţă legile Uniunii, întrerupând desfăşurarea normală a justiţiei, ridicând steagul revoltei; într-un cuvânt, ar trebui deci să ia dintr-odată  o poziţie categorică, lucru pe care oamenii ezită îndelung să-l facă.
În vechile confederaţii, drepturile acordate Uniunii erau motive de război şi nu argumente ale puterii, deoarece aceste drepturi sporeau pretenţiile ei fără a spori şi mijloacele necesare pentru a le impune. Astfel s-a văzut mereu slăbiciunea reală a guvernelor federale crescând în relaţie directă cu puterea lor nominală.
Nu aşa se petrec lucrurile în Uniunea americană; precum majoritatea guvernelor obişnuite, guvernul federal poate face orice i se dă dreptul să execute.
Spiritul uman inventează cu mai multă uşurinţă lucruri decât cuvinte; aşa se întâmplă că se folosesc atâţia termeni improprii şi expresii incomplete.
Multe naţiuni formează o ligă permanentă şi instaurează o autoritate supremă, care, fără a acţiona asupra simplilor cetăţeni cum ar face-o un guvern naţional, influenţează fiecare din popoarele confederate luate în parte.
Acest guvern, atât de diferit de toate celelalte, a căpătat numele de federal.
Apoi, putem observa o formă de societate în care mai multe popoare se topesc într-unul singur în privinţa unor treburi comune şi rămân separate şi doar confederate în toate celelalte.
Aici, puterea centrală acţionează fără intermediar asupra celor pe care-i guvernează, îi administrează şi îi judecă ea însăşi, cum o fac şi guvernele naţionale, dar acţionează astfel într-o sferă limitată. Evident, nu mai e un guvern federal, ci un guvern naţional incomplet. Astfel, s-a găsit o formă de guvernământ care nu este, în mod definit, nici naţională, nici federală; dar lucrurile s-au oprit aici şi noul cuvânt care trebuie să exprime o nouă realitate nu există încă.
Pentru că nu au cunoscut acest soi nou de confederaţie, toate Uniunile au ajuns la război civil, la subjugare sau la inerţie. Tuturor popoarelor care le-au alcătuit le-a lipsit înţelepciunea de a vedea leacul pentru bolile lor sau curajul de a-l aplica.
Prima Uniune americană a căzut pradă aceloraşi defecte.
Dar, în America, statele confederate, înainte de a ajunge independente, au făcut parte mult timp din acelaşi imperiu; nu contractaseră încă obiceiurile autoguvernării, iar prejudecăţile naţionale nu apucaseră să prindă rădăcini adânci; mai luminaţi decât restul lumii, ei erau egali în cunoştinţe, nu resimţeau decât slab pasiunile care se opun, de obicei, ca popoarele să recunoască extinderea puterii federale, iar aceste pasiuni erau combătute de cei mai destoinici cetăţeni. Când au simţit primejdia, americanii s-au gândit, în acelaşi timp, la un leac. Şi-au corectat legile, salvându-şi astfel ţara.


DESPRE AVANTAJELE SISTEMULUI FEDERAL, ÎN GENERAL, ŞI UTILIZAREA SA SPECIALĂ PENTRU AMERICA

Fericirea şi libertatea de care se bucură naţiunile mici. – Puterea marilor naţiuni. – Marile imperii favorizează dezvoltarea civilizaţiei. – Deseori, forţa este pentru naţiuni primul element al prosperităţii. – Scopul sistemului federal este de a combina avantajele pe care le au popoarele atât de pe urma mărimii, cât şi a suprafeţei reduse a teritoriului lor. – Avantajele pe care Statele Unite le au de pe urma acestui sistem. – Legea se supune necesităţilor oamenilor şi nu oamenii se supun necesităţilor legii. – Activitatea, progresul, gustul şi uzul libertăţii la popoarele americane. – Spiritul public al Uniunii nu este decât sinteza patriotismului local. – Lucrurile şi oamenii circulă liber pe teritoriul Statelor Unite. – Uniunea este liberă şi fericită ca o naţiune mică, respectată ca una mare.

La naţiunile mici supravegherea societăţii este prezentă pretutindeni; spiritul de ameliorare coboară până la cele mai mici detalii; ambiţia poporului fiind foarte temperată de slăbiciunea sa, eforturile şi resursele sale se concentrează aproape exclusiv către bunăstarea internă şi nu riscă să se dilueze în zadarnicile amăgiri ale gloriei. Mai mult, aptitudinile fiecăruia fiind în general limitate şi aspiraţiile lor sunt la fel. Mediocritatea averilor egalizează aproximativ condiţiile; moravurile au un caracter simplu şi liniştit. Astfel, una peste alta, şi luând în consideraţie treptele diferite de moralitate şi de cunoştinţe, se observă în general la naţiunile mici o îndestulare mai mare şi mai multă linişte a populaţiei decât la cele mari.
Dacă în sânul unei naţiuni mici se înstăpâneşte o tiranie, ea este mai incomodă decât oriunde în altă parte, deoarece acţionând într-un cerc mai restrâns ea se întinde la tot ce cuprinde acest cerc. În imposibilitate de a ataca un obiectiv major, ea se năpusteşte pe o multitudine de obiective mici, dovedindu-se în acelaşi timp violentă şi sâcâitoare.
Din domeniul ei propriu, care este viaţa politică, ea pătrunde în viaţa privată. Stăpânind faptele, ea aspiră să dirijeze şi gusturile; guvernând statul, ea doreşte să guverneze şi familiile. Dar acest lucru se întâmplă rar; de fapt, libertatea este condiţia naturală a societăţilor mici. În ele, guvernarea oferă prea puţine atracţii ambiţiilor, resursele private sunt prea limitate, pentru ca puterea suverană să se poată concentra în mâinile unuia singur. Chiar când se întâmplă, nu e greu ca cei guvernaţi să se unească şi printr-un efort comun să răstoarne în acelaşi timp şi tiranul şi tirania.
Din toate timpurile, naţiunile mici au fost leagănul libertăţii politice. S-a întâmplat ca cele mai multe dintre ele crescând să-şi piardă această libertate; ceea ce face să se vadă clar că libertatea ţine de faptul că poporul e mic şi nu de poporul însuşi.
Istoria lumii nu ne oferă vreun exemplu de mare naţiune care să fi rămas mult timp republică ceea ce face să se spună că faptul este imposibil. În ceea ce mă priveşte, cred că dorinţa omului de a delimita posibilul şi de a face aprecieri asupra viitorului este imprudentă, tocmai pentru el căruia realul şi prezentul îi scapă mereu fiind veşnic surprins de împrejurările pe care le cunoaşte cel mai bine. Ceea ce se poate afirma cu certitudine este faptul că existenţa unei republici mari va fi întotdeauna mult mai ameninţată decât cea a uneia mici.
Toate patimile fatale pentru o republică cresc în raport cu întinderea teritoriului, în timp ce virtuţile care le servesc drept sprijin nu sporesc în aceeaşi măsură.
Ambiţia indivizilor se amplifică odată cu puterea statului; forţa partidelor odată cu importanţa scopului propus; dar dragostea de ţară, care trebuie să se opună acestor pasiuni distructive, nu este mai aprinsă într-o republică mare decât într-una mică. Ar fi chiar uşor de demonstrat că ea este mai puţin dezvoltată şi mai puţin puternică într-o republică mare. Marile bogăţii şi profundele mizerii, metropolele, decăderea moravurilor, egoismul individului, complexitatea intereselor sunt tot atâtea pericole cărora le dă naştere aproape întotdeauna mărimea unui stat. Multe dintre acestea nu dăunează existenţei unei monarhii, unele chiar concură la prelungirea duratei sale. De altfel, într-o monarhie guvernarea are propria ei forţă; ea se serveşte de popor fără a depinde de el; cu cât poporul este mai mare, cu atât suveranul este mai puternic; dar un guvern republican nu poate opune acestor pericole decât sprijinul majorităţii. Or, acest element de forţă nu e mai puternic, păstrând proporţiile, într-o republică mare decât într-una mică. Astfel, în timp ce mijloacele de agresiune sporesc fără încetare în număr şi în forţă, puterea de rezistenţă rămâne neschimbată. S-ar putea spune chiar că ea scade, deoarece cu cât poporul este mai numeros şi natura spiritelor şi a intereselor se diversifică, cu atât este, în consecinţă, mai dificilă formarea unei majorităţi compacte.
S-a putut de altfel observa că pasiunile umane cresc în intensitate, nu numai datorită măreţiei scopului la care ţintesc, dar şi datorită multitudinii indivizilor care le resimt în acelaşi timp. Nu există om care să nu fi fost mai emoţionat în mijlocul unei mulţimi agitate care-i împărtăşea trăirile, decât dacă le-ar fi încercat în singurătate. În republicile mari, pasiunile politice devin de nestăvilit nu numai pentru că obiectul lor este imens, ci şi pentru că milioane de oameni le resimt în acelaşi fel şi în acelaşi timp.
În general, se poate deci afirma că nimic nu este mai potrivnic bunăstării şi libertăţii oamenilor decât marile imperii.
Dar statele mari prezintă şi avantajele care le sunt specifice şi care trebuie recunoscute.
Tot aşa cum dorinţa de putere este mai înflăcărată în rândul oamenilor de rând, dragostea pentru glorie este mai dezvoltată în unele suflete care apreciază că aplauzele mulţimii sunt demne de eforturile lor, că ele îi înalţă, într-un fel, deasupra propriului eu. Acolo, gândirea capătă în toate privinţele un impuls mai rapid şi mai puternic, ideile circulă mai liber, metropolele sunt asemenea unor mari centre intelectuale unde se etalează în toată splendoarea şi se combină în toate direcţiile spiritul uman: din această cauză cunoaşterea şi civilizaţia, în general, evoluează mai rapid la marile naţiuni decât la cele mici. Mai trebuie să adăugăm că marile descoperiri solicită deseori o dezvoltare a forţei naţionale de care guvernul unui popor mic este incapabil; la naţiunile mari, guvernul are mai multe idei generale, ele se despart mai radical de rutina antecedentelor şi de egoismul local. El are mai mult geniu în concepţie, mai multă îndrăzneală în comportare.
Bunăstarea internă e mai completă şi mai răspândită la micile naţiuni, atâta timp cât ele trăiesc în pace, dar războiul le dăunează mai mult decât marilor naţiuni. La acestea, depărtarea de frontiere permite uneori majorităţii poporului să rămână secole întregi în afara pericolului. Pentru el războiul este un motiv de neplăcere, nu de dezastru.
În această privinţă, ca şi în multe altele, se prezintă un considerent care domină restul: cel al necesităţii.
Dacă n-ar exista decât naţiuni mici şi niciuna mare, desigur omenirea ar fi mai liberă şi mai fericită; dar nu se poate face în aşa fel încât să nu existe naţiuni mari.
Acest fapt introduce în lume un element nou al prosperităţii naţionale, şi anume forţa. Ce importanţă are că un popor prezintă imaginea îndestulării şi a libertăţii, dacă e expus în fiecare zi distrugerilor şi cuceririlor? Ce importanţă are că produce mărfuri şi face comerţ, dacă un altul domină mările şi determină preţul pe toate pieţele? Naţiunile mici sunt adesea nefericite, nu doar pentru că sunt mici, ci pentru că sunt slabe; cele mari prosperă nu pentru că sunt mari, ci pentru că sunt puternice. Deci forţa este adeseori pentru naţiuni una din primele condiţii ale unei existenţe fericite şi chiar a existenţei lor. Aşa se întâmplă că, cel puţin în absenţa unor împrejurări speciale, popoarele mici sfârşesc întotdeauna prin a fi anexate cu violenţă de cei mari sau se unesc între ele. Nu cunosc o stare mai de plâns decât cea a unui popor care nu se poate apăra şi nu-şi ajunge sieşi.
Sistemul federativ a fost creat pentru a combina diversele avantaje care rezultă din dimensiunile mai mari sau mai mici ale naţiunilor.
E suficient să arunci o privire asupra Statelor Unite ale Americii pentru a sesiza toate avantajele care decurg pentru ele din adoptarea acestui sistem.
Legiuitorul marilor naţiuni centralizate este obligat să dea legilor un caracter uniform care nu ţine seama de diversitatea locurilor şi a moravurilor; neaflând niciodată nimic despre cazurile particulare, el nu poate proceda decât prin reguli generale; astfel, oamenii sunt obligaţi să se supună cerinţelor legislaţiei, deoarece legislaţia nu se poate adapta nevoilor şi moravurilor oamenilor; ceea ce provoacă de obicei tulburări şi nenorociri.
Acest inconvenient nu există în confederaţii: Congresul reglează principalele acţiuni ale existenţei sociale; toate detaliile sunt abandonate legislativului local.
E greu de imaginat în ce măsură această diviziune a suveranităţii serveşte bunăstării fiecăruia dintre statele din care se compune Uniunea. În aceste societăţi mici, care nu sunt deloc preocupate de grija de a se apăra sau de a-şi spori teritoriul, întreaga putere publică şi întreaga energie individuală sunt îndreptate spre îmbunătăţirea stărilor interne. Guvernul central al fiecărui stat este alături de cei pe care-i guvernează şi e în fiecare zi la curent cu nevoile care apar: astfel în fiecare an sunt prezentate noi planuri, care, discutate în adunările comunale sau în faţa puterii legislative a statului şi reproduse apoi de presă, trezesc interesul general şi zelul cetăţenilor. Această nevoie de a îmbunătăţi agită fără încetare republicile americane fără a le tulbura; ambiţia puterii cedează locul dorinţei de bunăstare, pasiune mai joasă, dar mai puţin primejdioasă. În America, este răspândită în mod general opinia că existenţa şi durata formelor republicane în Lumea Nouă depind de existenţa şi durata sistemului federal. O mare parte din nenorocirile abătute asupra noilor state din America de Sud sunt atribuite dorinţei de a întemeia acolo republici mari, în loc să li se divizeze suveranitatea.
Desigur, este incontestabil faptul că în Statele Unite gustul şi deprinderile guvernării republicane s-au născut în comune şi în sânul adunărilor locale. La o populaţie puţin numeroasă cum e cea din Connecticut, de exemplu, unde cel mai mare obiectiv politic este inaugurarea unui canal sau construirea unui drum, unde statul nu are de plătit armata, nici să susţină un război şi n-are de unde să le asigure celor care-i conduc nici multă bogăţie, nici multă glorie, nu se poate imagina nimic mai firesc şi mai adecvat naturii lucrurilor decât republica. Or, acest spirit republican, aceste moravuri şi obiceiuri ale unui popor liber, după ce s-au ivit şi s-au dezvoltat în diversele state, se aplică apoi, fără greutate, întregii ţări. Spiritul public al Uniunii nu este, într-un anume fel, decât sinteza patriotismelor locale. Fiecare cetăţean al Statelor Unite transferă, ca să spunem aşa, interesul pe care i-l insuflă mica sa republică în iubirea pentru patria comună. Apărând Uniunea, el apără prosperitatea crescândă a cantonului său, dreptul de a-şi dirija treburile şi speranţa de a face să triumfe acolo planurile de îmbunătăţire care urmează să-l îmbogăţească pe el însuşi: toate cele care de obicei se referă mai mult la indivizi decât la interesele generale ale ţării şi la gloria naţiunii.
Pe de altă parte, dacă spiritul şi moravurile locuitorilor îi fac mai apţi decât pe alţii să contribuie la prosperitatea unei republici mari, sistemul federativ a făcut ca sarcina să fie mai puţin dificilă. Confederaţia tuturor statelor americane nu prezintă inconvenientele obişnuite din numeroase aglomerări umane. Uniunea este o mare republică în ceea ce priveşte întinderea; dar ea poate fi într-un fel asimilată cu o mică republică, din cauza numărului restrâns de obiective de care se ocupă guvernul său. Acţiunile sale sunt importante, dar sunt rare. Cum suveranitatea Uniunii este stingherită şi incompletă, folosirea acestei suveranităţi nu este deloc primejdioasă pentru libertate. De asemeni, ea nu aţâţă acele dorinţi exagerate pentru putere şi vâlvă, atât de funeste marilor republici. Deoarece nu totul trebuie să ajungă în mod necesar la un centru comun, nu se văd nici metropole vaste, nici imense bogăţii, nici sărăcie mare, nici revoluţii spontane. Pasiunile politice, în loc să se întindă într-o clipă ca o pânză de foc pe toată suprafaţa ţării, se sfărâmă în contact cu interesele şi pasiunile specifice fiecărui stat.
Şi totuşi, în Uniune, ca la un singur şi acelaşi popor, lucrurile şi ideile circulă liber. Nimic nu pune acolo stavilă elanului spiritului întreprinzător. Guvernul solicită toate talentele şi cunoştinţele. Înăuntrul frontierelor Uniunii domneşte o pace profundă ca în interiorul unei ţări supuse aceleiaşi puteri; în afară, rangul ei este printre ţările cele mai puternice de pe pământ; ea oferă comerţului exterior mai mult de opt sute de leghe de ţărm; ţinând în mâinile sale cheile unei lumi întregi, ea face ca pavilionul să-i fie respectat până la marginea mărilor.
Uniunea este liberă şi fericită ca o naţiune mică, puternică şi glorioasă ca una mare.


DIN CE CAUZĂ SISTEMUL FEDERAL NU ESTE LA ÎNDEMÂNA TUTUROR POPOARELOR ŞI CE A PERMIS ANGLO-AMERICANILOR SĂ-L ADOPTE

Orice sistem federal are viciile sale inerente pe care legiuitorul nu le poate combate. – Complicaţiile oricărui sistem federal. – El solicită celor guvernaţi folosirea cotidiană a inteligentei lor. – Ştiinţa practică a americanilor în materie de guvernare. – Slăbiciunea relativă a guvernului Uniunii, alt viciu inerent sistemului federal. – Americanii l-au făcut să fie mai puţin grav; dar n-au putut să-l anuleze. – Suveranitatea fiecărui stat este mai slabă în aparenţă, dar e mai puternică în realitate decât cea a Uniunii. – De ce. – Independent de legi, şi la popoarele confederate trebuie deci să existe cauze naturale în favoarea Uniunii. – Care sunt aceste cauze la anglo-americani. – Statele Maine şi Georgia pe care le despart 400 de leghe sunt mai firesc unite decât Normandia şi Bretania. – Războiul este principalul obstacol al confederaţiilor. – Acest lucru este demonstrat chiar prin exemplul Statelor Unite. – Uniunea n-are a se teme de mari războaie. – De ce. – Pericolele cărora ar trebui să le facă faţă popoarele Europei dacă ar adopta sistemul federal al americanilor.

Din tot ceea ce cunoaştem, omul este fără îndoială o fiinţă superioară şi cu toate acestea prosperitatea şi sărăcia sunt produsul unor legi necunoscute, din care ajung sub ochii noştri numai fragmente detaşate şi incomplete. Adevărul absolut este ascuns şi probabil că aşa va rămâne de-a pururi.
Legiuitorul izbuteşte uneori, după mii de eforturi, să exercite o influenţă indirectă asupra destinului naţiunilor şi atunci geniul lui este lăudat, în timp ce, adeseori, poziţia geografică a ţării, asupra căreia nu are nicio influenţă, o stare socială care s-a creat fără sprijinul său, moravuri şi idei cărora el le ignoră originea, un punct de plecare pe care nu-l cunoaşte, imprimă societăţii mişcări de nestăvilit împotriva cărora el luptă zadarnic şi care, la rândul lor, îl târăsc cu ele.
Legiuitorul seamănă cu un om care-şi caută calea în mijlocul mării. El e în stare să dirijeze vasul pe care se află, dar nu poate nici să-i schimbe structura, nici să pornească vânturile, nici să oprească valurile oceanului.
Am arătat ce avantaje au obţinut americanii de pe urma sistemului federal. Rămâne să fac să se înţeleagă ce le-a permis să adopte acest sistem; deoarece nu le e dat tuturor popoarelor să se bucure de binefacerile lui.
În sistemul federal se găsesc vicii accidentale, născute din legi; acestea pot fi corectate de legiuitori. Mai pot fi întâlnite şi altele, inerente sistemului, şi acestea nu pot fi înlăturate de popoarele care-l adoptă. Trebuie deci ca aceste popoare să găsească în ele însele forţa necesară pentru a face faţă imperfecţiunilor naturale ale guvernării lor.
Printre viciile inerente oricărui sistem federal, cel mai vizibil este cel al mijloacelor complicate pe care le foloseşte. Acest sistem confruntă inevitabil două suveranităţi. Legiuitorul reuşeşte să facă, în măsura posibilităţilor, ca mişcările acestor două suveranităţi să fie la fel de simple şi la fel de egale şi să le poată închide pe ambele în sfere de acţiune net trasate; dar el nu le poate transforma într-una singură, nici să le împiedice să se ciocnească în unele locuri.
Sistemul federal din Statele Unite e constituit din combinarea a două guverne: unul provincial, celălalt naţional.
Nu e un lucru lesnicios să găseşti un popor care să aibă înclinaţie şi obişnuinţă pentru o guvernare provincială. Am mai remarcat şi înainte, că, dintre toate scopurile pe care ţi le-ai putea propune, în mod sigur cel mai dificil e cel de a-i convinge pe oameni să se ocupe de propriile lor probleme. Din această cauză sistemul federativ nu este constituit decât la acele popoare care, fiind mult timp independente, au căpătat în mod natural şi la cel mai înalt nivel atât înclinaţia, cât şi obişnuinţa. Aşa s-a întâmplat în Statele Unite. Înainte de revoluţie, ei recunoşteau cu toţii autoritatea patriei-mamă, dar fiecare avea guvernul său care nu depindea de vecin.
Şi totuşi cea mai mare dificultate nu e aceea de a întâlni mai multe popoare care să ştie să-şi dirijeze singure problemele, ci de a le găsi pe acelea care să poată înţelege suveranitatea federală şi să i se supună.
Orice s-ar face, sistemul federativ se întemeiază deci pe o teorie complicată a cărei aplicare solicită din partea celor care sunt guvernaţi folosirea zilnică a raţiunii lor.
În general, doar concepţiile simple pun stăpânire pe spiritul poporului. O idee falsă, dar clară şi precisă, va avea întotdeauna mai multă putere în lume decât una adevărată, dar complexă. Din această cauză, partidele, comportându-se ca nişte popoare mici în sânul unui popor mare, se grăbesc întotdeauna să adopte ca simbol un nume sau un principiu care, deseori, nu reprezintă decât foarte incomplet scopul propus şi mijloacele folosite, dar fără de care n-ar putea nici să subziste, nici să acţioneze. Guvernele care nu se sprijină decât pe o singură idee sau pe un singur sentiment uşor de definit nu sunt poate cele mai bune, dar sunt în orice caz cele mai puternice şi cele mai trainice.
Dimpotrivă, dacă se examinează Constituţia Statelor Unite, cea mai bine alcătuită dintre toate constituţiile federale cunoscute, suntem uluiţi de multitudinea diverselor cunoştinţe şi de discernământul pe care aceasta îl presupune la cei pe care îi guvernează. Guvernarea Uniunii se întemeiază aproape în întregime pe convenţii juridice. Uniunea este o naţiune ideală care nu există, ca să zicem aşa, decât în minte şi numai inteligenţa îi poate descoperi şi amploarea şi limitele.
Teoria generală fiind bine înţeleasă rămân dificultăţile aplicării, şi ele sunt nenumărate deoarece suveranitatea Uniunii este atât de implicată în cea a statelor, încât la prima vedere e imposibil să le delimitezi. Totul este convenţional şi artificial într-o asemenea guvernare şi ea ar fi convenit doar unui popor obişnuit de multă vreme să se conducă singur şi la care ştiinţa politică a pătruns până în ultimele rânduri ale societăţii. N-am admirat niciodată mai mult bunul-simţ şi inteligenţa practică a americanilor decât în modul în care ei evită nenumăratele dificultăţi pe care le naşte Constituţia lor federală. Aproape că n-am întâlnit în America vreun om simplu care să nu discearnă cu o uimitoare uşurinţă obligaţiile care decurg din legile Congresului şi cele care-şi au originea în legile statului său şi care, după ce a separat obiectele plasate în competenţele generale ale Uniunii de cele pe care le reglementează legislatura locală, să nu poată indica punctul unde începe competenţa curţilor federale şi graniţa la care se opreşte cea a tribunalelor statelor.
Constituţia Statelor Unite seamănă cu acele frumoase creaţii ale inteligenţei umane care acoperă de glorie şi de bogăţie pe cei care le-au inventat, dar care rămân sterile în alte mâini.
Este ceea ce Mexicul a făcut să fie evident în zilele noastre.
Locuitorii din Mexic, dorind să stabilească sistemul federativ, au luat ca model şi au copiat aproape integral constituţia federală a vecinilor lor, anglo-americanii. Dar transpunând la ei litera legii, n-au putut aduce, în acelaşi timp, şi spiritul care o însufleţeşte. Aşa că se poate observa cum se încurcă mereu între mecanismele dublei lor guvernări. Suveranitatea statelor şi cea a Uniunii, depăşind sfera trasată de constituţie, se întrepătrund zilnic. Şi acum încă, Mexicul alunecă neîncetat de la anarhie la despotism militar şi de la despotism militar la anarhie.
Dar, chiar când poporul are o civilizaţie destul de avansată şi este îndeajuns de deprins cu arta guvernării pentru a se supune cu inteligenţă unei teorii politice atât de complicate, tot nu rezultă că sistemul federal poate satisface toate necesităţile.
Cel de al doilea şi cel mai funest dintre toate viciile, pe care eu îl consider ca fiind inerent sistemului federal însuşi, este slăbiciunea relativă a guvernului Uniunii.
Principiul pe care se întemeiază toate confederaţiile este fracţionarea suveranităţii. Legiuitorii fac ca această fracţionare să fie puţin vizibilă; pentru un timp, ea poate fi chiar ascunsă privirilor, dar nu se poate face în aşa fel încât ea să nu existe. Or, o suveranitate fracţionată va fi întotdeauna mai slabă decât o suveranitate completă.
S-a văzut în expunerea Constituţiei Statelor Unite cu câtă artă au izbutit americanii, limitând puterea Uniunii în cercul restrâns al guvernelor federale, să-i dea totuşi aparenţa şi, până la un punct, forţa unui guvern naţional.
Acţionând astfel, legiuitorii Uniunii au dominat pericolul natural al confederaţiilor; dar n-au putut să-l facă să dispară cu totul.
Se spune că guvernul american nu se adresează deloc statelor: ordinele sale ajung imediat la cetăţeni şi fiecare în parte este silit să se supună efortului voinţei comune.
Dar dacă legea federală ar leza violent interesele şi părerile unui stat, n-ar trebui oare să ne temem că fiecare din cetăţenii acestui stat se va considera parte în procesul individului care refuză să se supună? Toţi cetăţenii statului, fiind astfel lezaţi, în acelaşi timp şi în acelaşi fel, de către autoritatea Uniunii, guvernul federal ar încerca în zadar să-i izoleze pentru a-i combate: ei ar simţi instinctiv că trebuie să se unească pentru a se apăra şi ar găsi o organizare gata pregătită în partea de suveranitate de care statul i-a lăsat să se bucure.
Atunci ar dispărea convenţia pentru a lăsa loc realităţii şi s-ar putea vedea puterea organizată a unei părţi din teritoriu în luptă cu autoritatea centrală.
De altfel, acesta este spectacolul pe care l-a oferit recent Carolina de Sud. Reglementările Statelor Unite asupra latifundiilor deveniseră absolut impopulare în Carolina; şi atunci legislativul statului a luat iniţiativa şi a suspendat acţiunea legii federale. Acest rezultat era inevitabil. Când oamenii au la îndemână mijloacele de a-şi satisface interesele şi pasiunile, e aproape sigur că ficţiunea legală nu-i va împiedica să-şi dea seama că le pot folosi.
Vechile constituţii federale obligau statele să acţioneze. Constituţia Statelor Unite nu le obliga decât să suporte acţiunea, diferenţă esenţială care anulează aproape rezistenţa; e mai uşor să refuzi să acţionezi decât să împiedici acţiunea altuia. Dar din momentul când ceea ce eşti obligat doar să suporţi devine atât de penibil, reticenţa pe care o au oamenii faţă de acţiune dispare şi precauţiunile legiuitorului devin insuficiente.
Conform principiului legii federale, Curtea Statelor Unite trebuie să facă eforturi pentru a nu judeca decât cazurile particulare. Astfel, ea nu atacă legile statelor, ceea ce diminuează primejdia confruntării celor două suveranităţi. Dar dacă pentru a satisface un interes particular încalcă o lege importantă a statului, sau lezează un principiu sau un interes general al statului, precauţiunile legiuitorului sunt tot inutile şi lupta, dacă nu vizibilă, în orice caz reală se duce între statul lezat reprezentat prin cetăţean şi Uniunea reprezentată de tribunalele sale.
Este suficient să observăm în ce manieră persuasivă şi conciliantă pretinde guvernul federal executarea legilor sale, pentru a trage concluzia că, în pofida aparenţelor şi a eforturilor legiuitorului, el se găseşte nu în faţa unor indivizi, ci a unor suverani.
E uşor de mers mai departe şi de afirmat odată cu celebrul Hamilton în Federalist că dintre cele două suveranităţi cea mai puternică este cu siguranţă cea a statului.
Aş putea spune acelaşi lucru despre justiţia federală. Dacă, într-un anume proces, tribunalele Uniunii ar viola o lege importantă a unui anume stat, lupta, dacă nu aparentă atunci reală, s-ar duce între statul lezat, reprezentat de un cetăţean, şi Uniunea reprezentată de tribunalele sale.
Ar trebui să ştii prea puţin despre cum merge această lume ca să-ţi imaginezi că, după ce oamenilor li s-a lăsat un mijloc de a-şi satisface patimile, ei ar putea fi împiedicaţi cu ajutorul ficţiunilor legale să găsească acest mijloc şi să-l folosească.
Legiuitorii americani, făcând mai puţin probabilă lupta între cele două suveranităţi, n-au distrus deci cauzele.
S-ar putea merge mai departe şi afirma că ei n-au reuşit să asigure preponderenţa puterii federale în caz de conflict.
Ei au dat Uniunii bani şi soldaţi dar statele au păstrat ataşamentul oamenilor şi ideile lor încetăţenite.
Suveranitatea Uniunii este o noţiune abstractă care nu se leagă decât de un număr mic de obiecte ale lumii exterioare. Suveranitatea statelor o simte oricine se poate pricepe fără efort; acţionează în orice moment. Una este nouă, cealaltă s-a născut împreună cu poporul însuşi.
Suveranitatea Uniunii este o operă de artă. Suveranitatea statelor este naturală; ea există prin ea însăşi, fără eforturi, cum există autoritatea unui tată de familie.
Suveranitatea Uniunii îi priveşte pe oameni doar prin câteva interese majore; ea reprezintă o patrie imensă, îndepărtată, un sentiment vag şi nedefinit. Suveranitatea statelor îl învăluie într-un anume fel pe fiecare cetăţean şi el se întâlneşte cu ea în fiecare zi. Ea se obligă să-i garanteze proprietatea, libertatea, viaţa; ea influenţează în fiecare clipă bunăstarea sau sărăcia lui. Suveranitatea statelor se întemeiază pe amintiri, pe obiceiuri, pe prejudecăţile locale, pe egoismul provincial şi familial; pe scurt, toate acele lucruri care fac ca instinctul patriei să fie atât de puternic în inima omului. Cum să pui la îndoială avantajele ei?
Deoarece legiuitorii nu pot împiedica să apară, între cele două suveranităţi pe care sistemul federal le pune faţă în faţă, ciocniri periculoase, e necesar ca la eforturile lor, menite să întoarcă popoarele confederate de pe calea războiului, să se adauge dispoziţiuni specifice care să-i ducă pe cea a păcii.
Rezultă de aici că pactul federal n-ar avea o existenţă de durată, dacă n-ar găsi în popoarele căruia i se aplică un număr de condiţii pentru uniune care le-ar face viaţa comună plăcută şi ar uşura sarcina guvernării.
Astfel, pentru a reuşi, sistemul federal n-are nevoie doar de legi bune, ci îi sunt necesare şi circumstanţe favorabile.
Toate popoarele care au intrat într-o confederaţie aveau un anume număr de interese comune care formau, într-un fel, legăturile intelectuale ale asocierii.
Dar în afara intereselor materiale, omul mai are idei şi sentimente. Pentru ca o confederaţie să poată dăinui un timp mai îndelungat, o civilizaţie omogenă e la fel de necesară ca şi nevoile diverselor popoare care o compun. Între nivelul de civilizaţie al cantonului Vaud şi cel al cantonului Un diferenţa e ca între secolele XIX şi XV; de aceea Elveţia n-a avut niciodată, cu adevărat, un guvern federal. Uniunea diferitelor sale cantoane nu există decât pe hartă; şi acest lucru ar deveni evident, dacă o autoritate centrală ar dori să aplice aceleaşi legi pe întreg teritoriul.
Există oameni care pretind că unul din avantajele constituţiilor federale este acela de a permite tuturor părţilor unui imperiu de a trăi în felul său, fiind unite în acelaşi timp. Aşa e, dacă prin confederaţie se înţelege un fel de ligă ofensivă şi defensivă prin care popoare diferite se unesc pentru a face faţă unei primejdii comune rămânând străine în rest. Dar dacă se doreşte crearea unei existenţe comune şi a unui adevărat guvern naţional, pentru popoarele confederate este absolut necesar ca civilizaţia lor să fie omogenă. Această necesitate este mai acută într-o confederaţie decât într-o monarhie deoarece în primul caz guvernul are mai multă nevoie de sprijinul celor pe care-i guvernează, decât în al doilea.
Sistemul federal permite şi favorizează diversitatea legilor în detaliu, ceea ce e foarte bine, dar se opune adeseori uniformizării legilor generale, ceea ce e foarte rău.
Existenţa guvernului federal este facilitată admirabil în Statele Unite de un anume fapt. Nu numai că feluritele state au aproximativ aceleaşi interese, aceeaşi origine şi aceeaşi limbă, dar au şi acelaşi grad de civilizaţie; ceea ce face ca aproape întotdeauna acordul între ele să fie facil. Nu cred să existe o naţiune europeană, oricât de mică ar fi ea, care să nu fie mai puţin omogenă în diferitele sale părţi decât poporul american al cărui teritoriu este cât jumătate din Europa.
Între statul Maine şi statul Georgia sunt aproximativ patru sute de leghe. Cu toate acestea sunt mai puţine diferenţe între civilizaţia din Maine şi cea din Georgia, decât între cea din Normandia şi cea din Bretania. Maine şi Georgia, plasate la extremităţile unui vast teritoriu, găsesc deci, în mod natural, mai multe înlesniri reale pentru a forma o confederaţie decât Normandia şi Bretania care sunt separate doar de un pârâu.
Aceste înlesniri, pe care moravurile şi obiceiurile poporului le ofereau legiuitorilor americani, li s-au alăturat şi altele, determinate de poziţia geografică a ţării. Acestor ultime cauze ar trebui atribuite în principal adoptarea şi menţinerea sistemului federal.
în pofida tuturor obstacolelor, consider că guvernele federale menţin mai uşor pacea internă şi favorizează dezvoltarea paşnică a bunăstării sociale pe un teritoriu federal decât luptând victorios cu inamicii din exterior.
Aceasta este dificultatea cu care se confruntă confederaţiile în marile războaie şi din cauza aceasta multe popoare sunt incapabile să accepte un guvern federal.
Cel mai important dintre actele care pun în evidenţă viaţa unui popor este războiul. În război, poporul acţionează ca un singur individ faţă de popoarele străine; el luptă pentru însăşi existenţa sa.
Atâta timp cât nu se pune decât problema menţinerii păcii în interiorul ţării şi de a-i favoriza prospeţimea, îndemânarea în guvernare şi raţiunea la cei guvernaţi, precum şi un anumit ataşament firesc pe care oamenii îl au aproape întotdeauna pentru patria lor, pot să fie suficiente; dar pentru ca o naţiune să fie în stare să ducă un mare război, cetăţenii trebuie să-şi impună numeroase şi grele sacrificii. A crede că un mare număr de oameni sunt capabili să se supună voluntar unor asemenea exigenţe sociale înseamnă să nu cunoşti deloc lumea. Şi chiar dacă necesitatea războiului ar fi universal recunoscută, tentaţia naturală a spiritului uman este să înlăture consecinţele neplăcute ale principiului pe care el însuşi îl admisese. Este necesar deci ca, o dată acceptat principiul războiului, să fie găsită în altă parte o autoritate care să-i oblige pe indivizi să-i suporte consecinţele.
Din această cauză, toate popoarele care au trebuit să ducă mari războaie au fost nevoite, aproape împotriva voinţei lor, să sporească forţele guvernanţilor. Cele care n-au izbutit să facă acest lucru au fost cucerite. Un război îndelungat situează aproape întotdeauna naţiunile în această tristă alternativă, prin care înfrângerea le lasă pradă distrugerii, iar triumful – despotismului.
Există o mare naţiune europeană în care toate forţele societăţii sunt atât de centralizate, încât în caz de război, un răpăit de tobe îi adună ca pe locuitorii unui sat în jurul conducătorului. Independent de vitejia sa, această naţiune e superioară celorlalte în caz de război şi de multe ori a dominat Europa prin puterea armelor.
Pentru a determina sacrificiile umane şi materiale necesare într-un război, pentru a concentra într-un anume moment toate forţele naţionale, sunt absolut necesare eforturile unei suveranităţi complete.
Or, după cum am mai spus, defectul inevitabil al confederaţiilor este fracţionarea suveranităţii. Într-un sistem federal nu numai că nu există centralizare administrativă sau ceva asemănător, dar chiar centralizarea guvernamentală este incompletă – ceea ce este întotdeauna un motiv de mare slăbiciune când trebuie să te aperi împotriva popoarelor care le posedă.
În general deci slăbiciunea guvernării se relevă, într-un fel mai vizibil şi mai periculos, în război şi eu am arătat că viciul inerent al guvernelor federale este extrema lor slăbiciune.
În Constituţia federală a Statelor Unite, aceea dintre toate în care guvernul central e dotat cu cele mai multe puteri reale, acest defect se face încă puternic simţit. E adevărat, legea dă Congresului dreptul de a lua toate măsurile în interesul ţării, dar este dificil să exerciţi un asemenea drept. Când, constrâns de importanţa problemelor, Congresul va impune celor pe care-i guvernează sacrificii pe măsura pericolului, nemulţumirea fiecăruia dintre cei care suportă sacrificiul îşi va găsi un punct de sprijin în suveranitatea statelor sau în ambiţia conducătorilor care, la rândul lor, caută sprijinul nemulţumiţilor. Statele care n-au fost pentru război sau care-l consideră inutil ori dăunător găsesc cu uşurinţă prin interpretarea constituţiei mijloacele de a refuza ajutorul. Forţa materială şi în special puterea morală a naţiunii sunt diminuate considerabil, deoarece chiar probabilitatea unui asemenea eveniment duce la slăbirea şi moleşirea guvernului federal; el devine ezitant şi temător, ba chiar incapabil să încerce tot ce ar putea face.
„Este clar pentru noi, spune Hamilton în Federalist nr. 12, că, având în vedere situaţia ţării, obiceiurile oamenilor şi experienţa prin care am trecut, este imposibil să aduni sume însemnate din impozitele directe.” într-adevăr, impozitul direct este dintre toate impozitele cel mai vizibil şi cel mai supărător, dar este totuşi singurul la care se poate apela în timp de război.
Un singur exemplu va permite cititorului să înţeleagă.
Constituţia acordă Congresului dreptul de a convoca în serviciul activ miliţia diferitelor state în cazul în care trebuie înăbuşită o insurecţie sau respinsă o invazie; un alt articol afirmă că în acest caz preşedintele Statelor Unite este comandantul-şef al miliţiilor.
În timpul războiului din 1812, preşedintele a ordonat miliţiilor din Nord să se îndrepte spre frontiere; Connecticut şi Massachusetts, state ale căror interese erau lezate de război, au refuzat să-şi expedieze contingentul.
Constituţia, au spus ele, autorizează guvernul federal să se servească de miliţii în cazurile de insurecţii şi invazii; or, acum nu era nici insurecţie, nici invazie. Ei au mai adăugat că aceeaşi constituţie care dădea Uniunii dreptul de a convoca miliţiile în serviciul activ lăsa statelor dreptul de a-i numi pe ofiţeri; în consecinţă, după ele, chiar în război niciun ofiţer al Uniunii n-avea dreptul să comande miliţiile, cu excepţia preşedintelui în persoană. Or, era vorba de a sluji într-o armată care nu era comandată de el.
Aceste doctrine absurde şi distructive nu numai că au primit aprobarea guvernanţilor şi a legislativului, dar şi pe cea a Curţilor de justiţie din cele două state; şi guvernul federal a fost silit să-şi caute în altă parte trupele de care avea nevoie.
Un asemenea fapt dovedeşte, mai bine decât toate afirmaţiile mele, incapacitatea în care ar fi Uniunea americană, chiar cu organizarea îmbunătăţită dată de Constituţia din 1789, de a susţine un mare război.
Imaginaţi-vă pentru o clipă existenţa unei asemenea naţiuni în mijlocul popoarelor războinice din Europa la care suveranitatea este unică şi atotputernică şi slăbiciunea relativă a Uniunii americane va fi evidentă şi demonstrată.
Cum se întâmplă deci că Uniunea americană, aşa cum este ea protejată prin perfecţiunea relativă a legilor sale, nu dispare din cauza unui mare război? Pentru că nu are a se teme de mari războaie.
În general, n-ar mai trebui citate Statele Unite ca exemplu doveditor pentru posibilitatea confederaţiilor de a susţine războaie mari, deoarece Uniunea n-a avut niciunul de asemenea natură.
Chiar cel din 1812 despre care americanii vorbesc cu atâta orgoliu e un nimic comparat cu cel mai mic război declanşat de ambiţia lui Ludovic al XIV-lea sau cu cele declanşate în Europa de Revoluţia franceză. Motivul este simplu.
Plasată în centrul unui continent imens, unde activitatea oamenilor se poate întinde nelimitat, ţi se pare că Uniunea este atât de izolată de lume ca şi cum ar fi înconjurată din toate părţile de ocean.
Canada nu are decât un milion de locuitori; populaţia ei e divizată în două naţiuni duşmane. Asprimile climei limitează întinderea teritoriului şi îi închid porturile pentru şase luni de zile.
Din Canada până la Golful Mexic mai pot fi întâlnite câteva triburi sălbatice pe jumătate nimicite, pe care şase mii de soldaţi le tot mână din urmă.
La sud, Uniunea atinge într-un punct imperiul Mexicului; de acolo vor veni probabil, într-o zi, marile războaie, dacă anglo-americanii şi mexicanii vor continua să formeze o singură naţiune. În Mexic există de fapt o populaţie numeroasă care se deosebeşte de vecini prin limbă, religie şi interese. Dar, încă mult timp de acum încolo, starea de civilizaţie puţin avansată, corupţia moravurilor şi mizeria vor împiedica Mexicul să ocupe un rang important în sânul naţiunilor. În ceea ce priveşte puterile europene, îndepărtarea le face inofensive. (O)
Marele noroc al Statelor Unite nu este că au alcătuit o Constituţie federală care să le permită susţinerea unor mari războaie, ci faptul că sunt în aşa fel aşezate, încât nu au a se teme de ele.
Nimeni nu apreciază mai mult decât mine avantajele sistemului federativ. Văd în el una din cele mai puternice combinaţii în favoarea prosperităţii şi a libertăţii umane. Invidiez soarta naţiunilor cărora le-a fost permis să-l adopte. Dar refuz să cred că popoarele confederate ar putea lupta multă vreme, la egalitate de forţe, contra unei naţiuni în care puterea guvernamentală ar fi centralizată.
Poporul care, în prezenţa marilor monarhii militare din Europa, şi-ar fracţiona suveranitatea ar renunţa, cred, prin chiar acest fapt la puterea sa, poate la existenţa sa şi la numele său.
E admirabilă poziţia Lumii Noi, care face ca omul să nu aibă acolo alţi duşmani decât pe sine însuşi! Pentru a fi fericit şi liber nu trebuie decât s-o dorească.
PARTEA A DOUA



Până acum am examinat instituţiile, am parcurs legile scrise, am descris formele prezente ale societăţii politice din Statele Unite.
Dar, deasupra tuturor instituţiilor şi în afara tuturor formelor, dăinuie puterea suverană a poporului, care le distruge sau le modifică după placul său.
Îmi rămâne să fac cunoscute prin ce căi acţionează această putere ce domină legile; care sunt instinctele şi pasiunile sale; ce resorturi secrete o împing, o întârzie sau îi conduc înaintarea năvalnică, ce efecte produce atotputernicia ei, şi ce viitor o aşteaptă.
Capitolul I.
DE CE SE POATE AFIRMA CU PRECIZIE CĂ ÎN STATELE UNITE GUVERNEAZĂ POPORUL
În America poporul îl numeşte pe cel care face legile şi pe cel care le execută; el însuşi intră în componenţa juriilor care pedepsesc infracţiunile împotriva legii. Instituţiile sunt democratice nu doar în principiu, ci şi în evoluţie; astfel poporul îşi numeşte direct reprezentanţii şi îi alege de obicei, în fiecare an, pentru a-i menţine mai complet în dependenţa sa. Deci poporul conduce într-adevăr şi, deşi forma de guvernământ este reprezentativă, e evident că opiniile, prejudecăţile, interesele şi chiar pasiunile poporului nu pot întâlni obstacole durabile care să le împiedice să se manifeste în conducerea cotidiană a societăţii.
În Statele Unite, ca în toate ţările unde domneşte poporul, majoritatea guvernează în numele poporului.
În principal, această majoritate este alcătuită din cetăţeni liniştiţi care, fie prin înclinaţie, fie din interes, doresc sincer binele ţării. În jurul lor se agită, fără încetare, partidele care încearcă să îi atragă în sânul lor şi să se sprijine pe ei.
Capitolul II.
DESPRE PARTIDE ÎN STATELE UNITE
Trebuie făcută o mare deosebire între partide. – Partide care se comportă între ele ca naţiunile rivale. – Partide propriu-zise. – Diferenţa între partidele mari şi partidele mici. – În ce timpuri apar ele. – Diferitele lor trăsături. – America a avut mari partide. – Nu mai are. – Federaliştii. – Republicanii. – înfrângerea federaliştilor. – Dificultatea de a crea partide în Statele Unite. – Ce trebuie făcut pentru a izbuti. – În toate partidele pot fi regăsite trăsături aristocratice şi democratice. – Lupta generalului Jackson împotriva băncii.

Trebuie întâi să stabilesc o mare deosebire între partide.
Există ţări atât de întinse încât diferitele populaţii care le locuiesc, deşi unite sub aceeaşi suveranitate, au interese atât de contradictorii, încât se naşte între ele o opoziţie permanentă. Atunci diversele fracţiuni ale aceluiaşi popor nu mai alcătuiesc, propriu-zis, partide, ci naţiuni diferite; şi dacă ar izbucni un război civil, am putea vorbi mai degrabă de un conflict între două popoare rivale, decât de o luptă între fracţiuni.
Dar când cetăţenii se deosebesc între ei în acele puncte care interesează în mod egal pe toată lumea, cum ar fi, de exemplu, principiile generale ale guvernării, atunci se vede cum se nasc, ceea ce aş numi eu cu adevărat, partide.
Partidele sunt un rău inerent al guvernării libere; dar ele n-au întotdeauna aceleaşi trăsături şi aceleaşi porniri.
Există epoci în care naţiunile sunt răscolite de rele atât de mari, încât înclină spre o schimbare totală a alcătuirii lor politice. Alteori, neliniştea este mult mai profundă şi starea socială însăşi este compromisă. Este epoca marilor revoluţii şi a marilor partide.
Printre secolele de dezordine şi de sărăcie se mai pot găsi şi timpuri în care societăţile se odihnesc şi omenirea pare că se opreşte să răsufle. De fapt, şi atunci nu e decât o aparenţă, timpul nu-şi încetineşte paşii altfel pentru popoare decât pentru oameni; şi unele şi alţii avansează în fiecare zi spre un viitor pe care nu-l cunosc, şi când credem că stau pe loc înseamnă că nu le sesizăm mişcarea. Aşa se întâmplă cu oamenii care se plimbă; ei par nemişcaţi celor care aleargă.
Oricum ar fi, există timpuri când schimbările care se operează în alcătuirea politică şi în starea socială a popoarelor sunt atât de lente şi de insesizabile, încât oamenii cred că au ajuns la o situaţie definitivă; spiritul omenesc se crede atunci temeinic aşezat pe anumite baze şi nu priveşte dincolo de un anume orizont.
Este vremea intrigilor şi a micilor partide.
Eu numesc mari partide politice pe acelea care sunt legate mai mult de principii, decât de consecinţele lor; mai mult de generalităţi, decât de cazurile particulare; de idei şi nu de oameni. În general, aceste partide au trăsături mai nobile, pasiuni mai generoase, convingeri mai reale, o comportare mai sinceră şi mai îndrăzneaţă decât celelalte. Interesul particular, care în toate pasiunile publice joacă rolul cel mai important, se ascunde aici cu mai multă abilitate sub vălul interesului general; uneori izbuteşte chiar să se ferească de privirile celor pe care-i însufleţeşte şi îi determină să acţioneze.
Partidele mici n-au, în general, un crez politic. Cum nu se simt înălţate şi susţinute prin mari obiective, caracterul lor este marcat de un egoism care se etalează cu ostentaţie în fiecare din acţiunile lor. Înflăcărarea le este întotdeauna rece; limbajul e violent, dar demersul e timid şi nesigur. Mijloacele pe care le folosesc sunt meschine ca şi scopul pe care şi-l propun. De aici apare şi senzaţia că în perioadele calme, care urmează unei revoluţii violente, oamenii mari dispar brusc şi sufletele se închid.
Marile partide răscolesc societatea, cele mici o agită; unele o sfâşie, celelalte o corup; primele se salvează punând-o uneori în mişcare, celelalte o tulbură întotdeauna fără folos.
America a avut mari partide; astăzi ele nu mai există; ea a devenit mai fericită, nu şi mai morală.
Când s-a încheiat Războiul de Independenţă şi s-a trecut la stabilirea noilor principii de guvernare, naţiunea era scindată în două, fiecare parte cu punctul ei de vedere. Aceste opinii sunt vechi de când lumea, şi ele pot fi regăsite, sub forme diferite şi sub diverse nume, în toate societăţile libere. Unele doresc să restrângă puterea poporului, altele să o extindă la infinit.
Lupta dintre aceste două puncte de vedere nu a avut niciodată la americani caracterul violent observat deseori aiurea. Cele două partide din America erau de acord în punctele esenţiale. Pentru a învinge, niciunul dintre ele nu trebuia să distrugă o veche ordine sau să răstoarne o întreagă stare socială. În consecinţă, niciunul dintre ele nu lega un mare număr de existenţe individuale de triumful principiilor respective. Dar se refereau la interese spirituale de primă importanţă cum sunt ataşamentul faţă de ideile de egalitate şi independenţă. Este suficient pentru a aţâţa pasiuni violente.
Partidul care dorea să restrângă puterea poporului a încercat să-şi aplice doctrinele mai cu seamă în Constituţia Uniunii, ceea ce i-a asigurat denumirea de federal.
Celălalt, care pretindea că iubeşte doar libertatea, luă numele de republican.
America este pământul democraţiei. Federaliştii au fost aşadar întotdeauna în minoritate; dar ei îi numărau în rândurile lor pe aproape toţi oamenii mari care s-au ilustrat în Războiul de Independenţă şi autoritatea lor morală era foarte puternică. De altfel şi împrejurările le-au fost favorabile. Prăbuşirea primei confederaţii a făcut ca poporului să-i fie teamă de căderea în anarhie, şi federaliştii au profitat de această stare de spirit trecătoare. Au fost la conducerea treburilor timp de zece sau doisprezece ani şi au putut să aplice, dacă nu toate principiile lor, măcar unele dintre ele, deoarece curentul advers devenea din zi în zi tot mai violent pentru a te încumeta să i te împotriveşti.
În 1801 republicanii au obţinut în cele din urmă puterea. Thomas Jefferson a fost numit preşedinte; le-a adus sprijinul unui nume celebru, al unui mare talent şi al unei imense popularităţi.
De altfel, federaliştii nu s-au menţinut niciodată la putere decât prin mijloace artificiale şi cu ajutorul unor resurse de moment; îşi croiseră drum la putere prin virtutea şi talentul conducătorilor lor, precum şi datorită împrejurărilor fericite. Când a venit rândul republicanilor, partidul a fost parcă aspirat de vârtejul unei inundaţii subite. O imensă majoritate s-a declarat împotriva lui şi s-a trezit dintr-odată într-o atât de mică minoritate, încât a căzut imediat pradă disperării. Din acel moment, partidul republican sau democratic a mers din cucerire în cucerire şi a pus stăpânire pe întreaga societate.
Simţindu-se învinşi şi fără resurse şi văzându-se izolaţi în sânul naţiunii, federaliştii s-au scindat; unii s-au alăturat învingătorilor, alţii au înclinat drapelul şi şi-au schimbat numele. Au încetat să mai fiinţeze ca partid un bun număr de ani.
Scurta prezenţă a federaliştilor la putere este, după părerea mea, una din întâmplările cele mai fericite care au însoţit naşterea marii uniuni americane. Federaliştii luptau contra tendinţei covârşitoare a secolului şi a ţării în care trăiau. Oricare ar fi fost avantajele şi viciile teoriilor lor, ele aveau defectul de a fi inaplicabile în totalitate în societatea pe care voiau să o conducă; ceea ce s-a întâmplat sub Jefferson s-ar fi întâmplat oricum, mai devreme sau mai târziu. Dar guvernul a lăsat cel puţin noii republici timpul să se sedimenteze şi i-a permis apoi să suporte fără dificultăţi evoluţia rapidă a doctrinelor pe care ei le-au combătut. Un număr mare de principii care le aparţineau au sfârşit prin a pătrunde în simbolurile adversarilor lor; şi Constituţia federală, care durează până în timpurile noastre, este un monument indestructibil al patriotismului şi înţelepciunii lor.
Astfel, în zilele noastre, nu se disting în Statele Unite mari partide politice. Se pot observa, desigur, destule partide care ameninţă viitorul Uniunii; dar nu există cele care ar putea să atace forma actuală de guvernare şi să împiedice evoluţia generală a societăţii. Partidele care ameninţă Uniunea nu se sprijină pe principii, ci pe interese materiale. Aceste interese alcătuiesc, în diferite provincii ale unui imperiu aşa de mare, mai curând naţiuni rivale decât partide. Astfel, în ultimul timp, s-a văzut cum Nordul a susţinut sistemul de prohibiţii comerciale şi cum Sudul a apărat cu arma în mână libertatea comerţului, doar din motivul că Nordul este industrial şi Sudul este agricol şi sistemul restrictiv acţiona în sprijinul unuia şi în paguba celuilalt.
În Statele Unite, în absenţa marilor partide, mişună cele mici şi opinia publică se scindează necontenit din cauza unor probleme de amănunt. Nu se poate imagina truda care se depune acolo pentru a crea partide; în vremurile noastre nu-i un lucru uşor. În Statele Unite nu există deloc ură religioasă, deoarece religia este pretutindeni respectată şi nicio sectă nu e dominantă; nu există ură între clase, pentru că poporul este totul şi nimeni nu îndrăzneşte încă să lupte împotriva lui; în fine, sărăcia publică nu poate fi exploatată deoarece starea materială a ţării oferă o asemenea perspectivă imensă îndemânării, încât e suficient să laşi omul în pace ca el să facă minuni. Şi totuşi, ca ambiţia să reuşească e necesar să se creeze partide, pentru că e dificil să-l înlături pe cel care deţine puterea doar pe motivul că doreşti să-i iei locul. Deci toată abilitatea oamenilor politici constă în alcătuirea partidelor: în Statele Unite, un om politic încearcă în primul rând să-şi delimiteze interesul şi să descopere interese asemănătoare care s-ar putea grupa în jurul său; apoi caută să descopere dacă nu există din întâmplare în lume o doctrină sau un principiu pe care le-ar putea plasa adecvat în fruntea noii sale asociaţii, pentru a-i da dreptul de a se arăta şi de a circula liber. Tot aşa, strămoşii noştri imprimau odinioară privilegiul regelui pe prima filă a operelor lor, încorporându-l în carte, deşi nu făcea parte din ea.
Odată apărută, noua putere este introdusă în lumea politică.
Pentru un străin, aproape toate conflictele locale ale americanilor par, la prima vedere, de neînţeles sau puerile şi nu se ştie dacă un asemenea popor, preocupat serios de atari fleacuri, e de plâns sau e de invidiat pentru că are şansa de a se ocupa de ele.
Dar dacă sunt studiate minuţios instinctele secrete care guvernează grupările din America, se descoperă cu uşurinţă că cea mai mare parte dintre ele sunt legate mai mult sau mai puţin de cele două partide care îi despart pe oameni de când există societăţi libere. Pe măsură ce se pătrunde mai profund în gândirea intimă a acestor partide se observă că unii se străduiesc să restrângă folosirea puterii publice, iar ceilalţi să o extindă.
Nu susţin că partidele americane au întotdeauna ca scop evident, şi nici măcar ca scop ascuns, victoria în ţară a aristocraţiei sau a democraţiei; susţin doar că pasiunile aristocratice sau democratice se regăsesc cu uşurinţă la temeiul tuturor partidelor şi, deşi se sustrag privirilor, ele sunt sufletul şi punctul lor sensibil.
Am să citez un exemplu recent: preşedintele atacă Banca Statelor Unite; ţara se tulbură şi se scindează, clasele luminate sunt, în general, de partea băncii, poporul e de partea preşedintelui. Credeţi cumva că poporul a ştiut să discearnă argumentele pe care se bazează opiniile lui în hăţişul unei probleme atât de dificile, în care şi oamenii experimentaţi ezită? Câtuşi de puţin. Dar banca este o instituţie mare care are o existenţă independentă; poporul care distruge sau înscăunează toate puterile e neputincios în ceea ce o priveşte şi acest lucru îl surprinde. În cadrul mişcării generale a societăţii acest punct imobil şochează şi poporul doreşte să vadă dacă nu-l poate pune în mişcare odată cu restul.


DESPRE RĂMĂŞIŢELE PARTIDULUI ARISTOCRATIC ÎN STATELE UNITE

Opoziţia secretă a bogaţilor faţă de democraţie. – Ei se retrag în viaţa privată. – Gustul pe care îl arată pentru plăcerile exclusive şi pentru lux în interiorul locuinţei lor. – Simplitatea exterioară. Condescendenţa pe care o afectează faţă de popor.

Se întâmplă uneori la popoarele divizate din pricina opiniilor lor ca în momentul în care se rupe echilibrul între partide, unul dintre ele să capete o preponderenţă absolută. El înfrânge toate obstacolele, îşi zdrobeşte adversarul şi exploatează în folosul său toată societatea. Învinşii, care nu mai speră în succes, se ascund sau tac. Se înstăpâneşte o imobilitate şi o tăcere universală. Naţiunea pare reunită într-un singur gând. Partidul învingător se ridică şi spune: „Am redat ţării pacea, mi se cuvin acţiuni de recunoştinţă.”
Dar sub această unanimitate aparentă se mai ascund încă diviziuni profunde şi o opoziţie reală.
Aşa s-a întâmplat în America: când partidul democrat a devenit preponderent, s-a văzut cum a acaparat conducerea exclusivă a treburilor. De atunci, n-a încetat să modeleze moravurile şi obiceiurile conform dorinţelor sale.
În zilele noastre, se poate spune că în America clasele bogate sunt aproape în întregime în afara treburilor politice şi că bogăţia, departe de a fi un avantaj, este cauza reală a ostilităţii şi un obstacol pentru a ajunge la putere.
Bogaţii preferă să abandoneze competiţia decât să susţină o luptă, adeseori inegală, împotriva celor mai săraci cetăţeni ai lor. Neputând să ocupe în viaţa publică un rang analog celui pe care îl au în viaţa privată, o abandonează pe prima pentru a se concentra pe cea de a doua. Ei formează în sânul statului un fel de societate separată care are gusturile şi satisfacţiile ei deosebite.
Bogatul se supune acestei stări de lucruri ca unui rău iremediabil; evită chiar, cu multă grijă, să arate că e rănit; e auzit lăudând în public binefacerile guvernării republicane şi avantajele formelor democratice. Deoarece, după ce şi-a urât duşmanul, ce-i mai rămâne omului decât să-l flateze?
Îl vedeţi pe acest cetăţean opulent? Pare un evreu din Evul Mediu căruia îi e frică să nu i se bănuiască bogăţia; îmbrăcămintea sa e simplă, umblă modest; între cei patru pereţi ai domiciliului său este adorat luxul; în acest sanctuar el nu lasă să pătrundă decât câţiva oaspeţi aleşi pe care îi numeşte, cu insolenţă, egalii săi. Nu întâlneşti în Europa un nobil care să se dovedească mai exclusiv în plăcerile sale, mai doritor de avantajele cele mai neînsemnate pe care i le oferă poziţia sa privilegiată. Dar, iată că iese din casă, se duce să lucreze într-o magherniţă plină de praf pe care o ocupă în centrul oraşului şi al afacerilor, şi unde oricine poate intra în vorbă cu el. La mijlocul drumului se întâlneşte cu cizmarul şi se opresc: amândoi încep să discute. Ce pot să-şi spună? Aceşti doi cetăţeni se ocupă de treburile statului şi nu se despart înainte de a-şi strânge mâna.
La baza acestei însufleţiri convenţionale şi în cadrul acestor forme servile faţă de puterea dominantă este uşor de observat, la cei bogaţi, un mare dezgust faţă de instituţiile democratice ale ţării lor. Poporul este o putere de care le e teamă şi pe care o dispreţuiesc. Dacă proasta guvernare ar provoca într-o zi o criză politică; dacă într-o zi monarhia ar părea un lucru posibil, în Statele Unite s-ar vedea cât adevăr este în ceea ce afirm.
Cele două arme puternice pe care le folosesc partidele pentru a izbândi sunt ziarele şi asociaţiile.
Capitolul III.
DESPRE LIBERTATEA PRESEI ÎN STATELE UNITE
Dificultatea de a restrânge libertatea presei. – Motivele speciale pe care le au unele popoare de a ţine la această libertate. – Libertatea presei este o consecinţă necesară a suveranităţii poporului, aşa cum este înţeleasă ea în America. – Violenţa de limbaj în presa periodică din Statele Unite. – Presa periodică are instincte care îi sunt proprii; exemplul Statelor Unite o dovedeşte. – Opinia americanilor despre represiunea judiciară a delictelor de presă. – De ce este presa mai puţin puternică în Statele Unite decât în Franţa.

Libertatea presei nu-şi face simţită puterea doar asupra opiniilor politice, ci şi asupra tuturor opiniilor oamenilor. Ea nu modifică numai legile, ci şi moravurile. Într-o altă parte a acestei lucrări am să încerc să determin măsura în care libertatea presei a influenţat societatea civilă din Statele Unite; am să încerc să discern ce direcţie a dat ideilor, ce obiceiuri a impus spiritului şi sentimentelor americanilor. Acum nu doresc decât să examinez efectele produse de libertatea presei în lumea politică.
Mărturisesc că nu port libertăţii presei acea iubire completă şi spontană acordată lucrurilor integral bune, prin însăşi natura lor. O apreciez luând în considerare mai curând relele pe care le împiedică, decât binele pe care îl produce.
Dacă cineva mi-ar arăta o poziţie intermediară pe care m-aş putea situa, între independenţa completă şi aservirea integrală a gândirii, probabil că aş accepta-o; dar cine va descoperi această poziţie intermediară? Porniţi de la o necuviinţă a presei şi procedaţi în consecinţă. Ce faceţi? îi deferiţi juraţilor pe cei care au scris, dar juraţii îi achită şi ceea ce nu era decât opinia unui ins izolat devine opinia ţării întregi. Aţi făcut prea mult şi prea puţin, trebuie mers mai departe. Îi chemaţi pe autori în faţa magistraţilor permanenţi; dar judecătorii sunt obligaţi să asculte înainte de a condamna; ceea ce nu s-a afirmat de frică, în carte, se susţine nepedepsit în pledoarie; ceea ce se spune confuz într-o povestire se repetă clar în mii de alte istorisiri. Expresia este forma exterioară şi, dacă pot spune aşa, este corpul gândirii, dar nu este gândirea însăşi. Tribunalele voastre arestează trupurile, dar sufletul le scapă şi alunecă uşor printre mâinile lor. Iarăşi aţi făcut prea mult şi prea puţin; trebuie mers mai departe. Îi lăsaţi în fine pe scriitori în seama cenzorilor lor; foarte bine! ne apropiem. Dar tribuna politică nu este oare liberă? Deci n-aţi făcut nimic; ba nu, mă înşel, aţi sporit răul. Nu cumva consideraţi gândirea una din acele forţe materiale care e mai puternică dacă o împărtăşesc mai mulţi? Număraţi scriitorii ca pe soldaţii unei armate? În răspăr cu toate forţele materiale, puterea gândirii creşte adeseori prin numărul mic al celor care o exprimă. Cuvântul unui om puternic care pătrunde singur în mijlocul patimilor unei adunări tăcute are mai multă forţă decât strigătele confuze ale miilor de oratori; şi dacă se poate vorbi liber într-un singur loc public e ca şi cum s-ar vorbi liber în fiecare sat. Deci trebuie să distrugeţi libertatea cuvântului ca şi pe cea a scrisului; iată-vă ajunşi la liman; toată lumea tace. Dar unde sunteţi? Aţi pornit de la abuzurile libertăţii şi vă regăsesc sub călcâiul unui tiran.
Aţi mers de la independenţa extremă la extrema servitute fără să întâlniţi pe un traseu atât de lung un singur loc unde v-aţi putea opri.
Există popoare care, independent de motivele generale pe care tocmai le-am enunţat, au şi motive particulare prin care sunt ataşate de libertatea presei.
La unele naţiuni care se pretind libere, oricare agent al puterii poate să violeze nepedepsit legea şi constituţia ţării nu dă celor oprimaţi dreptul de a se plânge în faţa justiţiei. La aceste popoare independenţa presei nu trebuie considerată ca una din garanţii, ci ca singura garanţie a libertăţii şi securităţii cetăţenilor.
Dacă bărbaţii care conduc aceste naţiuni ar dori să anuleze libertatea presei, întreg poporul le-ar putea răspunde: lăsaţi-ne să reclamăm delictele voastre judecătorilor obişnuiţi şi atunci vom consimţi să nu mai apelăm la tribunalul opiniei publice.
Într-o ţară în care domneşte în mod făţiş dogma suveranităţii poporului, cenzura nu este doar o primejdie, ci şi o mare absurditate.
Dacă i se acordă fiecăruia dreptul de a guverna societatea, atunci trebuie să i se recunoască şi capacitatea de a alege între diferitele opinii care îi frământă pe contemporanii săi şi de a aprecia diversele fapte a căror cunoaştere îl poate călăuzi.
Deci suveranitatea poporului şi libertatea presei sunt două lucruri pe de-a întregul corelative; dimpotrivă, cenzura şi votul universal sunt două lucruri care se contrazic şi nu pot convieţui mult timp în instituţiile politice ale unui popor. Printre cele douăsprezece milioane de oameni care trăiesc pe teritoriul Statelor Unite nu există niciunul care să fi îndrăznit să propună restrângerea libertăţii presei.
Primul ziar care mi-a căzut sub ochi când am sosit în America conţinea următorul articol, pe care îl traduc întocmai:
„În toată această afacere, limbajul proferat de Jackson (preşedintele) a fost cel al unui despot fără inimă, preocupat doar de păstrarea puterii.
Nelegiuirea sa este ambiţia şi prin ea va fi pedepsit. Vocaţia sa este intriga şi intriga îi va zădărnici planurile şi îi va smulge puterea. El guvernează prin corupţie şi manevrele sale vinovate îl vor face de ruşine şi de ocară. S-a dovedit în arena politică un judecător lipsit de decenţă şi de oprelişti. A izbutit, dar ceasul justiţiei se apropie; în curând va trebui să dea înapoi ce a dobândit şi să azvârle zarul său măsluit şi să sfârşească într-un loc retras unde va putea să-şi blesteme nestingherit nebunia; deoarece pocăinţa este o virtute pe care inimii sale nu-i este dat s-o cunoască.” (Vincenne’s Gazette)
în Franţa, mulţi oameni îşi închipuie că violenţa presei se trage din instabilitatea stării sociale, a pasiunilor politice şi din cauza lehamitei generale care este consecinţa acestora. Şi ei tot aşteaptă o epocă în care societatea se va linişti şi presa se va calma la rândul ei. În ceea ce mă priveşte sunt gata să atribui cauzelor arătate mai sus autoritatea pe care o are asupra noastră; dar nu cred deloc că aceste cauze îi influenţează limbajul. Mi se pare că presa periodică are instinctele şi pasiunile ei proprii, independente de împrejurările şi mediul în care acţionează. Ceea ce se petrece în America sfârşeşte prin a-mi dovedi că aşa este.
Probabil că în acest moment America este ţara care conţine în sânul ei cel mai mic număr de germeni ai revoluţiei. Cu toate acestea, în America presa are acelaşi instinct distructiv ca şi în Franţa şi aceeaşi violenţă, fără ca motivele mâniei să coincidă! în America, la fel ca în Franţa, ea reprezintă o putere extraordinară în care cele bune şi cele rele se amestecă atât de ciudat încât, fără presă, libertatea n-ar exista, iar cu presă, ordinea poate fi cu greu menţinută.
Ceea ce trebuie spus este că în Statele Unite presa are mult mai puţină putere decât la noi. Şi cu toate acestea, foarte rar se angajează o urmărire judiciară împotriva ei. Motivul e simplu: când admit dogma suveranităţii poporului, americanii o aplică sincer. Nu le-a trecut prin cap să întemeieze cu ajutorul unor elemente care se schimbă în fiecare zi o constituţie veşnică. Deci nu este o crimă să ataci legile existente dacă nu doreşti să te sustragi lor prin violenţă.
De altfel, ei cred că tribunalele sunt neputincioase în temperarea presei şi că supleţea exprimării scapă neîncetat analizei judiciare, delictele de această natură evită într-un anume fel mâna care încearcă să le aducă în faţa tribunalului. Ei cred că pentru a putea acţiona eficient asupra presei ar trebui găsit un tribunal devotat ordinii existente şi apt să se plaseze deasupra opiniei publice care se agită în jurul lui; un tribunal care să judece fără să admită publicitatea, care s-ar pronunţa fără să-şi motiveze deciziile şi ar pedepsi mai mult intenţia decât cuvintele. Oricine ar avea puterea să creeze şi să menţină un asemenea tribunal şi-ar pierde timpul dacă ar urmări libertatea presei pentru că atunci el ar fi stăpânul absolut al societăţii înseşi şi ar putea să înlăture în acelaşi timp şi pe autori şi operele lor. În ceea ce priveşte presa, nu există o medie între servitute şi abuz. Pentru a obţine bunurile inestimabile pe care le asigură libertatea presei trebuie să ştii să accepţi şi relele inevitabile, cărora ea le dă naştere. Să vrei să obţii unele evitându-le pe celelalte înseamnă să cedezi uneia dintre acele iluzii ce leagănă de obicei acele naţiuni bolnave când, obosite de lupte şi epuizate de eforturi, încearcă să facă să coexiste deodată şi în acelaşi loc opinii adverse şi principii contrarii.
Puţina putere a ziarelor americane ţine de multe cauze, dintre care iată-le pe cele principale:
Ca toate celelalte, libertatea presei este cu atât mai primejdioasă, cu cât este mai nouă; un popor în faţa căruia nu s-au discutat niciodată treburile de stat îl crede pe primul tribun care i se adresează. Printre anglo-americani această libertate este la fel de obişnuită ca şi întemeierea coloniilor; de altfel, presa care ştie atât de bine să aţâţe patimile omeneşti nu poate totuşi să le creeze de una singură. Or, în America, viaţa politică este activă, variată, chiar agitată, dar ea este rareori tulburată de pasiuni profunde; nu prea se întâmplă ca ele să apară când nu sunt compromise interesele economice, or în Statele Unite aceste interese înfloresc. Pentru a aprecia diferenţa care există în acest punct între anglo-americani şi noi, n-am decât să-mi arunc privirile pe presa celor două popoare. În Franţa, anunţurile comerciale ocupă un spaţiu foarte restrâns, chiar ştirile sunt foarte puţin numeroase; partea cea mai însemnată a ziarului este cea în care se găsesc dezbaterile politice. În America, trei sferturi din imensul jurnal de sub ochii voştri sunt pline de anunţuri, restul este ocupat, cel mai des, de noutăţi politice sau de simple anecdote; doar din când în când se poate găsi într-un colţ pierdut una din acele dezbateri arzătoare care sunt la noi hrana zilnică a cititorului.
Orice putere îşi sporeşte acţiunea forţelor componente pe măsură ce izbuteşte să le concentreze în aceeaşi direcţie; este o lege generală a naturii pe care observatorul o poate analiza şi pe care instinctul mult mai sigur al micilor despoţi i-a făcut s-o recunoască.
În Franţa presa reuneşte două feluri de centralizări distincte. Aproape toată puterea ei e concentrată într-un singur loc şi, ca să spunem aşa, în aceleaşi mâini, deoarece n-are mulţi agenţi.
Constituită astfel, în sânul unei naţiuni sceptice, puterea presei poate fi fără limite. Este un adversar cu care stăpânirea poate încheia armistiţii mai mult sau mai puţin îndelungate, dar în faţa căruia nu poate rezista mult timp.
Niciuna din aceste două feluri de centralizări despre care am amintit nu există în America.
Statele Unite n-au capitală: inteligenţa, ca şi puterea, sunt răspândite în toate direcţiile acestui spaţiu vast şi razele înţelepciunii umane, în loc să plece dintr-un centru comun, se încrucişează în toate sensurile; americanii n-au plasat nicăieri îndrumarea generală a gândirii cum n-au făcut-o nici pentru economie.
Aceasta a depins de împrejurări locale, în care oamenii n-au avut niciun rol; dar iată ce prevăd legile: în Statele Unite nu există autorizaţii pentru tipografii, timbru sau înregistrări ale ziarelor; în sfârşit, regula cauţiunii este necunoscută.
Rezultă de aici că facerea unui jurnal este o întreprindere simplă şi uşoară; câţiva abonaţi sunt suficienţi pentru ca jurnalistul să-şi poată acoperi cheltuielile. Astfel, numărul publicaţiilor periodice sau semiperiodice din Statele Unite depăşeşte orice închipuire. Americanii cei mai luminaţi atribuie acestei incredibile împrăştieri a forţelor presei puţina ei putere; în Statele Unite e o axiomă a ştiinţelor politice că singurul mod de a neutraliza efectul ziarelor este să le sporeşti numărul. Nu mi-aş fi închipuit că un asemenea adevăr evident ar putea fi cunoscut la noi. Nu mi-e greu să înţeleg de ce cei care vor să facă o revoluţie cu ajutorul presei se străduiesc să nu-i dea decât câteva organe puternice; dar faptul că partizanii oficiali ai ordinii existente şi susţinătorii fireşti ai legilor existente cred că vor atenua acţiunea presei concentrând-o, iată ceea ce nu pot concepe defel. Am impresia că guvernanţii europeni acţionează faţă de presă la fel ca pe vremuri cavalerii faţă de adversarii lor: ei au observat din proprie experienţă că cea mai puternică armă este cea care ţinteşte precis şi doresc s-o pună la dispoziţia duşmanului pentru a da valoare victoriei lor.
În Statele Unite aproape că nu există târg care să nu aibă propriul său ziar. Se poate uşor deduce că printre atâţia combatanţi nu se poate stabili nici disciplina, nici unitatea de acţiune: aşa că fiecare îşi ridică propriul stindard. Nu se poate spune că toate ziarele politice ale Uniunii s-au aliniat în sprijinul sau împotriva administraţiei; dar ele o atacă sau o apără prin sute de mijloace diferite. În Statele Unite ziarele nu pot deci determina acele puternice curente de opinie care dărâmă şi inundă digurile cele mai solide. Această diviziune a forţelor presei produce şi alte efecte nu mai puţin remarcabile: crearea unui ziar fiind un lucru simplu, oricine poate să o facă; pe de altă parte concurenţa face ca un jurnal să nu poată conta pe profituri prea mari: de aceea marile forţe industriale nu se amestecă în asemenea întreprinderi. Dacă ziarele ar fi fost o sursă de bogăţie, cum sunt altele atât de numeroase, n-ar fi existat destui scriitori talentaţi care să le conducă. În Statele Unite gazetarii au o poziţie socială nu foarte înaltă, instrucţia lor este precară şi felul lor de a gândi este adeseori vulgar. Or, în toate privinţele, majoritatea este cea care decide: ea stabileşte pentru fiecare comportamentele obligatorii ulterioare; ansamblul acestor obiceiuri comune se numeşte spirit: există spiritul baroului, spiritul curţii. În Franţa, spiritul gazetăresc constă în discutarea marilor interese ale statului într-o manieră violentă dar elevată şi cel mai des elocventă; şi dacă nu se întâmplă întotdeauna aşa, motivul este că nu există regulă fără excepţii. În America, spiritul gazetăresc este atacul mojic, fără afectare şi fără artă, al pasiunilor celor cărora li se adresează, neglijarea principiilor în vederea sensibilizării oamenilor, urmărirea vieţii private a acestora, evidenţierea slăbiciunilor şi viciilor vorbindu-se despre tainele căminului sau onoarea patului conjugal.
Acest abuz al gândirii este regretabil; mai târziu o să am ocazia să cercetez influenţele exercitate de ziare asupra preferinţelor şi moralităţii poporului american; dar acum – repet – nu mă ocup decât de lumea politicii. Nu se poate omite faptul că efectele politice ale acestei necuviinţe a presei contribuie indirect la menţinerea liniştii publice. De aici derivă şi faptul că oamenii care au dobândit o poziţie înaltă în opinia concetăţenilor lor nu se aventurează să scrie în ziare, pentru a nu fi lipsiţi de arma cea mai redutabilă de care se pot servi, pentru a deplasa în folosul lor pasiunile populare. De aici rezultă mai ales că opiniile personale exprimate de gazetari nu au – ca să spunem aşa – nicio greutate în ochii cititorului. Ei caută într-un ziar cunoaşterea faptelor; doar alternând şi denaturând faptele, ziariştii pot să dobândească o oarecare influenţă asupra opiniei lor.
Redusă la aceste singure resurse, presa are totuşi o imensă putere în America. Cu ochii permanent deschişi, ea dezvăluie resorturile secrete ale politicii şi-i forţează pe oamenii de stat cunoscuţi să se prezinte pe rând în faţa tribunalului opiniei publice. Ea coalizează interesele în jurul unor anumite doctrine şi formulează simbolurile partidelor; prin ea acestea îşi vorbesc fără să se vadă, se înţeleg fără să intre în contact. Când un mare număr de organe de presă ajunge să păşească pe aceeaşi cale, influenţa lor devine cu timpul covârşitoare şi opinia publică, izbită mereu în acelaşi loc, sfârşeşte prin a ceda sub lovituri.
În Statele Unite, fiecare ziar luat separat are puţină putere; dar după popor, presa periodică este prima dintre puteri. (P)
Opiniile care se întemeiază în Statele Unite sub imperiul libertăţii presei sunt deseori mai persistente decât cele ce se formează în alte părţi sub imperiul cenzurii.
În Statele Unite, democraţia aduce mereu oameni noi la cârma treburilor; guvernarea nu prea are ordine şi consecvenţă în decizii. Dar principiile generale ale guvernării sunt mai stabile aici decât în multe alte ţări şi principalele opinii care reglează societatea se dovedesc aici mai durabile. Când o idee s-a instalat în spiritul poporului american, fie ea justă sau nesăbuită, nimic nu e mai greu decât s-o elimini.
Acelaşi fapt a fost observat şi în Anglia, ţara europeană unde de un secol întreg se văd cea mai mare libertate de gândire şi prejudecăţile cele mai persistente.
Atribui acest efect cauzei înseşi, care la prima vedere ar trebui să-l împiedice să se producă, adică libertăţii presei. Popoarele care au această libertate sunt fidele opiniilor lor atât din orgoliu, cât şi din convingere. Ţin la ele, pentru că li se par corecte şi, de asemeni, pentru că sunt opţiunea lor, şi ţin la ele nu doar ca la ceva adevărat, ci şi ca la ceva care le aparţine.
Mai sunt şi alte motive.
Un mare om a spus că ignoranţa se află la ambele capete ale cunoaşterii. Poate că ar fi mai corect dacă am spune că la extreme se află convingerile profunde, iar la mijloc îndoiala. Inteligenţa omenească poate fi desigur analizată în trei stări diferite şi adeseori succesive.
Omul are convingeri ferme când îşi însuşeşte un gând fără să-l aprofundeze. Se îndoieşte când apar obiecţii. Adesea izbuteşte să rezolve toate îndoielile şi reîncepe să creadă. De data aceasta, el nu mai găseşte adevărul la întâmplare şi prin beznă, ci îl priveşte în faţă şi păşeşte drept spre lumina lui. Şi totuşi nu ştiu dacă această convingere raţională şi sigură de sine îl poate ridica pe om la nivelul de înflăcărare şi devotament pe care îl inspiră credinţele dogmatice.
Când libertatea presei îi găseşte pe oameni în prima situaţie, le conservă îndelung obiceiul de a crede cu fermitate fără a reflecta; doar că obiectul acestor necugetate credinţe se schimbă în fiecare zi. Pe tot orizontul intelectual, spiritul omenesc continuă deci să nu vadă dintr-odată decât un singur punct; dar acest punct este mereu altul. Este momentul revoluţiilor subite. Nenorocire generaţiilor care, primele, acceptă dintr-odată libertatea presei!
În curând, totuşi, va fi parcurs aproape tot cercul ideilor noi. Odată cu experienţa, omul se cufundă în îndoială şi într-o suspiciune universală.
Se poate considera că majoritatea oamenilor se va opri la una din aceste stări: va crede fără să ştie de ce, sau nu va şti precis ce trebuie să creadă.
În ceea ce priveşte cealaltă formă de convingere, raţională şi sigură de sine, care se iveşte din cunoaştere şi se dezvoltă chiar în mijlocul tulburării provocate de îndoială, ea nu este dată decât unui mic număr de oameni.
S-a observat că în secolele de fervoare religioasă oamenii îşi schimbă uneori credinţa; în timp ce în secolele de îndoială, fiecare şi-o păstrează cu încăpăţânare pe a sa. La fel se întâmplă şi în politică în condiţiile libertăţii presei. Toate teoriile sociale fiind contestate şi combătute pe rând, cei care s-au oprit la una dintre ele o păstrează, nu pentru că sunt siguri că e cea bună, ci pentru că nu sunt siguri că există una mai bună.
În aceste secole nu se moare cu atâta uşurinţă de dragul unei convingeri. Dar nici nu se schimbă convingerile atât de uşor şi se întâlnesc deopotrivă şi mai puţini martiri şi mai puţini apostaţi.
Adăugaţi acestui motiv unul şi mai important: când convingerile sunt puse la îndoială, oamenii sfârşesc prin a se simţi legaţi doar de instincte şi de interese materiale, care sunt mai vizibile, mai uşor de sesizat şi mai inerente naturii lor, decât convingerile.
E foarte greu de găsit răspuns la întrebarea cine guvernează mai bine, democraţia sau aristocraţia. Dar este clar că democraţia îi stânjeneşte pe unii şi că aristocraţia îi oprimă pe ceilalţi.
Adevărul se impune de la sine şi nu necesită discuţii: sunteţi bogat, în timp ce eu sunt sărac.
Capitolul IV.
DESPRE ASOCIEREA POLITICĂ ÎN STATELE UNITE
Folosirea cotidiană de către anglo-americani a dreptului de asociere. – Trei feluri de asociaţii politice. – Cum aplică americanii sistemul reprezentativ asociaţiilor. – Primejdiile care rezultă pentru stat. – Marea convenţie din 1831 cu privire la tarif – Caracterul legislativ al acestei convenţii. – De ce exerciţiul nelimitat al dreptului de asociere nu este atât de periculos în Statele Unite ca în alte părţi. – De ce poate fi considerat acolo ca necesar. – Libertatea de asociere la popoarele democratice.

America este acea ţară din lume unde s-au extras toate foloasele din dreptul de asociere şi unde acest puternic mijloc de acţiune se aplică unei mari diversităţi de obiective.
Independent de asocierile permanente create de lege sub numele de comune, oraşe sau comitate mai există o mulţime de astfel de asocieri, care-şi datorează apariţia şi dezvoltarea doar voinţelor individuale.
Locuitorul Statelor Unite ştie din naştere că trebuie să se sprijine doar pe sine însuşi în lupta împotriva relelor şi obstacolelor vieţii; el priveşte autoritatea socială cu suspiciune şi cu nelinişte, şi nu apelează la puterea ei decât dacă nu poate altfel. Aceasta se poate observa dintru început, încă din şcoală, unde copiii se supun, chiar în jocurile lor, regulilor stabilite de ei şi se pedepsesc pentru delicte definite de ei înşişi. Acelaşi spirit se regăseşte în toate actele vieţii sociale. Pe drumul public apare o piedică: nu se mai poate trece, circulaţia e oprită; vecinii constituie imediat un corp deliberativ; din această adunare improvizată se naşte o putere executivă, care va repara stricăciunea înainte ca ideea unei autorităţi pre-existente celor interesaţi să apară în închipuirea cuiva. Dacă e vorba de plăcere, se vor asocia pentru a da mai multă splendoare şi ritmicitate sărbătorii. Se mai unesc şi pentru a rezista unor duşmani cu desăvârşire intelectuali: în comun sunt combătute toate excesele. În Statele Unite oamenii se asociază în scopul securităţii publice, al comerţului şi industriei, al plăcerii, al moralei şi al religiei. Nu există nimic pe care voinţa umană să-l considere de neatins prin acţiunea liberă a puterii colective a indivizilor.
Voi avea ocazia mai târziu să vorbesc despre efectele pe care le produce asocierea în viaţa civilă. Acum mă mărginesc la lumea politică.
Dreptul de asociere fiind recunoscut, cetăţenii se pot folosi de el în diverse moduri.
Unei asocieri îi sunt suficiente doar adeziunea publică la cutare sau cutare doctrină a unui anume număr de indivizi şi angajamentul pe care aceştia îl contractează să contribuie într-un anume mod pentru ca acea doctrină să precumpănească. Astfel, dreptul de asociere se confundă aproape cu dreptul de exprimare al opiniei, dar asociaţia are mai multă putere decât presa. Când o opinie este reprezentată de o asociaţie, ea capătă în mod necesar o formă mai clară şi mai precisă. Înregistrează partizani şi aceştia apără deschis o cauză. Ei învaţă să se cunoască reciproc şi înflăcărarea lor creşte dacă sunt mai mulţi. Asociaţia reuneşte într-un fascicol efortul divergent al spiritelor şi le împinge cu putere spre un scop unic, clar indicat de ea.
A doua treaptă în exerciţiul dreptului de asociere este capacitatea de a se aduna. Când i se permite unei asociaţii politice să-şi plaseze nuclee de acţiune în câteva puncte importante ale ţării, activitatea ei se amplifică şi influenţa i se extinde. Acolo se arată oamenii, se combină mijloacele de execuţie, se expun opiniile cu acea forţă şi căldură pe care nu o poate atinge niciodată cuvântul scris.
Şi mai există, în fine, în exerciţiul dreptului de asociere în materie de politică, o ultimă treaptă: partizanii aceleiaşi opinii se pot reuni în colegii electorale şi să-şi numească mandatari, care să-i reprezinte într-o adunare centrală. Este vorba, la propriu, despre sistemul reprezentativ aplicat unui partid.
Astfel, în primul caz, oamenii care împărtăşesc aceleaşi opinii stabilesc între ei o legătură pur intelectuală; în cel de al doilea se reunesc în mici adunări, care nu reprezintă decât fracţiunile unui partid; în cel de al treilea formează o naţiune aparte în cadrul naţiunii, un guvern în guvern. Mandatarii lor, la fel ca mandatarii majorităţii, reprezintă numai ei forţa colectivă a partizanilor lor; la fel cu cei din urmă, dobândesc aparenţa unei naţiuni şi toată forţa morală care derivă de aici. E adevărat că n-au ca aceştia dreptul să facă legea, dar au puterea s-o atace pe cea care există şi s-o formuleze dinainte pe cea care trebuie să existe.
Mă gândesc la un popor care nu este perfect obişnuit cu folosirea libertăţii sau la care fierb pasiuni politice profunde. Alături de majoritatea care face legile, să plasăm o minoritate care se ocupă doar de considerente şi se opreşte în faţa dispozitivului; şi nu mă pot împiedica să consider că ordinea publică este expusă celor mai mari pericole.
Între a demonstra că o lege este mai bună în sine decât alta, şi a demonstra că a doua trebuie să o înlocuiască pe prima, e fără îndoială o mare deosebire. Dar acolo unde spiritul oamenilor luminaţi vede o mare diferenţă, imaginaţia mulţimilor n-o mai distinge. De altfel sunt perioade în care naţiunea se împarte aproape egal între două partide, fiecare dintre ele pretinzând că ele reprezintă majoritatea. Dacă alături de puterea care conduce izbuteşte să se impună o putere a cărei autoritate morală să fie aproape la fel de mare, putem oare crede că se va mărgini mult timp să discute, fără să acţioneze?
Se va opri ea oare în faţa consideraţiilor metafizice care susţin că scopul asociaţiilor este de a dirija opiniile şi nu de a le silui, de a îndruma legea şi nu de a o face?
Cu cât analizez mai mult principalele efecte ale independenţei presei, cu atât mă conving mai tare că la moderni independenţa presei este elementul capital şi, ca să zic aşa, constitutiv, al libertăţii. Un popor care vrea să rămână liber are dreptul să ceară ca ea să fie respectată, cu orice preţ. Dar libertatea nelimitată de asociere în materie de politică nu trebuie confundată pe de-a-ntregul cu libertatea scrisului. O naţiune o poate limita, fără a înceta să fie stăpână pe ea însăşi; trebuie câteodată s-o facă pentru a continua să guverneze.
În America libertatea de asociere în scopuri politice este nelimitată.
Un exemplu ar face-o mai bine cunoscută, decât tot ce aş putea adăuga eu în privinţa limitelor.
Nu s-a uitat agitaţia spiritelor care a cuprins America în legătură cu problema tarifelor sau a libertăţii comerţului. Tarifele favorizau sau stânjeneau nu doar opiniile, ci şi foarte puternice interese materiale. Nordul îi atribuie o parte din prosperitatea sa, Sudul aproape toate necazurile sale. Se poate spune că tarifele au făcut să se nască singurele pasiuni politice care au agitat Uniunea.
În 1831, în momentul când disputa se înveninase la maximum, un obscur cetăţean din Massachusetts a propus, prin presă, tuturor adversarilor tarifelor să trimită deputaţi la Philadelphia, pentru a reflecta împreună la mijloacele de a reda comerţului libertatea. În câteva zile, această propunere a circulat, prin puterea tiparului, din Maine până în New Orleans. Adversarii tarifelor au adoptat-o cu entuziasm. S-au reunit din toate locurile şi au numit deputaţi, iar câţiva dintre ei erau oameni cunoscuţi şi unii chiar celebri. Carolina de Sud, care pusese deja mâna pe arme în această cauză, a trimis şaizeci şi trei de delegaţi din partea ei. La 1 octombrie 1831 s-a constituit la Philadelphia adunarea care conform obiceiului american luase numele de Conveţie; număra mai mult de două sute de membri. Discuţiile au fost publice şi din prima zi au luat un caracter legislativ; s-a discutat despre întinderea puterilor Congresului, despre teoria libertăţii comerţului şi, în cele din urmă, despre diversele reglementări ale tarifului. La capătul a zece zile, adunarea s-a dizolvat, după ce a redactat un apel către poporul american. În acest apel se afirma: 1. Congresul n-are dreptul să stabilească un tarif, iar tariful existent este neconstituţional; 2. Nu este în interesul nici unui popor, şi în special al poporului american, ca negoţul să nu fie liber.
Trebuie să recunoaştem că libertatea nelimitată de asociere politică nu a produs în America până acum rezultate funeste, cum ar putea fi de aşteptat în alte părţi. Acolo, dreptul de asociere este un import englezesc şi a existat dintotdeauna în America. Folosirea acestui drept a intrat în obiceiuri şi moravuri.
În vremurile noastre libertatea de asociere a devenit o garanţie necesară împotriva tiraniei majorităţii. În Statele Unite, odată ce un partid a devenit dominant, toată puterea publică trece în mâinile sale; prietenii săi cei mai apropiaţi ocupă toate funcţiile şi dispun de toate forţele organizate. Oamenii cei mai distinşi din partidul advers, neputând depăşi bariera care-i separă de putere, trebuie să se stabilească undeva; e necesar ca minoritatea să opună întreaga sa forţă morală puterii materiale care o oprimă. Se confundă deci un pericol cu alt pericol şi mai de temut.
Atotputernicia majorităţii mi se pare a fi atât de periculoasă pentru republicile americane, încât mijlocul primejdios folosit pentru a o stăvili mi se pare totuşi bun.
Am să exprim aici un gând care va reexpune ce am amintit în altă parte, în legătură cu libertăţile comunale: nu există ţară în care asociaţiile să fie mai necesare pentru a împiedica despotismul partidelor sau arbitrarul prinţului decât aceea în care starea socială este democratică. La naţiunile aristocratice corpurile secundare alcătuiesc asociaţiile naturale, care stăvilesc abuzurile puterii. În ţările în care asemenea asociaţii nu există deloc, dacă indivizii nu-şi pot crea imediat şi artificial ceva care să le semene, nu văd niciun fel de oprelişte pentru orice fel de tiranie şi un mare popor poate fi oricând oprimat fără niciun fel de inconvenient de o mână de răzvrătiţi sau de un om.
Reunirea unei mari convenţii politice (deoarece există de toate felurile), adeseori o măsură necesară, este întotdeauna, chiar şi în America, un eveniment grav, pe care cei ce îşi iubesc ţara îl privesc cu îngrijorare.
Acest lucru s-a văzut limpede la Convenţia din 1831, unde toţi oamenii de seamă din adunare au făcut eforturi pentru moderarea limbajului şi pentru restrângerea obiectivelor. Este probabil că într-adevăr Convenţia din 1831 a exercitat prin efectul ei o mare influenţă asupra spiritului nemulţumiţilor şi i-a pregătit pentru revolta deschisă care a avut loc în 1832 împotriva legilor comerciale ale Uniunii.
Nu se poate ascunde faptul că libertatea nelimitată de asociere în materie de politică este, dintre toate libertăţile, ultima pe care un popor o poate suporta. Dacă nu-l face să cadă în anarhie, îl apropie în orice caz de ea, ca să spun aşa, în fiecare clipă. Această libertate, atât de primejdioasă, oferă totuşi garanţii într-un anumit punct: în ţările în care asociaţiile sunt libere, societăţile secrete sunt necunoscute. În America există revoltaţi, dar nu există conspiratori.
Modurile diferite în care este înţeles dreptul de asociere în Europa şi în Statele Unite şi modul diferit în care este folosit.
După libertatea de a acţiona singur, lucrul cel mai natural pentru un om este să-şi unească eforturile cu cele ale semenilor săi şi să acţioneze în comun. Prin natura sa dreptul de asociere mi se pare la fel de inalienabil ca şi libertatea individuală. Legiuitorul n-ar putea să-l anuleze fără a ataca însăşi societatea. Cu toate acestea, dacă există popoare la care libertatea de a se uni este o binefacere fecundă în prosperitate, există şi altele care din cauza exceselor lor o denaturează şi care o transformă dintr-un element al vieţii într-o cauză de distrugere. Mi s-a părut că o comparaţie între diferitele căi pe care le urmează asociaţiile în ţările în care libertatea este implicită şi în cele în care această libertate se transformă în abuz ar fi utilă atât guvernelor, cât şi partidelor.
Majoritatea europenilor văd încă în asociaţii o armă de război care se construieşte în grabă pentru a fi imediat probată pe câmpul de bătălie.
Desigur, asocierea se face cu scopul de a discuta, dar proiectul imediat al acţiunii preocupă toate spiritele. O asociaţie este o armată; se discută pentru a se număra efectivele şi a le însufleţi şi apoi se porneşte contra duşmanului. În ochii celor care o alcătuiesc, resursele legale pot părea mijloace, dar ele nu sunt niciodată unicul mijloc care asigură succesul.
Nu în acest fel este înţeles dreptul de asociere în Statele Unite. Cetăţenii care formează aici minoritatea se asociază întâi ca să vadă câţi sunt şi astfel să stabilească puterea morală a majorităţii; al doilea obiectiv al asociaţiilor este să intre în competiţie şi să descopere în acest fel argumentele cele mai potrivite pentru a face impresie asupra majorităţii; deoarece ei speră mereu să atragă de partea lor şi să dispună apoi, în numele ei, de putere.
În Statele Unite asociaţiile politice sunt paşnice în obiective şi legale în mijloace; şi când pretind că nu vor să izbândească decât prin lege, spun, în general, adevărul.
Diferenţa care se observă asupra acestui punct între noi şi americani are mai multe cauze.
În Europa există partide care se deosebesc atât de mult de majoritate, încât nu pot spera că se vor sprijini vreodată pe ea, iar aceste partide se cred atât de puternice prin ele însele încât luptă împotriva majorităţii. Când un asemenea partid formează o asociaţie, el nu vrea să convingă, ci să combată. În America, oamenii plasaţi foarte departe de majoritate prin opinia lor nu pot face nimic contra puterii ei: toţi ceilalţi speră s-o câştige de partea lor.
Exercitarea dreptului de asociere devine deci periculoasă în funcţie de imposibilitatea în care se află marile partide de a deveni majoritare, într-o ţară ca Statele Unite, unde opiniile nu diferă decât prin nuanţe, dreptul de asociere poate fi – ca să spunem aşa – nelimitat.
Ceea ce ne face să vedem în libertatea de asociere doar dreptul de a te război cu guvernanţii este numai lipsa noastră de experienţă în privinţa libertăţii. Prima idee care apare în concepţia unui partid, ca şi în mintea unui om care prinde puteri, este ideea violenţei: cea a persuasiunii nu vine decât mai târziu; ea se naşte din experienţă.
Englezii care sunt divizaţi într-un mod atât de profund abuzează arareori de dreptul de asociere, deoarece îl folosesc de mai mult timp.
La noi există în plus o dorinţă atât de înflăcărată de luptă, încât nu e vreo activitate oricât de smintită în care, chiar tulburând statul, a muri cu arma în mână să nu fie considerat o glorie.
Dar din toate cauzele care concură în Statele Unite pentru a modera violenţa asociaţiilor politice, cea mai puternică este poate votul universal. În ţările în care este acceptat votul universal, majoritatea nu este niciodată dubioasă, deoarece niciun partid nu se poate considera cu îndreptăţire reprezentantul celor care n-au votat. Şi asociaţiile, şi toată lumea ştiu că ele nu reprezintă majoritatea. Acest lucru rezultă chiar din existenţa lor: dacă ar reprezenta majoritatea, ele ar schimba legea şi n-ar cere reformarea ei.
Forţa morală a guvernării pe care asociaţiile o atacă este astfel foarte sporită, în timp ce a lor este foarte slăbită.
În Europa aproape că nu există asociaţii care să nu pretindă sau să nu creadă că reprezintă voinţa majorităţii. Această pretenţie sau această convingere le sporeşte imens forţa şi le serveşte într-un mod remarcabil la legitimarea actelor lor. Ce este mai scuzabil decât violenţa pentru triumful cauzei oprimate a dreptăţii?
Astfel, în imensa complicaţie a legilor omeneşti se întâmplă câteodată ca libertatea extremă să corecteze abuzurile libertăţii şi ca extrema democraţie să prevină pericolele democraţiei.
În Europa, asociaţiile se consideră, într-un fel, consiliul legislativ şi executiv al naţiunii, deoarece ea însăşi nu-şi poate face auzită vocea; pornind de la această idee, ele acţionează şi ordonă. În America, unde ele reprezintă în ochii tuturor doar o minoritate a naţiunii, ele discută şi fac petiţii.
Mijloacele de care se folosesc asociaţiile în Europa sunt adecvate scopului propus.
Scopul principal al acestor asociaţii fiind acela de a acţiona şi nu de a discuta, de a combate şi nu de a convinge, ele sunt în mod firesc obligate să se organizeze altfel decât civilii şi să introducă în sânul lor obiceiurile şi maximele militare; astfel, le vedem cum îşi centralizează, atât cât pot, direcţia forţelor şi depun puterea tuturor în mâinile unui mic număr de oameni.
Membrii acestor asociaţii răspund la un cuvânt de ordine, ca soldaţii pe front; ei predică dogma ascultării pasive sau mai degrabă, unindu-se, au sacrificat integral şi în acelaşi timp judecata şi liberul lor arbitru; astfel, în sânul acestor asociaţii domneşte adeseori o tiranie mai insuportabilă decât cea care se exercită în societate în numele guvernului pe care ele îl atacă.
Astfel le e slăbită mult forţa morală. Ele îşi pierd caracterul sacru, legat de obicei de lupta celor oprimaţi împotriva opresorilor. Cum poate pretinde că vrea să fie liber cel care consimte să se supună slugarnic în anumite cazuri unora dintre semenii săi, ce le pune la dispoziţie voinţa sa şi le supune chiar şi gândirea.
Americanii au constituit şi o conducere în sânul asociaţiilor; dar ea este, dacă mă pot exprima aşa, un guvern civil. Independenţa individului îşi are acolo rolul ei: la fel ca în societate, oamenii păşesc în acelaşi timp spre acelaşi scop; dar nimeni nu e obligat să meargă pe aceeaşi cale. Nu este sacrificată nici voinţa, nici raţiunea; dar raţiunea şi voinţa sunt folosite pentru a face să izbutească o întreprindere comună.
Capitolul V.
CUM ESTE CONDUSĂ AMERICA ÎN MOD DEMOCRATIC
Ştiu că acum păşesc pe un teren fierbinte. Fiecare cuvânt din acest capitol va ofensa în câteva locuri diferitele partide care îşi împart ţara. Dar o să spun ce am de spus.
În Europa, distingem cu dificultate adevăratul caracter şi impulsurile perene ale democraţiei, pentru că în Europa se înfruntă două principii adverse şi nu se poate şti cu precizie ce trebuie atribuit principiilor înseşi şi ce pasiunilor cărora lupta le dă naştere.
În America lucrurile nu sunt la fel. Acolo poporul domină fără piedici; nu există pericole de temut şi nici jigniri de răzbunat.
În America democraţia este deci lăsată în seama propriilor ei porniri. Mersul ei firesc şi toate mişcările ei sunt libere. Acolo trebuie ea analizată. Şi pentru cine ar fi acest studiu interesant şi profitabil, dacă nu pentru noi, cei atraşi mereu de o năvalnică mişcare, care ne poate purta ca pe nişte orbi, fie spre despotism, fie spre republică, dar în orice caz spre o stare socială democratică?


DESPRE VOTUL UNIVERSAL

Am spus mai înainte că toate statele Uniunii au acceptat votul universal. El poate fi regăsit la categorii de populaţie aflate pe diverse trepte ale scării sociale. Am avut ocazia să-i văd efectele în locuri diferite şi pentru neamuri omeneşti a căror limbă, religie şi moravuri le fac aproape străine unele de altele; în Louisiana ca şi în Noua Anglie, în Georgia ca şi în Canada. Am remarcat că în America votul universal e departe de a produce tot binele şi tot răul pe care-l provoacă în Europa şi că efectele sale sunt în general altele decât cele care se presupun.


OPŢIUNILE POPORULUI ŞI INSTINCTELE DEMOCRAŢIEI AMERICANE EXPRIMATE ÎN ACESTE OPŢIUNI

În Statele Unite oamenii cei mai remarcabili sunt rareori chemaţi la conducerea treburilor publice. Cauzele acestui fenomen. – Invidia care animă clasele inferioare din Franţa contra celor superioare nu este un sentiment francez, ci democratic. – De ce în America oamenii de seamă se îndepărtează din proprie iniţiativă de cariera politică.

Mulţi oameni din Europa cred fără să o spună sau o spun fără să o creadă că unul din marile avantaje ale votului universal este că el cheamă la conducere oameni demni de încrederea publică. Poporul ca atare nu poate guverna – se spune – dar el doreşte întotdeauna cu sinceritate binele statului şi instinctul îi arată pe cei care sunt însufleţiţi de aceeaşi dorinţă şi care sunt capabili să ţină frâiele puterii.
În ce mă priveşte, trebuie să spun că ceea ce am văzut în America nu mă îndreptăţeşte să cred că ar fi aşa. Am fost de la început surprins descoperind în Statele Unite cât de răspândite sunt meritele printre cei guvernaţi şi cât sunt ele de rare printre cei care guvernează. Este un fapt dovedit permanent în zilele noastre că în Statele Unite oamenii cei mai remarcabili sunt rareori chemaţi să îndeplinească o funcţie publică şi suntem obligaţi să recunoaştem că s-a întâmplat aşa pe măsură ce democraţia a depăşit toate vechile ei limite. Este evident că rasa oamenilor de stat americani s-a diminuat în ultima jumătate de secol.
Putem arăta câteva cauze ale acestui fenomen.
Orice s-ar face, e imposibil să ridici nivelul de cunoştinţe al poporului pentru o anume limită. Oricât s-ar uşura accesul la cunoştinţele omeneşti, oricât s-ar îmbunătăţi metodele de învăţământ şi oricât ar fi ştiinţa la îndemâna tuturor, oamenii nu vor putea să înveţe şi să-şi dezvolte cunoştinţele fără a-şi consacra un timp anume acestei îndeletniciri.
Limita necesară a progreselor intelectuale este determinată de înlesnirea pe care o au oamenii de a trăi fără să muncească. Această limită este plasată mai departe în unele ţări, mai aproape în altele; dar pentru ca ea să nu existe ar trebui ca poporul să nu mai aibă deloc grija zilei de mâine, adică să nu mai fie popor. Este deci la fel de dificil să-ţi imaginezi o societate în care toţi oamenii sunt foarte luminaţi, ca şi un stat în care toţi cetăţenii ar fi bogaţi; acestea sunt două dificultăţi corelative. Admit cu dragă inimă că masa cetăţenilor doreşte binele ţării, merg mai departe şi spun că mi se pare că, în general, clasele inferioare amestecă în această dorinţă mai puţin combinaţii de interes personal decât clasele superioare; dar ceea ce le lipseşte întotdeauna, mai mult sau mai puţin, este arta de a aprecia mijloacele, dorind în continuare cu sinceritate să-şi atingă scopul. Ce studiu lung, câte noţiuni diverse sunt necesare pentru a avea o idee exactă despre caracterul unui singur om! Cele mai mari genii dau greş şi gloata va reuşi! Poporul nu găseşte niciodată timpul şi mijloacele pentru a se dedica acestei treburi. El judecă întotdeauna în grabă şi se ataşează de obiectele cele mai frapante. Aşa se explică faptul că escroci de toate felurile ştiu atât de bine secretul de a fi pe placul tuturor, în timp ce, cel mai des, adevăraţii prieteni eşuează.
De fapt, democraţiei nu-i lipseşte întotdeauna capacitatea de a alege oameni merituoşi, ci dorinţa şi pofta.
Nu trebuie să ascundem faptul că instituţiile democratice dezvoltă într-un grad foarte înalt sentimentul invidiei în inima omului. Nu atât pentru că aceste instituţii oferă fiecăruia mijloacele de a fi egal cu ceilalţi, ci pentru că aceste mijloace sunt întotdeauna insuficiente celor care le folosesc. Instituţiile democratice trezesc şi flatează pasiunea egalităţii fără a o putea satisface în totalitate. Această egalitate completă scapă mereu din mâinile poporului; tocmai în momentul când el crede că a pus mâna pe ea se îndepărtează, cum zice Pascal, într-o goană eternă; poporul se înfierbântă în căutarea acestui bun cu atât mai preţios cu cât este destul de apropiat pentru a fi cunoscut şi destul de îndepărtat pentru a nu fi savurat. Şansa de a izbuti îl încântă, incertitudinea succesului îl irită; se agită, renunţă, se înăcreşte. Tot ceea ce îl depăşeşte într-o anume privinţă i se pare un obstacol în calea dorinţelor lui şi contemplarea oricărei superiorităţi legitime îl oboseşte.
Mulţi oameni îşi închipuie că acest instinct secret, care face ca la noi clasele inferioare să îndepărteze cât pot de tare clasele superioare de la conducerea treburilor, nu poate fi descoperit decât în Franţa; e o eroare: instinctul despre care vorbesc nu e francez, e democratic; împrejurările politice i-au putut da o trăsătură specială, amară, dar nu ele i-au dat naştere.
În Statele Unite poporul nu urăşte clasele superioare ale societăţii; dar are puţină bunăvoinţă pentru ele şi are grijă să le ţină în afara puterii; nu se teme de marile talente, dar nu prea le apreciază. În general, se observă că tot ceea ce se ridică fără sprijinul său îi obţine cu greu favorurile.
În timp ce instinctele naturale ale democraţiei fac ca poporul să-i înlăture pe oamenii deosebiţi de la putere, un instinct nu mai puţin puternic îi îndeamnă pe aceştia din urmă să se îndepărteze de cariera politică, unde le este mai greu să rămână total ei înşişi şi să păşească înainte fără să se înjosească. Această idee este foarte naiv exprimată de cancelarul Kent. Celebrul autor despre care vorbesc, după ce laudă mult acea parte a constituţiei care acordă puterii executive numirea judecătorilor, adaugă: „E probabil că, într-adevăr, oamenii cei mai potriviţi pentru ocuparea acestor locuri să aibă un comportament prea rezervat şi principii prea severe pentru a putea întruni majoritatea sufragiilor într-o alegere care s-ar întemeia pe votul universal” (Kent’s Commentaries, vol. 1, p. 272). Iată ce se tipărea fără reţinere în America, în anul 1830.
Mi s-a dovedit că cei care considerau votul universal o garanţie a alegerii bune îşi făceau iluzii totale. Votul universal are alte avantaje, dar nu pe acesta.


CAUZELE CARE POT CORECTA ÎN PARTE ACESTE INSTINCTE ALE DEMOCRAŢIEI

Efectele contradictorii pe care le produc marile pericole asupra oamenilor şi asupra popoarelor. – De ce în urmă cu cincizeci de ani America a avut atâţia oameni remarcabili în fruntea treburilor sale. – Influenţa exercitată de cunoaştere asupra opţiunilor poporului. – Exemplul Noii-Anglii. – Statele din Sud-Vest. – Cum influenţează anumite legi opţiunile poporului. – Alegeri în două trepte. – Efectele lor în compoziţia Senatului.

Când statul este ameninţat de mari pericole se vede adeseori cum, din fericire, poporul alege pe cetăţenii cei mai apţi să-l salveze.
S-a observat că un om în mare pericol se menţine arar la nivelul său obişnuit; sau se ridică deasupra lui, sau cade. Aşa se întâmplă şi cu popoarele. Pericolele extreme în loc să ridice o naţiune, izbutesc uneori să o răpună; ele aţâţă pasiuni necontrolate şi tulbură inteligenţa fără a o lumina. Evreii se mai tăiau între ei în mijlocul ruinelor fumegânde ale Templului. Dar, de obicei, la naţiuni ca şi la oameni, virtuţile extraordinare se nasc chiar din iminenţa pericolelor. Marile caractere ies în evidenţă la fel ca acele monumente care, ascunse în întunericul nopţii, se desenează cu claritate la flacăra unui incendiu. Geniul nu mai ezită să se arate de la sine, iar poporul, lovit de pericole, uită pentru o vreme de patima invidiei. Nu e neobişnuit atunci să vezi ieşind din urna electorală nume celebre. Am spus mai înainte că în zilele noastre, în America, oamenii de stat par mult inferiori celor care erau la cârma treburilor acum cincizeci de ani. Nu doar din cauza legilor, ci şi a împrejurărilor. Când America lupta pentru cea mai justă dintre cauze, aceea a unui popor care vrea să scape de jugul altui popor; când trebuia ca o naţiune nouă să intre în lume, toate sufletele se ridicau la înălţimea scopurilor pentru care se străduiau. În această agitaţie generală, oamenii superiori veneau în întâmpinarea poporului şi poporul, îmbrăţişându-i, îi plasa în fruntea lui. Dar asemenea evenimente sunt rare; trebuie luat în considerare mersul obişnuit al lucrurilor.
Dacă evenimente trecătoare izbutesc uneori să combată pasiunile democraţiei, cunoştinţele şi în special moravurile exercită asupra predispoziţiilor ei o influenţă nu mai puţin puternică, dar mai durabilă. În Statele Unite se observă bine acest lucru.
În Noua Anglie unde educaţia şi libertatea sunt fiicele moralei şi ale religiei; unde societatea e deja veche şi de multă vreme aşezată şi a putut să-şi formeze regulile şi obiceiurile, în timp ce poporul, debarasat în acelaşi timp de ascendentele create printre oameni de bogăţie şi de naştere, s-a obişnuit să respecte superioritatea intelectuală şi morală şi să li se supună fără neplăcere: în Noua Anglie democraţia face opţiuni mai bune decât în oricare altă parte.
Dimpotrivă, pe măsură ce coborâm spre Sud, în statele în care legătura socială e mai puţin veche şi mai puţin puternică, unde învăţătura este mai puţin răspândită şi unde principiile moralei, religiei şi libertăţii s-au combinat într-un mod nu prea fericit se observă că talentele şi virtuţile devin din ce în ce mai rare printre guvernanţi.
Iar când pătrundem în fine în noile state din Sud-Vest unde corpul social, format de curând, nu reprezintă decât o adunătură de aventurieri sau de speculanţi, constatăm cu uimire în ce mâini a încăput puterea publică şi apare întrebarea prin ce forţă independentă de legislativ şi de oameni statul s-ar putea dezvolta şi societatea ar putea prospera şi acolo.
Există unele legi de natură democratică şi care reuşesc totuşi să corecteze parţial aceste instincte periculoase ale democraţiei.
Când intri în sala Reprezentanţilor de la Washington te izbeşte aspectul vulgar al acestei mari adunări. Ochiul caută adesea în van în sânul ei un om celebru. Aproape toţi membrii ei sunt personaje obscure, ale căror nume nu furnizează nicio imagine creierului. Sunt, în cea mai mare parte, avocaţi de târg, negustori sau chiar oameni care aparţin claselor de jos. Într-o ţară în care învăţământul este aproape universal răspândit, se spune că nu întotdeauna reprezentanţii poporului ştiu să scrie corect.
La doi paşi se găseşte sala Senatului, în a cărei incintă strâmtă se află o mare parte a celebrităţilor din America. Cum zăreşti un om, imediat îţi aduci aminte de o ilustraţie recentă. Sunt avocaţi elocvenţi, generali distinşi, magistraţi abili sau oameni de stat cunoscuţi. Toate cuvintele care răzbat din această ilustră adunare ar face onoarea oricăror mari dezbateri parlamentare din Europa.
De unde vine acest bizar contrast? De ce elita naţiunii e de găsit în această sală, mai curând decât în Camera Reprezentanţilor? De ce prima adunare reuneşte atâtea elemente vulgare, în vreme ce a doua pare că are monopolul talentelor şi al cunoaşterii?
Totuşi şi una şi cealaltă sunt emanaţii ale poporului, şi una şi alta sunt produsul sufragiului universal, şi până acum, în America, nu s-a ridicat nicio voce care să susţină că Senatul este adversarul intereselor populare. De unde apare atunci această enormă diferenţă? Nu găsesc decât un singur fapt care să o explice: Camera Reprezentanţilor este produsul unor alegeri directe; Senatul este ales în două trepte. Toţi cetăţenii numesc legislativul fiecărui stat, iar constituţia federală transformă la rândul ei toate aceste legislative în corpuri electorale de unde se aleg membrii Senatului. Senatorii exprimă deci, deşi indirect, rezultatul votului universal; deoarece legislativul care îi denumeşte pe senatori nu este un corp aristocratic sau privilegiat, care îşi extrage dreptul electoral din sine însuşi, el depinde în mod esenţial de totalitatea cetăţenilor; el este, în general, ales de ei în fiecare an şi ei îşi pot realiza întotdeauna opţiunile alegând membrii noi. Dar e suficient ca voinţa populară să treacă prin această adunare selectă pentru a se rafina într-un fel şi pentru a ieşi de-acolo în forme mai nobile şi mai frumoase. Oamenii aleşi astfel reprezintă întotdeauna cu exactitate majoritatea care guvernează a naţiunii; dar ei nu reprezintă decât gândurile înalte care au trecere în sânul ei, instinctele generoase care o însufleţesc şi nu patimile mici care o agită adesea şi viciile care o dezonorează.
E uşor de întrevăzut în viitor momentul în care republicile americane vor fi obligate să generalizeze sistemul electoral în două trepte, sub ameninţarea de a se rătăci mizerabil în arcanele democraţiei.
Mărturisesc fără ezitare: consider că singurul mijloc de a pune libertatea politică la dispoziţia tuturor claselor din popor este adoptarea celor două trepte electorale. Cei care speră să facă din acest mijloc o armă exclusivă a unui partid, ca şi acei care se tem de el, fac aceeaşi greşeală.


INFLUENŢA PE CARE A EXERCITAT-O DEMOCRAŢIA AMERICANĂ ASUPRA LEGILOR ELECTORALE

Lungile intervale dintre alegeri expun statul unor mari crize. – Frecvenţa lor întreţine o agitaţie febrilă. – Americanii au ales cel de-al doilea rău. – Versatilitatea legii. – Opiniile lui Hamilton, Madison şi Jefferson asupra acestui subiect.

Când alegerile se fac la intervale lungi de timp, statul traversează de fiecare dată riscul unei zguduiri.
Partidele fac eforturi uriaşe pentru a nu lăsa să le scape o şansă care trece atât de rar pe lângă ele; şi răul fiind aproape fără leac, te poţi aştepta la orice din partea ambiţiei lor vecină cu disperarea. Dacă, dimpotrivă, lupta legală va reîncepe în curând, cei învinşi au răbdare.
Când alegerile se succed cu rapiditate, frecvenţa lor întreţine în societate o mişcare febrilă şi menţine în treburile publice o stare de nesiguranţă continuă.
Astfel, pe de o parte, statul riscă să se găsească într-o stare de nelinişte şi, pe de altă parte, apare riscul revoluţiei; primul sistem vatămă calitatea guvernării, al doilea îi ameninţă existenţa.
Americanii au preferat să se expună primei primejdii, decât celei de a doua. S-au orientat astfel mai mult din instinct, decât din raţiune, democraţia stimulând gustul pentru diversitate până la patimă. Rezultă de aici o deosebită supleţe legislativă.
Mulţi americani consideră că instabilitatea legilor lor este o consecinţă necesară a unui sistem ale cărui efecte generale sunt utile. Dar nu cred să existe om în Statele Unite care să pretindă că această instabilitate nu există şi să nu o considere un mare rău.
Hamilton, după ce a demonstrat utilitatea unei puteri care să poată împiedica sau măcar întârzia promulgarea legilor proaste, adaugă: „Mi se va răspunde probabil că puterea de a evita legile proaste implică şi puterea de a le evita pe cele bune. Această obiecţie nu-i va satisface pe cei care, ca şi noi, au avut posibilitatea să examineze toate relele care decurg pentru noi din inconstanţa şi flexibilitatea legii. Instabilitatea legislativă nu este cel mai mare păcat care poate fi semnalat în instituţiile noastre. „Form the greatest blemish in the character and genius of our government” (Federalist, nr. 73).
„Uşurinţa cu care pot fi schimbate legile, spune Madison, şi excesul la care se pretează puterea legislativă mi se par bolile cele mai periculoase la care este expusă guvernarea noastră.” (Federalist, nr. 73)
însuşi Jefferson, cel mai mare democrat apărut până acum din sânul democraţiei americane, a semnalat aceleaşi pericole:
„Instabilitatea legilor noastre este într-adevăr un inconvenient foarte grav, spune el. Cred că l-am putea preîntâmpina prin hotărârea de a stabili un interval de un an între prezentarea legii şi votul definitiv. Legea va fi apoi discutată şi votată, fără a mai putea schimba un cuvânt, şi dacă împrejurările vor cere o decizie mai pronunţată, propunerea nu va putea fi adoptată cu o majoritate simplă, ci cu o majoritate de două treimi a ambelor camere.”


FUNCŢIONARII PUBLICI SUB AUTORITATEA DEMOCRAŢIEI AMERICANE

Simplitatea funcţionarilor americani. – Absenţa uniformei. – Toţi funcţionarii sunt plătiţi. – Consecinţele politice ale acestui fapt. – În America nu există cariere publice. – Ce rezultă de aici.

În Statele Unite, funcţionarii publici se pierd în mulţimea cetăţenilor; ei n-au nici palate, nici pază, nici uniformă dar toţi sunt plătiţi. Această simplicitate a guvernanţilor nu ţine doar de o caracteristică a spiritului american, ci de principiile fundamentale ale societăţii.
Pentru democraţie, guvernarea nu este un bine, ci un rău necesar. Funcţionarilor trebuie să li se atribuie o anume putere, deoarece fără această putere la ce ar mai servi ei? Dar aparenţele exterioare ale puterii nu sunt deloc indispensabile desfăşurării treburilor; ele jignesc inutil privirile oamenilor.
Înşişi funcţionarii îşi dau perfect de bine seama că n-au obţinut dreptul de a se plasa deasupra celorlalţi prin puterea lor decât cu condiţia de a coborî prin comportare la nivelul tuturor.
N-aş putea să imaginez nimic mai uniform în modul de a acţiona, mai accesibil tuturor, mai atent la solicitări, şi mai civilizat în răspunsuri decât un funcţionar public în Statele Unite.
Îmi place acest mod firesc de a guverna în democraţie; în această forţă interioară care e legată mai mult de funcţie decât de funcţionar, mai mult de om decât de semnele exterioare ale puterii, găsesc o anume calitate virilă, pe care o admir.
În ceea ce priveşte influenţa pe care o pot exercita uniformele, cred că li se exagerează mult importanţa într-un secol ca al nostru. N-am observat că în America funcţionarul în exerciţiul funcţiei ar fi privit cu mai puţină consideraţie sau respect din pricină că este redus la propriile sale merite.
Pe de altă parte, mă îndoiesc foarte tare că anumite veşminte îi vor îndemna pe oamenii publici să se respecte pe ei înşişi, dacă ei nu au în mod natural această predispoziţie; deoarece nu-mi vine să cred că au mai multă consideraţie pentru îmbrăcămintea lor decât pentru persoana lor.
Când văd printre noi unii magistraţi bruscându-i pe împricinaţi sau spunându-le glume, ridicând din umeri la argumentele acuzării şi zâmbind cu complezenţă când se enumeră capetele de acuzare, aş vrea să se încerce să li se ia roba, să vedem dacă îmbrăcaţi ca simpli cetăţeni nu vor reveni la demnitatea firească speciei omeneşti.
Niciunul din funcţionarii publici din Statele Unite n-are uniformă, dar toţi primesc salariu.
Acest lucru decurge din principiile democratice, mai firesc decât cele expuse anterior. O democraţie poate să-i înconjoare cu fast pe funcţionarii săi şi să-i acopere cu mătase şi aur, fără să atace direct principiul existenţei sale. Asemenea privilegii sunt trecătoare; ele aparţin funcţiei, nu omului. Dar a institui funcţiuni gratuite înseamnă a crea o clasă de funcţionari bogaţi şi independenţi, a crea nucleul unei aristocraţii. Dacă poporul păstrează încă dreptul de a alege, exercitarea acestui drept are limite necesare.
Când o republică democratică transformă funcţiile retribuite în unele gratuite, cred că se poate conchide că ea se îndreaptă spre monarhie. Şi când o monarhie începe să plătească leafă pentru funcţiile gratuite, este un semn sigur că avansează, fie către o stare despotică, fie către o stare republicană.
Cred că înlocuirea funcţiilor gratuite cu cele retribuite este prin ea însăşi o adevărată revoluţie.
Consider că unul din semnele cele mai vizibile ale puterii absolute a democraţiei în America este absenţa completă a slujbelor gratuite. Serviciile aduse publicului, oricare ar fi ele, se plătesc; astfel fiecare om are nu numai dreptul, ci şi posibilitatea de a şi le oferi.
Dacă toţi cetăţenii pot obţine slujbe în statele democratice, nu toţi sunt tentaţi să tragă sforile pentru a le obţine. Nu condiţiile candidaturii, ci numărul şi capacitatea candidaţilor limitează acolo opţiunea alegătorilor.
La popoarele la care principiul alegerilor este universal nu există, la drept vorbind, carieră publică. Oamenii ajung într-o funcţie oarecum la întâmplare şi nu au niciun fel de certitudine că se vor menţine. Acesta este adevărul, mai ales când alegerile sunt anuale. De aici rezultă că în vremuri normale funcţiile publice oferă puţine ispite ambiţiilor. În Statele Unite, oamenii cu ambiţii moderate se angajează în labirintul politicii. Marile talente şi marile pasiuni se feresc în general să folosească puterea pentru a dobândi bogăţia; şi se întâmplă ades că se însărcinează să dirijeze destinul statului cei care se simt prea puţin apţi să-şi conducă propriile treburi.
Acestor motive ca şi opţiunilor greşite ale democraţiei trebuie să le atribuim marele număr de oameni neciopliţi, care ocupă funcţiile publice. Dacă în Statele Unite oamenii superiori ar solicita cu ardoare sufragiile, nu ştiu dacă poporul i-ar alege; dar e sigur că aceştia nu le vânează.


DESPRE ARBITRARUL MAGISTRAŢILOR SUB IMPERIUL DEMOCRAŢIEI AMERICANE

De ce arbitrarul funcţionarilor este mai mare în monarhiile absolute şi în republicile democratice decât în monarhiile temperate. – Arbitrarul funcţionarilor în Noua Anglie.

Există două feluri de guvernare în care arbitrarul intervine în acţiunea funcţionarilor; aşa se întâmplă în guvernarea absolută a unuia singur şi în guvernarea democratică.
Acelaşi efect provine din cauze aproape asemănătoare, în statele despotice, viaţa nici unui om nu e sigură, nici cea a funcţionarilor publici, nici cea a particularilor. Ţinând permanent în mâinile sale viaţa, averea şi uneori onoarea oamenilor care îl servesc, suveranul consideră că n-are a se teme de ei şi le lasă o mare libertate de acţiune, deoarece se simte în siguranţă şi consideră că nu o vor folosi împotriva lui.
În statele despotice, suveranul iubeşte în asemenea măsură puterea, încât se teme să nu fie stânjenite propriile sale reguli; şi îi place să îi vadă pe slujbaşii săi oarecum la voia întâmplării, pentru a fi sigur că nu va întâlni la ei niciodată o tendinţă contrară dorinţelor sale.
În democraţie, majoritatea poate să ia în fiecare an puterea din mâinile celor care le-a încredinţat-o, şi nu se teme că aceasta va fi folosită abuziv împotriva ei. Ştiind că-şi poate face oricând cunoscută voinţa celor care o guvernează, ea preferă să-i lase să se descurce singuri, decât să-i înlănţuiască printr-o regulă invariabilă, care, îngrădind puterea, îi va îngrădi şi pe cei guvernaţi.
Privind mai îndeaproape, descoperim chiar că în imperiul democraţiei arbitrarul funcţionarilor este şi mai mare decât în statele despotice.
În aceste state suveranul poate pedepsi la un moment dat toate delictele pe care le descoperă; dar nu poate pretinde că a descoperit toate delictele care ar trebui sancţionate. Dimpotrivă, în democraţie suveranul este peste tot şi în acelaşi timp atotputernic: astfel, se poate observa că funcţionarii americani sunt mult mai liberi în cercul lor de acţiune pe care legea îl trasează, decât oricare funcţionar european. Deseori li se arată doar scopul spre care trebuie să tindă, lăsându-le libertatea de a-şi alege mijloacele.
De exemplu în Noua Anglie i se lasă selectman-ului din fiecare comună grija de a alcătui lista juriului. Singura regulă care i se impune e următoarea: el trebuie să aleagă juraţii dintre cetăţenii care au drepturi electorale şi o bună reputaţie.
În Franţa, noi am considera că viaţa şi libertatea oamenilor ar fi în pericol dacă am încredinţa unui funcţionar, oricare ar fi, exerciţiul unui drept atât de redutabil.
În Noua Anglie aceiaşi magistraţi pot să afişeze în cârciumi numele beţivanilor şi să-i împiedice pe locuitori să le dea de băut, sub ameninţarea amenzii.
O asemenea putere cenzorială ar revolta poporul în cea mai absolută dintre monarhii; aici toţi i se supun fără obiecţii.
Nicăieri legea n-a cedat un teren mai mare arbitrarului decât în republicile democratice, pentru că arbitrarul nu-i de temut acolo deloc. Se poate chiar afirma că funcţionarul devine mai liber pe măsură ce drepturile electorale pătrund mai jos şi durata magistraturii este mai limitată.
De aici vine greutatea de a transforma o republică democratică într-o monarhie. Încetând să fie electiv, funcţionarul îşi păstrează de obicei drepturile şi conservă obiceiurile funcţionarului ales. Se ajunge atunci la despotism.
Numai în monarhiile temperate legea delimitează în acelaşi timp sfera de acţiune a funcţionarilor publici şi îşi ia şi sarcina de a le îndruma cu grijă fiecare pas. E uşor de spus de ce se întâmplă aşa.
În monarhiile moderate, puterea este împărţită între prinţ şi popor. Şi unul şi celălalt au interesul ca poziţia funcţionarului să rămână stabilă.
Prinţul nu doreşte să lase soarta funcţionarului în mâinile poporului de teamă ca acesta să nu-i trădeze autoritatea; la rândul lui, poporul se teme ca funcţionarii situaţi într-o dependenţă absolută faţă de prinţ să nu-i limiteze libertatea. Deci într-un fel nu sunt lăsaţi să depindă de nimeni.
Motivul care determină atât pe prinţ, cât şi pe popor de a-i lăsa funcţionarului independenţa îi determină şi să caute garanţii împotriva abuzului pe care acesta îl poate face cu independenţa sa, pentru ca el să nu se întoarcă împotriva autorităţii unuia sau a libertăţii celuilalt. Deci, amândouă părţile cad de acord asupra necesităţii de a stabili în prealabil o linie de conduită a funcţionarului public şi găsesc că este în interesul lor să-i impună reguli de la care să-i fie imposibil să se abată.


INSTABILITATEA ADMINISTRATIVĂ ÎN STATELE UNITE

În America, acţiunea societăţii lasă adeseori mai puţine urme decât întâmplările dintr-o familie. – Ziarele, singurele monumente istorice. – Cum dăunează extrema instabilitate administrativă artei guvernării.

Deoarece oamenii nu sunt decât în trecere, pentru o clipă, la putere, pentru a se pierde apoi într-o mulţime care-şi schimbă înfăţişarea în fiecare zi, rezultă că acţiunea societăţii lasă mai puţine urme în America, decât activitatea unei familii. Oarecum administraţia publică este orală şi tradiţională. Nu se scrie nimic sau ceea ce se scrie este împrăştiat de cea mai slabă adiere, ca frunzele Sibilei, şi dispare fără urmă.
Singurele monumente istorice din Statele Unite sunt ziarele. Dacă lipseşte un număr, pare că înlănţuirea timpului s-a rupt: prezentul nu se mai leagă de trecut. Nu mă îndoiesc că peste cincizeci de ani va fi mai dificil să reuneşti documentele autentice despre detaliile existenţei sociale a americanilor de astăzi decât despre administraţia franceză din Evul Mediu: şi dacă o invazie de barbari ar lua prin surprindere Statele Unite ar fi nevoie să recurgem la istoria altor naţiuni pentru a afla ceva despre poporul care a locuit acolo.
Instabilitatea administrativă a început să pătrundă în obiceiuri; aş putea chiar să spun că, astăzi, aproape fiecare i-a prins gustul. Nimeni nu se interesează de ce s-a făcut înaintea lui. Nu se adoptă nicio metodă; nu se alcătuieşte nicio colecţie; nu se adună documente, chiar atunci când e uşor de făcut. Când din întâmplare ele există, nu sunt păstrate. Am printre hârtiile mele acte originale care mi-au fost date de administraţiile publice ca răspuns la unele dintre întrebările mele. În America, societatea pare că trăieşte de pe o zi pe alta, ca o armată în campanie. Şi totuşi arta de a administra este fără îndoială o ştiinţă; iar pentru a progresa, toate ştiinţele trebuie să lege descoperirile diverselor generaţii, pe măsură ce ele se succed. În scurtul timp al unei vieţi, un om observă un fapt, altul concepe o idee; unul inventează o unealtă, celălalt găseşte o formulă; omenirea culege în trecere fructe diferite ale experienţei individuale şi alcătuieşte ştiinţele. E foarte greu ca administratorii americani să înveţe ceva unii de la alţii. Pentru a conduce societatea ei folosesc cunoştinţele indivizilor pe care le găsesc răspândite în ea şi nu cunoaşterea pe care ar trebui s-o aibă. Democraţia dusă la limitele ei extreme dăunează deci progresului în arta guvernării. În această privinţă, ea este mai potrivită unui popor a cărui educaţie administrativă este gata făcută, decât unui popor începător în experienţa treburilor publice.
De altfel, aceasta nu se referă doar la ştiinţa administrativă. Guvernarea democratică întemeiată pe o idee atât de simplă şi de firească presupune întotdeauna, totuşi, existenţa unei societăţi foarte civilizate şi instruite. Întâi s-ar putea crede că e contemporană cu primele vârste ale omenirii; examinând-o mai îndeaproape se observă uşor că n-a apărut decât într-un târziu.
Dacă naţiunile ar fi început prin a se guverna democratic, mă îndoiesc că s-ar fi civilizat vreodată.


OBLIGAŢIILE PUBLICE SUB INFLUENŢA DEMOCRAŢIEI AMERICANE

În toate societăţile, cetăţenii sunt împărţiţi într-un anumit număr de clase. – Fiecare dintre aceste clase contribuie cu instinctul său la conducerea finanţelor statului. – De ce tind să crească cheltuielile publice, când poporul guvernează. – De ce excesul de democraţie e mai puţin periculos în America. – Folosirea fondurilor publice în democraţie.

Este guvernarea democratică economică? întâi ar trebui să ştim cu ce dorim să o comparăm.
Problema ar fi uşor de rezolvat dacă am vrea să facem o paralelă între o republică democratică şi o monarhie absolută vezi statul despotic. Se va descoperi că în prima cheltuielile publice sunt mai mari decât în cea de a doua. Dar aşa este în toate statele libere, când sunt comparate cu cele care nu sunt. Este cert că despotismul îi sărăceşte pe oameni, împiedicându-i mai curând să producă decât răpindu-le roadele producţiei; el seacă izvorul bogăţiei şi respectă adesea bogăţia dobândită. Dimpotrivă, libertatea produce de o mie de ori mai multe bunuri decât distruge şi la popoarele care o cunosc, resursele oamenilor cresc întotdeauna mai repede decât impozitele.
Important pentru mine acum este să compar între ele popoarele libere şi să constat la acestea din urmă ce influenţă exercită democraţia asupra finanţelor statului.
Ca orice corp organizat, societăţile respectă în formarea lor anumite reguli fixe pe care nu le pot ocoli. Ele sunt alcătuite din anume elemente care se regăsesc peste tot şi în toate timpurile.
Va fi întotdeauna uşor să împărţi, la modul ideal, fiecare popor în trei clase.
Prima clasă e alcătuită din cei bogaţi. A doua e formată din cei care, fără a fi bogaţi, trăiesc în belşug. În cea de a treia intră cei care au puţine proprietăţi sau niciuna şi care trăiesc mai cu seamă de pe urma muncii lor, muncă furnizată de primele două categorii.
Indivizii care alcătuiesc aceste categorii diferite pot fi mai mult sau mai puţin numeroşi, în funcţie de starea socială adăugat: şi de legi; dar nu se poate proceda aşa ca şi cum aceste categorii n-ar exista.
Este evident că fiecare din aceste clase va aduce în administrarea finanţelor statului unele porniri care o caracterizează. Să presupunem că numai prima categorie face legile: este probabil că nu se va preocupa prea mult de economisirea veniturilor statului, deoarece un impozit aplicat unei mari averi nu face decât să-i ia ceea ce e de prisos şi nu produce efecte sesizabile.
Dimpotrivă, să admitem că numai clasele mijlocii fac legile. Putem fi siguri că nu vor spori impozitele, pentru că nu e nimic mai cumplit decât o taxă mare aplicată unei averi mici.
Printre guvernările libere, guvernarea claselor mijlocii mi se pare a fi, dacă nu cea mai luminată, şi oricum nu cea mai generoasă, dar, economic, cea mai cumpătată.
Presupun acum că ultima clasă ar fi însărcinată să facă singură legea; văd multe posibilităţi ca impozitele publice să crească în loc să descrească şi aceasta din două motive:
Neavând nicio proprietate impozabilă, majoritatea celor care vor vota legile va avea impresia că toţi banii cheltuiţi în interesul societăţii vor fi în interesul şi nu în dauna ei; iar cei care au o oarecare proprietate vor găsi cu uşurinţă mijloacele de a stabili impozitele în aşa fel încât să nu lovească decât în cei bogaţi, iar cei săraci să profite, lucru care n-are cum să se întâmple când guvernează bogaţii.
Ţările în care săracii ar fi însărcinaţi în exclusivitate să facă legea n-ar putea spera la o mare cumpătare în cheltuielile publice: aceste cheltuieli vor fi întotdeauna considerabile, fie pentru că impozitele nu-i pot atinge pe cei care le votează, fie pentru că ei vor fi astfel plasaţi încât să nu poată fi atinşi. Altfel spus, guvernarea democratică este singura în care cel care votează impozitul poate să scape de obligaţia de a-i plăti.
Zadarnic s-ar obiecta că ocrotirea averii celor bogaţi este în adevăratul interes al poporului, deoarece în caz contrar se va resimţi în curând strâmtoarea pe care a provocat-o. Dar nu este în interesul regilor să-i facă pe supuşii lor fericiţi, şi în cel al nobililor să ştie să-şi deschidă la timp rândurile. Dacă interesul îndepărtat ar putea precumpăni asupra pasiunilor şi nevoilor momentului, n-ar fi existat niciodată suverani tiranici sau aristocraţi exclusivişti.
Aici sunt oprit din nou şi mi se spune: cui i-ar trece prin cap să-i însărcineze pe săraci să facă singuri legile? Cine! Cei care au legiferat votul universal. E oare majoritatea sau minoritatea cea care face legile? Fără îndoială majoritatea; şi dacă eu dovedesc că săracii alcătuiesc întotdeauna majoritatea, n-o să am dreptate să adaug că în ţările în care sunt chemaţi la vot numai săracii fac legile?
Este sigur că până acum, în toate naţiunile lumii, majoritatea a fost alcătuită din cei care n-aveau proprietăţi, sau din cei ale căror proprietăţi erau prea restrânse pentru ca ei să poată trăi satisfăcător, fără să muncească. Votul universal cedează într-adevăr celor săraci guvernarea societăţii.
Influenţa proastă pe care o poate exercita câteodată puterea populară asupra finanţelor statului a fost evidentă în unele republici democratice din antichitate, când vistieria se golea, ajutându-i pe cetăţenii nevoiaşi sau oferind poporului jocuri şi spectacole.
Este adevărat când se spune că sistemul reprezentativ era aproape necunoscut în antichitate. În zilele noastre pasiunile populare îşi fac loc mai greu în treburile publice; dar se poate conta că, în cele din urmă, cel ales să-i reprezinte va sfârşi întotdeauna prin a se supune spiritului celor care l-au delegat, făcând să predomine atât înclinaţiile, cât şi interesele lor.
Această tendinţă se vede bine chiar în Anglia la impozitul săracilor, singurul impozit stabilit de popor şi care nu-i foloseşte decât lui; având şi o origine şi un obiect democratic.
Excesul de democraţie este, în rest, mai puţin periculos în măsura în care poporul devine proprietar, pentru că atunci, pe de o parte, poporul are mai puţină nevoie de banii celor bogaţi, iar pe de altă parte, are destule greutăţi pentru a nu se mai împovăra singur stabilindu-şi impozitul. În această privinţă, votul universal ar fi mai puţin periculos în Franţa decât în Anglia, unde aproape toată proprietatea impozabilă este concentrată în câteva mâini. America, unde marea masă a cetăţenilor are avere, se găseşte într-o situaţie mai favorabilă decât Franţa.
Mai există şi alte cauze care pot ridica nivelul cheltuielilor publice într-o democraţie.
În guvernarea aristocratică, oamenii care conduc treburile statului sunt scutiţi prin însăşi poziţia lor de nevoi; mulţumiţi de soarta lor, ei cer societăţii mai cu seamă putere şi glorie; şi, plasaţi deasupra gloatei anonime a cetăţenilor, nu sesizează întotdeauna cu claritate în ce fel bunăstarea generală contribuie la propria lor măreţie. Nu s-ar putea spune că privesc cu indiferenţă suferinţele celor săraci; dar nu resimt aceste nefericiri ca şi cum ar fi ale lor; dacă poporul pare că se obişnuieşte cu soarta lui, ei se consideră satisfăcuţi şi nu mai cer nimic guvernării. Aristocraţia doreşte mai degrabă să conserve, decât să perfecţioneze.
Când, dimpotrivă, puterea publică e în mâinile poporului, suveranul caută pretutindeni mai-binele pentru că se simte rău.
Spiritul îmbunătăţirii se exercită atunci asupra a mii de obiecte diferite; coboară la detalii infime şi se aplică în general la genul de remedii care nu se pot obţine decât pe bani; deoarece trebuie ameliorată condiţia săracului care nu se poate ajuta pe sine însuşi.
În societăţile democratice mai există şi o agitaţie fără obiect precis: domneşte acolo o febră permanentă, care devine inovatoare în toate privinţele, iar inovaţiile sunt întotdeauna costisitoare.
În monarhii, ca şi în guvernările aristocratice, ambiţioşii linguşesc înclinaţia naturală a suveranului pentru faimă şi putere şi îl împing adesea spre mari cheltuieli.
În democraţii, unde suveranul este nevoiaş, nu i se poate obţine altfel bunăvoinţa decât sporindu-i bunăstarea; ceea ce nu se poate face niciodată decât cu bani.
Pe deasupra, când poporul începe să mediteze el însuşi la poziţia sa, apar o mulţime de nevoi pe care nu le-a resimţit de la început şi care nu pot fi satisfăcute decât apelând la resursele statului. Aşa se explică faptul că, în general, cheltuielile publice par să sporească odată cu civilizaţia şi se observă cum impozitele cresc pe măsură ce se răspândesc cunoştinţele.
Mai există o ultimă cauză care face adeseori ca guvernarea democratică să fie mai costisitoare decât oricare alta. Uneori democraţia doreşte să-şi limiteze cheltuielile, dar nu izbuteşte pentru că nu posedă arta de a economisi.
Deoarece îşi schimbă adeseori opiniile şi mai des reprezentanţii, proiectele sale sunt fie rău conduse, fie neterminate: în primul caz statul face cheltuieli disponibile faţă de dimensiunea scopului pe care vrea să-l atingă; în cel de-al doilea face cheltuieli neproductive.


DESPRE ÎNCLINAŢIILE DEMOCRAŢIEI AMERICANE CÂND FIXEAZĂ REMUNERAŢIA FUNCŢIONARILOR

În democraţie, cei care fixează remuneraţii mari n-au norocul să beneficieze de ele. – Tendinţa democraţiei americane de a ridica remuneraţia funcţionarilor secundari şi a o diminua pe a celor principali. – De ce e aşa. – Tabloid comparativ al remuneraţiei funcţionarilor publici în Statele Unite şi în Franţa.

Există un motiv important care determină, în general, democraţiile să facă economii pe seama remuneraţiei funcţionarilor publici.
În democraţie, cei care fixează remuneraţiile fiind foarte numeroşi au puţine şanse să ajungă vreodată să le încaseze.
Dimpotrivă, în guvernările aristocratice, cei care fixează marile remuneraţii nutresc aproape întotdeauna vaga speranţă de a profita de ele. Sunt capitaluri pe care şi le creează pentru ei înşişi, sau măcar fonduri pe care le pregătesc copiilor lor.
Trebuie totuşi să recunoaştem că democraţia se dovedeşte zgârcită doar cu principalii ei reprezentanţi.
În America funcţionarii de categoria a doua sunt mai bine plătiţi decât în alte locuri, în timp ce înalţii funcţionari mult mai prost.
Aceste efecte contradictorii sunt produsele aceleiaşi cauze; în ambele cazuri când poporul fixează salariile funcţionarilor publici el se gândeşte la propriile sale nevoi şi această comparaţie îl edifică. Cum el însuşi trăieşte foarte bine, i se pare natural ca cei care-l servesc să-i împărtăşească îndestularea. Dar când ajunge să stabilească venitul pentru înalţii funcţionari, regula îl depăşeşte şi procedează la întâmplare.
Omul sărac nu are o imagine clară despre nevoile pe care le-ar putea avea clasele superioare ale societăţii. Ceea ce unui bogat i se pare a fi o sumă modică lui i se pare ceva extraordinar, lui care se mulţumeşte doar cu necesarul; şi consideră că guvernatorul statului, căruia i s-au acordat doar două mii de ecu, trebuie să se considere fericit şi să trezească invidia.
Dacă încercaţi să-l faceţi să înţeleagă că reprezentantul unei mari naţiuni trebuie să apară în ochii străinilor cu un anumit fast, la început va înţelege; dar când se va gândi la locuinţa sa simplă şi la roadele modeste ale muncii sale istovitoare, va socoti ce ar putea înfăptui el însuşi cu acelaşi salariu pe care îl consideraţi insuficient, şi se va trezi surprins şi înfricoşat la vederea atâtor bogăţii.
Mai trebuie adăugat că funcţionarul de rangul doi este aproape de nivelul poporului, în timp ce celălalt îl domină. Primul îi mai poate deci trezi interesul, cel de-al doilea începe să-i stimuleze invidia.
Se poate observa bine asta în Statele Unite unde salariile par că descresc într-un anume fel, pe măsură ce puterea funcţionarilor este mai mare.
Într-o stăpânire aristocratică se întâmplă, dimpotrivă, ca înalţii funcţionari să primească salarii foarte mari, în timp ce adeseori cei mărunţi abia au din ce trăi. E uşor de găsit motivaţia acestui fapt în cauze asemănătoare celor indicate mai sus.
Dacă democraţia nu concepe plăcerile celui bogat sau le invidiază, la rândul ei, aristocraţia nu înţelege deloc sărăcia nevoiaşului sau mai curând o ignoră. Săracul nu este, la drept vorbind, un semen al bogatului; el e o fiinţă din altă specie. Aristocraţia e prea puţin neliniştită de soarta funcţionarului inferior. Ea nu-i măreşte salariul decât când el refuză să slujească la un preţ prea mic.
Înclinaţiei spre zgârcenie faţă de funcţionarii principali îi datorează democraţia reputaţia ei de cumpătare, cumpătare care de fapt îi lipseşte.
E adevărat că democraţia de-abia asigură un trai onest celor de la conducere, dar ea cheltuieşte sume enorme pentru a face faţă nevoilor sau pentru a înlesni plăcerile populare. E o folosire mai bună a produsului rezultat din impozite, nu o economie.
În general, democraţia dă puţin guvernanţilor şi mult celor guvernaţi. Contrariul se poate observa în stăpânirile aristocratice unde de banii statului profită în general cei care conduc.


DIFICULTATEA DE A DESLUŞI CAUZELE CARE ÎMPING GUVERNUL AMERICAN LA ECONOMIE

Cel care caută în domeniul faptelor influenţa reală pe care o exercită legile asupra destinului umanităţii riscă să facă mari greşeli, deoarece nimic nu e mai greu de apreciat decât un fapt.
Un popor este de la natură uşuratic şi entuziast; un altul chibzuit şi calculat. Sunt lucruri care ţin de însăşi constituţia sa fizică sau de cauze îndepărtate pe care eu nu le cunosc.
Există popoare care iubesc spectacolul, zgomotul şi bucuria şi care nu regretă un milion risipit în vânt. Altele nu gustă decât plăcerile singuratice şi parcă le e ruşine să pară mulţumite.
În unele ţări, se pune mare preţ pe frumuseţea clădirilor. În altele, obiectelor de artă nu li se acordă nicio valoare şi ceea ce nu aduce niciun profit este dispreţuit. Mai există locuri unde este apreciat renumele şi altele unde banii contează mai presus de orice.
Independent de legi, toate aceste cauze au o influenţă foarte puternică asupra dirijării finanţelor statului.
Dacă americanilor nu li s-a întâmplat niciodată să cheltuiască banii poporului pentru sărbători publice, cauza nu este numai că acolo poporul votează impozitul, ci că poporului nu-i place să se distreze.
Dacă ei resping ornamentele în arhitectura lor şi nu gustă decât avantajele materiale şi pozitive, cauza nu constă numai în faptul că ei alcătuiesc o naţiune democratică, ci şi în aceea că sunt un popor de negustori.
Obiceiurile vieţii private se prelungesc în viaţa publică; şi în ceea ce-i priveşte trebuie să faci bine deosebirea între economiile care depind de instituţii de cele care decurg din obiceiuri şi moravuri.


INFLUENŢA GUVERNĂRII DEMOCRATICE ASUPRA REPARTIZĂRII IMPOZITELOR

Forma de guvernare influenţează mult modul cum se stabilesc impozitele. Instinctul face ca aristocraţia să-i menajeze pe producători, deoarece ea posedă sursele bogăţiei. În democraţie e invers: producătorul este atacat cu mare uşurinţă, în timp ce consumatorul este menajat, resursele poporului acoperind cu greu preţul obiectelor de consum.
Englezii n-au pus taxe pe pământ şi au multiplicat impozitele indirecte. Toate degrevările s-au făcut în favoarea bogaţilor, în timp ce impozitele care nu-i loveau decât pe săraci n-au încetat să crească. Când legiuitorul american a încercat să stabilească un impozit pe lichiorurile fermentate, a urmat o revoltă şi în 1794 a fost obligat să retragă legea.
Doar despotismul unuia singur este indiferent la stabilirea impozitelor. Instinctul îl face să-l lovească pe contribuabilul în stare să dea cel mai mult, fiind în situaţia de a rezista cel mai puţin.


INFLUENŢA GUVERNĂRII DEMOCRATICE ASUPRA FOLOSIRII PRODUSELOR IMPOZITULUI

Partizanii democraţiei pretind că guvernarea democratică e mai economicoasă decât oricare alta şi înclin să cred că se înşală. Dacă ar susţine, în schimb, că dintre toate guvernările cea democratică foloseşte, în general, în modul cel mai util produsul taxelor, cred că s-ar situa pe terenul adevărului.
Am pomenit mai sus de proasta întrebuinţare a banilor în democraţie, dar asemenea excese sunt rare şi se produc de obicei în secolele în care cunoaşterea e mică şi corupţia e mare. Dacă guvernarea democratică ia de la societate sume mai importante decât o altă guvernare, ea foloseşte în general veniturile statului în scopuri cu o utilitate mai certă şi mai largă, pentru a face faţă unor nevoi mai reale. Este incontestabil că democraţiile n-au construit niciodată palatul de la Versailles şi nici n-au pus banul la temelia vieţii politice aşa cum a procedat aristocraţia din Anglia.
Independent de influenţa sa directă asupra obiectului cheltuielilor publice, guvernarea democratică exercită o înrâurire la fel de mare asupra administrării lor. Instituţiile democratice tind să simplifice obiceiurile şi să elimine, dacă nu gustul pentru ostentaţie şi lux, complementul normal al inegalităţii averilor, cel puţin posibilitatea excesului. Această concepţie împărtăşită de toată naţiunea determină cheltuieli mai modeste şi mai folositoare.
În tot ce am scris până acum m-am referit la ansamblul lucrurilor, nu la detalii. Mi s-a întâmplat de multe ori în America să observ că cheltuielile publice nu sunt folosite în scopurile cele mai utile, sau că nu sunt cumpătate, dar mi s-a părut că nu reprezintă decât cazuri particulare şi că de vină sunt mai curând opţiunile proaste ale unor agenţi guvernamentali, decât tendinţa naturală a guvernării democratice. Deoarece dintre toţi stăpânii, poporul este, în orice caz, cel mai prost servit.


CUM POT FI COMPARATE CHELTUIELILE PUBLICE DIN AMERICA ŞI CELE DIN FRANŢA

Cele două criterii care permit aprecierea importantei cheltuielilor publice: bogăţia naţională şi impozitul. – Averea şi cheltuielile Franţei nu sunt cunoscute. – De ce nu se poate spera că averea şi cheltuielile Uniunii vor fi vreodată cunoscute. – Cercetările făcute de autor pentru a afla la cât se ridică impozitele în Pennsylvania. – Semnele generale din care se poate deduce dimensiunea impunerilor pentru populaţie. – Rezultatul acestui examen pentru Uniune.

A existat în ultimul timp o preocupare intensă pentru compararea cheltuielilor publice din Statele Unite cu ale noastre. Toate aceste studii n-au dat rezultate şi puţine cuvinte sunt suficiente, cred, pentru a dovedi că aşa şi trebuia să fie.
Pentru a putea aprecia dimensiunea cheltuielilor publice ale unui popor, sunt necesare două operaţiuni: întâi trebuie aflat care este bogăţia acelui popor şi apoi care parte din această bogăţie e consacrată statului. Cine va cerceta suma totală a taxelor fără a arăta dimensiunile rezervelor care o aprovizionează se va dedica unei trebi inutile; deoarece nu cheltuielile, ci raportul dintre venituri şi cheltuieli trebuie aflat.
Acelaşi impozit, suportat cu uşurinţă de un contribuabil bogat, îl va reduce în cele din urmă la mizerie pe cel sărac.
Bogăţia popoarelor se compune din mai multe elemente: fondurile imobiliare sunt primul element, bunurile mobiliare al doilea.
E dificil de aflat întinderea pământurilor cultivabile pe care le posedă o naţiune şi valoarea lor naturală sau dobândită. E şi mai dificil încă să estimezi toate bunurile imobiliare de care dispune un popor. Prin diversitatea şi numărul lor scapă oricărui efort de analiză.
Astfel observăm că cele mai vechi naţiuni civilizate din Europa, chiar acelea a căror administraţie este centralizată, n-au stabilit până acum într-o manieră precisă starea bogăţiei lor.
În America, nici nu şi-au propus să încerce. Şi cum s-ar fi putut închega speranţa de a reuşi în această ţară nouă în care societatea n-a dobândit încă o situaţie materială stabilă şi definitivă, unde guvernul n-are la dispoziţie, ca la noi, o multitudine de agenţi cărora le poate ordona şi dirija simultan eforturile; unde statistica nu este deloc cultivată, pentru că nu poţi găsi pe nimeni care să aibă posibilitatea de a strânge documentele sau răgazul de a le parcurge.
Astfel, elementele constitutive ale calculului nostru nu pot fi obţinute. Ignorăm comparaţia dintre averile Franţei şi ale Uniunii. Bogăţia uneia nu este încă ştiută, iar mijloacele de a o stabili pe cealaltă nu există.
Dar, pentru moment, sunt de acord să înlătur acest termen necesar al comparaţiei; renunţ să aflu care este raportul dintre impozit şi venit şi mă mărginesc să încerc să stabilesc care este impozitul.
Cititorul va recunoaşte că, restrângându-mi cercul investigaţiei, nu mi-am făcut sarcina mai uşoară.
Nu mă îndoiesc că administraţia centrală a Franţei, ajutată de funcţionarii de care dispune, va ajunge să ştie cu exactitate cifra impozitelor directe sau indirecte care apasă asupra cetăţeanului. Dar aceste studii, pe care un particular nu le poate iniţia, n-au fost încheiate nici de guvernul francez însuşi sau, cel puţin, rezultatele n-au fost făcute cunoscute. Ştim care sunt cheltuielile statului; ne este cunoscut totalul cheltuielilor departamentale; nu ştim ce se întâmplă în comune, nimeni n-ar putea deci spune la cât se ridică în prezent cheltuielile publice în Franţa.
Dacă mă întorc acum spre America sesizez dificultăţi care devin mai numeroase şi mai greu de depăşit. Uniunea îmi dă de ştire cu exactitate care este cifra cheltuielilor, pot să-mi procur bugetele celor douăzeci şi patru de state din care este alcătuită; dar cine îmi va spune cât cheltuiesc cetăţenii pentru administrarea comitatului şi a comunei? 
Autoritatea federală nu poate pretinde guvernelor provinciale să dea lămuriri asupra acestui subiect; şi chiar dacă aceste guverne ar fi vrut ele însele să ne acorde simultan concursul, mă îndoiesc că ar fi fost în stare să ne satisfacă. Independent de dificultatea normală a întreprinderii, organizarea politică a ţării s-ar fi împotrivit succesului eforturilor lor. Funcţionarii comunali şi ai comitatului nu sunt numiţi de administratorii statului şi nu depind de aceştia. Ne este permis să credem deci că dacă statul ar dori să obţină informaţiile care îi sunt necesare ar întâlni mari obstacole din cauza neglijenţei funcţionarilor inferiori pe care ar fi obligat să-i folosească.
De altfel e inutil să cercetăm ce ar putea face americanii în asemenea privinţe, deoarece e sigur că până acum n-au făcut nimic.
Nu există astăzi, în America sau în Europa, un singur om care ar putea spune cât plăteşte anual fiecare cetăţean al Uniunii pentru a susţine cheltuielile societăţii.
Să conchidem că este la fel de dificil să comparăm cu folos cheltuielile sociale ale americanilor cu ale noastre ca şi bogăţia Uniunii cu cea a Franţei. Adaug că ar fi chiar periculos să încercăm. Când statistica nu se bazează pe calcule riguros adevărate, ea derutează în loc să clarifice. Spiritul se lasă înşelat cu uşurinţă de falsul aer de corectitudine pe care statisticile îl păstrează chiar şi în abaterile lor şi se bazează netulburat pe erorile care le îmbracă în ochii lui formele matematice ale adevărului.
Să părăsim deci cifrele şi să încercăm să ne găsim dovezile în altă parte.
O ţară prezintă aspectele prosperităţii materiale; după ce a achitat ceea ce se cuvine statului, săracul mai are resurse, iar bogătaşul are prisosul; şi unul şi celălalt par mulţumiţi de soarta lor şi se străduiesc în fiecare zi să şi-o îmbunătăţească, în aşa fel încât industria nu duce niciodată lipsă de capital. Acestea sunt semnele la care, în absenţa documentelor pozitive, putem recurge pentru a şti dacă obligaţiile publice care apasă asupra unui popor sunt proporţionale cu bogăţia sa.
Observatorul care se va mărgini la aceste mărturii va considera desigur că americanul din Statele Unite dă statului o parte mai mică din venitul său decât francezul.
Dar cum se poate concepe altă situaţie.
O parte a datoriei franceze este rezultatul a două invazii; Uniunea n-are a se teme de aşa ceva. Poziţia noastră ne obligă să menţinem constant o armată numeroasă sub drapel; izolarea Uniunii îi permite să aibă doar 6000 de soldaţi. Noi întreţinem circa 300 de vase; americanii n-au decât 52. Cum ar putea locuitorul Uniunii să plătească statului la fel ca un locuitor al Franţei?
Deci nu se poate stabili o paralelă între finanţele unor ţări atât de diferit plasate.
Numai examinând ce se petrece în Uniune şi nu comparând Uniunea cu Franţa vom putea aprecia dacă democraţia americană este într-adevăr economicoasă.
Îmi arunc privirile asupra fiecăreia dintre diversele republici din care e alcătuită confederaţia şi descopăr că guvernarea lor e lipsită ades de perseverenţă în urmărirea scopurilor sale şi că nu exercită o supraveghere permanentă a oamenilor pe care îi angajează. De aici, apare firesc concluzia că se cheltuiesc ades inutil banii contribuabililor sau se consacră mai mult decât e necesar iniţiativelor ei.
Observ cum, fidelă originilor sale populare, guvernarea face eforturi exagerate pentru a satisface nevoile claselor inferioare ale societăţii, pentru a deschide în faţa lor căile puterii şi pentru a răspândi în sânul lor bunăstarea şi cunoştinţele. Îi întreţine pe cei săraci, distribuie în fiecare an milioane şcolilor, plăteşte toate serviciile şi răsplăteşte cu generozitate pe cei mai neînsemnaţi funcţionari. Dacă un asemenea fel de guvernare mi se pare util şi raţional, sunt obligat să recunosc totuşi că este costisitor.
Observ săracul care conduce treburile publice şi dispune de resursele naţionale; şi nu-mi vine să cred că, profitând de cheltuielile statului, nu va antrena ades statul în noi cheltuieli.
Trag deci concluzia, fără a recurge la cifre incomplete, că guvernarea democratică a americanilor nu este, cum se pretinde uneori, o guvernare ieftină; şi nu mi-e teamă să prezic că dacă într-o zi popoarele Statelor Unite vor fi copleşite de dificultăţi, se va vedea că şi la ei impozitele se vor majora la fel de mult ca în majoritatea ţărilor aristocratice sau monarhice din Europa.


DESPRE CORUPŢIA ŞI VICIILE GUVERNANŢILOR ÎNTR-O DEMOCRAŢIE; EFECTELE LOR ASUPRA MORALITĂŢII PUBLICE

În stăpânirile aristocratice, cei care guvernează sunt cei care uneori corup. – În democraţii, adesea, ei înşişi sunt cei corupţi. – În primul caz, viciile atacă direct moralitatea poporului. – În cel de al doilea caz, exercită asupra lui o influentă indirectă, care este şi mai primejdioasă.

Şi aristocraţia, şi democraţia îşi aruncă reciproc reproşul de a înlesni corupţia. Dar trebuie să facem o deosebire:
în guvernările aristocratice, oamenii care ajung să conducă sunt bogaţi şi doresc doar puterea. În democraţii oamenii de stat sunt săraci şi trebuie să facă avere.
Rezultă că în statele aristocratice, cei care guvernează nu se lasă prea uşor corupţi şi au un gust moderat pentru bani, în timp ce la popoarele democratice se întâmplă contrariul.
Dar în guvernările aristocratice, cei care vor să ajungă în fruntea treburilor dispun de mari bogăţii, iar numărul celor care îi ajută să capete puterea este adesea circumscris în anumite limite, guvernarea fiind oarecum scoasă la licitaţie. Dimpotrivă, în democraţii, cei care vânează puterea nu sunt aproape niciodată bogaţi şi numărul celor care-i ajută să o capete este foarte mare. Poate că într-o democraţie nu sunt mai puţini oameni de vânzare, dar nu prea se găsesc cumpărători; şi de altfel ar trebui cumpărată prea multă lume deodată pentru ca scopul să fie atins.
Astfel corupţia îşi găseşte loc de manifestare în ambele moduri de guvernare: numai obiectul ei diferă.
Mulţi dintre oamenii care au fost la putere în Franţa în ultimii patruzeci de ani au fost acuzaţi că şi-au făcut averea pe seama statului şi a asociaţiilor săi; reproş foarte rar adresat oamenilor publici din vechea monarhie. Dar în Franţa aproape că nu se poate cita un exemplu când votul unui elector s-a cumpărat pe bani, în timp ce în Anglia acest procedeu este notoriu şi public.
în general, în orânduirile aristocratice corupţia este folosită pentru a ajunge la putere. În democraţie, ea se leagă de cei care au ajuns la putere. În statele democratice, corupţia dăunează mai mult vistieriei publice, decât moralităţii poporului. În aristocraţie se petrece contrariul.
N-am auzit niciodată spunându-se că în Statele Unite bogăţiile ar fi folosite pentru a-i câştiga pe supuşi; dar am văzut deseori pusă la îndoială probitatea funcţionarilor publici. Şi mai des am auzit cum li se atribuie succesele unor intrigi josnice sau unor maşinaţii condamnabile.
Trebuie totuşi să spun că în America rezultatul nu este atât de înspăimântător pe cât ar putea fi în Europa.
Marile tâlhării nu se pot produce decât la naţiunile puternice, în care guvernarea e concentrată în puţine mâini şi unde Statul este însărcinat cu executarea unor proiecte uriaşe.
Dacă oamenii care conduc într-o guvernare aristocratică încearcă uneori să corupă, conducătorii democraţiei se dovedesc a fi ei înşişi corupţi, în prima situaţie este atacată direct moralitatea poporului, în cealaltă se exercită asupra conştiinţei publice o acţiune indirectă, care este şi mai de temut.
La popoarele democratice cei care sunt în fruntea statului, fiind aproape întotdeauna expuşi unor bănuieli neplăcute, dau, într-un anumit fel, girul guvernării delictelor de care sunt acuzaţi. Ei oferă astfel exemple periculoase virtuţii care încă se mai luptă şi furnizează comparaţii strălucite viciului care se ascunde.
Zadarnic se va spune că patimi necinstite se întâlnesc în toate straturile societăţii; că ele urcă adesea pe tron prin obârşie; că în acest fel se pot întâlni oameni demni de dispreţ în fruntea naţiunilor aristocratice, la fel ca în sânul democraţiilor.
Răspunsul nu mă satisface. În corupţia celor care ajung din întâmplare la putere există ceva grosolan şi vulgar care contaminează mulţimile. Dimpotrivă, până şi în depravarea marilor seniori există un anume rafinament aristocratic, un aer de grandoare care împiedică adesea ca depravarea să se răspândească.
Poporul nu va pătrunde niciodată în labirintul obscur al spiritului de curte: el va descoperi întotdeauna cu greu josnicia care se ascunde sub eleganţa manierelor, rafinamentul gustului şi farmecul limbajului. Dar a fura din vistieria comună sau a vinde privilegiile statului pe bani sunt fapte pe înţelesul oricărui nenorocit care se poate mândri că a procedat la fel, la rândul său.
De altfel, ceea ce este de temut nu este atât priveliştea imoralităţii celor mari, ci a imoralităţii care duce la mărire. În democraţie simplii cetăţeni văd un om ieşit din rândurile lor, care în câţiva ani dobândeşte bogăţia şi puterea; acest spectacol le aţâţă uimirea şi invidia; ei vor să ştie cum cel care ieri era egalul lor este astăzi împodobit cu dreptul de a-i conduce. Este incomod să-i atribuie ascensiunea talentelor sau virtuţilor sale, căci înseamnă a accepta că ei înşişi sunt mai puţin virtuoşi şi abili decât el. Deci se consideră că principalul resort sunt câteva din viciile lui şi adeseori aşa şi e. Se produce astfel un soi de amestec odios între ideea de josnicie şi cea de putere, între cea de decădere şi cea de succes, între ideea de utilitate şi cea de dezonoare.


CARE SUNT EFORTURILE DE CARE E CAPABILĂ DEMOCRAŢIA

Uniunea n-a luptat decât o singură dată pentru existenţa ei. – Entuziasmul de la începutul războiului. – Indiferenţa de la sfârşit. – Dificultatea de a instituţionaliza în America recrutarea sau înmatricularea maritimă. – De ce un popor democratic este mai puţin capabil decât altul de mari eforturi continue.

Îl previn pe cititor că vorbesc aici despre un guvern care exprimă voinţa reală a poporului şi nu despre un guvern care se limitează doar să comande în numele poporului.
Nimic nu e mai de neînfrânt decât o putere tiranică exercitată în numele poporului, deoarece, dotată cu autoritatea morală care aparţine majorităţii, acţionează în acelaşi timp cu hotărârea, promptitudinea şi tenacitatea unui singur om.
E destul de greu de spus de ce grad de efort este capabil un guvern democratic în timp de criză naţională.
Până acum n-a existat o mare republică democratică. Ar însemna să insultăm republicile, dacă am numi astfel oligarhia care stăpânea Franţa în 1793. Doar Statele Unite prezintă această privelişte nouă.
Or, de cincizeci de ani, de când s-a alcătuit Uniunea, existenţa ei n-a fost pusă sub semnul întrebării decât o singură dată, în timpul Războiului de Independenţă. La începutul acestui război au fost explozii extraordinare de entuziasm pentru serviciul patriei. Dar pe măsură ce luptele se prelungeau se vedea cum reapare egoismul individual: banii nu mai ajungeau în vistieria publică; bărbaţii nu mai veneau la armată; poporul dorea în continuare independenţa dar ezita să ofere mijloacele necesare obţinerii ei. „Zadarnic am înmulţit taxele şi am încercat metode noi de a le spori, spune Hamilton în Federalist (nr. 12). Speranţele oamenilor au fost întotdeauna dezamăgite şi vistieria statului a rămas goală. Formele democratice de administrare, inerente naturii democratice a guvernării noastre, combinate cu puţinătatea numerarului determinată de lâncezeala negoţului nostru au făcut până acum inutile toate eforturile pe care le-am întreprins pentru a obţine sume considerabile. Diversele legislaturi au înţeles până la urmă zădărnicia unor asemenea încercări.”
De atunci, Statele Unite n-au mai fost nevoite să susţină niciun război serios.
Pentru a şti ce sacrificii pot să-şi impună democraţiile, trebuie aşteptat momentul în care naţiunea americană va fi obligată să depună în mâinile guvernului său jumătate din profituri, aşa cum a făcut Anglia, sau să fie nevoită să arunce a douăsprezecea parte din populaţie pe câmpurile de bătălie, aşa cum a făcut Franţa.
În America, recrutarea este necunoscută; acolo, bărbaţii se înrolează pe bani. Recrutarea obligatorie este atât de contrară ideilor şi atât de străină obiceiurilor poporului din Statele Unite încât mă îndoiesc că se va îndrăzni legiferarea ei. Ceea ce se numeşte în Franţa recrutare este fără îndoială cel mai împovărător impozit al nostru; dar fără recrutare cum am putea susţine un mare război continental?
Americanii n-au adoptat la ei înrolarea forţată a marinarilor, ca în Anglia. Nu au nimic care să semene cu modul în care se face la noi recrutarea pentru marină. Marina statului, ca şi cea comercială, angajează voluntari.
Or, nu e uşor de conceput că un popor ar putea susţine un mare război maritim fără a recurge la unul din cele două mijloace indicate mai sus: Uniunea care a combătut deja glorios pe mări n-a avut niciodată totuşi o flotă numeroasă şi echiparea micului număr de vase a costat-o întotdeauna foarte scump.
I-am auzit pe oamenii de stat americani recunoscând că Uniunea îşi va menţine cu greu rangul de mare putere pe mări dacă nu va recurge la înrolarea obligatorie sau la recrutarea maritimă, dar e dificil să obligi poporul care conduce să accepte înrolarea obligatorie sau recrutarea în marină.
Este incontestabil că, la primejdie, popoarele libere desfăşoară în general o energie infinit mai mare decât cele care nu sunt ameninţate, dar îmi vine să cred că acest lucru este adevărat mai ales pentru popoarele libere la care domină elementul aristocratic.
Democraţia mi se pare mult mai aptă să dirijeze societăţi temperate sau să facă la nevoie un efort subit şi viguros, decât să înfrunte cu curaj, timp îndelungat, marile furtuni din viaţa politică a popoarelor. Motivul este simplu: oamenii se expun primejdiilor şi privaţiunilor din entuziasm, dar nu se expun multă vreme decât dacă judecă. E mai mult calcul decât se crede în ce se consideră a fi curaj instinctiv; şi deşi, în general, doar pasiunile determină primele eforturi, ele sunt continuate numai în perspectiva rezultatelor. Se riscă o parte din ceea ce este preţios, pentru a salva restul.
Or, tocmai această percepţie limpede a viitorului, întemeiată pe cunoaştere şi pe experienţă, lipseşte adeseori în democraţie. Poporul simte mai mult decât gândeşte; şi dacă relele prezente sunt mari, este de temut că el nu va ţine seama de relele mai mari care îl pot aştepta în caz de înfrângere.
Mai există o cauză care face ca eforturile unei guvernări democratice să fie mai puţin durabile decât eforturile unei guvernări aristocratice.
Nu numai că poporul vede mai puţin clar decât clasele sus-puse ceea ce poate spera sau ceea ce îl poate ameninţa în viitor, dar el şi suferă altfel decât ele din cauza relelor prezentului. Expunându-şi persoana, nobilul se aşteaptă şi la primejdii şi la glorie. Cedând statului cea mai mare parte a venitului său, el se lipseşte pentru moment de câteva din plăcerile bogăţiei; dar pentru cel sărac moartea este lipsită de prestigiu, iar impozitul care îl stânjeneşte pe cel bogat atacă adesea sursele de existenţă ale săracului.
Slăbiciunea relativă a republicilor democratice în perioadele de criză este probabil cel mai mare obstacol în calea întemeierii unei asemenea republici în Europa. Pentru ca o republică democratică să dureze fără efort la un popor european, ar trebui ca toate celelalte popoare să întemeieze în acelaşi timp republici.
Cred că, în perspectivă, guvernarea democratică va trebui să sporească forţele reale ale societăţii; dar ea nu va putea reuni dintr-odată, la locul şi la timpul cerut, tot atâtea forţe cât o guvernare aristocratică sau monarhie absolută. Dacă o ţară democratică va rămâne fidelă de-a lungul unui secol guvernării republicane se poate presupune că la sfârşitul secolului va fi mai bogată, mai populată şi mai prosperă decât statele despotice cu care se învecinează; dar de-a lungul acestui secol va fi avut de înfruntat de mai multe ori riscul de a fi fost cucerită de ele.


DESPRE PUTEREA PE CARE O EXERCITĂ ÎN GENERAL DEMOCRAŢIA AMERICANĂ ASUPRA EI ÎNSEŞI

Poporul american nu e dispus decât cu greu şi uneori refuză să contribuie la ceea ce foloseşte bunăstării sale. – Privilegiul pe care îl au americanii de a face greşeli reparabile.

Dificultatea întâmpinată de democraţie pentru a învinge pasiunile şi pentru a reduce la tăcere nevoile clipei de dragul viitorului se poate observa în Statele Unite în cele mai neînsemnate împrejurări.
Poporul, înconjurat de linguşitori şi de sicofanţi, izbuteşte cu greu să triumfe asupra lui însuşi. De câte ori se doreşte a se obţine de la el să-şi impună o privaţiune sau o constrângere, chiar într-un scop pe care raţiunea sa l-a aprobat, începe, de obicei, printr-un refuz. Este lăudată, pe drept, supunerea pe care o dovedesc americanii faţă de legi. Trebuie să adăugăm că, în America, legislaţia este făcută de popor, pentru popor. În Statele Unite legea este deci binevoitoare faţă de cei care, oriunde în altă parte, sunt tentaţi să o încalce. Astfel este de presupus că o lege supărătoare, pe care majoritatea n-ar considera-o folositoare în prezent, n-ar fi elaborată sau n-ar fi respectată.
În Statele Unite nu există o legislaţie cu privire la falimentul fraudulos. Poate pentru că nu există falimente? Nu, dimpotrivă, pentru că există foarte multe. Teama de a fi urmărit pentru faliment depăşeşte, în mintea majorităţii, frica de a fi ruinat de faliment; şi aşa apare în conştiinţa publică un fel de toleranţă vinovată pentru un delict condamnat individual de toată lumea.
În statele noi din Sud-Vest, cetăţenii îşi fac dreptate singuri şi omuciderile se înmulţesc mereu. Explicaţia stă în moravurile primitive şi în slaba răspândire a cunoştinţelor în aceste pustiuri pentru a se simţi nevoia de a se conferi putere legii: duelurile sunt încă preferate proceselor.
La Philadelphia, cineva îmi spunea într-o zi că în America aproape toate delictele sunt provocate de abuzul de alcooluri tari, pe care prostimea le consumă mult, pentru că sunt ieftine. „Atunci – am întrebat – de ce nu puneţi o taxă pe alcool?” – „Legiuitorii noştri s-au gândit ades – mi s-a răspuns – dar iniţiativa e dificilă. Se tem de o revoltă; şi, de altfel, cei care ar vota o asemenea lege pot fi siguri că nu vor fi realeşi.” „Astfel, – am reluat eu – la voi băutorii sunt majoritatea şi cumpătarea e impopulară.”
Când spui asemenea lucruri oamenilor de stat ei se mulţumesc să-ţi răspundă că timpul îşi va face lucrarea, conştiinţa răului va lumina poporul şi-i va arăta care sunt nevoile sale. Adeseori acesta este adevărul: dacă democraţia are mai multe ocazii de a se înşela decât un rege sau un corp de nobili, ea are şi mult mai multe şanse de a reveni la adevăr, când ajunge la el, pentru că, în general, în sânul ei nu există interese contrare majorităţii care să se împotrivească raţiunii. Dar democraţia nu poate deduce adevărul decât din experienţă şi multe popoare n-ar putea suporta fără să dispară rezultatele erorilor lor.
Marele avantaj al americanilor nu este doar acela că sunt mai luminaţi decât ceilalţi, ci că au posibilitatea de a comite greşeli reparabile.
Adăugaţi că pentru a profita de experienţa trecutului e necesar ca democraţia să fi ajuns la un anume stadiu de civilizaţie şi instrucţie.
Există popoare a căror primă educaţie a fost atât de viciată şi al căror caracter prezintă un asemenea amestec bizar de patimi, ignoranţă şi imagini eronate încât nu sunt capabile să deosebească de la sine cauzele nenorocirilor lor; pier învinşi de rele pe care nu le cunosc.
Am parcurs întinse ţinuturi locuite odinioară de puternice naţiuni indiene, care astăzi nu mai există; am locuit la triburi deja mutilate, care văd cum în fiecare zi scade numărul lor şi cum dispare aura gloriei lor sălbatice; i-am auzit chiar pe indieni prevăzând destinul final rezervat rasei lor. Şi totuşi, nu există european care să nu-şi dea seama ce trebuie făcut pentru a feri aceste popoare nefericite de la pieirea inevitabilă. Dar ei nu observă nimic; simt ameninţările care se adună în fiecare an deasupra capului lor şi vor pieri până la ultimul, respingând leacul. Ar trebui folosită forţa pentru a-i obliga să trăiască.
Provoacă mirare noile naţiuni din America de Sud agitate de un sfert de secol de revoluţii care reizbutesc necontenit şi se speră mereu că ele îşi vor recâştiga ceea ce se numeşte starea lor naturală. Dar cine poate afirma că în zilele noastre revoluţiile nu sunt starea cea mai naturală a spaniolilor din America de Sud? În aceste ţări, societatea se zbate pe fundul unei prăpăstii din care propriile ei eforturi nu pot s-o ajute să iasă.
Poporul care trăieşte în această frumoasă jumătate a unei emisfere pare obstinat în destinul său de a-şi sfâşia măruntaiele: nimic nu-l poate convinge să n-o mai facă. Se odihneşte o clipă din cauza epuizării şi răgazul îi redă grabnic frenezia. Când analizez alternativele mizeriei şi crimei sunt tentat să cred că pentru acest popor despotismul ar fi o binefacere. Dar aceste două cuvinte nu se vor găsi niciodată împreună în mintea mea.


DESPRE MODUL ÎN CARE DEMOCRAŢIA AMERICANĂ CONDUCE TREBURILE EXTERNE ALE STATULUI

Direcţia dată politicii externe a Statelor Unite de Washington şi Jefferson. – Aproape toate defectele naturale ale democraţiei se fac simţite în conducerea afacerilor externe iar calităţile sunt greu de observat.

Am văzut cum Constituţia federală încredinţa direcţia permanentă a intereselor externe ale naţiunii în mâinile preşedintelui şi ale senatului, ceea ce plasează, până la un punct, politica generală a Uniunii în afara influenţei directe şi cotidiene a poporului. Nu se poate spune că în America democraţia conduce la modul absolut treburile externe ale statului.
Doi oameni au imprimat politicii americane o direcţie care este păstrată până în zilele noastre: primul este Washington, Jefferson, al doilea.
Washington spunea, în acea admirabilă scrisoare adresată concetăţenilor săi, care e de fapt testamentul politic al acestui mare om:
„Dezvoltarea relaţiilor noastre comerciale cu alte popoare, dar cât mai puţine relaţii politice între ei şi noi, aceasta trebuie să fie regula politicii noastre. Să respectăm cu statornicie angajamentele asumate, dar să evităm să facem altele.
Europa are un anume număr de interese care îi sunt proprii şi care n-au legătură, sau au o legătură foarte indirectă, cu ale noastre; ea se găseşte astfel frecvent angajată în dispute care nouă ne sunt în mod firesc străine. A stabili legături artificiale cu vicisitudinile politicii sale, a intra în diversele combinaţii ale prieteniilor şi duşmăniilor ei şi a lua parte la luptele care rezultă din ele ar însemna să acţionăm imprudent.
Izolarea şi îndepărtarea noastră ne permit să adoptăm o direcţie contrarie pe care putem s-o păstrăm. Dacă noi vom fi şi în viitor o singură naţiune condusă de un guvern puternic, nu e departe vremea când nu vom mai avea a ne teme de nimeni. Atunci vom putea lua o atitudine care să ne facă neutralitatea noastră respectată; naţiunile beligerante, simţind imposibilitatea de a dobândi ceva de la noi, se vor teme să ne provoace fără motiv; şi noi vom fi în situaţia de a alege războiul sau pacea fără a ne conduce după alte criterii decât interesul nostru şi dreptatea.
De ce să abandonăm avantajele pe care le putem extrage dintr-o situaţie atât de favorabilă? De ce să părăsim un teren care este al nostru pentru a merge să ne stabilim pe unul care ne este străin? De ce, în sfârşit, legându-ne destinul de o fâşie oarecare a Europei, să ne expunem pacea şi prosperitatea ambiţiilor, rivalităţilor de interese şi capriciilor popoarelor care locuiesc acolo?
Adevărata noastră politică este să nu contractăm nicio alianţă permanentă cu nicio naţiune străină; măcar atât cât suntem încă liberi să n-o facem, pentru că nu doresc să abandonăm angajamentele existente. Onestitatea este întotdeauna cea mai bună politică, e o maximă pe care o consider aplicabilă în aceeaşi măsură atât treburilor naţiei, cât şi celor ale individului. Cred deci că trebuie să ne îndeplinim toate angajamentele, aşa cum au fost stabilite când ni le-am luat, dar cred că este inutil şi imprudent să contractăm altele. Să ne plasăm în aşa fel încât poziţia noastră să fie respectată şi alianţele temporare vor fi suficiente pentru a ne permite să facem faţă tuturor primejdiilor.”
Iar, înainte, Washington enunţase această idee frumoasă şi justă: „Naţiunea care cedează sentimentelor obişnuite de dragoste sau de ură faţă de o altă naţiune devine într-o anume măsură sclavă. Este sclava urii sau a dragostei ei.”
Comportarea politică a lui Washington a fost întotdeauna conformă maximelor lui. El a reuşit să menţină pacea în ţara sa în timp ce tot restul lumii era în război, şi a stabilit ca un punct doctrinar că înţelegerea corectă a interesului american înseamnă neamestecul în diferendele interne ale Europei.
Jefferson a mers şi mai departe, introducând în politica Uniunii altă maximă: „Americanii nu trebuie să ceară niciodată privilegii naţiunilor străine pentru a nu fi obligaţi ei înşişi să le acorde.”
Aceste două principii, pe care mulţimea le-a acceptat cu uşurinţă, justeţea lor fiind evidentă, au simplificat la maximum politica externă a Statelor Unite.
Neamestecându-se în treburile Europei, Uniunea nu are, ca să zicem aşa, interese externe de apărat, deoarece America nu are vecini puternici. Aşezată, prin poziţia sa ca şi prin voinţa sa, în afara pasiunilor Lumii Vechi, ea nu trebuie nici să le garanteze, nici să le adopte. Viitorul le tăinuieşte deocamdată pe cele ale Lumii Noi.
Uniunea creşte fără încetare, în fiecare an e altfel decât a fost, deoarece în prosperitatea ei există ceva revoluţionar. Este deci în interesul vizibil al Uniunii să nu-şi creeze legături durabile pentru că ea însăşi se schimbă în fiecare zi. Legături utile astăzi ar putea fi stânjenitoare pentru dezvoltarea imediată şi compromiţătoare pentru viitor.
Uniunea este liberă de angajamente anterioare; ea profită de experienţa vechilor popoare europene fără a fi obligată, aşa cum fac ele, să utilizeze trecutul pentru a se putea adapta prezentului, ea nu e obligată să accepte o imensă moştenire lăsată de străbuni: amestec de glorie şi de mizerie, de alianţe şi adversităţi naţionale. Politica externă a Statelor Unite este eminamente de aşteptare: preferă faptelor, reţinerea.
În ceea ce priveşte prezentul, e greu de ştiut ce iscusinţă va dezvolta democraţia americană în conducerea treburilor externe ale statului. Atât adversarii, cât şi prietenii trebuie să-şi suspende aprecierea asupra acestui punct.
În ceea ce mă priveşte, o spun fără ezitare: în direcţia intereselor externe ale societăţii guvernările democratice mi se par hotărât inferioare celorlalte. Experienţa, moravurile şi învăţătura sfârşesc aproape întotdeauna prin a crea în democraţie acel soi de înţelepciune practică, de toate zilele, ca şi această ştiinţă a micilor întâmplări de viaţă, care este numită bun-simţ. Bunul-simţ este suficient mersului normal al societăţii; şi la un popor cu educaţia făcută, libertatea democratică aplicată treburilor interne ale statului produce mai mult bine decât răul pe care greşelile guvernării democratice le-ar putea provoca. Dar nu este întotdeauna aşa în raporturile de la popor la popor.
Politica externă nu necesită aproape niciuna dintre calităţile proprii democraţiei şi impune, dimpotrivă, dezvoltarea aproape integrală a celor care îi lipsesc. Democraţia favorizează creşterea resurselor interne ale statului; ea răspândeşte bunăstarea, dezvoltă spiritul public; întăreşte respectul legilor în diferitele clase ale societăţii, toate acele lucruri care n-au decât o influenţă indirectă asupra poziţiei unui popor faţă de altul. Dar democraţia nu va izbuti decât cu mare dificultate să coordoneze detaliile unei mari iniţiative, să adopte un plan şi să urmărească încăpăţânat realizarea sa, învingând obstacolele. Ea este prea puţin aptă să combine în taină mijloacele şi să aştepte în linişte rezultatele. Aceste calităţi pot aparţine mai curând unui om sau unei aristocraţii. Or, tocmai aceste calităţi fac ca, în cele din urmă, un popor întocmai ca un individ să ajungă să domine.
Dacă, dimpotrivă, veţi acorda atenţie defectelor fireşti ale aristocraţiei, veţi constata că efectul pe care ele îl tot produc nu este deloc sesizabil în privinţa treburilor externe ale statului. Păcatul capital care i se reproşează aristocraţiei este că nu lucrează decât pentru ea însăşi şi nu pentru mase. E foarte rar ca, în politica externă, aristocraţia să aibă un interes deosebit de cel al poporului.
Făgaşul care face ca democraţia să asculte în politică mai mult de sentimente decât de raţiune şi să abandoneze un plan îndelung chibzuit în favoarea satisfacerii unei pasiuni trecătoare s-a văzut foarte bine în America, când a izbucnit Revoluţia franceză. Cele mai elementare raze ale raţiunii ar fi fost suficiente atunci, ca şi astăzi, ca americanii să înţeleagă că nu era în interesul lor să se angajeze într-o luptă care avea să însângereze Europa şi din care Statele Unite n-aveau să suporte niciun prejudiciu.
Simpatiile poporului în favoarea Franţei s-au declarat totuşi cu atâta violenţă, încât doar caracterul inflexibil al lui Washington şi imensa popularitate de care se bucura au putut împiedica declararea unui război Angliei. Şi chiar aşa, eforturile făcute de raţiunea austeră a acestui mare om în luptă împotriva pasiunilor generoase, dar necugetate, ale concetăţenilor săi erau să-l lipsească de singura recompensă la care ţinea într-adevăr: dragostea ţării sale. Majoritatea s-a pronunţat atunci împotriva politicii sale; acum întreg poporul îl aprobă.
Dacă atât Constituţia, cât şi simpatia publică nu i-ar fi dat lui Washington conducerea treburilor externe ale statului, e sigur că naţiunea ar fi făcut atunci ceea ce condamnă astăzi.
Aproape toate popoarele care şi-au exercitat puterea în lume, cele care au conceput, urmărit şi executat planuri mari, de la romani până la englezi, erau conduse de o aristocraţie, şi aşa e şi firesc.
În opinia oamenilor, lucrul cel mai stabil este aristocraţia. Masa poporului poate fi sedusă fie din cauza ignoranţei, fie prin pasiunile ei; spiritul unui rege poate fi la un moment dat descumpănit şi să ezite în deciziile sale; şi, de altfel, un rege nu este nemuritor. Dar un corp aristocratic este prea numeros pentru a fi captat, prea puţin numeros pentru a ceda cu uşurinţă tulburării pasiunilor necugetate. Un corp aristocratic este ca un om hotărât şi înţelept care nu piere.
Capitolul VI.
CARE SUNT AVANTAJELE REALE PE CARE LE OBŢINE SOCIETATEA AMERICANĂ DIN GUVERNAREA DEMOCRATICĂ
Înainte de a începe acest capitol, resimt nevoia să mă explic. Nu doresc ca opiniile mele să fie circumscrise unor limite pe care eu nu mi le-am propus.
Când vorbesc în general despre avantajele guvernării democratice nu vorbesc doar despre guvernarea pe care democraţia a dat-o Americii, ci de toate formele de guvernământ emanate de democraţie.
Ori de câte ori guvernarea unui popor este expresia sinceră şi permanentă a voinţei majorităţii, această guvernare, oricare ar fi formele ei, este democratică.
Democraţia poate deci domni într-o naţiune unită la fel ca într-o confederaţie, într-o monarhie ca şi în sânul unei republici.
Mărturisesc că dintre toate guvernările, cea care mi se pare a corespunde în modul cel mai firesc democraţiei este guvernarea republicană. Când starea socială a unui popor se îndreaptă spre democraţie, republica devine deci pentru el o consecinţă probabilă a acestei stări sociale, dar nu cred că este şi consecinţa necesară.
Dacă majoritatea cetăţenilor, siluindu-şi instinctele egalitare care îi sunt naturale în favoarea ordinii şi stabilităţii guvernării, consimte să încredinţeze puterea executivă unei familii sau unui om, care deşi o conduce depinde totuşi de ea, raţiunea nu este deloc şocată. Se realizează în acelaşi timp domnia tuturor şi guvernarea unuia singur. Astfel, sunt de acord, maiestatea regalităţii este mult diminuată, dar va veni curând vremea când, dacă regii nu vor lua ceea ce li se oferă, nu vor mai găsi nimic de luat.
înainte de a începe, aşadar, prezentul capitol, simt nevoia să aduc aminte cititorului ceea ce am arătat de mai multe ori de-a lungul cărţii.
Alcătuirea politică a Statelor Unite mi se pare una din formele pe care democraţia poate să le dea guvernării sale; dar nu consider că instituţiile americane sunt singurele sau cele mai bune dintre cele pe care trebuie să le adopte un popor democratic.
Făcând cunoscute binefacerile de care se bucură americanii datorită guvernării democratice, sunt departe de a pretinde sau de a gândi că asemenea avantaje nu pot fi dobândite decât prin legi asemănătoare.


DESPRE TENDINŢA GENERALĂ A LEGILOR SUB INFLUENŢA DEMOCRAŢIEI AMERICANE ŞI DESPRE INSTINCTUL CELOR CARE LE APLICĂ

Viciile democraţiei se observă dintr-o privire. – Avantajele sunt vizibile numai în timp. – Democraţia americană este deseori stângace, dar tendinţa generală a legilor este profitabilă. – Funcţionarii publici din democraţia americană nu au interese permanente care să-i deosebească de interesele majorităţii. – Care sunt urmările.

Viciile şi slăbiciunile guvernării democratice se observă cu uşurinţă; ele sunt dovedite prin fapte evidente, în timp ce influenţa ei binefăcătoare se exercită într-un mod mai puţin sesizabil, ca să spun aşa, aproape invizibil. Defectele ei se observă de la bun început, iar calităţile ei nu se văd decât în timp.
Legile democraţiei americane sunt adeseori defectuoase sau incomplete; se întâmplă ca ele să violeze drepturi câştigate şi să confirme unele primejdioase; chiar dacă toate ar fi bune, numai multitudinea lor ar fi în sine un mare rău. Toate acestea se observă la prima vedere. Atunci cum se face că republicile americane durează şi prosperă? În legi, trebuie să facem o deosebire între scopul pe care îl urmăresc şi mijloacele folosite pentru atingerea lui; între calitatea lor absolută şi cea care nu este decât relativă.
Dacă presupun că scopul legiuitorului este acela de a-i favoriza pe cei puţini în dauna celor mulţi, dispoziţiile sale vor fi combinate în aşa fel încât să obţină rezultatul propus în cel mai scurt timp şi cu cât mai puţine eforturi posibile. Legea va fi bine făcută, scopul ei va fi rău; ea va fi periculoasă exact în măsura eficacităţii ei.
În general, legile democraţiei tind spre binele majorităţii, deoarece emană de la majoritatea cetăţenilor care se pot înşela, dar care nu pot avea interese contrare ei.
Cele ale aristocraţiei tind, dimpotrivă, să monopolizeze în mâinile minorităţii bogăţia şi puterea deoarece, prin natura ei, aristocraţia formează întotdeauna o minoritate.
Putem spune deci, la modul general, că scopul democraţiei în ce priveşte legislaţia este mai folositor oamenilor decât scopul aristocraţiei în privinţa legiuirilor ei.
De aici se şi sfârşeşte superioritatea democraţiei.
Aristocraţia este infinit mai abilă decât ar putea fi democraţia în ştiinţa legislaţiei. Stăpână pe sine, ea nu se lasă antrenată în aventuri trecătoare; are planuri de durată pe care ştie să le lase să aştepte până când se iveşte o împrejurare favorabilă. Aristocraţia procedează savant; ea cunoaşte arta de a determina să tindă, în acelaşi timp, spre acelaşi punct forţa colectivă a legilor.
Nu aşa se petrec lucrurile într-o democraţie: legile ei sunt aproape întotdeauna cu defecte şi inoportune.
Legile rău făcute sau date într-un moment nepotrivit sunt cele care discreditează în ochii lumii spiritul legislativ al democraţiei.
Mijloacele democraţiei sunt mai imperfecte decât cele ale aristocraţiei; uneori ea lucrează, fără să vrea, împotriva ei înseşi; dar scopul ei este mai folositor.
Închipuiţi-vă o societate pe care natura sau structura ei a organizat-o în aşa fel încât să poată suporta acţiunea temporară a unor legi proaste şi să poată aştepta, fără să piară, rezultatul tendinţei generale a legilor şi veţi accepta că guvernarea democratică, în ciuda defectelor ei, este, dintre toate, cea mai aptă să facă societatea să prospere.
Tocmai acest lucru se întâmplă în Statele Unite; repet aici ceea ce am mai spus în altă parte: marele privilegiu al americanilor este că pot face greşeli reparabile.
O să afirm ceva asemănător despre funcţionarii publici.
E uşor de văzut că democraţia americană se înşală ades în alegerea oamenilor cărora le încredinţează puterea; dar nu e la fel de uşor de explicat de ce statul prosperă cu ajutorul lor.
E de remarcat în primul rând că dacă într-un stat democratic cei care guvernează sunt mai puţin oneşti sau mai puţin capabili, cei care sunt guvernaţi sunt mai luminaţi şi mai vigilenţi.
În democraţii, ocupat mereu cu treburile sale şi dornic să nu-şi cedeze drepturile, poporul îşi împiedică reprezentanţii să se îndepărteze de o anumită linie generală trasată de interesul său.
E de remarcat apoi că, dacă în democraţie, funcţionarul foloseşte mai rău decât celălalt puterea, el o posedă, în general, pentru un interval de timp mai scurt.
Dar există o explicaţie mai generală şi mai satisfăcătoare decât aceasta.
E important, desigur, pentru binele naţiunilor, ca cei care guvernează să fie virtuoşi sau talentaţi; dar ceea ce este probabil mai important este ca guvernanţii să nu aibă interese contrare celor pe care îi guvernează, deoarece în acest caz virtuţile ar putea deveni aproape inutile, iar talentele nefaste.
Am spus că e important ca guvernanţii să nu aibă interese contrarii sau diferite în raport cu masa celor pe care îi guvernează; n-am spus că ar fi important să aibă interese asemănătoare cu cele ale tuturor celor guvernaţi, deoarece nu ştiu ca acest lucru să se fi întâmplat vreodată.
Nu s-a descoperit până acum forma politică aptă să favorizeze în mod egal dezvoltarea şi prosperitatea tuturor claselor din care e compusă societatea. Aceste clase au continuat să alcătuiască tot atâtea naţiuni distincte în sânul aceleiaşi naţiuni şi experienţa a dovedit că e aproape la fel de periculos să încredinţezi uneia dintre ele soarta celorlalte ca şi a considera că un popor poate fi arbitru pentru destinul altui popor. Când bogaţii guvernează singuri, interesul celor săraci este întotdeauna în pericol, şi când cei săraci fac legea, cel al bogaţilor e supus unor mari riscuri. Care este deci avantajul democraţiei? Superioritatea reală a democraţiei nu este, cum se spune, favorizarea prosperităţii tuturor, ci doar favorizarea bunăstării pentru un număr cât mai mare de oameni.
În Statele Unite, cei însărcinaţi să conducă treburile publice sunt adeseori inferiori, sub raportul capacităţii şi al moralităţii, oamenilor pe care aristocraţia i-ar aduce la putere; dar interesele lor se identifică şi se confundă cu cele ale majorităţii concetăţenilor lor. Ei pot deci comite frecvent înşelătorii şi grave erori, dar nu vor urmări niciodată sistematic o tendinţă ostilă majorităţii; nu li se va întâmpla să imprime guvernării o purtare sectară şi periculoasă.
Într-o democraţie un funcţionar care administrează prost este, de altfel, un fapt izolat care nu are influenţă decât pe durata scurtă a acestei administraţii. Corupţia şi incapacitatea nu sunt interese comune care i-ar putea lega permanent pe oameni.
Un funcţionar corupt sau incapabil nu-şi va combina eforturile cu un altul doar pentru că acesta din urmă este la fel de incapabil şi corupt şi aceşti doi oameni nu se vor pune niciodată de acord să colaboreze pentru ca şi strănepoţii lor să beneficieze de înflorirea corupţiei şi a incapacităţii. Ambiţia şi intrigile unuia vor servi, dimpotrivă, la demascarea celuilalt. În democraţie, în general, viciile funcţionarului sunt absolut individuale.
Dar în guvernările aristocratice oamenii publici au un interes de clasă care, dacă se confundă uneori cu cel al majorităţii, rămâne adeseori diferit. Acest interes formează legătura comună şi durabilă dintre ei; el îi îndeamnă să-şi unească şi să-şi combine eforturile către un scop care nu reprezintă întotdeauna fericirea celor mulţi: el nu-i leagă doar pe guvernanţi între ei; el îi uneşte şi cu o parte însemnată a celor guvernaţi, deoarece mulţi cetăţeni, fără să fie învestiţi cu vreo funcţie, fac parte din aristocraţie.
Funcţionarul aristocratic este deci sprijinit în mod constant şi de societate şi de guvern.
Acest scop comun care, în societăţile aristocratice, îi uneşte pe funcţionari cu o parte dintre contemporanii lor îi determină şi să se identifice şi să se simtă dominaţi, ca să zic aşa, de interesele generaţiilor viitoare. Ei se străduiesc şi pentru viitor şi pentru prezent. Funcţionarul aristocratic este împins, totodată, spre acelaşi punct de pasiunile celor pe care îi guvernează, de ale sale proprii, şi, aş putea chiar zice, de pasiunile posterităţii sale.
Cum să te miri că nu rezistă? Astfel, se vede ades cum în aristocraţie spiritul de clasă îi ia în vârtejul său pe cei pe care nu-i corupe şi, fără să-şi dea seama, ei adaptează societatea în folosul lor, pregătind-o pentru descendenţii lor.
Nu ştiu dacă a mai existat vreodată o aristocraţie atât de liberală ca cea engleză, care să furnizeze fără întrerupere guvernării ţării oameni atât de demni şi atât de luminaţi.
Şi totuşi e uşor de observat că în legislaţia engleză binele săracului a sfârşit prin a fi, deseori, sacrificat binelui celui bogat şi drepturile celor mulţi, privilegiilor celor puţini; astfel, în zilele noastre, Anglia reuneşte în sânul său tot ceea ce averea are mai mult şi sărăcia întâlnită uneori acolo aproape că egalează puterea şi gloria ei.
În Statele Unite, unde funcţionarii publici n-au interese de clasă pe care să le facă să precumpănească, acţiunea generală şi continuă a guvernării este binefăcătoare, deşi guvernanţii sunt adeseori neîndemânatici şi, alteori, demni de dispreţ.
Există deci, în esenţa structurilor democratice, o tendinţă ascunsă care îi face ades pe oameni să contribuie la prosperitatea generală în pofida viciilor şi a erorilor lor, în timp ce în instituţiile aristocratice se descoperă uneori o tendinţă ascunsă care, în ciuda talentului şi a virtuţilor, îi face să contribuie la mizeria semenilor lor. Astfel se poate întâmpla ca în guvernările aristocratice oamenii publici să facă răul fără să vrea, iar în democraţie să producă binele fără să şi-l propună.
Dacă n-ar fi aşa, cine ar putea înţelege ce se întâmplă printre oameni?
S-ar putea vedea popoare bucurându-se de o mai mare bunăstare şi prosperitate decât alte popoare şi, când s-ar ajunge la examinarea amănuntelor guvernării, s-ar găsi un reproş de făcut tuturor actelor sale.
Alte popoare au în comun ceva mai mult decât starea obişnuită a mizeriei omeneşti şi treburile lor par a fi conduse cu competenţă.
Este oare în această lume prosperitatea preţul greşelilor şi al nebuniei, sărăcia fiind recompensa îndemânării şi înţelepciunii?
Această supunere involuntară a omului la propriile sale legi mi se pare a fi una din marile slăbiciuni ale naturii noastre.
Cine ar putea spune în ce limite înguste se exercită ceea ce numim liber-arbitru? Omul este supus unor cauze prime pe care nu poate să le prevadă, unor cauze secundare pe care nu ştie să le prevadă, miilor de capricii ale semenilor săi; el se înlănţuie singur şi se ataşează pentru totdeauna de opera fragilă a mâinilor sale.


DESPRE SPIRITUL PUBLIC ÎN STATELE UNITE

Dragostea instinctivă pentru patrie. – Patriotismul raţional. – Caracterele lor diferite. – Cum trebuie popoarele să aspire cu toate forţele lor spre cel de al doilea sentiment când primul dispare. – Eforturile făcute de americani pentru a izbuti. – Interesul individului legat intens de cel al ţării.

Există o dragoste de patrie a cărei sursă principală se află în acel sentiment iraţional, dezinteresat şi imposibil de definit, care leagă inima omului de locul unde s-a născut. Această iubire instinctivă se confundă cu ataşamentul faţă de vechile obiceiuri, cu respectul strămoşilor şi cu memoria trecutului; cei care o au îşi îndrăgesc ţara aşa cum îşi iubesc casa părintească. Iubesc liniştea de care se bucură acolo; ţin la obiceiurile paşnice pe care le-au deprins acolo; sunt ataşaţi amintirilor pe care le evocă şi găsesc că e chiar plăcut să trăieşti în acele locuri în supunere. Adeseori această dragoste pentru patrie este şi mai exaltată de zelul religios şi atunci se poate vedea cum face minuni. Ea însăşi este un fel de religie: nu gândeşte, crede, simte, acţionează. Au existat popoare care au personificat patria, aşteptându-se s-o vadă în persoana prinţului. Au transferat asupra lui o parte din sentimentele din care este alcătuit patriotismul. S-au împăunat cu victoriile lui şi erau mândri de puterea lui. A fost o vreme, sub vechea monarhie, când francezii încercau un fel de bucurie simţindu-se abandonaţi fără speranţă arbitrarului monarhic şi afirmau cu orgoliu: „Trăim sub cel mai puternic rege de pe pământ!”
Ca toate pasiunile iraţionale, această iubire de ţară îndeamnă la mari eforturi trecătoare mai curând decât la continuitatea lor. După ce a salvat statul în vreme de criză, îl lasă ades să piară în vreme de pace.
Când popoarele sunt încă rudimentare în moravurile lor şi puternice în credinţa lor, când societatea acceptă liniştită o veche ordine a lucrurilor, a cărei legitimitate nu este contestată, se poate vedea domnind această dragoste de patrie.
Dar există un alt sentiment, mai raţional decât acesta; mai puţin generos, mai puţin înflăcărat poate, dar mai fecund şi mai durabil; el se naşte din cunoaştere; se dezvoltă cu ajutorul legilor şi creşte odată cu exercitarea drepturilor, pentru ca în cele din urmă să se confunde într-un fel cu interesul personal. Omul înţelege influenţa pe care o are bunăstarea ţării asupra sa; el ştie că legea îi permite să contribuie la producerea acestei bunăstări şi e interesat de prosperitatea ţării sale, întâi ca de un lucru util, iar apoi ca de propria sa lucrare.
Dar vine uneori în viaţa popoarelor un moment în care vechile obiceiuri se schimbă, moravurile sunt spulberate, credinţele se zdruncină, prestigiul amintirilor dispare şi, în acelaşi timp, cunoaşterea rămâne incompletă, iar drepturile politice rău garantate sau restrânse. Atunci oamenii îşi văd patria într-o lumină tulbure şi îndoielnică; ei nu o mai plasează pe solul care a devenit în ochii lor un pământ neînsufleţit, nici în obiceiurile străbunilor pe care au fost învăţaţi acum să le considere un jug; nici în religia de care se îndoiesc; nici în legile pe care nu le fac ei; nici în legiuitorul de care se tem şi pe care îl dispreţuiesc. N-o văd deci nicăieri, nici sub propriile ei trăsături, nici sub altele şi se retrag într-un egoism strâmt şi întunecat. Aceşti oameni se eliberează de prejudecăţi fără să recunoască puterea raţiunii; ei nu mai au nici patriotismul instinctiv de pe vremea monarhiei, nici patriotismul raţional al republicii; rămân între cele două, în vârtejul confuziilor şi al nenorocirilor.
Ce e de făcut într-o asemenea situaţie? O retragere. Dar popoarele nu revin la sentimentele tinereţii tot aşa cum oamenii nu se întorc la plăcerile inocente ale copilăriei; ei pot să le regrete, dar nu să le facă să renască. Trebuie deci mers înainte cu grabă, pentru a uni în ochii poporului interesul individual cu interesul ţării, deoarece iubirea dezinteresată de patrie dispare fără întoarcere.
Desigur, sunt departe de a pretinde că pentru a ajunge la acest rezultat trebuie acordată dintr-odată exercitarea drepturilor politice tuturor oamenilor; dar susţin că cel mai puternic mijloc, poate singurul pe care îl avem la dispoziţie pentru a-i interesa pe oameni de destinul patriei lor, este de a-i face să participe la guvernare. În zilele noastre spiritul cetăţii mi se pare inseparabil de exercitarea drepturilor politice; şi cred că de acum înainte vom vedea cum creşte sau scade în Europa numărul cetăţenilor proporţional cu extensia acestor drepturi.
Altfel cum de Statele Unite, unde locuitorii de abia au venit pe pământul pe care îl ocupă, unde nu au adus nici obiceiuri, nici amintiri, unde ei se întâlnesc pentru prima oară, fără a se cunoaşte, unde, într-un cuvânt, instinctul patriei nu poate exista decât cu greu, cum de se întâmplă că fiecare e interesat de treburile comunei sale; ale comitatului şi ale întregului stat, ca de ale sale proprii? Pentru că în sfera sa, fiecare participă activ la guvernarea societăţii.
În Statele Unite, omul din popor a înţeles influenţa pe care o exercită prosperitatea generală asupra fericirii sale, idee atât de simplă şi totuşi atât de puţin cunoscută în lume. Mai mult, el s-a obişnuit să considere această prosperitate drept o creaţie a sa. El vede deci în avuţia publică pe a sa proprie şi trudeşte pentru binele statului nu numai din datorie sau orgoliu dar, aş îndrăzni să afirm, chiar din lăcomie.
El ţine la drepturile sale de cetăţean la fel ca la drepturile sale de proprietar şi e interesat de treburile statului ca de cele din căsuţa sa sau de pe câmpurile pe care le-a însămânţat prin munca sa.
Nu e nevoie să studiezi instituţiile şi istoria americană pentru a constata adevărul celor de mai sus, moravurile o vor dovedi îndeajuns. Participând la tot ce se întâmplă în ţara sa, americanul consideră că e interesul său să apere tot ceea ce este criticat de străini; deoarece atunci nu doar ţara sa este atacată, ci el însuşi: astfel se observă cum orgoliul său naţional recurge la toate artificiile şi se coboară până la toate infantilismele vanităţii individuale.
Un american în patria sa e ca un grădinar în parcul său. Nu admiraţi această stâncă? Există ceva mai graţios decât albia acestui pârâu? Nu-i aşa că aceşti arbori sunt bine plantaţi şi dau un efect frumos? Orice aţi spune, să nu speraţi că-l veţi putea mulţumi. Motivul e simplu: tu admiri ce e bine, el îşi admiră creaţia.
Nimic nu e mai jenant în viaţa obişnuită decât patriotismul irascibil al americanilor. Străinul acceptă să laude multe lucruri din ţara lor; dar ar dori să i se permită să dezaprobe câte ceva, şi asta i se refuză categoric.
America este deci o ţară a libertăţii unde, pentru a nu jigni pe nimeni, străinul nu trebuie să vorbească liber nici despre indivizi, nici despre stat, nici despre cei guvernaţi, nici despre întreprinderile publice, nici despre cele particulare, în sfârşit despre nimic din ceea ce-i iese în cale; poate doar despre climă şi despre sol; şi chiar şi aşa se găsesc americani gata să le apere şi pe acestea, ca şi când clima şi solul ar fi tot opera lor.
În zilele noastre trebuie să ştii să te hotărăşti şi să îndrăzneşti să alegi între patriotismul tuturor şi guvernarea celor puţini, deoarece nu se poate obţine în acelaşi timp puterea socială şi activitatea socială date de primul cu garanţiile de linişte pe care le oferă uneori a doua situaţie.


DESPRE IDEEA DE DREPTURI ÎN STATELE UNITE

Nu există popoare mari care să nu aibă o anume idee despre drepturi. – Care este mijlocul prin care se poate oferi poporului ideea de drepturi. – Respectul drepturilor în Statele Unite. – De unde se naşte.

După ideea generală de virtute, nu cunosc alta mai frumoasă decât cea a drepturilor sau, mai degrabă, aceste două idei se confundă. Ideea drepturilor nu este altceva decât ideea de virtute introdusă în lumea politică.
Cu ajutorul ideii drepturilor oamenii au definit ce înseamnă libertatea şi tirania. Călăuziţi de ea, fiecare a putut să-şi exprime independenţa fără aroganţă şi supunerea fără umilinţă. Omul care se supune violenţei se frânge şi se umileşte; dar când se supune dreptului de a comanda pe care el îl recunoaşte semenului său se ridică într-un fel deasupra lui însuşi. Nu există oameni mari lipsiţi de virtute; fără respectul drepturilor nu există popoare mari; s-ar putea chiar spune că nu există societate; deoarece ce reprezintă oare o adunare de fiinţe raţionale şi inteligente a căror singură legătură este forţa?
Mă întreb care ar fi în zilele noastre mijlocul de a insufla oamenilor ideea drepturilor şi de a face în aşa fel încât, ca să zic aşa, ea să devină un lucru firesc; nu văd decât unul singur, acela de a le oferi tuturor folosirea netulburată a anumitor drepturi; acest lucru se vede bine la copii, care sunt nişte oameni lipsiţi însă de putere şi experienţă. Când copilul începe să circule printre obiectele din lumea exterioară, instinctul îl face să folosească tot ceea ce îi cade sub mâini; n-are nicio idee despre proprietatea celorlalţi, nici măcar despre existenţa ei, dar pe măsură ce i se atrage atenţia asupra preţului lucrurilor şi când descoperă că poate fi la rândul său prădat, el devine mai circumspect şi sfârşeşte prin a respecta la semenii săi ceea ce doreşte să fie respectat în ceea ce îl priveşte.
Copilul o păţeşte cu jucăriile sale la fel ca omul cu toate lucrurile care îi aparţin. De ce în America, ţară prin excelenţă democratică, nu se aud plângerile împotriva proprietăţii care răsună adeseori în Europa? Mai e nevoie s-o spunem? Pentru că în America nu există proletari. Având fiecare un anume bun de apărat, fiecare recunoaşte în principiu dreptul la proprietate.
În lumea politică se întâmplă la fel. În America, omul din popor are o înaltă concepţie despre drepturile politice, pentru că el posedă aceste drepturi politice; nu le atacă pe ale altuia pentru că ale lui nu sunt încălcate. Şi în timp ce în Europa un om ignoră până şi autoritatea suverană, americanul se supune fără murmur puterii celui mai neînsemnat funcţionar.
Acest adevăr apare şi în cele mai mici detalii ale existenţei popoarelor, în Franţa sunt puţine plăceri rezervate exclusiv claselor superioare ale societăţii; săracul este primit aproape în toate locurile în care intră şi cel bogat; se poate observa că se comportă decent şi respectă tot ceea ce serveşte plăcerilor pe care le împărtăşeşte. În Anglia, unde bogăţia are privilegiul bucuriei şi monopolul puterii, se deplânge faptul că atunci când un sărac pătrunde pe furiş într-un loc destinat plăcerilor celor bogaţi se amuză provocând pagube inutile; cum să te miri? S-a avut grijă ca el să n-aibă nimic de pierdut.
Guvernarea democratică face ca ideea drepturilor politice să coboare până la cel mai neînsemnat cetăţean, tot aşa cum împărţirea bunurilor pune, în general, ideea dreptului de proprietate la dispoziţia tuturor oamenilor. În ochii mei, acesta este unul din marile ei merite.
Nu susţin că e uşor lucru să-i obişnuieşti pe toţi oamenii să se folosească de drepturile politice; spun doar că, atunci când acest lucru se produce, rezultatele sunt remarcabile.
Şi mai adaug că dacă există un secol în care o asemenea iniţiativă poate fi încercată, atunci acesta e secolul nostru.
Nu observaţi că religiile se şubrezesc şi că noţiunea divină a drepturilor dispare? Nu vedeţi că moravurile se strică şi că odată cu ele se şterge concepţia morală a drepturilor?
Nu vă daţi seama că, mai peste tot, credinţele fac loc raţionamentelor, iar sentimentele cedează în faţa calculelor? Dacă în mijlocul acestei zguduiri universale nu izbutiţi să legaţi ideea drepturilor de interesul personal, care rămâne singurul punct fix în inima omului, ce va rămâne pentru a guverna lumea dacă nu frica?
Atunci când mi se spune că legile sunt slabe şi cetăţenii turbulenţi; că pasiunile sunt puternice şi virtutea fără forţă şi că în această situaţie nu trebuie să ne gândim la sporirea drepturilor democratice, eu răspund că tocmai acestea sunt cauzele care ar trebui să ne îndemne la iniţiativă şi, într-adevăr, cred că guvernările sunt mai interesate de această realizare decât societatea, pentru că guvernele pier, în timp ce societatea nu moare. În rest n-aş vrea să exagerez cu exemplul Americii.
În America, poporul a fost învestit cu drepturi politice într-o epocă în care cu greu puteau fi rău folosite, deoarece cetăţenii erau puţini şi moravurile simple. Înmulţindu-se, americanii n-au sporit, ca să zicem aşa, puterile democraţiei; mai curând i-au extins domeniile. Este un avantaj de nepreţuit.
Fără îndoială că momentul în care unui popor i se acordă drepturile politice de care a fost lipsit este un moment de criză, criză uneori necesară, dar întotdeauna primejdioasă.
Copilul omoară când nu ştie încă preţul vieţii; el îşi însuşeşte proprietatea altuia înainte de a afla că i se poate lua şi lui ceea ce îi aparţine. În momentul în care i se acordă drepturi politice, omul din popor se găseşte, în raport cu drepturile sale, în aceeaşi situaţie cu copilul în faţa naturii şi este cazul să-i aplicăm acel cuvânt celebru al lui Hobbes: Homo puer robustus.
Acest adevăr se verifică chiar în America. Statele în care cetăţenii se bucură de mai mult timp de drepturile lor sunt acelea în care aceste drepturi sunt mai bine folosite.
N-o vom spune niciodată îndeajuns: nu există nimic mai bogat în minuni decât arta de a fi liber; dar nimic nu e mai dificil decât învăţarea libertăţii. În despotism nu-i la fel. Adesea, despotismul se prezintă ca un balsam pentru toate relele încercate; el este suportul dreptăţii; un sprijin pentru cei oprimaţi şi întemeietor de ordine. Popoarele aţipesc la sânul scurtei prosperităţi pe care el o face să apară; şi când se trezesc sunt nenorocite. Dimpotrivă, libertatea se naşte de obicei în mijlocul furtunilor, se stabilizează cu greutate printre discordiile civile şi numai când a îmbătrânit i se sesizează binefacerile.


DESPRE RESPECTUL LEGILOR ÎN STATELE UNITE

Respectul americanilor pentru lege. – Dragostea părintească pe care o au faţă de ea. – Fiecare are un interes personal pentru a spori puterea legii.

Nu este întotdeauna posibil să faci apel la întregul popor fie direct, fie indirect, pentru alcătuirea legii, dar nu se poate nega că atunci când se reuşeşte să se înfăptuiască acest lucru, legea dobândeşte o autoritate şi mai mare. Această sorginte populară, care dăunează ades calităţii şi înţelepciunii legislaţiei, contribuie în mod direct la puterea ei.
Există în expresia voinţei întregului popor o forţă uluitoare. Când ea apare la lumina zilei, chiar imaginaţia celor care ar vrea să lupte împotriva ei este copleşită.
Acest adevăr este bine cunoscut de partide.
Astfel le observăm contestând majoritatea de câte ori pot. Când nu o obţin din rândurile celor care au votat, o plasează printre cei care s-au abţinut de la vot, şi dacă le scapă şi de acolo, o găsesc la cei care nu aveau drept de vot.
În Statele Unite, cu excepţia sclavilor, a servitorilor şi a nevoiaşilor întreţinuţi de comune, toată lumea votează şi deci contribuie indirect la crearea legii. Cei care vor să atace legea sunt deci nevoiţi să aleagă în mod făţiş între două posibilităţi: ori să modifice opinia naţiunii, ori să-i calce în picioare voinţa.
Adăugaţi la acest prim motiv pe celălalt, mai direct şi mai puternic, faptul că în Statele Unite fiecare are un soi de interes personal în faptul ca toţi să se supună legii: deoarece cel care nu face astăzi parte din majoritate va fi poate mâine în rândurile ei; şi va avea în curând ocazia să solicite, în ajutorul voinţei sale, respectul pe care îl propovăduieşte acum pentru voinţa legiuitorului. Locuitorul Statelor Unite se supune deci fără greutate legii, oricât de supărătoare ar fi ea, nu numai pentru că o consideră lucrarea celor mulţi, ci şi pentru că o consideră a fi a sa; el o consideră din punctul de vedere al unui contract în care este parte.
În Statele Unite nu se poate întâlni o mulţime numeroasă şi întotdeauna turbulentă care consideră legea un duşman firesc, privind-o cu teamă şi suspiciune. Dimpotrivă, e imposibil să nu remarc că toate clasele au o mare încredere în legislaţia care administrează ţara şi resimt pentru ea un fel de dragoste părintească.
Mă înşel când spun toate clasele. În America, scara europeană a puterilor e inversată şi bogaţii se găsesc într-o poziţie similară cu cea a săracilor din Europa; ei sunt aceia care sfidează ades legea. Am spus-o în altă parte: avantajul real al guvernării democratice nu este că garantează interesele tuturor, cum s-a pretins uneori, ci doar acela de a le proteja pe ale celor mulţi. În Statele Unite, unde săracul guvernează, bogaţii au întotdeauna a se teme că el va abuza de putere împotriva lor.
Această stare de spirit a bogaţilor poate produce o nemulţumire surdă; dar societatea nu este, din această pricină, tulburată violent; deoarece acelaşi motiv care îl împiedică pe bogătaş să aibă încredere în legiuitor îl opreşte şi să-i nesocotească poruncile. El nu face legea pentru că e bogat, şi nu îndrăzneşte s-o încalce din cauza bogăţiei. În naţiunile civilizate se revoltă, în general, doar cei care n-au nimic de pierdut. Astfel, dacă legile democraţiei nu sunt întotdeauna respectabile, ele sunt aproape întotdeauna respectate; deoarece, în general, cei care violează legea nu pot să nu se supună legilor pe care ei înşişi le-au făcut şi de pe urma cărora profită, iar cetăţenii care ar putea avea vreun interes să le încalce sunt determinaţi de caracterul şi de poziţia lor să se supună tuturor voinţelor legiuitorului. În rest, în America, poporul se supune legii nu doar pentru că este creaţia sa, ci şi pentru că o poate schimba dacă, din întâmplare, îl stânjeneşte. În primul rând, se supune unui rău pe care şi l-a impus singur, iar apoi unui rău trecător.


ACTIVITATEA CARE DOMNEŞTE ÎN AMERICA ÎN TOATE SECTOARELE CORPULUI POLITIC. INFLUENŢA PE CARE O EXERCITĂ ASUPRA SOCIETĂŢII

E mai greu de conceput activitatea politică din Statele Unite, decât libertatea sau egalitatea întâlnite acolo. – Marea mişcare care îi agită necontenit pe legiuitori nu e decât un episod, o prelungire a acestei mişcări generale. – Americanul găseşte că e dificil să se ocupe doar de propriile lui treburi. – Agitaţia politică se propagă în societatea civilă. – Activitatea industrială a americanilor e determinată în parte de acest motiv. – Avantajele indirecte pe care le are societatea de pe urma guvernării democratice.

Când vii dintr-o ţară liberă într-o ţară care nu este liberă, eşti izbit de un spectacol extraordinar; în prima, totul e activitate şi mişcare, dincoace totul pare calm şi imobil. Într-una, nu se vorbeşte decât despre ameliorare şi progres, în cealaltă s-ar spune că societatea, după ce a dobândit toate bunurile, nu aspiră decât la repaus ca să se bucure de ele. Şi totuşi, ţara care se agită atât pentru fericire este, în general, mai bogată şi mai prosperă decât aceea care pare atât de satisfăcută de soarta ei. Şi, analizând-o atât pe una, cât şi pe cealaltă, e greu să concepi cum atâtea trebuinţe noi se fac simţite în fiecare zi în prima, în timp ce în a doua pare că se percep atât de puţin.
Dacă această remarcă este aplicabilă ţărilor libere care au păstrat forma monarhică sau celor unde domină aristocraţia, ea este şi mai valabilă în republicile democratice. Acolo, nu doar o parte din popor vrea să amelioreze starea societăţii, ci poporul întreg se ocupă de aceasta. Nu e vorba doar de a asigura nevoile şi confortul unei clase, ci al tuturor claselor în acelaşi timp.
Nu este imposibil să-ţi imaginezi imensa libertate de care se bucură americanii; de asemeni, se poate concepe extrema lor egalitate, dar ceea ce nu se poate înţelege, dacă n-ai văzut-o cu ochii tăi, este activitatea politică din Statele Unite.
De abia ai coborât pe pământul Americii că te găseşti în mijlocul unui vuiet confuz care se ridică din toate părţile; mii de voci îţi ajung în acelaşi timp la ureche, fiecare dintre ele exprimă unele nevoi sociale. În jurul vostru, totul se mişcă: aici, oamenii dintr-un cartier s-au întâlnit ca să hotărască dacă trebuie construită o biserică; acolo, se lucrează la alegerea unui reprezentant; mai încolo, deputaţii unui canton se grăbesc la oraş pentru a-şi spune părerea în legătură cu unele îmbunătăţiri locale; în altă parte, ţăranii dintr-un sat îşi părăsesc brazdele pentru a discuta planul unui drum sau al unei şcoli. Cetăţenii se adună cu singurul scop de a anunţa că dezaprobă demersul guvernului, în timp ce alţii se tot unesc pentru a proclama că cei de la putere sunt părinţii patriei. Şi iată-i pe ceilalţi, care consideră beţia ca principala sursă a relelor din stat şi se angajează solemn să dea exemplu de moderaţie.
Marea mişcare politică care îi agită necontenit pe legiuitorii americani, singura vizibilă din afară, nu este decât un episod şi un fel de prelungire a acestei mişcări generale, care porneşte din ultimele rânduri ale mulţimii şi se transmite din aproape în aproape în toate clasele de cetăţeni. Nu se poate trudi mai cu râvnă la starea de fericire.
E greu de explicat ce loc ocupă preocuparea politică în viaţa unui om din Statele Unite. A te amesteca în conducerea societăţii şi a discuta despre asta e lucrul cel mai important şi, ca să zic aşa, singura plăcere pe care o cunoaşte un american. Acest lucru se vede chiar în cele mai mici amănunte ale vieţii: şi femeile se duc ades la adunările publice şi, în timp ce ascultă discursurile politice, mai uită de plictiselile gospodăriei. Pentru ele, cluburile înlocuiesc până la un anume punct spectacolele. Un american nu conversează, el discută; nu pălăvrăgeşte, el ţine discursuri. Se adresează unui singur om ca unei adunări; şi dacă i se întâmplă să se încălzească o să spună „Domnilor”, vorbind cu un singur interlocutor.
În unele ţări, locuitorul acceptă cu un fel de aversiune drepturile politice acordate de lege; i se pare că i se răpeşte din timp dacă se ocupă de treburile obşteşti şi îi place să se închidă într-un egoism strâmt ale cărui limite precise sunt patru şanţuri pe lângă un gard de mărăcini.
Dimpotrivă, în momentul în care americanul ar fi obligat să se ocupe doar de treburile lui, jumătate din existenţa sa ar fi inutilă; el şi-ar simţi zilele pustii şi ar deveni îngrozitor de nefericit.
Sunt convins că dacă despotismul va izbuti vreodată să se înscăuneze în America, îi va fi mai dificil să învingă obiceiurile pe care le-a născut libertatea decât să-şi înfrângă însăşi dragostea de libertate.
Această agitaţie care renaşte mereu, introdusă de guvernarea democratică în lumea politică, trece apoi în societatea civilă. În definitiv, nu-mi dau seama dacă nu acesta este cel mai mare avantaj al guvernării democratice şi n-o laud mai curând pentru ceea ce poate determina să se facă, decât pentru ceea ce face într-adevăr.
E incontestabil că poporul conduce adesea foarte prost treburile publice; dar poporul n-ar putea să se amestece în treburile publice fără ca sfera ideilor lui să nu se lărgească şi fără ca spiritul său să nu iasă din banalitatea rutinei. Omul din popor care este chemat la conducerea societăţii începe să se stimeze pe sine însuşi. Deoarece el e în posesia puterii, inteligenţe foarte luminate se pun în slujba lui. Este solicitat fără încetare pentru a i se obţine sprijinul şi pentru că se încearcă de mii de ori înşelarea lui în maniere diferite, până la urmă se deşteaptă. În politică, contribuie la iniţiative pe care nu le-a conceput, dar care îi dau gustul general pentru iniţiativă. I se arată în fiecare zi ce noi îmbunătăţiri să aducă proprietăţii comune; şi simte cum i se naşte dorinţa de a o îmbunătăţi pe cea personală. Probabil că nu e nici mai virtuos, nici mai fericit, dar e mai luminat şi mai activ decât înaintaşii lui. Nu mă îndoiesc că instituţiile democratice, la care se adaugă natura fizică a ţării sunt cauza, nu cea directă, aşa cum susţin atâţia oameni, ci cea indirectă a fantasticei evoluţii industriale din Statele Unite. Nu legile au făcut-o să se nască, ci poporul învaţă să o producă, făcând legea.
Cred că au dreptate inamicii democraţiei pretinzând că atunci când unul singur îşi asumă o misiune izbuteşte mai bine decât guvernarea tuturor. Stăpânirea unuia singur, presupunând de o parte şi de alta egalitatea în cunoaştere, are mai multă consecvenţă în iniţiativele sale decât a celor mulţi; dovedeşte mai multă perseverenţă, mai multe idei de ansamblu, mai multă perfecţiune în detalii, un discernământ mai corect în selecţia oamenilor. Cei care neagă acest lucru n-au văzut niciodată o republică democratică, sau n-au judecat decât un număr mic de exemple. E adevărat, democraţia, chiar atunci când circumstanţele locale şi starea de spirit a poporului îi permit să se menţină, nu prezintă la prima vedere armonie administrativă şi ordine metodică în guvernare. Libertatea democratică nu pune în aplicare iniţiativele sale cu aceeaşi perfecţiune ca despotismul inteligent; adeseori, le părăseşte înainte de a culege roadele, sau se aruncă în aventuri primejdioase, dar, în timp, produce mai mult decât el: ea face mai puţin bine fiecare lucru, dar face mai multe lucruri. În stăpânirea ei, tocmai că nu ceea ce execută administraţia e măreţ, ci ceea ce se înfăptuieşte fără ea şi în afara ei. Democraţia nu oferă poporului guvernarea cea mai pricepută, dar ea dă ceea ce nici cea mai pricepută dintre guvernări ar fi capabilă să producă: ea răspândeşte în întreg corpul social o nelinişte activă, o forţă excesivă, o energie care n-ar fi existat niciodată fără ea, şi care, dacă împrejurările sunt cât de cât prielnice, poate să facă minuni. Acestea sunt adevăratele ei avantaje.
În secolul nostru, când destinele lumii creştine par suspendate, unii se grăbesc să atace democraţia ca pe o putere adversă, în vreme ce ea de-abia se dezvoltă; alţii o adulează ca pe o nouă zeitate ivită din neant, dar şi unii şi alţii nu cunosc decât imperfect obiectul urii sau al aspiraţiei lor; ei luptă în întuneric şi lovesc la întâmplare.
Ce cereţi de la o societate şi de la conducerea ei? Trebuie să ne înţelegem.
Vreţi să daţi spiritului omenesc o anume superioritate, o concepţie generoasă despre tot ce se întâmplă în această lume? Vreţi să-i faceţi pe oameni să dispreţuiască, într-un fel, bunurile materiale? Doriţi să faceţi să apară şi să întreţineţi convingeri profunde şi să determinaţi devotamente puternice?
Doriţi să şlefuiţi moravurile, să îmbunătăţiţi modul de comportare, să faceţi să strălucească artele? Vreţi poezie, faimă, glorie?
Pretindeţi să organizaţi un popor astfel încât să le poată influenţa puternic pe toate celelalte? îl destinaţi tentaţiei unor mari iniţiative şi oricare ar fi rezultatul eforturilor lui să lase o urmă imensă în istorie?
Dacă, după dumneavoastră, acesta este scopul principal pe care trebuie să şi-l propună oamenii în societate, nu încercaţi guvernarea democratică; în mod sigur ea nu vă va duce spre ţel.
Dar dacă vi se pare util să direcţionaţi activitatea intelectuală şi morală a omului către necesităţile vieţii materiale şi să-l folosiţi pentru a produce bunăstarea; dacă raţiunea vi se pare mai profitabilă pentru oameni decât geniul; dacă scopul vostru nu este crearea de virtuţi eroice, ci obiceiuri normale; dacă preferaţi să întâlniţi mai curând viciul decât crima şi doriţi să aveţi de a face cu mai puţine acţiuni grandioase cu condiţia de a întâlni mai puţine nelegiuiri; dacă în loc de a acţiona în sânul unei societăţi strălucitoare vă veţi mulţumi să trăiţi într-o societate prosperă; dacă, în sfârşit, scopul principal al unei guvernări nu este, după voi, să oferi întregii naţiuni cea mai mare putere sau glorie posibilă, ci de a procura tuturor indivizilor care o alcătuiesc cât mai multă bunăstare şi să-i fereşti cât mai mult de mizerie, atunci egalizaţi condiţiile şi constituiţi o guvernare democratică.
Şi dacă nu mai e timp pentru a alege şi o formă superioară omului vă antrenează fără să mai întrebe care sunt aspiraţiile voastre în ceea ce priveşte una din cele două guvernări, străduiţi-vă cel puţin să folosiţi toate avantajele posibile şi cunoscând bunele porniri la fel ca şi relele înclinaţii, încercaţi să restrângeţi efectele ultimelor şi să dezvoltaţi primele.
Capitolul VII.
DESPRE ATOTPUTERNICIA MAJORITĂŢII ÎN STATELE UNITE ŞI URMĂRILE EI
Puterea firească a majorităţii în democraţii. – Cele mai multe din constituţiile americane au sporit artificial această forţă naturală. – Cum. – Mandatele imperative. – Imperiul moral al majorităţii. – Opinia că e infailibilă. – Respect pentru drepturile ei. – Ceea ce face ca ea să crească în Statele Unite.

Esenţa însăşi a guvernărilor democratice constă în caracterul absolut al stăpânirii majorităţii, deoarece în afara majorităţii nimic nu rezistă într-o democraţie.
Cea mai mare parte a constituţiilor americane a încercat să sporească artificial această forţă naturală a majorităţii.
Legislativul este, dintre toate puterile politice, cel care se supune cel mai uşor majorităţii. Americanii au vrut ca membrii legislativului să fie numiţi direct de popor, pe un termen foarte scurt, pentru a-i obliga să se supună nu numai opiniilor generale, dar şi să se ferească de patimile cotidiene ale celor care îi aleg.
Ei au încadrat în aceeaşi clasă şi au numit în acelaşi fel pe membrii celor două Camere; în aşa fel, încât mişcările corpului legiuitor sunt la fel de rapide şi năvalnice ca şi cum ar fi ale unei singure adunări.
Astfel constituit, legislativul concentrează în sânul său aproape toată puterea.
În timp ce legea sporea forţa unor puteri, care prin natura lor erau puternice, o slăbea din ce în ce pe a celor care erau în mod natural firave. Ea nu acordă reprezentanţilor puterii executive nici stabilitate, nici independenţă; şi supunându-i complet capriciilor legislativului le răpeşte şi puţina influenţă pe care natura guvernării democratice le-ar fi permis s-o exerseze.
În multe state, ea încredinţa puterea judecătorească alegerii majorităţii şi în tot ce făcea, existenţa ei depindea într-un anume fel de puterea legislativă, lăsând reprezentanţilor dreptul de a fixa în fiecare an salariul judecătorilor.
Practica a mers şi mai departe decât legile.
În Statele Unite, se răspândeşte acum un obicei care va anula garanţiile guvernării reprezentative: se întâmplă foarte des ca alegătorii, numind un deputat, să-i traseze un plan de comportare impunându-i un anume număr de obligaţii pozitive de la care nu se poate abate. Cu excepţia tumultului, e ca şi cum majoritatea ar delibera în piaţa publică.
În America, puterea majorităţii nu este doar predominantă, ci şi de neocolit, din cauza unor circumstanţe speciale.
Imperiul moral al majorităţii se întemeiază în parte pe ideea că mai mulţi oameni la un loc sunt mai luminaţi şi mai înţelepţi decât unul singur, că numărul prevalează asupra calităţii. Este teoria egalităţii aplicată inteligenţei. Această doctrină atacă orgoliul omenesc în ultima sa ascunzătoare, astfel că minoritatea nu o admite decât cu greu şi nu se obişnuieşte decât în timp. La fel ca toate puterile, şi poate că mai mult decât oricare dintre ele, puterea majorităţii trebuie să dureze ca să pară legitimă. Când începe să se instituie, ea se face ascultată prin constrângere; doar după ce s-a trăit mult timp sub legea ei, începe a fi respectată.
Ideea dreptului pe care îl posedă majoritatea, ca prin cunoştinţele sale să guverneze societatea, a fost adusă pe pământul Statelor Unite de primii săi locuitori. Această idee, care ar fi fost suficientă pentru a crea un popor liber, a pătruns astăzi în moravuri şi poate fi regăsită în cele mai neînsemnate obiceiuri ale vieţii.
În vechea monarhie, francezii considerau o constantă că regele nu poate greşi niciodată; şi când i se întâmpla să greşească credeau că greşeala aparţine sfătuitorilor săi. Astfel se uşura de minune supunerea. Se putea murmura împotriva legii, fără a înceta să-l iubeşti şi să-l respecţi pe legiuitor. Americanii au aceeaşi părere despre majoritate.
Imperiul moral al majorităţii se mai întemeiază pe principiul că interesul celor mulţi este de preferat interesului celor puţini. Or, se înţelege cu uşurinţă că respectul afirmat pentru acest drept al celor mulţi sporeşte natural sau se diminuează în funcţie de situaţia partidelor. Când o naţiune este împărţită între mai multe interese ireconciliabile, privilegiul majorităţii este adeseori nesocotit pentru că devine prea penibil să i te supui.
Dacă ar exista în America o clasă de cetăţeni pe care legiuitorul ar vrea s-o deposedeze de anumite avantaje exclusive, pe care aceasta le-a avut de-a lungul secolelor, şi ar vrea să o facă să coboare dintr-o situaţie elevată pentru a o pune în rând cu mulţimea, este probabil că minoritatea nu s-ar supune prea uşor acestei legi.
Dar Statele Unite fiind populate de oameni egali între ei, nu s-a descoperit încă o separare naturală şi permanentă între interesele diferiţilor locuitori.
Există o asemenea stare socială în care membrii minorităţii nu pot să spere să-şi atragă majoritatea, pentru că ar fi nevoiţi să abandoneze chiar obiectul luptei pe care o susţin împotriva ei. Aristocraţia, de exemplu, n-ar putea deveni majoritate păstrându-şi privilegiile sale exclusive şi n-ar putea să-şi piardă privilegiile fără a înceta să fie aristocraţie. În această ţară ar fi aproape imposibil ca puterea morală a majorităţii să ajungă vreodată să fie recunoscută de toţi.
În Statele Unite problemele politice nu se pot pune într-un mod atât de general şi atât de absolut şi toate partidele sunt dispuse să recunoască drepturile majorităţii, pentru că toate speră că într-o zi o să le utilizeze în folosul lor.
Majoritatea are deci în Statele Unite o putere imensă în fapt şi o putere de influenţă la fel de mare; şi dacă ea şi-a alcătuit opinia asupra unei chestiuni o dată pentru totdeauna, se poate spune că nu există obstacole care ar putea, nu s-o oprească, dar măcar să-i întârzie avansarea, lăsându-i răgazul să audă plângerile celor pe care îi striveşte în mers.
Consecinţele acestei stări de lucruri sunt funeste şi primejdioase pentru viitor.


CUM ATOTPUTERNICIA MAJORITĂŢII AMPLIFICĂ ÎN AMERICA INSTABILITATEA LEGISLATIVĂ ŞI ADMINISTRATIVĂ FIREASCĂ ÎN DEMOCRAŢIE

Cum amplifică americanii instabilitatea legislativă firească democraţiei, schimbând în fiecare an legislativul şi înarmându-l cu o putere aproape fără margini. – Acelaşi efect asupra administraţiei. – în America, îmbunătăţirilor sociale li se dă o forţă infinit mai puternică, dar mai puţin continuă decât în Europa.

Am vorbit mai înainte despre viciile naturale ale guvernării democratice; nu e unul care să nu se amplifice odată cu puterea majorităţii.
Şi să începem cu cel mai evident din toate:
Instabilitatea legislativului este un rău inerent guvernării democratice, pentru că este în natura democraţiilor să aducă mereu oameni noi la putere. Dar acest rău este mai mult sau mai puţin important în funcţie de puterea şi de mijloacele de acţiune acordate legislativului.
În America, i se acordă autorităţii care face legile o putere suverană. Ea se poate consacra repede şi definitiv fiecărei dorinţe şi în fiecare an i se dau alţi reprezentanţi. Deci s-a adoptat exact combinaţia care favorizează cel mai mult instabilitatea democratică şi care permite democraţiei să aplice voinţa ei schimbătoare subiectelor celor mai importante.
În zilele noastre, America este dintre toate ţările din lume cea în care legile au cea mai scurtă durată. Aproape toate constituţiile americane au fost amendate în ultimii treizeci de ani. Nu există niciun stat american care să nu-şi fi modificat în acest timp principiul legilor sale.
În ceea ce priveşte legile înseşi, e suficient să arunci o privire în arhivele diferitelor state din Uniune pentru a te convinge că în America acţiunea legislativă nu se domoleşte niciodată. Nu pentru că democraţia americană ar fi prin natura ei mai instabilă decât alta, dar i s-a dat mijlocul să se conformeze, în alcătuirea legii, instabilităţii naturale a instinctelor ei.
Atotputernicia majorităţii şi modul rapid şi absolut în care voinţele ei se execută în Statele Unite nu fac doar legea instabilă, ci exercită şi o influenţă asupra executării legii şi asupra administraţiei publice.
Majoritatea fiind singura putere căreia e important să-i placi, se participă cu ardoare la toate operele pe care ea le iniţiază; dar în momentul în care i se abate atenţia în altă parte, toate eforturile încetează, în timp ce în statele libere din Europa în care puterea administrativă are o existenţă independentă şi o poziţie sigură, voinţa legislativului se execută chiar când el e ocupat cu alte lucruri.
În America unele îmbunătăţiri se fac cu mai mult zel şi cu mai multă energie decât în altă parte.
În Europa, se foloseşte în aceleaşi lucruri o forţă socială infinit mai mică, dar mai continuă.
Am văzut exemple frapante ale acestei afirmaţii într-un sector pe care l-am examinat cu osebire în Statele Unite.
Acum câţiva ani, nişte oameni religioşi s-au apucat să îmbunătăţească starea puşcăriilor. Lumea a fost emoţionată de vocea lor şi recuperarea criminalilor a devenit o operă colectivă.
Atunci s-au construit puşcării noi. Pentru prima oară, ideea recuperării vinovaţilor a pătruns în închisoare odată cu ideea pedepsei. Dar fericita schimbare la care publicul a aderat cu atâta pasiune şi pe care eforturile simultane ale cetăţenilor o făceau irevocabilă nu se putea efectua integral în acel moment.
Alături de noile penitenciare, cărora dorinţa majorităţii le grăbea construcţia, mai existau şi vechile puşcării care continuau să adăpostească un număr mare de vinovaţi. Acestea păreau că devin şi mai insalubre şi mai periculoase în măsura în care cele noi se arătau mai reformatoare şi mai sănătoase. Acest dublu efect e uşor de înţeles. Majoritatea preocupată de ideea fondării unor noi instituţii le uitase pe cele care existau deja. Toţi şi-au întors privirile de la obiectul care nu-l mai interesa pe stăpân şi supravegherea a încetat. S-a văzut întâi cum slăbesc şi apoi cum se rup legăturile salvatoare ale disciplinei. Şi alături de puşcărie, monument durabil al blândeţii şi al inteligenţei timpului nostru, se putea întâlni o temniţă care amintea de barbaria Evului Mediu.
În Franţa ar fi greu de găsit închisori atât de bune, dar şi atât de rele ca în Statele Unite.


TIRANIA MAJORITĂŢII

Cum trebuie înţeles principiul suveranităţii poporului. – Neputinţa de a concepe un guvern mixt. – E nevoie ca puterea suverană să fie undeva. – Precauţiile care trebuie luate pentru a-i modera acţiunea. – Aceste precauţii n-au fost luate în Statele Unite. – Ce a rezultat.

Consider nelegiuită şi detestabilă maxima care susţine că în materie de guvernare majoritatea unui popor are toate drepturile şi totuşi plasez în voinţa majorităţii originea tuturor puterilor. Sunt oare în contradicţie cu mine însumi?
Există o lege generală care a fost făcută sau cel puţin adoptată, nu doar de majoritatea unui popor sau a altuia, ci de majoritatea tuturor oamenilor. Această lege este justiţia.
Justiţia modelează limita dreptului fiecărui popor de a comanda. O naţiune este ca un juriu însărcinat să reprezinte societatea în totalitatea ei şi să aplice justiţia care este legea ei. Juriul, care reprezintă societatea, poate să aibă mai multă putere decât societatea însăşi a cărei lege o aplică?
Când refuz să mă supun unei legi injuste, nu refuz majorităţii dreptul de a comanda, încerc doar să citez suveranitatea poporului în faţa suveranităţii umanităţii.
Sunt oameni care nu s-au temut să afirme că un popor, în chestiunile care nu-l privesc decât pe el, nu poate ieşi cu totul din limitele justiţiei şi ale raţiunii şi că nu e de temut încredinţarea tuturor puterilor majorităţii care îl reprezintă. Acesta este un limbaj de sclav.
Ce este o majoritate, în ansamblul ei, decât un individ care are opinii şi cel mai des interese contrarii altui individ, denumit minoritate? Or, dacă admiteţi că un om învestit cu atotputernicia poate abuza de ea împotriva adversarilor lui, de ce nu admiteţi acelaşi lucru pentru majoritate? Şi-au schimbat oare oamenii caracterul pentru că s-au strâns la un loc? Au devenit oare oamenii mai răbdători în faţa obstacolelor pentru că au devenit mai puternici? Nu-mi vine să cred. Şi puterea de a face orice, pe care aş refuza-o unui semen de al meu, n-aş acorda-o niciodată mai multora.
Pentru a păstra libertatea, nu cred că s-ar putea combina mai multe principii în aceeaşi guvernare, astfel ca ele să fie opuse într-adevăr, unele faţă de altele.
Guvernarea numită mixtă mi s-a părut întotdeauna o himeră. Nu există, la drept vorbind, guvernare mixtă (în sensul care se acordă acestui cuvânt) pentru că, în fiecare societate, se descoperă în cele din urmă un principiu de acţiune care le domină pe celelalte.
Anglia ultimului secol, care a fost îndeosebi citată ca un exemplu de acest fel de guvernare, era un stat esenţialmente aristocratic deşi în sânul său se găseau puternice elemente democratice, deoarece legile şi moravurile erau acolo astfel stabilite încât pe o durată mare aristocraţia predomina şi conducea, conform voinţei sale, treburile publice.
Eroarea s-a născut examinând fără încetare interesele celor mari în conflict cu cele ale poporului şi astfel nu s-au gândit decât la luptă, în loc să se dea atenţie rezultatelor acestei lupte, deoarece acesta era punctul important. Când o societate ajunge să aibă într-adevăr o guvernare mixtă, adică egal împărţită între principii contrare, ea intră în revoluţie sau se descompune.
Cred deci că întotdeauna trebuie plasată undeva o putere socială superioară tuturor celorlalte, dar cred că libertatea ar fi în pericol dacă această putere n-ar găsi în faţa ei niciun obstacol care să-i oprească avansarea şi să-i dea răgazul să se modereze de la sine.
Atotputernicia ca atare nu mi se pare în sine un lucru rău sau primejdios. Exercitarea ei depăşeşte forţele unui om, oricare ar fi acela, şi doar Dumnezeu poate fi atotputernic fără pericol, pentru că înţelepciunea şi justiţia sa sunt întotdeauna egale cu puterea lui. Nu există pe pământ o autoritate atât de respectabilă prin ea însăşi, sau învestită cu un drept atât de sacru, încât să vreau s-o las să acţioneze necontrolat şi să domine nesupravegheat. Când văd deci că se acordă unei puteri oarecare, fie că se numeşte rege sau popor, democraţie sau aristocraţie, fie că ea se exercită într-o monarhie sau într-o republică, – dreptul şi posibilitatea de a face orice, spun: aici se află germenele tiraniei şi încerc să plec să trăiesc în altă parte, sub alte legi.
Ceea ce reproşez cel mai tare guvernării democratice, aşa cum e ea organizată în Statele Unite, nu e slăbiciunea ei, cum mulţi susţin în Europa, ci, dimpotrivă, forţa ei invincibilă. Şi ceea ce îmi displace cel mai mult în America nu este extrema libertate care domneşte acolo, ci puţinele garanţii împotriva tiraniei.
Când un om sau un partid suferă, în Statele Unite, din cauza unei injustiţii, cui i se poate adresa? Opiniei publice? Ea alcătuieşte majoritatea.
Corpului legislativ? El reprezintă majoritatea şi i se supune orbeşte. Puterii executive? E numită de majoritate şi îi serveşte drept instrument pasiv. forţei publice? Forţa publică nu este altceva decât majoritatea înarmată. Juriului? Juriul este majoritatea învestită cu dreptul de a pronunţa sentinţe. În unele state, judecătorii înşişi sunt aleşi de majoritate. Oricât de arbitrară şi iraţională ar fi măsura care vă loveşte, trebuie să vă supuneţi sau să fugiţi.
Presupuneţi, dimpotrivă, un corp legislativ alcătuit astfel încât să reprezinte majoritatea fără a fi în mod necesar înrobit pasiunilor ei; o putere executivă cu o forţă proprie şi o putere judecătorească independentă de celelalte două; va fi vorba tot de o guvernare democratică, dar nu va mai fi aproape nicio şansă pentru tiranie.
Nu spun că acum, în America, tirania ar fi foarte prezentă, spun doar că nu descopăr nicio garanţie împotriva ei iar cauzele blândeţii guvernării ar trebui căutate mai degrabă în împrejurări şi moravuri decât în legi.


EFECTELE ATOTPUTERNICIEI MAJORITĂŢII ASUPRA ARBITRARULUI FUNCŢIONARILOR PUBLICI AMERICANI

Libertatea pe care legea americană o lasă funcţionarilor în cercul trasat de ea. – Puterea lor.

Trebuie făcută o distincţie clară între arbitrar şi tiranie. Tirania se poate exercita prin mijloacele legii înseşi şi atunci nu mai e arbitrară; arbitrarul se poate exersa în interesul celor guvernaţi şi nu mai e tiranic.
De obicei tirania se serveşte de arbitrar, dar la nevoie se poate lipsi de el.
Atotputernicia majorităţii în Statele Unite, favorizând despotismul legal al legiuitorului, înlesneşte în acelaşi timp şi arbitrarul funcţionarului. Stăpânind absolut elaborarea legii şi supraveghind executarea ei, având un control egal asupra celor care guvernează şi asupra celor care sunt guvernaţi, majoritatea îi priveşte pe funcţionarii publici ca pe nişte agenţi pasivi şi depune liniştită în mâinile lor grija de a-i realiza planurile. Ea nu stabileşte dintru început, în amănunt, îndatoririle lor şi nu se oboseşte să le definească drepturile. Îi tratează aşa cum îşi tratează un stăpân slugile care, fiind tot timpul sub ochii lui, pot fi dirijate sau corectate în orice clipă.
În general legea îi lasă pe funcţionarii americani mult mai liberi decât sunt ai noştri în cercul pe care îl trasează în jurul lor. Uneori, chiar se întâmplă ca majoritatea să le permită să-l depăşească. Garantaţi de opiniile celor mulţi şi ştiind că se pot sprijini pe ei, îndrăznesc atunci nişte lucruri de care, un european obişnuit totuşi cu spectacolul arbitrarului, se miră încă. Se formează astfel în spaţiul libertăţii nişte obiceiuri care, într-o zi, se pot dovedi fatale.


PUTEREA PE CARE O EXERCITĂ ÎN AMERICA MAJORITATEA ASUPRA GÂNDIRII

În Statele Unite, când majoritatea s-a fixat irevocabil asupra unei chestiuni, nu se mai discută. – De ce. – Presiunea morală pe care majoritatea o exercită asupra gândirii. – Republicile democratice creează un despotism imaterial.

Când se analizează cum se desfăşoară exerciţiul gândirii în Statele Unite, se vede foarte clar în ce măsură puterea majorităţii depăşeşte toate puterile cunoscute de noi în Europa.
Gândirea este o putere invizibilă şi aproape insesizabilă care îşi bate joc de toate tiraniile (le sfidează chiar când e înlănţuită şi păzită de călăi). În zilele noastre, cei mai absoluţi suverani ai Europei n-ar putea să împiedice anumite idei ostile autorităţii lor să circule în secret prin statele lor şi chiar la curţile lor. Nu tot aşa se petrec lucrurile în America: cât timp majoritatea nu e sigură, se discută; dar de îndată ce s-a pronunţat irevocabil, toţi tac, şi atât prietenii, cât şi adversarii se înhamă de comun acord la căruţa ei. Motivul e simplu: nu există un monarh atât de absolut care să poată reuni în mâinile sale toate forţele societăţii şi să învingă rezistenţele aşa cum o poate face majoritatea învestită cu dreptul de a elabora legile şi de a le executa (cum doreşte: prin drept, sau prin forţă).
De altfel, un rege nu posedă decât o forţă materială care se exercită asupra acţiunilor, dar nu poate ajunge la voinţă; majoritatea este însă învestită cu o forţă în acelaşi timp morală şi materială, care influenţează voinţa ca şi acţiunea, împiedicând totodată şi fapta şi dorinţa de a înfăptui.
Nu cunosc vreo ţară unde să domnească, în general, mai puţină independenţă a spiritului şi o mai veritabilă libertate a discuţiilor decât în America.
Nu există teorie politică sau religioasă care să nu poată fi liber predicată în statele constituţionale din Europa şi care să nu se răspândească în celelalte; deoarece nu există ţară în Europa atât de supusă unei singure puteri încât cel care vrea să spună acolo adevărul să nu găsească un sprijin apt să-l apere de urmările independenţei lui. Dacă are ghinionul să trăiască într-o guvernare absolutistă, poporul este alături de el; dacă trăieşte într-o ţară liberă, poate, la nevoie, să solicite arbitrajul autorităţii regale. Fracţiunea aristocratică a societăţii îl susţine în ţările democraţilor şi democraţii în celelalte. Dar într-o democraţie organizată ca cea din Statele Unite nu există decât o singură putere, un singur element de forţă şi de succes şi nimic în afara lui.
În America majoritatea zăvorăşte gândirea într-un cerc formidabil, înăuntrul său, scriitorul e liber; dar vai de el, dacă încearcă să iasă: Nu are a se teme de autodafé, dar e expus aversiunilor de toate felurile şi persecuţiilor de toate zilele. Cariera politică îi este barată: a ofensat singura putere aptă să-i asigure accesul. I se refuză totul, chiar şi gloria. Înainte de a-şi publica opiniile credea că are partizani; i se pare că nu mai are, acum, când s-a spovedit în faţa tuturor, deoarece cei care îl dezaprobă se exprimă cu voce tare, iar cei care gândesc ca el, fără a avea curajul lui, tac şi se îndepărtează. El cedează, se încovoaie în efortul de fiecare zi şi se închide în tăcere, ca şi cum ar avea remuşcări pentru că a spus adevărul.
Lanţurile şi călăii – acestea erau instrumentele grosolane pe care le folosea cândva tirania; în zilele noastre, civilizaţia a perfecţionat însuşi despotismul, care părea totuşi că nu mai are nimic de învăţat.
Principii, ca să zicem aşa, au materializat violenţa; în zilele noastre, republicile democratice au făcut-o să fie la fel de intelectuală ca viaţa omenească pe care vor s-o constrângă. Sub guvernarea absolută a unuia singur, pentru a ajunge la suflet, despotismul lovea grosolan trupul; şi sufletul scăpând de lovituri se înălţa glorios deasupra lui; dar nu aşa procedează tirania în republicile democratice: ei nu-i pasă de trup şi se duce direct la suflet. Stăpânul nu mai spune: ori gândeşti ca mine, ori mori; el zice: eşti liber să nu gândeşti la fel ca mine; nu voi atenta la viaţa ta, la bunurile tale; dar din această zi eşti un străin pentru noi. Îţi vei păstra privilegiile în societate, dar nu te vei putea folosi de ele; deoarece dacă vei dori să fii ales de către concetăţenii tăi, ei nu o vor face şi dacă le vei solicita doar stima, vor ezita să ţi-o acorde. Vei rămâne printre oameni, dar vei pierde drepturile tale la umanitate. Când te vei apropia de semenii tăi, te vor evita ca pe o fiinţă impură; şi chiar cei care cred în nevinovăţia ta, chiar şi aceia te vor părăsi, pentru că la rândul lor vor fi evitaţi. Mergi în pace, îţi las viaţa, dar va fi mai rea decât moartea.
Monarhiile absolute au dezonorat despotismul, să fim atenţi ca republicile democratice să nu-l reabiliteze; deoarece devenind împovărător doar pentru unii, cei mulţi nu mai văd aspectul lui odios şi caracterul său degradant.
În naţiunile cele mai mândre din lumea veche s-au scris opere care îşi propuneau să descrie fidel viciile şi ridicolul contemporanilor; La Bruyère locuia în palatul lui Ludovic al XIV-lea când a compus capitolul despre cei mari, şi Molière critica curtea în piesele care se jucau în faţa curtenilor. Dar puterea care domină Statele Unite nu înţelege să accepte aceste reguli ale jocului. Cel mai mic reproş o răneşte, cel mai mic adevăr neplăcut o înspăimântă şi trebuie să o lauzi, începând de la felul cum vorbeşte până la cele mai temeinice virtuţi. Niciun scriitor, Oricare ar fi renumele său, nu poate scăpa de datoria de a-şi linguşi concetăţenii. Majoritatea trăieşte deci într-o permanentă adoraţie; doar străinii sau experienţa pot face ca anume adevăruri să ajungă la urechile americanilor.
Dacă America n-a avut încă mari scriitori, nu altundeva trebuie căutate motivele; nu există geniu literar fără libertatea spiritului, şi în America nu există libertate a spiritului.
Inchiziţia n-a putut niciodată să împiedice în Spania circulaţia unui mare număr de cărţi potrivnice religiei majorităţii. Imperiul majorităţii izbuteşte mai mult în Statele Unite; s-a îndepărtat chiar dorinţa de a fi publicate. Se întâlnesc necredincioşi în America, dar lipsa de credinţă nu găseşte, ca să spun aşa, un organ.
Există guverne care încearcă să protejeze moravurile, condamnându-i pe autorii cărţilor licenţioase. În Statele Unite, nimeni nu e condamnat pentru acest soi de opere, dar nimeni nu e tentat să le scrie. Şi nu pentru că toţi cetăţenii ar avea moravuri curate, dar majoritatea e, în această privinţă, normală.
Aici, fără îndoială, folosirea puterii e bună; dar eu vorbesc despre puterea în sine. Această putere copleşitoare e un fapt permanent, iar buna ei folosire nu este decât un accident.
Majoritatea care locuieşte în Paris nu se delectează cu murdăriile care maculează zilnic teatrele noastre.


EFECTELE TIRANIEI MAJORITĂŢII ASUPRA CARACTERULUI NAŢIONAL AL AMERICANILOR. SPIRITUL DE CURTE ÎN STATELE UNITE

Până acum, efectele tiraniei majorităţii s-au făcut simţite mai mult asupra moravurilor decât în comportarea societăţii. Ele împiedică dezvoltarea marilor caractere. – Republicile democratice organizate la fel ca în Statele Unite pun spiritul de curte la îndemâna celor mulţi. – Probe ale acestui spirit în Statele Unite. – De ce se poate găsi mai mult patriotism în sânul poporului, decât la cei care guvernează în numele său.

Influenţa tiraniei majorităţii, despre care am pomenit, nu se face decât slab simţită în societatea politică; dar se pot observa de pe acum efectele ei supărătoare asupra caracterului naţional al americanilor. Cred că în Statele Unite acţiunii mereu sporite a despotismului majorităţii trebuie să-i atribuim numărul mare de oameni remarcabili care apar astăzi pe scena politică.
Când a izbucnit revoluţia în America au apărut o mulţime de personalităţi; opinia publică dirija atunci voinţele, dar nu le tiraniza. Oamenii celebri ai acelei epoci, asociindu-se liber mişcării spirituale, aveau o măreţie care le era proprie: ei au răspândit strălucirea asupra naţiunii, nu au preluat-o de la ea.
În guvernările absolutiste, cei mari din preajma tronului linguşesc pasiunile stăpânului şi se pliază de bunăvoie capriciilor lui. Dar masa naţiunii nu se pretează la servitute; ea se supune adesea uneori din slăbiciune, din obişnuinţă sau din ignoranţă; uneori din dragoste pentru regalitate sau pentru rege. S-au văzut popoare care şi-au sacrificat voinţa pentru principe, cu un anume soi de plăcere şi orgoliu, plasând astfel un fel de independenţă a sufletului chiar în sânul supunerii. La aceste popoare se întâlneşte mai puţină degradare decât nefericire. Există de altfel o mare diferenţă între a face ceva cu care nu eşti de acord sau a te preface că aprobi ceea ce faci; în primul caz, este vorba de un om slab, iar în cel de al doilea despre deprinderile unui valet.
În ţările libere, în care fiecare este mai mult sau mai puţin chemat să-şi spună părerea despre treburile statului; în republicile democratice, unde viaţa publică este neîncetat legată de cea privată, unde suveranul este abordabil din toate direcţiile şi unde trebuie doar să ridici vocea ca să fii auzit de el, se găsesc mult mai mulţi oameni care încearcă să-i speculeze slăbiciunile şi să trăiască pe seama pasiunilor lui, decât în monarhiile absolute. Nu pentru că acolo oamenii sunt în mod firesc mai răi decât în altă parte, dar tentaţiile sunt mai puternice şi sunt la îndemâna multora în acelaşi timp. Aşa rezultă o înjosire mult mai generală a sufletelor.
Republicile democratice pun spiritul de curte la îndemâna celor mulţi, şi îl fac să pătrundă în toate clasele dintr-odată. Este unul dintre principalele reproşuri care li se poate aduce.
Aceasta e cu atât mai adevărat în statele democratice, organizate ca republicile americane, unde majoritatea posedă o stăpânire atât de absolută şi de copleşitoare, încât trebuie oarecum să renunţi la drepturile tale de cetăţean şi, ca să zic aşa, la calitatea de om, când vrei să te abaţi de la drumul trasat de ea.
În Statele Unite, în imensa mulţime care se înghesuie să intre în cariera politică am văzut puţini bărbaţi care să demonstreze acea candoare virilă, acea independenţă bărbătească a gândirii, care i-a caracterizat pe americanii din vremurile trecute şi care, oriunde ai găsi-o, alcătuieşte trăsătura frapantă a marilor caractere. S-ar spune, la prima vedere, că, în America, toate spiritele au fost formate pe acelaşi calapod, în aşa măsură se comportă identic. E adevărat, străinul întâlneşte uneori americani care se îndepărtează de rigoarea formulelor: acestora li se întâmplă să deplângă viciile legii, versatilitatea democraţiei şi ignoranţa ei; merg adeseori chiar până acolo încât recunosc defectele care alterează caracterul naţional şi indică mijloacele care ar putea fi folosite pentru a-l îndrepta; dar nimeni, cu excepţia voastră, nu îi ascultă; şi vă încredinţează gândurile lor intime pentru că sunteţi un străin care pleacă. Vă oferă cu plăcere adevăruri inutile, şi când se duc în piaţa publică vorbesc altă limbă.
Dacă aceste rânduri vor ajunge vreodată în America sunt sigur de două lucruri: primul, că cititorii îşi vor înălţa vocile pentru a mă condamna; al doilea, că mulţi mă vor absolvi în străfundurile conştiinţei lor.
Am auzit vorbindu-se de patrie în Statele Unite. Am întâlnit adevăratul patriotism în sânul poporului; l-am căutat adeseori în zadar printre cei care îl conduc. Acest lucru se înţelege uşor printr-o analogie: despotismul perverteşte mult mai mult pe cel care se supune, decât pe cel care îl impune. În monarhiile absolute, regele are adeseori mari virtuţi; dar curtenii sunt întotdeauna abjecţi.
E adevărat că, în America, curtenii nu zic niciodată Sire şi Maiestatea Voastră, o diferenţă mare şi importantă; dar vorbesc mereu despre calităţile naturale ale stăpânului lor. Nu îşi pun deloc problema care dintre virtuţile principelui merită mai multă admiraţie; deoarece ei te asigură că el posedă toate virtuţile, fără a le fi dobândit, şi, ca să spunem aşa, fără să vrea; lui i se oferă soţiile şi fiicele pentru a binevoi să le înalţe la rangul de ţiitoare; dar sacrificându-i opiniile se prostituează ei înşişi.
Moraliştii şi filosofii din America nu sunt obligaţi să-şi învăluie opiniile în valurile alegoriei; dar înainte de a îndrăzni un adevăr supărător, ei spun: ştim că ne adresăm unui popor mult deasupra slăbiciunilor umane pentru a nu fi întotdeauna sigur de sine. N-am vorbi aşa, dacă nu ne-am adresa unor oameni ale căror virtuţi şi cunoştinţe îi fac unici printre ceilalţi, demni de a fi liberi.
Oare lăudătorii lui Ludovic al XIV-lea ar fi fost mai buni?
În ceea ce mă priveşte, cred că în toate guvernările, oricare ar fi ele, josnicia se leagă de forţă şi linguşirea de putere. Şi nu ştiu decât un mijloc de a-i împiedica pe oameni să decadă: acela de a nu acorda nimănui, odată cu atotputernicia, puterea suverană de a-i înjosi.


CEA MAI MARE PRIMEJDIE PENTRU REPUBLICILE AMERICANE SE TRAGE DIN ATOTPUTERNICIA MAJORITĂŢII

Prin reaua folosire a puterii lor şi nu din neputinţă, republicile democratice sunt expuse pieirii. – Guvernarea republicilor americane este mai centralizată şi mai energică decât cea a monarhiilor europene. – Primejdiile care rezultă. – Opiniile lui Madison şi Jefferson pe această temă.

De obicei, guvernele pier din cauza neputinţei sau a tiraniei. În primul caz puterea le scapă; în celălalt le este smulsă.
Mulţi oameni, văzând cum statele democratice cad în anarhie, au crezut că în aceste state guvernul este în mod natural slab şi neputincios. Adevărul este că guvernul îşi pierde puterea asupra societăţii când se declanşează războiul între partide. Dar eu nu cred că prin natura sa puterea democratică este lipsită de forţe şi resurse: cred că, dimpotrivă, tocmai abuzul de forţă şi proasta întrebuinţare a resurselor o fac să piară. Anarhia se naşte aproape întotdeauna din tirania sa, sau din inabili ta tea sa, dar nu din neputinţa sa.
Nu trebuie confundată forţa cu stabilitatea, măreţia cu durata. În republicile democratice, puterea care conduce societatea nu este stabilă, deoarece îşi schimbă stăpânii şi obiectul. Dar oriunde se desfăşoară, forţa ei este copleşitoare.
Guvernarea republicilor americane mi se pare la fel de centralizată, dar mai energică decât cea a monarhiilor absolute din Europa. Nu cred deci că va pieri din cauza slăbiciunii.
Dacă vreodată America îşi va pierde libertatea, va trebui trasă la răspundere atotputernicia majorităţii care, aducând minorităţile la disperare, le va obliga să apeleze la forţa concretă. Atunci se va ivi anarhia, dar ea va apărea ca o consecinţă a despotismului.
Preşedintele James Madison a exprimat aceeaşi idee. (Vezi Federalist, nr. 51.)
„Este de o mare importanţă într-o republică – spune el – nu numai apărarea societăţii împotriva oprimării celor care o guvernează, ci şi de a garanta că o parte a societăţii nu va fi victima injustiţiei produse de cealaltă. Dreptatea este scopul la care trebuie să tindă orice guvernare; acesta este scopul pe care şi-l propun oamenii când se asociază. Popoarele au făcut şi vor face întotdeauna eforturi către acest scop, până când vor izbuti să-l atingă, sau până îşi vor pierde libertatea.
Dacă ar exista o societate în care partidul cel mai puternic ar putea fi în stare să-şi concentreze lesne toate forţele pentru a-l oprima pe cel slab, s-ar putea considera că într-o asemenea societate domneşte anarhia la fel ca în sânul naturii unde individul cel mai slab nu are niciun fel de garanţii împotriva violenţei celui mai puternic, şi tot aşa cum în natură inconvenientele unui destin nesigur şi precar îi determină pe cei mai puternici să se supună unei guvernări care îi protejează atât pe cei slabi, cât şi pe ei înşişi; într-o guvernare anarhică, aceleaşi motive vor face ca partidele cele mai puternice să dorească o guvernare capabilă să apere în mod egal toate partidele, pe cel puternic ca şi pe cel slab. Dacă statul Rhode Island s-ar despărţi de Confederaţie şi ar fi condus de o guvernare populară exersată suveran în limite precise, nu trebuie să ne îndoim că tirania majorităţii ar face ca acolo exercitarea drepturilor să fie atât de nesigură, încât s-ar ajunge să se ceară ca puterea să fie absolut independentă de popor. Înseşi facţiunile care au făcut-o necesară s-ar grăbi să recurgă la ea.”
în altă parte el spune: „Excesul la care se poate preta puterea legislativă mi se pare a fi boala cea mai periculoasă la care este expusă guvernarea noastră.”
Jefferson mai spunea: „Puterea executivă în guvernarea noastră nu este singura şi nu este probabil principala mea preocupare. Tirania legiuitorului este acum, şi va fi încă mult timp, primejdia cea mai de temut. Va veni şi rândul puterii executive, dar într-o perioadă mai îndepărtată.”
În acest domeniu, îmi place să-l citez pe Jefferson mai mult decât pe oricare altul, deoarece îl consider cel mai bun apostol pe care l-a avut vreodată democraţia.
Capitolul VIII.
DESPRE CEEA CE MODEREAZĂ TIRANIA MAJORITĂŢII ÎN STATELE UNITE ABSENŢA CENTRALIZĂRII ADMINISTRATIVE
Majorităţii naţionale nici nu-i trece prin cap să le facă pe toate. – Ea este obligată să se folosească de funcţionarii comunali şi ai comitatelor pentru executarea voinţei ei suverane.

Am făcut mai înainte distincţia între cele două moduri de centralizare: pe prima am numit-o guvernamentală, pe cealaltă administrativă.
Doar prima există în America; cea de a doua e aproape necunoscută.
Dacă puterea care dirijează societăţile americane ar avea la dispoziţia ei cele două mijloace de guvernare şi ar adăuga la dreptul de a porunci posibilitatea şi obişnuinţa de a înfăptui ea însăşi totul; dacă, după ce a stabilit principiile generale de guvernare, ar pătrunde în amănuntele aplicării, dacă după ce a reglementat marile interese ale ţării ar putea coborî până la limita intereselor individuale, libertatea ar fi repede exilată din lumea nouă.
Dar în Statele Unite, majoritatea care are adeseori înclinaţii şi instincte despotice nu posedă instrumentele cele mai perfecţionate ale tiraniei.
În niciuna din republicile americane, guvernul central nu s-a ocupat vreodată decât de un număr mic de probleme, a căror importanţă sărea în ochi. Nu s-a preocupat deloc de reglementarea problemelor secundare ale societăţii. Nimic nu ne lasă să credem că ar fi avut măcar dorinţa. Devenind din ce în ce mai absolută, majoritatea nu a sporit atribuţiile puterii centrale; nu a făcut decât s-o lase atotputernică în sfera ei. Astfel, despotismul poate fi extrem de apăsător într-un punct precis, dar nu se extinde la tot.
De altfel, oricât de pornită prin pasiunile ei ar fi majoritatea naţională, oricât de înfocată ar fi ea în proiectele ei, n-ar putea obţine ca toţi cetăţenii să se supună dorinţelor ei în toate locurile, în acelaşi fel şi în acelaşi timp. Când guvernul central care o reprezintă ordonă suveran, el trebuie să se sprijine, în executarea ordinelor lui, pe agenţi care adeseori nu depind de el şi pe care nu îi poate dirija în orice moment. Corpurile municipale şi administraţiile comitatelor sunt tot atâtea obstacole din adâncul apelor care opresc sau sparg valul voinţei populare. Oricât de opresivă ar fi legea, libertatea va găsi totuşi un adăpost în felul în care este ea aplicată; şi majoritatea va putea să se coboare până la detaliile şi, îndrăznesc să spun, puerilităţile tiraniei administrative. Nici măcar nu-şi imaginează că ar putea să o facă, deoarece nu are deplina conştiinţă a puterii ei. Deocamdată e conştientă doar de forţa ei naturală şi nu ştie până unde abilitatea ei îşi poate întinde limitele.
Cred că merită să ne gândim la asta. Dacă vreodată va fi întemeiată o republică democratică, asemănătoare celei din Statele Unite, într-o ţară în care puterea unuia singur ar fi deja stabilă, intrată în obiceiuri ca şi în legi, nu mă tem să afirm că, într-o asemenea republică, centralizarea administrativă, despotismul ar deveni mai de nesuportat decât în oricare din monarhiile absolute ale Europei. Ar trebui mers în Asia, pentru a putea găsi ceva cu care s-o comparăm.


DESPRE SPIRITUL JURIDIC ÎN STATELE UNITE ŞI CUM SERVEŞTE EL DREPT CONTRAPONDERE DEMOCRAŢIEI

Folosul cercetării instinctelor naturale ale spiritului juridic. – Juriştii sunt chemaţi să joace un mare rol în societatea care se naşte. – În ce fel genul de muncă căruia i se dedică juriştii dă un caracter aristocratic ideilor lor. – Cauze întâmplătoare care se pot opune dezvoltării acestor idei. – Înlesnirile pe care le găseşte aristocraţia pentru a se alătura juriştilor. – Avantajele pe care un despot le poate avea de pe urma juriştilor. – în cefei juriştii formează singurul element aristocratic de natură a se combina cu elementele naturale ale democraţiei. – Motivele speciale care tind să dea o orientare aristocratică spiritului juriştilor englezi şi americani. – Aristocraţia americană stă pe banca avocaţilor şi în scaunul judecătorilor. – Influenţa exercitată de jurişti asupra societăţii americane. – Cum pătrunde spiritul lor în sânul legislativului, al administraţiei şi sfârşeşte prin a da poporului însuşi ceva din instinctul magistraţilor.

Vizitându-i pe americani şi studiind legile lor se observă că autoritatea cu care i-au învestit pe jurişti şi influenţa pe care au permis ca aceştia s-o aibă în guvernare alcătuiesc astăzi cea mai puternică barieră împotriva abaterilor de la democraţie. Acest efect se datorează – cred – unei cauze generale care e util de studiat, pentru că se poate reproduce şi aiurea.
În Europa, de cinci sute de ani, juriştii au fost amestecaţi în toate mişcările societăţii politice. Ba au servit drept instrument puterilor politice, ba s-au folosit de puterile politice ca instrument. În Evul Mediu, juriştii au cooperat de minune cu puterea regală, care îşi extindea dominaţia; de atunci, au lucrat de zor pentru a restrânge această putere. În Anglia s-au contopit intim cu aristocraţia; în Franţa s-au arătat a fi duşmanii ei cei mai periculoşi. Aşadar, juriştii cedează unor impulsuri momentane şi subtile; sau se supun, mai mult sau mai puţin, în funcţie de împrejurări, unor instincte fireşti şi care sunt mereu aceleaşi? Aş dori să clarific acest punct, deoarece s-ar putea ca juriştii să fie chemaţi să joace un rol de primă mărime în societatea politică pe cale de a se naşte.
Oamenii care au studiat în mod special legile au extras din ele o obişnuinţă a ordinii, un anumit gust al formelor, un fel de dragoste instinctivă pentru înlănţuirea riguroasă a ideilor, care îi opune puternic şi în mod natural spiritului revoluţionar şi pasiunilor necugetate ale democraţiei.
Cunoştinţele speciale pe care le dobândesc juriştii studiind legea le asigură un loc aparte în societate; ei alcătuiesc un fel de clasă privilegiată a inteligenţelor. Regăsesc în fiecare zi conştiinţa acestei superiorităţi prin exerciţiul profesiunii lor; stăpânesc o ştiinţă necesară a cărei cunoaştere nu e foarte răspândită; ei servesc drept arbitrii între cetăţeni şi obiceiul de a dirija spre un anume scop pasiunile oarbe ale părţilor, le dă un anume dispreţ faţă de opiniile gloatei. Mai trebuie adăugat că ei alcătuiesc, în mod natural, un corp. Nu e vorba că ei se înţeleg între ei şi se îndreaptă împreună în mod voit spre acelaşi scop; dar caracterul comun al studiilor şi unitatea metodei leagă spiritele unele de altele, la fel cum interesul le-ar putea uni voinţele.
Se găseşte deci în adâncul sufletului de jurist o parte din gusturile şi obiceiurile aristocraţiei. Ca şi ea, juristul are o înclinaţie instinctivă către ordine, o dragoste firească pentru forme; ca şi ea, nutreşte un mare dezgust pentru acţiunile celor mulţi şi dispreţuieşte în secret guvernarea poporului.
Nu vreau deloc să afirm că aceste înclinaţii naturale sunt atât de puternice încât să provoace o supunere necondiţionată. Ceea ce domină la jurişti, ca şi la toţi ceilalţi oameni, este interesul personal şi în special interesul de moment.
Există societăţi unde oamenii legii nu pot ocupa în lumea politică un rang egal cu cel pe care îl ocupă în viaţa privată; se poate afirma cu certitudine că într-o societate organizată în acest fel, juriştii în pofida înclinaţiilor naturale vor fi agenţi foarte activi ai revoluţiei. Dar, în acest caz, trebuie să vedem dacă motivul care îi face să distrugă sau să schimbe se naşte la ei dintr-o predispoziţie permanentă sau este accidental. Este adevărat că juriştii au contribuit în mod deosebit la răsturnarea monarhiei franceze în 1789. Rămâne de aflat dacă au acţionat aşa pentru că au studiat legile, sau pentru că n-au putut să contribuie la elaborarea lor.
Acum cinci sute de ani, aristocraţia engleză se aşeza în fruntea poporului şi vorbea în numele lui; astăzi ea susţine tronul şi se arată a fi campioana autorităţii regale. Aristocraţia are totuşi instincte şi înclinaţii care îi sunt proprii.
Trebuie să ne ferim să-i confundăm pe membrii izolaţi ai unui corp cu corpul însuşi.
În toate guvernările libere, oricare ar fi forma lor, juriştii vor fi în primele rânduri ale tuturor partidelor. Aceeaşi observaţie este aplicabilă şi aristocraţiei. Aproape toate mişcările democratice care au răscolit lumea au fost conduse de către nobili.
Un corp de elită nu poate fi niciodată suficient de încăpător pentru toate ambiţiile pe care le cuprinde; găseşti acolo întotdeauna mai multe talente şi pasiuni decât funcţii, şi niciodată nu lipseşte un mare număr de oameni care, neputând să avanseze destul de repede folosindu-se de privilegii, încearcă să o facă atacând aceste privilegii.
Deci nu pretind deloc că există perioade în care toţi juriştii, sau că în toate timpurile, majoritatea lor se arată partizană a ordinii şi adversară a schimbării.
Spun doar că într-o societate în care juriştii ocupă, fără obiecţii, poziţia elevată care le aparţine în mod firesc şi cu atât mai mult în acea societate în care ocupă primele poziţii spiritul lor va fi eminamente conservator şi se va dovedi antidemocratic.
Când aristocraţia îşi închide porţile în faţa juriştilor va găsi printre ei duşmani, cu atât mai periculoşi, cu cât fiind superiori prin bogăţie şi putere, sunt independenţi de ea prin preocupări şi se simt la nivelul ei prin inteligenţă.
Dar de câte ori nobilii au dorit să împartă cu juriştii unele din privilegiile lor, aceste clase s-au unit cu destulă uşurinţă şi s-au găsit, ca să zicem aşa, în aceeaşi familie. Am toate motivele să cred că îi va fi întotdeauna uşor unui rege să facă din jurişti cele mai utile instrumente ale puterii lui.
Există infinit mai multe afinităţi naturale între oamenii legii şi puterea executivă, decât între ei şi popor, deşi juriştii încearcă adesea s-o răstoarne; tot aşa cum există infinit mai multe afinităţi naturale între nobili şi rege decât între nobili şi popor, deşi adeseori clasele superioare ale societăţii s-au unit cu ceilalţi pentru a lupta împotriva puterii regale. Juriştii se tem uneori de rege, dar dispreţuiesc întotdeauna poporul.
Ceea ce juriştii iubesc, mai presus de orice, este ordinea şi cea mai mare garanţie a ordinii este autoritatea. De asemeni, nu trebuie să uităm că dacă apreciază libertatea, ei plasează legalitatea mult deasupra ei; se tem mai puţin de tiranie decât de arbitrar şi dacă legiuitorul însuşi limitează independenţa semenilor, ei sunt aproape mulţumiţi.
Cred deci că, în prezenţa unei democraţii agresive, principele care ar încerca să învingă puterea judecătorească din statul său şi să diminueze influenţa politică a juriştilor ar comite o mare greşeală. Ar lăsa să-i scape substanţa autorităţii, încercând să-i prindă umbra.
Nu mă îndoiesc că ar câştiga mai mult dacă i-ar atrage pe jurişti la guvernare. După ce le-ar încredinţa despotismul sub forma violenţei, poate că l-ar putea prelua din mâinile lor sub forma justiţiei şi a legii.
În ceea ce mă priveşte, n-aş sfătui niciodată un popor să încredinţeze tribunalului misiunea de a-i garanta libertatea. Mi-ar fi teamă că juriştii ar prefera s-o sacrifice fie în interesul monarhului, fie în propriul lor interes. Libertatea este preocuparea marilor adunări politice.
Guvernarea democratică favorizează puterea politică a juriştilor. Când bogătaşul, nobilul şi principele sunt excluşi de la guvernare, juriştii apar acolo, ca să zicem aşa, cu drepturi depline, deoarece ei sunt singurii oameni luminaţi şi abili pe care poporul îi poate alege ca să-l reprezinte.
Dacă juriştii sunt în mod firesc atraşi prin gust de către aristocraţie şi principi, interesele îi atrag tot în mod firesc spre popor.
Astfel, juriştii iubesc guvernarea democratică fără să-i împărtăşească înclinaţiile şi fără să-i reproducă slăbiciunile, dublu motiv pentru a avea putere prin ea şi asupra ei.
Într-o democraţie poporul nu-i suspectează pe jurişti, pentru că ştie că interesul lor este de a-i servi cauza. Îi ascultă fără mânie pentru că nu îi bănuieşte de gânduri ascunse. Şi, într-adevăr, juriştii nu vor să răstoarne guvernul democratic, dar se străduiesc neîncetat să-l dirijeze conform unei tendinţe care nu îi e proprie, prin mijloace care îi sunt străine. Juristul aparţine poporului prin interes şi prin naştere şi aristocraţiei prin obiceiuri şi gusturi; este ca o legătură naturală între aceste două lucruri, o verigă care le uneşte.
Corpul juriştilor este singurul element aristocratic care se poate îmbina fără greutate cu elementele naturale ale democraţiei, combinându-se cu ele într-un mod fericit şi durabil. Nu ignor defectele inerente spiritului juridic; fără acest amestec al spiritului juridic cu spiritul democraţiei, mă îndoiesc că democraţia ar putea dura într-o societate şi nu-mi vine să cred că în zilele noastre o republică ar putea să-şi menţină existenţa, dacă influenţa juriştilor în treburile publice n-ar creşte proporţional cu puterea poporului.
Acest caracter aristocratic pe care îl descopăr în spiritul juridic e mai pronunţat în Statele Unite şi Anglia decât în orice altă ţară. Nu doar datorită atenţiei pe care juriştii englezi şi americani o acordă legilor, ci şi naturii înseşi a legislaţiei şi poziţiei pe care aceşti mijlocitori o ocupă la cele două popoare.
Englezii şi americanii au conservat precedentele în legislaţie, adică ei continuă să se inspire din opiniile şi deciziile legale ale părinţilor lor, în părerile pe care ei le emit despre lege şi în deciziile pe care le dau.
La un jurist englez sau american gustul şi respectul pentru ceea ce a fost se uneşte aproape întotdeauna cu dragostea pentru ceea ce este corect şi legal.
Situaţie care influenţează şi în alt fel modul de a gândi al juriştilor şi, în consecinţă, evoluţia societăţii.
Juristul englez sau american cercetează ceea ce s-a făcut, juristul francez ceea ce ar fi trebuit să se facă; primul caută dovezi, cel de al doilea argumente; unul doreşte sentinţa, celălalt motivele.
Când asculţi un jurist englez sau american eşti surprins să-l auzi citând atât de des părerile altora şi vorbind atât de puţin despre ale lui, în timp ce la noi se întâmplă contrariul.
Nu există proces, oricât de neînsemnat ar fi şi de care un avocat francez consimte să se ocupe, în care acesta să nu introducă un sistem de idei care îi aparţine, punând în discuţie chiar şi principiile constitutive ale legilor, ca să convingă tribunalul să deplaseze cu un stânjen hotarul moştenirii contestate.
Acest soi de abnegaţie care îl face pe juristul englez şi american să renunţe la propriul său temei pentru a se raporta la temeiul strămoşilor săi; acest soi de servitute care îl obligă să-şi constrângă gândirea dă spiritului juridic obiceiuri mai timide şi-l fac să dobândească înclinaţii mai conservatoare în Anglia şi America decât în Franţa. Deoarece un fapt este mai puţin supus schimbării, decât o idee sau un raţionament.
Legile noastre scrise sunt adesea dificil de înţeles, dar oricine le poate citi; dimpotrivă, nimic nu e mai obscur pentru omul de rând şi mai puţin la îndemâna sa decât o legislaţie întemeiată pe precedente. Această nevoie de jurişti, în Anglia şi în Statele Unite, această înaltă idee despre cunoştinţele lor îi separă din ce în ce mai mult de oameni şi îi plasează în cele din urmă într-o clasă aparte. Juristul francez e doar un savant; dar omul legii englez sau american seamănă oarecum cu preoţii egipteni; ca şi ei, este unicul interpret al unei ştiinţe oculte.
Poziţia pe care oamenii legii o au în Anglia şi în America exercită o influenţă considerabilă asupra obiceiurilor şi opiniilor lor. Aristocraţia engleză, care a avut grijă să-şi atragă în sânul ei tot ce îi semăna în mod firesc, a dat juriştilor o însemnată consideraţie şi putere. În societatea engleză, juriştii nu ocupă primele locuri, dar sunt mulţumiţi de rangul pe care îl au. Ei alcătuiesc oarecum ramura mezină a aristocraţiei engleze, îi iubesc şi îi respectă pe cei mai vârstnici, fără a avea toate privilegiile lor. Juriştii englezi combină interesele aristocratice ale profesiunii lor cu ideile şi gusturile aristocratice ale societăţii în mijlocul căreia trăiesc.
Astfel, în special în Anglia, se pot observa trăsăturile acestui tip de jurist pe care încerc să îl descriu: juristul englez respectă legea nu doar pentru că este bună, ci pentru că este veche; şi, dacă se vede nevoit să o modifice într-un punct pentru a o adapta schimbărilor pe care timpul le impune societăţii, recurge la cele mai incredibile subtilităţi pentru a se convinge că adăugând ceva la opera strămoşilor săi nu face decât să dezvolte ideile lor şi să le continue lucrarea. Să nu speraţi că o să-l faceţi să recunoască spiritul său novator; va accepta orice absurditate înainte de a se mărturisi vinovat de o crimă atât de grea. În Anglia s-a născut acest spirit legal, care pare indiferent la fondul lucrurilor, pentru a nu da atenţie decât literei, gata să nesocotească mai curând raţiunea şi umanitatea decât legea.
Legislaţia engleză este ca un arbore bătrân pe care juriştii au altoit necontenit mlădiţele cele mai străine, în speranţa că deşi vor da fructe diferite, măcar frunzişul lor se va confunda cu venerabila tulpină care le susţine.
În America nu există nobili şi literaţi, iar poporul îi suspectează pe bogătaşi. Juriştii au fost deci clasa politică superioară şi partea cea mai intelectuală a societăţii. Inovând, ei nu puteau decât să piardă: astfel, înclinaţiei lor naturale pentru ordine i se adaugă interesul de a conserva.
Dacă aş fi întrebat unde plasez aristocraţia americană, aş răspunde fără ezitare că în niciun caz lângă cei bogaţi, de care nu o leagă nimic. Aristocraţia americană este pe băncile avocaţilor şi în jilţurile judecătorilor.
Cu cât te gândeşti mai mult la ceea ce se petrece în Statele Unite, cu atât te convingi mai tare că în această ţară corpul juriştilor alcătuieşte cea mai puternică şi, ca să spunem aşa, singura contrapondere a democraţiei.
În Statele Unite, poţi descoperi cu uşurinţă în ce fel spiritul juriştilor, prin calităţile sale, şi aş spune chiar şi prin defectele sale, este apt să neutralizeze viciile inerente unei guvernări populare.
Când poporul american se lasă ameţit de patimile sale sau cedează beţiei ideilor, juriştii îl fac să simtă o frână aproape invizibilă, care îl moderează şi îl opreşte. Instinctelor lui democratice ei le opun aproape în taină înclinaţiile lor aristocratice; iubirii faţă de nou, respectul lor superstiţios faţă de ceea ce este vechi; intenţiilor grandioase –, concepţiile lor înguste; dispreţului faţă de regulă –, gustul lor pentru formă; şi impetuozităţii –, obiceiul lor de a proceda molcom.
Tribunalele sunt organismele cele mai vizibile de care se foloseşte corpul juriştilor pentru a acţiona asupra democraţiei.
Judecătorul este un jurist care, independent de gustul pentru ordine şi reguli pe care l-a dobândit studiind legile, îşi extrage devotamentul pentru stabilitate din inamovibilitatea funcţiei sale. Cunoaşterea legii i-a asigurat deja o poziţie înaltă printre semenii săi; puterea politică îl plasează în cele din urmă într-o categorie aparte şi îi dă instinctul claselor privilegiate.
Înarmat cu dreptul de a declara legile neconstituţionale, magistratul american pătrunde neîncetat în treburile politice. El nu poate obliga poporul să facă legi; dar îl poate măcar constrânge să nu fie infidel propriilor legi şi să rămână în acord cu sine însuşi.
Nu ignor faptul că există în Statele Unite o tendinţă ascunsă care îndeamnă poporul să diminueze puterea judecătorească; în majoritatea constituţiilor statelor, guvernul, la cererea celor două Camere, îi poate demite pe judecători din funcţiile lor. În unele constituţii, membrii tribunalului sunt eligibili şi sunt frecvent supuşi realegerii. Îndrăznesc să prezic că asemenea inovaţii vor avea, mai devreme sau mai târziu, rezultate funeste şi se va dovedi într-o zi că, diminuând astfel independenţa magistraţilor, va fi atacată nu doar puterea judecătorească, ci republica democratică însăşi.
Nu trebuie să credeţi de altfel că în Statele Unite spiritul juridic este limitat la incinta tribunalelor; el se întinde mult mai departe.
Juriştii, fiind singura clasă luminată pe care poporul nu o suspectează, sunt în mod firesc chemaţi să ocupe cea mai mare parte din funcţiile publice. Ei deţin funcţiile legislative şi sunt în fruntea administratorilor; exercită deci o mare influenţă asupra alcătuirii legii şi asupra executării ei. Totuşi, târâţi de curentul opiniei publice, sunt obligaţi să cedeze; dar sunt lesne de găsit semnele a ceea ce ar face dacă ar fi liberi. Americanii, care au inovat atât de mult în legile lor politice, nu au introdus decât puţine schimbări, şi cu mare greutate, în dreptul lor civil, deşi multe dintre ele sunt potrivnice stării lor sociale. Aceasta se explică prin faptul că în materie de drept civil majoritatea trebuie să se supună întotdeauna juriştilor; şi juriştii americani, lăsaţi în voia lor, nu inovează niciodată.
E un lucru neobişnuit pentru un francez să audă plângerile care se înalţă, în Statele Unite, împotriva spiritului stagnant şi al prejudecăţilor juriştilor în favoarea a ceea ce este stabilit.
Influenţa spiritului juridic se întinde dincolo de limitele pe care tocmai le-am trasat.
Aproape că nu există problemă politică, în Statele Unite, care să nu devină mai devreme sau mai târziu o chestiune juridică. Astfel se explică şi situaţia partidelor care împrumută ideile şi limbajul justiţiei în polemica lor cotidiană. Majoritatea oamenilor politici, fiind foşti sau actuali jurişti, transferă în domeniul treburilor publice modul de a acţiona şi de a gândi care le este propriu. Instituţia juraţilor familiarizează pe toată lumea cu acestea. Limbajul juridic devine astfel oarecum limba vulgară; spiritul juridic, născut în sânul şcolilor şi al tribunalelor, se răspândeşte, puţin câte puţin, dincolo de incinta lor; se poate spune că se infiltrează în toată societatea, coboară până la cei mai de jos şi, în cele din urmă, întregul popor se molipseşte de obiceiurile şi gusturile magistratului.
În Statele Unite, juriştii formează o putere puţin temută, care de abia se observă, neavând stindardul ei, şi care se mulează cu flexibilitate exigenţelor timpului, supunându-se fără vreo rezistenţă tuturor mişcărilor corpului social, dar ea învăluie întreaga societate, pătrunzând în toate clasele care o compun, o modifică în taină, acţionează neîncetat asupra sa fără ştirea ei, şi sfârşeşte prin a o modela conform dorinţelor ei.


DESPRE JURIU – CONSIDERAT ÎN STATELE UNITE O INSTITUŢIE POLITICĂ

Juriul care este unul din modurile de suveranitate a poporului, trebuie raportat la alte legi care certifică această suveranitate. – Cum sunt alcătuite juriile în Statele Unite. – Efectele produse de jurii asupra caracterului naţional. – Educaţia pe care o fac poporului. – Cum se manifestă tendinţa de a stabili influenţa magistraţilor şi de a răspândi spiritul juridic.

Deoarece subiectul meu m-a adus în mod firesc la discuţia despre justiţie în Statele Unite, n-am să părăsesc problema fără a mă ocupa de jurii.
Trebuie deosebite cele două funcţii ale juriilor: instituţia judiciară şi instituţia politică.
Dacă ar fi să aflăm până la ce punct juriile, şi în special juriile din procesele civile, servesc la buna administraţie a justiţiei, cred că utilitatea lor ar putea fi contestată.
Instituţia curţii cu juri s-a născut într-o societate foarte puţin avansată, unde în faţa tribunalelor ajungeau simple probleme de fapt; şi n-a fost o sarcină uşoară adaptarea ei la nevoile unui popor foarte civilizat, în care raporturile între oameni s-au multiplicat extraordinar şi au căpătat un caracter complicat şi intelectual.
În acest moment scopul meu principal este să examinez latura politică a curţii cu juri: o altă cale m-ar îndepărta de pe drumul meu. Despre curtea cu juri, considerată ca mijloc judecătoresc, nu voi spune decât două cuvinte: când englezii au adoptat instituţia curţii cu juri erau un popor semibarbar; de atunci, au devenit una dintre naţiunile cele mai luminate ale globului şi fidelitatea lor faţă de curtea cu juri pare că se răspândeşte odată cu cunoştinţele lor. Ei au părăsit teritoriul lor şi au fost văzuţi împrăştiindu-se în toată lumea; unii au întemeiat colonii; alţii – state independente; mulţi emigranţi au întemeiat republici; dar peste tot englezii au introdus instituţia juraţilor. Au instituit-o ori s-au grăbit s-o reintroducă peste tot unde s-au instalat. O instituţie judiciară care obţine astfel sufragiile unui mare popor de-a lungul veacurilor, reprodusă cu sârguinţă în toate epocile civilizaţiei, în toate climatele şi sub toate formele de guvernare nu poate fi contrară spiritului justiţiei.
Dar să părăsim acest subiect. Concepţia conform căreia juraţii sunt o instituţie exclusiv judiciară ar fi extrem de limitată, deoarece dacă ei exercită o mare influenţă asupra destinului unui proces, ei exercită una şi mai mare asupra destinului însuşi al societăţii. Juraţii sunt, înainte de orice, o instituţie politică. Acesta este punctul de vedere din care trebuie judecaţi.
Înţeleg prin juraţi un anume număr de cetăţeni, luaţi la întâmplare, cărora li se încredinţează, pentru un timp, dreptul de a judeca.
Cred că folosirea juraţilor în pedepsirea delictelor introduce în guvernare o instituţie eminamente republicană. Să mă explic:
Instituţia juraţilor poate fi aristocratică sau democratică, în funcţie de clasa din care sunt aleşi juraţii; dar ea păstrează întotdeauna un caracter (eminamente) republican, deoarece plasează conducerea reală a societăţii în mâinile celor care sunt guvernaţi, de fapt a unei părţi a lor, şi nu în mâinile celor care guvernează.
Forţa este întotdeauna un element trecător al victoriei; după ea, vine imediat ideea de drept. O stăpânire obligată să nu-şi poată învinge duşmanul decât pe câmpul de bătălie va fi în curând distrusă. Adevărata confirmare a legilor politice se găseşte deci în legile penale şi, dacă lipseşte confirmarea, legea îşi pierde, mai devreme sau mai târziu, puterea. Omul care judecă un criminal este într-adevăr stăpânul societăţii. Or, instituţia juraţilor plasează poporul însuşi, sau măcar o clasă de cetăţeni, pe jilţul judecătorului. Instituţia juraţilor pune într-adevăr conducerea societăţii în mâinile poporului sau ale acestei clase.
În Anglia, juriul este recrutat din statul aristocratic al naţiunii. Aristocraţia face legile, aplică legile şi judecă abaterile de la lege. (R) Totul se potriveşte: astfel, Anglia e alcătuită într-adevăr ca o republică aristocratică. În Statele Unite, acelaşi sistem este aplicat întregului popor. Fiecare cetăţean american este elector, eligibil şi jurat. (S) Sistemul juraţilor, aşa cum este el înţeles în America, mi se pare o consecinţă la fel de directă şi la fel de extremă a dogmei suveranităţii poporului ca şi votul universal. Sunt două mijloace la fel de importante pentru a face să domnească majoritatea.
Toţi suveranii care au vrut să extragă din ei înşişi sursa suveranităţii lor şi să conducă societatea în loc să se lase conduşi de ea au distrus instituţia juraţilor sau au slăbit-o. Tudorii îi trimiteau la puşcărie pe juraţii care nu voiau să condamne, iar Napoleon îi alegea prin agenţii săi.
În anul 1828, Bourbonii au restabilit realmente la noi instituţia juraţilor, făcând din hazard arbitrul principal în alegerea juraţilor. Nu pot să mă împiedic să nu admir neobişnuita înlănţuire a întâmplărilor din această lume. Bonaparte, care pretindea că îşi datorează legitimitatea voinţei naţionale, a făcut o lege direct contrară suveranităţii poporului, iar Bourbonii, care susţineau că îşi datorează legitimitatea lor înşişi, au plasat sancţiunea în mâinile poporului.
Legea din 1828 a fost, fără ştirea celor care au făcut-o, un imens progres pentru instituţiile republicane din Franţa. Şi s-ar fi observat acest lucru dacă Restauraţia nu s-ar fi precipitat ea singură într-o prăpastie şi instituţia juraţilor astfel emancipată ar fi fost suficientă pentru a lega stăpânirea de dorinţele claselor mijlocii, din sânul cărora se recruta majoritatea juraţilor, fără a mai fi nevoie să se recurgă la forţă.
Oricât de evidentă ar fi cea mai mare parte dintre adevărurile anterioare, ele nu impresionează toate spiritele şi adeseori printre noi se mai perpetuează o idee confuză despre juraţi. Când se doreşte să se ştie din ce elemente trebuie să se compună lista juraţilor, dezbaterea se mărgineşte la discuţia despre capacitatea şi înţelepciunea celor care sunt chemaţi să figureze pe ea, ca şi cum n-ar fi vorba decât despre o instituţie judiciară. De fapt, mi se pare că asta înseamnă să te preocupi de partea cea mai neînsemnată a subiectului; juraţii sunt înainte de toate o instituţie politică. Ea trebuie considerată ca o formă a suveranităţii poporului; ea trebuie respinsă integral când este respinsă suveranitatea poporului sau să fie pusă în relaţie cu celelalte legi care stabilesc această suveranitate. Juriştii sunt acea parte a naţiunii însărcinată să asigure executarea legilor, tot aşa cum Camerele sunt acea parte a naţiunii însărcinată să facă legile; şi pentru ca societatea să fie condusă într-o manieră stabilă şi uniformă e necesar ca lista juraţilor să se lungească sau să se scurteze odată cu cea a electorilor. După părerea mea, acest punct de vedere trebuie să atragă atenţia principală a legiuitorilor. Restul e, ca să zic aşa, neglijabil.
Sunt atât de convins că instituţia juraţilor este înainte de toate o instituţie politică, încât o consider la fel chiar când e vorba de aplicarea ei în dreptul civil. Acest lucru poate să apară neobişnuit la prima vedere. Iată motivele pentru care gândesc aşa.
Legile sunt întotdeauna şovăitoare dacă nu se sprijină pe moravuri; moravurile reprezintă singura forţă rezistentă şi durabilă a unui popor.
Când juraţii nu decid decât în procesele penale, poporul nu îi vede acţionând decât din când în când şi în cazuri particulare; el se obişnuieşte să se disperseze de ei în scurgerea obişnuită a vieţii şi sunt consideraţi doar un mijloc şi nu singurul mijloc de a obţine dreptatea.
Dacă, dimpotrivă, juriul este abilitat şi pentru procesele civile, activitatea lui e mereu vizibilă; el e implicat atunci în interesele tuturor; fiecare doreşte să contribuie la acţiunea lui; el pătrunde în obiceiurile cotidiene; supune spiritul uman formelor sale şi se confundă, ca să zic aşa, cu însăşi ideea de justiţie.
Instituţia juraţilor limitată la dreptul penal este întotdeauna în pericol. O dată introdusă în dreptul civil, ea sfidează timpul şi eforturile umane. Dacă juraţii ar fi putut fi eliminaţi din moravurile englezeşti la fel de uşor ca din legile lor, ei ar fi dispărut încă de pe vremea Tudorilor. Deci instituţia juraţilor în dreptul civil a salvat cu adevărat libertăţile în Anglia.
Oricum ar fi aplicată instituţia juraţilor, ea nu va putea să nu exercite o importantă influenţă asupra caracterului naţional; dar această influenţă creşte infinit, pe măsură ce este introdusă mai profund în sfera civilă.
Instituţia juraţilor, şi mai ales în dreptul civil, oferă spiritului tuturor cetăţenilor o parte din obişnuinţele spiritului judecătoresc; şi aceste obiceiuri sunt tocmai acelea care pregătesc cel mai bine poporul pentru a fi liber.
Se răspândeşte astfel în toate clasele respectul pentru lucrul judecat şi pentru ideea de drept. Eliminaţi aceste două trăsături şi dragostea pentru independenţă nu va fi decât pasiune distructivă.
Instituţia juraţilor îi învaţă pe oameni să practice echitatea. Când îşi judecă vecinul, fiecare se gândeşte că va putea fi judecat la rândul său. Acest lucru este adevărat mai cu seamă în materie de drept civil; aproape nimeni nu se teme că va fi într-o zi obiectul unei anchete penale; dar orice om poate avea un proces.
Juraţii îi învaţă pe oameni să nu dea înapoi în faţa responsabilităţii pentru faptele lor; calitate virilă în afara căreia nu există virtute politică.
Datorită instituţiei juraţilor, fiecare cetăţean dobândeşte un fel de magistratură; ea îi face pe toţi să simtă că au de împlinit datorii faţă de societate şi că fac parte din putere. Obligându-i pe oameni să se ocupe şi de altceva în afară de propriile lor treburi, se combate egoismul individual, care este o rugină pentru societate.
Este incredibil cât este de utilă instituţia juraţilor în formarea judecăţii şi în sporirea inteligenţei naturale a poporului. În aceasta constă, în opinia mea, avantajul său cel mai mare. Ea trebuie considerată ca o şcoală gratuită, permanent deschisă, unde fiecare jurat vine să-şi înveţe drepturile, unde el intră într-o comunicare zilnică cu membrii cei mai instruiţi şi mai luminaţi ai claselor superioare, unde legile îi sunt predate la modul practic şi puse la nivelul inteligenţei sale prin eforturile avocaţilor, prin sfaturile judecătorilor şi prin înseşi patimile părţilor. Eu cred că inteligenţa practică şi bunul-simţ politic al americanilor pot fi atribuite în principal lungii utilizări a instituţiei juraţilor în procesele civile.
Nu ştiu dacă juriul este folositor celor implicaţi în proces, dar sunt sigur că este foarte util pentru cei care îi judecă. II consider unul din mijloacele cele mai eficiente de care se poate servi societatea pentru educarea poporului.
Ceea ce am spus până acum se aplică tuturor naţiunilor, dar iată ceea ce este specific americanilor, şi în general popoarelor democratice.
Am arătat mai sus că într-o democraţie, legiuitorii, şi printre ei magistraţii, alcătuiesc singurul corp aristocratic apt să modereze agitaţiile populaţiei. Această aristocraţie nu este susţinută de nicio putere materială, ea nu îşi exercită influenţa conservatoare decât asupra spiritelor.
Or, tocmai în instituţia juriului din procesele civile îşi găseşte ea principala sursă de putere.
În procesele penale, în care societatea luptă împotriva unui om, juriul este înclinat să vadă în judecător un instrument pasiv al puterii sociale, şi nu are încredere în părerea sa. Ba mai mult, procesele penale se bazează pe fapte simple pe care bunul-simţ le cântăreşte cu uşurinţă. Pe acest teren juratul şi judecătorul sunt egali.
Nu acelaşi lucru se întâmplă în procesele civile; acolo judecătorul se înfăţişează ca un arbitru dezinteresat al patimilor dintre părţi. Juraţii îl privesc cu încredere şi îl ascultă cu respect, deoarece aici cunoştinţele lui sunt superioare celor pe care le posedă ei. Ei desfăşoară în faţa lor diversele argumente care le-au obosit memoria şi îi călăuzeşte prin labirintul procedural; el circumscrie faptele şi îi învaţă ce răspuns pot da chestiunii de drept. Influenţa lui asupra lor este nelimitată.
Mai trebuie să arăt că nu mă tulbură argumentele despre incompetenţa juraţilor în procesele civile?
În procesele civile, cel puţin atunci când nu e vorba de probe faptice, juriul are doar aparenţa unui corp judiciar.
Juraţii pronunţă sentinţa emisă de judecător. Ei dau acestei sentinţe autoritatea societăţii pe care o reprezintă, iar el pe cea a raţiunii şi a legii. (T) în Anglia şi în America, judecătorul exercită o influenţă asupra destinului proceselor penale pe care judecătorul francez n-a cunoscut-o niciodată. Este uşor de înţeles motivul acestei diferenţe: magistratul englez sau american şi-au format autoritatea în dreptul civil, ei nu fac decât să şi-o exerseze pe altă scenă: nu acolo au dobândit-o.
Sunt cazuri, şi adesea dintre cele mai importante, în care judecătorul american are dreptul să se pronunţe singur. El se găseşte atunci, din întâmplare, în poziţia în care se află de obicei judecătorul francez; dar forţa sa morală este mult mai mare; amintirea juraţilor îl urmăreşte încă, şi vocea sa are aproape tot atâta putere cât şi cea a societăţii al cărei organ erau juraţii. Influenţa sa depăşeşte incinta tribunalului: în relaxarea vieţii private ca şi în treburile vieţii politice, în piaţa publică la fel ca în sânul corpului legiuitor, judecătorul american găseşte întotdeauna în jurul lui pe acei oameni pe care s-a obişnuit să-i considere superiori sub raportul inteligenţei; şi după ce s-a exersat în procese, puterea lui se face simţită în toate pornirile spiritului şi chiar ale sufletului celor care au fost alături de el pentru a le judeca.
Instituţia juriului, care pare a domina drepturile magistraturii, îşi întăreşte de fapt imperiul şi nu există nicio ţară unde judecătorii să fie atât de puternici, ca aceea unde poporul împarte cu ei privilegiile.
În special cu ajutorul instituţiei juraţilor în procesele civile, magistratura americană face să pătrundă, până în ultimele rânduri ale societăţii, ceea ce eu am numit spiritul legii.
Astfel, instituţia juraţilor care este mijlocul cel mai energic de a realiza domnia poporului este şi mijlocul cel mai eficient pentru a-l învăţa să domnească.
Capitolul IX.
DESPRE CAUZELE PRINCIPALE CARE TIND SĂ MENŢINĂ REPUBLICA DEMOCRATICĂ ÎN STATELE UNITE
Republica democratică dăinuie în Statele Unite. Scopul principal al acestei cărţi a fost să fac să se înţeleagă cauzele acestui fenomen.
Printre aceste cauze, sunt multe cele lângă care curentul subiectului m-a adus în pofida voinţei mele şi pe care le-am indicat în trecere, de la distanţă. De altele n-am putut să mă ocup; şi cele asupra cărora mi-am permis să mă opresc le-am îngropat în detalii.
M-am gândit că, înainte de a merge mai departe şi de a discuta despre viitor, trebuie să reunesc într-un cadru precis toate motivele care explică prezentul.
În acest rezumat voi fi succint, deoarece voi avea grijă să nu amintesc decât sumar cititorului ceea ce el ştie deja, iar dintre faptele pe care n-am apucat încă să le expun, le voi alege doar pe cele principale.
Cred că toate cauzele care contribuie la menţinerea republicii democratice în Statele Unite se pot reduce la trei:
Prima este situaţia deosebită şi întâmplătoare în care Providenţa a plasat Statele Unite.
A doua provine din legi.
A treia decurge din obiceiuri şi moravuri.


DESPRE CAUZELE ACCIDENTALE ŞI PROVIDENŢIALE CARE CONTRIBUIE LA MENŢINEREA REPUBLICII DEMOCRATICE ÎN STATELE UNITE

Uniunea n-are vecini. – Nu are o capitală mare. – Americanii au în favoarea lor şansa naşterii. – America e o ţară pustie. – În ce fel această împrejurare contribuie puternic la menţinerea republicii democratice. – Cum se populează pustiurile Americii. – Aviditatea americanilor de a pune mâna pe spaţiile Lumii Noi. – Influenţa bunăstării materiale asupra opiniilor politice ale americanilor.

Există mii de circumstanţe independente de voinţa omului care, în Statele Unite, fac ca republica să fie dezinvoltă. Unele sunt cunoscute, altele sunt uşor de cunoscut; mă voi mărgini să le expun pe cele principale.
Americanii n-au vecini şi în consecinţă nu se tem de mari războaie, de crize financiare, de distrugeri sau de cuceriri, n-au nevoie de impozite mari, de armată numeroasă, de mari generali; nu au a se teme de un flagel mai teribil pentru republici decât toate acestea la un loc: gloria militară.
Cum să negi extraordinara influenţă exercitată de gloria militară asupra spiritului poporului? Generalul Jackson, pe care americanii l-au ales de două ori pentru a fi în fruntea lor, este un om cu un caracter violent şi cu aptitudini mediocre: de-a lungul carierei sale n-a dovedit prin nimic că ar avea calităţile necesare pentru a guverna un popor liber; majoritatea claselor luminate din Uniune i-a fost întotdeauna potrivnică. Cine l-a plasat pe jilţul prezidenţial şi îl menţine acolo? Amintirea unei victorii de acum douăzeci de ani sub zidurile oraşului New Orleans; or această victorie de la New Orleans este o faptă de arme absolut obişnuită despre care nu poţi vorbi multă vreme decât într-o ţară în care nu se duc bătălii; şi poporul care se lasă astfel fermecat de prestigiul gloriei este, fără îndoială, cel mai rece, mai calculat, mai puţin militar şi, dacă mă pot exprima astfel, cel mai prozaic popor din lume.
America n-are o mare capitală a cărei influenţă directă sau indirectă să se poată face simţită pe toată întinderea teritoriului; ceea ce eu consider a fi una din primele cauze ale menţinerii instituţiilor republicane în Statele Unite. În oraşe, oamenii nu pot fi împiedicaţi să se pună de acord, să se aţâţe unii pe alţii, să ia hotărâri subite şi pasionale. Oraşele alcătuiesc mari ansambluri ai cărui membri sunt toţi locuitorii. Poporul exercită o influenţă considerabilă asupra funcţionarilor săi şi deseori îşi manifestă voinţa fără intermediari.
A supune provinciile capitalei înseamnă a plasa destinele întregii ţări nu doar în mâinile unei părţi a poporului, ceea ce nu e corect, ci în mâinile poporului care acţionează de capul său, ceea ce e foarte periculos. Preponderenţa oraşelor mari aduce deci o gravă atingere sistemului reprezentativ. Aşa cad republicile moderne în metehnele republicilor antice, care au dispărut pentru că n-au cunoscut acest sistem.
Mi-ar fi uşor să enumăr aici mai multe cauze secundare care au favorizat întemeierea şi asigură menţinerea republicii democratice în Statele Unite. Dar în această mulţime de circumstanţe fericite, două sunt cele principale şi mă grăbesc să le arăt.
Am spus mai înainte că văd în originea americanilor, în ceea ce eu numesc punctul lor de plecare, prima şi cea mai eficientă dintre toate cauzele cărora le poate fi atribuită prosperitatea actuală a Statelor Unite. Americanii au de partea lor norocul din naştere: părinţii lor au adus pe vremuri pe pământul pe care îl locuiesc egalitatea condiţiilor şi a cunoştinţelor, de unde într-o zi republica democratică a ţâşnit ca dintr-un izvor natural. Şi asta nu e totul: ei au lăsat moştenire urmaşilor lor, odată cu starea socială republicană, obiceiuri, idei şi moravuri dintre cele mai potrivite pentru înflorirea republicii. Când mă gândesc la ceea ce a produs acest fapt original, mi se pare că văd întregul destin al Americii întruchipat în primul puritan care a descins pe ţărmul ei, tot aşa cum întreaga rasă umană poate fi identificată cu primul om.
Printre împrejurările fericite care, de asemeni, au favorizat întemeierea şi asigură menţinerea republicii democratice în Statele Unite, prima ca importanţă este însăşi alegerea ţării pe care o locuiesc americanii. Părinţii lor le-au lăsat moştenire dragostea pentru libertate şi egalitate, dar Dumnezeu însuşi, dându-le un continent neţărmurit, le-a acordat mijloacele de a rămâne mult timp egali şi liberi.
În general, bunăstarea tuturor favorizează stabilitatea oricărei guvernări, dar în special a celor democratice întemeiate pe hotărârile majorităţii şi mai ales pe hotărârile celor mai expuşi nevoilor. Când poporul guvernează e necesar ca el să fie fericit pentru ca să nu tulbure statul. Mizeria populară produce aceleaşi efecte ca ambiţiile regale. Or, independent de legi, cauzele materiale care produc bunăstarea sunt mai numeroase în America decât în oricare altă ţară a lumii, în oricare epocă istorică. În Europa, scopul ultim al legilor bune este să producă bunăstarea, în America tot efortul legilor proaste nu o poate împiedica să apară.
În Statele Unite, nu doar legislaţia este democratică, natura însăşi este favorabilă poporului.
Unde poate fi găsit, printre amintirile speciei umane, ceva asemănător cu ceea ce se petrece sub ochii noştri în America de Nord?
Vestitele societăţi ale antichităţii au fost toate întemeiate în condiţiile încercuirii de către popoare vrăjmaşe, care au trebuit învinse pentru a le ocupa locul. Înşişi modernii au găsit, în câteva locuri ale Americii de Sud, ţinuturi vaste locuite de popoare mai puţin luminate decât ei, dar care îşi însuşiseră pământul cultivându-l. Pentru a întemeia noile state au trebuit să distrugă sau să înrobească numeroase populaţii şi civilizaţia a roşit de pe urma victoriilor lor.
Dar America de Nord nu era locuită decât de triburi rătăcitoare care nu utilizau bogăţiile naturale ale solului. America era încă, vorbind la propriu, un continent pustiu, un pământ gol care îşi aştepta locuitorii.
Totul este extraordinar la americani, starea socială ca şi legile lor; dar mai extraordinar este pământul pe care s-au aşezat.
Când Creatorul a dat oamenilor pământul, acesta era tânăr şi inepuizabil, dar omul era slab şi ignorant; şi când au învăţat să tragă foloase de pe urma comorilor din sânul lui, îl ocupaseră complet şi nu peste mult timp au început să se lupte pentru a dobândi dreptul de a poseda un adăpost şi de a se odihni în libertate.
Atunci a fost descoperită America, parcă Dumnezeu ar fi ţinut-o în rezervă, făcând-o să apară de sub apele potopului.
Ea oferă, ca în primele zile ale creaţiei, fluvii al căror izvor nu seacă, întinderi înverzite şi revene, câmpii neţărmurite care n-au fost încă atinse de plugul truditorului. În această situaţie ea nu se mai oferă omului izolat, ignorant şi barbar al primelor timpuri, ci omului care stăpâneşte cele mai importante taine ale naturii, unit cu semenii săi, instruit cu experienţa a cincizeci de secole.
În momentul în care vorbesc, treisprezece milioane de europeni prosperă liniştiţi pe întinderile fertile cărora nu le cunosc cu precizie nici resursele, nici dimensiunile. Trei sau patru mii de soldaţi împing din faţa lor neamul nomad al indigenilor; în spatele oamenilor înarmaţi înaintează tăietorii de lemne care străpung pădurile, gonesc fiarele sălbatice, cercetează cursul râurilor şi pregătesc marşul triumfal al civilizaţiei prin deşert.
Adeseori, m-am referit în această lucrare la bunăstarea materială de care se bucură americanii; am considerat-o a fi unul din principalele motive ale succesului legilor lor. Acest motiv a fost descris de mulţi alţii înaintea mea; e singurul care, putând fi perceput de europeni, a devenit cunoscut printre noi. Nu am să dezvolt un subiect atât de des tratat şi atât de bine înţeles; am să adaug doar câteva fapte noi.
Se consideră, în general, că pustiurile Americii sunt populate de emigranţi europeni, care vin în fiecare an pe ţărmurile Lumii Noi, în timp ce populaţia americană creşte şi se înmulţeşte pe pământul ocupat de părinţi; e o mare greşeală. Europeanul care ajunge în Statele Unite e fără prieteni şi adesea fără mijloace; pentru a trăi este obligat să-şi vândă serviciile şi rar poate fi văzut depăşind marea zonă industrială care se întinde pe ţărmul oceanului. Pământul nu poate fi desţelenit fără capital, sau fără credit; înainte de a se aventura în mijlocul pădurilor, trupul trebuie să se adapteze rigorilor noului climat. Abandonând locul în care s-au născut, americanii pleacă în fiecare zi să-şi creeze departe întinse domenii. Astfel, europeanul îşi părăseşte coliba pentru a locui pe malul Atlanticului, iar americanul născut pe aceste locuri se înfundă, la rândul său, în singurătăţile Americii Centrale. Această dublă mişcare a emigraţiei nu se opreşte niciodată: ea începe în sânul Europei, urmează pe marele ocean, continuă în singurătatea Lumii Noi. Milioane de oameni se deplasează în acelaşi timp spre acelaşi punct al orizontului: limba, religia, moravurile lor diferă, dar scopul este comun. Li s-a spus că bogăţia este undeva spre Vest şi se grăbesc într-acolo. Ce vor face, în ce loc anume se vor opri? Nu ştiu nici ei, dar merg înainte conduşi de degetul lui Dumnezeu.
Nimic nu se poate compara cu această continuă deplasare a speciei umane, decât poate ceea ce s-a întâmplat la căderea Imperiului roman. Şi atunci, ca şi acum, oamenii alergau ca o turmă spre acelaşi punct şi se înfruntau tumultuos în aceleaşi locuri; dar planurile Providenţei erau altele. Atunci Dumnezeu a vrut să distrugă; astăzi el vrea să creeze. Fiecare nou-venit aducea cu sine distrugerea şi moartea; astăzi fiecare poartă cu sine germenii prosperităţii şi ai vieţii.
Consecinţele îndepărtate ale acestei migraţii americane spre Occident sunt încă ascunse de viitor, dar rezultatele imediate sunt uşor de observat: o parte din vechii locuitori pleacă din statele în care s-au născut, şi aceste state se populează foarte lent, deci îmbătrânesc; astfel, în Connecticut, sunt cincizeci şi nouă de locuitori pe mila pătrată, populaţia crescând în ultimii patruzeci de ani doar cu o pătrime, în timp ce, în Anglia, ea a sporit cu o treime în aceeaşi perioadă. Astfel, emigrantul din Europa ajunge întotdeauna într-o ţară pe jumătate plină, unde industria are nevoie de braţe de muncă; devine un muncitor înstărit; fiul său îşi va căuta norocul într-o ţară pustie şi va deveni un proprietar bogat. Primul strânge capitalul pe care cel de al doilea îl pune în valoare, şi nici străinul, nici localnicul nu sunt săraci.
În Statele Unite, legislaţia favorizează cât poate diviziunea proprietăţii; dar o cauză mai importantă decât legislaţia împiedică divizarea peste măsură a proprietăţii. Acest lucru e evident în statele care, în sfârşit, se umplu. Massachusetts este ţinutul cel mai populat al Uniunii; acolo sunt optzeci de locuitori pe mila pătrată, ceea ce e infinit mai puţin decât în Franţa, unde pe acelaşi spaţiu sunt o sută şaizeci şi doi.
Cu toate acestea, în Massachusetts rar se mai împart micile domenii. În general, primul născut ia pământul; ceilalţi îşi caută norocul în deşert.
Legea a abolit dreptul primului născut; dar se poate spune că Providenţa l-a restabilit fără ca cineva să aibă a se plânge şi de astă dată nu impietează asupra dreptăţii.
Printr-un singur fapt se poate constata cât de mare este numărul celor care părăsesc astfel Noua Anglie pentru a-şi muta căminul în pustiu. Am fost asiguraţi că în 1830, dintre membrii Congresului, treizeci şi şase erau născuţi în micul stat Connecticut. Populaţia din Connecticut, care nu este decât a patruzeci şi treia parte din cea a Statelor Unite, furnizează o optime din reprezentanţii săi.
Dar statul Connecticut trimite doar cinci deputaţi în Congres: ceilalţi treizeci şi unu sunt reprezentanţii noilor state din Vest. Dacă aceşti treizeci şi unu de indivizi ar fi rămas în Connecticut, în loc să fie nişte proprietari bogaţi ar fi fost în continuare doar nişte plugari neînsemnaţi, fără a putea intra în viaţa politică şi, departe de a deveni nişte legiuitori utili, ar fi fost nişte cetăţeni periculoşi.
Aceste consideraţii sunt prezente şi în spiritul americanilor. „Fără îndoială – scrie cancelarul Kent în al său Commentaries on American Law (vol. IV, p. 380) – că divizarea domeniilor ar produce mari rele dacă ar fi dusă până la ultimele consecinţe, când fiecare bucată de pământ n-ar mai fi suficientă pentru întreţinerea unei familii; dar aceste inconveniente n-au fost niciodată resimţite în Statele Unite şi vor mai trece multe generaţii până când se va întâmpla aşa ceva. Imensa întindere a pământului nelocuit, abundenţa teritoriilor cu care ne învecinăm şi mişcarea necontenită a migraţiei care, pornind de la ţărmul Atlanticului, se îndreaptă mereu spre interiorul ţării, sunt şi vor fi suficiente încă mult timp pentru a împiedica fărâmiţarea moştenirilor.”
Ar fi dificil de descris aviditatea cu care americanul se aruncă asupra acestei prăzi imense pe care i-o întinde norocul. Pentru a şi-o însuşi, el înfruntă fără teamă săgeata indianului şi bolile deşertului; tăcerea pădurilor nu-l uimeşte, apropierea fiarelor sălbatice nu-l înfioară; îl îmboldeşte o pasiune mai puternică decât dragostea pentru viaţă. În faţa lui se întinde un continent care parcă nu are graniţe şi s-ar putea spune că, de frică să nu-şi piardă locul, se grăbeşte împins de teama de a nu ajunge prea târziu. Am vorbit despre emigraţia din statele mai vechi; dar ce să mai spun despre cele noi? Nu sunt cincizeci de ani de când a fost întemeiat statul Ohio; majoritatea locuitorilor săi a văzut lumina zilei în altă parte; capitala nu are încă treizeci de ani de existenţă şi o imensă întindere de câmpuri pustii îi acoperă încă teritoriul, şi cu toate acestea populaţia din Ohio s-a pus în mişcare spre Vest; o mare parte dintre cei care coboară în păşunile fertile din Illinois sunt locuitori ai statului Ohio. Aceşti oameni şi-au părăsit întâi patria pentru a trăi mai bine; părăsesc a doua patrie pentru a trăi şi mai bine; mai peste tot dau de bogăţie, dar nu de fericire. La ei, dorinţa de bunăstare a devenit o patimă neliniştită şi aprigă care creşte pe măsura satisfacerii ei. La început, au rupt legăturile care îi ţineau lângă pământul natal, iar de atunci nu şi-au format altele. Pentru ei, emigraţia a fost întâi o nevoie; astăzi ea a devenit în ochii lor un fel de joc de noroc, pe care îl practică atât de dragul emoţiilor, cât şi al câştigului.
Uneori omul se deplasează atât de repede, încât deşertul reapare în urma lui. Pădurea n-a făcut decât să se înconvoaie sub picioarele lui, şi cum a trecut se ridică la loc. Parcurgând noile state din Vest se întâmplă ades să găseşti în mijlocul pădurii locuinţe abandonate; uneori, în cea mai adâncă singurătate, dai de rămăşiţele unei cabane şi, străbătând acest început de desţelenire, care depune mărturie în acelaşi timp şi despre puterea şi despre inconsecvenţa umană, rămâi uimit. Printre câmpurile părăginite, printre ruinele vechi de o zi, pădurea seculară nu conteneşte să zămislească vlăstare noi, animalele pun din nou stăpânire pe imperiul lor; parcă râzând, natura acoperă cu ramuri verzi şi cu flori vestigiile omeneşti şi se grăbeşte să facă să dispară urma lor trecătoare.
Îmi amintesc că, traversând unul din cantoanele pustii de care e plin încă statul New York, am ajuns pe malurile unui lac înconjurat de păduri, ca la începutul lumii. O mică insulă se ridica din mijlocul apelor. Pădurea care o acoperea îşi întinsese frunzişul în aşa fel încât ascundea complet malurile. Pe malul lacului nimic nu mărturisea prezenţa omului; doar la orizont se putea observa o coloană de fum care, perpendiculară de la vârfurile copacilor până la nori, părea mai curând că atârnă din cer, nu că urcă spre el.
O pirogă indiană era trasă pe plajă; am profitat de ea ca să mă duc să vizitez insula care îmi atrăsese la început atenţia şi curând am ajuns la ţărm. Întreaga insulă alcătuia una din acele splendide singurătăţi ale Lumii Noi, care aproape că îl fac pe omul civilizat să regrete viaţa primitivă. O vegetaţie viguroasă anunţa prin splendorile ei bogăţia incomparabilă a solului. Domnea acolo, ca în toate pustiurile Americii de Nord, o linişte profundă care nu era întreruptă decât de uguitul monoton al porumbeilor sau de loviturile ciocănitoarelor pe scoarţa copacilor. Nu-mi venea să cred că aici au locuit vreodată oameni, într-atât părea că natura s-a abandonat sieşi; dar ajuns în centrul insulei, mi s-a părut deodată că văd urme omeneşti. Am cercetat atunci cu atenţie toate obiectele dimprejur şi, în curând, n-am mai avut îndoieli că un european şi-a găsit un refugiu pe aici. Dar cât de modificată era lucrarea sa! Pe lemnele tăiate în grabă ca să-şi facă un adăpost crescuseră deja mlădiţe. Împrejmuirea sa devenise un gard viu şi cabana se transformase într-u tufiş. În mijlocul acestor arbuşti se mai puteau observa câteva pietre înnegrite de foc, răspândite în jurul unei grămezi de cenuşă; probabil că aici fusese căminul; coşul dărâmându-se, îl acoperise cu resturi. Un timp am admirat în tăcere forţa naturii şi slăbiciunea omului; şi când a trebuit să mă retrag din aceste locuri vrăjite, repetam încă cu tristeţe: uite, deja în ruine!
În Europa, ne-am obişnuit să considerăm că neliniştea spiritului, dorinţa nemăsurată de bogăţie, dragostea extremă faţă de independenţă sunt o primejdie socială. Dar tocmai acestea garantează republicilor americane un viitor îndelungat şi liniştit. Fără aceste pasiuni neliniştite, populaţia s-ar concentra în anume locuri şi în curând ar avea, ca la noi, nevoi dificil de satisfăcut. Fericită ţară, Lumea Nouă, unde viciile omului sunt aproape la fel de utile societăţii ca şi virtuţile!
Acestea exercită o mare influenţă asupra modului cum sunt judecate acţiunile umane în cele două emisfere. Adeseori, americanii consideră o iscusinţă lăudabilă ceea ce noi numim patimă de profit şi văd o anume laşitate a inimii în ceea ce noi considerăm a fi o temperanţă a dorinţelor.
În Franţa, simplitatea gusturilor, blândeţea moravurilor, spiritul de familie şi dragostea faţă de locul naşterii sunt considerate marile garanţii ale liniştii şi fericirii statului; dar în America nimic nu pare a fi mai dăunător societăţii decât asemenea virtuţi. Francezii din Canada, care au păstrat cu fidelitate tradiţia vechilor moravuri, găsesc de pe acum că e greu de trăit pe teritoriul lor şi acest mic popor care abia s-a născut va cădea curând pradă păcatelor vechilor naţiuni. În Canada, oamenii cei mai luminaţi, cei mai patrioţi, mai umani fac eforturi extraordinare ca să dezguste poporul de fericirea simplă, care deocamdată le e suficientă. Ei preamăresc avantajele bogăţiei, deşi printre noi ar lăuda poate farmecul onestităţii modeste, şi se străduiesc să stârnească pasiunile umane mai mult decât fac alţii în alte părţi pentru a le potoli. Să schimbi plăcerile pure şi liniştite pe care patria le oferă şi celui sărac, pe satisfacţiile sterile pe care le dă bunăstarea sub un cer străin; să fugi din căminul părintesc şi de lângă cimitirele unde îţi odihnesc strămoşii; să-i părăseşti pe cei vii şi pe cei morţi de dragul bogăţiei, nimic nu merită în ochii lor mai multe laude.
În zilele noastre, America oferă oamenilor întinderi mereu mai vaste decât capacitatea lor de a le pune în valoare.
În America nu vor fi niciodată prea mulţi oameni capabili, pentru că, în timp ce toate aptitudinile pot fi utile celui care le posedă, ele se întorc şi în folosul celui care nu le are. Noile nevoi nu sunt de temut, pentru că toate nevoile pot fi satisfăcute fără efort; nu trebuie să existe teama de a naşte prea multe pasiuni, deoarece toate pasiunile îşi găsesc un suport facil şi folositor; acolo oamenii nu pot deveni prea liberi, pentru că nu sunt aproape niciodată ispitiţi să folosească în mod rău libertatea.
În zilele noastre, republicile americane sunt preocupate de un comerţ prosper la fel ca asociaţiile de negustori alcătuite pentru exploatarea în comun a pământurilor nedesţelenite din Lumea Nouă.
Pasiunile care îi tulbură în profunzime pe americani sunt pasiunile comerciale şi nu cele politice, sau mai degrabă ei aduc în politică pasiunile din negoţ. Le place ordinea în afara căreia afacerile nu prosperă, şi apreciază în special armonia moravurilor care stă la baza bunelor case de comerţ; preferă bunul-simţ creator de mari averi geniului care adeseori le risipeşte; ideile generale înspăimântă spiritul obişnuit cu calcule pozitive şi, pentru ei, practica este deasupra teoriei.
Trebuie să mergi în America pentru a înţelege ce influenţă puternică exercită bunăstarea materială asupra acţiunilor politice şi chiar asupra opiniilor care ar trebui să se supună doar raţiunii. Mai ales printre străini se verifică acest adevăr. Majoritatea emigranţilor europeni aduce în Lumea Nouă această iubire sălbatică pentru independenţă şi schimbare, care se naşte atât de des din mijlocul mizeriilor noastre. Am întâlnit uneori în Statele Unite europeni care au fost nevoiţi să-şi părăsească ţara din cauza opiniilor politice. Toţi m-au uimit cu vorbele lor, dar unul dintre ei mai mult decât oricare. Traversam unul dintre districtele cele mai izolate din Pennsylvania, noaptea m-a surprins pe drum şi am cerut adăpost la uşa unui plantator bogat; era un francez. M-a aşezat în faţa căminului şi ne-am apucat să discutăm liber, aşa cum fac oamenii care se întâlnesc într-o pădure la două mii de leghe de locul unde au văzut lumina zilei. Ştiam că, acum patruzeci de ani, gazda mea fusese un mare partizan al egalităţii şi un înflăcărat demagog. Numele său a rămas în istorie.
Am fost deci în mod straniu surprins ascultându-l vorbind despre dreptul de proprietate aşa cum ar face-o un economist, era să zic un proprietar; vorbea despre necesara ierarhie pe care o stabileşte averea printre oameni, despre ascultarea faţă de legea stabilită, despre influenţa bunelor moravuri într-o republică şi despre sprijinul pe care ideile religioase îl conferă ordinii şi libertăţii, i s-a întâmplat chiar să citeze, ca din greşeală, în sprijinul uneia din ideile sale politice, autoritatea lui Isus Cristos.
Ascultându-l, admiram imbecilitatea raţiunii umane. Un lucru e adevărat sau fals: cum să-l descoperi în vârtejul incertitudinilor ştiinţifice şi al diverselor lecţii ale experienţei? Apare un fapt nou care mă face să am toate îndoielile. Eram sărac, iată-mă bogat; măcar dacă bunăstarea, modificându-mi purtarea, mi-ar lăsa liberă judecata! Dar nu e aşa, şi opiniile mi se schimbă odată cu averea şi, în împrejurarea fericită de care profit, descopăr într-adevăr raţiunea determinantă, care până atunci îmi lipsise.
Influenţa bunăstării se exercită mai nestăpânit asupra americanilor, decât asupra străinilor. Americanul a văzut întotdeauna cum ordinea şi prosperitatea tuturor se înlănţuiesc păstrând cadenţa; nu-şi imaginează că ele ar putea exista separat; n-are nimic de uitat şi nimic de pierdut, din educaţia lui elementară, ca atâţia europeni.
Totuşi, în Statele Unite, societatea politică se agită mereu. Dar mişcarea e lentă şi măsurată. Ea influenţează amănuntele şi nu ansamblul destinului general. Se referă mai mult la oameni decât la principii. Se doreşte mereu îmbunătăţirea dar, din cauza fricii de răsturnare, dorinţa de mai bine e însoţită de teama de mai rău.
Ce aş mai putea adăuga pentru a face în cele din urmă înţeles gândul meu? Majoritatea oamenilor din America trece prin ceea ce au trecut atâţia republicani francezi sub Imperiu şi unii liberali în zilele noastre. Ei descoperă, în cele din urmă, că societatea e bună, sau că acest lucru nu are importanţă, din moment ce lor le merge bine.


DESPRE INFLUENŢA LEGILOR ASUPRA MENŢINERII REPUBLICII DEMOCRATICE ÎN STATELE UNITE

Trei cauze principale ale menţinerii republicii democratice. – Forma federală. – Instituţiile comunale. – Puterea judecătorească.

Scopul principal al acestei cărţi a fost cel de a face cunoscute legile din Statele Unite; dacă ţelul a fost atins, cititorul a putut să-şi dea seama singur care sunt acele legi ce acţionează în favoarea menţinerii societăţii democratice şi care sunt acelea care o pun în pericol. Dacă n-am izbutit de-a lungul unei cărţi, voi reuşi cu atât mai puţin într-un singur capitol.
Nu vreau deci să refac drumul pe care l-am parcurs deja şi câteva rânduri îmi vor fi suficiente pentru a rezuma.
Trei lucruri contribuie, mai mult decât altele, la menţinerea republicii democratice în Lumea Nouă:
Primul este forma federală pe care au adoptat-o americanii şi care permite Uniunii să se bucure de puterea unei mari republici şi de securitatea uneia mici.
Consider că al doilea e alcătuit din instituţiile comunale care moderează despotismul majorităţii, dând în acelaşi timp poporului gustul libertăţii şi arta de a fi liber.
Al treilea se regăseşte în constituirea puterii judecătoreşti. Am arătat cum sunt folosite tribunalele pentru a corecta abaterile de la democraţie, şi cum, fără să poată opri elanurile majorităţii, reuşesc să le încetinească şi să le dirijeze.


DESPRE INFLUENŢA MORAVURILOR ASUPRA MENŢINERII REPUBLICII DEMOCRATICE ÎN STATELE UNITE

Am spus mai înainte că eu consider că moravurilor li se poate atribui, într-o mare măsură, menţinerea republicii democratice în Statele Unite.
Prin noţiunea de moravuri înţeleg aici semnificaţia pe care cei vechi o dădeau cuvântului mores: n-o aplic doar moravurilor propriu-zise cum ar putea fi denumite obiceiurile inimii, ci şi diferitelor noţiuni pe care le posedă oamenii, diferitelor opinii care circulă printre ei şi ansamblului de idei care alcătuiesc obişnuinţele spiritului.
Deci, înţeleg prin acest cuvânt întreaga stare morală şi intelectuală a societăţii. Scopul meu nu este cel de a zugrăvi un tablou al moravurilor americane; mă mărginesc acum să le descopăr pe acelea care favorizează menţinerea instituţiilor politice.


DESPRE RELIGIE, CONSIDERATĂ CA O INSTITUŢIE POLITICĂ. CUM SERVEŞTE EA CU AUTORITATE LA MENŢINEREA REPUBLICII DEMOCRATICE LA AMERICANI

America de Nord, locuită de oameni care profesează un creştinism democratic şi republican. – Venirea catolicilor. – De ce, în zilele noastre, catolicii alcătuiesc clasa cea mai democratică şi mai republicană.

Pe lângă fiecare religie există o opinie politică care i se alătură prin afinitate.
Lăsaţi spiritul uman să-şi urmeze chemarea şi el va găsi modalităţi prin care să uniformizeze societatea politică şi spaţiul divin; va încerca, dacă mi-e permis să afirm, să armonizeze cerul cu pământul.
Cea mai mare parte a Americii engleze a fost populată de oameni care, după ce s-au sustras autorităţii papale, nu s-au supus nici unei supremaţii religioase; au adus deci în Lumea Nouă un creştinism pe care nu l-aş putea descrie mai bine altfel, decât numindu-l democratic şi republican; astfel instituirea republicii şi a democraţiei a fost favorizată în toate sferele de activitate. De la început, principiul politic şi religia au fost în acord şi de atunci n-au încetat să fie.
Cam în urmă cu cincizeci de ani, Irlanda a început să dea Statelor Unite o populaţie catolică. Dinspre partea sa, şi catolicismul american a făcut prozeliţi; sunt astăzi în Uniune mai mult de un milion de creştini care profesează adevărurile Bisericii romane.
Aceşti catolici demonstrează o mare fidelitate în practica cultului lor şi sunt plini de ardoare şi zel în credinţă; cu toate acestea ei formează clasa cea mai republicană şi mai democratică din Statele Unite. Acest fapt surprinde la început, dar gândirea îi descoperă uşor cauzele.
Deşi pretinde ascultarea pasivă în materie de dogme, dintre toate doctrinele religioase creştinismul este cel mai favorabil libertăţii, pentru că el nu se adresează decât spiritului şi inimii celor pe care vrea să îi supună. Nicio religie n-a dispreţuit atât folosirea forţei materiale, ca religia lui Isus Cris tos. Or, acolo unde forţa materială nu este la mare cinste, tirania nu poate dura. Astfel, se vede cum despotismul n-a putut fi întemeiat printre creştini. A existat doar provizoriu şi precar. Când susţinem că o naţiune creştină este sclavă, o judecăm în comparaţie cu un popor creştin. Dacă o vom compara cu un popor păgân, ni se va părea liberă.
O afirmaţie asemănătoare se poate face despre egalitate.
Orice interpretare i s-ar da, dintre toate doctrinele religioase creştinismul este cel mai favorabil egalităţii. Doar religia lui Isus Cristos a considerat că singura măreţie a omului constă în împlinirea datoriilor sale şi că oricine poate ajunge la această măreţie, singura religie care e gata să accepte drept un fapt aproape divin sărăcia şi nefericirea.
Cred că e greşit să se considere religia catolică un inamic natural al democraţiei. Dimpotrivă, dintre diferitele doctrine creştine, catolicismul mi se pare cel mai favorabil egalizării condiţiilor. La catolici, societatea religioasă se compune doar din două elemente: preotul şi oamenii. Preotul e singurul care e situat deasupra credincioşilor; sub el toţi sunt egali.
În privinţa dogmelor, catolicismul consideră toate inteligenţele la acelaşi nivel; el constrânge pe învăţat ca şi pe ignorant la riturile aceleiaşi credinţe; pe omul de geniu la fel şi pe cel obişnuit; impune aceleaşi practici celui sărac ca şi celui bogat, obligă la aceeaşi sobrietate pe cel puternic şi pe cel slab; nu cedează în faţa nici unui muritor şi, aplicând tuturor aceeaşi măsură, contopeşte toate clasele societăţii la picioarele aceluiaşi altar, aşa cum sunt contopite în faţa lui Dumnezeu.
Dacă catolicismul îl obligă pe credincios la supunere, nu-l predispune la inegalitate. Aş spune contrarul despre protestantism care, în general, îi poartă mai puţin pe oameni către egalitate, cât spre independenţă.
Catolicismul este ca o monarhie absolută. Eliminaţi-l pe principe şi condiţiile sunt mai egale decât într-o republică.
S-a întâmplat ades ca preotul catolic să iasă din sanctuar pentru ca să apară ca o putere în societate, instalându-se în ierarhia socială; atunci a folosit uneori influenţa sa religioasă pentru a asigura durata ordinii politice din care făcea parte; atunci au putut fi văzuţi catolici – partizani ai aristocraţiei prin spirit religios.
Dar dacă preoţii sunt ţinuţi la distanţă sau se distanţează de guvernare, cum se întâmplă în Statele Unite, nu există oameni care, prin credinţa lor, să fie mai dispuşi decât catolicii să transpună în lumea politică ideea egalităţii condiţiilor.
Catolicii din Statele Unite nu sunt atraşi violent, prin natura credinţei lor, spre opiniile democratice şi republicane, dar nu sunt adversarii lor naturali şi poziţia lor socială ca şi numărul lor mic îi determină să le îmbrăţişeze.
Cei mai mulţi catolici sunt săraci şi pentru ca ei înşişi să ajungă la putere e nevoie să ajungă la putere toţi cetăţenii. Catolicii sunt în minoritate şi au nevoie ca toate drepturile să le fie respectate, pentru a avea garanţia că şi le vor exercita liberi pe ale lor. Aceste două cauze îi împing, chiar fără voie, către doctrine politice pe care le-ar fi adoptat probabil cu mai puţină înflăcărare, dacă ar fi fost bogaţi şi majoritari.
Clericii catolici din Statele Unite n-au încercat deloc să se împotrivească acestei tendinţe politice; ei se străduiesc mai curând s-o justifice. Preoţii catolici din America au împărţit sfera intelectuală în două jumătăţi: într-una au rămas dogmele revelate cărora li se supun fără discuţie; în cealaltă au plasat adevărul – politic, considerând că acesta a fost abandonat de Dumnezeu căutărilor libere ale omului. Astfel, catolicii din Statele Unite sunt în acelaşi timp supuşii cei mai fideli şi cetăţenii cei mai independenţi din lume.
Se poate deci afirma că, în Statele Unite, nu există nicio doctrină religioasă care să-şi arate ostilitatea faţă de instituţiile democratice şi republicane. Toţi clericii vorbesc la fel; opiniile sunt de acord cu legile şi, ca să spunem aşa, doar un singur curent domneşte asupra spiritului uman.
Locuiam temporar într-unul din marile oraşe ale Uniunii, când am fost invitat să asist la o reuniune politică al cărei scop era ajutorarea polonezilor, trimiţându-li-se arme şi bani.
Într-o sală mare, pregătită să-i primească, se adunaseră două până la trei mii de persoane. Curând, un preot în veşminte eclesiastice avansă pe estrada destinată oratorilor. După ce se descoperiră, oamenii îl ascultară în tăcere, stând în picioare:
„Dumnezeule atotputernic! Dumnezeu al armelor! Tu care ai susţinut inimile şi ai îndreptat braţul părinţilor noştri când aceştia susţineau dreptul sacru al independenţei lor naţionale; Tu care i-ai făcut să înfrângă odioasa opresiune şi ai dat poporului nostru binefacerile păcii şi libertăţii, O, Doamne! întoarce-ţi privirea binevoitoare către cealaltă emisferă, priveşte cu compasiune un popor eroic care luptă astăzi, ca şi noi ieri, pentru apărarea aceloraşi drepturi: Doamne, care i-ai făcut pe toţi oamenii egali, nu îngădui ca despotismul să-ţi strice lucrarea şi să menţină inegalitatea pe pământ. Dumnezeule atotputernic! Veghează la destinul polonezilor, fă-i demni să fie liberi; înţelepciunea ta să vegheze reuniunile lor, forţa ta să sălăşluiască în braţul lor; răspândeşte frica printre duşmanii lor, dezbină puterile care pun la cale prăbuşirea lor şi nu îngădui ca nedreptatea, la care întreaga lume a fost martoră acum cincizeci de ani, să se înfăptuiască astăzi. Doamne, care ţii în mâna ta puternică inima popoarelor ca şi pe cea a oamenilor, dă aliaţi cauzei sacre a dreptăţii, fă ca naţiunea franceză să se ridice în sfârşit şi, părăsind odihna în care o ţin conducătorii săi, să vină să lupte încă o dată pentru libertatea lumii!
O, Doamne! Nu-ţi întoarce de la noi chipul tău; îngăduie-ne să rămânem poporul cel mai credincios şi cel mai liber.
Dumnezeule atotputernic, împlineşte astăzi ruga noastră; salvează-i pe polonezi. Ne rugăm în numele preaiubitului tău Fiu, Domnul nostru Isus Cristos, care a murit pe cruce pentru mântuirea tuturor oamenilor. Amin.”
Toată lumea a repetat Amin cu reculegere.


INFLUENŢA INDIRECTĂ EXERCITATĂ DE CREDINŢELE RELIGIOASE ASUPRA SOCIETĂŢII POLITICE ÎN STATELE UNITE

Morala creştinismului se regăseşte în toate sectele. – Influenţa religiei asupra moralei americanilor. – Respectul legăturilor matrimoniale. – în cefei religia restrângeântre anumite limite, imaginaţia americanilor şi le atenuează pasiunea de a inova. – Opinia americanilor despre utilitatea politică a religiei. – Eforturile lor de a-i răspândi şi de a-i asigura imperiul.

Tocmai am arătat care este, în Statele Unite, acţiunea directă a religiei asupra politicii. Influenţa ei indirectă mi se pare mult mai puternică, chiar când nu vorbeşte despre libertate, învăţându-i şi atunci pe americani arta de a fi liberi.
În Statele Unite există o mulţime imensă de secte. Toate se deosebesc în cultul dedicat Creatorului, dar toate sunt de acord asupra datoriilor pe care le au oamenii unii faţă de alţii. Fiecare sectă îl adoră pe Dumnezeu în felul său, dar toate sectele predică aceeaşi morală în numele lui Dumnezeu. Dacă omului, ca individ, îi este foarte folositor ca religia să fie adevărată, nu acelaşi lucru e adevărat pentru societate. Societatea nu are a se teme sau a spera ceva de la viaţa viitoare; şi important nu este ca toţi cetăţenii să profeseze o religie adevărată, ci ca ei să profeseze o religie. De altfel, toate sectele din Statele Unite se regăsesc în marea unitate creştină, şi morala creştină este pretutindeni aceeaşi.
Este permis să credem că un anumit număr de americani se conformează cultului dedicat lui Dumnezeu mai mult din obişnuinţă decât din convingere. De altfel, în Statele Unite, suveranul este religios şi în consecinţă ipocrizia trebuie să fie generală; totuşi, America este încă acel loc din lume în care religia creştină şi-a conservat cele mai multe din adevăratele-i puteri asupra sufletelor; şi nimic nu demonstrează mai bine cât este de folositoare şi firească pentru om, deoarece ţara în care influenţa ei este cea mai puternică în zilele noastre, este în acelaşi timp cea mai luminată şi cea mai liberă.
Am spus că preoţii americani se pronunţă în general în favoarea libertăţii civile, chiar şi aceia care nu admit libertatea religioasă; şi totuşi, ei nu susţin niciun sistem politic anume. Au grijă să se menţină în afara treburilor publice şi nu se amestecă în combinaţiile dintre partide. Nu se poate deci spune că, în Statele Unite, religia exercită vreo influenţă asupra legilor sau asupra nuanţelor opiniilor politice, dar ea dirijează moravurile şi, orânduind familia, contribuie la ordinea în stat.
Nu mă îndoiesc nicio clipă că marea rigoare a moravurilor care poate fi observată în Statele Unite nu îşi are originea primă în credinţă. Religia este adeseori neputincioasă să tempereze omul în mijlocul tentaţiilor fără număr, oferite de soartă. Ea nu poate modera dorinţa fierbinte de îmbogăţire pe care totul o stimulează, dar stăpâneşte sufletul femeii şi femeia determină moravurile. Fără îndoială, din toată lumea, America este ţara în care legăturile matrimoniale sunt cele mai respectate şi unde a fost elaborată concepţia cea mai înaltă şi cea mai corectă despre fericirea conjugală.
În Europa, aproape toate dezordinile din societate se nasc în căminul familial şi nu departe de patul conjugal. Aici, bărbaţii dispreţuiesc legăturile naturale şi plăcerile permise, cultivând gustul pentru dezordine, pentru neliniştile inimii şi instabilitatea dorinţelor. Agitat de patimile tumultuoase care i-au tulburat ades propria locuinţă, europeanul se supune cu greu puterii legislative a statului. Când părăseşte agitaţia lumii politice, americanul se întoarce în sânul familiei unde reîntâlneşte imaginea ordinii şi a păcii. Aici, toate plăcerile sunt simple şi naturale, bucuriile nevinovate şi liniştite; şi deoarece dobândeşte fericirea prin armonia vieţii, el se obişnuieşte fără efort să-şi armonizeze atât opiniile, cât şi gusturile.
În timp ce europeanul încearcă să scape de necazurile domestice tulburând societatea, americanul extrage din căminul său dragostea pentru ordine pe care o extinde asupra treburilor statului.
În Statele Unite, religia nu orânduieşte doar moravurile, ci îşi întinde puterea şi asupra inteligenţelor.
Printre anglo-americani unii practică dogmele creştine pentru că cred în ele, alţii deoarece se tem să pară că nu cred. Creştinismul domneşte fără obstacole, aşa cum recunosc toţi; rezultatul este, aşa cum am mai spus şi în altă parte, că totul devine cert şi decis în lumea morală, cu toate că lumea politică pare abandonată dezbaterilor şi încercărilor omeneşti. Astfel, spiritul uman nu vede niciodată în faţa sa o întindere nemărginită, oricare ar fi îndrăzneala sa; el simte din când în când nevoia de a se opri în faţa unor stăvili de netrecut. Înainte de a inova, el este obligat să accepte câteva date elementare şi să-şi supună cele mai cutezătoare concepţii unor forme care îl întârzie şi care îl împiedică.
Imaginaţia americanilor, în cele mai mari abateri ale sale, are un pas circumspect şi nesigur; ri\ersul e şovăitor şi realizările incomplete. Reţinerea se regăseşte în societatea politică şi favorizează în mod deosebit liniştea poporului, precum şi durata instituţiilor pe care şi le-a creat. Natura şi împrejurările au făcut din locuitorul Statelor Unite un om îndrăzneţ; e uşor de apreciat, când observi în ce fel îşi urmăreşte norocul. Dacă spiritul americanilor ar fi liber de orice piedici, s-ar putea întâlni printre ei cei mai îndrăzneţi inovatori şi cei mai implacabili logicieni din lume. Dar revoluţionarii din America sunt obligaţi să profeseze cu ostentaţie respectul pentru morala şi echitatea creştină, ceea ce nu le permite să încalce legea cu uşurinţă când aceasta îi împiedică în planurile lor; şi chiar dacă s-ar putea ridica deasupra propriilor scrupule, de cele ale partizanilor lor. Până în prezent n-am întâlnit pe nimeni în Statele Unite care să îndrăznească să afirme maxima că totul este permis în numele societăţii. Maximă nelegiuită, care pare a fi născocită într-un secol de libertate pentru a legitima toate tiraniile viitoare.
Astfel, în timp ce legea permite poporului american să facă totul, religia îl împiedică să conceapă totul şi îi interzice să îndrăznească orice.
Religia, care la americani nu se amestecă niciodată în mod direct în guvernarea societăţii, trebuie să fie considerată prima dintre instituţiile politice, deoarece, dacă nu ea le dă gustul libertăţii, le uşurează în mod deosebit folosirea ei.
Înşişi locuitorii Statelor Unite consideră din acest punct de vedere credinţele religioase. Nu ştiu dacă toţi americanii cred în religia lor, căci cine poate citi în adâncul inimii? dar sunt sigur că o consideră necesară pentru menţinerea instituţiilor republicane. Această opinie nu aparţine doar unei clase de cetăţeni, sau unui partid, ci întregii naţiuni; ea poate fi regăsită peste tot.
În Statele Unite, dacă un om politic atacă o sectă, faptul nu devine un motiv pentru ca partizanii acestei secte să nu-l susţină; dar dacă el atacă toate sectele la un loc, toţi îl părăsesc şi rămâne singur.
Pe când eram în America, un martor s-a prezentat la Curtea cu juri din comitatul Chester (Statul New York) declarând că el nu crede în existenţa lui Dumnezeu şi în nemurirea sufletului. Preşedintele a refuzat să-i primească jurământul, având în vedere, a spus el, că martorul a anulat de la bun început întreaga încredere care se putea acorda vorbelor lui. Ziarele au relatat faptele fără comentarii.
Americanii identifică atât de complet în spiritul lor creştinismul şi libertatea, încât este aproape imposibil să-i faci să le conceapă separat; iar la ei nu este vorba despre una din acele credinţe sterile moştenite din trecut şi care pare mai curând că veghează, decât că trăieşte în străfundul sufletului.
I-am văzut pe americani asociindu-se pentru a trimite preoţi în noile state din vest cu scopul de a întemeia acolo şcoli şi biserici; se tem ca religia să nu se piardă în hăţişul pădurilor şi ca poporul care se ridică să nu fie mai puţin liber decât poporul din care se trage. Am întâlnit locuitori bogaţi din Noua Anglie care îşi părăseau locul naşterii pentru a pune bazele creştinismului şi ale libertăţii pe malurile râului Missouri şi în preriile din Illinois. Astfel, în Statele Unite, zelul religios se încălzeşte fără încetare la flăcările patriotismului. Aţi putea crede că aceşti bărbaţi acţionează gândindu-se doar la viaţa viitoare, dar vă înşelaţi: eternitatea este numai una din grijile lor. Dacă veţi pune întrebări acestor misionari ai civilizaţiei creştine, veţi fi surprinşi să-i auziţi vorbind atât de des despre bunurile acestei lumi şi să descoperiţi politica acolo unde credeţi că există doar religia. „Toate republicile americane sunt solidare unele cu altele, vi se va spune; dacă republicile din Vest ar cădea în anarhie sau ar suporta jugul despotismului, instituţiile republicane care înfloresc pe malul oceanului Atlantic ar fi în mare pericol; avem deci tot interesul ca noile state să fie religioase, pentru ca să ne permită să rămânem liberi.”
Acestea sunt opiniile americanilor; dar eroarea lor este evidentă; deoarece, în fiecare zi, mi se dovedeşte foarte doct că totul este bun în America, cu excepţia – tocmai – a acestui spirit religios pe care eu îl admir; şi aflu că libertăţii şi fericirii speţei umane de pe celălalt mal al oceanului nu-i lipseşte decât să creadă, împreună cu Spinoza, în veşnicia lumii, şi să susţină împreună cu Cabanis, că gândirea se naşte din creier. Într-adevăr, n-am nimic de obiectat la asta, decât că cei care vorbesc aşa n-au fost în America şi n-au văzut popoare religioase şi libere. Îi aştept la întoarcere.
Există oameni în Franţa care consideră că instituţiile republicane sunt instrumentul vremelnic al măreţiei lor. Măsoară din ochi spaţiul imens care separă viciile şi mizeriile lor de putere şi de bogăţie şi ar dori să se îngrămădească ruine în această prăpastie ca să încerce să o umple. Ei sunt pentru libertate ceea ce erau mercenarii din Evul Mediu pentru regi: duceau războiul pe cont propriu deşi purtau culorile lui; republica va dăinui atât încât să-i lecuiască de josnicia lor prezentă. Nu pentru ei vorbesc; sunt alţii care văd în republică o stare permanentă şi liniştită, un scop necesar spre care ideile şi moravurile antrenează în fiecare zi societăţile moderne şi care ar dori sincer să-i pregătească pe oameni pentru libertate. Când aceştia atacă credinţele religioase, ei ascultă de pasiuni şi nu de interesele lor. Despotismul se poate lipsi de credinţă, dar nu libertatea. Religia este mult mai necesară în republica pe care o propun decât în monarhia pe care o atacă, în republicile democratice decât în toate celelalte. Cum ar putea societatea să nu piară decât în momentul în care legăturile politice slăbesc, cele morale nu se întăresc? şi ce poate face un popor stăpân pe sine, dacă nu e supus Domnului?


DESPRE PRINCIPALELE CAUZE CARE FAC CA RELIGIA SĂ FIE PUTERNICĂ ÎN AMERICA

Grija pe care au avut-o americanii de a separa Biserica de Stat. – Legile, opinia publică, chiar eforturile preoţilor înşişi au contribuit la acest rezultat. – Acestei cauze trebuie să-i atribuim puterea exercitată în Statele Unite de religie asupra sufletelor. – De ce. – Care este, în zilele noastre, starea naturală a oamenilor în ceea ce priveşte religia. – Care este cauza particulară şi accidentală care se opune, în unele ţări, oamenilor care se conformează acestei stări.

Filosofii din secolul al XVIII-lea explicau foarte simplu slăbirea treptată a credinţelor. Zelul religios, spuneau ei, trebuie să se stingă pe măsură ce libertatea şi învăţătura se răspândesc. Este regretabil că faptele nu verifică această teorie.
Lipsa de credinţă a cutărei populaţii europene nu este egală decât cu îndobitocirea şi ignoranţa, în timp ce, în America, unul din popoarele cele mai libere şi cele mai luminate din lume împlineşte cu ardoare toate obligaţiile exterioare ale religiei.
Când am sosit în Statele Unite, aspectul religios al ţării mi-a frapat cel mai tare privirile. Pe măsură ce-mi prelungeam şederea observam marile consecinţe politice care decurgeau din aceste noi fapte.
La noi, am văzut că spiritul religios şi spiritul libertăţii au întotdeauna sensuri contrarii. Aici le-am găsit intim legate unul de altul, domneau împreună pe acelaşi pământ.
În fiecare zi creştea în mine dorinţa de a cunoaşte cauza acestui fenomen.
Pentru a o afla, am discutat cu fidelii tuturor comunităţilor religioase; am căutat mai ales societatea preoţilor, păstrători ai diferitelor credinţe, având un interes personal în perpetuarea lor. Religia profesată de mine mă apropia în mod deosebit de clerul catolic şi nu am întârziat să stabilesc un soi de intimitate cu mulţi dintre membrii săi. Fiecăruia i-am exprimat mirarea mea şi i-am expus dubiile mele; am descoperit că toţi aceşti oameni nu se deosebesc decât prin amănunte; toţi atribuiau, în principal, stăpânirea calmă exercitată de religie în ţara lor separării dintre Stat şi Biserică. Nu mă tem să afirm că în timpul călătoriei mele în America n-am întâlnit un singur om, preot sau laic, care să nu fie de acord asupra acestui punct.
Am examinat atunci mai atent decât până acum poziţia preoţilor americani în societatea politică. Am observat cu mirare, că ei nu îndeplinesc nicio funcţiune publică. N-am văzut niciunul în administraţie şi am descoperit că nici măcar nu erau reprezentaţi în adunări.
În multe state, legea le-a interzis cariera politică, în toate celelalte – opinia.
Când în cele din urmă am ajuns să cercetez care era starea de spirit a clerului însuşi, am observat că majoritatea membrilor săi păreau că se îndepărtează de bunăvoie de putere şi, dintr-un fel de orgoliu profesional, rămâneau străini de ea.
I-am auzit pedepsind cu anatema ambiţia şi reaua-credinţă, oricare ar fi fost opiniile politice cu care ele ar fi avut prudenţa să se justifice. Dar ascultându-i, am aflat că oamenii nu pot fi condamnaţi în ochii lui Dumnezeu din cauza acestor opinii, când sunt sincere, şi că cea mai mare greşeală în materie de guvernare este să te înşeli asupra modului în care trebuie să-ţi clădeşti adăpostul, sau să-ţi lucrezi brazda.
I-am văzut desprinzându-se cu grijă de toate partidele şi evitând orice contact cu patima interesului personal.
Aceste fapte au sfârşit prin a-mi dovedi că mi se spusese adevărul. Atunci am vrut să cercetez care este cauza acestor fapte: m-am întrebat cum de s-a putut întâmpla ca, diminuând forţa aparentă a religiei, să i se sporească puterea reală şi am considerat că nu e imposibil de aflat.
Niciodată scurtul răgaz de şaizeci de ani nu va putea condensa întreaga imaginaţie a omului; bucuriile incomplete ale acestei lumi nu vor fi niciodată suficiente inimii lui. Singur între toate fiinţele, omul îşi etalează în acelaşi timp dezastrul natural faţă de existenţă şi o imensă dorinţă de a exista; el dispreţuieşte viaţa şi se teme de neant. Aceste instincte diferite îi împing necontenit sufletul spre contemplarea unei alte lumi şi religia îl duce într-acolo. Religia nu este, deci, decât o formă particulară a speranţei, şi ea este la fel de firească pentru inima omului ca speranţa însăşi. Doar printr-un fel de aberaţie a inteligenţei şi printr-o violenţă morală îndreptată împotriva propriei naturi, oamenii se îndepărtează de credinţele lor religioase; o înclinaţie de neînfrânt îi aduce înapoi. Lipsa de credinţă este un accident; doar credinţa este starea permanentă a umanităţii.
Examinând religiile dintr-un punct de vedere pur omenesc, se poate spune că toate iau chiar de la om elementul de forţă care nu le va lipsi niciodată; deoarece acesta ţine de unul din principiile constitutive ale naturii umane.
Ştiu că există vremuri când religia poate adăuga acestei influenţe, care îi este proprie, forţa artificială a legii şi sprijinul puterii materiale care conduce societatea. S-au văzut religii intim legate de stăpânirea pământească, dominând în acelaşi timp sufletul prin teroare şi prin credinţă; dar când o religie încheie o asemenea alianţă, nu mă tem să o afirm, acţionează la fel ca un om: ea sacrifică viitorul pentru prezent şi obţinând o putere care nu i se cuvine, îşi riscă puterea legitimă.
Când o religie încearcă să-şi întemeieze puterea doar pe dorinţa nemuririi care tulbură în egală măsură sufletul tuturor oamenilor, ea poate aspira la universalitate; dar când o religie se aliază cu o stăpânire, ea trebuie să adopte precepte care nu sunt aplicabile decât anumitor popoare. Astfel, prin alianţa cu puterea politică, religia îşi sporeşte puterea asupra unora şi pierde speranţa de a domni peste toţi.
Cât timp religia nu se sprijină decât pe sentimente comune care alină toate nenorocirile, ea poate atrage către sine sufletul speciei umane. Amestecată în patimile amare ale acestei lumi, este nevoită uneori să îi apere pe aliaţii pe care i-a dobândit din interes şi nu din dragoste; şi e constrânsă să-i respingă în chip de adversari pe oamenii care ades ţin încă la ea, luptând împotriva celor cu care s-a unit. Religia nu poate deci să împartă cu guvernanţii puterea materială fără să-şi asume o parte din ura provocată de ei.
Puterile politice care par cel mai bine stabilizate n-au ca garanţie a duratei lor decât opiniile unei generaţii, interesele unui secol, adeseori răgazul unei vieţi omeneşti. O lege poate modifica o stare socială care pare veşnică şi bine întemeiată, şi odată cu ea se schimbă totul.
Puterile societăţii sunt mai mult sau mai puţin trecătoare, la fel ca trecerea noastră pe pământ; ele se succed cu rapiditate, ca diversele griji ale vieţii; şi nu s-a văzut niciodată o guvernare care să se sprijine pe o predispoziţie invariabilă a sufletului omenesc, sau să se întemeieze pe un interes veşnic.
Atâta timp cât o religie îşi găseşte forţa în sentimente, instincte, pasiuni care se reproduc în acelaşi fel în toate epocile istorice, ea sfidează erodarea produsă de timp, sau măcar nu va putea fi distrusă de altă religie. Puterile politice nu pot face nimic împotriva ei. Dar când religia vrea să se sprijine pe interesele acestei lumi, devine aproape la fel de fragilă ca toate puterile pământeşti. Doar ea poate nădăjdui la nemurire; legată de puterile efemere, religia urmează destinul lor şi se prăbuşeşte odată cu patimile trecătoare care le susţin.
Când se aliază cu diversele puteri politice, religia nu face decât să încheie o alianţă oneroasă. Ea nu are nevoie de ajutorul lor pentru a exista şi, punându-se în slujba lor, poate să dispară.
Primejdia pe care am semnalat-o e prezentă în toate timpurile, dar nu este întotdeauna atât de vizibilă.
Există secole în care guvernanţii par nemuritori şi altele în care s-ar spune că existenţa societăţii e mai fragilă decât cea a omului.
Unele constituţii îi menţin pe cetăţeni într-un somn letargic iar altele îl abandonează unor agitaţii febrile.
Când stăpânirea pare puternică şi legile stabile, oamenii nu sesizează primejdia prin care poate trece religia unindu-se cu puterea.
Când stăpânirea pare slăbită şi legile schimbătoare, primejdia e evidentă pentru toţi, dar atunci a trecut momentul în care ea putea fi evitată. Trebuie învăţat cum să-l sesizezi din timp.
Pe măsură ce naţiunea dobândeşte o stare socială democratică şi se observă cum societăţile înclină spre republică, unirea religiei cu autoritatea devine din ce în ce mai periculoasă; deoarece vin timpuri când puterea va trece dintr-o mână în alta, când teoriile politice se vor succeda, când oamenii, legile, înseşi constituţiile vor dispărea sau se vor modifica în fiecare zi, şi nu pentru o vreme, ci fără încetare. Agitaţia şi instabilitatea ţin de natura republicilor democratice, tot aşa cum imobilitatea şi somnul sunt legea monarhiilor absolute.
Dacă americanii care îl schimbă pe şeful statului la fiecare patru ani, care o dată la doi ani îşi aleg legiuitorii şi îi înlocuiesc pe administratorii provinciali în fiecare an; dacă americanii care au lăsat lumea politică în seama eforturilor inovatoare n-ar fi plasat religia într-un Iog din afara ei, cum s-ar fi putut menţine în fluxul şi refluxul opiniilor omeneşti? în mijlocul luptei dintre partide, unde ar fi fost respectul care i se cuvine? Ce s-ar întâmpla cu veşnicia ei, dacă totul ar pieri în jurul său?
Preoţii americani au sesizat acest adevăr înaintea altora şi îşi adaptează comportarea în funcţie de el. Au observat că trebuie renunţat la influenţa religioasă dacă voiau să dobândească puterea politică şi au preferat să piardă sprijinul puterii, decât să-i împărtăşească vicisitudinile.
Probabil că în America, religia este mai puţin puternică decât a fost uneori la unele popoare, dar influenţa ei e mai constantă. Ea s-a limitat la propriile ei forţe, pe care nimeni nu i le poate răpi; ea nu acţionează decât într-un singur cerc, dar îl acoperă în întregime şi îl domină fără eforturi.
Aud voci în Europa care se ridică din toate părţile; este deplânsă absenţa credinţelor şi se pune întrebarea care este mijlocul de a reda religiei ceva din fosta ei putere.
Cred că întâi trebuie să definim cu atenţie care ar trebui să fie în zilele noastre starea naturală a oamenilor în materie de religie. Ştiind la ce putem spera şi de ce trebuie să ne temem, ne vom da seama limpede spre ce scop se îndreaptă eforturile noastre.
Două mari primejdii ameninţă existenţa religiilor: schismele şi indiferenţa.
În secolele de fervoare, se întâmplă uneori ca oamenii să-şi abandoneze religia, dar ei nu se eliberează de acest jug decât pentru a se supune altuia. Credinţa îşi schimbă obiectul, dar nu piere. Vechea religie aţâţă în toate inimile iubiri pătimaşe sau o ură implacabilă; unii o părăsesc mânioşi, iar alţii i se alătură cu mai multă ardoare: credinţele diferă, necredinţa este necunoscută.
Nu-i acelaşi lucru dacă o credinţă religioasă este minată pe ascuns de doctrine pe care le-aş numi negative, deoarece afirmând falsitatea unei religii, ele nu instituie adevărul alteia.
Atunci spiritul omenesc devine locul unde se înfăptuiesc revoluţii prodigioase, fără ca oamenii să aibă aerul că le favorizează prin pasiunile lor, şi – ca să zicem aşa – fără ca măcar să-şi dea seama. Se observă cum oamenii pierd, parcă le-ar uita, speranţele cele mai îndrăgite. Luaţi de un curent insesizabil împotriva căruia nu au curajul să lupte şi căruia i se supun cu regret, părăsesc credinţa de care sunt legaţi pentru a o lua pe calea îndoielii care îi duce la disperare.
În secolele pe care le-am descris, credinţele sunt abandonate mai mult din indiferenţă, decât din ură; ele nu sunt respinse, ci dispar pur şi simplu. Încetând să mai considere religia ca adevărată, necredinciosul continuă s-o considere folositoare. Examinând credinţele religioase sub aspectul lor uman, recunoaşte autoritatea lor asupra moravurilor, influenţa lor asupra legilor. Înţelege cum religia îi poate face pe oameni să se comporte paşnic şi să fie pregătiţi pentru moarte. Deci, regretă credinţa după ce a pierdut-o şi, lipsit de o binefacere căreia îi cunoaşte preţul, se teme să nu le fie luată şi celor care o mai posedă încă.
În ceea ce îl priveşte, cel care continuă să creadă nu se teme să-şi expună credinţa tuturor privirilor. Îi consideră pe cei care nu-i împărtăşesc speranţele mai curând nişte nenorociţi, decât ca pe nişte adversari; ştie că le poate câştiga stima, fără a le urma exemplul; nu se războieşte cu nimeni; şi deoarece nu consideră societatea în care trăieşte o arenă unde religia trebuie să lupte neîncetat împotriva a mii de duşmani înverşunaţi, îşi iubeşte contemporanii, condamnând slăbiciunile lor şi fiind mâhnit din cauza greşelilor lor.
Când cei care nu cred îşi ascund lipsa de credinţă, iar cei care cred îşi afişează credinţa, se formează o opinie publică favorabilă religiei; ea este iubită, susţinută, onorată şi trebuie să te scobori în adâncul sufletelor pentru a descoperi dacă a fost ofensată.
Mulţimea oamenilor, care n-a fost părăsită niciodată de sentimentul religios, nu are nimic în cale care să o îndepărteze de credinţele instituite.
Speranţa vieţii de apoi o conduce fără eforturi la picioarele altarului şi sufletul cedează consolărilor şi preceptelor credinţei.
De ce această imagine nu este aplicabilă şi la noi?
Observ printre noi oameni care au încetat să creadă în creştinism fără să se ataşeze altei religii.
Observ că alţii au îndoieli şi se prefac că nu mai cred.
Mai încolo, întâlnesc creştini care mai cred încă, dar se sfiesc să o spună.
Printre aceşti prieteni lipsiţi de entuziasm şi printre aceşti înverşunaţi adversari, descopăr în cele din urmă un mic număr de fideli, gata să înfrunte orice obstacol şi să dispreţuiască toate primejdiile de dragul credinţei. Aceştia sunt violenţi faţă de slăbiciunile umane pentru a se ridica deasupra opiniilor comune. În vâltoarea acestui efort, nu mai ştiu unde să se oprească. Deoarece au văzut că, în patria lor, omul şi-a folosit în primul rând independenţa pentru a ataca religia, se tem de contemporanii lor şi se îndepărtează înspăimântaţi de libertatea pe care aceştia şi-o doresc. Şi deoarece lipsa de credinţă li se pare o inovaţie, învăluiesc în aceeaşi ură orice noutate. Sunt deci în război cu secolul şi cu ţara lor şi în oricare dintre opiniile susţinute văd un duşman de moarte al credinţei.
Nu aceasta trebuie să fie în zilele noastre starea naturală a oamenilor în privinţa religiei.
Există deci printre noi o cauză întâmplătoare şi particulară care împiedică spiritul uman să-şi urmeze chemarea şi-l împinge dincolo de limitele la care ar fi trebuit în mod natural să se oprească.
Sunt profund convins că legătura intimă dintre politică şi religie este această cauză particulară şi întâmplătoare.
Necredincioşii europeni îi urmăresc pe creştini ca pe nişte inamici politici mai curând decât ca pe nişte adversari religioşi; ei urăsc credinţa considerând-o mai curând o opinie partizană decât o convingere greşită şi nu-l resping pe preot în calitate de reprezentant al lui Dumnezeu, ci ca pe un prieten al puterii.
În Europa, creştinismul a acceptat să fie intim legat de puterea pământească. Astăzi, când aceste puteri cad, el pare îngropat sub ruinele lor. Este ceva viu care a fost înlănţuit de ceva mort: tăiaţi legăturile, şi el se va ridica.
Nu ştiu ce ar trebui făcut pentru a reda creştinismului european energia tinereţii. Doar Dumnezeu ar putea; dar depinde de oameni să lase credinţa să folosească toate forţele pe care le mai păstrează încă.


ÎN CE FEL LUMINILE, OBICEIURILE ŞI EXPERIENŢA PRACTICĂ A AMERICANILOR CONTRIBUIE LA SUCCESUL INSTITUŢIILOR AMERICANE

Ce se înţelege la poporul american prin lumini. – În Statele Unite, spiritul uman a primit o cultură mai puţin profundă decât în Europa. – Dar nimeni n-a rămas ignorant. – De ce. – Rapiditatea cu care circulă gândirea în statele aproape pustii din Vest. – În ce fel experienţa practică foloseşte mai mult americanilor decât cunoştinţele teoretice.

În nenumărate locuri din această lucrare l-am făcut pe cititor să observe care a fost influenţa exercitată de luminile şi de obiceiurile americanilor asupra menţinerii instituţiilor lor politice. Mi-au mai rămas acum puţine lucruri de spus.
Până acum, America a avut puţini scriitori remarcabili, n-are mari istorici şi nu înregistrează vreun poet. Cetăţenii privesc cu oarecare ostilitate literatura propriu-zisă; şi există oraşe europene de mâna a treia unde se publică într-un an mai multe opere literare decât în toate cele douăzeci şi patru de state ale Uniunii la un loc.
Spiritul american se distanţează de ideile generale; nu îşi propune idei teoretice. Nici politica, nici industria nu le favorizează. În Statele Unite se produc neîncetat legi noi; dar nu s-au găsit mari scriitori care să studieze principiile generale ale legilor.
Americanii au jurisconsulţi şi comentatori, publiciştii le lipsesc; iar în politică, ei dau lumii mai curând exemple decât lecţii.
La fel se întâmplă cu ştiinţele mecanice.
În America, sunt aplicate cu perspicacitate invenţiile europene şi, după ce au fost perfecţionate, sunt adaptate cât se poate de bine la nevoile ţării. Acolo, oamenii sunt industriaşi, dar nu practică ştiinţa industriei. Sunt mulţi muncitori buni şi puţini inventatori. Fulton şi-a plimbat mult timp geniul printre popoare străine până şi l-a putut dedica ţării sale. Nu poate fi găsit în America niciunul din acele focare intelectuale din care ţâşneşte în acelaşi timp flacăra şi lumina. Poate că ar trebui binecuvântat cerul. America influenţează cu o putere imensă destinele lumii; şi probabil că nu-i lipsesc decât marii scriitori pentru a răsturna într-o clipă vechile societăţi europene.
Cel care ar dori să se pronunţe în legătură cu nivelul cunoştinţelor anglo-americanilor va trebui să examineze acelaşi obiect sub două aspecte diferite. Dacă nu acordă atenţie decât savanţilor, va fi mirat să vadă cât de puţini sunt; şi dacă îi va număra pe ignoranţi, i se va părea că poporul american e cel mai luminat de pe pământ.
Întreaga populaţie e plasată între aceste două extreme; am mai spus-o şi în altă parte.
în Statele Unite se întâlnesc mai puţini mari proprietari şi infinit mai mulţi proprietari decât oriunde aiurea; mai puţină bogăţie şi mai multă îndestulare. Inteligenţele au fost supuse aceloraşi legi. Geniul ştiinţific şi literar este la fel de rar, pe cât sunt de răspândite aptitudinile şi, deşi nu pot fi găsiţi mari scriitori, toţi ştiu să scrie. Ceea ce ar fi putut fi averea câtorva spirite pure pare a fi egal împărţit între toţi.
în Noua-Anglie fiecare cetăţean a căpătat noţiunile elementare ale cunoştinţelor umane; mai mult, i s-a spus care sunt doctrinele şi dovezile religiei sale; îi este cunoscută istoria patriei sale şi principalele caracteristici ale constituţiei care o guvernează. În Connecticut şi Massachusetts, foarte rar găseşti un om care să nu cunoască măcar pe jumătate toate aceste lucruri, şi cel care le ignoră total e un fenomen.
Când compar republicile greceşti şi romane cu aceste republici americane, bibliotecile cu manuscrise şi norodul grosolan din primele cu miile de ziare care circulă în celelalte şi cu poporul luminat care le locuieşte; când mă gândesc apoi la toate eforturile care se fac pentru a le judeca pe unele cu ajutorul celorlalte şi a prevedea prin ceea ce s-a întâmplat acum două mii de ani ce se va întâmpla în zilele noastre, îmi vine să-mi pun pe foc toate cărţile pentru a nu aplica decât idei noi unei stări sociale atât de noi.
Pe de altă parte, nu trebuie extins de-a valma, la dimensiunile întregii Uniuni, ceea ce se poate afirma despre Noua Anglie. Cu cât se avansează la Vest sau la Sud, poporul nu mai e la fel de instruit. În statele care se învecinează cu Golful Mexic se găsesc, ca şi la noi, un anume număr de indivizi străini de orice cunoştinţe omeneşti; dar se va căuta zadarnic în Statele Unite măcar un canton scufundat în ignoranţă. Motivul e simplu: popoarele Europei au ieşit din întuneric şi barbarie pentru a păşi spre civilizaţie şi lumină. Progresul lor nu a fost egal; unii au alergat pe această cărare, alţii au păşit doar; mulţi s-au oprit şi dorm încă pe drum. În Statele Unite nu a fost aşa.
Anglo-americanii au venit pe de-a-ntregul civilizaţi pe pământul pe care îl ocupă urmaşii lor; n-au avut nimic de învăţat, a fost suficient să nu uite. Or, tocmai fiii acestor americani transportă în fiecare an în deşert, odată cu locuinţa lor, cunoştinţele deja dobândite şi stima pentru ştiinţă. Educaţia i-a făcut să simtă utilitatea cunoştinţelor şi i-a pus în situaţia de a le transmite descendenţilor lor. În Statele Unite societatea n-are copilărie; se naşte la vârsta maturităţii.
Americanii nu întrebuinţează defel cuvântul ţăran; nu folosesc cuvântul pentru că n-au noţiunea; ignoranţa din vechime, simplicitatea câmpului, rusticitatea satului nu s-au păstrat la ei şi nu le cunosc nici virtuţile, nici viciile, nici obiceiurile grosolane, nici graţia naivă a unei societăţi care se naşte.
La marginea cea mai îndepărtată a statelor confederate, la graniţa dintre societate şi deşert se găseşte o populaţie de aventurieri îndrăzneţi care, ca să scape de sărăcia de sub acoperişul părintesc, nu s-a temut să se înfunde în singurătăţile Americii ca să-şi găsească o nouă patrie. De-abia ajuns pe locul care trebuie să-i slujească drept adăpost, pionierul taie în grabă câţiva copaci şi îşi ridică o cabană sub frunziş. Nimic nu arată mai mizerabil decât aceste locuinţe izolate. Dacă un călător se apropie de ele seara, observă lucind de departe printre scândurile pereţilor flacăra din cămin; iar noaptea, dacă suflă vântul, se aude cum acoperişul de frunze foşneşte zgomotos printre arborii din pădure. Cum să nu crezi că această biată colibă slujeşte drept adăpost grosolăniei şi ignoranţei? Şi totuşi nu trebuie stabilit niciun raport între pionier şi locul care îi slujeşte drept adăpost. Totul este primitiv şi sălbatic în jurul lui, dar el, ca să spunem aşa, este rezultatul a optsprezece secole de muncă şi experienţă. El e îmbrăcat ca la oraş şi vorbeşte limba de acolo; cunoaşte trecutul, e curios în legătură cu viitorul şi are opinii despre prezent; e un om foarte civilizat, care pentru un timp se mulţumeşte să trăiască în mijlocul pădurii, pătrunzând în deşertul Lumii Noi cu Biblia, toporul şi ziarele.
E greu să-ţi închipui cu ce viteză incredibilă circulă gândirea în mijlocul acestor pustiuri.
Nu cred că există o asemenea mişcare intelectuală în cele mai luminate şi cele mai populate cantoane ale Franţei.
Nu se poate pune la îndoială faptul că instrucţia de care beneficiază poporul contribuie la menţinerea republicii democratice în Statele Unite. Cred că aşa va fi în toate locurile în care nu se va separa învăţătura care luminează spiritul de educaţia care influenţează moravurile.
Şi totuşi, nu exagerez acest avantaj şi sunt departe de a crede, laolaltă cu atâţia oameni din Europa, că e suficient să-i înveţi pe oameni să scrie şi să citească pentru a-i transforma în cetăţeni.
Adevăratele lumini se nasc îndeosebi din experienţă şi dacă americanii n-ar fi fost obişnuiţi, încetul cu încetul, să se autoguverneze, cunoştinţele literare pe care le posedă nu le-ar fi fost de mare ajutor în reuşita lor.
Am trăit mult printre oamenii din Statele Unite şi nu pot să spun cât de mult le admir experienţa şi bunul-simţ.
Nu-l puneţi pe american să vorbească despre Europa; va dovedi, în general, o mare suficienţă şi o trufie destul de stupidă. Se va mulţumi cu acele idei generale şi imprecise care, în toate ţările, îi servesc atât de bine pe ignoranţi. Dar întrebaţi-l despre ţara lui şi veţi vedea cum se risipeşte dintr-odată norul care îi învăluie inteligenţa: limbajul va deveni limpede, clar şi precis, ca şi gândirea sa. Vă va spune care sunt drepturile lui şi care sunt mijloacele folosite pentru a şi le exersa; va şti care sunt uzanţele conform cărora se conduce lumea politică. Vă veţi da seama că îi sunt cunoscute regulile administraţiei şi că mecanismul legilor îi este familiar. Locuitorul Statelor Unite nu şi-a extras cunoştinţele practice şi noţiunile pozitive din cărţi, educaţia sa literară a putut să-i pregătească receptivitatea faţă de ele, dar nu i le-a furnizat.
Participând la actul legislativ, americanii învaţă să cunoască legile; guvernând, se instruiesc în legătură cu formele de guvernare. Marea operă a societăţii se înfăptuieşte în fiecare zi sub ochii lor, ca să zicem aşa, cu mâinile lor.
În Statele Unite, tot ceea ce priveşte educaţia oamenilor are drept ţel politica; în Europa scopul principal al educaţiei este pregătirea pentru viaţa privată. Intervenţia cetăţenilor în treburile publice e un lucru prea rar pentru a putea fi prevăzut dinainte.
Dacă arunci o privire asupra celor două societăţi, aceste diferenţe se văd chiar în aspectul lor exterior.
În Europa, adeseori facem să pătrundă ideile şi obiceiurile vieţii private în viaţa publică şi cum se întâmplă să trecem dintr-odată din sânul familiei la guvernarea statului, ades discutăm marile interese ale societăţii la fel cum conversăm între prieteni.
Dimpotrivă, în America obiceiurile vieţii publice sunt introduse în viaţa privată. La ei ideea de juraţi se poate întâlni în jocurile copiilor de şcoală şi formele parlamentare pot fi descoperite şi în aranjarea unui banchet.


ÎN STATELE UNITE, LEGILE SERVESC MAI MULT MENŢINERII REPUBLICII DEMOCRATICE DECÂT CAUZELE FIZICE, ŞI MORAVURILE MAI MULT DECÂT LEGILE

Toate popoarele din America au o stare socială democratică. – Dar instituţiile democratice nu se menţin decât la anglo-americani. – Natura fizică îi favorizează pe spaniolii din America de Sud la fel ca pe anglo-americani, dar ei nu pot menţine republica democratică. – Mexicul, care a adoptat Constituţia Statelor Unite, nu izbuteşte. – Anglo-americanii din Vest au mai multe greutăţi decât cei din Est în menţinerea ei. – Cauzele acestor diferenţe.

Am spus că trebuie să atribuim menţinerea instituţiilor democratice în Statele Unite împrejurărilor, legilor şi moravurilor.
Majoritatea europenilor nu cunosc decât prima dintre aceste trei cauze şi îi dau o importanţă preponderentă pe care, de fapt, ea nu o are.
E adevărat că anglo-americanii au adus în Lumea Nouă egalitatea condiţiilor. Nu vei întâlni nicicând printre ei plebei sau nobili; prejudecăţile în legătură cu obârşia sunt la fel de nerecunoscute ca şi cele în legătură cu profesiunea. Starea socială fiind democratică, democraţia şi-a impus fără greutate dominaţia.
Dar acest fapt nu este specific doar Statelor Unite; aproape toate coloniile din America au fost întemeiate de oameni egali, sau care au devenit astfel, stabilindu-se acolo. Nu există niciun loc în Lumea Nouă unde europenii să poată să fi creat o aristocraţie.
Şi totuşi instituţiile democratice nu prosperă decât în Statele Unite. Uniunea americană nu are de luptat cu duşmani. E singură în mijlocul pustiurilor ca o insulă în mijlocul oceanului.
Dar natura i-a izolat în acelaşi fel pe spaniolii din America de Sud şi această izolare nu i-a împiedicat să întreţină armate. S-au luptat între ei, când n-au avut străini la îndemână. Numai democraţia anglo-americană a izbutit să menţină pacea până acum.
Teritoriul Uniunii oferă un câmp nelimitat activităţilor umane; el oferă o hrană inepuizabilă industriei şi muncii de orice fel. Dragostea pentru bogăţie înlocuieşte ambiţia şi bunăstarea domoleşte înflăcărarea partidelor.
Dar în ce parte a lumii pot fi găsite spaţii mai fertile, fluvii mai mari, bogăţii mai intacte şi mai inepuizabile decât în America de Sud? Şi totuşi America de Sud nu suportă democraţia. Dacă popoarelor le-ar fi suficient, pentru a fi fericite, să fie aşezate într-un colţ al universului de unde să se poată întinde cât vor pe tărâmuri nelocuite, spaniolii din America meridională n-ar trebui să se plângă de soarta lor. Şi chiar dacă n-ar fi tot atât de fericiţi ca locuitorii Statelor Unite, ar trebui măcar să fie invidiaţi de popoarele europene. Şi totuşi, nu există pe pământ popoare mai nenorocite decât cele din America de Sud.
Astfel, cauzele fizice nu numai că nu pot produce rezultate similare pentru americanii din Sud şi pentru cei din Nord, dar nici măcar nu pot produce la primii ceva care să nu fie inferior celor văzute în Europa, unde ele acţionează în sens contrar.
Cauzele fizice nu influenţează atât cât se crede destinul naţiunilor.
Am întâlnit bărbaţi în noua Anglie dispuşi să-şi părăsească patria, unde ar fi putut trăi în îmbelşugare, pentru ca să-şi caute norocul în deşert. Nu departe de ei, am văzut populaţia franceză din Canada înghesuindu-se într-un spaţiu prea strâmt, când lângă ei erau aceleaşi întinderi pustii; şi în timp ce emigrantul din Statele Unite cumpără cu preţul câtorva zile de muncă un mare domeniu, canadianul plăteşte pământul la fel de scump, ca şi cum ar trăi încă în Franţa.
Astfel, oferind europenilor singurătatea Lumii Noi, natura le dă şi bunuri pe care nu ştiu întotdeauna să le folosească.
Observ şi la alte popoare din America condiţii de prosperitate asemănătoare cu cele ale anglo-americanilor, mai puţin legile şi moravurile lor; şi aceste popoare sunt sărace. Deci legile şi moravurile anglo-americanilor alcătuiesc explicaţia specifică a măreţiei lor şi cauza predominantă pe care o caut eu.
Sunt departe de a pretinde că legile americane conţin binele absolut; nu cred că pot fi aplicate tuturor popoarelor democratice; printre ele există multe care, chiar în Statele Unite, mi se par a fi primejdioase.
Totuşi, nu se poate nega că legislaţia americanilor, luată în ansamblul ei, nu este bine adaptată geniului poporului pe care îl administrează şi naturii ţării.
Legile americane sunt bune şi trebuie să li se atribuie o mare parte din succesul obţinut în America de guvernarea democratică; dar nu cred că sunt cauza principală. Şi dacă eu consider că au o influenţă mai mare asupra fericirii sociale a americanilor decât natura ţării, pe de altă parte îmi dau seama că influenţa lor e mai mică decât cea a moravurilor.
Legile federale alcătuiesc partea cea mai importantă a legislaţiei din Statele Unite.
Mexicul, care este la fel de fericit aşezat ca şi Uniunea anglo-americană, şi-a însuşit aceleaşi legi şi totuşi nu se poate obişnui cu guvernarea democratică.
Există deci o raţiune independentă de cauzele fizice şi de legi, care face posibilă guvernarea democratică în Statele Unite.
Şi iată încă o dovadă. Aproape toţi oamenii care locuiesc pe teritoriul Uniunii au acelaşi sânge. Vorbesc aceeaşi limbă, se roagă lui Dumnezeu în acelaşi fel, sunt supuşi aceloraşi condiţii materiale, se supun aceloraşi legi.
De unde apar atunci diferenţele care se pot observa între ei?
De ce în Estul Uniunii guvernul republican este puternic şi corect, acţionând cu maturitate şi calm? Şi ce anume imprimă tuturor actelor lui înţelepciune şi durată?
Cum se întâmplă că, dimpotrivă, la Vest, forţele societăţii par că acţionează fără scop?
De ce în evoluţia treburilor de acolo domneşte ceva dezordonat, pasional, s-ar putea zice febril, care nu prevesteşte un viitor îndelungat?
Nu-i mai compar pe anglo-americani cu popoarele străine, ci doar pe unii cu alţii, şi încerc să aflu de ce nu se aseamănă. Aici, îmi lipsesc în acelaşi timp şi argumentele legate de natura ţării şi cele privitoare la diferenţele dintre legi. Trebuie recurs la altceva; şi unde să găsesc această altă cauză, dacă nu în moravuri?
Folosinţa cea mai îndelungată a guvernării democratice a fost dobândită de anglo-americanii din Est şi acolo şi-au format ei obiceiurile şi au conceput ideile cele mai favorabile menţinerii ei.
în Nord Democraţia a pătruns încetul cu încetul în obiceiuri, în opinii, în forme; ea poate fi regăsită în toate amănuntele vieţii sociale, ca şi în legi. În Est, instrucţia literară şi educaţia practică a poporului au fost perfecţionate şi religia s-a întrepătruns cel mai bine cu libertatea. Şi ce sunt toate aceste obiceiuri, opinii, uzanţe, credinţe, dacă nu ceea ce eu numesc moravuri?
Dimpotrivă, în Vest, o parte a acestor avantaje lipseşte deocamdată. Mulţi oameni din statele din Vest s-au născut în pădure, şi amestecă în civilizaţia părinţilor lor idei şi obiceiuri ale vieţii sălbatice. La ei, pasiunile sunt mai violente, morala religioasă mai puţin puternică, ideile mai puţin precizate. Acolo oamenii nu exercită niciun control reciproc, deoarece de-abia se cunosc. Naţiunile din Vest arată, într-o anume măsură, lipsa de experienţă şi obiceiurile dereglate ale popoarelor care tocmai se nasc. Şi totuşi în Vest societăţile sunt formate din elemente vechi; doar asamblarea e nouă.
Deci, numai datorită moravurilor americanii din Statele Unite sunt singurii de pe continent apţi să suporte imperiul democraţiei şi doar moravurile fac ca diversele democraţii anglo-americane să fie mai mult sau mai puţin orânduite şi prospere.
Astfel, în Europa se exagerează influenţa exercitată de poziţia geografică a ţării asupra duratei instituţiilor democratice. Se atribuie prea multă importanţă legilor, prea puţină moravurilor. Aceste trei mari condiţii servesc, fără îndoială, reglării şi dirijării democraţiei americane; dar dacă ar fi să le ierarhizăm, aş spune că motivele fizice contribuie mai puţin decât legile, şi legile mult mai puţin decât moravurile.
Sunt convins că cea mai norocoasă aşezare şi cele mai bune legi nu pot menţine o constituţie în pofida moravurilor, în timp ce acestea se îmbunătăţesc în condiţiile geografice cele mai nefavorabile şi cu legile cele mai proaste. Importanţa moravurilor este un adevăr comun pe care studiul şi experienţa îl verifică neîncetat. Cred că e un punct central în spiritul meu: îl găsesc la capătul tuturor raţionamentelor mele.
Mai am doar un cuvânt de spus pe această temă.
Dacă n-am reuşit să-l fac pe cititor să simtă, de-a lungul acestei scrieri, importanţa pe care eu o atribui experienţei practice a americanilor, obiceiurilor lor, opiniilor, într-un cuvânt moravurilor pentru menţinerea legilor, înseamnă că am ratat scopul pe care mi l-am propus.


AR FI SUFICIENTE OARE LEGILE ŞI MORAVURILE PENTRU A MENŢINE INSTITUŢIILE DEMOCRATICE ŞI ÎN ALTĂ PARTE DECÂT ÎN AMERICA?

Transportaţi în Europa, anglo-americanii ar fi obligaţi să-şi modifice legile. – Trebuie făcută o deosebire între instituţiile democratice şi instituţiile americane. – Pot fi concepute legi democratice mai bune sau măcar diferite de cele pe care şi le-a dăruit democraţia americană. – Exemplul Americii dovedeşte doar că nu e cazul să se renunţe la orânduirea democraţiei cu ajutorul legilor şi moravurilor.

Am spus că succesul instituţiilor democratice în Statele Unite ţine mai mult de legile înseşi şi de moravuri, decât de natura ţării.
Dar, decurge oare de aici că aceleaşi cauze, transferate în alte părţi, ar avea aceeaşi putere, şi dacă geografia nu poate înlocui legile şi moravurile, atunci, la rândul lor, legile şi moravurile ar putea ţine locul geografiei?
Se va observa cu uşurinţă că ne lipsesc elementele unor dovezi. În Lumea Nouă mai sunt şi alte popoare în afara anglo-americanilor şi am putut să compar între ele aceste popoare supuse aceloraşi cauze materiale ca şi anglo-americanii.
Dar în afara Americii nu există naţiuni care, în absenţa avantajelor oferite de natură anglo-americanilor, să fi adoptat legile şi moravurile lor.
Astfel, neavând niciun obiect de comparaţie în materie, opiniile nu pot fi decât hazardate.
În primul rând, cred că trebuie diferenţiate cu grijă instituţiile Statelor Unite de instituţiile democratice în general.
Când mă gândesc la starea Europei, la marile ei popoare, la oraşele ei populate, la formidabilele ei armate, la complexitatea politicii ei, nu-mi vine să cred că, dacă anglo-americanii ar veni aici cu ideile lor, cu religia lor, cu moravurile lor, ar putea să trăiască fără să şi le modifice.
Însă poate fi imaginat un popor democratic organizat şi altfel decât poporul american.
Ar fi oare imposibil de conceput o guvernare sprijinită de voinţa reală a majorităţii, dar unde majoritatea, de dragul ordinii şi al stabilităţii statului, n-ar silui fireştile instincte egalitariste, consimţind astfel să cedeze toate atributele puterii executive unei familii sau unui om? Nu s-ar putea imagina o societate democratică unde forţele naţionale ar fi mai centralizate decât în Statele Unite, unde poporul şi-ar exercita o stăpânire mai puţin directă şi mai puţin acaparatoare asupra treburilor generale şi unde, totuşi, fiecare cetăţean, învestit cu anumite drepturi, să ia parte, în sfera sa, la mersul guvernării?
Ceea ce am văzut la anglo-americani mă face să cred că instituţiile democratice de acest fel, introduse prudent în societate, ar pătrunde încetul cu încetul în obiceiuri şi s-ar asimila treptat cu înseşi opiniile poporului şi ar putea exista şi în altă parte decât în America.
Dacă legile din Statele Unite ar fi singurele legi democratice imaginabile, sau singurele care pot fi găsite, cred că s-ar putea conchide că succesul legilor în Statele Unite nu dovedeşte nimic în favoarea succesului legilor democratice în general, adică pentru aplicarea lor într-o ţară mai puţin favorizată de natură.
Dar dacă legile americane mi se par defectuoase în multe puncte şi mi-e uşor să concep altele, natura specială a ţării nu-mi dovedeşte deloc că instituţiile democratice n-ar izbuti la un popor la care condiţiile fizice fiind mai puţin favorabile, legile ar putea fi mai bune.
Dacă, în America, oamenii ar fi diferiţi de cei din altă parte; dacă starea lor socială ar face să apară la ei obiceiuri şi opinii contrarii celor care se nasc în Europa în aceeaşi stare socială, ceea ce se petrece în democraţiile americane nu ne-ar spune nimic despre ceea ce ar trebui să se întâmple în alte democraţii.
Dacă americanii ar dovedi aceleaşi înclinaţii ca celelalte popoare democratice şi dacă legiuitorii lor s-ar raporta la natura ţării şi la avantajele împrejurărilor pentru a îngrădi aceste înclinaţii în limite corecte, prosperitatea Statelor Unite fiind atribuită doar unor cauze fizice, popoarele care ar dori să le urmeze exemplul fără a avea condiţiile lor n-ar avea nimic de învăţat.
Dar niciuna dintre aceste supoziţii nu se verifică prin fapte.
Am întâlnit în America pasiuni asemănătoare cu cele văzute în Europa; unele ţin de natura însăşi a firii omeneşti; altele de starea democratică a societăţii.
Astfel, am regăsit în Statele Unite neliniştile fireşti ale inimii omeneşti, deoarece atunci când condiţiile sunt aproximativ egale, fiecare vede cum i se oferă aceleaşi şanse pentru a se ridica. Am întâlnit acolo sentimentul democratic al invidiei exprimat în mii de feluri diferite. Am observat că acolo poporul dovedeşte în conducerea treburilor un amestec de trufie şi de ignoranţă, şi am ajuns la concluzia că în America, ca şi la noi, oamenii sunt supuşi aceloraşi imperfecţiuni şi expuşi aceloraşi necazuri.
Dar când am început să studiez atent starea societăţii, mi-a fost lesne să descopăr că americanii au făcut mari şi reuşite eforturi pentru combaterea slăbiciunilor inimii omeneşti şi corectarea defectelor naturale ale democraţiei.
Diferitele lor legi municipale mi s-au părut tot atâtea bariere care reţin într-o sferă limitată ambiţiile neliniştite ale cetăţenilor şi dirijează, în beneficiul comun, acele pasiuni democratice care ar putea răsturna statul. Am impresia că legiuitorii americani au izbutit să opună, nu fără succes, ideea de drept sentimentului invidiei; agitaţiei continue a lumii politice, imobilitatea moralei religioase; experienţa poporului – ignoranţei sale teoretice şi îndemânarea în afaceri – dorinţelor nestăpânite.
Americanii nu se referă la natura ţării lor pentru a combate primejdiile care se pot ivi din constituţia lor v. starea socială şi din legile lor politice. Relelor pe care le au în comun cu toate popoarele democratice le-au aplicat remedii pe care, deocamdată, doar ei le-au găsit; şi, deşi au fost primii care le-au încercat, au izbutit.
Moravurile şi legile americane nu sunt singurele convenabile popoarelor democratice; dar americanii au demonstrat că nu trebuie renunţat la reglarea democraţiei cu ajutorul legilor şi al moravurilor.
Dacă alte popoare, împrumutând de la americani această idee generală şi fecundă, fără a dori să-i imite în aplicarea ei specifică, ar căuta să se supună stării sociale particulare pe care Providenţa o impune oamenilor din zilele noastre, încercând astfel să scape de despotismul sau de anarhia care îi ameninţă, ce motive avem să credem că ar eşua în efortul lor?
Organizarea şi întemeierea democraţiei printre creştini este marea problemă politică a timpului nostru. Fără îndoială, americanii nu rezolvă această problemă, dar oferă date utile celor care vor s-o rezolve.


IMPORTANŢA CELOR CE PRECED.
ÎN LEGĂTURĂ CU EUROPA

Se poate lesne deduce de ce am făcut cercetările precedente. Problema pe care am ridicat-o nu interesează doar Statele Unite, ci lumea întreagă; nu o naţiune, ci pe toţi oamenii.
Dacă popoarele, a căror stare socială este democratică, nu pot rămâne libere decât trăind în deşert, gândul la viitorul speciei umane m-ar duce la disperare; oamenii păşesc rapid spre democraţie, iar deserturile se populează.
Dacă ar fi adevărat că legile şi moravurile sunt insuficiente pentru menţinerea instituţiilor democratice, ce alt refugiu le rămâne naţiunilor, dacă nu despotismul unuia singur?
Ştiu că în zilele noastre există o mulţime de oameni cinstiţi pe care această perspectivă nu-i înspăimântă şi care, obosiţi de libertate, ar prefera să se odihnească undeva departe de furtunile ei.
Dar aceştia nu prea cunosc bine portul spre care se îndreaptă. Cufundaţi în amintiri, ei judecă puterea absolută raportând-o la ceea ce a fost odată şi nu la ce ar putea fi ea astăzi. Despotismul, ca şi libertatea, este de diverse feluri.
Dacă puterea absolută s-ar înscăuna din nou la popoarele democratice din Europa, nu mă îndoiesc că ar căpăta forme noi şi nu s-ar înfăţişa cu trăsăturile pe care le-au cunoscut părinţii noştri.
A fost o perioadă în Europa când legea şi consimţământul poporului i-au învestit pe regi cu o putere aproape nelimitată. Dar nu li s-a întâmplat aproape niciodată să se folosească de ea.
Aveau mai curând dreptul decât folosinţa întregii puteri.
N-am să pomenesc despre prerogativele nobilimii, despre autoritatea curţilor suverane, despre drepturile corporaţiilor, privilegiile provinciilor care toate, amortizând loviturile autorităţii, menţineau spiritul de rezistenţă al naţiunii.
Independent de instituţiile sale politice, care adeseori erau potrivnice libertăţilor individuale, ele serveau totuşi la susţinerea impulsului sufletesc pentru libertate şi astfel, sub acest raport, utilitatea lor se vede lesne, deoarece opiniile şi moravurile ridicau în jurul puterii regale bariere mai puţin vizibile, dar nu mai puţin puternice.
Religia, dragostea faţă de supuşi, bunătatea prinţului, onoarea, spiritul de clan, prejudecăţile provinciale, obiceiurile şi opinia publică limitau puterea regală închizând-o în cercul invizibil al autorităţii lor.
Atunci, constituţia popoarelor era despotică, dar moravurile lor erau libere. Principii aveau doar dreptul, nu şi posibilitatea şi dorinţa de a face totul.
Ce a mai rămas astăzi din barierele care stăvileau pe vremuri tirania?
Religia şi-a pierdut puterea asupra sufletelor, hotarul cel mai vizibil care despărţea binele de rău a fost încălcat; în lumea morală, totul pare suspect şi nesigur, regii şi popoarele înaintează la întâmplare şi nimeni n-ar putea spune unde sunt limitele naturale ale despotismului şi unde încep abaterile.
Revoluţii îndelungate au distrus pentru totdeauna respectul cu care erau înconjuraţi şefii de stat. Eliberaţi de povara stimei publice, principii s-au putut deda fără teamă beţiei puterii.
Când regii se regăsesc în inimile poporului, ei sunt clemenţi, pentru că se simt puternici; cruţă iubirea supuşilor lor pentru că această iubire este sprijinul tronului. Se stabileşte atunci între principe şi popor un schimb de sentimente a cărui gingăşie aseamănă societatea cu o familie. Supuşii, cârtind împotriva suveranului, sunt mâhniţi dacă îi displac, iar suveranul îi pedepseşte pe supuşi cu blândeţe, ca un tată care îşi bate copiii.
Dar când prestigiul regalităţii a dispărut în tumultul revoluţiilor; când regii care s-au succedat la tron au etalat pe rând în faţa popoarelor slăbiciunea de drept şi duritatea de fapt, nimeni nu mai poate vedea în suveran pe părintele statului şi toată lumea descoperă în el stăpânul. Dacă este slab – e dispreţuit; dacă e puternic – e urât. El însuşi e plin de mânie şi spaimă; se consideră un străin în propria lui ţară şi îi consideră pe supuşii săi – învinşi.
Când provinciile şi oraşele erau tot atâtea naţiuni diferite în sânul unei patrii comune, fiecare dintre ele avea concepţii specifice care se împotriveau spiritului general de servitute; dar astăzi, când toate sunt părţi ale aceluiaşi imperiu, după ce şi-au pierdut independenţa, obiceiurile, prejudecăţile, ba chiar şi amintirile şi numele şi s-au obişnuit să se supună aceloraşi legi, nu e mai dificil să fie oprimate toate la un loc decât era înainte cu fiecare dintre ele, separat.
Atâta timp cât nobilimea se bucura de puterea ei, şi încă mult timp după ce a pierdut-o, onoarea aristocraţiei dădea o forţă extraordinară rezistenţelor individuale.
Puteau fi văzuţi atunci oameni care, deşi neputincioşi, aveau o înaltă idee despre valoarea lor individuală şi aveau curajul să reziste, în izolare, presiunilor puterii publice.
Dar în zilele noastre, când toate clasele sfârşesc prin a se confunda, când individul dispare din ce în ce mai mult în gloată şi se pierde cu uşurinţă în mijlocul anonimatului general; astăzi, când onoarea monarhică şi-a pierdut aproape toată puterea, nefiind înlocuită prin virtute, şi când nimic nu-l mai îndeamnă pe om să se ridice deasupra lui însuşi, cine ar putea să spună unde se vor opri pretenţiile puterii absolute şi concesiile slăbiciunii?
Atâta timp cât a rezistat spiritul de clan, omul care lupta împotriva tiraniei nu era niciodată singur; el găsea mereu lângă el partizani, prieteni de nădejde, rude. Şi chiar dacă i-ar fi lipsit acest sprijin, tot s-ar fi simţit susţinut de strămoşi şi însufleţit de urmaşi. Dar când patrimoniile se divizează şi când în scurt timp rasele se vor confunda, unde să mai rămână loc pentru spiritul de clan?
Ce forţă să mai aibă obiceiurile la un popor care se schimbă mereu la faţă, unde toate manifestările tiranice au deja un precedent, unde toate crimele pot invoca un exemplu anterior, unde nimic nu este atât de vechi încât să-ţi fie teamă să-l distrugi, şi orice noutate poate fi concepută fără teamă.
Ce rezistenţă mai pot oferi moravurile după ce s-au supus de atâtea ori?
Ce poate face opinia publică însăşi, când nu există douăzeci de persoane care să aibă o legătură comună; când nu se găseşte niciun om, nicio familie, un corp, o clasă, o asociaţie liberă care să poată reprezenta această opinie şi s-o facă să acţioneze?
Când fiecare cetăţean, la fel de neputincios, la fel de sărac, la fel de izolat nu poate opune decât slăbiciunea sa forţei organizate a guvernării?
Pentru a concepe ceva similar cu ceea ce s-ar petrece la noi, nu la analele noastre trebuie să recurgem. Ar trebui poate să ne referim la momentele antichităţii şi să ne raportăm la secolele cumplite ale tiraniei romane, când moravurile erau corupte, amintirile uitate, obiceiurile distruse religiile zdruncinate, opiniile şovăitoare, iar libertatea, izgonită din legi, nu ştia unde să se adăpostească pentru a-şi găsi un refugiu; unde nimic nu-i mai protejează pe cetăţeni, iar când cetăţenii nu mai pot să se protejeze singuri, oamenii îşi bat joc de natura umană, iar prinţii apelează mai mult la clemenţa cerească, decât la răbdarea supuşilor lor.
Mi se par de-a dreptul orbi cei care cred că se va mai putea regăsi monarhia de pe vremea lui Henri al IV-lea sau Ludovic al XIV-lea. În ceea ce mă priveşte, când iau în consideraţie starea la care au ajuns multe naţiuni europene şi starea la care celelalte aspiră, îmi vine să cred că, în curând, printre ele îşi va face loc fie libertatea democraţiei, fie tirania cezarilor.
Nu merită oare să ne gândim la asta? Dacă într-adevăr oamenii trebuie să ajungă în acel punct unde toţi să fie liberi sau toţi sclavi, toţi egali în drepturi sau toţi lipsiţi de drepturi; şi dacă cei care guvernează societăţile pot fi reduşi la această alternativă de a ridica treptat mulţimea până la ei sau de a-i lăsa pe toţi cetăţenii sub nivelul omeniei, n-ar fi suficient pentru a învinge îndoielile, pentru a linişti conştiinţele şi pentru ca fiecare să fie pregătit să facă lesne mari sacrificii?
Atunci am putea considera dezvoltarea treptată a instituţiilor şi moravurilor democratice nu ca cel mai bun, dar ca singurul mijloc care ne-a mai rămas pentru a fi liberi; şi fără a iubi guvernarea democratică, n-ar fi oare preferabil să fim dispuşi să o adoptăm, ca fiind remediul cel mai aplicabil şi cel mai onest care se poate împotrivi actualelor rele ale societăţii?
E dificil de obţinut participarea poporului la guvernare; şi e şi mai greu să-l faci să aibă experienţă şi să-i dăruieşti sentimentele care-i lipsesc pentru guvernare.
Voinţa democraţiei este schimbătoare; agenţii ei sunt grosolani; legile ei imperfecte; de acord. Dar dacă e adevărat că în curând nu va mai exista alternativă între puterea democratică şi jugul unui singur om, n-ar trebui oare să tindem spre prima, decât să ne supunem de bunăvoie ultimului? Şi dacă trebuie să ajungem în cele din urmă la egalitatea completă, nu e preferabil să ne lăsăm nivelaţi de libertate decât de un despot?
Cei care, după ce vor citi această carte, vor considera că scriind-o am vrut să propun ca toate popoarele cu o stare socială democratică să imite legile anglo-americane, vor comite o mare eroare; vor vedea doar forma, neglijând substanţa gândirii mele. Scopul meu a fost să demonstrez, prin exemplul Americii, că legile şi mai ales moravurile ar putea permite unui popor democratic să rămână liber. De altfel, eu sunt departe de a considera că noi trebuie să urmăm exemplul dat de democraţia americană, imitând mijloacele pe care ea le-a folosit pentru a-şi atinge scopul; deoarece nu ignor influenţa pe care o exercită natura ţării şi antecedentele asupra structurii politice şi aş considera ca o mare nefericire pentru omenire ca libertatea să capete peste tot aceleaşi trăsături.
Dar cred că dacă nu se izbuteşte introducerea la noi – încetul cu încetul – a instituţiilor democratice şi dacă se renunţă la posibilitatea de a oferi tuturor cetăţenilor ideile şi sentimentele care îi pot pregăti pentru libertate, permiţându-le apoi să o folosească, nimeni nu va fi independent, nici burghezul, nici nobilul, nici nevoiaşul, nici bogătaşul şi tirania va fi aceeaşi pentru toţi; şi prevăd că, dacă nu se va reuşi de-a lungul timpului întemeierea paşnică a puterii majorităţii vom ajunge, mai devreme sau mai târziu, la puterea nelimitată a unuia singur.
Capitolul X.
CÂTEVA CONSIDERAŢII DESPRE STAREA ACTUALĂ ŞI VIITORUL PROBABIL AL CELOR TREI RASE CARE LOCUIESC PE TERITORIUL STATELOR UNITE
Mi-am îndeplinit principala sarcină pe care mi-am propus-o; am arătat, atât cât mi-a stat în putinţă, care sunt legile democraţiei americane; am făcut cunoscute moravurile. Aş putea să mă opresc aici dar cititorul ar considera, poate, că nu i-am satisfăcut aşteptările.
În America, pot fi găsite şi alte lucruri decât o imensă şi completă democraţie; popoarele care trăiesc în Lumea Nouă pot fi descrise şi din alte puncte de vedere.
De-a lungul acestei cărţi, expunerea m-a făcut adesea să-i pomenesc pe negri şi pe indieni, dar n-am avut niciodată timp să mă opresc pentru a explora poziţia ocupată de aceste două rase în sânul poporului democratic descris; am pomenit spiritul care a determinat alcătuirea legilor în confederaţia anglo-americană; n-am putut să arăt decât în trecere şi într-un mod incomplet primejdiile care ameninţă această confederaţie şi mi-a fost imposibil să expun în amănunt şansele lor de durată, independent de legi şi de moravuri. Vorbind despre republicile unite, n-am riscat nicio ipoteză în legătură cu permanenţa formelor republicane în Lumea Nouă, făcând deseori aluzii la activitatea comercială din Uniune, n-am putut să mă ocup de viitorul americanilor ca popor de negustori.
Aceste probleme, legate de subiectul meu, nu fac totuşi parte din el; ele sunt americane, fără a fi democratice, iar eu am dorit să fac în special portretul democraţiei. La început a trebuit, deci, să le las de-o parte; dar încheind, e cazul să revin la ele.
Teritoriul ocupat sau revendicat în zilele noastre de Uniunea americană se întinde de la Oceanul Atlantic până la malurile mării din Sud. La est sau la vest, graniţele sunt cele ale continentului, la miazăzi ajung la tropice şi urcă apoi până în mijlocul gheţurilor din nord.
Oamenii răspândiţi pe acest spaţiu nu sunt, ca în Europa, vlăstare ale aceleiaşi familii. De la prima vedere, pot fi descoperite trei rase, în mod natural diferite, aş putea zice chiar ostile. Educaţia, legile, originea, forma exterioară a trăsăturilor au ridicat între ele o barieră aproape de netrecut; destinul le-a adunat pe acelaşi pământ, dar le-a combinat fără a izbuti să le amestece şi fiecare îşi vede separat de soarta sa.
Printre aceşti oameni atât de diferiţi, primul care atrage atenţia este omul alb, luminat, puternic, fericit; el este omul prin excelenţă; negrul şi indianul sunt situaţi pe o treaptă mai jos.
Aceste două rase lipsite de noroc n-au în comun nici naşterea, nici înfăţişarea, nici limba, nici moravurile; numai necazurile îi unesc. Ambele ocupă aceeaşi poziţie inferioară în locurile în care trăiesc; ambele resimt efectele tiraniei; şi dacă mizeria lor e diferită, ele pot acuza aceiaşi autori.
Nu se spune oare, văzând ce se petrece în lume, că în comparaţie cu celelalte rase, europeanul este ca omul în raport cu animalele? Le obligă să-l servească şi, când nu poate să le încovoaie, le distruge.
Opresiunea i-a lipsit dintr-odată pe toţi descendenţii africani de toate privilegiile umanităţii! Negrul din Statele Unite a pierdut chiar şi amintirea ţării sale, el nu mai înţelege limba pe care o vorbeau străbunii săi; s-a lepădat de religia lor şi le-a uitat moravurile. Încetând astfel să aparţină Africii, nu a dobândit niciun drept asupra bunurilor europene; s-a oprit între cele două societăţi; a rămas izolat între două popoare; vândut de unii, repudiat de ceilalţi, negăsind în întreg universul decât căminul stăpânului său care îi oferă imaginea incompletă a patriei.
Negrul nu are familie; nu consideră femeia altceva decât tovarăşa trecătoare a plăcerilor lui şi, după ce se nasc, fiii săi sunt egalii săi.
Să numesc o binefacere a lui Dumnezeu sau ultimul blestem al mâniei sale această predispoziţie a sufletului omenesc de a fi nesimţitor la expresia mizeriei extreme, şi chiar de a fi sedus, dintr-o pornire depravată, de cauza nenorocirilor lui?
Scufundat în această prăpastie plină de rele, negrul nu resimte nefericirea; violenţa l-a făcut sclav, obişnuinţa servituţii i-a dat concepţii şi ambiţii de sclav; mai curând îi admiră pe tiranii săi decât îi urăşte şi îşi găseşte bucuria şi mândria în servila imitaţie a celor care îl oprimă.
Inteligenţa sa a coborât la nivelul sufletului său.
Negrul intră în servitute de când se naşte. Dar ce spun eu? Uneori e cumpărat chiar din pântecele mamei sale şi începe prin a fi sclav înainte de a se naşte.
Fără trebuinţe şi fără plăceri, inutil sieşi, el înţelege de la primele lecţii ale vieţii că este proprietatea altuia, al cărui interes este să vegheze asupra vieţii sale; îşi dă seama că nu îi este dat să-şi poarte singur de grijă; uzul raţiunii i se pare un dar inutil al Providenţei; şi se bucură liniştit de toate privilegiile înjosirii lui.
Dacă devine liber, independenţa i se pare ades o povară mai grea decât sclavia; deoarece de-a lungul existenţei sale a învăţat să se supună la orice, cu excepţia raţiunii, iar când raţiunea devine singura sa călăuză, nu e în stare să-i recunoască vocea. E năpădit de mii de noi trebuinţe şi e lipsit de cunoştinţele şi energia necesare pentru a le rezista. Trebuinţele sunt stăpâni împotriva cărora trebuie luptat şi el nu a învăţat decât să se supună şi să asculte. A ajuns deci la acea culme a mizeriei în care servitutea îl abrutizează şi libertatea îl distruge.
Opresiunea nu a avut o influenţă mai mică asupra raselor indiene, dar efectele ei sunt diferite.
Înainte de apariţia albilor în Lumea Nouă, oamenii care locuiau în America de Nord trăiau liniştiţi în pădure. Supuşi vicisitudinilor obişnuite ale vieţii sălbatice, aveau viciile şi virtuţile popoarelor necivilizate. După ce au gonit în deşert triburile indiene, europenii i-au condamnat la o viaţă de pribegi şi vagabonzi, plină de mizerii de nedescris.
Naţiunile sălbatice sunt guvernate doar de opinii şi moravuri.
Când printre indienii din America de Nord a dispărut sentimentul patriei prin dispersarea familiilor şi negarea tradiţiilor, întrerupând lanţul amintirilor, schimbându-le obiceiurile şi sporind fără măsură trebuinţele, tirania europeană i-a dezorganizat şi ei au ajuns şi mai puţin civilizaţi decât erau. Atât condiţia morală, cât şi condiţia fizică a acestor popoare n-au încetat să se înrăutăţească şi au devenit cu atât mai barbare, cu cât erau mai nefericite. Totuşi, europenii n-au izbutit să modifice integral caracterul indienilor şi, dincolo de puterea de a distruge, n-au avut-o niciodată pe aceea de a-i şlefui şi de a-i supune.
Negrul este plasat la limita extremă a servituţii; indianul la cea a libertăţii. Sclavia nu produce la primul efecte mai funeste decât independenţa la cel de al doilea.
Negrul a pierdut sentimentul de proprietate asupra persoanei sale şi nu poate dispune de fiinţa sa fără a comite un fel de pungăşie.
Sălbaticul îşi aparţine de îndată ce poate acţiona. Abia dacă a cunoscut autoritatea familiei; nu şi-a supus niciodată voinţa în faţa semenilor săi; nimeni nu l-a învăţat să facă vreo deosebire între ascultarea voluntară şi supunerea dezonorantă şi ignoră chiar numele legii. Pentru el, a fi liber înseamnă eliberarea de toate legăturile sociale. Îi place această independenţă barbară, şi preferă să moară decât să sacrifice cea mai mică parte din ea. Asupra unui astfel de om civilizaţia are o influenţă limitată.
Negrul face mii de eforturi inutile pentru a se infiltra într-o societate care îl respinge; se conformează gustului opresorilor săi, îşi însuşeşte opiniile lor, şi aspiră să le asimileze prin imitaţie. I se spune de când se naşte că rasa sa este în mod natural inferioară celei albe şi el e aproape convins şi deci îi e ruşine de sine. El descoperă pecetea sclaviei în toate trăsăturile sale şi dacă ar putea s-ar lepăda de sine în întregime.
Dimpotrivă, imaginaţia indianului este plină de pretinsa nobleţe a originii sale. Trăieşte şi moare printre aceste visuri trufaşe. Nu doreşte deloc să-şi adapteze moravurile la ale noastre, ţine la barbarie ca la un semn distinctiv al rasei sale şi respinge civilizaţia poate nu atât pentru că o urăşte, cât pentru că îi e teamă că-l va face să semene cu europenii.
Perfecţiunii artei noastre, el îi opune resursele pustiului; tacticii noastre, instinctele spontane ale naturii lui sălbatice. El piere în această luptă inegală.
Negrul doreşte să se confunde cu europeanul, dar nu poate. Indianul ar putea reuşi până la un punct, dar dispreţuieşte această tentaţie. Servitutea unuia îl condamnă la sclavie, orgoliul celuilalt – la moarte.
Îmi amintesc că, parcurgând pădurile care mai acoperă încă statul Alabama, am ajuns într-o zi la cabana unui pionier. N-am vrut să intru în locuinţa americanului, dar m-am aşezat să mă odihnesc câteva clipe pe marginea unei fântâni, nu departe de pădure. În timp ce stăteam acolo, apăru o indiană (ne aflam lângă teritoriul ocupat de tribul Creeks); ţinea de mână o fetiţă de cinci-şase ani, de rasă albă, care, credeam eu, era fiica pionierului. O negresă venea după ea. Costumul indienei era de un fel de lux barbar: inele de metal îi atârnau de nări şi de urechi; părul, amestecat cu cioburi de sticlă, îi cădea liber pe umeri şi mi-am dat seama că nu era căsătorită deoarece mai purta colierul de scoici pe care îl pun fecioarele, conform obiceiului, pe patul nupţial; negresa purta haine europeneşti zdrenţuite.
S-au aşezat toate trei pe marginea fântânii şi tânăra sălbatică luând copilul în braţe îl mângâie cu o tandreţe de mamă; pe de cealaltă parte, negresa căuta prin mici artificii inocente să atragă atenţia micuţei creole. Aceasta dovedea în cele mai neînsemnate mişcări un sentiment de superioritate care contrasta bizar cu vârsta ei; s-ar fi putut afirma că manifesta o anumită condescendenţă primind atenţiile tovarăşelor ei.
Chircită în faţa stăpânei sale, pândind fiecare dorinţă, negresa părea sfâşiată între un ataşament aproape matern şi o teamă servilă; în timp ce, chiar în efuziunea tandră a femeii sălbatice, era un spirit liber, mândru şi neîmblânzit.
M-am apropiat ca să contemplu în linişte acest spectacol; fără îndoială, curiozitatea mea i-a displăcut indienei, deoarece se ridică brusc, împinse copilul mai încolo cu un fel de asprime şi după ce îmi aruncă o privire iritată se îndepărtă în pădure. Mi s-a întâmplat ades să văd adunaţi în acelaşi loc indivizi aparţinând celor trei rase din America de Nord; am recunoscut în nenumărate efecte diverse preponderenţa exersată de albi; dar în tabloul pe care tocmai l-am descris era ceva deosebit de emoţionant: o legătură afectivă îi reunea pe oprimaţi şi opresori şi natura, străduindu-se să-i apropie, făcea şi mai izbitor spaţiul imens ocupat de prejudecăţi şi de legi.


STAREA ACTUALĂ ŞI VIITORUL PROBABIL AL TRIBURILOR INDIENE CARE TRĂIESC ÎN TERITORIUL POSEDAT DE UNIUNE

Dispariţia treptată a raselor indigene. – Cum se petrece. – Mizeriile care însoţesc migraţia forţată a indienilor. – Sălbaticii din America de Nord n-aveau decât două mijloace de a evita distrugerea: războiul sau civilizaţia. – Ei nu se mai pot lupta. – De ce nu au vrut să se civilizeze când au putut să o facă şi nu mai pot, când au ajuns să o vrea. – Exemplul triburilor Creeks şi Cherokee. – Politica unor anume state faţă de indieni. – Politica guvernului federal.

Toate triburile indiene care locuiau odinioară pe teritoriul Noii Anglii, triburile Narragansett, Mohican, Pecot nu mai trăiesc decât în amintirea oamenilor; Lenapii care l-au primit pe Penn, acum o sută cincizeci de ani, pe malurile râului Delaware, au dispărut astăzi. I-am întâlnit pe ultimii irokezi: cerşeau. Toate naţiunile pe care le-am pomenit se întindeau altădată până la malul mării; acum trebuie să mergi peste o sută de leghe în interiorul continentului ca să întâlneşti un indian. Aceşti sălbatici nu numai că au fost împinşi înapoi, dar au fost şi nimiciţi. Pe măsură ce indigenii se îndepărtează şi mor, în locul lor vine şi creşte o populaţie imensă. Nu s-a văzut niciodată la alte naţiuni o dezvoltare atât de fantastică şi nicio distrugere atât de rapidă.
E uşor de indicat modul în care operează această distrugere.
Când doar indienii locuiau în deşertul din care sunt exilaţi astăzi, nevoile lor erau mici şi mijloacele de a le dobândi numeroase; îşi fabricau ei înşişi armele, apa fluviilor era singura lor băutură, şi drept veşminte foloseau pieile animalelor cu a căror carne se hrăneau.
Europenii au introdus printre indigenii din America de Nord armele de foc, fierul şi alcoolul, i-au învăţat să înlocuiască cu ţesăturile noastre veşmintele barbare cu care simplicitatea indiană fusese până atunci mulţumită; căpătând gusturi noi, indienii n-au învăţat şi ştiinţa de a şi le satisface şi au fost nevoiţi să recurgă la industria albilor. În schimbul acestor bunuri, pe care el nu ştie să le creeze, sălbaticul nu poate oferi nimic, în afara bogatelor blănuri care mai pot fi dobândite în pădure. Din acest moment, vânătoarea nu mai era menită să-i satisfacă doar nevoile, ci şi pasiunile frivole ale europenilor. El nu urmărea fiarele pădurii pentru a se hrăni, ci pentru a-şi procura singurele obiecte de schimb pe care le putea oferi.
În timp ce nevoile indigenilor creşteau astfel, resursele lor nu încetau să descrească.
În ziua în care se întemeiază o aşezare europeană în vecinătatea unui teritoriu ocupat de indieni, vânatul e neliniştit. Miile de sălbatici rătăcitori prin păduri, fără domiciliu fix, nu-l speriau; dar în momentul în care zgomotul permanent al industriei europene începe să se audă într-un anume loc, animalele o iau la fugă retrăgându-se spre Vest, unde instinctul le spune că vor mai găsi pustiuri nemărginite. „Turmele de bizoni se retrag fără încetare, spun domnii Cass şi Clark în raportul lor pentru Congres din 4 februarie 1829; acum câţiva ani, se mai apropiau de muntele Alleghany; în curând vor fi greu de găsit pe platourile imense care se întind de-a lungul Munţilor Stâncoşi.” Am fost asigurat că acest efect al apropierii albilor se face simţit la două sute de leghe de frontieră. Influenţa lor se exercită asupra unor triburi cărora nu li se ştie nici numele şi care suferă din cauza relelor uzurpării înainte de a-i cunoaşte pe autori.
Nu peste mult timp aventurieri îndrăzneţi pătrunseră în ţinuturile indiene; avansară cu cincisprezece până la douăzeci de leghe după ultima graniţă a albilor, construind adăposturi pentru oameni chiar în mijlocul barbariei. Le-a fost uşor să o facă: frontierele poporului de vânători sunt prost fixate. De altfel, acest teritoriu nici nu aparţine întregii naţiuni şi nu este proprietatea unei persoane anume; interesul personal nu apără pe nimeni.
Câteva familii europene, situate în puncte foarte îndepărtate unele de altele, desăvârşesc alungarea animalelor sălbatice din tot spaţiul intermediar care le desparte. Indienii, care până atunci trăiseră într-un fel de abundenţă, supravieţuiesc cu dificultate, procurându-şi anevoie obiectele necesare trocului. Gonirea vânatului e echivalentă cu sterilitatea pământului pentru cultivatorii noştri. În curând, mijloacele de existenţă o vor lipsi aproape în întregime. Vor putea fi atunci întâlniţi rătăcind nefericiţi ca nişte lupi flămânzi în pădurile lor pustii. Iubirea instinctivă de patrie îi leagă de pământul pe care s-au născut şi unde nu mai e decât sărăcie şi moarte. În cele din urmă se hotărăsc; pleacă, şi urmărind de departe goana elanului, a taurului şi a castorului, lasă în seama animalelor sălbatice grija găsirii unei noi patrii. Deci, de fapt, nu europenii îi gonesc pe indigenii americani, ci foametea: isteaţă diferenţiere care a scăpat vechilor analişti, dar pe care savanţii moderni au descoperit-o.
Sunt greu de imaginat îngrozitoarele nenorociri care însoţesc emigraţiile impuse. În momentul în care indienii părăseau ţinuturile natale, ei erau deja epuizaţi şi diminuaţi. Ţinuturile unde se stabilesc sunt ocupate de populaţii care-i privesc cu pizmă pe noii veniţi. În spatele lor este foametea, în faţă – războiul, pretutindeni mizeria. Pentru a scăpa de toţi aceşti duşmani, ei se divizează. Fiecare încearcă să se izoleze pentru a găsi mijloacele de a subzista şi trăieşte în imensitatea pustiului ca un proscris în sânul societăţii civilizate. Şi atunci, legătura socială, de mult şubrezită, se rupe.
De mult nu mai au patrie, nu vor mai avea nici popor; puţin probabil că vor mai rămâne familii: numele comun se pierde, limba se uită, dispar numele strămoşilor. Naţiunea a încetat să mai existe. De abia dacă mai e prezentă în amintirile arheologilor americani şi nu mai e cunoscută decât de câţiva erudiţi europeni.
N-aş vrea ca cititorul să creadă că înfăţişez totul în negru. Am văzut cu ochii mei nenorocirile pe care le descriu; am observat orori pe care mi-ar fi imposibil să le redau.
Pe la sfârşitul anului 1831, mă aflam pe malul stâng al râului Mississippi, într-un loc căruia europenii îi zic Memphis. În timp ce eram acolo, a venit o numeroasă ceată de Choctaws (francezii le spun Chactas); aceşti sălbatici îşi părăsiseră patria şi încercau să treacă pe malul drept al râului Mississippi, unde sperau să găsească adăpostul promis de guvernul american. Eram în plină iarnă şi în anul acela frigul era deosebit de puternic; zăpada se întărise şi pe fluviu se formaseră uriaşe sloiuri de gheaţă. Indienii erau cu familiile lor; transportau cu ei răniţii, bolnavii, nou-născuţii şi muribunzii. Nu aveau nici corturi, nici căruţe, ci doar nişte provizii şi arme. I-am văzut când s-au îmbarcat ca să traverseze marele fluviu şi nu voi uita niciodată acest spectacol solemn. Din mulţime nu se auzeau nici plânsete, nici vaiete; tăceau. Nenorocirea lor era veche şi ei ştiau că e iremediabilă. Indienii erau deja îmbarcaţi pe vasul care urma să-i transporte; câinii rămăseseră pe mal; când animalele şi-au dat seama că stăpânii se îndepărtează pentru totdeauna, au început să scoată nişte urlete îngrozitoare şi aruncându-se în apele îngheţate ale râului i-au urmat înot.
În zilele noastre, deposedarea indienilor se face într-o manieră organizată şi, ca să zic aşa, întru totul legală.
Când populaţia europeană începe să se apropie de un pustiu ocupat de o naţiune sălbatică, de obicei guvernul Statelor Unite trimite acesteia din urmă o ambasadă solemnă; albii îi adună pe indieni pe o câmpie imensă şi, după ce mănâncă şi beau împreună cu ei, le spun: „Ce faceţi voi în ţara strămoşilor voştri? în curând o să trebuiască să le dezgropaţi osemintele ca să puteţi trăi. Şi cu ce e mai bun ţinutul în care locuiţi, decât altul? Ce, păduri, mlaştini, păşuni nu sunt decât acolo unde vă aflaţi voi şi nu puteţi trăi sub alt soare? Dincolo de aceşti munţi pe care îi vedeţi la orizont, după lacul acesta care mărgineşte la Vest teritoriul vostru există ţinuturi întinse în care puteţi găsi multe animale sălbatice; vindeţi pământurile voastre şi duceţi-vă să trăiţi fericiţi în locurile acelea.” După acest discurs, li se arată indienilor arme de foc, haine de lână, butoaie cu rachiu, mărgele de sticlă, brăţări de cositor, cercei şi oglinzi. Dacă la vederea tuturor acestor bogăţii ei mai ezită încă, li se sugerează că nu pot să refuze consimţământul care li se cere şi că, în curând, însuşi guvernul nu va mai putea să le garanteze folosinţa drepturilor. Ce-i de făcut? Pe jumătate convinşi, pe jumătate constrânşi, indienii pleacă; se vor duce să locuiască în alte pustietăţi unde albii îi vor lăsa în pace vreo zece ani. Astfel au obţinut americanii pe nimica provincii întregi, pe care cei mai bogaţi suverani europeni n-ar fi putut să le cumpere.
Am descris marile calamităţi, adaug că mi se par iremediabile. Consider că rasa indiană din America este condamnată la dispariţie şi nu pot să mă împiedic să mă gândesc că în momentul în care europenii se vor fi stabilit pe coasta Oceanului Pacific, indienii vor fi încetat să mai existe.
Indienii din America de Nord n-aveau decât două căi de salvare: războiul sau civilizaţia; altfel spus, ori îi nimiceau pe europeni, ori deveneau egalii lor.
La începutul colonizării, ar fi fost posibil ca, unindu-şi forţele, să scape de puţinii străini, care tocmai debarcaseră pe ţărmurile continentului. Au făcut-o nu o dată şi erau pe punctul să izbutească. Acum disproporţia dintre resurse este prea mare ca o asemenea eventualitate să poată fi luată în consideraţie. Mai apar încă printre populaţiile indiene oameni de geniu care îşi dau seama care va fi, în cele din urmă, soarta rezervată sălbaticilor şi încearcă să reunească toate triburile în ura comună împotriva europenilor; dar eforturile lor sunt neputincioase. Popoarele care se învecinează cu albii sunt de pe acum prea slăbite pentru a opune o rezistenţă eficace; celelalte cedează indiferenţei infantile faţă de ziua de mâine, care caracterizează naturile sălbatice, aşteptând să se ivească primejdia pentru a se ocupa de ea; unii nu pot, iar alţii nu vor să acţioneze.
E lesne de prevăzut că indienii nu vor dori niciodată să se civilizeze sau, când or să vrea, va fi prea târziu.
Civilizaţia este rezultatul unei lungi activităţi sociale care se desfăşoară în acelaşi loc şi pe care, în succesiunea lor, generaţii diferite şi-o lasă moştenire. Cel mai greu, civilizaţia se impune la popoarele de vânători. Triburile de păstori schimbă locurile, dar în migraţiile lor ele urmează o anume rânduială şi revin mereu în aceleaşi locuri; locuinţele vânătorilor se mută mereu la fel ca sălaşele animalelor pe care le vânează.
S-a încercat de mai multe ori să se introducă lumina cunoştinţelor printre indieni, fără a le schimba moravurile nomade; iezuiţii au făcut-o în Canada, puritanii în Noua Anglie. Nici unii, nici alţii n-au reuşit să întreprindă ceva durabil. Civilizaţia se năştea în colibă şi murea în pădure. Marea eroare a acestor legiuitori ai indienilor a fost că n-au înţeles că, pentru a civiliza un popor, trebuie ca el să fie determinat în primul rând să se stabilească undeva şi aceasta nu se poate face decât cultivând pământul; deci întâi şi întâi, indienii trebuiau să devină agricultori.
Nu numai că indienii nu posedă acest dar preliminar al civilizaţiei, dar le este foarte greu să-l dobândească.
Bărbaţii care s-au dedicat o dată vieţii leneşe şi aventuroase de vânători simt un dezgust aproape de neînvins pentru munca permanentă şi regulată de care e nevoie în agricultură. Acest lucru se poate observa chiar şi în sânul societăţilor noastre; dar este şi mai evident la popoarele pentru care obiceiurile de vânătoare au devenit rituri naţionale.
Independent de această cauză generală, există una nu mai puţin puternică, prezentă doar la indieni. Am arătat-o; cred că trebuie să revin.
Indigenii din America de Nord nu consideră munca doar un rău, ci şi o dezonoare şi orgoliul lor luptă împotriva civilizaţiei cu tot atâta încăpăţânare ca şi lenea.
Oricât de sărac ar fi, nu există vreun indian care în coliba lui din scoarţă de copac să nu aibă o idee extraordinară despre valoarea sa individuală; el consideră preocupările industriale drept un lucru umilitor; îl compară pe agricultor cu un bou care trage plugul, şi în toate muncile noastre nu vede decât o trudă de sclav. Nu pentru că nu şi-a însuşit o idee de înalt respect despre puterea albilor şi despre măreţia inteligenţei lor; dar dacă admiră rezultatul eforturilor noastre, dispreţuieşte mijloacele prin care l-am obţinut şi, acceptându-ne ascendentul, el se crede superior nouă. Vânătoarea şi războiul i se par singurele ocupaţii demne de un bărbat. Indianul, în adâncul mizeriei lui din pădure, nutreşte aceleaşi idei ca şi nobilul din Evul Mediu în castelul său, şi nu-i lipseşte decât să devină cuceritor pentru ca asemănarea să fie completă. Astfel, ciudat lucru!, în pădurile
Lumii Noi şi nu printre europenii care îi populează ţărmurile pot fi regăsite astăzi vechile prejudecăţi europene.
Am încercat nu o dată, pe parcursul acestei lucrări, să fac să se înţeleagă ce influenţă imensă exercită, după părerea mea, starea socială asupra moravurilor omeneşti. Să mi se permită să mai adaug la acest subiect încă un cuvânt.
Când observ asemănarea dintre instituţiile politice ale strămoşilor noştri germanici, şi cele ale triburilor rătăcitoare din America de Nord, între obiceiurile descrise de Tacit şi cele la care am fost uneori martor, nu pot să mă împiedic să nu mă gândesc că aceeaşi cauză a produs, în două emisfere, aceleaşi efecte şi că, în mijlocul diversităţii aparente a vieţii omeneşti, nu e imposibil să găseşti un anume număr de fapte generatoare din care decurg toate celelalte. În tot ceea ce numim instituţii germanice sunt tentat să văd doar obiceiurile barbare şi opiniile sălbaticilor pătrunse în ceea ce considerăm a fi ideile feudale.
Oricare ar fi viciile şi prejudecăţile care îi împiedică pe indienii din America de Nord să devină agricultori şi civilizaţi, uneori necesitatea îi sileşte.
Mai multe populaţii importante din Sud, printre altele şi triburile Cherokee şi Creek, s-au găsit ca şi încercuite de europeni care, debarcând pe malurile oceanului, coborând din Ohio şi urcând pe Mississippi, au ajuns să-i înconjoare dintr-odată. Nu au fost goniţi din loc în loc cum s-a întâmplat cu triburile din Nord, dar au fost împinşi între limite din ce în ce mai înguste, aşa cum fac vânătorii într-un desiş înainte de a pătrunde simultan în interiorul lui. Găsindu-se între civilizaţie şi moarte, indienii s-au văzut în situaţia ruşinoasă de a trăi din munca lor, ca albii: au devenit agricultori; şi fără a-şi părăsi în întregime obiceiurile şi nici moravurile, au renunţat la ceea ce îi împiedica să-şi ducă noua lor existenţă.
Tribul Cherokee a mers şi mai departe; ei şi-au creat o limbă scrisă şi şi-au întemeiat o formă destul de stabilă de guvernare şi, cum în Lumea Nouă totul ia un ritm foarte precipitat, au avut un ziar înainte de a avea haine.
Prezenţa metişilor a favorizat în mod deosebit dezvoltarea rapidă a obiceiurilor europene la aceşti indieni. Împărtăşind cu tatăl cunoştinţele, fără a abandona total obiceiurile sălbatice ale mamei, metisul alcătuieşte legătura naturală dintre civilizaţie şi barbarie. Peste tot unde metişii s-au înmulţit, s-a văzut cum sălbaticii şi-au modificat, puţin câte puţin, starea socială şi şi-au schimbat moravurile.
Succesul tribului Cherokee dovedeşte că indienii au aptitudinea de a se civiliza, dar nu dovedeşte deloc că vor putea reuşi.
Dificultatea cu care indienii se supun civilizaţiei se naşte dintr-o cauză generală, căreia nu i se pot sustrage.
Dacă se examinează cu atenţie istoria, se observă că în general popoarele barbare s-au înălţat singure încetul cu încetul deasupra lor şi, prin propriile eforturi, au ajuns la civilizaţie.
Când li s-a întâmplat să se lumineze cu ajutorul unei naţiuni străine, au făcut-o în calitate de învingători, nu în calitate de învinşi.
Când poporul cucerit este luminat şi cuceritorul semisălbatic, cum s-a întâmplat când Imperiul roman a fost invadat de naţiunile nordice sau China de mongoli, puterea pe care victoria a conferit-o barbarului a fost suficientă ca să-l ţină la nivelul omului civilizat şi să-i permită să meargă în pas cu el până va deveni emulul său; unul posedă forţa, celălalt inteligenţa; primul admiră ştiinţa şi artele învinşilor, celălalt invidiază puterea învingătorului. În cele din urmă, barbarii îl introduc pe omul şlefuit în palatele lor iar omul şlefuit îi oferă barbarului şcoala. Dar când cel care posedă forţa materială are şi avantajul superiorităţii intelectuale, nu prea se întâmplă ca învinsul să se civilizeze; se retrage sau este nimicit.
Se poate astfel spune, într-o manieră generală, că sălbaticii caută lumina cu arma în mână, dar nu o capătă.
Dacă triburile indiene care locuiesc acum în centrul continentului ar putea găsi în ele însele destulă energie pentru a se civiliza, poate că ar reuşi. Fiind superioare naţiunilor barbare care le înconjoară, ele ar căpăta, puţin câte puţin, forţă şi experienţă şi când europenii ar apărea la graniţele lor ar fi în stare, dacă nu să-şi menţină independenţa, măcar să-şi impună drepturile asupra pământului şi să se integreze învingătorilor. Dar ghinionul indienilor este că intră în contact cu poporul cel mai civilizat şi, aş adăuga, cel mai avid de pe glob, în timp ce ei înşişi sunt doar pe jumătate civilizaţi; învăţătorul lor e şi singurul lor stăpân şi odată cu opresiunea capătă şi lumina.
Trăind în libertatea pădurii, indianul din America de Nord era sărac dar nu se simţea inferior nimănui; din momentul în care vrea să pătrundă în ierarhia socială a albilor, nu poate ocupa decât ultimul lor; deoarece intră ignorant şi sărac într-o societate în care domnesc ştiinţa şi bogăţia. După ce a dus o viaţă agitată plină de greutăţi şi de primejdii dar, în acelaşi timp, plină de emoţii şi de măreţie, el trebuie să suporte o existenţă monotonă, obscură şi degradată. Posibilitatea de a-şi câştiga pâinea cu care se hrăneşte prin munci penibile şi ruşinoase este în ochii săi singurul rezultat al mult lăudatei civilizaţii.
Şi nu e nici măcar sigur că va obţine acest rezultat.
Când indienii încearcă să-i imite pe vecinii lor europeni şi să cultive ca aceştia pământul, sunt prinşi într-o concurenţă funestă. Albul cunoaşte tainele agriculturii. Indianul se apucă stângaci de o treabă de care habar n-are. Unul obţine cu uşurinţă recolte mari, celălalt smulge cu multe eforturi roadele pământului.
Europeanul se află în sânul unei populaţii cunoscute şi căreia îi ştie nevoile.
Sălbaticul este izolat în mijlocul unui popor duşman căruia nu-i cunoaşte decât incomplet moravurile, limba şi legile, dar de care totuşi nu se poate lipsi. Doar schimbând produsele cu cele ale albilor el poate să-şi câştige bunăstarea, deoarece compatrioţii săi nu îl pot ajuta decât în mică măsură.
Astfel, când indianul vrea să vândă roadele muncii sale, nu găseşte cumpărătorii pe care europeanul îi descoperă fără dificultate şi el produce cu mare cheltuială ceea ce celălalt livrează ieftin.
Indianul se sustrage necazurilor la care sunt expuse naţiunile barbare doar pentru a da de necazurile popoarelor civilizate şi îi e aproape la fel de greu să trăiască înconjurat de abundenţa noastră ca şi în mijlocul pădurii lui.
Totuşi, el nu a părăsit obiceiurile vieţii nomade. Tradiţiile sunt încă dominante, gustul vânătorii nu s-a stins. Bucuria sălbatică pe care a simţit-o odinioară în desişul pădurii îi reapare în culori vii în imaginaţia sa tulburată; privaţiunile pe care le-a îndurat i se par mai puţin îngrozitoare, pericolele pe care le înfruntă mai puţin mari. Independenţa de care se bucura printre egalii săi contrastează cu poziţia subalternă pe care o ocupă în societatea civilizată.
Pe de altă parte, singurătatea în care a sălăşluit liber atâta timp este încă aproape de el; în câteva ore de mers se poate reîntoarce. Pentru pământul pe jumătate desţelenit din care el de-abia obţine cu ce să se hrănească, albii îi oferă un preţ aparent bun. Poate, cu aceşti bani cu care îl îmbie europenii, va putea trăi liniştit şi fericit departe de ei. Părăseşte plugul, pune din nou mâna pe armă, şi se întoarce pentru totdeauna în pustietate.
Se poate verifica adevărul acestui trist tablou prin ceea ce se întâmplă la triburile Creek şi Cherokee, pe care le-am citat.
Indienii, în puţinul pe care l-au făcut, au dovedit tot atâta geniu nativ, cât şi popoarele europene în cele mai mari iniţiative ale lor; dar naţiunile, ca şi oamenii, au nevoie de timp ca să înveţe, oricât de inteligente sau harnice ar fi.
În timp ce sălbaticii se străduiau să se civilizeze, europenii continuau să-i înconjoare şi să-i înghesuie din ce în ce mai tare. Astăzi, în sfârşit, cele două rase s-au întâlnit; ele se învecinează. Indianul a devenit superior tatălui său – sălbaticul, dar este încă inferior vecinului său alb. Cu ajutorul resurselor şi al inteligenţei lor, europenii n-au întârziat să-şi însuşească avantajele pe care posesia solului putea să le ofere indienilor, s-au stabilit în mijlocul lor, au pus mâna pe pământ sau l-au cumpărat pe nimica şi i-au ruinat printr-o concurenţă căreia aceştia nu puteau în niciun caz să-i facă faţă. Izolaţi în propriul lor ţinut, indienii au alcătuit doar o mică colonie de străini incomozi, în mijlocul unui popor numeros şi dominator.
Washington a spus într-unul din mesajele sale către Congres: „Suntem mai luminaţi şi mai puternici decât naţiunile indiene; este potrivit cu onoarea noastră să-i tratăm cu bunătate, chiar cu generozitate.”
Această politică nobilă şi virtuoasă n-a fost pusă niciodată în practică.
De obicei, aviditatea colonilor este însoţită de tirania guvernului. Deşi triburile Cherokee şi Creek trăiesc pe pământul pe care îl locuiau dinainte de venirea europenilor, deşi americanii au tratat cu ei ca şi cum ar fi tratat cu popoare străine, statele în care se găseau n-au vrut să le recunoască drept popoare independente şi s-au apucat să-i supună pe aceşti oameni, abia ieşiţi din pădure, magistraţilor lor, obiceiurilor şi legilor lor. Mizeria i-a împins pe aceşti indieni nefericiţi spre civilizaţie, opresiunea îi împinge azi spre barbarie. Mulţi dintre ei, părăsindu-şi câmpul abia desţelenit, îşi regăsesc obiceiurile vieţii sălbatice.
Dacă se examinează cu atenţie măsurile tiranice adoptate de legiuitorii statelor din Sud, purtarea guvernanţilor şi deciziile tribunalelor, ne convingem uşor că scopul final spre care tind simultan toate eforturile lor este expulzarea completă a indienilor. Americanii din această parte a Uniunii privesc cu invidie pământurile pe care le posedă indienii; ei îşi dau seama că aceştia din urmă n-au pierdut complet tradiţiile vieţii sălbatice şi înainte ca civilizaţia să-i lege complet de pământ, albii vor să-i aducă la disperare şi să-i forţeze să se îndepărteze.
Oprimaţi în anumite state, triburile Creek şi Cherokee s-au adresat guvernului central. Acesta nu e insensibil la necazurile lor, şi ar dori sincer să salveze ce a mai rămas din indigeni şi să le asigure libera posesie a teritoriului care le-a fost garantat, dar când încearcă să pună în practică acest plan, statele opun o rezistenţă formidabilă şi atunci guvernul se decide fără greutate să lase unele triburi, pe jumătate nimicite, să piară, pentru a nu pune în pericol Uniunea americană.
Incapabil să-i protejeze pe indieni, guvernul federal ar dori măcar să le uşureze soarta; în acest scop i-a transportat pe cheltuiala sa în alte locuri.
Între 33 şi 37 grade latitudine nordică se întinde un ţinut vast care a luat numele de Arkansas, după fluviul principal care îl străbate. Pe de o parte e mărginit de frontiera cu Mexicul, pe de alta de fluviul Mississippi. Pârâuri şi râuri şerpuiesc în toate direcţiile, clima e blândă şi solul roditor. Nu pot fi întâlnite acolo decât câteva hoarde sălbatice nomade, în această parte a ţării, învecinată cu Mexicul şi la mare distanţă de aşezările americane, guvernul Uniunii doreşte să transporte resturile populaţiei indigene din Sud.
La sfârşitul anului 1831, am fost asigurat că 10.000 de indieni au ajuns deja pe malurile râului Arkansas; alţii veneau în fiecare zi. Dar Congresul nu izbutise încă să creeze o voinţă unanimă printre cei cărora urma să le decidă soarta; unii acceptau bucuroşi să se depărteze de nucleul tiraniei; cei mai luminaţi refuzau să-şi abandoneze recoltele nestrânse şi noile locuinţe; ei considerau că dacă acţiunea civilizatoare se va întrerupe, nu va mai fi reluată niciodată; se temeau că obiceiurile sedentare, de abia deprinse, să nu se piardă cu desăvârşire în ţinuturile încă sălbatice, unde nimic nu era pregătit pentru a asigura subzistenţa unui popor de agricultori; ei ştiau că vor găsi în noile pustietăţi hoarde duşmane şi nu le vor putea rezista pentru că, fără a fi dobândit încă forţa civilizaţiei, nu mai au nici energia barbară de odinioară. Indienii au dibuit cu uşurinţă provizoratul din rostuirea care li se oferea. Cine le va garanta că vor fi lăsaţi în pace în noul lor adăpost? Statele Unite se angajează să-i ocrotească acolo; dar şi teritoriul pe care îl ocupă acum le-a fost garantat odinioară prin jurămintele cele mai solemne. E adevărat, guvernul american nu le ia azi aceste pământuri, dar permite ca ele să fie invadate. Fără îndoială că, în câţiva ani, aceeaşi populaţie albă, care îi presează acum, va fi din nou pe urmele lor în singurătăţile din Arkansas; vor da de aceleaşi probleme, fără a avea la îndemână aceleaşi soluţii; şi cum mai devreme sau mai târziu vor resimţi lipsa pământului, vor trebui să se resemneze să dispară.
În comportarea Uniunii faţă de indieni e mai puţină cupiditate decât în politica statelor, dar tuturor le lipseşte, în egală măsură, buna-credinţă.
Extinzând ceea ce ei numesc acţiunea binefăcătoare a legilor lor asupra indienilor, statele îşi fac socoteala că aceştia vor prefera să plece decât să se supună; promiţându-le un adăpost sigur în Vest, guvernul central e conştient că nu va putea face nimic pentru aceşti nenorociţi.
Astfel, prin tirania pe care o exercită, statele îi forţează pe sălbatici să fugă; prin promisiunile sale şi cu ajutorul resurselor sale, Uniunea face ca această fugă să devină facilă. Sunt măsuri diferite care tind către acelaşi scop.
„Prin voinţa Tatălui nostru din Ceruri care conduce Universul – spuneau indienii Cherokee în jalba lor către Congres – rasa oamenilor roşii din America a devenit puţină; rasa albă a devenit mare şi renumită.
Când strămoşii voştri au sosit pe ţărmurile noastre, omul roşu era puternic şi, deşi ignorant şi sălbatic, i-a primit cu bunătate şi le-a permis să-şi odihnească picioarele obosite pe pământul lui. Părinţii voştri şi ai noştri şi-au dat mâna în semn de prietenie şi au trăit în pace.
Tot ceea ce a cerut omul alb pentru a-şi satisface nevoile, indianul s-a grăbit să-i ofere. Atunci, indianul era stăpânul şi omul alb – cel care cerea. Astăzi, scena s-a schimbat: forţa omului roşu a devenit slăbiciunea sa. Pe măsură ce vecinii săi se înmulţeau, puterea sa era din ce în ce mai mică; iar acum, din atâtea triburi puternice care acopereau suprafaţa a ceea ce numiţi Statele Unite, de abia dacă mai rămân câteva pe care le-a ocolit dezastrul universal. Triburile din Nord, atât de renumit odinioară printre noi pentru puterea lor, aproape că au dispărut. Acesta a fost destinul omului roşu în America.
Noi suntem ultimii din rasa noastră. Oare şi noi trebuie să murim?
Tatăl nostru comun din Ceruri a dat din timpuri imemoriale strămoşilor noştri pământul pe care locuim; strămoşii noştri ni l-au lăsat moştenire. Noi l-am păstrat cu respect deoarece aici este cenuşa lor. Am cedat sau am pierdut vreodată această moştenire? Permiteţi-ne să vă întrebăm cu umilinţă, ce drept mai puternic decât dreptul moştenirii şi al posesiunii imemoriale poate avea un popor asupra pământului? Ştim că statul Georgia şi preşedintele Statelor Unite pretind astăzi că noi am pierdut acest drept. O considerăm o afirmaţie gratuită. Când l-am pierdut? Ce crimă am făcut pentru a ni se lua patria noastră? Ni se reproşează că am luptat sub drapelul regelui Marii Britanii în timpul Războiului pentru Independenţă? Dacă despre această crimă este vorba, de ce nu aţi declarat în primul tratat încheiat după acest război că am pierdut proprietatea asupra pământurilor? De ce n-aţi inserat atunci un articol în tratat astfel conceput: Statele Unite sunt de acord să cadă la pace cu tribul Cherokee, dar, pentru a-i pedepsi pentru că au participat la război, declară că nu mai sunt consideraţi decât arendaşi pe pământul lor şi că vor fi obligaţi să-l părăsească dacă statele vecine le-o vor cere? Atunci era momentul de a vorbi astfel; dar nimănui nu i-a trecut prin cap; şi niciodată părinţii noştri n-ar fi consimţit la un tratat al cărui rezultat ar fi fost răpirea ţării lor şi privarea de drepturile cele mai sfinte.”
Acesta este limbajul indienilor; ceea ce spun ei este adevărat; ceea ce prevăd ei, mi se pare inevitabil.
De oriunde ai privi destinul indienilor din America de Nord, nu se văd decât nenorociri de neevitat; dacă rămân sălbatici, vor fi împinşi pe măsură ce alţii avansează; dacă vor să se civilizeze, contactul cu o lume mai evoluată decât ei îi va lăsa în voia opresiunii şi a mizeriei. Dacă vor continua să rătăcească dintr-un deşert într-altul, vor pieri; dacă vor dori să se fixeze, şi atunci vor pieri. Nu se pot lumina decât cu ajutorul europenilor, dar apropierea europenilor contribuie la degradarea lor şi îi împinge spre barbarie. Cât sunt lăsaţi în voia lor, ei vor refuza să-şi modifice felul de a fi şi, în cele din urmă, nu vor mai avea timp să o facă atunci când vor fi obligaţi să vrea să se schimbe.
Spaniolii i-au vânat pe indieni cu câinii, ca pe fiarele sălbatice; au jefuit Lumea Nouă ca pe un oraş învins după un asediu, fără discernământ şi fără milă; dar nu totul poate fi distrus, şi nebunia are o limită: resturile populaţiilor indiene, care au scăpat de masacru, s-au amestecat în cele din urmă cu învingătorii adoptându-le religia şi moravurile.
Purtarea americanilor din Statele Unite faţă de indigeni dovedeşte, dimpotrivă, cea mai pură dragoste pentru forme şi pentru legalitate. Dacă indienii acceptă să rămână în starea de sălbăticie, americanii nu se amestecă în treburile lor şi îi tratează ca pe nişte popoare independente; nu îşi permit să le ocupe pământurile dacă nu le-au obţinut în bună regulă printr-un contract; şi dacă, din întâmplare, o naţiune indiană nu mai poate locui pe teritoriul său, o iau frăţeşte de mână şi o conduc ei înşişi spre moarte în afara ţării părinţilor săi.
Spaniolii, cu ajutorul unor practici monstruoase fără precedent şi acoperindu-se de o ruşine care nu va putea fi ştearsă, n-au izbutit totuşi să extermine rasa indienilor, şi nici măcar s-o împiedice să se bucure de aceleaşi drepturi ca şi ei; americanii din Statele Unite au atins acest dublu rezultat cu o minunată uşurinţă, în linişte, legal, filantropic, fără vărsare de sânge, fără a viola, în ochii lumii, niciun principiu moral. Nu s-ar fi putut distruge mai bine oamenii, respectând mai bine legile umanităţii.


POZIŢIA OCUPATĂ DE RASA NEAGRĂ ÎN STATELE UNITE. PRIMEJDIILE PE CARE PREZENŢA EI LE REPREZINTĂ PENTRU ALBI

De ce e mai greu acum, decât în antichitate, de abolit sclavia şi a face să-i dispară urmele. – în Statele Unite, prejudecata albilor împotriva negrilor pare mai puternică pe măsură ce se distruge sclavia. – Situaţia negrilor în statele din Nord şi în cele din Sud. – De ce vor americanii să desfiinţeze sclavia. – Diferenţe care se pot observa între malul drept şi malul stâng al râului Ohio. – Care sunt motivele. – Rasa neagră se retrage spre Sud, la fel se întâmplă şi cu sclavia. Explicaţia acestui fapt. – Dificultăţile întâmpinate de statele din Sud odată cu abolirea sclaviei. – Primejdiile viitoare. – Preocupările spirituale. – întemeierea unei colonii negre în Africa. – De ce, în timp ce sunt dezgustaţi de sclavie, americanii din Sud îi sporesc rigorile.

Indienii vor muri în izolare aşa cum au trăit; dar destinul negrilor este oarecum împletit cu cel al europenilor. Cele două rase sunt legate una de alta, fără a se contopi; le este la fel de dificil şi să se separe complet, şi să se unească.
Cea mai de temut primejdie care ameninţă Statele Unite se naşte din prezenţa negrilor pe pământul lor. Oricare ar fi punctul de plecare, de câte ori se cercetează cauzele tulburărilor prezente şi ale primejdiilor viitoare pentru Uniune, se ajunge întotdeauna la acest fapt.
În general, oamenii trebuie să depună eforturi mari şi constante pentru a crea nenorociri durabile; dar există un rău care pătrunde pe furiş în lume; la început, de abia se observă abuzurile obişnuite ale puterii; începe cu un individ al cărui nume istoria nu îl înregistrează; e depus ca o sămânţă otrăvitoare undeva în pământ; apoi aceasta se autoalimentează, se răspândeşte fără efort şi răul creşte în mod firesc, odată cu societatea care l-a născut: acest rău este sclavia.
Creştinismul a desfiinţat robia; creştinii din secolul şaisprezece au restabilit-o; şi totuşi n-au acceptat-o niciodată astfel, decât ca pe o excepţie în sistemul lor social şi au avut grijă să o restrângă la o singură rasă. Au rănit astfel umanitatea mai puţin; dar rana e infinit mai greu de lecuit.
Trebuie atent diferenţiate două probleme: sclavia în sine şi urmările ei.
Nenorocirile imediate provocate de sclavie sunt aceleaşi la antici ca şi la moderni, dar urmările lor sunt diferite. În antichitate, sclavul aparţinea aceleiaşi rase ca şi stăpânul său şi ades îi era superior prin cultură şi inteligenţă. Doar libertatea îi separa; dacă sclavului i se dădea libertatea, cei doi puteau fi confundaţi.
Anticii aveau deci un mijloc destul de simplu pentru a scăpa de sclavie şi de urmările ei; acest mijloc era dezrobirea şi de îndată ce a fost aplicat, într-o manieră generală, a avut rezultate bune.
Nu înseamnă că în antichitate n-au mai persistat o vreme urmele robiei, chiar după ce sclavia a fost desfiinţată.
Conform unei prejudecăţi naturale, omul îl dispreţuieşte pe cel care i-a fost mult timp inferior după ce acesta i-a devenit egal; inegalităţii reale produse de avere şi de lege îi urmează întotdeauna o inegalitate imaginară, a cărei rădăcină se află în moravuri: dar la cei vechi, acest efect secundar al sclaviei avea un termen. Omul eliberat semăna atât de mult cu cel liber, încât în curând devenea imposibil să-i deosebeşti.
În antichitate, cel mai greu era să modifici legea; la moderni – să schimbi moravurile şi, pentru noi, dificultăţile reale încep acolo unde pentru cei vechi ele se terminau.
Explicaţia vine din faptul că la moderni starea imaterială şi temporară a sclaviei se combină într-un mod foarte nefericit cu starea materială şi permanentă a diferenţei de rasă. Amintirea sclaviei dezonorează rasa şi rasa perpetuează amintirea sclaviei.
Nu există african care să fi venit de bunăvoie pe teritoriul Lumii Noi; de unde rezultă că toţi cei care sunt acolo în zilele noastre sunt sclavi sau sclavi eliberaţi. Astfel, negrul transmite descendenţilor săi, odată cu viaţa, semnele exterioare ale ruşinii. Legea poate desfiinţa robia; însă numai Dumnezeu poate face să-i dispară urma.
Sclavul modern nu se deosebeşte de stăpânul său doar prin libertate, ci şi prin origine. Puteţi să faceţi ca negrul să fie liber, dar nu puteţi face să nu fie un străin în relaţia cu europeanul.
Şi asta nu e totul: acestui om care s-a născut umil, acestui străin pe care sclavia l-a adus printre noi nu i se recunosc trăsăturile generale ale umanităţii. Faţa lui ni se pare hidoasă, inteligenţa lui limitată, gusturile sale-josnice; aproape că-l considerăm o fiinţă intermediară între animal şi om.
După ce au abolit sclavia, modernii ar trebui să distrugă şi trei prejudecăţi mai puţin sesizabile şi mai tenace decât ea: prejudecata stăpânului, prejudecata rasei şi, în cele din urmă, prejudecata albului.
Nouă, celor care am avut norocul să ne naştem printre oameni pe care natura i-a creat asemănători iar legea i-a declarat egali, ne este foarte greu să înţelegem ce spaţiu de netrecut îl separă pe negrul din America de european. Dar putem să ne facem o idee, judecând prin analogie.
Am cunoscut mari inegalităţi al căror principiu era doar în legislaţie. Ce poate fi mai fictiv, decât inferioritatea pur legală! Ce poate fi mai contrar instinctului omenesc decât diferenţele permanente stabilite între oameni evident asemănători! Şi totuşi aceste diferenţe au durat timp de secole; mai persistă încă în multe locuri; peste tot au lăsat urme mentale pe care timpul le şterge cu greu. Dacă inegalitatea creată doar de lege este atât de greu de dezrădăcinat, cum să o elimini pe cea care, pe deasupra, pare că îşi are fundamentul imuabil în natura însăşi?
Când observ cu câtă greutate corpul aristocratic, de orice natură ar fi el, izbuteşte să se confunde aparent cu masa poporului dovedind în acelaşi timp o maximă preocupare pentru păstrarea barierelor nevăzute care îi separă, pierd, în ceea ce mă priveşte, speranţa că o aristocraţie bazată pe semne vizibile şi nepieritoare poate să dispară.
Sunt de părere că cei care speră că într-o zi negrii se vor contopi cu europenii se îmbată cu o iluzie. Raţiunea nu mă îndeamnă să cred şi nu văd niciun indiciu faptic care să confirme aşa ceva.
Până acum, peste tot unde albii au fost cei mai puternici, i-au ţinut pe negri în umilinţă şi în sclavie. Peste tot unde negrii au fost mai puternici i-au eliminat pe albi; este singura legătură ce a existat vreodată între cele două rase.
Dacă analizez situaţia din Statele Unite în zilele noastre, observ că într-o anume parte a ţării bariera legală care separă cele două rase s-a coborât, dar nu cea a moravurilor: observ că sclavia dă înapoi; dar prejudecata care i-a dat naştere e neclintită.
S-au apropiat oare negrii de albi în acea regiune a Uniunii unde nu mai sunt sclavi? Oricine a locuit în Statele Unite a observat că s-a produs efectul contrar.
Prejudecata rasei mi se pare mai puternică în statele care au abolit sclavia decât acolo unde sclavia există încă, şi nicăieri nu este mai intolerantă decât în statele unde robia n-a fost niciodată cunoscută.
Este adevărat că, în Nordul Uniunii, legea permite negrilor şi albilor să se căsătorească legitim; dar e sigur că opinia publică îl va respinge declarându-l ticălos pe albul care s-ar uni cu o negresă şi ar fi greu de citat un asemenea fapt ca exemplu.
Aproape în toate statele în care a fost abolită sclavia s-au dat drepturi negrilor; dar dacă negrul se prezintă la vot, o face cu riscul vieţii. Persecutat, el se poate plânge, dar toţi judecătorii sunt albi. Legea îi dă acces la banca juraţilor, dar prejudecata îl respinge. Fiul său nu poate merge la şcoală unde învaţă descendentul omului european. Nici cu aur nu poate cumpăra dreptul de a se aşeza la teatru lângă cel care i-a fost stăpân; în spital, zace în altă parte. I se permite negrului să se roage aceluiaşi Dumnezeu ca al albilor, dar nu să îngenuncheze în faţa aceluiaşi altar. El are preoţii şi bisericile lui. Nu i se închid porţile cerului, dar inegalitatea se opreşte cu greu la marginea lumii de apoi. Când negrul moare, osemintele lui sunt aruncate în altă parte şi deosebirile de condiţii se regăsesc chiar şi în egalitatea morţii.
Astfel, negrul este liber, dar el nu poate fi egal în drepturi, plăceri, muncă şi necazuri, nici măcar în mormânt, cu acela al cărui egal a fost declarat; nu se poate întâlni nicăieri cu el, nici cât e viu, nici când e mort.
În Sud, unde sclavia persistă, grija de a-i ţine pe negri de-o parte e mai mică; uneori, împart cu albii munca şi plăcerile; până la un punct, se admite şi amestecul cu ei; legislaţia e mai dură în privinţa lor: obiceiurile sunt mai tolerante şi mai blânde.
În Sud, stăpânul nu se teme să-l ridice pe sclav până la înălţimea sa, deoarece ştie că, dacă vrea, poate oricând să-l coboare la loc în ţărână. În Nord, albul nu mai percepe clar bariera care îl separă de o rasă degradată şi se distanţează de ea cu atât mai grijuliu, cu cât se teme mai mult că, într-o zi, va fi confundat cu ea.
Pentru americanul din Sud, natura, reintrând uneori în drepturile ei, restabileşte pentru o clipă egalitatea între albi şi negri. În Nord, orgoliul reduce la tăcere chiar şi pasiunea cea mai imperioasă a omului. Poate că americanul din Nord ar consimţi să împărtăşească vremelnic cu o negresă plăcerile lui, dar legiuitorul va declara în acest caz că ea nu trebuie să dorească să împartă cu el patul; ci că ea poate deveni soţia lui; iar albul o va evita cu oroare.
Astfel, în Statele Unite prejudecata care îi respinge pe negri pare să crească pe măsură ce negrii încetează de a mai fi sclavi şi inegalitatea se încrustează în moravuri pe măsură ce dispare din legi.
Dar dacă poziţia relativă a celor două rase este aşa cum am descris-o, de ce au abolit americanii sclavia în Nordul Uniunii şi o păstrează în Sud, înăsprindu-i regulile?
E uşor de răspuns. Desfiinţarea sclaviei din Statele Unite nu este în interesul negrilor, ci al albilor.
Primii negri au fost aduşi în Virginia către anul 1621. În America, de altfel ca şi peste tot pe pământ, sclavia s-a născut în Sud. Apoi s-a întins din aproape în aproape; dar pe măsură ce înainta spre Nord numărul sclavilor descreştea. În Noua Anglie au fost dintotdeauna puţini negri.
Coloniile erau întemeiate: trecuse deja un secol şi un fapt extraordinar bătea la ochi. În provinciile în care nu existau, ca să zicem aşa, deloc sclavi, populaţia creştea, bogăţia şi bunăstarea sporeau mai repede decât în cele care aveau sclavi.
Totuşi, în primele din aceste regiuni locuitorul era obligat să cultive el însuşi pământul, sau să închirieze serviciile altuia; în celelalte, el găsea la dispoziţia sa muncitori ale căror eforturi nu trebuiau retribuite. Pe de o parte era deci muncă şi cheltuială; de cealaltă – trândăvie şi zgârcenie: şi totuşi, avantajul era de partea primilor.
Acest rezultat pare cu atât mai dificil de explicat cu cât emigranţii aparţineau aceleiaşi rase europene, aveau aceleaşi obiceiuri, aceeaşi civilizaţie, aceleaşi legi care nu se deosebeau decât prin amănunte puţin sesizabile.
Timpul trecea; părăsind ţărmurile Oceanului Atlantic, anglo-americanii se înfundau tot mai mult în singurătăţile Vestului; găseau acolo terenuri şi climate noi; aveau de înfruntat obstacole de naturi diferite; rasele se amestecau; oamenii din Sud urcau în Nord, oamenii din Nord coborau în Sud. Şi, în vâltoarea tuturor acestor procese, acelaşi fapt se reproducea pretutindeni; colonia în care nu existau sclavi devenea mai populară şi mai prosperă decât cea în care sclavia era în vigoare.
Pe măsură ce se înainta, se putea deci observa că servitutea, atât de crudă pentru sclav, era funestă şi pentru stăpân.
Dar acest adevăr şi-a găsit ultima confirmare când s-a ajuns pe malul râului Ohio.
Fluviul pe care indienii l-au denumit prin excelenţă Ohio, Râul Frumos, uda cu apele sale una dintre cele mai splendide văi în care a locuit vreodată omul. Pe ambele maluri ale râului Ohio se întind terenuri vălurite, unde solul îi oferă în fiecare zi truditorului comori inepuizabile; pe amândouă malurile aerul e la fel de sănătos şi clima la fel de temperată; fiecare mal alcătuieşte frontiera extremă a unui stat mare; cel care, la stânga, urmează miile de sinuozităţi pe care le descrie cursul râului
Ohio se numeşte Kentucky; celălalt poartă chiar numele fluviului. Cele două state nu diferă decât într-un singur punct: Kentucky a permis sclavia, statul Ohio a respins-o.
Călătorul plasat în mijlocul râului Ohio se poate lăsa dus de curent până în locul în care acesta se varsă în Mississippi, navigând astfel între libertate şi servitute; şi nu trebuie decât să arunce o privire în jur pentru a-şi da seama într-o clipă care dintre ele este mai favorabilă umanităţii.
Pe malul stâng al fluviului, populaţia este răsfirată; din când în când se observă câte un grup de sclavi trecând cu aer nepăsător pe câmpurile semipustii; pădurea originară renaşte mereu; ai spune că societatea a aţipit; omul pare trândav, în timp ce natura oferă imaginea activităţii şi a vieţii.
De pe malul drept, se aude zgomotul confuz care vesteşte de departe prezenţa industriei: recolte bogate acoperă câmpurile; clădiri elegante vădesc gusturile şi meticulozitatea truditorilor; din toate părţile se vede îndestularea, omul pare bogat şi mulţumit; el munceşte.
Statul Kentucky a fost întemeiat în 1775, statul Ohio doisprezece ani mai târziu. Doisprezece ani în America sunt cât cincizeci de ani în Europa. Astăzi, populaţia din Ohio o depăşeşte cu 250.000 de locuitori pe cea din Kentucky.
Aceste efecte diferite ale sclaviei şi ale libertăţii nu pot fi înţelese cu uşurinţă; ele sunt suficiente pentru a explica multe dintre diferenţele care despart civilizaţia antică de cea din zilele noastre.
Pe malul stâng al râului Ohio munca se confundă cu ideea de sclavie; pe malul drept cu cea de bunăstare şi progres acolo este degradată, aici este onorată; pe malul stâng al fluviului nu pot fi găsiţi muncitori care să aparţină rasei albe, se tem să nu pară sclavi; trebuie lăsat totul pe seama negrilor; pe malul drept, zadarnic ai căuta un trântor; albii răspândesc asupra întregii activităţi felul lor de a munci şi inteligenţa lor.
Astfel, oamenii care, în Kentucky, sunt tocmiţi pentru a exploata bogăţiile naturale ale solului n-au nici zel, nici cunoştinţe; în timp ce cei care le-ar putea avea stau degeaba, sau pleacă în Ohio pentru a-şi putea folosi îndemânarea fără a se face de ruşine.
E adevărat că, în Kentucky, stăpânii îi pun pe sclavi să muncească şi nu-i plătesc, dar obţin puţine rezultate de pe urma eforturilor lor, în timp ce banii pe care i-ar da unor muncitori liberi s-ar regăsi înzecit în valoarea muncii lor.
Muncitorul liber este plătit, dar lucrează mai repede decât sclavul şi rapiditatea în execuţie este unul din elementele principale ale economiei. Albul îşi vinde sprijinul, dar acesta nu e cumpărat decât dacă e util; negrul nu poate cere nimic pentru munca sa, dar există obligaţia de a-l hrăni tot timpul; el trebuie întreţinut la bătrâneţe ca şi la maturitate, în copilăria sa lipsită de rod, ca şi în anii generoşi ai tinereţii sale, când e bolnav şi când e sănătos. Doar plătind se poate obţine munca atât a unuia, cât şi a celuilalt: muncitorul liber primeşte un salariu; sclavul – educaţie, alimente, îngrijiri, haine; banii pe care îi cheltuieşte stăpânul pentru a-l întreţine pe sclav se risipesc în fleacuri, cheltuiala nici nu se observă; salariul muncitorului se dă dintr-odată şi pare că nu îl îmbogăţeşte decât pe cel care îl primeşte; dar în realitate, sclavul a costat mai mult decât un om liber şi munca sa a fost mai puţin productivă.
Influenţa sclaviei se întinde şi mai departe: ea pătrunde în sufletul stăpânului şi imprimă o anume direcţie ideilor şi preferinţelor lui.
Natura i-a dat omului de pe cele două maluri ale râului Ohio un caracter întreprinzător şi energic; dar pe fiecare mal al fluviului aceste două calităţi sunt folosite diferit.
Albul de pe malul drept, obligat să trăiască din propriile sale eforturi, a plasat în bunăstarea materială scopul principal al existenţei sale; şi cum teritoriul pe care locuieşte oferă iniţiativei lui resurse inepuizabile şi atracţii mereu renăscute, râvna sa de a dobândi a depăşit limitele obişnuite ale cupidităţii umane; chinuit de dorinţa îmbogăţirii, el păşeşte cu îndrăzneală pe toate căile pe care i le deschide norocul; devine marinar, pionier, muncitor, cultivator, suportând cu egală perseverenţă truda şi primejdiile legate de diferitele profesii; există ceva minunat în resursele geniului său şi un fel de eroism în dorinţa sa de câştig.
Americanul de pe malul stâng nu numai că dispreţuieşte munca, dar şi toate întreprinderile pe care munca le face să înflorească; trăind într-un belşug trândav, el are toate înclinaţiile oamenilor leneşi, în ochii săi banul şi-a pierdut o parte din valoare; el nu mai ţinteşte bogăţia, ci agitaţia şi plăcerea şi cheltuieşte pentru ele energia pe care vecinul său o foloseşte altfel; e pasionat de vânătoare şi război; îi plac exerciţiile fizice violente; e familiarizat cu folosirea armelor şi e învăţat încă din copilărie să-şi rişte viaţa în competiţii ciudate. Sclavia nu numai că îi împiedică pe albi să facă avere, dar le şi abate dorinţa de a o avea.
Aceleaşi cauze operând continuu de două secole în sens contrar în coloniile engleze ale Americii septentrionale au sfârşit prin a crea o diferenţă uimitoare între capacitatea comercială a omului din Sud şi a celui din Nord. Astăzi, doar în Nord există flotă, fabrici, căi ferate şi canale.
Această diferenţă se observă nu doar comparând Nordul cu Sudul, ci comparându-i între ei pe locuitorii Sudului. În statele meridionale ale Uniunii, aproape toţi cei care se dedică întreprinderilor comerciale şi încearcă să folosească sclavia sunt veniţi din Nord; în fiecare zi, oamenii din Nord se răspândesc în această parte a teritoriului american, unde concurenţa este mai puţin acerbă, descoperă acolo resurse pe care locuitorii băştinaşi nu le observă şi, supunându-se unui sistem pe care îl dezaprobă, ei izbutesc să obţină un profit sporit faţă de cei care îl mai susţin încă după ce l-au întemeiat.
Dacă aş dori să duc mai departe comparaţia, aş putea dovedi cu uşurinţă că aproape toate deosebirile care se observă între caracterul americanilor din Sud şi din Nord au drept origine sclavia; dar ar însemna să mă depărtez de subiect; acum încerc să aflu nu care sunt toate rezultatele sclaviei, ci care sunt efectele ei asupra prosperităţii materiale a celor care o acceptă. În antichitate, influenţa sclaviei asupra producerii bogăţiilor nu putea fi cunoscută decât incomplet. Sclavia exista pe atunci în toată lumea civilizată, iar popoarele care nu o cunoşteau deloc erau barbare.
Astfel, creştinismul n-a distrus sclavia decât proclamând drepturile sclavilor; în zilele noastre ea poate fi atacată doar în numele stăpânului: în această privinţă interesul şi morala coincid.
Pe măsură ce în Statele Unite se manifestă aceste adevăruri, sclavia se retrage încetul cu încetul, lumina experienţei făcând-o inutilă.
Sclavia a început în Sud, apoi s-a întins în Nord, astăzi ea se retrage. Libertatea pornită din Nord coboară fără încetare spre Sud. Dintre statele mari, Pennsylvania este la limita extremă de Nord a sclaviei, dar chiar şi în aceste limite, ea este şubrezită; Maryland, care este chiar dedesubtul Pennsylvaniei, e pe punctul de a renunţa la sclavie şi Virginia, care vine după Maryland, discută despre utilitatea şi primejdiile robiei.
Nu se petrece niciodată vreo mare schimbare a instituţiilor omeneşti fără ca printre cauzele acestei schimbări să nu existe legile de succesiune.
Când în Sud domnea inegalitatea împărţirii, fiecare familie era reprezentată de un om bogat care nu mai simţea nici nevoia, nici dorinţa de a munci; în jurul lui trăiau, la fel ca nişte plante parazite, membrii familiei sale pe care legea îi exclusese de la moştenire; pe atunci, în toate familiile din Sud se vedea ceea ce se mai poate observa şi în zilele noastre în familiile nobile din unele ţări europene unde mezinii, fără a fi la fel de bogaţi ca cel mai vârstnic dintre fraţi, sunt la fel de trândavi ca el. Acest efect similar a apărut în America şi în Europa datorită unor cauze perfect asemănătoare. În Sudul Statelor Unite, întreaga rasă albă formează un corp aristocratic cu un anume număr de indivizi privilegiaţi în fruntea lor, a căror bogăţie era permanentă şi plăcerile ereditare. Aceşti şefi ai nobilimii americane perpetuau în corpul pe care îl reprezentau toate prejudecăţile tradiţionale ale rasei albe şi considerau trândăvia o onoare. În sânul acestei aristocraţii se puteau găsi săraci, dar nu oameni care să muncească; mizeria părea preferabilă activităţii; muncitorii negri şi sclavii nu aveau nicio concurenţă şi, orice părere ar fi existat în legătură cu utilitatea eforturilor lor, trebuiau angajaţi, deoarece erau singurii disponibili.
În momentul în care legislaţia succesorală a fost abolită simultan, toate averile au început să se micşoreze şi toate familiile s-au apropiat, prin aceeaşi mişcare, de starea care făcea din muncă un lucru necesar existenţei; multe familii au dispărut cu totul; toţi au întrevăzut momentul în care fiecare va trebui să facă faţă propriilor nevoi. Şi astăzi mai există bogaţi, dar ei nu mai formează un corp ereditar compact; n-au putut să-şi însuşească un spirit, să-l apere şi să-l facă să pătrundă în rândurile lor. A început astfel abandonarea, de comun acord, a prejudecăţii care stigmatiza munca, au apărut mai mulţi săraci, şi săracii au început să-şi câştige mijloacele de trai fără să se ruşineze. Astfel, unul din efectele imediate ale egalizării moştenirilor a fost crearea unei clase de muncitori liberi. Din momentul în care muncitorul liber a început să-l concureze pe sclav, inferioritatea acestuia din urmă a devenit clară şi sclavia a fost atacată în însăşi principiul ei, care este interesul stăpânului.
Pe măsură ce sclavia se retrage, rasa neagră o urmăreşte în marşul său de repliere, revenind la tropice, de unde a şi pornit.
La prima vedere acest lucru poate părea extraordinar, dar în cele din urmă el poate fi priceput.
Abolind principiul servituţii, americanii nu-i eliberează pe sclavi.
Poate că se va înţelege cu greu ceea ce urmează, dacă nu dau un exemplu; o să-l aleg pe cel al statului New York. În 1788, statul New York a interzis pe teritoriul său vânzarea sclavilor. Era o manieră ocolită de a interzice importul lor. De atunci, numărul lor n-a crescut decât în măsura sporului natural al populaţiei negre.
Opt ani mai târziu, s-a luat o măsură hotărâtă şi s-a declarat că, începând de la 4 iulie 1799, toţi copiii care se vor naşte din părinţi sclavi vor fi liberi. Orice cale de creştere a numărului sclavilor era închisă; sclavi mai există, dar se poate afirma că sclavia a dispărut.
Din momentul în care un stat din Nord interzice astfel importul sclavilor, nu mai sunt aduşi negri din Sud.
Şi când statul din Nord interzice vânzarea negrilor, sclavul nu mai poate fi înstrăinat de cel care îl posedă, devenind astfel o proprietate incomodă şi interesul este de a-l transporta în Sud.
În ziua în care un stat din Nord declară că fiul sclavului se va naşte liber, acesta din urmă îşi pierde o mare parte din valoarea sa de vânzare; fiindcă fiul său nu mai poate pătrunde pe piaţă, interesul de a-l transporta în Sud devine mai mare.
Astfel, aceeaşi lege îi împiedică pe sclavii din Sud să vină în Nord şi îi împinge pe cei din Nord spre Sud.
Dar iată un motiv şi mai puternic decât cele despre care am vorbit.
Pe măsură ce într-un stat numărul sclavilor scade, se simte nevoia muncitorilor liberi. Pe măsură ce muncitorii liberi pun stăpânire pe toate activităţile, munca sclavului devine mai puţin productivă, el ajunge să fie o proprietate mediocră sau inutilă şi prevalează interesul de a-l exporta în Sud, unde concurenţa nu este de temut.
Abolirea sclaviei nu îl face pe sclav liber; el îşi schimbă doar stăpânul. Din miazănoapte trece în miazăzi.
În ceea ce-i priveşte pe negrii eliberaţi şi pe cei care s-au născut după ce sclavia a fost abolită, ei nu mai părăsesc Nordul spre a trece în Sud, dar se găsesc faţă de europeni într-o poziţie asemănătoare cu cea a indigenilor; sunt pe jumătate civilizaţi şi lipsiţi de drepturi în mijlocul unei populaţii infinit superioare în bogăţie şi în cunoştinţe. Sunt expuşi tiraniei legilor şi intoleranţei moravurilor. Într-un sens mai nenorociţi decât indienii, ei au împotriva lor amintirile sclaviei şi nu pot reclama proprietatea asupra nici unui petic de pământ; mulţi se prăbuşesc sub povara mizeriei; alţii se îngrămădesc în oraşe, unde îndeplinind muncile cele mai grele, duc o existenţă precară şi mizerabilă.
De altfel, chiar dacă numărul negrilor ar continua să crească la fel ca pe vremea când nu erau încă liberi, numărul albilor crescând de două ori mai mult după desfiinţarea sclaviei, negrii vor fi în curând acoperiţi de valurile unei populaţii străine.
Un teritoriu cultivat de sclavi este în general mai puţin populat decât un teritoriu cultivat de oameni liberi; şi America este un ţinut nou; în momentul în care un stat desfiinţează sclavia, el e doar pe jumătate locuit. De îndată ce servitutea a fost distrusă şi se face simţită nevoia de muncitori liberi, o gloată de aventurieri îndrăzneţi apare imediat, venind din toate colţurile ţării ca să profite de noile resurse ce sunt la dispoziţia tuturor activităţilor. Pământul se împarte între ei; pe fiecare parcelă se stabileşte o familie de albi care o ia în stăpânire. Emigraţia europeană se dirijează şi ea spre statele libere. Ce să facă săracul din Europa, care vine să caute bunăstarea şi fericirea în Lumea Nouă, dacă se va stabili într-un loc în care munca e pătată de dezonoare?
Astfel, populaţia albă creşte prin sporul ei natural şi, în acelaşi timp, printr-o imensă emigraţie, în timp ce populaţia neagră, neprimind emigranţi, se diminuează. În curând, proporţia dintre cele două rase se va răsturna. Negrii nu mai sunt decât nişte biete rămăşiţe, un mic trib nomad şi sărac, pierdut în mijlocul unui popor imens, proprietar al solului; şi prezenţa lor nu mai este observată decât cu ocazia nedreptăţilor la care sunt supuşi.
În multe state din Vest, rasa neagră n-a fost prezentă niciodată: în toate statele din Nord, ea dispare. Deci marea întrebare a viitorului se restrânge într-un cerc strâmt; devine mai puţin ameninţătoare, dar nu mai uşor de rezolvat.
Pe măsură ce se coboară în Sud, este din ce în ce mai greu de desfiinţat sclavia în mod eficient. E rezultatul mai multor cauze materiale, care trebuie explicate.
Prima este clima: e sigur că pe măsură ce europenii se apropie de tropice le e din ce în ce mai greu să muncească; mulţi americani pretind că, la o anumită latitudine, climatul devine mortal, în timp ce negrul îl suportă fără probleme. Dar nu cred că această idee, atât de încurajatoare pentru lenea omului din Sud, este întemeiată pe experienţă. Nu e mai cald în Sudul Uniunii decât în Spania sau Italia. De ce europeanul n-ar putea munci? Şi dacă sclavia a fost abolită în Italia şi în Spania, fără ca stăpânii să dispară, de ce nu s-ar petrece acelaşi lucru şi în Uniune? Nu cred deci că natura le-a interzis, sub ameninţarea pedepsei cu moartea, europenilor din Georgia sau Florida să-şi muncească singuri pământul; dar, fără îndoială, această muncă ar fi mai grea şi mai puţin productivă decât cea a locuitorilor din Noua Anglie. Muncitorul liber îşi pierde astfel în Sud o parte a superiorităţii sale faţă de sclav şi abolirea sclaviei nu mai e atât de necesară.
Toate plantele din Europa cresc în Nordul Uniunii; Sudul are produse specifice.
S-a observat că sclavia este un mijloc costisitor de cultivare a cerealelor. Cel care recoltează grâu într-o ţară în care sclavia nu e cunoscută îşi păstrează de obicei un număr mic de muncitori: la seceriş şi în timpul semănatului el mai angajează, e adevărat, încă mulţi alţii; dar aceştia nu locuiesc decât temporar la el.
Pentru a-şi umple hambarele şi pentru a-şi însămânţa câmpurile, agricultorul care trăieşte într-un stat cu sclavi este obligat să întreţină tot anul un mare număr de slugi, de care are nevoie doar câteva zile; pentru că, spre deosebire de muncitorii liberi, sclavii nu pot aştepta, lucrând pentru ei înşişi, momentul în care le va fi închiriată munca. Trebuie cumpăraţi pentru a te putea folosi de ei.
Independent de inconvenientele sale generale, sclavia este, în mod natural, mai puţin aplicabilă în ţările în care se cultivă cereale decât în cele în care se cultivă alte produse.
Dimpotrivă, cultura tutunului, a bumbacului şi în special a trestiei de zahăr necesită îngrijiri permanente. Pot fi întrebuinţaţi femei şi copii, care sunt inutilizabili la cultura grâului. Astfel, sclavia este natural mai adecvată ţărilor unde se cultivă produsele pomenite mai sus.
Tutunul, bumbacul, trestia nu cresc decât în Sud, şi acolo sunt principala sursă de bogăţie a ţării. Distrugând sclavia, oamenii din Sud se vor găsi într-una din aceste două alternative: sau vor fi obligaţi să-şi schimbe sistemul de culturi şi atunci ar intra în concurenţă cu oamenii din Nord, mai activi şi mai experimentaţi decât ei; sau vor trebui să cultive aceleaşi produse fără sclavi şi atunci vor fi siliţi să suporte concurenţa celorlalte state din Sud, care şi-au păstrat sclavii.
Astfel Sudul are motive speciale să conserve sclavia, motive pe care Nordul nu le are.
Şi iată şi un alt motiv, mai puternic decât celelalte. La urma urmelor, Sudul ar putea aboli sclavia; dar cum să scape de negri? în Nord sunt alungaţi, în acelaşi timp, şi sclavii şi sclavia. E greu de sperat că în Sud se va obţine acest dublu rezultat deodată.
Dovedind că sclavia era mai naturală şi mai avantajoasă în Sud decât în Nord, am arătat cu prisosinţă că numărul sclavilor este mai mare acolo. În Sud au fost aduşi primii africani; tot acolo ei au fost şi în cel mai mare număr. Cu cât se avansează spre Sud, prejudecata care consideră trândăvia o onoare devine din ce în ce mai puternică. În statele cele mai apropiate de tropice nu există vreun alb care să muncească. Deci, în mod firesc, în Sud negrii sunt mai numeroşi decât în Nord. Aşa cum am spus mai sus, în fiecare zi devin mai mulţi, pentru că în proporţia în care sclavia este desfiinţată la una din extremităţile Uniunii, negrii se îngrămădesc în cealaltă. Astfel, numărul negrilor din Sud creşte nu numai prin sporul natural al populaţiei, dar şi prin emigrarea forţată a negrilor din Nord. În această parte a Uniunii, rasa africană sporeşte din cauze asemănătoare celor care fac să se înmulţească atât de repede rasa europeană din Nord.
În statul Maine există un negru la trei sute de locuitori; în Massachusetts – unul la o sută; în statul New York doi la o sută; în Pennsylvania - trei; în Maryland, treizeci şi patru; patruzeci şi doi în Virginia şi, în sfârşit, cincizeci şi cinci în Carolina de Sud. Aceasta era proporţia negrilor faţă de albi în 1830. Dar proporţia se modifică fără încetare: în fiecare zi ea e mai mică în Nord şi mai mare în Sud.
Este evident că în statele cele mai meridionale ale Uniunii nu s-ar putea desfiinţa sclavia aşa cum s-a făcut în Nord fără a înfrunta mari primejdii, de care ceilalţi n-au avut a se teme.
Am văzut cum statele din Nord au pregătit tranziţia de la sclavie la libertate. Ei ţin generaţia prezentă în lanţuri şi le emancipează pe cele viitoare; în felul acesta negrii sunt introduşi încetul cu încetul în societate şi, în timp ce acel care s-ar folosi rău de independenţă este menţinut în sclavie, este eliberat cel care, înainte de a deveni propriul său stăpân, poate încă învăţa arta de a fi liber.
E greu de aplicat această metodă în Sud. Dacă se declară că de la o anumită dată fiul negrului va fi liber, se introduce principial şi ideea libertăţii chiar în sânul sclaviei; negrii pe care legiuitorul îi menţine încă sclavi şi care îi văd pe fiii lor eliberaţi sunt tulburaţi de această împărţire inegală pe care o face între ei destinul; sunt neliniştiţi şi iritaţi. În acest fel sclavia îşi pierde în ochii lor puterea morală cu care o învestiseră timpul şi tradiţia; ea este redusă doar la un vizibil abuz de forţă. Astfel, legea care îl eliberează pe fiu face ca menţinerea tatălui în sclavie să fie dificilă. Nordul nu are a se teme de acest contrast, deoarece în Nord negrii erau puţini şi albii foarte numeroşi. Dar dacă prima auroră a libertăţii ar lumina dintr-odată două milioane de oameni, opresorii ar avea de ce să tremure.
După ce îi vor fi eliberat pe fiii sclavilor, europenii din Sud vor fi nevoiţi să extindă aceeaşi binefacere asupra întregii rase negre.
În Nord, aşa cum am arătat mai sus, în momentul în care este abolită sclavia, ba chiar în momentul când devine probabilă desfiinţarea ei, se produce o dublă mişcare: sclavii părăsesc ţinutul şi sunt transportaţi în Sud; albii din statele din Nord şi emigranţii din Europa vin să le ia locul.
Aceste două cauze nu operează la fel în statele din Sud. Pe de o parte, masa sclavilor e prea mare pentru ca proprietarii să poată spera că aceştia vor fi determinaţi să părăsească ţara; pe de altă parte, europenii şi anglo-americanii din Nord se tem să vină să locuiască într-un ţinut unde munca nu a fost reabilitată. De altfel, pe drept cuvânt, ei consideră că statele în care proporţia negrilor o depăşeşte sau e egală cu cea a albilor sunt ameninţate de mari nenorociri, şi se feresc să-şi desfăşoare activităţile în aceste locuri.
Astfel, abolind sclavia, oamenii din Sud nu vor izbuti la fel ca semenii lor din Nord să-i facă pe negri să se elibereze treptat; ei n-au cum să diminueze sensibil numărul negrilor şi vor fi obligaţi să-i stăpânească singuri. În câţiva ani, foarte mulţi negri eliberaţi vor trăi în mijlocul unei naţiuni de albi, egală ca mărime cu a lor.
Acelaşi abuz de putere care menţine astăzi sclavia va deveni atunci din Sud sursa celor mai mari primejdii de care albii vor trebui să se ferească. Descendenţii europeni posedă astăzi singuri pământul; sunt stăpânii absoluţi ai industriei; numai ei sunt bogaţi, luminaţi, înarmaţi. Negrul nu posedă niciunul dintre aceste avantaje; dar el se poate lipsi de ele, cât timp este sclav. Devenit liber, chemat să-şi asigure singur destinul, poate el continua să se lipsească de aceste lucruri fără să moară? Ceea ce alcătuia forţa albilor, când exista sclavia, îi va expune la mii de pericole după ce aceasta va fi abolită.
Cât timp negrul este sclav, el poate fi menţinut într-o stare de abrutizare; o dată liber, el nu poate fi împiedicat să se instruiască atât cât să-şi dea seama cât de mare este nenorocirea sa şi să realizeze care e remediul. Există, de altfel, un anume principiu al justiţiei relative care e profund înrădăcinat în inima omului. Oamenii sunt mult mai şocaţi de inegalitatea existentă în interiorul aceleiaşi clase decât de inegalităţile remarcate între clase diferite. Sclavia este înţeleasă; dar cum să fie de conceput existenţa mai multor milioane de cetăţeni încovoiaţi pentru eternitate de infamie şi supuşi unei sărăcii ereditare? în Nord, populaţia de negri eliberaţi îndură aceste rele şi resimte aceste nedreptăţi; dar ea este slabă şi redusă; în Sud, ar fi numeroasă şi puternică.
Din clipa în care se acceptă că albii şi negrii emancipaţi locuiesc pe acelaşi sol, dar sunt ca nişte popoare străine, se va înţelege cu uşurinţă că nu există decât două şanse pentru viitor: ori negrii şi albii se contopesc în întregime, ori se separă.
Am spus mai sus care este convingerea mea în legătură cu prima soluţie. Nu cred că există un loc unde ar fi posibil ca rasa neagră şi rasa albă să trăiască pe picior de egalitate.
Dar cred că, în Statele Unite, dificultăţile vor fi şi mai mari decât oriunde în altă parte. E posibil ca un om să se plaseze în afara prejudecăţilor religioase, ale ţării, ale rasei, şi dacă acest om este rege, el poate înfăptui schimbări surprinzătoare în societate: un popor întreg nu se poate ridica astfel deasupra lui însuşi.
Dacă ar veni un despot să-i supună laolaltă pe americani şi pe foştii sclavi sub acelaşi jug, poate că ar reuşi să-i amestece: atât timp cât în fruntea statului rămâne democraţia americană nimeni nu va îndrăzni o asemenea întreprindere şi este de prevăzut că, cu cât albii vor fi mai liberi, cu atât mai mult vor încerca să se izoleze.
Am spus în altă parte că adevărata legătură între european şi indian este metisul; la fel, adevărata legătură între alb şi negru este mulatrul; acolo unde există un mare număr de mulatri, fuziunea între cele două rase nu este imposibilă.
Există locuri în America unde europenii şi negrii s-au încrucişat în asemenea măsură, încât e greu să întâlneşti un om care să fie cu totul alb, sau cu totul negru: în acest punct se poate spune, într-adevăr, că rasele s-au amestecat, sau mai curând că în locul celor două rase a apărut o a treia, care se trage din ele, fără a putea fi identificată cu una sau cu alta.
Dintre toţi europenii, englezii sunt cei care şi-au amestecat cel mai puţin sângele cu negrii. În Sudul Uniunii pot fi văzuţi mai mulţi mulatri decât în Nord, dar infinit mai puţini decât în orice altă colonie europeană; mulatrii nu sunt numeroşi în Statele Unite; prin ei înşişi, ei nu înseamnă nimic şi în disputele dintre rase se alătură de obicei rasei albilor. La fel cum în Europa adeseori lacheii marilor nobili sunt alături de stăpân, nu de popor.
Acest orgoliu originar, firesc pentru englezi, este deosebit de mare la americani, adăugându-se orgoliul individual pe care îl încurajează libertatea democratică. Omul alb din Statele Unite este mândru de rasa sa şi mândru de sine însuşi.
De altfel, dacă albii şi negrii nu s-au contopit în Nordul Uniunii, cum s-o facă în Sud? Se poate presupune măcar pentru o clipă că americanul din Sud, plasat pentru totdeauna între omul alb – cu toată superioritatea sa fizică şi morală – şi negru, se va gândi vreodată să se confunde cu aceasta din urmă? Americanul din Sud are două impulsuri energice care îl vor împinge întotdeauna spre izolare: se va teme să fie asemănător negrului, fostul său sclav, dar şi să fie situat mai jos ca albul cu care este vecin.
Dacă ar fi absolut necesar să fac o previziune pentru viitor, aş spune că, aşa cum vor evolua probabil lucrurile, abolirea sclaviei în Sud va face să crească repulsia pe care populaţia albă o încearcă faţă de negri. Îmi întemeiez opinia pe situaţia asemănătoare pe care am observat-o în Nord. Am spus că albii din Nord se îndepărtează de negri cu atât mai multă grijă, cu cât legiuitorul e mai puţin preocupat de separaţia legală care trebuie să existe între ei: de ce s-ar petrece altfel lucrurile în Sud? în Nord, când albii se tem să nu fie confundaţi cu negrii, evită o primejdie imaginară. În Sud, unde primejdia ar fi reală, nu-mi vine să cred că teama ar fi mai mică.
Dacă, pe de o parte, se recunoaşte (şi faptul este în afara oricărui dubiu) că în extremitatea sudică se adună din ce în ce mai mulţi negri care au o rată de înmulţire mai mare decât albii; dacă, pe de altă parte, se admite că e imposibil de prevăzut că va veni o vreme când albii şi negrii se vor amesteca obţinând aceleaşi avantaje de pe urma societăţii, nu trebuie să tragem concluzia că în statele sudice albii şi negrii vor ajunge în cele din urmă să se lupte între ei?
Care va fi rezultatul final al acestei lupte?
E uşor de priceput de ce rămânem la presupuneri vagi asupra acestui punct. Spiritul omenesc izbuteşte cu greu să traseze un fel de cerc mare în care să includă viitorul; dar, înlăuntrul acestui cerc evoluează hazardul care nu se supune nici unei reguli. În tabloul viitorului, întâmplarea este un punct obscur în care ochiul inteligenţei nu poate pătrunde. Se pot afirma următoarele: în Antile pare că rasa albă va dispărea, pe continent – rasa neagră.
În Antile, albii sunt izolaţi în mijlocul unei imense populaţii negre; pe continent, negrii se găsesc între ocean şi un popor numeros care îi copleşeşte ca o masă compactă, de la gheţurile din Canada până la graniţele Virginiei, de la malurile râului Missouri până la ţărmul Oceanului Atlantic. Dacă albii din America de Nord rămân uniţi, este greu de crezut că negrii vor reuşi să evite nimicirea care îi ameninţă; vor pieri de sabie sau de sărăcie. Populaţiile negre, aglomerate de-a lungul Golfului Mexic, au şanse de salvare doar dacă lupta dintre cele două rase se va declanşa după dizolvarea confederaţiei americane. Odată ruptă legătura federală, oamenii din Sud vor greşi dacă vor conta pe sprijinul durabil al fraţilor lor din Nord. Aceştia ştiu că primejdia nu va ajunge niciodată până la ei; dacă o datorie reală nu-i va obliga să ajute Sudul, se poate presupune că simpatiile de rasă vor fi neputincioase.
De fapt, oricare o să fie epoca în care se va declanşa lupta, dacă albii din Sud vor fi abandonaţi, ei se vor prezenta în arenă cu imensa superioritate a cunoştinţelor şi mijloacelor; dar negrii vor avea de partea lor numărul şi energia disperării. Acestea sunt resurse importante, când ai o armă în mână. Poate că atunci albii din Sud vor păţi la fel ca maurii din Spania lucru puţin probabil, e drept. După ce au ocupat ţara timp de secole, se vor retrage încetul cu încetul în ţinutul din care au venit pe vremuri strămoşii lor, lăsând în seama negrilor posesia unei ţări pe care Providenţa părea că le-o destinase, deoarece trăiesc acolo fără dificultăţi şi muncesc cu mai multă uşurinţă decât albii.
Primejdia, mai mult sau mai puţin îndepărtată, dar inevitabilă, a luptei între negrii şi albii care populează Sudul Uniunii e coşmarul ce bântuie imaginaţia americanilor. Locuitorii din Nord discută în fiecare zi despre aceste pericole, deşi n-au a se teme în mod direct. Încearcă în zadar să găsească un mijloc de a îndepărta o nenorocire pe care o presimt.
În statele din Sud se tace; cu străinii nu se vorbeşte despre viitor; discuţiile cu prietenii sunt evitate; fiecare se ascunde în sine însuşi, ca să spun aşa. Tăcerea Sudului are ceva mai ameninţător decât spaimele zgomotoase ale Nordului.
Această preocupare generală a spiritului a dat naştere unei iniţiative aproape ignorate care poate schimba destinul unei părţi a rasei umane.
Temându-se de primejdiile pe care le-am descris, un număr de cetăţeni americani s-au unit într-o societate cu scopul de a duce, pe cheltuiala lor, pe coastele Guineii, negrii liberi care ar dori să scape de tirania care îi apasă.
În 1820, societatea despre care vorbesc a izbutit să întemeieze în Africa, la 7 grade latitudine nord, o aşezare căreia i-a dat numele de Liberia. Ultimele ştiri informau că două mii cinci sute de negri sunt deja adunaţi acolo. Transportaţi în fosta lor patrie, negrii au introdus instituţiile americane. Liberia are un sistem reprezentativ, juraţi negri, magistraţi negri, preoţi negri; sunt acolo biserici şi ziare şi, printr-o ciudată revanşă a capriciilor lumii, albilor le este interzis să se stabilească acolo.
Iată cu adevărat un joc ciudat al destinului! S-au scurs două secole din ziua în care locuitorul Europei a început să-i răpească pe negri din familiile lor şi din ţara lor, pentru a-i aduce pe ţărmurile Americii de Nord. Astăzi, europeanul poate fi văzut cărându-i peste acelaşi ocean pe urmaşii aceloraşi negri pentru a-i readuce pe solul de unde au fost smulşi de lângă părinţii lor. Barbarii au dobândit luminile civilizaţiei fiind sclavi şi au învăţat în sclavie arta de a fi liberi.
Până în zilele noastre, Africa a fost închisă artelor şi ştiinţelor albilor. Luminile Europei, importate de africani, vor pătrunde poate acolo! La întemeierea Liberiei a fost prezentată o idee mare şi frumoasă: dar această idee, care poate deveni atât de fecundă pentru lumea veche, este sterilă pentru cea nouă.
În doisprezece ani, Societatea de Colonizare a Negrilor a transportat în Africa două mii cinci sute de negri. În acest răstimp s-au născut în Statele Unite aproximativ şapte sute de mii.
Chiar dacă Liberia ar fi în situaţia de a primi în fiecare an milioane de noi locuitori, şi aceştia ar putea fi dirijaţi util, chiar dacă Uniunea s-ar putea substitui Societăţii şi ar folosi anual banii ei şi flota pentru a-i exporta pe negri în Africa şi încă nu s-ar putea compensa sporul natural de populaţie în rândul negrilor; şi dacă nu se deplasează în fiecare an tot atâţia oameni câţi vin pe lume, nu se va izbuti să se oprească măcar evoluţia răului care creşte pe zi ce trece în sânul ei.
Rasa neagră nu va mai părăsi ţărmurile continentului american unde pasiunile şi viciile Europei au făcut-o să ajungă; ea nu va dispărea din Lumea Nouă decât încetând să existe. Locuitorii Statelor Unite pot îndepărta primejdiile de care se tem, dar nu vor putea înlătura cauza.
Sunt obligat să recunosc că nu consider abolirea sclaviei drept un mijloc de a întârzia lupta dintre cele două rase în statele din Sud.
Negrii vor putea rămâne sclavi timp îndelungat, fără să se plângă; dar o dată deveniţi oameni liberi se vor indigna în curând pentru că sunt privaţi de aproape toate drepturile cetăţeneşti şi, luptând să devină egalii albilor, nu vor întârzia să devină duşmanii lor.
În Nord, a existat un interes pentru eliberarea sclavilor; ei erau scoşi din condiţia de sclavi fără ca cineva să se teamă de negrii liberi. Aceştia erau prea puţin numeroşi pentru a-şi reclama vreodată drepturile. Nu la fel e în Sud.
Problema sclaviei era pentru stăpânii din Nord o chestiune de comerţ şi de industrie; în Sud, este o problemă de viaţă şi de moarte. Deci nu trebuie confundată sclavia din Nord cu cea din Sud.
Dumnezeu să mă păzească dacă încerc, aşa cum o fac unii autori americani, să justific principiul sclaviei; susţin doar că toţi cei care au acceptat pe vremuri acest oribil principiu nu sunt tot atât de liberi astăzi să renunţe la el.
Mărturisesc că, atunci când analizez starea Sudului, nu descopăr pentru rasa albă care locuieşte în aceste ţinuturi decât două posibilităţi de acţiune: să-i elibereze pe negri şi să se amestece cu ei; să rămână separaţi de ei şi să-i ţină cât mai mult timp posibil în sclavie. Soluţiile de mijloc vor da naştere în curând la cel mai oribil război civil şi probabil la dispariţia uneia dintre cele două rase.
Americanii din Sud consideră problema din acest punct de vedere şi acţionează în consecinţă. Nedorind să se amestece cu negrii, nu vor să-i elibereze.
Nu toţi locuitorii din Sud privesc sclavia ca necesară bogăţiei stăpânului; asupra acestui punct, mulţi dintre ei sunt de acord cu oamenii din Nord şi acceptă cu uşurinţă, împreună cu aceştia, că sclavia este un rău; dar ei cred că un asemenea rău trebuie păstrat pentru a putea trăi.
Sporind nivelul de cunoştinţe în Sud, locuitorii acestei părţi a teritoriului şi-au dat seama că sclavia este dăunătoare stăpânului şi aceste cunoştinţe le arată cu mai multă claritate ca până acum imposibilitatea de a o înlătura. De aici, un contrast ciudat: sclavia se consolidează din ce în ce mai mult prin legi, pe măsură ce foloasele ei sunt contestate; şi în timp ce principiul este abolit treptat în Nord, în Sud acest principiu produce consecinţe din ce în ce mai dăunătoare.
Legislaţia statelor din Sud cu privire la sclavi are în zilele noastre un soi de extraordinară atrocitate, care prin ea însăşi dovedeşte o perturbare profundă a legilor umanităţii. E suficientă lectura legislaţiei statelor din Sud pentru a sesiza poziţia disperată a celor două rase care trăiesc acolo.
Americanii din această parte a Uniunii tocmai că n-au sporit rigorile sclaviei; dimpotrivă, au îmbunătăţit starea materială a sclavilor. Cei vechi nu foloseau decât lanţurile şi moartea pentru a menţine sclavia; americanii din Sudul Uniunii au găsit garanţii intelectuale pentru asigurarea duratei puterii lor. Ei, dacă pot să mă exprim aşa, au spiritualizat despotismul şi violenţa. În antichitate se străduiau să-l împiedice pe sclav să-şi rupă lanţurile, în zilele noastre se încearcă să i se suprime această dorinţă.
Cei vechi înlănţuiau trupul sclavului, dar spiritul său era liber şi îi era permis să se lumineze prin învăţătură: în felul acesta erau consecvenţi cu ei înşişi; exista pe atunci o ieşire naturală din sclavie; de pe o zi pe alta, sclavul putea deveni liber şi egal cu stăpânul lui.
Americanii din Sud, care nici nu se gândesc că la un moment dat negrii se vor putea amesteca cu ei, le-au interzis prin pedepse severe să înveţe să scrie şi să citească. Nedorind să-i ridice la nivelul lor, îi ţin foarte aproape de starea de abrutizare.
Din toate timpurile, a fost necesară speranţa libertăţii pentru a putea suporta rigorile sclaviei.
Americanii din Sud au înţeles că eliberarea e plină de primejdii în cazul în care cel eliberat n-ar putea, cândva, să fie asimilat stăpânului. Dacă îi dai unui om libertatea, lăsându-l să trăiască în mizerie şi ruşine nu înseamnă oare să se dea un motiv viitoarei revolte? De altfel, s-a observat mai de mult că prezenţa negrului liber provoacă o vagă nelinişte în fundul sufletului celor care nu sunt; ideea drepturilor lor licăreşte nesigur, în majoritatea cazurilor, americanii din Sud au luat stăpânilor dreptul de a-i elibera pe sclavi.
Am întâlnit în Sudul Uniunii un bătrân care, pe vremuri, fusese într-o relaţie ilegitimă cu una din negresele sale. Avusese mai mulţi copii, care veniseră pe lume ca sclavi ai tatălui lor. De mai multe ori acesta se gândise să le lase moştenire măcar libertatea, dar anii au trecut înainte ca el să poată depăşi obstacolele pe care legiuitorul le pusese în calea eliberării. Între timp, îmbătrânise şi era pe moarte. Îşi imagina cum fiii săi vor fi târâţi din târg în târg, trecând de sub autoritatea părintească sub nuiaua străinului. Aceste imagini oribile provocau delirul imaginaţiei sale muribunde. L-am văzut pradă fricii şi disperării şi mi-am dat seama că natura ştie să răzbune rănile pe care i le produc legile.
Fără îndoială, aceste nenorociri sunt îngrozitoare; dar nu sunt ele oare consecinţa previzibilă şi necesară a însuşi principiului sclaviei la moderni?
Din modul în care europenii şi-au luat sclavii din sânul unei rase diferite de a lor, pe care mulţi dintre ei o consideră inferioară celorlalte rase umane, privind cu oroare ideea asimilării, e clar că au considerat sclavia – veşnică; deoarece între extrema inegalitate pe care o creează sclavia şi completa egalitate pe care o produce independenţa în rândul oamenilor nu există vreo stare intermediară durabilă. Europenii au sesizat vag acest adevăr, fără să şi-l mărturisească. De câte ori a fost vorba despre negri, ei au acţionat determinaţi fie de interes, fie de orgoliu, fie de milă. Au violat în relaţia cu negrii toate drepturile umane şi apoi i-au învăţat care este valoarea acestor drepturi şi că ele sunt inviolabile. Au ridicat barierele din faţa sclavilor, dar când aceştia au vrut să pătrundă în rândurile lor, i-au gonit în mod josnic. Dorind sclavia, s-au lăsat antrenaţi fără să vrea, sau fără să-şi dea seama, spre libertate, neavând curajul nici să fie cu desăvârşire nedrepţi, nici integral drepţi.
Dacă este imposibil de prevăzut că, la un moment dat, americanii din Sud îşi vor amesteca din când în când sângele cu cel al negrilor, ar putea ei să-şi rişte propria dispariţie şi să le permită acestora din urmă să se elibereze? Şi dacă sunt obligaţi, pentru a-şi salva propria rasă, să-i menţină în lanţuri, nu trebuie oare să-i scuzăm că adoptă mijloacele cele mai eficace pentru a reuşi?
Ceea ce se întâmplă în Sudul Uniunii mi se pare a fi în acelaşi timp şi consecinţa cea mai oribilă şi cea mai naturală a sclaviei. Când văd răsturnată ordinea naturală, când aud cum umanitatea se plânge şi se zbate zadarnic sub legile ei, mărturisesc că nu simt indignarea necesară pentru a-i înfiera pe oamenii zilelor noastre, autori ai acestor nedreptăţi; dar îmi adun toată ura împotriva acelora care, după mii de ani de egalitate, au introdus din nou sclavia în lume.
De altfel, oricare ar fi eforturile americanilor din Sud pentru a menţine sclavia, nu vor reuşi s-o facă să dureze veşnic. Sclavia, restrânsă într-un singur punct al globului, atacată de creştinism ca nedreaptă, de economia politică ca nefastă, nu poate dura în sânul libertăţilor democratice şi al luminilor din epoca noastră. Va înceta să existe fie prin acţiunea sclavilor, fie prin acţiunea stăpânilor. În ambele cazuri, ne putem aştepta la mari nenorociri.
Dacă negrilor din Sud li se refuză libertatea, în cele din urmă o vor obţine ei înşişi prin violenţă, şi dacă le va fi acordată nu vor întârzia să abuzeze de ea.


CARE SUNT ŞANSELE DE A DURA ALE UNIUNII AMERICANE? CE PRIMEJDII O AMENINŢĂ?

Forţa preponderentă rezidă mai curând în state decât în Uniune. – Confederaţia va dura atâta timp cât toate statele care o compun vor dori să facă parte din ea. – Cauzele care îi vor determina să dorească să rămână uniţi. – Utilitatea de a fi uniţi pentru a rezista străinilor şi pentru a nu avea străini în America. – Providenţa n-a ridicat bariere naturale între diferitele state. – Nu există interese materiale care să le divizeze. – Interesul Nordului faţă de prosperitatea şi unirea Sudului cu Vestul; al Sudului faţă de prosperitatea şi unirea Nordului cu Vestul; Al Vestului faţă de celelalte două. – Interesele nemateriale care îi unesc pe americani. – Uniformitatea opiniilor. – Primejdiile care ameninţă confederaţia se nasc din diferenţa dintre caracterele oamenilor care o compun şi pasiunile lor. – Caracterul oamenilor din Sud şi al celor din Nord. – Creşterea rapidă a Uniunii este unul dintre cele mai mari pericole care o ameninţă. – înaintarea populaţiei spre Nord-Vest. – Gravitaţia puterii spre această parte a ţării. – Pasiunile care apar din astfel de deplasări rapide ale averilor. – Dacă Uniunea dăinuie, guvernul se întăreşte sau slăbeşte? – Diferite semne de slăbiciune. – Internal improvements. – Pământuri pustii. – Indienii. – Afacerea Băncii. – Afacerea tarifelor. – Generalul Jackson.

De existenţa Uniunii depinde în parte menţinerea a ceea ce fiinţează în fiecare stat care o alcătuieşte. Dar întâi trebuie să examinăm care este viitorul probabil al Uniunii. Înainte de toate, trebuie precizat un lucru: dacă, aşa cum este ea acum, confederaţia va fi distrusă, mi se pare sigur că statele care fac parte din ea nu se vor reîntoarce la starea lor iniţială, în locul unei singure Uniuni se vor forma mai multe. Nu vreau să cercetez pe ce baze se vor configura ele; vreau doar să arăt care sunt cauzele care pot duce la dezmembrarea actualei confederaţii.
Pentru a izbuti, voi fi obligat încă o dată să parcurg căile pe care am mai păşit. Trebuie să expun privirilor lucruri deja cunoscute. Ştiu că procedând aşa risc reproşurile cititorului; dar importanţa subiectului pe care doresc să-l tratez îmi slujeşte drept scuză. Prefer să mă repet, decât să nu fiu înţeles, şi mai bine nedreptăţesc autorul decât să aduc daune subiectului.
Legiuitorii care au alcătuit Constituţia din 1789 s-au străduit să dea puterii federale o existenţă separată şi o forţă preponderentă.
Dar ei erau limitaţi chiar de condiţiile problemei care trebuia rezolvată. Nu aveau misiunea de a crea guvernarea unui popor unic, ci de a reglementa asocierea mai multor popoare; şi oricare ar fi fost dorinţele lor, trebuiau să ajungă la împărţirea exercitării suveranităţii.
Pentru a înţelege mai bine care au fost consecinţele acestui partaj, e necesar să facem o scurtă categorisire a actelor de suveranitate.
Există obiective naţionale prin însăşi natura lor, adică se raportează doar la naţiune luată ca întreg şi nu pot fi încredinţate decât unui om sau unei adunări care reprezintă cât mai complet întreaga naţiune. În această categorie intră războiul şi democraţia.
Altele sunt provinciale prin însăşi natura lor, adică nu se referă decât la anume localităţi, şi nu pot fi tratate acceptabil decât în acea localitate. Aşa este bugetul local.
Mai există obiective cu o natură mixtă: sunt naţionale pentru că interesează pe toţi indivizii care alcătuiesc naţiunea; sunt provinciale pentru că nu e necesar ca naţiunea însăşi să le facă faţă. Aşa sunt, de exemplu, drepturile care reglementează starea civilă şi politică a cetăţenilor. Nu există o stare socială fără drepturi civile şi politice. Aceste drepturi îi privesc în mod egal pe toţi cetăţenii; dar nu este întotdeauna necesar pentru existenţa şi prosperitatea naţiunii ca aceste drepturi să fie uniforme şi, în consecinţă, să fie stabilite de puterea centrală.
Printre obiectivele la care se referă suveranitatea există două categorii necesare; ele se regăsesc în toate societăţile bine constituite, oricare ar fi, de altfel, baza pe care a fost încheiat pactul social.
Între aceste două puncte extreme sunt plasate ca o masă plutitoare obiectivele generale, dar nu naţionale, pe care eu le-am denumit mixte. Aceste obiective nefiind nici exclusiv naţionale, nici integral provinciale, sarcina de a le face faţă poate fi atribuită guvernării naţionale sau celei provinciale, conform convenţiei celor care s-au asociat, fără ca prin aceasta scopul asocierii să sufere.
Cel mai des, simplii indivizi se unesc pentru a forma suveranitatea şi reunirea lor alcătuieşte poporul. Sub guvernul general cu care s-au dotat, nu există decât forţele individuale sau puterile colective care, fiecare, reprezintă o fracţiune minimă a suveranităţii. Astfel, guvernul general este, în modul cel mai natural, chemat să regleze nu doar obiectivele naţionale prin însăşi esenţa lor, dar şi cea mai mare parte a obiectivelor mixte despre care am mai vorbit. Localităţile sunt reduse la porţiunea de suveranitate indispensabilă funcţionării lor.
Datorită unui fapt anterior asocierii, suveranitatea este, uneori, compusă din corpuri politice deja organizate; se întâmplă atunci ca guvernul provincial să se ocupe nu numai de obiectivele exclusiv provinciale prin natura lor, dar şi de toate obiectivele mixte, sau de o parte dintre ele, despre care am vorbit mai sus. Deoarece, naţiunile confederate care erau înainte de unirea lor suverane şi continuă să reprezinte o fracţiune importantă a suveranităţii, cu toate că s-au unit, nu au cedat guvernului general decât exercitarea drepturilor indispensabile Uniunii.
Când un guvern naţional, independent de prerogativele inerente naturii sale, capătă dreptul de a reglementa obiectivele mixte ale suveranităţii, el posedă o forţă preponderentă. Nu numai că posedă multe drepturi, dar drepturile pe care nu le are sunt la dispoziţia sa şi nu ne putem aştepta ca el să-şi însuşească prerogativele naturale şi necesare ale guvernelor provinciale.
Când, dimpotrivă, guvernul provincial este dotat cu dreptul de a reglementa obiectivele mixte, în societate domneşte o tendinţă opusă. Forţa preponderentă este atunci a provinciei, nu a naţiunii; şi este de temut ca guvernul naţional să nu ajungă să fie lipsit de privilegiile necesare existenţei sale.
Popoarele unice au astfel în mod natural o tendinţă de centralizare, iar cele confederate una de dezmembrare.
Nu ne rămâne decât să aplicăm aceste idei generale Uniunii americane.
Prin forţa împrejurărilor statele au dreptul de a reglementa obiectivele pur provinciale.
Mai mult, statele fixează competenţele civile şi politice ale cetăţenilor, reglementează raporturile dintre oameni şi fac dreptate; aceste drepturi, generale prin natura lor, nu aparţin în mod necesar guvernului naţional.
Am văzut că s-a delegat guvernului Uniunii puterea de a decide în numele întregii naţiuni, în situaţiile în care naţiunea trebuie să acţioneze ca un singur individ. O reprezintă faţă de străini; conduce forţele comune în lupta împotriva duşmanului comun. Într-un cuvânt se ocupă de obiectivele pe care le-am numit exclusiv naţionale.
În această împărţire a drepturilor suverane, partea care aparţine Uniunii pare mai mare decât cea a statelor; un examen mai amănunţit demonstrează că, de fapt, este mai mică.
Guvernul Uniunii are activităţi mai importante, dar acţionează mai rar. Guvernul provincial face lucruri mai mici, dar nu se odihneşte niciodată şi îşi manifestă existenţa în fiecare clipă.
Guvernul Uniunii veghează asupra intereselor generale ale ţării; dar interesele generale ale ţării n-au decât o influenţă discutabilă asupra fericirii individuale.
Dimpotrivă, treburile provinciale influenţează vizibil traiul celor care locuiesc acolo.
Uniunea asigură independenţa şi măreţia naţiunii, lucruri care nu influenţează în mod imediat viaţa individului. Statul menţine libertatea, reglementează drepturile, garantează averile, asigură viaţa, viitorul integral al fiecărui cetăţean.
Guvernul federal este situat la o mare distanţă de subiecţii săi; guvernul provincial este la îndemâna tuturor. E suficient să ridici glasul ca să fii auzit. De partea guvernului central sunt pasiunile unor oameni superiori care doresc să-l conducă; de partea guvernului provincial sunt interesele unor oameni de rangul doi care nu pot spera să obţină puterea decât în statul lor; şi tocmai aceştia, fiind aproape de popor, exercită o putere mai mare asupra lui.
Americanii au deci mai mult a aştepta şi a se teme din partea statului decât a Uniunii; şi conform instinctelor inimii omeneşti, ei trebuie să se ataşeze mai tare de stat decât de Uniune.
În această privinţă obiceiurile şi sentimentele sunt în acord cu interesele.
Când o naţiune compactă îşi fracţionează suveranitatea şi ajunge un stat confederat, amintirile, tradiţiile, obiceiurile luptă mult timp împotriva legilor, dând guvernului central o forţă pe care toate acestea i-o refuză. Când popoarele confederate se reunesc într-o singură suveranitate, aceleaşi cauze acţionează în sens contrar. Nu mă îndoiesc că dacă Franţa ar deveni o republică confederată cum sunt Statele Unite, la început guvernul n-ar fi mai energic decât cel al Uniunii; şi dacă Uniunea s-ar constitui într-o monarhie cum e Franţa, cred că, pentru o perioadă de timp, guvernul american ar fi mai slab decât al nostru. Când anglo-americanii şi-au creat existenţa naţională, existenţa provincială funcţiona de mult, între comunele şi indivizii aceloraşi state se stabiliseră deja legăturile necesare; exista deja obişnuinţa ca anumite lucruri să fie examinate dintr-un punct de vedere comun şi preocuparea exclusivă pentru anumite activităţi care reprezintă un interes special.
Uniunea este un corp imens care oferă patriotismului un obiectiv destul de vag. Statul are forme fixe şi limite precise; el reprezintă un anume număr de lucruri cunoscute şi iubite de cei care îl locuiesc. El se confundă cu însăşi imaginea pământului, se identifică cu proprietatea, cu familia, cu amintirile din trecut, cu activităţile prezentului, cu visurile de viitor. Patriotismul, care cel mai adesea nu este altceva decât o extensie a egoismului individual, a rămas legat de stat şi, ca să spunem aşa, nu s-a orientat spre Uniune.
Astfel, interesele, obiceiurile, sentimentele se unesc pentru a concentra cu adevărat viaţa politică în stat şi nu în Uniune.
Se poate observa cu uşurinţă diferenţa dintre forţele celor două guverne, urmărind cum se mişcă fiecare dintre ele în cercul puterii sale.
De câte ori guvernul statului se adresează unui om sau unei asociaţii, limbajul este clar şi imperativ; aşa procedează şi guvernul federal când se adresează indivizilor; dar de îndată ce se află în faţa unui stat, guvernul federal începe să parlamenteze, îşi explică motivele şi îşi justifică purtarea; argumentează, sfătuieşte, nu ordonă. Când apar îndoieli cu privire la limitele puterii constituţionale ale fiecărui guvern, guvernul provincial îşi reclamă cu îndrăzneală drepturile şi ia măsuri prompte şi energice pentru a le susţine. În acest timp guvernul Uniunii obiectează; face apel la bunul-simţ al naţiunii, la interesele sale, la gloria sa; temporizează şi negociază; doar împins spre ultima limită se hotărăşte să acţioneze. La prima vedere, ar părea că guvernul provincial este dotat cu forţa întregii naţiuni, şi Congresul reprezintă doar un stat.
În ciuda eforturilor prin care a fost constituit, guvernul federal este, aşa cum am mai spus şi în altă parte, prin însăşi natura sa un guvern slab şi care, pentru a dăinui, are nevoie mai mult decât oricare altul de sprijinul liber al celor pe care îi guvernează.
Se observă cu uşurinţă că obiectivul său este înlesnirea realizării voinţei statelor de a rămâne unite. Dacă îndeplineşte această primă condiţie, e înţelept, puternic şi suplu. El a fost organizat în aşa fel încât să nu întâlnească de obicei în faţa sa decât indivizi şi să învingă cu uşurinţă rezistenţa care ar apărea în faţa voinţei comune, dar guvernul federal n-a prevăzut ce are de făcut dacă statele sau cel puţin câteva dintre ele vor înceta să mai dorească să fie unite.
Dacă astăzi suveranitatea Uniunii ar intra în luptă cu cea a statelor, e lesne de prevăzut că ar dispărea; mă îndoiesc chiar că lupta s-ar angaja în mod serios. De câte ori guvernului federal i se va opune o rezistenţă îndârjită, aceasta va ceda. Până în prezent, experienţa a dovedit că atunci când un stat vrea cu încăpăţânare un lucru şi îl cere cu hotărâre, îl obţine întotdeauna; şi când refuză să acţioneze, e lăsat în pace.
Şi chiar dacă guvernul Uniunii ar avea o forţă proprie, situaţia materială a ţării ar face ca folosirea acestei forţe să fie foarte dificilă.
Statele Unite ocupă un teritoriu imens, distanţe mari separă oamenii, populaţia este risipită într-o ţară încă pe jumătate pustie. Dacă Uniunea s-ar apuca să impună confederaţilor obligaţiile prin forţa armelor, poziţia sa ar fi asemănătoare cu cea a Angliei în Războiul de Independenţă.
De altfel, un guvern, chiar puternic, nu poate evita decât cu greu consecinţele unui principiu, dacă a admis odată că însuşi acest principiu este baza dreptului public care îi reglementează existenţa. Confederaţia a fost alcătuită prin libera voinţă a statelor; unindu-se, ele nu şi-au pierdut naţionalitatea şi nu s-au contopit într-unul şi acelaşi popor. Dacă astăzi unul dintre aceste state ar dori să-şi retragă numele de pe contract, ar fi dificil de dovedit că nu poate s-o facă. Pentru a-l combate, guvernul federal nu se poate sprijini într-un mod evident nici pe forţă, nici pe drept.
Pentru ca guvernul federal să poată fi victorios împotriva rezistenţei pe care i-o opun unele dintre state, ar trebui ca interesul particular al unuia sau al mai multora dintre acestea să fie intim legat de existenţa Uniunii, cum ades s-a văzut în istoria confederaţiilor.
Presupun că printre statele unite prin legătura federală unele profită mai mult de principalele avantaje ale Uniunii, şi sunt unele în care prosperitatea depinde integral de existenţa Uniunii; e limpede că în ele puterea centrală va găsi un sprijin puternic pentru a-i menţine pe ceilalţi supuşi.
Dar atunci nu-şi va extrage forţa din ea însăşi, ci dintr-un principiu care este contrar naturii sale. Popoarele intră într-o confederaţie tocmai pentru a obţine avantaje egale din această uniune şi, în cazul citat mai sus, guvernul federal este puternic din cauza faptului că între naţiunile care s-au unit domneşte inegalitatea.
Să mai presupunem că unul dintre statele confederate a obţinut o preponderenţă destul de mare încât să acapareze doar pentru sine puterea centrală; va considera celelalte state drept subordonate şi, făcând să fie respectată pretinsa suveranitate a Uniunii, va impune propria sa suveranitate. Se vor face atunci lucruri mari în numele guvernului federal, dar, de fapt, acest guvern nu va mai exista.
În ambele cazuri, forţa care acţionează în numele confederaţiei devine cu atât mai puternică cu cât se îndepărtează de starea naturală şi de principiul recunoscut al confederaţiilor.
În America, unirea actuală este utilă tuturor statelor, dar nu este esenţială pentru niciunul dintre ele. Dacă mai multe state ar desface legătura federală, soarta celorlalte n-ar fi compromisă deşi suma bunăstării lor ar fi mai mică. Cum pentru niciun stat existenţa şi prosperitatea nu sunt legate în întregime de actuala confederaţie, niciunul nu e dispus să facă prea mari sacrificii personale pentru a o păstra.
Pe de altă parte, nu se observă vreun stat care să aibă în prezent un mare interes în ambiţia de a menţine confederaţia aşa cum există ea în zilele noastre. Fără îndoială, nu toţi exercită aceeaşi influenţă în consiliile federale, dar nimeni nu se făleşte că domină şi că-i poate trata pe confederaţi ca pe nişte inferiori sau ca pe nişte supuşi.
Mi se pare sigur că dacă o parte a Uniunii ar vrea în mod serios să se separe de cealaltă, nu numai că n-ar putea fi împiedicată, dar nici nu s-ar încerca aşa ceva. Deci, Uniunea actuală nu va dura decât atâta vreme cât toate statele care o compun vor continua să dorească să facă parte din ea.
După ce am stabilit acest lucru, iată că suntem mai în largul nostru: nu mai trebuie să descoperim dacă statele actualmente confederate se vor putea separa, ci dacă vor dori să rămână unite.
Dintre toate motivele care fac ca Uniunea actuală să fie utilă americanilor, două sunt principale şi influenţa lor sare în ochi.
Deşi americanii sunt, ca să zicem aşa, singuri pe continentul lor, comerţul îi apropie de toate popoarele cu care fac negoţ. Cu toată izolarea lor aparentă, americanii au nevoie să fie puternici, şi nu pot fi puternici decât rămânând uniţi.
Despărţindu-se, statele nu numai că-şi vor diminua legăturile cu străinii, ele vor crea străini pe propriul lor teritoriu. În acest caz vor intra într-un sistem vamal interior; vor împărţi văile prin linii imaginare; vor închide cursul râurilor şi vor stânjeni în toate felurile exploatarea imensului continent dăruit de Dumnezeu.
Astăzi, ei n-au a se teme de vreo invazie, în consecinţă n-au de întreţinut armate, de adunat impozite nu le e frică de despotismul militar; dacă Uniunea s-ar destrăma, s-ar putea face în curând simţită nevoia de aceste lucruri.
Americanii au deci un imens interes să rămână uniţi.
Pe de altă parte, e aproape imposibil să descoperi ce fel de interes material ar avea în prezent o parte a Uniunii ca să se separe de cealaltă.
Dacă îţi arunci ochii pe o hartă a Statelor Unite şi observi lanţul Munţilor Alleghany întinşi de la Nord-Est la Sud-Vest, parcurgând ţara pe o întindere de 400 de leghe, eşti tentat să crezi că scopul Providenţei a fost să ridice între bazinul râului Mississippi şi ţărmul Oceanului Atlantic una dintre acele bariere naturale care, opunându-se legăturilor permanente dintre oameni, formează limitele necesare diferitelor popoare.
Dar înălţimea medie a munţilor Alleghany nu depăşeşte 800 de m. Culmile rotunjite şi văile spaţioase pe care le închid între meandrele lor oferă un acces facil în mii de locuri. Mai mult, principalele fluvii care se varsă în Oceanul Atlantic, Hudson, Susquehanna, Potomac îşi au izvoarele dincolo de Alleghany, pe un platou deschis care mărgineşte bazinul fluviului Mississippi. Plecând din această regiune, ele apar la lumina zilei dincolo de meterezul care părea că le împinge în Occident, şi trasează în munţi drumuri naturale mereu deschise omului.
Deci nicio barieră naturală nu se ridică între diferitele părţi ale ţării ocupate azi de anglo-americani. Nu numai că Alleghany nu despart popoare, ei nu mărginesc nici state. New York, Pennsylvania şi Virginia îi cuprind pe teritoriul lor, întinzându-se atât la Vestul, cât şi la Estul acestor munţi.
Teritoriul ocupat în zilele noastre de cele douăzeci şi patru de state ale Uniunii şi de trei mari districte care nu intră încă în numărul statelor, deşi sunt locuite, acoperă o întindere de 131.144 de leghe pătrate, deci are o suprafaţă aproape de cinci ori mai mare decât cea a Franţei.
Între hotarele lui se găsesc un sol variat, climaturi diferite şi produse foarte diversificate.
Această dimensiune imensă a teritoriilor ocupate de republicile anglo-americane a făcut să apară dubii cu privire la menţinerea Uniunii. Aici trebuie făcută o distincţie: uneori în provinciile unui imperiu vast apar interese contradictorii care în cele din urmă se confruntă: se poate întâmpla ca mărimea statului să compromită în mare măsură durata lui. Dar dacă oamenii care locuiesc în acest imens teritoriu n-au interese contradictorii, întinderea slujeşte prosperitatea, guvernarea unică favorizează în special schimburile cu diferitele produse ale pământului, cărora le sporeşte valoarea printr-o desfacere mai facilă.
Or, eu observ interese diferite în diferitele părţi ale Uniunii, dar nu descopăr unele care să se contrazică între ele.
Statele din Sud sunt aproape exclusiv agricole; statele din Nord sunt mai degrabă industriale şi comerciale; statele din Vest sunt în acelaşi timp şi industriale şi agricole. La Sud se recoltează tutun, orez, bumbac şi zahăr; la Nord şi la Vest porumb şi grâu. Iată surse diferite de bogăţie; dar pentru a folosi aceste bogăţii, există un mijloc comun, la fel de avantajos pentru toată lumea, şi acesta este Uniunea.
Nordul, care cărăuşeşte bogăţiile anglo-americane în toate părţile lumii şi bogăţiile lumii în sânul Uniunii, este evident interesat ca Uniunea să dăinuie aşa cum e ea acum, pentru ca numărul producătorilor şi consumatorilor americani pe care îl serveşte să rămână cât mai mare. Nordul este mijlocitorul natural între Sudul şi Vestul Uniunii, pe de o parte, şi restul lumii, pe de altă parte. Nordul trebuie deci să dorească permanenţa unirii între Sud şi Vest, prosperitatea lor, pentru ca acestea să furnizeze materii prime fabricilor şi vaselor lor.
În ceea ce îi priveşte, Sudul şi Vestul au un interes şi mai direct în păstrarea Uniunii şi a prosperităţii Nordului. Cea mai mare parte a produselor din Sud se exportă peste mări. Sudul şi Vestul au nevoie de resursele comerciale ale Nordului. Ei trebuie să-şi dorească ca Uniunea să aibă o mare putere maritimă pentru a putea fi protejaţi eficient. Sudul şi Vestul contribuie cu dragă inimă la cheltuielile flotei, deşi nu au vase; deoarece, dacă flotele europene ar bloca porturile din Sud şi delta fluviului Mississippi, ce s-ar mai alege de orezul din Carolina, tutunul din Virginia, zahărul şi bumbacul care cresc în valea fluviului Mississippi? Deci, nu există niciun capitol al bugetului federal care să nu fie bun pentru conservarea unui interes material comun tuturor locuitorilor din confederaţie.
Pentru a clarifica mai bine acest lucru, vreau să fac o comparaţie cu Franţa.
În Provenţa se recoltează ulei şi în Flandra grâu, în Burgundia se produce vin şi în Normandia se cresc vite. Oare aceste provincii găsesc în diversitatea produselor motive de ură? Nu cumva e invers, adică această diversitate a produselor le creează interesul comun de a rămâne uniţi pentru a le putea schimba mai uşor?
Mi se pare că Georgia are acelaşi motive de a rămâne unită cu Massachusetts ca şi Provenţa cu Frandra, iar Ohio mi se pare la fel de firesc legat de statul New York ca Burgundia de Normandia.
Independent de acest avantaj comercial, Sudul şi Vestul Uniunii au şi un profit politic care le face să rămână unite atât între ele, cât şi cu Nordul.
Sudul include în sânul său o imensă populaţie de sclavi, o populaţie ameninţătoare în prezent, dar şi mai ameninţătoare în viitor.
Statele din Vest sunt situate pe fundul unei singure văi. Fluviile care udă teritoriile acestor state izvorăsc din Munţii Stâncoşi sau din Alleghany, toate îşi amestecă apele cu cele ale râului Mississippi şi se rostogolesc împreună spre Golful Mexic. Prin poziţia lor, statele din Vest sunt cu totul izolate de tradiţia Europei şi de civilizaţia lumii vechi.
Locuitorii din Sud trebuie deci să dorească păstrarea Uniunii ca să nu rămână singuri în faţa negrilor şi a locuitorilor din Vest, pentru a nu se trezi izolaţi în sânul Americii centrale, fără să mai poată comunica liber cu lumea.
Dinspre partea sa, Nordul trebuie să vrea ca Uniunea să nu se divizeze pentru a rămâne inelul care uneşte acest mare corp cu restul lumii.
Există deci o legătură strânsă între interesele materiale ale tuturor părţilor Uniunii.
Aş spune acelaşi lucru despre opiniile şi sentimentele care s-ar putea numi interesele nemateriale ale omului.
Locuitorii Statelor Unite vorbesc mult despre dragostea lor de patrie; mărturisesc că nu am prea multă încredere în acest patriotism prudent, întemeiat pe interes şi pe care tot interesul, schimbându-şi obiectul, îl poate distruge.
De asemeni, nu acord o mare importanţă vorbăriei americane, când îi aud exprimându-şi în fiecare zi intenţia de a păstra sistemul federal adoptat de părinţii lor.
Ceea ce menţine un mare număr de cetăţeni sub aceeaşi guvernare nu e atât voinţa raţională de a rămâne uniţi, cât acordul instinctiv şi, într-o anumită măsură, involuntar, rezultat al similitudinii sentimentelor şi al asemănării opiniilor.
N-am să accept niciodată că oamenii alcătuiesc o societate doar pentru că recunosc acelaşi conducător şi ascultă de aceleaşi legi, o societate există doar când un mare număr de oameni văd un mare număr de probleme sub acelaşi aspect, când au aceleaşi opinii asupra unui mare număr de subiecte; în sfârşit, când aceleaşi fapte fac să se nască aceleaşi impresii şi aceleaşi idei.
Dacă se examinează ceea ce se petrece în Statele Unite din acest punct de vedere, se va observa lesne că locuitorii, aşa cum sunt ei împărţiţi în douăzeci şi patru de suveranităţi distincte, alcătuiesc totuşi un popor unic; şi poate că se va ajunge la concluzia că în sânul Uniunii anglo-americane există o stare socială mai adevărată decât la alte naţiuni europene, care au o singură legislaţie şi se supun unui singur om.
Deşi anglo-americanii au mai multe religii, apreciază totuşi religia în acelaşi fel.
Ei nu sunt întotdeauna de acord asupra mijloacelor care ar trebui adoptate pentru o bună guvernare şi se deosebesc în modalităţile de guvernare, dar acceptă aceleaşi principii generale necesare reglării societăţilor omeneşti. Din Maine până în Florida, din Missouri până la Oceanul Atlantic se consideră că izvorul tuturor puterilor legitime se află în popor. Libertatea, egalitatea sunt concepute în acelaşi fel; sunt împărtăşite aceleaşi opinii despre presă, despre dreptul de asociere, juraţi, responsabilitatea agenţilor puterii.
Dacă trecem de la ideile politice şi religioase la opiniile filosofice şi morale care reglează activitatea zilnică şi conduce ansamblul comportamentelor, vom observa acelaşi acord.
Anglo-americanii plasează autoritatea morală în raţiunea universală, puterea politică în universalitatea cetăţenilor şi consideră că e necesară raportarea la mintea tuturor pentru a discerne ceea ce este permis de ceea ce este interzis, ceea ce este adevărat de ceea ce este fals. Majoritatea consideră că e suficientă cunoaşterea limpede a interesului fiecăruia pentru a-l duce pe om spre ceea ce e corect şi cinstit. Ei cred că fiecare are din naştere capacitatea de a se conduce pe sine însuşi, şi că nimeni n-are dreptul să-şi oblige semenul să fie fericit. Toţi au o credinţă vitală în perfectibilitatea umană; ei consideră că răspândirea cunoştinţelor va produce în mod necesar rezultate utile şi că ignoranţa are efecte funeste; toţi apreciază că societatea este o entitate în progres; umanitatea e un tablou în mişcare, în care nimic nu e fixat pentru totdeauna, şi acceptă că ceea ce le pare bun acum poate fi înlocuit prin ceva şi mai bun, astăzi încă necunoscut.
Nu susţin că toate aceste opinii sunt juste, dar ele sunt americane.
Şi în timp ce anglo-americanii sunt astăzi uniţi prin ideile lor comune, ei se deosebesc de toate celelalte popoare printr-un sentiment de orgoliu.
De cincizeci de ani li se tot repetă locuitorilor Statelor Unite că sunt singurul popor religios, luminat şi liber. Ei văd cum, până în prezent, la ei prosperă instituţiile democratice, în timp ce în restul lumii eşuează; au deci o opinie extraordinară despre ei înşişi şi nu sunt departe de credinţa că alcătuiesc o categorie aparte a speciei umane.
Astfel, primejdiile care ameninţă Uniunea americană nu se nasc nici din diversitatea opiniilor, nici din cea a intereselor. Ele trebuie căutate în varietatea caracterelor şi în pasiunile americanilor.
Oamenii care locuiesc pe imensul teritoriu al Statelor Unite proveneau aproape toţi din aceeaşi sorginte; dar, de-a lungul timpului, clima şi în special sclavia au creat diferenţe accentuate între caracterul englezilor din Sudul Statelor Unite şi caracterul englezilor din Nord.
În general, printre noi se crede că sclavia dă unei părţi a Uniunii interese contrare celeilalte. N-am observat aşa ceva. Sclavia n-a creat în Sud interese contrare celor din Nord; dar ea a modificat caracterul locuitorilor din Sud şi le-a dat obiceiuri diferite.
Am arătat în altă parte ce influenţă a exercitat sclavia asupra capacităţilor comerciale ale americanilor din Sud; aceeaşi influenţă se răspândeşte şi asupra moravurilor.
Sclavul este un servitor care nu pune nimic în discuţie şi se supune fără să crâcnească. Uneori îşi ucide stăpânul, dar nu i se opune niciodată. În Sud nu există familii atât de sărace încât să nu aibă sclavi. De la naştere, americanul din Sud se găseşte învestit cu autoritatea unei dictaturi domestice; primele noţiuni cu care se familiarizează în viaţă este că e născut să ordone şi primul obicei pe care îl capătă este acela de a domina cu uşurinţă. Educaţia tinde deci să-l facă pe americanul din Sud un om semeţ, repezit, violent, pătimaş, nerăbdător să întâlnească şi să înfrunte obstacole; dar se descurajează uşor, dacă nu câştigă din prima încercare.
Americanul din Nord nu-i vede pe sclavi agitându-se în jurul leagănului său. El nu vede nici măcar servitori liberi, pentru că de obicei îşi satisface singur nevoile. De cum vine pe lume, spiritul său e dominat de ideea necesităţii; astfel el învaţă de timpuriu să cunoască exact, prin sine însuşi, limita naturală a puterii sale; el nu concepe să supună prin forţă voinţele care i se împotrivesc şi ştie că pentru a obţine sprijinul semenilor săi trebuie, înainte de toate, să le câştige simpatia. Este deci calm, raţional, tolerant, acţionează cumpănit şi e perseverent în iniţiative.
În statele meridionale cele mai presante nevoi ale omului sunt întotdeauna satisfăcute. Astfel, americanul din Sud nu este preocupat de grijile materiale ale vieţii; în această privinţă altcineva gândeşte pentru el; astfel, eliberată, imaginaţia lui se dirijează spre alte obiective, mai mari şi mai puţin definite. Americanul din Sud iubeşte grandoarea, luxul, gloria, zgomotul, plăcerile, dar în special trândăvia; nimic nu-l obligă să facă eforturi pentru a trăi şi cum n-are de făcut treburi necesare, doarme şi nu întreprinde nici măcar lucrurile cele mai utile.
În Nord, domnind egalitatea şanselor şi neexistând sclavia, omul este absorbit de acele griji materiale pe care albul din Sud le dispreţuieşte. Din copilărie luptă împotriva sărăciei şi învaţă să plaseze bunăstarea deasupra tuturor satisfacţiilor spiritului şi ale inimii. Preocupată de amănuntele vieţii, imaginaţia sa se stinge, are idei mai puţine şi nu atât de generale, dar mai practice, mai clare şi mai precise. Deoarece eforturile sale intelectuale sunt dirijate doar spre bunăstare, el excelează în această privinţă; ştie foarte bine să folosească natura şi oamenii pentru a produce bogăţie; înţelege de minune arta de a proceda astfel ca societatea să contribuie la prosperitatea semenilor săi şi să extragă din egoismul individual bunăstarea tuturor.
Omul din Nord nu posedă doar experienţă, ci şi cunoaştere; dar nu consideră ştiinţa o plăcere, ci un mijloc şi îşi însuşeşte cu aviditate numai aplicaţiile ei utile.
Americanul din Sud este mai spontan, mai spiritual, mai deschis, mai generos, mai intelectual, mai strălucitor.
Americanul din Nord este mai activ, mai rezonabil, mai luminat şi mai abil.
Primul are înclinaţiile, prejudecăţile, slăbiciunile şi măreţia tuturor aristocraţilor.
Celălalt – calităţile şi defectele care caracterizează clasa mijlocie.
Dacă adunaţi doi oameni într-o societate şi le daţi aceleaşi interese şi parţial aceleaşi opinii, dar caracterele, cunoştinţele şi gradul lor de civilizaţie diferă, sunt multe şanse ca ei să nu fie de acord. Aceeaşi observaţie este valabilă şi pentru o comunitate de naţiuni.
Sclavia nu atacă în mod direct confederaţia americană prin interese, ci indirect prin moravuri.
În 1790, treisprezece state au aderat la pactul federal; astăzi confederaţia numără douăzeci şi patru. Populaţia, care în 1790 număra aproape patru milioane, a crescut de cinci ori în patruzeci de ani; în 1830, se ridică la peste douăzeci de milioane.
Asemenea modificări nu se petrec fără pericole.
Pentru o comunitate de naţiuni ca şi pentru o societate de indivizi trei sunt şansele principale de durată: înţelepciunea membrilor, slăbiciunea individuală şi numărul lor mic.
Americanii care se îndepărtează de ţărmul Oceanului Atlantic pentru a se afunda în Vest sunt aventurieri care s-au săturat de orice fel de jug, avizi de bogăţie, adeseori respinşi de statele în care s-au născut. Ajung în mijlocul pustiului fără a se cunoaşte unii pe alţii. Acolo nu sunt stăpâniţi nici de tradiţii, nici de spiritul de familie, nici de modele. Autoritatea legii este slabă printre ei, iar cea a moravurilor şi mai fragilă. Oamenii care populează în fiecare zi văile râului Mississippi sunt deci inferiori în toate privinţele americanilor care trăiesc între fostele graniţe ale Uniunii. Şi totuşi, ei exercită deja o mare influenţă în organismele lor şi ajunge la conducerea treburilor comune înainte de a învăţa să se conducă pe ei înşişi.
Dacă membrii societăţii sunt individual mai slabi, societatea are mai multe şanse de a dura, pentru că doar unitatea le poate asigura tuturor securitatea. Când în 1790, cea mai populată dintre republicile americane nu avea mai mult de 500.000 de locuitori, fiecare stat simţea mica sa însemnătate ca popor independent şi această idee făcea mai uşoară ascultarea autorităţii federale. Dar când un stat confederat, cum ar fi statul New York, numără 2.000.000 de locuitori şi acoperă un teritoriu a cărui suprafaţă este egală cu un sfert din cea a Franţei, el se simte puternic prin sine însuşi şi, chiar dacă Uniunea îi pare în continuare utilă pentru bunăstarea sa, n-o mai consideră necesară existenţei sale; se poate lipsi de ea; dar consimţind s-o păstreze se grăbeşte să vrea să ocupe locul cel mai important.
Însăşi multiplicarea membrilor Uniunii întăreşte tendinţa de desfacere a legăturii federale. Nu toţi oamenii care împărtăşesc acelaşi punct de vedere consideră în acelaşi fel aceleaşi probleme. Mai abitir, când punctele de vedere sunt diferite. Pe măsură ce creşte numărul republicilor americane şansa de a obţine acceptarea aceloraşi legi de către toată lumea e mai mică.
Astăzi, interesele diferitelor părţi ale Uniunii nu sunt contradictorii; dar cine poate să prevadă diversele schimbări pe care viitorul apropiat le va provoca într-o ţară în care în fiecare zi apar oraşe şi la fiecare cinci ani noi popoare? De când au fost întemeiate coloniile engleze, numărul locuitorilor s-a dublat aproape la fiecare douăzeci de ani; nu văd motive care, de acum într-un secol, să poată opri această mişcare progresivă a populaţiei anglo-americane. Înainte de a se împlini o sută de ani cred că teritoriul ocupat sau cerut de Statele Unite va cuprinde mai mult de o sută de milioane de locuitori şi va fi divizat între patruzeci de state.
Admit că această sută de milioane de oameni n-are deloc interese diferite; dimpotrivă, le acord tuturor dorinţa egală de a rămâne uniţi şi afirm totuşi că, pentru această sută de milioane care formează patruzeci de naţiuni distincte şi inegal de puternice, menţinerea guvernului federal nu este decât un accident fericit.
Sunt gata să acord încredere perfectibilităţii umane; dar până când oamenii nu îşi vor fi schimbat complet natura şi se vor fi transformat complet, voi refuza să cred în durata unui guvern a cărui sarcină este să ţină împreună patruzeci de popoare diferite, răspândite pe o suprafaţă egală cu jumătate din Europa, să evite rivalităţile dintre ele, luptele şi manifestarea ambiţiilor, să reunească acţiunea voinţelor lor independente spre înfăptuirea aceloraşi planuri.
Dar, în timp ce se măreşte, cel mai mare pericol la care se expune Uniunea vine din continua deplasare a forţelor care are loc acolo.
De pe malul Lacului Superior până la Golful Mexic sunt, măsurate în linie dreaptă, patru sute de leghe franceze. Lungimea acestei linii imense şerpuieşte pe frontiera Statelor Unite, cel mai des răzbate dincolo de ea, în deşert. S-a calculat că pe acest front vast, rasa albă avansează în medie cu şapte leghe pe an. Din când în când apare un obstacol întâlnit pe neaşteptate în drumul ei: un ţinut sterp, un lac, un trib indian. Coloana se opreşte atunci pentru moment: cele două extremităţi se curbează asupra lor înseşi, şi după ce se reîntâlnesc, reîncepe înaintarea. În acest marş treptat, dar continuu, al rasei europene spre Munţii Stâncoşi există ceva provindenţial; e ca o revărsare de populaţie care urcă mereu, chemând în fiecare zi mâna Domnului.
În spatele acestei prime linii de cuceritori se construiesc oraşe şi se întemeiază state mari. În 1790, de abia dacă existau câteva mii de pionieri răspândiţi pe văile râului Mississippi; astăzi, în aceleaşi văi sunt tot atâţia oameni câţi erau în toată Uniunea în 1790. Populaţia se ridică acum la circa patru milioane de locuitori. Oraşul Washington a fost întemeiat în 1800, chiar în centrul confederaţiei americane; acum, se află la una din extremităţi. Pentru a-şi ocupa locul în Congres, deputaţii ultimelor state din Vest sunt obligaţi să parcurgă un traseu la fel de lung, ca şi călătorul care merge de la Viena la Paris.
Toate statele din Uniune avansează în acelaşi timp spre bogăţie; dar nu toate vor putea să crească şi să prospere în aceeaşi măsură.
În Nordul Uniunii, masivele muntoase care se desprind din lanţul munţilor Alleghany avansează până la oceanul Atlantic, alcătuind rade spaţioase şi porturi mereu deschise celor mai mari vase. Dimpotrivă, plecând de la Potomac şi urmărind ţărmurile americane până la gura fluviului Mississippi nu se vede decât un teren plat şi nisipos. În această parte a Uniunii, aproape toate râurile sunt blocate la vărsare şi porturile care se deschid numai la distanţe mari în mijlocul acestor lagune nu oferă vaselor aceeaşi adâncime şi dau mai puţine facilităţi comerţului decât cele din Nord.
Acestei prime inferiorităţi determinate de natură i se adaugă alta, care vine din legi.
Am văzut că sclavia abolită în Nord există încă în Sud şi am arătat ce influenţă nefastă exercită ea chiar asupra bunăstării stăpânului însuşi.
Deci Nordul face mai mult comerţ şi e mai industrializat decât Sudul. Este natural ca acolo populaţia şi bogăţia să crească mai rapid.
Statele situate pe malul Oceanului Atlantic sunt deja pe jumătate populate. Cea mai mare parte a pământului are acum un stăpân; deci ele nu vor putea primi acelaşi număr de emigranţi ca statele din Vest care oferă deocamdată un teren nelimitat tuturor activităţilor. Bazinul fluviului Mississippi este infinit mai roditor decât malurile Oceanului Atlantic. Adăugat tuturor celorlalte, acest motiv îi va împinge energic pe europeni spre Vest. Faptul este demonstrat riguros prin cifre.
Dacă este luat în consideraţie întreg teritoriul Statelor Unite, se constată că în ultimii patruzeci de ani numărul locuitorilor aproape că s-a triplat. Dar dacă se are în vedere doar bazinul fluviului Mississippi, se descoperă că populaţia a devenit de treizeci de ori mai mare.
Centrul puterii federale se deplasează în fiecare zi. Acum patruzeci de ani, majoritatea cetăţenilor Uniunii se afla pe malurile Oceanului, cam pe locul unde se înalţă astăzi oraşul Washington; acum ei au intrat mai adânc în teritoriile din Nord; e de bănuit că în mai puţin de douăzeci de ani se va afla în cealaltă parte a munţilor Alleghany. Dacă Uniunea va dura, bazinul fluviului Mississippi va fi în mod necesar chemat, prin fertilitatea şi întinderea sa, să devină centrul permanent al puterii federale. În treizeci sau patruzeci de ani, bazinul Mississippi îşi va căpăta rangul său firesc. E uşor de calculat că atunci populaţia sa, comparată cu cea de pe malurile Atlanticului, va fi în proporţie de aproximativ 40 la 11. Deci, după câţiva ani, conducerea Uniunii nu va mai aparţine deloc statelor care au întemeiat-o şi populaţia din văile râului Mississippi va domina toate consiliile federale.
Această gravitaţie continuă spre Nord-Vest a forţelor şi a influenţei federale va fi evidentă, la fiecare zece ani, ori de câte ori după un recensământ general al populaţiei se va fixa din nou numărul de reprezentanţi pe care fiecare stat trebuie să-l trimită în Congres.
În 1790, Virginia avea nouăsprezece reprezentanţi în Congres. Acest număr a continuat să crească până în 1813 când a fost atinsă cifra de douăzeci şi trei. De atunci, a început să scadă. În 1833, nu mai erau decât douăzeci şi unu. În acest timp, statul New York înregistra o progresie contrară: în 1790, avea în Congres zece reprezentanţi; în 1813, douăzeci şi şapte; în 1823, treizeci şi patru; în 1833 – patruzeci. Ohio nu avea decât un singur reprezentant în 1803; în 1833 număra nouăsprezece.
E dificil de conceput o uniune durabilă între două popoare dintre care unul este sărac şi slab, iar celălalt bogat şi puternic, chiar dacă este dovedit că forţa şi bogăţia unuia nu sunt cauza slăbiciunii şi sărăciei celuilalt. Uniunea e şi mai greu de menţinut în perioada în care unul îşi pierde puterea, iar celălalt e pe cale de a o dobândi.
Această creştere rapidă şi disproporţionată a unor state ameninţă independenţa celorlalte. Dacă New York, care are două milioane de locuitori şi patruzeci de reprezentanţi, ar dori să-şi impună punctul de vedere în Congres, probabil că ar reuşi. Şi chiar dacă statele cele mai puternice n-ar încerca să le oprime pe cele mai mici, primejdia ar persista, pentru că ea există în posibilitatea faptului, aproape la fel ca în faptul însuşi.
Cei slabi au arareori încredere în dreptatea şi raţiunea celor puternici. Statele care se dezvoltă mai puţin repede decât celelalte le privesc cu suspiciune şi invidie pe cele favorizate de soartă. De aici profunda stânjeneală şi neliniştea vagă care se observă într-o parte a Uniunii şi care contrastează cu bunăstarea şi încrederea care domnesc în celelalte. Cred că atitudinea ostilă a Sudului nu are alte cauze.
Dintre toţi americanii, oamenii din Sud sunt cei care ar trebui să ţină cel mai mult la Uniune, deoarece ar suferi cel mai tare dacă ar fi lăsaţi în seama lor; totuşi, ei sunt singurii care ameninţă să rupă legătura confederaţiei. Cum se explică? E uşor de răspuns: Sudul a dat confederaţiei patru preşedinţi, şi vede astăzi cum îi scapă puterea federală, vede cum, în fiecare an, numărul reprezentanţilor din Congres scade, în timp ce cel al Nordului şi Vestului creşte; Sudul, populat de oameni pasionaţi şi irascibili, e iritat şi neliniştit; îşi întoarce cu durere privirile spre sine; analizându-şi trecutul, se întreabă în fiecare zi dacă nu e oprimat. Dacă descoperă că o lege a Uniunii nu îi este în mod evident favorabilă, scrie că împotriva sa e folosită forţa; se plânge cu patimă, şi dacă vocea sa nu e luată în seamă se supără şi ameninţă că se va retrage dintr-o asociaţie în care împărtăşeşte poverile fără a avea vreun câştig.
„Legile pentru tarife – susţin în 1832 locuitorii din Carolina – îmbogăţesc Nordul şi ruinează Sudul; deoarece cum s-ar putea explica astfel faptul că Nordul, cu climatul său neospitalier şi cu solul său arid, îşi sporeşte bogăţia şi puterea, în timp ce Sudul, care este grădina Americii, decade rapid?”
Dacă schimbările despre care am vorbit s-ar opera treptat, aşa încât fiecare generaţie să aibă măcar vremea să dispară odată cu ordinea lucrurilor la care a fost martoră, primejdia ar fi mai mică; dar există un soi de nerăbdare, aş putea spune chiar ceva revoluţionar, în modul în care progresează societatea în America. Acelaşi cetăţean a putut să vadă cum statul său păşeşte în fruntea Uniunii, devenind apoi neputincios în consiliile federale. Cutare republică anglo-americană a crescut la fel de repede ca un om, s-a născut, s-a copt şi s-a maturizat în treizeci de ani.
Totuşi, nu trebuie să ne imaginăm că statele care îşi pierd puterea se depopulează şi pier; prosperitatea lor nu stagnează; ea sporeşte chiar mai repede decât în orice regat european. Lor însă li se pare că sărăcesc, pentru că nu se îmbogăţesc la fel de repede ca vecinii lor, şi cred că-şi pierd puterea intrând brusc în contact cu o putere mai mare decât a lor: sentimentele şi pasiunile le sunt rănite într-o măsură mai mare decât interesele. Şi oare atât nu e suficient pentru a pune în pericol confederaţia? Dacă, de la începutul lumii, popoarele şi regii n-ar fi luat în consideraţie decât interesele lor reale, probabil că războaiele n-ar fi apărut între oameni.
Astfel, cea mai mare primejdie care ameninţă Statele Unite se naşte din însăşi prosperitatea lor; ea creează printre mulţi confederaţi excitaţia care însoţeşte acumularea rapidă a bogăţiei, iar la ceilalţi invidia, suspiciunea şi regretele care sunt adeseori o consecinţă a pierderilor.
Americanii se bucură când contemplă această mişcare extraordinară; după părerea mea, ar trebui să o examineze cu teamă şi cu regret. Orice ar face, americanii din Statele Unite vor deveni unul dintre cele mai mari popoare din lume; descendenţii lor vor popula toată America de Nord; continentul pe care îl locuiesc este domeniul lor şi nu-l vor pierde. Ce i-ar obliga să se grăbească să-l ia în posesie imediat? Vor avea într-o zi şi bogăţia şi puterea şi gloria, dar ei se năpustesc spre această imensă avere ca şi cum n-ar avea decât o clipă la dispoziţie pentru a şi-o însuşi.
Cred că am demonstrat că existenţa actualei confederaţii depinde integral de acordul tuturor confederaţilor de a rămâne uniţi; şi, pornind de la această premisă, am cercetat care ar putea fi cauzele apte să facă statele să dorească să se despartă. Dar Uniunea poate pieri în două feluri: unul dintre statele confederate poate să dorească să denunţe contractul şi să desfacă astfel violent legătura de unire; la asta se referă majoritatea observaţiilor făcute mai înainte; guvernul federal poate să-şi piardă treptat puterea printr-o tendinţă simultană a republicilor unite de a-şi redobândi independenţa. Puterea centrală, lipsită succesiv de toate prerogativele, ar fi redusă printr-un acord tacit la neputinţă şi va fi incapabilă să-şi înfăptuiască obiectivul şi cea de a doua Uniune va pieri la fel ca prima, lovită de un fel de imbecilitate senilă.
Slăbirea treptată a legăturii federale, care va duce în cele din urmă la anularea Uniunii, este de altfel, în sine, un fapt distinct, care poate provoca o mulţime de alte rezultate mai puţin drastice, înainte de a se produce cel principal. Confederaţia mai poate exista, în timp ce slăbiciunea guvernării ar putea reduce naţiunea la neputinţă, provocând anarhie în interior şi încetinirea prosperităţii generale a ţării.
După ce am descoperit ce i-ar putea duce pe anglo-americani la sciziune, e important să examinăm dacă în condiţiile în care Uniunea ar supravieţui, guvernul devenind mai energic sau mai slab şi-ar lărgi sau şi-ar restrânge sfera de activitate.
Evident, o mare nelinişte îi frământă pe americani. Ei observă că, la majoritatea popoarelor lumii, exercitarea drepturilor suverane tinde să se concentreze în puţine mâini şi sunt înspăimântaţi la gândul că acest lucru s-ar putea petrece şi la ei. Înşişi oamenii de stat încearcă această teamă, sau simulează că o încearcă; centralizarea nu e populară în America şi nu există mijloc mai bun de a face curte majorităţii decât împotrivindu-te pretinselor încălcări făptuite de puterea centrală. Americanii nu vor să vadă că în ţările unde se manifestă această tendinţă centralizatoare care îi sperie nu există decât un singur popor, în timp ce Uniunea este o confederaţie de popoare diferite, fapt suficient pentru a perturba orice previziune întemeiată pe analogie.
Mărturisesc că eu consider aceste temeri ale unui mare număr de americani absolut imaginare. Departe de a mă teme, împreună cu ei, de consolidarea suveranităţii în mâinile Uniunii, cred că guvernul federal slăbeşte în mod vizibil.
Pentru a-mi dovedi ipotezele, n-am recurs la fapte din vechime, ci la cele la care am fost martor, sau care s-au desfăşurat în timpurile noastre.
Când se examinează cu atenţie ceea ce se petrece în Statele Unite se observă cu uşurinţă două tendinţe contrarii: sunt două curente care străbat aceeaşi albie în sensuri opuse.
De patruzeci şi cinci de ani, de când există Uniunea, timpul a eliminat o seamă de prejudecăţi provinciale care la început lucrau împotriva ei. Sentimentul patriotic care îl lega pe fiecare american de statul său a devenit mai puţin exclusiv. Cunoscându-se mai bine, diversele părţi ale Uniunii s-au apropiat. Poşta, această extraordinară legătură dintre spirite, pătrunde astăzi până în inima deşertului; toate punctele de coastă comunică între ele prin vapoarele cu aburi. Negoţul urcă şi coboară pe fluviile interioare cu o viteză nemaiîntâlnită. Acestor facilităţi create de natură şi de om li se adaugă instabilitatea dorinţelor, neliniştea spiritului, dragostea pentru bogăţie, care, scoţându-l tot timpul pe american din casa lui, îl pun în legătură cu un mare număr de concetăţeni. El călătoreşte în ţara sa în toate direcţiile şi vizitează toate populaţiile care o locuiesc. În nicio provincie din Franţa locuitorii nu se cunosc atât de bine între ei aşa cum se cunosc cele 13 milioane de oameni de pe suprafaţa Statelor Unite.
În timp ce americanii se amestecă, ei se şi asimilează, se şterg diferenţele create între ei de climă, origine şi instituţii. Ei se apropie din ce în ce mai mult de un tip comun. În fiecare an, mii de oameni plecaţi din Nord se răspândesc în toate părţile Uniunii; aduc cu ei credinţele, opiniile, moravurile lor şi deoarece cunoştinţele le sunt superioare celor ale oamenilor în mijlocul cărora vor trăi, pun imediat mâna pe cârma treburilor şi schimbă societatea în folosul lor. Emigraţia continuă din Nord spre Sud, favorizează în mod deosebit fuziunea tuturor caracterelor provinciale într-un singur caracter naţional. Civilizaţia nordică pare astfel destinată să devină măsura comună la care se vor raporta într-o zi toate celelalte.
Pe măsură ce industria americană progresează, se strâng legăturile comerciale care unesc statele confederate şi unirea intră în obiceiuri după ce a existat în opinii. Trecerea timpului face să dispară o seamă de spaime fanteziste care tulburau imaginaţia oamenilor din 1789. Puterea federală n-a devenit opresivă; ea n-a distrus independenţa statelor; nu i-a dus pe confederaţi la monarhie; statele mici n-au devenit dependente de cele mari, din cauza Uniunii. Confederaţia a continuat să-şi sporească populaţia, bogăţia şi puterea.
Sunt convins că, trăind uniţi, americanii au acum mai puţine greutăţi naturale decât în 1789; Uniunea are mai puţini duşmani decât atunci.
Şi totuşi, dacă se studiază cu atenţie istoria Uniunii din ultimii patruzeci şi cinci de ani, convingerea că puterea federală descreşte îşi va găsi lesne argumente.
Nu e greu să se arate cauzele acestui fenomen.
Când a fost promulgată Constituţia din 1789, totul pierea în anarhie; Uniunea care a urmat acestei dezordini a provocat multă teamă şi ură; dar avea şi susţinători înflăcăraţi, pentru că era expresia unei nevoi imperioase. Deşi mai atacată atunci decât acum, puterea federală a atins rapid maximul de autoritate, aşa cum se întâmplă de obicei cu o guvernare care triumfă după ce şi-a întărit forţele în luptă. În acea epocă, interpretarea Constituţiei părea mai degrabă că extinde decât că restrânge suveranitatea federală şi Uniunea prezenta, sub mai multe aspecte, spectacolul unuia şi aceluiaşi popor, condus în interior şi în afară, de un singur guvern.
Dar pentru a ajunge aici, poporul s-a depăşit într-o anume măsură pe sine însuşi.
Constituţia nu distrusese individualitatea statelor şi toate corpurile, oricare ar fi ele, au un instinct secret care le duce spre independenţă. Acest instinct e şi mai pronunţat într-o ţară ca America, unde fiecare sat alcătuieşte un fel de republică obişnuită să se autoguverneze.
A fost deci nevoie de un efort din partea statului pentru a se supune autorităţii preponderente a federaţiei. Şi orice efort, chiar dacă e încununat de un mare succes, nu întârzie să şubrezească cauza care l-a făcut să se nască.
Pe măsură ce guvernul federal îşi întărea puterea, America îşi relua rangul printre naţiuni, pacea renăştea la frontiere, încrederea oamenilor creştea; confuziei îi urma o ordine precisă şi determinată care permitea ingeniozităţii individuale să-şi urmeze cursul natural şi să se dezvolte în libertate.
Tocmai această prosperitate a făcut să se piardă din vedere cauza care îi dăduse naştere; o dată pericolul trecut, americanii n-au mai găsit în ei energia şi patriotismul care îi ajutase să înlăture primejdia. Eliberaţi de temerile care îi preocupau, ei şi-au reluat cu uşurinţă obiceiurile şi au cedat fără rezistenţă tendinţelor normale ale înclinaţiilor lor. În momentul în care un guvern puternic n-a mai părut necesar, a început din nou să fie considerat jenant. Totul prospera împreună cu Uniunea şi nimeni n-a simţit nevoia să se despartă; dar se dorea ca acţiunea puterii să fie cât mai puţin evidentă. Unirea, în general, era apreciată, dar fiecare amănunt exprima dorinţa de independenţă. Cu fiecare zi principiul confederaţiei era mai uşor admis şi mai puţin aplicat; instituind ordinea şi pacea, guvernul federal şi-a creat el însuşi condiţiile decăderii.
De îndată ce această stare de spirit a început să se manifeste explicit, oamenii de partid, care trăiesc din pasiunile poporului, au început să o exploateze în folosul lor.
De atunci, guvernul federal se găseşte într-o situaţie foarte critică; adversarii săi se bucură de sprijinul popular şi doar promiţând că vor lupta împotriva guvernului, oamenii politici ajung să conducă poporul.
Din această perioadă, de câte ori guvernul Uniunii avea un conflict cu cel al statelor, era nevoit să dea înapoi. Când a fost vorba să se interpreteze termenii Constituţiei federale, interpretarea a fost de obicei favorabilă statelor şi nu Uniunii.
Constituţia dădea guvernului federal sarcina de a face faţă intereselor naţionale: s-a considerat că e de datoria lui să încurajeze în interior marile întreprinderi care erau de natură să sporească prosperitatea întregii Uniuni (internal improvements) cum erau, de exemplu, canalele.
Statele s-au speriat la ideea că o altă autoritate decât a lor va dispune de o parte a teritoriului. S-au temut că puterea centrală, dobândind astfel o autoritate redutabilă în chiar interiorul lor, va exercita o influenţă pe care doreau s-o păstreze doar pentru agenţii lor.
Partidul democrat, care s-a opus dintotdeauna dezvoltării puterii federale, şi-a ridicat vocea; Congresul a fost acuzat de uzurpare; şeful statului, de ambiţie. Guvernul central, intimidat de aceste proteste, a sfârşit prin a-şi recunoaşte eroarea, închizându-se exact în sfera care i-a fost indicată.
Constituţia a dat Uniunii privilegiul de a trata cu popoarele străine. Triburile indiene de la marginea teritoriului au fost considerate de către Uniune din acest punct de vedere, adică popoare străine. Cât timp aceşti sălbatici se mulţumeau să fugă din faţa civilizaţiei, dreptul federal n-a fost contestat; dar în ziua în care un trib indian s-a decis să se stabilească pe un anume teritoriu, statele dimprejur au reclamat dreptul de posesie asupra acestor pământuri şi dreptul suveranităţii asupra oamenilor de acolo. Guvernul central s-a grăbit să recunoască şi una şi alta şi, după ce i-a tratat pe indieni ca pe nişte popoare independente, i-a abandonat lăsându-i în seama tiraniei legislative a statelor.
Printre statele care s-au format pe malul Atlanticului, multe se întind la nesfârşit spre Vest, în pustietăţi în care europenii n-au pătruns deloc. Cele ale căror limite au fost fixate irevocabil priveau cu pizmă viitorul strălucit deschis în faţa vecinilor lor. Aceştia din urmă, dintr-un spirit de conciliere şi dorind să faciliteze actul unificării, au consimţit să-şi traseze graniţele şi au cedat confederaţiei tot teritoriul de dincolo de acestea.
De atunci, guvernul federal a devenit proprietarul întregului pământ necultivat din afara celor treisprezece state care au făcut parte iniţial din Uniune. El le împarte şi le vinde, iar banii astfel obţinuţi sunt vărsaţi exclusiv în vistieria Uniunii. Cu ajutorul acestor venituri, guvernul federal cumpără de la indieni pământurile, construieşte drumuri în noile districte şi contribuie cu toate forţele la dezvoltarea rapidă a societăţii de acolo.
Or, tocmai în aceste pustietăţi cedate odinioară de locuitorii de pe ţărmul Atlanticului s-au format cu timpul noile state. Congresul a continuat să vândă, în folosul întregii naţiuni, pământurile în paragină, care se mai găseau încă în unele state. Dar o dată constituite, aceste state pretindeau să întrebuinţeze exclusiv în folosul lor ceea ce se obţinea de pe urma vânzării. Reclamaţiile devenind din ce în ce mai ameninţătoare, Congresul a considerat că e cazul să-i ia Uniunii o parte din privilegiile de care beneficiase până atunci şi, la sfârşitul anului 1832, a dat o lege prin care, fără a ceda noilor republici din vest proprietatea asupra pământurilor lor necultivate, administra în folosul lor cea mai mare parte a veniturilor pe care le obţinea.
E suficient să parcurgi Statele Unite pentru a aprecia avantajele pe care ţara le are de pe urma Băncii. Aceste avantaje sunt de mai multe feluri; dar unul, în special, îl uimeşte pe străin: bancnotele emise de Banca Statelor Unite au aceeaşi valoare la marginea deşertului ca şi la Philadelphia, unde îşi are sediul.
Banca Statelor Unite este, totuşi, obiectul unor mari vrăjmăşii. Directorii ei s-au pronunţat împotriva preşedintelui şi sunt acuzaţi, nu fără temei, că au abuzat de influenţa lor pentru a-i împiedica alegerea. Preşedintele atacă, cu toată înflăcărarea unei duşmănii personale, instituţia pe care aceştia o reprezintă. Astfel, preşedintele a fost încurajat să-şi împlinească răzbunarea sprijinindu-se pe tendinţele secrete ale majorităţii.
Banca este marea legătură monetară a Uniunii, tot aşa cum Congresul este marea legătură legislativă şi aceleaşi pasiuni, care fac presiuni pentru ca statele să devină independente faţă de centru, tind să distrugă Banca.
Banca Statelor Unite are în mâinile ei un mare număr de cambii aparţinând băncilor provinciale; ea poate, oricând, să le oblige pe acestea din urmă să le plătească în numerar. În ceea ce o priveşte, dimpotrivă, ea nu are a se teme de asemenea primejdie; marile ei resurse disponibile îi permit să facă faţă tuturor exigenţelor. Ameninţate astfel în însăşi existenţa lor, băncile provinciale au fost obligate să fie moderate şi să nu pună în circulaţie decât un număr de bancnote proporţional cu capitalul lor. Băncile provinciale nu suportă decât cu iritare acest control binefăcător. Ziarele, care le sunt vândute, şi preşedintele care a devenit, din interes, purtătorul lor de cuvânt, atacă Banca aproape cu furie. Aţâţă împotriva ei pasiunile locale şi orbul instinct democratic al ţării. Susţin că directorii Băncii alcătuiesc un corp aristocratic şi permanent a cărui influenţă se va face simţită asupra guvernului impietând, mai devreme sau mai târziu, principiul egalităţii pe care este întemeiată societatea americană.
Lupta Băncii împotriva duşmanilor săi nu este decât un incident din marea bătălie pe care o duc în America provinciile împotriva puterii centrale; spiritul de independenţă şi de democraţie, împotriva spiritului de ierarhie şi de subordonare. Nu pretind că inamicii Băncii Statelor Unite sunt tocmai acei indivizi care atacă guvernul federal pe alte probleme; dar susţin că atacurile contra Băncii Statelor Unite sunt determinate de aceleaşi instincte care militează contra guvernului federal şi că numărul mare de duşmani care se pronunţă împotriva Băncii este un simptom supărător în ceea ce priveşte slăbiciunea guvernului.
Dar niciodată Uniunea nu s-a dovedit mai fragilă decât în timpul celebrei afaceri a tarifelor.
Războaiele Revoluţiei franceze şi cel din 1812, împiedicând libera comunicare dintre America şi Europa, au creat manufacturi în nordul Uniunii. Când pacea a redeschis produselor europene drumurile Lumii Noi, americanii au considerat necesar să restabilească un sistem de vămi care să protejeze în acelaşi timp şi industria pe cale de a se naşte şi să-i ajute să-şi achite datoriile contractate din cauza războiului.
Statele din Sud, care nu aveau de stimulat industrii şi în care nu sunt decât agricultori, nu au întârziat să se plângă de această măsură.
Nu am pretenţia să examinez în ce măsură plângerile lor erau imaginare sau reale, povestesc doar faptele.
Într-o petiţie către Congres din anul 1820, Carolina de Sud a declarat că legea tarifelor este neconstituţională, opresivă şi nedreaptă. De atunci, Georgia, Virginia, Carolina de Nord, statele Alabama şi Mississippi au făcut reclamaţii mai mult sau mai puţin energice în acelaşi sens.
Congresul nu era dispus să ţină seama de aceste cârteli, aşa că, în anii 1824 şi 1828, a sporit tarifele şi a consfinţit din nou principiul legii.
Şi atunci s-a elaborat, sau mai curând s-a reamintit în Sud, un principiu celebru care a căpătat numele de nulificare.
Am arătat la locul potrivit că scopul constituţiei federale n-a fost alcătuirea unei ligi, ci crearea unui guvern naţional. În toate cazurile prevăzute de constituţie, americanii din Statele Unite nu formează decât un unic şi singur popor. În toate aceste situaţii, voinţa naţională se exprimă, la fel ca la toate popoarele constituţionale, cu ajutorul majorităţii. De îndată ce majoritatea s-a pronunţat, datoria minorităţii e să se supună.
Aceasta este doctrina legală, singura care pune în acord textul constituţiei cu intenţiile cunoscute ale celor care au alcătuit-o.
Nulificatorii din Sud pretind că, dimpotrivă, unindu-se, americanii n-aveau de gând să se contopească într-un unic şi singur popor, ci că au vrut doar să formeze o ligă de popoare independente, de unde rezultă că fiecare stat, păstrându-şi completa suveranitate, dacă nu în practică măcar în principiu, are dreptul să interpreteze legile date de Congres şi să suspende în interiorul său aplicarea celor care i se par a contraveni constituţiei sau justiţiei.
Întreaga doctrină a nulificării este rezumată într-o frază pronunţată în 1833 în faţa Senatului Statelor Unite de dl Calhoun, conducătorul recunoscut al nulificatorilor din Sud:
„Constituţia – a spus el – este un contract în care toate statele sunt suverane. Or, de câte ori intervine un contract între părţi care nu recunosc un arbitru comun, fiecare dintre ele îşi rezervă dreptul de a decide singură întinderea obligaţiilor ei”.
E evident că o asemenea doctrină distruge în principiu legătura federală şi duce de fapt la anarhia de care Constituţia din 1789 îi scăpase pe americani.
Când Carolina de Sud a văzut că Congresul rămâne surd la cererile ei, a ameninţat că va aplica legii federale doctrina nulificatorilor. Congresul a stăruit în sistemul său; în cele din urmă s-a dezlănţuit furtuna. În cursul anului 1832, locuitorii din Carolina de Sud au numit o Convenţie naţională care să statueze mijloacele excepţionale necesare; şi în 24 noiembrie al aceluiaşi an, această convenţie a publicat, cu titlu de ordonanţă, o lege care declara nulă legea federală a tarifelor, interzicând să se încaseze drepturile care figurau acolo şi să se primească apelurile care ar putea ajunge la tribunalele federale. Această ordonanţă urma să fie aplicată începând din luna februarie a anului viitor, specificându-se că, în cazul în care Congresul îşi va modifica până atunci tarifele, Carolina de Sud va putea să accepte să nu-şi pună în practică ameninţările. Mai târziu, se va exprima, într-un fel vag şi imprecis, dorinţa de a supune problema unei adunări extraordinare a tuturor statelor confederate.
În aşteptare, Carolina de Sud îşi înarma miliţiile şi se pregătea de război.
Ce a făcut Congresul? Congresul, care nu dăduse nicio atenţie cetăţenilor petiţionari, şi-a aplecat urechea la plângerile lor de îndată ce i-a văzut înarmaţi. A dat o lege conform căreia drepturile provenite din tarife aveau să fie reduse progresiv în următorii zece ani, până ce nu vor mai depăşi nevoile guvernului. Astfel, Congresul a abandonat complet principiul tarifului. Unui drept care protejează industria i s-a substituit o măsură pur fiscală. Pentru a-şi disimula înfrângerea, guvernul Uniunii a recurs la un expedient mult folosit de guvernările slabe: cedând în fapt, s-a declarat inflexibil în principii. Şi în timp ce Congresul modifica legislaţia tarifelor, se promulga o altă lege, în virtutea căreia preşedintele era învestit cu puteri extraordinare pentru a înfrânge prin forţă rezistenţa celor de care acum nu mai avea a se teme.
Carolina de Sud n-a consimţit să dea Uniunii măcar vagile aparenţe ale victoriei; aceeaşi convenţie naţională care declarase nulă legea tarifelor s-a adunat din nou pentru a accepta concesia oferită, dar, în acelaşi timp, a declarat că stăruie cu şi mai multă putere în doctrina nulificatorilor şi, pentru a o dovedi, a anulat legea care dădea puteri extraordinare preşedintelui, deşi era cert că acesta nu le va folosi niciodată.
Aproape toate faptele despre care am vorbit s-au petrecut în timpul preşedinţiei generalului Jackson. Nu se poate nega că, în afacerea tarifelor, el n-ar fi susţinut cu abilitate şi forţă drepturile Uniunii. Totuşi, cred că ar trebui legate primejdiile pe care le întâmpină acum puterea federală de însăşi comportarea celui care o reprezintă.
În Europa, unele persoane şi-au format o opinie extravagantă asupra influenţei pe care o poate exercita generalul Jackson asupra treburilor din ţara lui, alta decât a celor care au observat totul îndeaproape.
S-a spus că generalul Jackson a câştigat bătălii, că e un om energic, că obişnuinţele şi caracterul îl fac să folosească forţa, că e dornic de putere şi are gustul despotismului. Poate că e adevărat, dar concluziile care s-au desprins din aceste adevăruri sunt mari erori.
S-a presupus că generalul Jackson vrea să introducă în Statele Unite dictatura, că va înstăpâni acolo spiritul militar dând puterii centrale o extensie primejdioasă pentru libertăţile provinciilor. Epoca unei asemenea iniţiative şi secolul unor astfel de oameni n-au început încă în America: dacă generalul Jackson ar fi vrut să stăpânească într-un asemenea fel, şi-ar fi pierdut, cu siguranţă, poziţia politică şi şi-ar fi compromis viaţa; n-a fost atât de imprudent încât să încerce s-o facă.
Departe de dorinţa de a întări puterea federală, actualul preşedinte reprezintă, dimpotrivă, partidul care doreşte să restrângă această putere în termenii cei mai limpezi şi precişi ai constituţiei şi care nu admite sub niciun motiv ca interpretarea ei să favorizeze guvernul Uniunii; departe de a fi un campion al centralizării, generalul Jackson este purtătorul orgoliilor provinciale; pasiunile descentralizatoare (dacă mă pot exprima aşa) l-au adus la puterea suverană. Flatându-le în fiecare zi, se menţine el la conducere şi prosperă. Generalul Jackson este sclavul majorităţii: el se conformează voinţei, dorinţelor, instinctelor de abia exprimate, sau mai degrabă le ghiceşte şi se grăbeşte să se plaseze în fruntea lor.
De câte ori guvernele statelor intră în conflict cu cel al Uniunii, preşedintele este primul care se îndoieşte, de obicei, de drepturile sale; şi devansează aproape întotdeauna puterea legislativă; când există spaţiu de interpretare în legătură cu întinderea puterii federale, el ia poziţie împotriva lui însuşi; se restrânge, se dă la o parte, e rezervat. Nu pentru că ar fi slab de la natură sau adversar al Uniunii; când majoritatea s-a pronunţat împotriva pretenţiilor nulificatorilor din Sud, a fost în fruntea ei şi şi-a formulat cu limpezime şi energie doctrinele pe care aceasta le profesa şi a fost primul care a făcut apel la forţă. Ca să folosesc o comparaţie împrumutată din vocabularul partidelor americane, mi se pare că generalul Jackson este federalist din înclinaţie şi republican din calcul.
După ce s-a umilit astfel în faţa majorităţii pentru a-i câştiga favorurile, generalul Jackson se ridică; păşeşte spre obiectivele pe care majoritatea însăşi le-a fixat, sau către cele pe care ea nu le pizmuieşte, răsturnând toate obstacolele din calea lui. Sigur pe un sprijin de care niciunul dintre predecesorii lui nu s-a bucurat, îşi striveşte duşmanii personali oriunde s-ar afla ei cu o uşurinţă unică în istoria preşedinţilor; îşi asumă responsabilitatea pentru nişte măsuri pe care nimeni înaintea lui n-a îndrăznit să le ia; i se întâmplă chiar să considere reprezentarea naţională cu un fel de dispreţ aproape insultător; refuză să aprobe legile Congresului şi adeseori omite să răspundă acestui corp important. E un favorit care uneori îşi mustră stăpânul. Puterea generalului Jackson creşte neîncetat; dar cea a preşedintelui scade. În mâinile lui, guvernul federal este puternic; succesorul său îl va prelua slăbit.
Sau eu mă înşel foarte mult, sau guvernul federal al Statelor Unite tinde să slăbească pe zi ce trece; se retrage succesiv din treburi, îşi restrânge din ce în ce mai mult cercul de acţiune. În mod natural slab, el renunţă chiar la aparenţa forţei. Pe de altă parte, mi s-a părut că observ cum în Statele Unite sentimentul de independenţă devine din ce în ce mai viu, iar în statele care compun Uniunea, dragostea faţă de guvernul provincial e din ce în ce mai pronunţată.
Se vrea Uniunea; dar redusă la o umbră; se doreşte ca ea să fie puternică în anumite cazuri şi slabă în altele, se pretinde ca în vreme de război ea să poată reuni forţele naţionale şi toate resursele ţării, iar în timp de pace să nu existe deloc, ca şi cum această alternanţă de neputinţă şi vigoare ar exista în natură.
Nu văd ce ar putea să stăvilească în prezent această mişcare generală a spiritelor; cauzele care i-au determinat naşterea nu-şi vor înceta acţiunea în aceeaşi direcţie. Va continua deci şi se poate prezice că dacă nu intervine vreo împrejurare extraordinară, guvernul Uniunii va slăbi pe zi ce trece.
Cred totuşi că suntem încă departe de epoca în care puterea federală, incapabilă să-şi protejeze propria existenţă şi să asigure pacea ţării, se va stinge cumva de la sine. Uniunea a intrat în moravuri şi este dorită; rezultatele ei sunt evidente şi binefacerile vizibile. Când se va observa că slăbiciunea guvernului federal compromite existenţa Uniunii, nu mă îndoiesc că se va naşte o mişcare de reacţie în favoarea forţei.
Guvernul Statelor Unite este dintre toate guvernele federale formate până în zilele noastre cel mai natural dotat pentru acţiune: dacă nu va fi atacat într-o manieră indirectă prin interpretarea legilor, cât timp nu va fi alterată profund substanţa sa, o schimbare de opinie, o criză interioară, un război ar putea să-i dea dintr-odată vigoarea de care are nevoie.
Am vrut doar să constat următoarele: mulţi oameni de pe la noi cred că în Statele Unite există o mişcare a spiritelor care favorizează centralizarea puterii în mâinile preşedintelui şi ale Congresului. Eu pretind că acolo poate fi remarcată clar o mişcare contrarie: după părerea mea, odată cu trecerea timpului, guvernul federal, departe de a se întări şi de a ameninţa suveranitatea statelor, tinde să slăbească pe zi ce trece şi doar suveranitatea Uniunii este în pericol. Iată ceea ce arată prezentul. Care va fi rezultatul final al acestei tendinţe, ce evenimente pot opri, întârzia sau grăbi mişcarea pe care am descris-o? Viitorul le ascunde şi eu n-am pretenţia că pot să-i ridic vălul.


DESPRE INSTITUŢIILE REPUBLICANE DIN STATELE UNITE.
CARE SUNT ŞANSELE LOR DE A DURA?

Uniunea nu este decât un accident. – Instituţiile republicane au mai mult viitor. – În prezent, republica este starea naturală a anglo-americanilor. – De ce. – Pentru a fi nimicită, ar trebui schimbate dintr-odată toate legile şi modificate toate moravurile. – Dificultăţile pe care le întâmpină americanii în crearea unei aristocraţii.

Dezmembrarea Uniunii, prin provocarea războiului în sânul statelor astăzi confederate, şi odată cu el prin apariţia necesităţii unei armate permanente, a dictaturii şi a impozitelor, ar putea compromite cu timpul destinul instituţiilor republicane.
Totuşi, nu trebuie confundat viitorul Uniunii cu cel al republicii. Uniunea este un accident care va dura atâta timp cât o vor favoriza circumstanţele, dar republica mi se pare a fi starea naturală a americanilor; şi doar influenţa continuă a unor cauze contrarii şi acţionând mereu în acelaşi sens ar putea să o înlocuiască cu monarhia.
Uniunea există în principal prin legea care a creat-o. Doar o revoluţie, o schimbare în opinia publică poate s-o distrugă pentru totdeauna. Republica are rădăcini mai profunde.
Ceea ce se înţelege prin republică în Statele Unite este acţiunea lentă şi calmă a societăţii asupra ei înseşi. Este o stare aşezată, întemeiată într-adevăr pe voinţa luminată a poporului. E o guvernare conciliantă, în care hotărârile se maturizează îndelung, se discută cu încetineală şi se pun în practică cu înţelepciune.
În Statele Unite, republicanii cinstesc moravurile, respectă credinţele, recunosc drepturile. Ei sunt de părere că un popor este moral, religios şi moderat în măsura în care este liber. În Statele Unite, se numeşte republică domnia liniştită, paşnică a majorităţii. Majoritatea, după ce a avut răgazul să se recunoască şi să-şi constate existenţa, este sursa comună a puterii. Dar majoritatea însăşi nu este atotputernică. Deasupra ei, în lumea morală, există umanitatea, justiţia şi raţiunea; în lumea politică – drepturile dobândite. Majoritatea recunoaşte aceste două bariere şi, dacă i se întâmplă să le depăşească, este pentru că, la fel ca orice om, are pasiuni şi, la fel ca oricine, poate face răul crezând că înfăptuieşte binele.
Doar noi, în Europa, am făcut câteva stranii descoperiri.
Conform unora dintre noi, republica nu este domnia majorităţii cum s-a crezut până acum, ci domnia celor care dirijează în numele majorităţii. În acest fel, nu poporul conduce, ci aceia care ştiu care este binele poporului; fericită distincţie, ce permite acţiunea în numele naţiunii, fără ca aceasta să fie consultată, reclamând recunoştinţa acesteia, în timp ce ea însăşi e călcată în picioare. Se consideră astfel că guvernul republican este singurul căruia trebuie să i se recunoască dreptul de a face orice, de a dispreţui chiar ceea ce lumea a respectat până acum, de la cele mai înalte legi morale până la regulile obişnuite de bun-simţ.
Până la noi s-a crezut că despotismul era odios, oricare ar fi fost formele lui. Dar în zilele noastre s-a descoperit că există tiranii legitime şi nedreptăţi sfinte, dacă sunt exercitate în numele poporului.
Nu e vorba de o teorie vagă, ci de principii profesate şi întemeiate pe fapte. Aceste doctrine şi-au găsit misionari înflăcăraţi şi parcă îi aud cum spun:
Vă imaginaţi că republica este prin natura ei un model de guvernare liber şi tolerant şi consideraţi probabil că încercările făcute odinioară la noi nu trebuie imputate sistemului însuşi, ci celor care l-au practicat şi circumstanţelor extraordinare în care se găsea ţara lor.
Felul în care concep americanii republica îi facilitează existenţa şi îi asigură durata. În ceea ce-i priveşte, dacă practica guvernării republicane este adeseori rea, cel puţin teoria e bună şi în cele din urmă poporul face în aşa fel ca acţiunile să-i corespundă.
De la început ar fi fost imposibil, şi este în continuare extrem de dificil să se înfiinţeze în America o administraţie centralizată. Oamenii sunt dispersaţi pe un spaţiu foarte întins şi separaţi de prea multe obstacole naturale pentru ca toate detaliile vieţii lor să poată fi dirijate dintr-un singur loc. America este prin excelenţă ţara guvernării provinciale şi comunale.
Acestui motiv, a cărui influenţă este egal resimţită de toţi europenii din Lumea Nouă, anglo-americanii îi mai adaugă multe altele care le sunt specifice.
Când au fost întemeiate coloniile din America de Nord, acolo pătrunsese deja libertatea municipală, atât în legi, cât şi în moravurile englezeşti, iar emigranţii englezi au adoptat-o nu numai ca pe un lucru necesar, ci şi ca pe o binefacere căreia îi cunoşteau preţul.
Am mai observat că în această privinţă influenţa exercitată de ţara de baştină a fost mai mult sau mai puţin puternică, depinzând de împrejurările care au însoţit colonizarea şi de obiceiurile deprinse anterior de coloni. Francezii au adus în America tradiţiile monarhiei absolute, englezii au venit acolo cu obiceiurile unui popor liber.
Am mai văzut în ce fel au fost întemeiate coloniile. Fiecare provincie, şi ca să spunem aşa, fiecare district a fost populat separat de oameni străini unii de alţii, sau asociaţi cu scopuri diferite.
Englezii din Statele Unite s-au găsit astfel, de la început, divizaţi într-un mare număr de societăţi distincte, nelegate de niciun centru comun, şi toate aceste societăţi mici s-au ocupat singure de treburile lor, pentru că nu exista nicăieri o autoritate centrală care să poată să aibă grijă de ele în mod natural şi cu uşurinţă.
Astfel, natura ţării, însăşi modalitatea prin care au fost întemeiate coloniile englezeşti, obiceiurile primilor emigranţi, totul concura pentru a dezvolta într-un mod extraordinar libertăţile comunale şi provinciale.
În Statele Unite, ansamblul instituţiilor ţării este esenţialmente republican; pentru a distruge acolo pentru totdeauna legile care fundamentează republica, ar trebui ca, într-un anume fel, să fie abolite dintr-odată toate legile.
Dacă în zilele noastre, un partid s-ar apuca să instituie în Statele Unite monarhia, ar fi într-o situaţie şi mai dificilă decât cel care ar vrea să proclame republica în Franţa. Regalitatea n-ar găsi o legislaţie pregătită în prealabil pentru ea şi s-ar putea vedea atunci, în realitate, o monarhie înconjurată de instituţii republicane.
Astfel, principiul monarhic ar pătrunde cu greu în moravurile americanilor.
În Statele Unite, principiul suveranităţii poporului nu este o doctrină izolată, care nu are nimic în comun cu obiceiurile sau cu ansamblul ideilor dominante; dimpotrivă, ar putea fi considerată ca ultima verigă a unui lanţ de opinii care leagă toată lumea anglo-saxonă. Providenţa a dat fiecărui individ, oricum ar fi el, gradul de inteligenţă necesar pentru a se putea conduce singur în problemele care îl privesc în exclusivitate. Acesta este principiul major pe care se întemeiază societatea civilă şi politica Statelor Unite; îl aplică tatăl de familie copiilor lui, stăpânul – servitorilor, comuna – celor pe care îi administrează, provincia – comunelor, statul – provinciilor, Uniunea – statelor. Extins la ansamblul statelor, acest principiu devine principiul suveranităţii poporului.
Astfel, în Statele Unite, principiul care generează republica este acelaşi cu cel care reglementează majoritatea acţiunilor omeneşti. Republica pătrunde, dacă mă pot exprima astfel, în concepţiile, opiniile şi în toate obiceiurile americanilor în timp ce le determină şi legile; şi pentru a ajunge la schimbarea legilor, ar trebui ca ei să se schimbe integral. În Statele Unite, însăşi religia majorităţii este republicană; ea supune raţiunii individuale adevărurile lumii de dincolo, tot aşa cum politica recunoaşte că bunul-simţ al tuturor poate să aibă grija intereselor comune şi consimte că fiecare om îşi alege liber calea care îl duce spre cer, tot aşa cum legea recunoaşte fiecărui cetăţean dreptul de a-şi alege guvernul.
Evident, doar o lungă serie de fapte cu aceeaşi tendinţă ar putea substitui acestui ansamblu de legi, opinii şi moravuri, un ansamblu de moravuri, opinii şi legi contrarii.
Dacă principiile republicane trebuie să piară în Statele Unite, ele nu vor sucomba decât după o îndelungată activitate socială, frecvent întreruptă, adeseori reluată; de multe ori vor renaşte şi nu vor dispărea definitiv decât când un popor cu desăvârşire nou va lua locul celui care există astăzi. Or, nimic nu face să se prevadă o revoluţie asemănătoare, niciun semn nu o anunţă.
Ceea ce te impresionează cel mai mult când vii în Statele Unite este caracterul mişcării tumultoase în interiorul căreia este plasată societatea politică. Legile se schimbă neîncetat şi, la prima vedere, pare imposibil ca un popor atât de puţin sigur de voinţa sa să nu ajungă în curând să înlocuiască forma actuală de guvernare cu una în întregime nouă. Aceste temeri sunt premature. În realitatea instituţiilor politice există două feluri de instabilitate care nu trebuie confundate: una e legată de legile secundare; aceasta poate dura mult timp într-o societate bine consolidată; cealaltă zguduie neîncetat chiar bazele constituţiei şi atacă principiile care generează legile; aceasta este întotdeauna urmată de tulburări şi revoluţii; naţiunea care o suportă este într-o stare violentă şi tranzitorie. Experienţa ne-a învăţat că aceste două feluri de instabilitate legislativă nu sunt legate între ele în mod necesar, deoarece au fost văzute existând împreună sau separat, în funcţie de timp şi de loc. Prima poate fi întâlnită în Statele Unite, dar nu şi cea de a doua. Americanii schimbă frecvent legile, dar baza constituţiei este respectată.
În zilele noastre principiul republican domneşte în America la fel cum domnea principiul monarhic în Franţa pe vremea lui Ludovic al XIV-lea. Pe atunci, francezii nu numai că susţineau monarhia, dar nici nu-şi imaginau că ar putea fi înlocuită; o acceptau aşa cum se acceptă drumul soarelui şi vicisitudinile anotimpurilor. Puterea regală nu avea mai mulţi avocaţi decât adversari.
La fel există în America republica, fără luptă, fără opoziţie, fără dovezi, printr-un acord tacit, un soi de consensus universalis.
Totuşi, eu cred că schimbând procedeele administrative atât de des cum o fac, locuitorii Statelor Unite compromit viitorul guvernării republicane.
Este de temut că oamenii, stânjeniţi mereu în proiectele lor de continua versatilitate a legislaţiei, vor sfârşi prin a considera republica ca o modalitate incomodă de trai în societate; răul rezultat din instabilitatea legilor secundare va pune atunci sub semnul întrebării existenţa legilor fundamentale, ducând indirect la o revoluţie; dar această epocă este încă foarte îndepărtată.
Ceea ce se poate prevedea de pe acum este că, renunţând la republică, americanii vor trece rapid la despotism fără a mai zăbovi în monarhie. Montesquieu a spus că nu există nimic mai absolut decât autoritatea regelui care succede unei republici; puterile nedefinite, cedate fără teamă unui magistrat ales, ajung în mâinile unui conducător ereditar. În general e adevărat, dar aplicabil în special unei republici democratice. În Statele Unite, magistraţii nu sunt aleşi de o anume clasă de cetăţeni, ci de majoritatea naţiunii; ei reprezintă nemijlocit pasiunile mulţimii şi depind integral de voinţa ei; nu inspiră deci nici ură, nici teamă; astfel, am observat ce puţină grijă se acordă limitării puterilor lor prin stabilirea unor restricţii care să le îngrădească acţiunea, lăsându-se un spaţiu imens arbitrarului. Magistratul american îşi va păstra puterea nelimitată încetând să mai fie responsabil şi e imposibil de spus unde se va opri atunci tirania.
Există printre noi oameni care prevăd apariţia aristocraţiei în America, şi care pot aprecia cu exactitate epoca în care aceasta va pune mâna pe putere.
Am mai spus şi o repet că mie mi se pare că mişcarea actuală a societăţii americane evoluează spre democraţie.
Totuşi, nu pretind că într-o zi americanii nu vor ajunge să restrângă sfera drepturilor politice sau să confişte aceste drepturi în folosul unui om; dar nu-mi vine să cred că ei vor încredinţa vreodată uzul lor exclusiv unei anumite clase de cetăţeni, sau altfel spus, că vor întemeia o aristocraţie.
Un corp aristocratic este alcătuit dintr-un anume număr de cetăţeni care, fără a fi plasaţi foarte departe de mulţime, se ridică într-un mod constant deasupra ei; ei pot fi atinşi, dar nu pot fi loviţi; te ciocneşti în fiecare zi de ei, dar nu te poţi confunda cu ei.
E imposibil să-ţi imaginezi ceva mai potrivnic naturii şi instinctelor secrete ale inimii omeneşti decât o aservire de acest tip: lăsaţi de capul lor, oamenii vor prefera întotdeauna puterea arbitrară a unui rege, administraţiei legiferate a nobililor.
Pentru a dura, aristocraţia are nevoie să înfiinţeze inegalitatea ca principiu, să o legitimeze în prealabil; s-o introducă în familie, odată cu răspândirea ei în societate; toate sunt fapte respinse puternic de echitatea naturală şi la care oamenii nu pot fi obligaţi decât prin constrângere.
De când există societăţile omeneşti, nu cred că s-ar putea cita exemplul unui singur popor care, lăsat în voia sa şi prin propriile eforturi, să-şi fi creat în sânul său o aristocraţie; toate aristocraţiile din Evul Mediu sunt produsele unor cuceriri. Învingătorul devenea nobil, învinsul – şerb. Forţa impunea inegalitatea care, o dată intrată în moravuri, se menţinea de la sine şi se transfera în mod firesc în legi.
Au existat societăţi care, ca urmare a unor evenimente anterioare existenţei lor, s-au născut – ca să spunem aşa – aristocratice, iar odată cu trecerea secolelor au evoluat spre democraţie. Acesta a fost destinul romanilor şi apoi al barbarilor care le-au luat locul. Dar un popor care să pornească de la civilizaţie şi democraţie şi să se apropie treptat de inegalitatea condiţiilor, sfârşind prin stabilirea unor privilegii inviolabile şi a unor categorii exclusive, iată o evoluţie care ar fi nouă în lume.
Nimic nu lasă să se presupună că America va fi predestinată să ofere prima un asemenea spectacol.


CÂTEVA CONSIDERAŢII ASUPRA CAUZELOR MĂREŢIEI COMERCIALE A STATELOR UNITE

Americanii sunt destinaţi de natură să fie un mare popor maritim. – Dimensiunile ţărmurilor. – Adâncimea porturilor. – Lungimea fluviilor. – Şi totuşi, superioritatea comercială a anglo-americanilor se datorează mai puţin avantajelor fizice, decât cauzelor intelectuale şi morale. – Motivele acestei opinii. – Viitorul anglo-americanilor ca popor de comercianţi. – Dezmembrarea Uniunii nu va opri evoluţia maritimă a popoarelor care o locuiesc. – De ce. – Anglo-americanii sunt în mod natural chemaţi să satisfacă nevoile locuitorilor din America de Sud. – Ei vor deveni, la fel ca englezii, mesagerii unei mari părţi a omenirii.

De la Golful Fondy până la râul Sabine din Golful Mexic, ţărmul Statelor Unite se întinde pe o lungime de circa nouă sute de leghe.
Aceste ţărmuri formează o linie neîntreruptă; ele sunt plasate sub aceeaşi dominaţie.
Nu există niciun popor pe lume care să poată oferi comerţului porturi mai adânci, mai mari şi mai sigure ca americanii.
Locuitorii Statelor Unite alcătuiesc o mare naţiune civilizată pe care destinul a plasat-o în mijlocul pustietăţilor la o mie două sute de leghe de principala vatră a civilizaţiei. America are nevoie zilnic de Europa. Cu timpul, americanii vor ajunge, fără îndoială, să producă sau să-şi fabrice ei înşişi obiectele necesare, dar nicicând cele două continente nu vor putea fi cu totul independente unul de altul; sunt prea multe legături naturale între nevoile, ideile, obiceiurile şi moravurile lor.
Uniunea are produse care ne-au devenit necesare, pe care solul nostru ori nu le poate oferi deloc, ori le produce cu nişte cheltuieli imense. Americanii consumă doar o mică parte din ele; restul ni le vând.
Europa este deci piaţa Americii, tot aşa cum America este piaţa Europei; iar comerţul maritim este necesar locuitorilor Statelor Unite şi pentru a transporta materiile lor prime în porturile noastre şi pentru a-şi aduce obiectele produse de manufacturile noastre.
Statele Unite ar trebui deci să furnizeze aprovizionarea industriei popoarelor maritime, dacă ei înşişi ar renunţa la comerţ, aşa cum au făcut-o spaniolii din Mexic; sau să devină una din primele puteri maritime ale globului; această alternativă este inevitabilă.
Din toate timpurile anglo-americanii au dovedit o înclinaţie hotărâtă pentru mare. Sfărâmând legăturile comerciale care îi uneau cu Anglia, independenţa a dat geniului lor maritim un impuls nou şi puternic. De atunci, numărul corăbiilor posedate de Uniune a crescut într-o progresie aproape la fel de rapidă ca şi numărul locuitorilor. Astăzi, americanii transportă ei înşişi nouă zecimi din produsele Europei. Tot americanii aduc consumatorilor din Europa trei sferturi din exporturile Lumii Noi.
Corăbiile din Statele Unite ocupă portul Havre şi portul Liverpool. În portul New York nu se vede decât un număr mic de vase englezeşti sau franţuzeşti.
Astfel, negustorul american nu numai că sfidează concurenţa pe pământul său, dar îi combate pe străini cu succes pe propriul lor teritoriu.
Explicaţia e simplă: dintre toate vapoarele lumii, cele ale Statelor Unite traversează mările la preţul cel mai mic. Atâta timp cât marina comercială a Statelor Unite îşi va conserva acest avantaj asupra celorlalte, nu numai că va păstra ceea ce a obţinut, dar îşi va spori în fiecare zi victoriile.
E greu de explicat de ce americanii navighează la un preţ mai scăzut decât restul lumii: există tentaţia de a atribui această superioritate în primul rând acelor avantaje materiale pe care natura le-a pus lor la dispoziţie; dar nu e aşa.
Construcţia corăbiilor îi costă pe americani aproape la fel de scump ca pe noi; nu sunt mai bine construite şi în general au o viaţă mai scurtă.
Salariul marinarului american este mai mare decât cel al marinarului european; proba că este aşa e marele număr de europeni care pot fi întâlniţi în marina comercială a Statelor Unite.
Atunci cum se face că americanii navighează mai ieftin decât noi?
Cred că zadarnic vom încerca să aflăm motivele acestei superiorităţi în avantajele materiale; ele ţin de calităţi pur intelectuale şi morale.
Iată o comparaţie care va explica afirmaţiile mele:
în timpul războaielor Revoluţiei, francezii au introdus în arta militară o tactică nouă, care i-a încurcat pe bătrânii generali şi era pe punctul să distrugă cele mai vechi monarhii din Europa. Pentru întâia oară, ei s-au hotărât să se lipsească de o seamă de lucruri, considerate până atunci absolut indispensabile războiului; au cerut soldaţilor lor eforturi pe care naţiunile civilizate nu le-au solicitat niciodată; au fost văzuţi făcând totul în viteză şi riscând fără ezitare viaţa oamenilor în funcţie de rezultatul care trebuia obţinut.
Francezii erau mai puţin numeroşi şi mai puţin bogaţi decât adversarii lor; aveau mult mai puţine resurse; şi totuşi au fost în mod constant victorioşi până când duşmanii n-au început să-i imite.
Americanii au introdus ceva asemănător în comerţ. Ceea ce francezii făceau pentru victorie, ei o fac pentru negoţ.
Navigatorul european se aventurează cu prudenţă pe mare; el porneşte doar când timpul e favorabil; dar dacă are un accident neprevăzut se întoarce noaptea în port; şi când vede că oceanul e alb de spumă la ţărm îşi strânge o parte din pânze, îşi încetineşte cursa şi interoghează soarele.
Americanul neglijează aceste precauţii şi sfidează primejdiile. El pleacă la drum în timp ce furtuna încă mai bubuie; ziua ca şi noaptea lasă toate pânzele în vânt; îşi repară în mers corabia stricată de furtună şi când, în sfârşit, se apropie de capătul cursei, zboară spre ţărm ca şi cum ar vedea deja portul.
Americanul naufragiază adesea; dar nu există navigatori care să traverseze mările mai repede decât el. Făcând aceleaşi lucruri ca ceilalţi în mai puţin timp, le face mai ieftin.
Înainte de a încheia o lungă călătorie, navigatorul european trage de mai multe ori la mal. Pierde un timp preţios căutând un port în care să se odihnească sau aşteptând o ocazie să pornească din nou, şi plăteşte în fiecare zi dreptul de a staţiona acolo.
Navigatorul american pleacă din Boston ca să cumpere ceai din China. Ajunge la Canton, stă acolo câteva zile şi se întoarce. În mai puţin de doi ani parcurge întreaga circumferinţă a globului şi nu vede pământul decât o singură dată. De-a lungul unei traversări de opt sau zece luni, bea apă sălcie şi se hrăneşte cu came sărată; luptă neîncetat împotriva mării, a bolii, a plictiselii; dar când se întoarce, vinde livra de ceai cu o para mai ieftin decât negustorul englez; şi-a atins scopul.
N-aş putea să-mi exprim mai bine gândul decât afirmând că americanii manifestă un fel de eroism în maniera lor de a face comerţ.
Un negustor european va concura întotdeauna cu greu un american. Acţionând în felul descris mai sus, acesta din urmă nu se conformează doar calculelor, ci este mai ales fidel firii sale.
Locuitorul Statelor Unite are toate nevoile şi toate dorinţele născute de o civilizaţie avansată, dar el nu găseşte în jurul lui, ca în Europa, o societate atât de perfect organizată pentru a i le satisface; este deci adeseori obligat să-şi procure singur diversele obiecte pe care educaţia şi obiceiurile i le-au făcut necesare. În America, se întâmplă uneori ca acelaşi om să lucreze câmpul, să-şi construiască locuinţa, să-şi fabrice instrumentele, să-i facă încălţările şi să-şi ţeasă cu mâinile lui pânza grosolană cu care se îmbracă. Situaţie care împiedică perfecţionarea industriei, dar influenţează extrem de puternic dezvoltarea îndemânării lucrătorilor. Marea diviziune a muncii contribuie cel mai mult la caracterul materialist al activităţii umane, lipsind munca de orice urmă a sufletului.
Într-o ţară ca America, unde oamenii specializaţi sunt atât de rari, nu se poate pretinde celor care se dedică unei profesii o lungă ucenicie. Cu mare uşurinţă, americanii îşi schimbă situaţia şi profită de asta, răspunzând nevoilor momentului. Poţi întâlni oameni care au fost succesiv avocaţi, agricultori, negustori, pastori evanghelici, medici. Dacă americanul este mai puţin îndemânatic decât europeanul în fiecare meserie, în schimb aproape că nu există vreuna care să-i fie absolut străină. Capacitatea sa este mai cuprinzătoare, iar sfera inteligenţei lui e mai largă. Locuitorul Statelor Unite nu este jenat de nicio axiomă a stării sale; el e liber de orice prejudecată profesională; nu este mai legat de un sistem de lucru decât de un altul; nu se simte mai aproape de o metodă veche, decât de una nouă. Nu şi-a format nicio prejudecată şi evită cu uşurinţă influenţa pe care obiceiurile străine ar putea-o exersa asupra spiritului său, deoarece ştie că ţara sa nu seamănă cu niciuna, că poziţia lui e unică în lume el se conformează întotdeauna raţiunii sale şi niciodată obişnuinţelor.
Americanul trăieşte pe un pământ miraculos, în jurul lui totul se schimbă neîncetat şi fiecare mişcare pare un progres. Ideea de nou este deci intim legată în spiritul său de ideea de mai bun. El nu observă nicăieri nicio limită pe care natura s-o fi pus în calea eforturilor omeneşti; în mintea lui, ceea ce nu există lipseşte pentru că nu a fost încercat niciodată.
Această mişcare universală care domneşte în Statele Unite, frecventele schimbări ale norocului, deplasările neprevăzute ale bogăţiilor publice şi private, totul contribuie pentru a întreţine în suflet un fel de agitaţie febrilă, care pregăteşte admirabil omul pentru toate eforturile şi îl menţine, ca să spun aşa, deasupra lui însuşi şi a nivelului obişnuit al omenirii. Pentru un american viaţa e ca un concurs, ca o epocă revoluţionară, ca o zi de luptă.
Deoarece aceleaşi cauze acţionează în acelaşi timp asupra tuturor indivizilor, în cele din urmă ele vor da un impuls decisiv caracterului naţional. Oricare american, luat la întâmplare, este un om înflăcărat în dorinţele sale, întreprinzător, cu spirit de aventură, şi în special inovator. Spiritul acesta poate fi regăsit, efectiv, în toate faptele lui; e introdus în legile politice, în doctrinele sale religioase, în teoriile sale de economie socială, în industria privată; îl poartă peste tot cu el, în fundul pădurii ca şi în mijlocul oraşelor. Acelaşi spirit aplicat comerţului maritim face ca americanul să navigheze mai repede şi mai ieftin decât toţi negustorii din lume.
Cât timp marinarii din Statele Unite vor păstra aceste avantaje intelectuale şi superioritatea practică derivată din ele, nu numai că vor satisface toate nevoile producătorilor şi ale consumatorilor din ţara lor, dar vor tinde să devină, la fel ca englezii, utili şi altor popoare.
Acest lucru începe să se realizeze sub ochii noştri. Îi vedem deja pe negustorii americani devenind agenţi intermediari în comerţul dintre mai multe naţiuni europene; America le oferă un viitor mai important.
Spaniolii şi portughezii au întemeiat mari colonii în America de Sud care, între timp, au devenit imperii. Războaiele civile şi despotismul devastează acum aceste vaste ţinuturi. Dezvoltarea populaţiei e stopată şi puţinii oameni care locuiesc aici, preocupaţi de grija de a se apăra, de abia dacă încearcă să-şi îmbunătăţească soarta.
Dar nu va fi întotdeauna aşa. Lăsată în seama ei, Europa a izbutit prin propriile eforturi să străpungă întunericul Evului Mediu; America de Sud este creştină ca şi noi; are legile noastre, obiceiurile noastre; se regăsesc toţi germenii civilizaţiei, dezvoltaţi în sânul naţiunilor europene şi al vlăstarelor lor. Faţă de noi, America de Sud beneficiază în plus de exemplul nostru; şi atunci, de ce ar rămâne pentru totdeauna barbară?
Evident, e doar o problemă de timp: într-o epocă mai mult sau mai puţin îndepărtată, în America de Sud vor exista naţiuni înfloritoare şi luminate.
Dar când spaniolii şi portughezii din America meridională vor începe să aibă nevoile popoarelor civilizate, vor fi departe de a şi le putea satisface singuri; mezini ai civilizaţiei, ei vor avea de suportat superioritatea dobândită de cei mai vârstnici. Vor fi mult timp agricultori, înainte de a putea face produse industriale şi de a le comercializa şi vor avea nevoie de mijlocirea străinilor pentru a-şi vinde produsele peste mări şi a-şi procura în schimb obiectele impuse de noile necesităţi.
Fără îndoială, americanii din Nordul Americii vor fi chemaţi într-o zi să satisfacă nevoile americanilor din Sud. Natura i-a aşezat lângă ei. Le-a furnizat astfel mari facilităţi pentru a cunoaşte şi a aprecia nevoile celor din America de Sud, pentru a avea cu aceste popoare relaţii permanente şi a pune treptat stăpânire pe pieţele lor. Comerciantul din Statele Unite n-ar putea pierde aceste avantaje naturale decât dacă ar fi mult inferior comerciantului european, dar el îi este superior din multe puncte de vedere. Americanii din Statele Unite exercită deja o mare influenţă morală asupra tuturor popoarelor din Lumea Nouă. De la ei vine lumina. Toate naţiunile care locuiesc pe acest continent s-au obişnuit să-i considere vlăstarele cele mai luminate, mai puternice şi mai bogate ale marii familii americane. Ei îşi întorc neîncetat privirile spre Uniune şi se asimilează, atât cât le stă în putinţă, cu popoarele care o alcătuiesc. În fiecare zi se inspiră din doctrinele politice ale Statelor Unite şi împrumută legile lor.
Americanii din Statele Unite sunt faţă de popoarele din America de Sud exact în aceeaşi situaţie în care se aflau strămoşii lor englezi faţă de italieni, spanioli, portughezi şi faţă de toate celelalte popoare europene mai puţin avansate ca civilizaţie şi ca industrie, primind din mâinile lor majoritatea obiectelor de consum.
Anglia este astăzi centrul comercial natural al aproape tuturor naţiunilor învecinate. Uniunea americană este chemată să îndeplinească acelaşi rol în cealaltă emisferă. Orice popor care se naşte şi creşte în Lumea Nouă se naşte şi creşte, într-un anume fel, în profitul anglo-americanilor.
Dacă Uniunea s-ar desface, comerţul statelor care au alcătuit-o va fi fără îndoială întârziat în avântul său, dar mai puţin decât se crede. E evident că, orice s-ar întâmpla, statele comerciante vor rămâne unite. Pentru că sunt înrudite toate; există între ele o perfectă identitate de opinii, de interese şi de moravuri şi ele singure ar putea alcătui o mare putere maritimă. Chiar dacă Sudul Uniunii ar deveni independent de Nord, nu înseamnă că s-ar putea lipsi de el. Am spus că Sudul nu este comerciant; nimic nu ne arată că va deveni astfel într-o zi. Americanii din Sudul Statelor Unite ar fi obligaţi încă mult timp să recurgă la străini pentru a-şi exporta produsele şi pentru a-şi aduce obiectele necesare nevoilor lor. Or, dintre toţi intermediarii la care ar putea apela, vecinii din Nord sunt cei care îi pot servi cel mai ieftin. Şi deci îi vor servi, deoarece preţul scăzut este legea supremă a comerţului. Nu există nici voinţă suverană, nici prejudecăţi naţionale care ar putea lupta mult timp împotriva unui preţ mic. Nu există ură mai înveninată decât cea existentă între americanii din Statele Unite şi englezi. În pofida sentimentelor ostile, englezii furnizează totuşi americanilor majoritatea produselor industriale pentru simplul motiv că preţul lor e mai mic decât cel al altor popoare. Astfel, prosperitatea crescândă a Americii slujeşte, în ciuda dorinţei americanilor, industriei manufacturiere engleze.
Raţiunea ne învaţă şi experienţa ne-o dovedeşte că nu există măreţie comercială durabilă, dacă ea nu se poate susţine, la nevoie, printr-o putere militară.
Acest adevăr este la fel de bine înţeles în Statele Unite ca şi în alte părţi. Americanii sunt deja în situaţia de a face ca pavilionul lor să fie respectat; în curând îl vor face să fie de temut.
Sunt convins că dezmembrarea Uniunii, departe de a diminua forţele navale ale americanilor, va tinde să le sporească. Astăzi, statele care fac negoţ sunt legate de cele care nu fac, iar acestea din urmă nu acceptă adeseori decât cu greu creşterea unei puteri maritime de care nu profită decât indirect.
Dacă, dimpotrivă, toate statele din Uniune care fac comerţ ar forma un unic şi singur popor, negoţul ar deveni un interes naţional de primă mărime; aceste state ar fi deci dispuse să facă mari sacrificii pentru a-şi păstra vasele, şi nimic nu le va putea împiedica să-şi satisfacă, în această privinţă, dorinţele.
În starea actuală a lumii comerciale nu există politică mai firesc adecvată decât cea a Franţei.
Franţa este menită să rămână pentru totdeauna una dintre marile puteri maritime, dar numai din întâmplare ar putea deveni prima din aceste puteri. Şi pentru că Franţa nu poate spera să domine marea într-o manieră durabilă, interesul ei evident este să împiedice pe oricine altcineva să deţină controlul absolut, şi să facă să precumpănească în toată lumea principiile cele mai liberale în materie de comerţ.
Chiar dacă principiul independenţei neutrilor n-ar fi întemeiat pe dreptul naţiunilor, Franţa tot ar trebui să-l susţină din toate puterile. Independenţa celor neutre este o garanţie împotriva tiraniei maritime şi Franţa este obligată să fie campioana libertăţii mărilor.
Din acest punct de vedere, Franţa este adversara naturală a Angliei. Va fi întotdeauna, orice s-ar întâmpla, cât timp Anglia îşi va impune voinţa pe ocean.
În prezent, America are o poziţie similară cu cea a Franţei. Este puternică, dar nu poate fi dominantă; e liberală pentru că nu poate oprima.
America este deci aliata naturală a Franţei, tot aşa cum Anglia este duşmanul ei. Tot ce se înfăptuieşte în avantajul măreţiei navale a Statelor Unite se face într-un anume fel în folosul Franţei; puterea maritimă a americanilor, atunci când creşte, participă la împărţirea mărilor şi dă francezilor libertatea de care au nevoie.
Dacă la un moment dat, forţele maritime ale Angliei şi ale Americii se vor echilibra, ceea ce cred că se va petrece nu peste mult timp, rolul Franţei va fi acela de a se alătura alternativ celui mai slab, împiedicând ca vreuna dintre cele două ţări să domine integral marea, şi astfel ea va menţine libertatea.
Dar nu în acest mod se va menţine şi echilibrul.
Cred că naţiunile, ca şi oamenii, vădesc din cea mai fragedă tinereţe trăsăturile principale care le vor marca destinul. Când văd cum fac americanii comerţ, uşurinţa cu care-l fac, succesele pe care le obţin, nu mă pot împiedica să cred că într-o zi ei vor deveni prima putere maritimă de pe glob. Ei sunt predestinaţi să pună stăpânire pe mări, la fel cum romanii erau predestinaţi să conducă lumea.
CONCLUZII
Iată că mă apropii de sfârşit. Până acum, vorbind despre viitorul destin al Statelor Unite am făcut efortul să-mi împart subiectul în diverse părţi, ca să pot studia cu mai mare atenţie pe fiecare dintre ele.
Aş vrea acum să le reunesc într-un singur punct de vedere. Ceea ce o să afirm e mai puţin detaliat, dar e mai sigur. Fiecare obiect o să fie sesizat cu mai puţină precizie; dar voi îmbrăţişa cu mai multă siguranţă faptele generale. O să fiu ca un călător care, părăsind incinta unui mare oraş, se urcă pe colina învecinată. Pe măsură ce se îndepărtează nu-i mai vede pe oamenii de care s-a despărţit; locuinţele lor se confundă; nu se mai disting locurile publice; zăreşte cu greu traseul străzilor; dar ochiul său urmăreşte mai lesne contururile oraşului şi pentru prima oară îi sesizează forma. Aşa mi se pare şi mie că descopăr în faţa mea întregul viitor al rasei engleze în Lumea Nouă. Detaliile acestui imens tablou au rămas în umbră; dar privirea mea cuprinde ansamblul şi am o idee clară despre întreg.
Teritoriul ocupat sau posedat astăzi de Statele Unite ale Americii alcătuieşte aproape a douăzecea parte a pământurilor locuite.
Oricât de cuprinzătoare ar fi limitele sale, am greşi dacă am crede că rasa anglo-americană se va închide în ele pentru totdeauna; ea le-a depăşit deja.
A fost o vreme când şi noi am fi putut crea în pustietăţile americane o mare naţiune franceză şi să echilibrăm împreună cu englezii destinele Lumii Noi. Pe vremuri, Franţa poseda în America de Nord un teritoriu aproape tot atât de întins cât Europa. Cele mai mari trei fluvii ale continentului curgeau sub stăpânirea noastră. Naţiunile indiene care locuiau de la gura fluviului Saint-Laurent până în delta fluviului Mississippi nu auzeau vorbindu-se decât limba noastră; toate aşezările europene răspândite pe acest imens spaţiu aminteau de patrie: Louisbourg, Montmorency, Duquesne, Saint-Louis, Vincennes, Nouvelle-Orleans, toate nume dragi Franţei şi familiare urechilor noastre.
Dar un concurs de împrejurări, prea multe ca să fie enumerate, ne-a lipsit de această moştenire minunată. Francezii au dispărut de peste tot unde erau în număr prea mic şi rău aşezaţi. Ceilalţi s-au îngrămădit într-un spaţiu restrâns şi sunt stăpâniţi de alţii. Cei patru sute de mii de francezi din Canada nu mai sunt acum decât rămăşiţele unui popor vechi, pierdut în valurile mari ale unei naţiuni noi. În jurul lor, populaţia străină creşte neîncetat; ea se întinde pretutindeni, pătrunde în rândurile foştilor stăpâni ai pământului, domină în oraşele lor şi le degradează limba. Această populaţie e la fel cu cea din Statele Unite. Am deci dreptate când susţin că rasa engleză nu se va opri la graniţele Uniunii, ci va avansa mult mai departe, spre nord-est.
În nord-vest sunt câteva aşezări ruseşti fără importanţă; dar la sud-vest, Mexicul este o barieră în faţa anglo-americanilor.
Astfel, la drept vorbind, doar două rase rivale îşi împart azi Lumea Nouă: spaniolii şi englezii.
Graniţa care trebuie să separe aceste două rase a fost fixată printr-un tratat. Dar oricât de favorabil ar fi acest tratat pentru anglo-americani, nu mă îndoiesc că în curând îl vor încălca.
În Mexic, dincolo de frontierele Uniunii, sunt imense provincii nelocuite. Oamenii din Statele Unite vor pătrunde în acele singurătăţi înaintea celor care au dreptul să le ocupe. Îşi vor însuşi pământul, vor alcătui o societate şi când proprietarul legitim se va prezenta în sfârşit, va găsi pustiul fertil, şi pe străini aşezaţi liniştiţi în locul lui.
Pământul Lumii Noi aparţine primului ocupant şi stăpânirea lui este premiul întrecerii.
Chiar ţările populate se vor putea cu greu apăra de invazie.
Am vorbit înainte despre ceea ce se petrece în Texas. În fiecare zi, locuitorii Statelor Unite pătrund încetul cu încetul în Texas, achiziţionează acolo pământuri şi, supunându-se legilor ţării, întemeiază stăpânirea lor prin limbă şi prin moravuri. Provincia Texas este încă sub dominaţia Mexicului; dar în curând acolo nu vor mai fi mexicani. Asemenea lucruri se petrec în toate locurile în care anglo-americanii intră în contact cu populaţii de altă origine.
Nu se poate nega că rasa engleză nu a câştigat o imensă preponderenţă asupra tuturor resurselor europene din Lumea Nouă. Ea le e superioară prin civilizaţie, activitate industrială şi putere. Cât timp nu va găsi în faţa ei decât teritorii pustii sau puţin locuite, cât timp nu va întâlni în drumul său aglomerări de populaţie care îi vor face imposibilă trecerea, se va întinde necontenit. Nu se va opri la hotarele desemnate de tratate, ci va depăşi aceste stavile imaginare în toate direcţiile.
Uşurinţa dezvoltării rapide a rasei engleze în Lumea Nouă se explică şi prin poziţia ei geografică.
La nord de frontierele sale septentrionale sunt gheţuri polare, iar cu câteva grade mai la sud de limitele sale meridionale se intră în pârjolul ecuatorului. Englezii din America sunt astfel plasaţi în zona cea mai temperată şi în partea cea mai bună pentru locuit a continentului.
Se presupune că prodigioasa evoluţie, evidentă în creşterea populaţiei din Statele Unite, datează de la Independenţă: e o eroare. Populaţia sporea la fel de mult în timpul sistemului colonial, ca şi în zilele noastre; aproape că se dubla la fiecare douăzeci şi doi de ani. Dar atunci, calculul se făcea pe mii de locuitori; acum – pe milioane. Un fapt care trecea aproape neobservat în urmă cu un secol frapează astăzi pe toată lumea.
Englezii din Canada, supuşi unui rege, se înmulţesc şi se răspândesc la fel de rapid ca englezii din Statele Unite care trăiesc sub o guvernare republicană.
Timp de opt ani, cât a durat Războiul de Independenţă, populaţia n-a încetat să crească conform raportului indicat anterior.
Deşi la frontierele din Vest existau pe atunci puternice populaţii indiene coalizate cu englezii, mişcarea de migraţie spre Occident nu s-a oprit niciodată. În timp ce duşmanul pustia ţărmul Atlanticului, Kentucky, districtele occidentale din Pennsylvania, statele Vermont şi Maine se umpleau de oameni. Dezordinile care au urmat războiului n-au împiedicat populaţia să crească şi nu au oprit-o din marşul ei de înaintare în pustietate. Diferenţele de legislaţie, starea de pace sau de război, ordinea sau anarhia n-au influenţat într-o manieră evidentă dezvoltarea anglo-americanilor.
E uşor de înţeles: nu există motive atât de generale care să se poată face simţite pe un teritoriu atât de imens. Va exista întotdeauna o mare porţiune a ţării în care se va putea găsi un adăpost împotriva calamităţilor care se abat în cealaltă parte, şi oricât de mari ar fi nefericirile, remediile vor fi întotdeauna mai puternice.
Nu e de crezut că ar fi posibil de înfrânt avântul rasei engleze în Lumea Nouă. Dezmembrarea Uniunii, războiul de pe continent, abolirea republicii şi instaurarea tiraniei ar putea întârzia dezvoltarea, dar nu ar izbuti să o împiedice cu totul să-şi împlinească destinul. Nu există putere pe pământ în stare să stăvilească înaintarea emigranţilor pe fertilele pământuri nelocuite, deschise tuturor iniţiativelor şi care oferă un adăpost în faţa tuturor nenorocirilor. Orice evenimente i-ar aştepta în viitor, americanilor nu li se va putea lua nici clima, nu li se vor putea lua nici lacurile, nici marile fluvii şi nici rodnicia pământului. Legile proaste, revoluţiile sau anarhia n-ar putea face să dispară gustul pentru bunăstare şi spiritul întreprinzător care par a fi trăsăturile distincte ale rasei lor, şi nici să stingă cu desăvârşire lumina cunoştinţelor care îi conduce.
Astfel, în vârtejul incertitudinilor cu privire la viitor, există un lucru sigur. Într-o epocă pe care o putem aprecia ca apropiată, fiind vorba de existenţa popoarelor, anglo-americanii vor popula singuri tot spaţiul inclus între gheţurile polare şi tropice; se vor răspândi de la plajele Oceanului Atlantic, până la malurile mării din Sud.
Cred că teritoriul pe care se va întinde într-o zi rasa anglo-americană va egala trei pătrimi din Europa.
În cele din urmă, climatul Uniunii este preferabil celui european; avantajele naturale sunt la fel de mari; este evident că într-o zi populaţia va fi proporţională cu cea de la noi.
Europa, divizată între atâtea popoare diferite; Europa, cu toate războaiele care izbucnesc mereu, şi cu barbaria Evului Mediu, a ajuns să aibă patru sute zece locuitori pe leghe pătrată. Ce cauză poate fi atât de importantă ca să împiedice Statele Unite să ajungă într-o zi la fel?
Vor trece multe secole până când diverşii urmaşi ai rasei engleze din America vor înceta să mai aibă aceeaşi fizionomie. Nu se poate prevedea epoca în care omul va putea să stabilească în Lumea Nouă inegalitatea permanentă a condiţiilor.
Oricare ar fi diferenţele pe care pacea sau războiul, libertatea sau tirania, prosperitatea sau sărăcia le vor introduce printre urmaşii marii familii anglo-americane, ei vor păstra o stare socială similară şi vor avea în comun obiceiurile şi ideile care decurg din starea socială.
În Evul Mediu, a fost suficientă legătura religioasă pentru a reuni în cadrul aceleiaşi civilizaţii diversele rase care populau Europa. Englezii din Lumea Nouă au mii de alte legături între ei, şi trăiesc într-un secol în care totul contribuie la egalizarea oamenilor.
Evul Mediu a fost epoca divizării. Fiecare popor, fiecare provincie, fiecare oraş, fiecare familie dorea să se individualizeze. În zilele noastre, se face simţită o mişcare contrarie, popoarele par că se îndreaptă spre unitate. Între părţile cele mai îndepărtate ale pământului există legături intelectuale, şi oamenii nu mai pot rămâne străini unii de alţii, fără să cunoască ceea ce se întâmplă într-un colţ oarecare al universului; astăzi se observă mai puţin diferenţa între europeni şi urmaşii lor din Lumea Nouă, în pofida oceanului care îi desparte, decât între unele dintre oraşele din secolul al XIII-lea care nu erau separate decât de un râu.
Dacă tendinţa de asimilare apropie popoare străine, ea se opune cu atât mai mult înstrăinării dintre urmaşii aceluiaşi popor. Va veni deci vremea când în America de Nord vor exista o sută cincizeci de milioane de oameni egali între ei, care vor aparţine toţi aceleiaşi familii, care vor avea acelaşi punct de plecare, aceeaşi civilizaţie, limbă, aceleaşi obiceiuri şi moravuri, prin care gândirea va circula sub aceeaşi formă şi va fi la fel colorată. Tot restul e îndoielnic, doar asta e sigur. Dar iată un fapt cu desăvârşire nou în lume şi a cărui însemnătate nici imaginaţia n-o poate cuprinde.
Pe pământ sunt acum două mari popoare care, pornite din două puncte diferite, par că avansează spre acelaşi scop: ruşii şi anglo-americanii.
Ambele au crescut în obscuritate; şi, în timp ce lumea se uita în altă parte, ele au ajuns în primul rang al naţiunilor şi oamenii au descoperit, aproape în acelaşi timp, şi naşterea, şi măreţia lor.
Toate celelalte popoare par că au atins limitele trasate de natură şi că de acum înainte nu trebuie decât să le păstreze; dar aceste două popoare sunt în creştere; toţi ceilalţi, fie că s-au oprit, fie că avansează foarte greu. Doar cele două evoluează într-un ritm susţinut şi rapid pe un drum căruia nimeni nu-i vede capătul.
Americanul combate obstacolele pe care i le pune în faţă natura; rusul se luptă cu oamenii. Unul luptă cu pustietatea şi barbaria, celălalt cu civilizaţia înarmată cu toate armele ei; astfel, victoriile americanului sunt obţinute cu brăzdarul plugarului, cele ale rusului – cu sabia soldatului.
Pentru a-şi atinge scopul, primul se sprijină pe interesul personal pe care îl lasă să acţioneze fără să-l dirijeze, pe forţa şi raţiunea indivizilor.
Cel de-al doilea concentrează într-un singur om întreaga putere a societăţii.
Primul are ca principal mijloc de acţiune libertatea, cel de-al doilea – servitutea.
Punctele lor de plecare sunt diferite, căile diverse; totuşi, fiecare dintre ei pare a fi chemat, datorită unui plan secret al Providenţei, să ţină într-o zi, în mâinile sale, destinele unei jumătăţi din lume.

Cu privire la toate ţinuturile din vest unde n-au pătruns încă europenii, vedeţi relatarea celor două călătorii întreprinse de către maiorul Long pe cheltuiala Congresului.
Între altele, dl Long spune, referitor la marele deşert american, că trebuie trasă o linie aproape paralelă cu longitudinea de 20° (meridianul Washingtonului) cu începere de la râul Roşu şi până la râul Plata. De la această linie imaginară până la Munţii Stâncoşi, care mărginesc la apus valea fluviului Mississippi, se întind şesuri imense, în general acoperite cu nisip cultivabil, sau presărate cu pietre granitice. Vara nu au parte de apă. Nu sunt străbătute decât de cirezi mari de bivoli şi de herghelii de cai sălbatici. Mai pot fi văzute şi câteva hoarde de indieni, dar în număr mic.
Maiorul Long a auzit spunându-se că, urcând mai sus de râul Plata, în aceeaşi direcţie, tot la stânga lui, s-ar găsi acelaşi deşert; nu a putut însă verifica el însuşi exactitatea acestei afirmaţii (Long’s Expedition, vol. II, p. 361).
Oricâtă încredere merită relatarea maiorului Long, se cuvine totuşi să nu uităm că el doar a traversat ţinutul despre care vorbeşte, fără a se abate mult într-o direcţie sau alta de la traiectoria urmată.

În regiunile ei intertropicale, America de Sud are o incredibilă varietate de plante agăţătoare cunoscute sub denumirea generică de liane. Flora Antilelor cuprinde ea singură mai bine de patruzeci de specii diferite.
Printre cei mai graţioşi arbuşti de acest fel se numără pasiflora. În a sa descriere pe care o face regnului vegetal din Antile, Descourtiz scrie că, folosindu-se de cârceii cu care este înzestrată, această frumoasă plantă se prinde de arbori, alcătuind arcade mobile, colonade bogate şi elegante datorită frumuseţii florilor purpurii cu pete albastre care le împodobesc şi care încântă mirosul prin mireasma ce o emană (Vol. I, p. 265).
Salcâmul cu teci mari este o liană foarte groasă care se dezvoltă rapid şi, trecând din arbore în arbore, ajunge uneori să acopere mai bine de o jumătate de leghe (Vol. III, p. 227).

Despre limbile americane
Se spune că toate limbile vorbite de indienii din America, de la Polul arctic până la capul Horn, sunt formate după acelaşi model şi supuse aceloraşi reguli gramaticale; de unde se poate trage concluzia foarte verosimilă că toate aceste seminţii indiene au o origine comună.
Fiecare seminţie de pe continentul american vorbeşte un alt dialect; însă limbile propriu-zise sunt în număr foarte mic, ceea ce ar dovedi iarăşi că popoarele din Lumea Nouă nu au o origine foarte veche.
În sfârşit, limbile din America vădesc o extremă regularitate; este aşadar probabil ca popoarele care le folosesc să nu fi fost încă supuse unor mari transformări şi nici să nu se fi amestecat, silite sau de bunăvoie, cu popoare străine, căci în general reunirea mai multor limbi în una singură este cea care produce neregularităţile gramaticale.
Limbile de pe continentul american şi în special limbile Americii de Nord au atras abia de curând în mod serios atenţia filologilor. S-a descoperit atunci pentru prima oară că acest idiom al unui popor barbar era produsul unui sistem de idei foarte complicate şi al unor combinaţii extrem de rafinate. S-a constatat că erau limbi de o mare bogăţie şi că la formarea lor se procedase cu multă grijă pentru a cruţa sensibilitatea auzului.
Sistemul gramatical folosit de americani diferă de toate celelalte în mai multe privinţe, însă în principal în aceasta:
Câteva popoare din Europa, printre ele şi germanii, au capacitatea de a combina la nevoie diferite expresii, dând astfel anumitor cuvinte un înţeles complex. Indienii au extins aceeaşi capacitate într-o manieră foarte surprinzătoare, izbutind să ataşeze, ca să zicem aşa, de un singur punct un foarte mare număr de idei. Faptul va putea fi lesne înţeles cu ajutorul unui exemplu citat de dl Duponceau în Mémoires de la Société philosophique d’Amérique.
Când o femeie din tribul delaware, spune el, se joacă cu un pisoi sau cu un căţel, ea poate fi auzită uneori rostind cuvântul kuligatschis. Acest cuvânt este alcătuit în felul următor: k este semnul folosit pentru persoana a doua şi înseamnă tu sau tău; uli este un segment din cuvântul wulit, care înseamnă frumos, drăguţ; gat este un alt segment din cuvântul wichgat, care înseamnă labă; în sfârşit schis, care se pronunţă şiz, este o terminaţie diminutivă care introduce aici ideea de mic. Astfel, cu un singur cuvânt, femeia indiană a spus: „lăbuţa ta drăguţă”.
Iată şi alt exemplu care dovedeşte cu câtă iscusinţă ştiau sălbaticii din America să-şi combine cuvintele:
În tribul delaware, „un bărbat tânăr” se spune pilape. Acest cuvânt este format din pilsit, cast, inocent, şi din lenape, bărbat: adică bărbatul în puritatea şi inocenţa sa.
Această aptitudine de a combina cuvintele se manifestă mai cu seamă, într-o manieră foarte ciudată, la alcătuirea verbelor. Deseori, acţiunea cea mai complicată este redată printr-un singur verb; aproape toate nuanţele ideii acţionează asupra acestuia şi îl modifică.
Cei care ar dori să cerceteze mai amănunţit acest subiect, pe care eu însumi l-am atins doar foarte superficial, vor trebui să citească:
1. Corespondenţa dlui Duponceau cu reverendul Heckwelder, privitoare la limbile indiene. Această corespondenţă este cuprinsă în Mémoires de la Société philosophique d’Amérique, vol. I, publicate la Philadelphia, în 1819, la Abraham Small, pp. 35664;
2. Gramatica limbii delaware sau lenape, de Geiberger, împreună cu prefaţa însoţitoare a dlui Duponceau. Toate există în colecţiile amintite, vol. III;
3. Un rezumat foarte bine întocmit al acestor lucrări, cuprins în vol. VI din Enciclopédie américaine.

La Charlevoix (vol. I, p. 235) găsim istoria primului război pe care francezii din Canada au trebuit să-l poarte, în 1610, cu irochezii. Deşi înarmaţi doar cu arcuri şi săgeţi, aceştia din urmă au opus o rezistenţă disperată francezilor şi aliaţilor lor. Cu toate că nu are harul descrierilor, Charlevoix înfăţişează foarte bine în acest pasaj contrastul dintre moravurile europenilor şi cele ale sălbaticilor, precum şi accepţiile diferite pe care aceste două rase le aveau despre sentimentul de onoare.
„Francezii, spune el, au pus mâna pe pieile de castor cu care erau acoperiţi irochezii care zăceau sub ochii lor pe câmpul de luptă. Aliaţii lor, huronii, au fost indignaţi la vederea acestui fapt. Ei, la rândul lor, au început să recurgă la obişnuita lor cruzime faţă de prizonieri şi au devorat pe unul dintre cei ucişi, ceea ce a stârnit oroarea francezilor. Aşadar, adaugă Charlevoix, aceşti barbari se mândreau cu purtarea lor dezinteresată, fiind surprinşi de a nu o regăsi şi la naţiunea noastră şi nu înţelegeau că a-i despuia pe cei morţi era un rău mult mai mic decât acela de a se ghiftui asemenea fiarelor cu carnea lor.”
În alt pasaj (vol. I, p. 230), acelaşi Charlevoix descrie după cum urmează primul supliciu la care a asistat Champlain, precum şi înapoierea huronilor în satul lor:
„După ce au străbătut opt leghe, scrie el, aliaţii noştri s-au oprit şi, luând pe unul dintre captivi i-au reproşat toate cruzimile făptuite de el asupra unor războinici din neamul lor care căzuseră în mâinile lui, apoi i-au declarat că trebuia să se aştepte să fie tratat în acelaşi fel, adăugând că dacă era viteaz avea sa o dovedească prin aceea că va cânta. El a intonat pe dată cântecul său de război, precum şi toate celelalte pe care le ştia, însă pe un ton foarte trist”, observă Champlain, care încă nu avusese timp să afle că toată muzica sălbaticilor are în ea ceva lugubru. Supliciul, însoţit de toate ororile despre care vom vorbi în cele ce urmează, i-a înfricoşat pe francezi, care s-au străduit zadarnic să-i pună capăt. În noaptea următoare, un huron a visat că am fi urmăriţi, ceea ce a făcut ca retragerea să se preschimbe într-o veritabilă fugă şi sălbaticii nu s-au mai oprit nicăieri până ce nu au fost în afara oricărui pericol.
„În clipa în care au zărit colibele satului lor, şi-au făcut nişte beţe lungi de care au prins scalpurile ce le fuseseră împărţite ca pradă şi le-au purtat în triumf. La vederea lor, femeile au venit în fugă, s-au aruncat în apă şi înotând până la bărci au luat din mâinile bărbaţilor lor acele scalpuri însângerate şi le-au legat de gât.
Războinicii i-au oferit lui Champlain unul din aceste trofee oribile şi pe deasupra i-au mai dăruit câteva arcuri şi câteva săgeţi, singura pradă pe care fuseseră dispuşi să o ia de la irochezi, rugându-l să le arate regelui Franţei.”
Champlain a petrecut singur o iarnă întreagă printre aceşti barbari, fără ca cineva să se fi atins în vreun fel de el sau de bunurile sale.

Cu toate că rigorismul puritan sub semnul căruia au luat fiinţă coloniile engleze în America a slăbit mult de atunci, urmele sale extraordinare mai pot fi încă întâlnite în obiceiuri şi legi.
În 1792, exact atunci când republica anticreştină din Franţa îşi începea existenţa efemeră, corpul legislativ al statului Massachusetts promulga legea pe care o veţi citi mai jos, menită să-i constrângă pe cetăţeni să respecte duminica. Iată preambulul şi principalele dispoziţii ale acestei legi, care merită toată atenţia cititorului:
Dat fiind, spune legiuitorul, că respectarea zilei de duminică reprezintă un interes public; că produce o suspendare utilă a muncii; că îi îndeamnă pe oameni să reflecteze la îndatoririle din viaţă şi la greşelile cărora omenirea le este atât de supusă; că permite cinstirea în particular şi în public a lui Dumnezeu, făuritorul şi conducătorul universului şi practicarea acelor fapte caritabile care constituie podoaba şi alinarea societăţilor creştine;
Dat fiind că persoane necucernice sau uşuratice, uitând îndatoririle pe care le impune duminica şi folosul pe care îl trage societatea de pe urma lor, profanează sfinţenia zilei dedându-se plăcerilor sau îndeletnicirilor; că acest fel de a se comporta este contrar propriilor lor interese în calitate de creştini; că, pe deasupra, este de natură să-i tulbure pe cei care nu le urmează exemplul şi aduce un prejudiciu real întregii societăţi, introducând în sânul ei înclinaţia spre petreceri şi deprinderile deşucheate;
„Senatul şi Camera Reprezentanţilor ordonă cele ce urmează:
1° Nimeni nu va putea, în zi de duminică, să ţină deschise prăvălia sau atelierul său. Nimeni nu va putea, în ziua amintită, să se ocupe de niciun fel de muncă sau afaceri, să asiste la niciun fel de concert, bal sau spectacol, să practice niciun fel de vânătoare, jocuri, distracţie, sub pedeapsa cu amenda. Amenda nu va fi mai mică de 10 şilingi şi nu va depăşi 20 şilingi pentru fiecare din aceste contravenţii.
2° Niciun călător, conductor, căruţaş, exceptând cazurile de necesitate, nu va putea călători duminica, sub pedeapsa amintitei amenzi.
3° Cârciumarii, prăvăliaşii, hangiii nu vor îngădui nici unui locuitor domiciliat în comuna lor să vină duminica la ei pentru a-şi petrece acolo timpul în distracţii sau afaceri. În caz de contravenţie, hangiul şi oaspetele lui vor plăti amenda. În plus, hangiul riscă să-şi piardă autorizaţia.
4° Cel care, sănătos fiind, şi fără motiv suficient, va omite timp de trei luni să-l cinstească pe Dumnezeu în public va fi condamnat la o amendă de 10 şilingi.
5° Cel care va avea o comportare necuviincioasă în incinta unui locaş sfânt va plăti o amendă de 5 până la 40 şilingi.
6° Tythingmen din comune au sarcina de a controla punerea în aplicare a legii de faţă. Ei au dreptul de a vizita în zi de duminică toate apartamentele din hanuri şi din localuri publice. Hangiul care le interzice accesul în casa lui va fi condamnat, numai pentru acest fapt, la o amendă de 40 de şilingi.
Tythingmen vor trebui să-i oprească pe călători şi să se informeze cu privire la motivul care i-a obligat să plece la drum duminica. Cine va refuza să răspundă va fi condamnat la o amendă care ar putea să fie de 5 lire sterline.
Dacă un tythingman consideră că motivul invocat de călător nu este satisfăcător, el îl va trimite înaintea judecătorului de pace al cantonului/7 (Legea din 8 martie 1792. General Laws of Massachusetts, vol. I, p. 410)
La 11 martie 1797 o nouă lege a majorat valoarea amenzilor, jumătate trebuind să revină aceluia care l-a urmărit pe cale judiciară pe delincvent (aceeaşi culegere, vol. I, p. 525).
La 16 februarie 1816, o altă lege a confirmat măsurile amintite (aceeaşi colecţie, vol. II, p. 405).
Legile statului New York, revizuite în 1827 şi în 1828, conţin dispoziţii analoge. (Vezi The Revised Statutes, partea I, cap. XX, p. 675.) Se stipulează acolo că duminica nimeni nu va putea să vâneze, să pescuiască, să practice jocuri de noroc, nici să frecventeze casele unde se servesc băuturi. Nimeni nu va putea călători, decât în caz de necesitate.
Aceasta nu este singura urmă lăsată în legi de spiritul religios şi moravurile austere ale primilor emigranţi.
În statutele revizuite ale statului New York, vol. I, p. 662, citim următorul articol:
„Oricine va câştiga sau va pierde în răstimp de douăzeci şi patru de ore la jocuri de noroc sau la pariuri suma de 25 de dolari (aproximativ 132 de franci) va fi recunoscut vinovat de un delict (misdemeanor) şi, o dată dovedit faptul, va fi condamnat la o amendă egală cu cel puţin de cinci ori valoarea sumei pierdute sau câştigate; amintita amendă va fi plătită direct inspectorului însărcinat cu grija săracilor din comună.
Acela care pierde 25 de dolari sau mai mult poate să-i reclame pe calea justiţiei. Dacă omite să o facă, inspectorul însărcinat cu grija săracilor poate să dea în judecată câştigătorul şi să-l oblige să dea în folosul săracilor suma câştigată, precum şi de trei ori suma amintită”.
Legile pe care le-am citat mai sus sunt foarte recente; dar cine ar putea să le înţeleagă fără a se întoarce cu gândul până la obârşia coloniilor? Nu mă îndoiesc că, în zilele noastre, partea penală a legislaţiei nu este aplicată decât foarte rar; legile îşi conservă caracterul inflexibil chiar şi atunci când moravurile s-au adaptat la trecerea timpului. Totuşi, respectarea duminicii în America rămâne faptul cel mai izbitor pentru un străin.
Există, de pildă, un mare oraş american unde, începând de sâmbătă, activitatea socială este ca şi suspendată. Parcurgeţi oraşul la ceasul care pare să-i îmbie pe cei maturi la afaceri şi pe tineret la distracţii, şi vă veţi afla într-o singurătate deplină. Nu numai că nimeni nu lucrează, dar nimeni nu pare să trăiască. Nu se fac auzite nici pulsaţia industriei, nici accentele de bucurie, nici chiar murmurul nelămurit care se înalţă neîncetat din mijlocul unui mare oraş. În preajma bisericilor au fost întinse lanţuri; obloanele pe jumătate închise ale caselor abia dacă se îndură să îngăduie pătrunderea unei raze de soare în locuinţa cetăţenilor. Din loc în loc se mai zăreşte câte un om singuratic care se strecoară fără zgomot pe la răspântiile pustii şi de-a lungul străzilor părăsite.
În dimineaţa următoare, de îndată ce se luminează de ziuă, încep din nou să se audă uruitul roţilor de la trăsuri, loviturile ciocanelor, larma populaţiei, oraşul se trezeşte; o mulţime frământată se năpusteşte spre centrele comerciale şi industriale; totul este în mişcare, totul se agită, totul se zoreşte şi se înghesuie în jurul nostru. După un fel de amorţeală letargică, urmează o activitate febrilă: s-ar zice că fiecare om nu dispune decât de o singură zi pentru a dobândi bogăţia şi a se putea bucura de ea.

Este inutil să spun că în acest din urmă capitol nu am avut pretenţia de a scrie o istorie a Americii. Unicul meu scop a fost de a-l ajuta pe cititor să fie în măsură să evalueze influenţa exercitată de opiniile şi moravurile primilor emigranţi asupra soartei diverselor colonii, precum şi a Uniunii în general. Am fost deci nevoit să mă mărginesc la reproducerea câtorva crâmpeie răzleţe.
Nu ştiu dacă greşesc, dar am impresia că, urmând calea pe care aici doar am schiţat-o, ar fi posibil ca vârsta dintâi a republicilor americane să fie înfăţişată în tablouri care ar merita să reţină privirile publicului şi ar oferi cu siguranţă un prilej de meditaţie oamenilor de stat. Neputând să mă ocup eu însumi de acest lucru, am dorit cel puţin să-l înlesnesc altora. Am socotit deci cuvenit să prezint în cele de faţă o scurtă listă de lucrări şi o analiză succintă a acelora dintre ele a căror cercetare aş considera-o mai utilă.
Printre documentele cu caracter general ce ar putea fi consultate cu folos aş numi mai întâi lucrarea intitulată: Historical Collection of State Papers and Other Authentic Documents. Intended as Materials for a History of the United States of America, by Ebenezer Hazard.
Primul volum al acestei compilaţii, care a fost tipărită la Philadelphia în 1792, conţine copia conformă a tuturor cartelor acordate emigranţilor de către coroana Angliei, precum şi documentele principale ale guvernelor coloniale în cursul primei perioade a existenţei lor. Se găsesc aici, printre altele, numeroase documente autentice referitoare la treburile Noii Anglii şi ale Vifginiei din acea perioadă.
Al doilea volum este consacrat în întregime documentelor Confederaţiei din 1643. Acest pact federal, încheiat între coloniile din Noua Anglie în scopul de a rezista indienilor, a constituit primul exemplu de uniune dat de anglo-americani. Au mai existat câteva alte confederaţii de aceeaşi natură, până la cea din 1776 care a dus la independenţa coloniilor.
Culegerea istorică de la Philadelphia se găseşte la Biblioteca Regală.
În afară de aceasta, fiecare colonie are şi propriile mărturii de natură istorică, dintre care multe sunt de mare preţ. Încep examinarea întreprinsă de mine cu Virginia, care este statul populat la data cea mai veche.
Primul istoric al Virginiei este fondatorul ei, căpitanul John Smith. – Căpitanul Smith ne-a lăsat un volum în cvarto intitulat: The general History of Virginia and New England, by captain John Smith, some time governor in those countries and admiral of New England, tipărit la Londra în 1627. (Volumul există la Biblioteca Regală.) Lucrarea lui Smith este împodobită cu hărţi şi gravuri foarte neobişnuite, datând din perioada când a fost tipărită. Relatarea istoricului cuprinde răstimpul dintre 1584 şi 1626. Cartea lui Smith este apreciată, şi aceasta pe merit. Autorul este unul dintre cei mai renumiţi aventurieri iviţi în acel secol bogat în aventuri către sfârşitul căruia a trăit; cartea însăşi emană acea pasiune a descoperirilor, acel spirit întreprinzător caracteristic pentru oamenii de atunci, regăsim în cuprinsul ei acele moravuri cavalereşti care erau combinate cu negustoria şi puse în slujba dobândirii unor avuţii.
Remarcabil la căpitanul Smith este însă mai ales faptul că el îmbină virtuţile contemporanilor săi cu unele calităţi care au rămas străine celor mai mulţi dintre ei: stilul său este simplu şi limpede, toate povestirile poartă pecetea adevărului, descrierile sale nu sunt înfrumuseţate.
Acest autor oferă lămuriri preţioase în ce priveşte starea indienilor la vremea descoperirii Americii de Nord.
Al doilea istoric care trebuie consultat este Beverley. Lucrarea lui, care alcătuieşte un volum in 12°, a fost tradusă în franceză şi tipărită la Amsterdam în 1707. Povestirile autorului încep în anul 1585 şi se încheie în anul 1700. Prima parte a cărţii constă din documente propriu-zis istorice, referitoare la începuturile coloniei. A doua parte conţine o descriere surprinzătoare a situaţiei indienilor în acea epocă îndepărtată. A treia prezintă idei foarte clare despre moravurile, starea socială, legile şi deprinderile politice ale cetăţenilor din Virginia de pe vremea autorului.
Beverley era originar din Virginia, ceea ce îl determină să înceapă a spune că „roagă cititorii să nu-i examineze lucrarea în calitate de critici prea severi, deoarece, fiind născut în Indii, nu aspiră la puritatea limbajului”. În pofida acestei modestii de colonist, autorul lasă să se înţeleagă pe parcursul întregii cărţi că suportă cu iritare supremaţia patriei-mamă. Se mai găsesc în lucrarea lui Beverley şi numeroase ecouri ale spiritului de libertate civilă care anima încă de pe atunci coloniile engleze din America. Regăsim de asemenea urmele discordiilor care au dăinuit multă vreme între ele, întârziindu-le independenţa. Beverley îi detestă pe vecinii lui catolici din Maryland mai mult decât detestă guvernul englez. Stilul lui este simplu, relatările sale adesea foarte interesante şi inspiră încredere. Versiunea franceză a istoriei lui Beverley există la Biblioteca Regală.
Am văzut în America, dar nu am putut s-o regăsesc în Franţa, o lucrare care ar merita să fie consultată; titlul ei este: History of Virginia, by William Smith. Cartea oferă amănunte interesante, mi s-a părut însă lungă şi dezlânată.
Cu privire la istoria Carolinelor, cel mai vechi şi totodată cel mai bun document ce poate fi consultat este un volum de format mic in 4° intitulat: The History of Carolina, by John Lawson, tipărit la Londra în 1718.
Lucrarea lui Lawson cuprinde mai întâi relatarea unei călătorii de explorare în vestul Carolinei. Călătoria este descrisă sub forma unui jurnal; relatările autorului sunt confuze; observaţiile sale, foarte superficiale; găsim în cuprinsul ei doar o descriere destul de impresionantă a ravagiilor făcute de variolă şi de rachiu în rândurile sălbaticilor din acea vreme şi un tablou interesant al moravurilor corupte care domneau în rândul lor şi pe care prezenţa europenilor le favoriza.
Partea a doua a lucrării lui Lawson este consacrată reconstituirii stării fizice a Carolinei, precum şi prezentării produselor acesteia.
În partea a treia, autorul face o descriere interesantă a moravurilor, datinilor şi a ierarhiei conducătoare ale indienilor din acea epocă.
În această secţiune a cărţii se constată deseori umor şi originalitate.
Istoria lui Lawson se încheie cu carta acordată Carolinei sub Carol al II-lea.
Tonul general al lucrării este lipsit de gravitate, deseori licenţios şi formează un contrast perfect cu stilul extrem de grav al lucrărilor publicate în aceeaşi epocă în Noua Anglie.
Istoria lui Lawson este un document extrem de rar în America şi care nu poate fi procurat în Europa. La Biblioteca Regală există totuşi un exemplar din această carte.
De la extremitatea sudică a Statelor Unite trec acum de-a dreptul la extremitatea nordică. Spaţiul intermediar n-a fost populat decât mai târziu.
Trebuie să semnalez mai întâi o compilaţie foarte interesantă intitulată: Collection of the Massachusetts Historical Society, tipărită prima oară la Boston în 1792 şi retipărită în 1806. Ea nu poate fi găsită la Biblioteca Regală, nici, cred eu, la vreo altă bibliotecă.
Această colecţie (care continuă) conţine o sumedenie de documente foarte valoroase referitoare la istoria diverselor state din Noua Anglie. Se află acolo corespondenţe inedite şi acte autentice care rămăseseră îngropate în arhivele provinciale. Lucrarea lui Gookin despre indieni a fost inserată aici în întregime.
În capitolul la care se referă nota de faţă, am indicat în câteva rânduri lucrarea lui Nathaniel Morton, intitulată: New England’s Memorial. Cele spuse de mine în privinţa ei sunt suficiente pentru a demonstra că merită să reţină atenţia tuturor acelora care ar dori să cunoască istoria Noii Anglii. Cartea lui Nathaniel Morton este un volum în octavo, retipărit la Boston în 1826. Nu există la Biblioteca Regală.
Documentul cel mai apreciat şi cel mai important de care dispunem cu privire la istoria Noii Anglii este lucrarea reverendului Cotton Mather, intitulată: Magnalia Christi Americana, or the Ecclesiastical History of New England, 1620–1698, 2 vol. In octavo, retipărite la Hartford în 1820. Nu cred că poate fi găsită la Biblioteca Regală.
Autorul îşi împarte lucrarea în şapte părţi.
Prima prezintă istoria împrejurărilor care au pregătit şi au dus la întemeierea Noii Anglii.
A doua conţine descrierea vieţii primilor guvernatori şi a principalilor magistraţi care au administrat această ţară.
A treia este consacrată vieţii şi activităţilor preoţilor evanghelici care au fost, în aceeaşi perioadă, îndrumătorii spirituali ai localnicilor.
În partea a patra, autorul ne informează cu privire la înfiinţarea şi dezvoltarea Universităţii din Cambridge (Massachusetts).
În a cincea, expune principiile de disciplină ale Bisericii din Noua Anglie.
Partea a şasea este consacrată evocării anumitor fapte care, după părerea lui Mather, denotă acţiunea binefăcătoare a Providenţei asupra locuitorilor din Noua Anglie.
În sfârşit, în partea a şaptea autorul ne informează asupra ereziilor şi tulburărilor cărora le-a fost expusă Biserica din Noua Anglie.
Cotton Mather este un pastor evanghelic, născut la Boston, unde şi-a petrecut toată viaţa.
Istorisirile sale sunt pătrunse şi însufleţite de toată ardoarea şi de toate pasiunile religioase care au dus la înfiinţarea Noii Anglii. În maniera lui de a scrie descoperim adesea semne de prost gust; este însă captivant, pentru că e plin de un entuziasm care până la urmă i se transmite şi cititorului. Este deseori intolerant, şi mai adesea credul, dar niciodată nu descoperim la el dorinţa de a induce în eroare; pe alocuri, lucrarea sa conţine pasaje frumoase şi cugetări profunde şi pline de adevăr, ca cele ce urmează:
„Înainte de sosirea puritanilor, spune el (vol. I, cap. IV, p. 61), englezii încercaseră în câteva rânduri să populeze ţinutul locuit de noi; dar, fiindcă nu-şi propuneau ţinte mai înalte decât reuşita intereselor lor materiale, au fost curând biruiţi de obstacole; altfel s-au petrecut lucrurile cu oamenii care au venit în America îndemnaţi şi susţinuţi de un înalt crez religios. Deşi aceştia au întâlnit mai mulţi duşmani decât le-a fost poate dat vreodată fondatorilor oricărei alte colonii, au stăruit în intenţia lor, şi aşezarea constituită de ei dăinuie şi în zilele noastre.”
Uneori, Mather inserează în austeritatea descrierilor sale imagini pline de blândeţe şi duioşie: după ce vorbeşte de o doamnă din Anglia pe care înflăcărarea religioasă o adusese în America împreună cu soţul ei şi care la scurt timp după aceea s-a prăpădit ca urmare a oboselilor şi mizeriilor exilului, adaugă: „Cât priveşte pe virtuosul ei soţ, Isaac Johnson, el a încercat să trăiască fără ea şi, neizbutind, a murit.” (vol. I, p. 71)
Cartea lui Mather ne ajută admirabil să cunoaştem timpurile şi ţinutul pe care încearcă să le descrie.
Atunci când vrea să ne lămurească motivele care i-au determinat pe puritani să caute un loc de refugiu pe ţărmul opus al oceanului, spune:
„Dumnezeu din cer li s-a adresat acelora din rândul poporului său care locuiau în Anglia. Vorbind în acelaşi timp unor mii de oameni, care nu se mai văzuseră niciodată unii pe alţii, le-a insuflat dorinţa de a părăsi înlesnirile vieţii de care se bucurau în ţara lor, de a trece un ocean înfricoşător pentru a se stabili în mijlocul unor pustietăţi şi mai cumplite, cu unicul scop de a se supune acolo fără nicio îngrădire legilor sale.”
Şi adaugă: „înainte de a continua, este bine să facem cunoscute motivele acestei întreprinderi, pentru ca ele să fie bine înţelese de urmaşi; este mai ales important să le reamintim oamenilor din zilele noastre, de teamă că pierzând din vedere scopul urmărit de înaintaşii lor, ei să nu nesocotească adevăratele interese ale Noii Anglii. Voi consemna deci aici cele ce figurează într-un manuscris în care au fost expuse atunci câteva din aceste motive.
Primul motiv: I s-ar aduce Bisericii un foarte mare serviciu dacă Evanghelia ar fi adusă la cunoştinţa acestei părţi a lumii (America de Nord) şi dacă s-ar înălţa un zid întru apărarea credincioşilor împotriva lui Anticrist, pentru întemeierea împărăţiei căruia se depun silinţe în restul lumii.
Al doilea motiv: Toate celelalte Biserici din Europa au fost lovite de dezastre, ne putem teme ca Dumnezeu să nu fi luat aceeaşi hotărâre şi împotriva Bisericii noastre. Cine ştie dacă nu cumva s-a îngrijit să pregătească acest loc (Noua Anglie) ca să servească de adăpost celor pe care voieşte să-i salveze de la distrugerea generală?
Al treilea motiv: Ţinutul în care trăim pare să fie sătul de locuitori, omul, care este făptura cea mai de preţ, valorează aici mai puţin decât pământul pe care păşeşte. A avea copii, vecini, prieteni e socotit o povară; săracul este ocolit, oamenii resping ceea ce s-ar cuveni să le prilejuiască cele mai mari plăceri pe această lume, dacă lucrurile s-ar desfăşura potrivit ordinii fireşti.
Al patrulea motiv: Pasiunile noastre au atins acel punct când nicio avere nu este în măsură să-i asigure unui om putinţa de a-şi menţine rangul printre cei de-o seamă cu el. Şi totuşi, cel care nu reuşeşte să o facă este dispreţuit; de unde rezultă că în toate profesiunile oamenii caută a se îmbogăţi prin mijloace interzise, şi oamenilor de bine începe să le vină greu să trăiască la largul lor şi fără a se simţi dezonoraţi.
Al cincilea motiv: Şcolile în care se predau ştiinţele şi religia sunt atât de corupte încât majoritatea copiilor, şi deseori cei mai buni, cei mai aleşi dintre ei, totodată cei care iscau speranţele cele mai îndreptăţite, ajung să fie cu totul stricaţi de nenumăratele exemple proaste ai căror martori sunt, precum şi de necuviinţa din jurul lor.
Al şaselea motiv: Pământul întreg nu este el oare grădina Domnului? Dumnezeu nu l-a încredinţat el oare fiilor lui Adam pentru ca aceştia să-l cultive şi să-l înfrumuseţeze? De ce să ne lăsăm să murim de foame din lipsă de spaţiu, în vreme ce ţinuturi întinse deopotrivă de bune şi de folos omului rămân nelocuite şi necultivate?
Al şaptelea motiv: A înălţa o Biserică reformată şi a o sprijini la începuturile ei; a ne uni forţele cu cele ale unui popor credincios în scopul de a o întări, a o face să prospere şi a o feri de neprevăzut şi poate de mizeria deplină căreia i-ar fi expusă în lipsa acestui sprijin: există oare o misiune mai nobilă şi mai frumoasă, o ctitorie mai demnă de un creştin?
Al optulea motiv: Dacă oamenii a căror pioşenie este cunoscută şi care trăiesc aici (în Anglia) în mijlocul bogăţiei şi în fericire ar renunţa la aceste avantaje pentru a contribui la crearea acestei Biserici reformate şi ar consimţi să împartă cu ea o soartă umilă şi anevoioasă, acesta ar fi un exemplu măreţ şi folositor care ar reînsufleţi credinţa credincioşilor în rugile pe care le adresează lui Dumunezeu pentru binele coloniei şi care i-ar îndemna pe mulţi alţi oameni să li se alăture.”
Mai departe, expunând principiile Bisericii din Noua Anglie în ce priveşte morala, Mather se opune violent obiceiului de a bea în sănătatea comesenilor, numindu-l o deprindere păgână şi respingătoare.
Cu o severitate egală osândeşte toate podoabele pe care femeile şi le pot prinde în păr şi condamnă fără milă moda care s-a instalat în rândul lor, zice el, de a-şi descoperi gâtul şi braţele.
În altă parte a lucrării sale, ne relatează foarte pe larg câteva cazuri de vrăjitorie care au speriat Noua Anglie. Ne dăm seama că acţiunea vizibilă a diavolului în treburile lumii i se pare a fi un adevăr incontestabil şi demonstrat.
Din numeroase pasaje ale acestei cărţi se desprinde spiritul de libertate civilă şi de independenţă politică caracteristic pentru contemporanii autorului. Principiile lor în materie de guvernare reies la fiece pas. Astfel aflăm, de pildă, că încă din 1630, adică zece ani după înfiinţarea oraşului Plymouth, locuitorii din Massachusetts alocă 400 de lire sterline în vederea înfiinţării Universităţii din Cambridge.
Dacă trec de la documentele de ordin general, referitoare la istoria Noii Anglii, la cele care privesc diversele state-cuprinse între hotarele ei, aş începe prin a indica lucrarea intitulată: The History of the colony of Massachusetts, by Hutchinson, lieutenant governor of the Massachusetts province, 2 vol. În octavo. Un exemplar din această carte există la Biblioteca Regală; este o a doua ediţie, tipărită la Londra în 1765.
Lucrarea de istorie a lui Hutchinson, pe care am citat-o de câteva ori în capitolul la care se referă nota de faţă, începe în anul 1628 şi se încheie în 1750. Din întreaga scriere se desprinde o puternică impresie de adevăr; stilul este simplu şi fără preţiozităţi. Este o istorie foarte amănunţită.
Pentru Connecticut, documentul cel mai bun de consultat este istoria lui Benjamin Trumbull, intitulată: A Complete History of Connecticut, civil and ecclesiastical, 1630–1764, 2 vol. In octavo, tipărite la New Haven. Nu cred ca lucrarea lui Trumbull să existe la Biblioteca Regală.
Ea conţine o expunere clară şi fără patimă a tuturor evenimentelor petrecute în Connecticut în intervalul indicat în titlu. Autorul a folosit izvoarele cele mai bune şi relatările sale păstrează amprenta adevărului. Tot ce ne spune despre începuturile statului Connecticut este extrem de interesant. A se vedea îndeosebi în lucrarea lui, Constituţia din 1639, vol. I, cap. VI, p. 100; de asemenea Legile penale din Connecticut, vol. I, cap. VII, p. 123.
Este pe drept apreciată lucrarea lui Jeremy Belknap, intitulată: History of New Hampshire, 2 volume în octavo, tipărite la Boston în 1692. A se vedea în special în cartea lui Belknap capitolul III din primul volum. În acest capitol, autorul dă amănunte extrem de preţioase asupra principiilor politice şi religioase ale puritanilor, asupra cauzelor emigrării lor şi asupra legilor lor. Întâlnim acolo acest pasaj semnificativ reprodus dintr-o predică rostită în 1663: „Noua Anglie trebuie să-şi amintească neîncetat că a fost întemeiată într-un scop religios şi nu în scop comercial. Pe frontispiciul ei se poate citi că ea a făcut un legământ de puritate în materie de doctrină şi disciplină. Negustorii şi toţi cei care se străduiesc să adune ban de ban să-şi amintească, aşadar, că religia şi nu câştigul a fost ţelul înfiinţării acestor colonii. Dacă se află printre noi cineva care în evaluarea lumii şi a religiei socoate că cea dintâi merită 13 şi cea de-a doua numai 12, acela nu nutreşte simţămintele unui adevărat fiu al Noii Anglii”. Cititorii vor găsi în lucrarea lui Belknap mai multe idei generale şi o gândire mai pătrunzătoare decât vădesc până în momentul de faţă ceilalţi istorici americani.
Nu ştiu dacă această carte există la Biblioteca Regală.
Dintre statele din zona centrală cu existenţă mai veche şi care merită să ne reţină interesul se remarcă îndeosebi statul New York şi Pennsylvania. În privinţa primului: cea mai bună istorie de care dispunem se intitulează History of New York, de William Smith, tipărită la Londra, în 1757. Există o traducere franceză, de asemenea tipărită la Londra, în 1767. Un volum în 12° Smith ne oferă amănun te utile despre războaiele purtate de francezi şi de englezi în America. Este, dintre toţi istoricii americani, cel care ne informează cel mai bine cu privire la vestita confederaţie a irochezilor.
Cât priveşte Pennsylvania, lucrul cel mai bun pe care l-aş putea face este să semnalez lucrarea lui Proud, intitulată: The History of Pennsylvania, from the original institution and settlement of that province, under the first proprietor and governor William Penn, în 1681, till after the year 1742, de Robert Proud. Două volume în octavo, tipărite la Philadelphia în 1797.
Această carte merită în mod special să reţină atenţia cititorului; conţine o sumedenie de documente foarte interesante referitoare la Penn, la doctrina quakerilor, la caracterul, moravurile şi obiceiurile primilor locuitori ai Pennsylvaniei. Cred că nu poate fi găsită la Biblioteca Regală.
Este de prisos să adaug că printre cele mai importante documente referitoare la Pennsylvania se numără scrierile lui Penn însuşi şi cele ale lui Franklin. Sunt lucrări cunoscute de un mare număr de cititori.
Eu consultasem, încă în timpul şederii mele în America, cele mai multe dintre lucrările amintite de mine aici. Biblioteca Regală a avut bunăvoinţa de a-mi încredinţa câteva dintre ele; celelalte mi-au fost împrumutate de către dl Warden, fost consul general al Statelor Unite la Paris, el însuşi autor al unei excelente cărţi despre America. Nu vreau să închei această notă fără a-l ruga pe dl Warden să primească aici expresia recunoştinţei mele.

în Memoriile lui Jefferson se poate găsi ceea ce urmează: „La început, când englezii se stabileau în Virginia, când se obţineau pământurile pe bani puţini sau chiar pe nimic, câţiva indivizi prevăzători au dobândit mari concesiuni şi dorind să menţină fastul familiei au lăsat prin testament descendenţilor bunurile lor fără drept de înstrăinare. Transmiterea acestor proprietăţi din generaţie în generaţie bărbaţilor care purtau acelaşi nume a dus, în cele din urmă, la formarea unei clase distincte de familii, având prin lege privilegiul de a transmite bogăţiile, alcătuind în felul acesta un fel de ordin al patricienilor care se remarcau prin grandoarea şi luxul cadrului lor de viaţă. Din rândul acestei categorii îşi alegea de obicei regele consilierii săi de Stat.” (Jefferson’s Memoirs)
În Statele Unite dispoziţiile principale ale legii englezeşti relative la succesiune au fost pretutindeni respinse.
„Prima regulă pe care o respectăm în materie de succesiune, spune dl Kent, este următoarea: dacă un bărbat moare fără să lase testament, bunurile lui sunt preluate de moştenitorii săi în linie directă; dacă nu există decât un moştenitor sau o moştenitoare, el sau ea iau toată succesiunea. Dacă sunt mai mulţi moştenitori de acelaşi grad, ei îşi împart între ei în mod egal succesiunea, fără deosebire de sex.”
Această regulă a fost formulată pentru prima oară în statul New York printr-un statut din 23 februarie 1786 (vezi The Revised Statutes, vol. III, Appendice, p. 48); ea a fost de atunci adoptată în statutele revizuite ale aceluiaşi stat. Ea prevalează acum pe toată întinderea Statelor Unite, cu o singură excepţie: în statul
Vermont moştenitorul de sex masculin preia de două ori mai mult. (Kerit’s Commentaries, t. IV, p. 70)
În aceeaşi operă, dl Kent (vol. IV, pp. 1–22) face istoricul legislaţiei americane cu privire la testamente. Reiese că înainte de revoluţia americană legile engleze cu privire la substituţii constituiau în colonii dreptul comun. Substituţiile propriu-zise (Estates’tail) au fost abolite în Virginia în 1776 (această abolire a avut loc în urma moţiunii lui Jefferson; vezi Jefferson’s Memoirs), în statul New York în 1786. Aceeaşi abolire a avut loc apoi în Carolina de Nord, Kentucky, Tennessee, Georgia, Missouri. În Vermont, Indiana, Illinois, Carolina de Sud şi Louisiana moştenirile fără drept de înstrăinare nu erau un lucru obişnuit. Statele care au crezut necesar să păstreze legislaţia engleză cu privire la substituţii au modificat-o în aşa fel încât să-i elimine principalele trăsături aristocrate. „Principiile noastre generale în materie de guvernare, spune dl Kent, tind să favorizeze libera circulaţie a proprietăţii.”
Ceea ce-l izbeşte în mod deosebit pe cititorul francez care studiază legislaţia americană cu privire la succesiune este faptul că legile noastre, în aceeaşi materie, sunt infinit mai democratice decât ale lor.
Şi legile americane prevăd împărţirea averii tatălui, dar numai în cazul în care voinţa sa nu este cunoscută: „Căci fiecare om, spune legea în statul New York (The Revised Statutes, vol. III, Appendice p. 51) are deplina libertate, putere şi autoritatea să dispună de bunurile sale prin testament, să le transmită, să le împartă în favoarea oricărei persoane, cu condiţia să nu le lase în favoarea unui corp politic sau a unei societăţi organizate.”
Legea franceză face din partajul egal sau aproape egal regula testatorului.
Cea mai mare parte din republicile americane admit încă moştenirile fără drept de înstrăinare şi se mulţumesc doar să le restrângă efectele.
Legea franceză nu permite în niciun caz moştenirile fără drept de înstrăinare.
Dacă starea socială a americanilor este şi mai democratică decât a noastră, legile noastre sunt însă mai democratice decât ale lor. Acest lucru se explică mai uşor decât s-ar crede: în Franţa, democraţia e încă ocupată cu demolarea; în America, ea domneşte liniştită pe ruine.

Rezumat al condiţiilor electorale în Statele Unite
Toate statele stabilesc vârsta de douăzeci şi unu de ani pentru exercitarea drepturilor electorale. În toate statele se cere să fi locuit un anumit timp în districtul unde votezi. Acest răstimp este diferit, de la trei luni la doi ani.
Cât priveşte censul: în statul Massachusetts, pentru a fi alegător trebuie să ai un venit de 3 lire sterline sau un capital de 60.
În Rhode Island, trebuie să ai o proprietate funciară în valoare de 133 de dolari (704 franci).
În statul Connecticut, trebuie să ai o proprietate care să aducă un venit de 17 dolari (aproximativ 90 de franci). Un an de serviciu în cadrul miliţiei dă de asemenea dreptul de a alege.
În New Jersey, alegătorul trebuie să aibă o avere de 50 de lire sterline.
În Carolina de Sud şi în Maryland, el trebuie să posede 50 de acri de pământ.
În Tennessee, o proprietate de orice fel.
În statele Mississippi, Ohio, Georgia, Virginia, Pennsylvania, Delaware şi New York pentru a fi alegător ajunge să plăteşti taxe; iar în cele mai multe dintre aceste state, serviciul în rândurile miliţiei echivalează cu plata taxelor.
În statele Maine şi New Hampshire nu se cere decât să nu figurezi pe lista de oameni nevoiaşi.
În sfârşit, în statele Missouri, Alabama, Illinois, Louisiana, Indiana, Kentucky şi Vermont nu se formulează nicio condiţie în legătură cu averea alegătorului.
Cred că numai statul Carolina de Nord stabileşte pentru alegătorii Senatului alte condiţii decât pentru alegătorii Camerei Reprezentanţilor. Cei dintâi trebuie să fie proprietarii unei suprafeţe de 50 acri. Alegătorilor Camerei Reprezentanţilor nu li se pretinde decât plata unei taxe.

În Statele Unite există un sistem prohibitiv. Numărul mic al vameşilor şi marea întindere a coastelor fac contrabanda extrem de facilă; cu toate acestea, ea este mult mai puţin răspândită decât în alte părţi, pentru că toată lumea se străduieşte s-o reprime.
Deoarece în Statele Unite nu există poliţie preventivă, acolo sunt mai multe incendii decât în Europa; dar, în general, sunt stinse mai repede, pentru că populaţia din vecinătate nu întârzie să vină degrabă la locul sinistrului.

(K) Pagina 131
Nu e corect să se afirme că Revoluţia franceză a dat naştere centralizării; Revoluţia franceză a perfecţionat-o, dar nu ea a creat-o. Gustul pentru centralizare şi mania de a reglementa datează în Franţa din epoca în care juriştii au intrat în guvern; ceea ce ne trimite la epoca lui Filip cel Frumos. De atunci, aceste două fenomene n-au încetat să sporească. Iată ce spunea, în 1775, dl de Malesherbes, vorbind în numele curţii pentru impozite indirecte, adresându-se regelui Ludovic al XVI-lea:
„…îi rămânea fiecărui corp, fiecărei comunităţi de cetăţeni dreptul de a-şi administra propriile treburi; drept despre care nu afirmăm că ar face parte din constituţia iniţială a regatului, deoarece e mult mai vechi; este dreptul natural, este dreptul raţiunii. Cu toate acestea, el a fost răpit supuşilor dumneavoastră, sire, şi nu ne temem să spunem că în privinţa aceasta administraţia a căzut în excese care s-ar putea numi puerile.
De când miniştri puternici şi-au făcut un principiu politic din a nu permite convocarea adunării naţionale, s-a ajuns, din consecinţă în consecinţă, să fie declarate nule deliberările locuitorilor unui sat când acestea nu sunt autorizate de un intendent; astfel, dacă această comunitate are de făcut o cheltuială, trebuie să-şi procure aprobarea unui subdelegat al intendentului şi în consecinţă să urmeze planul pe care acesta l-a adoptat, să angajeze muncitorii pe care acesta îi protejează şi să-i plătească conform hotărârii sale arbitrare; şi, în cazul în care comunitatea e parte într-un proces, ea trebuie, de asemenea, să obţină autorizaţia intendentului. Cauza trebuie susţinută în faţa acestei prime instanţe înainte de a fi înaintată justiţiei. Şi dacă intendentul are o părere contrară locuitorilor, sau dacă adversarul are sprijinul intendenţei, comunitatea este lipsită de capacitatea de a-şi apăra drepturile sale. Iată, sire, prin ce mijloace s-a lucrat în Franţa pentru a înăbuşi orice spirit municipal, pentru a stinge, dacă s-ar putea, până şi sentimentele cetăţenilor; s-ar putea spune că întreaga naţiune este sub interdicţie şi că i s-au dat tutori”.
Ce s-ar putea spune mai potrivit azi, după aşa-zisele cuceriri ale Revoluţiei franceze în materie de centralizare?
În 1789, Jefferson îi scrie de la Paris unuia dintre prietenii săi: „Nu există ţară unde mania de a guverna prea mult să fi prins rădăcini mai adânci decât în Franţa, şi unde aceasta să provoace mai mult rău”. (Lettres à Madison, 28 august 1789)
Adevărul este că în Franţa, de câteva secole, puterea centrală a făcut tot ce i-a stat în putinţă pentru a extinde centralizarea administrativă; iar pe această cale n-a avut alte limite decât forţele sale.
Autoritatea centrală, născută din Revoluţia franceză, a mers în acest sens mai departe decât toţi predecesorii săi, pentru că era mai puternică şi mai dibace decât oricare dintre ei: Ludovic al XIV-lea supunea amănuntele existenţei comunale bunului plac al unui intendent. Napoleon le-a supus bunului plac al ministrului. Acelaşi principiu, extins la consecinţe mai mult sau mai puţin vaste.

Această imuablitate a Constituţiei în Franţa este o consecinţă obligatorie a legilor noastre.
Şi ca să vorbim de la început despre cea mai importantă dintre legi, cea care reglează ordinea de succesiune la tron, ce poate fi mai imuabil în principiul său decât o ordine politică întemeiată pe ordinea naturală de succesiune din tată în fiu? În 1814, Ludovic al XVIII-lea a făcut să fie recunoscută această perpetuare a legii succesiunii politice în favoarea familiei sale; cei care au legiferat consecinţele revoluţiei din 1830 i-au urmat exemplul, doar că au stabilit perpetuarea legii în folosul altei familii; l-au imitat astfel pe cancelarul Maupeou care, instituind noul parlament pe ruinele celui vechi, a avut grijă să declare, în acelaşi decret, că noii magistraţi sunt inamovibili, aşa cum au fost şi predecesorii lor.
Legile din 1830, ca şi cele din 1814, nu indică niciun mijloc de modificare a Constituţiei. Or, este evident că mijloacele obişnuite ale legislaţiei nu ar fi suficiente în acest caz.
De unde deţine regele puterea? De la Constituţie. Dar pairii? De la Constituţie. Dar deputaţii? De la Constituţie. Atunci cum ar putea regele, pairii şi deputaţii reunindu-se să schimbe ceva într-o lege în virtutea căreia guvernează? În afara Constituţiei ei nu reprezintă nimic: pe ce teren s-ar putea ei plasa pentru a schimba Constituţia? Din două, una: ori eforturile lor sunt neputincioase în faţa cartei, care continuă să existe în pofida lor, şi atunci ei continuă să domnească în numele ei; ori ei izbutesc să schimbe carta, şi atunci legea prin care ei există dispare şi nici ei înşişi nu mai sunt nimic. Distrugând carta ei se distrug şi pe ei.
Acest lucru e şi mai vizibil în legile de la 1830, decât în cele din 1814. În 1814, puterea regală se plasa oarecum în afara şi deasupra Constituţiei; dar în 1830, după cum o recunoaşte, puterea este creaţia Constituţiei şi nu înseamnă absolut nimic fără ea.
Astfel, o parte a Constituţiei noastre este imuabilă, pentru că a fost legată de destinul unei familii; iar ansamblul Constituţiei este de asemenea imuabil, pentru că nu se întrevăd mijloacele legale prin care poate fi modificată.
Toate acestea nu sunt aplicabile în Anglia. Anglia, neavând o Constituţie scrisă, cine poate susţine că se schimbă Constituţia?

Cei mai preţuiţi autori care au scris despre Constituţia engleză statuează, care mai de care, această atotputernicie a parlamentului.
Delolme spune (cap. X, p. 77): It is a fundamental principle with the English lawyers, that parliament can de every thing, except making a woman a man, or a man a woman.
Blakstone se exprimă şi mai categoric, dacă nu mai energic decât Delolme; iată în ce termeni:
„Puterea şi jurisdicţia parlamentului sunt atât de întinse şi atât de absolute, după sir Edward Coke (4 Hist. 36), fie asupra persoanelor, fie asupra treburilor, încât nu i se pot fixa niciun fel de limite. Se poate spune, adaugă el, cu adevărat despre această curte: Şi antiquitatem spectes, est vetustissima; şi dignitatem, est honora tissima; şi jurisdictionem, est capacissima. Autoritatea sa, suverană şi necontrolată, poate confirma, lărgi, restrânge, abroga, revoca, reînnoi şi interpreta legile în toate problemele denumirilor eclesiastice, ale puterii temporale, civile, militare, maritime, penale. Constituţia acestor regate a încredinţat parlamentului o putere despotică şi absolută care, în toate guvernările, trebuie să existe undeva. Revendicările, reparaţiile, determinările din afara mersului obişnuit al legii, totul se află în sfera acestui tribunal extraordinar. El poate regla sau schimba succesiunea la tron, cum a făcut-o sub domnia lui Henric al VIII-lea şi al lui William al III-lea; el poate modifica religia naţională stabilită, cum a făcut-o în diverse împrejurări sub domnia lui Henric al VIII-lea şi a urmaşilor săi; el poate schimba şi crea din nou Constituţia regatului şi chiar a parlamentelor, cum a făcut-o în actul uniunii Angliei cu Scoţia şi prin diversele statute pentru alegerile trienale şi septenale. Într-un cuvânt, poate face tot, în afară de ceea ce nu e în firea lucrurilor; astfel, nimeni nu s-a sfiit să declare puterea sa, poate cu un termen prea îndrăzneţ, atotputernicia parlamentului.”

Nu există obiect asupra căruia constituţiile americane să fie într-un acord mai deplin decât asupra justiţiei politice.
Toate constituţiile care se ocupă de acest lucru dau Camerei Reprezentanţilor dreptul exclusiv de a acuza, cu singura excepţie a statului Carolina de Nord, care acordă acest drept marilor jurii (art. 23).
Aproape toate constituţiile dau Senatului, sau adunării care-i ţine locul, dreptul exclusiv de a judeca.
Singurele pedepse pe care le pot pronunţa tribunalele politice sunt destituirea sau interzicerea de a ocupa funcţiuni publice în viitor. Doar Constituţia statului Virginia permite pronunţarea a tot felul de pedepse.
Delictele care pot da naştere unui proces politic sunt:
În Constituţia federală (sect. IV, art. 1), în cea din Indiana (art. 3, pp. 23 şi 24), din New York (art. 5), din Delaware (art. 5) înalta trădare, corupţia şi alte grave încălcări sau delicte.
În Constituţia din Massachusetts (cap. I, sect. II), a statului Carolina de Nord (art. 23) şi a statului Virginia (p. 252) proasta comportare şi reaua administraţie.
În Constituţia din New Hampshire (p. 105) corupţia, maşinaţiile culpabile şi reaua administraţie.
În Vermont (cap. II, art. 24) reaua administraţie.
În Carolina de Sud (art. 5), Kentucky (art. 5), Tennessee (art. 4), Ohio (art. 1, 23, 24), Louisiana (art. 5), Mississippi (art. 5), Alabama (art. 6), Pennsylvania (art. 4) delictele comise în funcţiune.
În statele Illinois, Georgia, Maine şi Connecticut nu se specifică nicio încălcare.

E adevărat că puterile europene pot să ducă mari războaie maritime împotriva Uniunii; dar este întotdeauna mai uşor şi mai puţin periculos să susţii un război maritim, decât unul terestru. Războiul maritim nu solicită decât un singur soi de efort. Un popor care se ocupă de comerţ va consimţi să cedeze guvernului banii necesari şi va fi întotdeauna sigur de a avea o flotă. Or, e mult mai uşor să faci poporul să consimtă la sacrificii în bani decât la sacrificiul vieţilor şi la efortul personal. De altfel, înfrângerile pe mare compromit arar existenţa sau independenţa poporului care le suportă.
În ceea ce priveşte războaiele terestre, e evident că popoarele Europei nu pot fi periculoase pentru Uniunea americană.
E dificil să transporţi şi să întreţii în America mai mult de 25.000 de soldaţi, ceea ce reprezintă o naţiune de aproximativ 2.000.000 de oameni. Cea mai mare naţiune europeană, luptând astfel contra Uniunii, este în aceeaşi situaţie în care ar fi o naţiune de 2.000.000 de locuitori în război împotriva uneia de 12.000.000. Să adăugăm la aceasta faptul că America are la îndemână toate resursele, iar europenii sunt la 1500 de leghe de ale lor, şi că imensitatea teritoriului Statelor Unite prezintă în sine un obstacol de netrecut pentru vreo cucerire.

Primul ziar american a apărut în aprilie 1704. A fost tipărit la Boston. Vezi Collection de la Société historique de Massachusetts, vol. VI, p. 66.
Ar fi greşit să se creadă că în America presa periodică a fost întotdeauna pe de-a-ntregul liberă; s-a încercat şi aici instituirea unui lucru asemănător cenzurii prealabile sau cauţiunii.
Iată ce se poate citi în documentele legislative din Massachusetts, la data de 16 ianuarie 1722.
Comitetul numit de adunarea generală (corpul legislativ al provinciei) pentru examinarea afacerii privind ziarul New England Courant „consideră că este o tendinţă a acestui ziar de a lua în derâdere religia şi de a o face dispreţuită; că sfinţii autori sunt trataţi aici într-o manieră profană şi ireverenţioasă; comportarea slujitorilor Evangheliei este interpretată cu răutate; guvernul Majestăţii Sale este insultat, pacea şi liniştea acestei provincii sunt tulburate de numitul ziar; în consecinţă, Comitetul este de părere să i se interzică lui James Franklin, tipograful şi editorul jurnalului, să tipărească şi să publice în viitor numitul jurnal, sau orice altă scriere, înainte de a le supune pentru aprobare secretarului Comisiei. Judecătorii de pace din cantonul Suffolk sunt însărcinaţi să obţină de la domnul Franklin o cauţiune care va fi un gaj pentru buna sa purtare în anul următor”.
Propunerea Comitetului a fost acceptată şi a devenit lege, dar efectul ei a fost nul. Jurnalul a evitat însă interdicţia, înlocuind numele lui James Franklin cu cel al lui Benjamin Franklin la sfârşitul articolelor şi, în cele din urmă, lumea a ignorat măsura.

Pentru a fi elector al Comitatului (cel care reprezintă proprietatea teritorială) înainte de legea reformei din 1832, trebuia să ai în proprietate sau în arendă pe viaţă o bucată de pământ care să producă un venit net de 40 de şilingi. Această lege datează de pe vremea lui Henri al VI-lea, de pe la 1450. S-a calculat că 40 de şilingi din timpul lui Henri al VI-lea ar echivala astăzi cu 30 de lire sterline. Şi totuşi, această lege adoptată în secolul al XV-lea a fost lăsată în vigoare, ceea ce dovedeşte cum Constituţia engleză devine democratică de-a lungul timpului, chiar dacă pare meschină. Vezi Delolme, cartea I, cap. IV; vezi de asemeni Blackstone, cartea I, cap. IV.
Juraţii englezi sunt aleşi de şeriful comitatului (Delolme, vol. I, cap. XII). În general, şeriful este un om important în comitat; el îndeplineşte funcţii judiciare şi administrative; îl reprezintă pe rege şi este numit în fiecare an de către acesta (Blackstone, cartea I, cap. IX). Prin poziţia sa, este deasupra oricărei bănuieli de corupţie din partea partidelor; de altfel, dacă există dubii cu privire la imparţialitatea lui, juriul numit de el poate fi recuzat în totalitate, şi un alt funcţionar este însărcinat să-i aleagă pe noii juraţi. Vezi Blackstone, cartea III, cap. XXIII.
Pentru a avea dreptul de a fi jurat, trebuie să posezi o proprietare funciară care să producă un venit de cel puţin 10 şilingi (Blackstone, cartea III, cap. XXIII). Se va observa că această condiţie a fost impusă sub domnia lui William şi a Mariei, adică spre anul 1700, epocă în care preţul banului era mult mai mare decât astăzi. Se vede că englezii şi-au întemeiat sistemul juriului nu pe aptitudini, ci pe proprietatea funciară, la fel ca şi celelalte instituţii politice.
Până la urmă au fost şi fermierii admişi în juriu, dar li s-a cerut să fi încheiat contracte de arendă foarte lungi şi, independent de rentă, un venit net de 20 de şilingi (Blackstone, idem).

Constituţia federală a introdus juriul în tribunalele Uniunii în acelaşi fel în care statele înseşi le-au introdus în tribunalele lor; nici măcar n-a stabilit alte reguli, specifice, pentru alegerea juraţilor. Curţile federale extrag nume din listele curente de juraţi ale statelor pe care acestea le-au alcătuit pentru uzul lor. Deci trebuie examinate legile statelor pentru a cunoaşte teoria alcătuirii unui juriu în America. Vezi Story’s Commentaries on the Constitution, cartea III, cap. XXXVIII, pp. 654–659. Sergeant’s constitutional Law, p. 165. Vezi de asemeni legile federale în materie, din 1789,1800 şi 1802.
Pentru a prezenta mai bine principiile americane în ceea ce priveşte alcătuirea juriului, am cercetat legile unor state îndepărtate unele de altele. Iată ideile generale care se pot extrage din acest studiu:
În America, toţi cetăţenii care sunt electori au şi dreptul de a fi juraţi. În marele stat New York s-a stabilit totuşi o uşoară diferenţă între cele două capacităţi; dar într-un sens contrar legilor noastre; adică, în statul New York sunt mai puţini juraţi decât electori. În general, se poate spune că în Statele Unite dreptul de a face parte dintr-un juriu, ca şi dreptul de a alege deputaţi aparţine tuturor, dar exercitarea acestui drept nu este lăsată la voia întâmplării, la îndemâna oricui.
În fiecare an, un corp de magistraţi municipali sau cantonali, denumiţi selectmen în Noua Anglie, supervisors în statul New York, trustees în Ohio, sheriffs ai parohiei în Louisiana, alege, pentru fiecare canton, un număr de cetăţeni care au dreptul să fie juraţi şi despre care se presupune că au capacitatea de a fi. Aceşti magistraţi fiind ei înşişi aleşi, nu trezesc suspiciuni; puterea lor, ca şi cea a magistraţilor republicani, este foarte întinsă şi foarte arbitrară şi e folosită adesea, se zice mai ales în Noua Anglie, pentru a-i îndepărta pe juraţii consideraţi nedemni sau incapabili.
Numele juraţilor astfel aleşi sunt transmise la tribunalul comitatului şi din totalitatea acestor nume se trage la sorţi juriul care trebuie să se pronunţe în fiecare proces.
În rest, americanii au căutat prin toate mijloacele posibile să pună juriul la îndemâna oamenilor şi să nu-l împovăreze peste măsură. Fiind foarte mulţi, rândul fiecărui jurat vine doar o dată la trei ani. Sesiunile se ţin în capitala fiecărui comitat, comitatul fiind cam ceea ce e arondismentul la noi. Astfel, tribunalul se apropie de juriu, în loc să-şi aducă juriul la el, ca în Franţa; în fine, juraţii sunt indemnizaţi, fie de către stat, fie de către părţile în cauză. În general, primesc un dolar (5,42 fr.) pe zi, în afară de cheltuielile de călătorie. În America, juriul este încă privit ca o povară, dar e o povară uşor de purtat şi lesne de acceptat.
Vezi Brevard’s Digest of the Public Statute Law of South Carolina, vol. 2, p. 338; id. vol. I, pp. 454 şi 446; id. vol. II, p. 218.
Vezi The general Laws of Massachusetts revised and published by authority of the legislature, vol. II, pp. 331, 187.
Vezi The revised Statutes of the State of New York, vol. II, pp. 720,411,717, 643.
Vezi The statute Law of the State of Tennessee, vol. I, p. 209.
Vezi Acts of the State of Ohio, pp. 95 şi 210.
Vezi Digeste général des actes de la législature de la Louisiane, vol. II, p. 55.

Dacă este examinată îndeaproape constituirea juriului civil la englezi, se va descoperi lesne că juraţii nu scapă niciodată controlului judecătorului.
Este adevărat că verdictul juriului, civil sau penal, cuprinde în general un amplu enunţ, de facto şi de jure. De exemplu: Pierre reclamă că a cumpărat o casă, iată faptul. Adversarul său îi opune incapacitatea vânzătorului – iată dreptul. Juriul se mărgineşte să spună că acea casă i se va da lui Pierre; decide astfel şi în fapt şi în drept. Introducând juriul în dreptul civil, englezii nu i-au acordat infailibilitatea acceptată în dreptul penal, când verdictul era favorabil.
Dacă judecătorul consideră că verdictul aplică greşit legea, refuză să-l accepte şi îi trimite pe juraţi să delibereze din nou.
Dacă judecătorul lasă să treacă verdictul fără nicio observaţie, încă nu se poate spune că procesul s-a terminat: sunt deschise mai multe căi de recurs împotriva sentinţei. Cea principală constă în a cere justiţiei să anuleze verdictul şi să alcătuiască un nou juriu. E adevărat că o asemenea cerere este rar admisă şi niciodată mai mult de două ori; totuşi am văzut cu ochii mei un asemenea caz. Vezi Blackstone, cartea III, cap. XXIV; id. cartea III, cap. XXV. 